
În amintirea doctorului Harold Edgerton, a lui Bob Hesse, Erick 
Schonstedt şi Peter Throckmorton, iubiți şi respectați de toți cei 
care i-au cunoscut. 


În 1997, Statele Unite, singura naţiune din lume care mai 
folosea un sistem de unităţi de măsură non-zecimal, au aderat, 
în sfârşit, la sistemul metric - o necesitate absolută dacă doreau 
să fie competitivi pe piaţa internaţională. 

Anul 1533 d.Hr. 
Pe o mare uitată 


Veneau dinspre sud, o dată cu răsăritul, pâlpâind ca spectrele 
unui miraj deşertic, lunecând pe apa ce scânteia sub razele de 
soare. Velele dreptunghiulare din bumbac ale flotilei de 
ambarcaţii atârnau fără viaţă sub azurul nepăsător al cerului. Nu 
se rostea nici o comandă, ci echipajele vâsleau într-o tăcere 
stranie. In văzduh un şoim se prăvălea în picaje şi se înălța, ca şi 
cum i-ar fi călăuzit pe cârmaci spre insula aridă care se ridica în 
mijlocul mării. 

Ambarcaţiile erau construite din mănunchiuri de trestii legate 
laolaltă şi arcuite în sus, la extremităţi. Şase asemenea 
mănunchiuri formau coca, a cărei chilă şi traverse erau din 
bambus. Prova şi pupa înălțate aveau formă de şerpi cu capete 
de câini, cu boturile îndreptate spre cer, de parcă ar fi urlat la 
Lună. 

Căpetenia flotei şedea pe un jilţ asemănător unui tron, instalat 
pe prova ascuţită a plutei conducătoare. Purta tunică din 
bumbac, ornată cu plăcuţe de turcoaz şi mantie din lână cu 
broderii multicolore. Capul îi era acoperit de un coif cu panaş şi 
de o mască din aur, iar podoabele din urechi, colierul masiv şi 
brăţările de pe mâini sclipeau, de asemenea, gălbui sub razele 
soarelui. Până şi încălţările sale erau confecţionate din aur. Cu 
adevărat impresionant era însă faptul că mateloţii purtau 
podoabe nu mai puţin magnifice. 

De pe ţărmul roditor al mării, băştinaşii din tribul local au privit 
cu teamă şi uimire flota străină care pătrundea în apele lor. Nu 
încercaseră să-şi apere teritoriul de invadatori. Ei erau simpli 
vânători şi culegători, care prindeau iepuri în capcane, pescuiau 
şi culegeau recolta puţinelor plante şi arbuşti pe care îi sădeau. 
Aveau o cultură arhaică, diferită în mod ciudat de cele ale 
vecinilor din răsărit şi din miazăzi, care clădiseră imperii întinse. 
Trăiau şi mureau fără să construiască temple masive închinate 
zeilor, iar acum priveau fascinaţi etalarea de opulenţă şi forţă 
care traversa apa. Pentru toţi flota însemna apariţia miraculoasă 
a unor zeități ale războiului din tărâmul spiritelor. 

Străinii misterioşi nu i-au băgat în seamă pe oamenii adunaţi 
pe țărm, ci au continuat să vâslească spre destinaţia lor. Se aflau 

într-o misiune sfântă şi ignorau orice le-ar fi putut distrage 
atenţia. Îşi propulsau impasibil ambarcaţiile şi nici măcar unul 
dintre ei nu a întors capul pentru a-i privi pe spectatorii 
înmărmuriţi. 

Se îndreptau direct spre pantele abrupte şi stâncoase ale 
muntelui micuţ care forma insula ce se ridica la 200 de metri 
peste suprafaţa mării. Insula era nelocuită şi aproape complet 
lipsită de vegetaţie, iar băştinaşii de pe uscat o numeau „Uriaşa 
moartă”, deoarece creasta lungă şi scundă a muntelui aducea cu 
trupul unei femei cufundate într-un somn veşnic. Soarele sporea 
iluzia, conferindu-i un nimb de o strălucire nepământeană. 

In scurt timp echipajele înveşmântate sclipitor şi-au oprit 
plutele pe o plajă micuță acoperită cu pietriş, care se deschidea 
într-un canion îngust. Au coborât velele ţesute cu desenele 
gigantice ale unor animale fantastice, simboluri ce sporeau şi 
mai mult teama tăcută şi respectul băştinaşilor care priveau şi au 
început să descarce pe țărm coşuri mari din trestie şi vase de 
ceramică. 

Pe toată durata zilei, încărcătura din ambarcaţii a fost stivuită 
într-o grămadă imensă, dar ordonată. Seara, când soarele a 
coborât spre apus, activitatea de pe insulă nu a mai putut fi 
urmărită de pe malul mării şi prin beznă răzbăteau doar pâlpăiri 
slabe de lumină. În zorii celei de-a doua zile, flota continua să fie 
pe plajă, iar mormanul uriaş nu fusese clintit. 

In vârful muntelui de pe insulă, au muncit fără preget pietrari, 
asaltând o stâncă gigantică. În următoarele şase zile şi nopţi, 
folosind răngi şi dălţi de bronz, ei au trudit, ciocănind şi spărgând 
stânca, până ce aceasta a căpătat treptat forma unui jaguar 
fioros, înaripat şi cu cap de şarpe. După ce au terminat de dăltuit 
şi şlefuit, fiara teribilă părea gata să se desprindă printr-un salt 
din roca în care fusese cioplită. In tot acest răstimp, încărcătura 
de coşuri şi vase a flotei a fost transportată, puţin câte puţin, 
până a dispărut complet de pe țărm. 

lar apoi, într-o dimineaţă, când au privit spre insulă, băştinaşii 
n-au mai zărit nici un semn de viaţă. Oamenii enigmatici din 
miazăzi şi flota lor de plute dispăruseră, plecând la adăpostul 
nopţii. Doar jaguarul-şarpe cel impunător, cu colţi curbați, 
dezgoliţi gata să muşte şi ochi înguşti aţintiţi peste dealurile ce 
se întindeau la nesfârşit dincolo de marea micuță, rămăsese să 
amintească de trecerea lor pe acolo. i 

Nu după mult timp curiozitatea a învins teama. În după- 

amiaza zilei următoare, cu îndrăzneala sporită de o băutură 
autohtonă, patru bărbaţi din principalul sat de pe coasta mării s- 
au desprins de mal într-o pirogă şi au vâslit spre insulă, pentru a 
cerceta. După ce au acostat pe plaja micuță, au fost văzuţi 
intrând în canionul îngust ce pătrundea în munte. Toată ziua 
aceea şi ziua următoare, prietenii şi rudele le-au aşteptat cu 
înfrigurare întoarcerea, dar bărbaţii n-au mai fost zăriţi niciodată. 
Până şi piroga lor a dispărut. 

Spaima băştinaşilor a sporit atunci când o furtună puternică s- 
a abătut pe neaşteptate asupra mării micuţe, transformându-se 
într-o vijelie furioasă. Soarele a dispărut şi cerul a devenit mai 
negru decât îl văzuse cineva vreodată. Bezna înspăimântătoare a 
fost însoţită de un vânt teribil care, vuind şi răscolind marea, a 
distrus satele de pe țărm. Părea că se dezlănţuise o bătălie a 
cerurilor. Violenţa a biciuit coastele cu o furie de necrezut. 
Băştinaşii au fost convinşi că zeii cerului şi ai întunericului erau 
conduşi de jaguarul-şarpe spre a-i pedepsi pentru că îi 
tulburaseră liniştea. Au început să şuşotească despre un blestem 
ce s-ar fi abătut asupra celor care cutezau să calce pe insulă. 

Apoi, la fel de brusc pe cum sosise, furtuna a trecut de linia 
orizontului şi vântul a încetat, lăsând în loc o linişte înşelătoare. 
Soarele a început din nou să strălucească deasupra mării, care 
redevenise calmă. După aceea au apărut pescăruşii, rotindu-se 
peste ceva ce fusese aruncat de furtună pe plaja de la răsărit. 
Când au văzut forma nemişcată ce zăcea pe jumătate în valuri şi 
pe jumătate în nisip, băştinaşii s-au apropiat prevăzători, s-au 
oprit, au înaintat iarăşi cu precauţie şi s-au aplecat pentru a o 
cerceta. Au icnit, când şi-au dat seama că era leşul unuia dintre 
străinii care apăruseră dinspre miazăzi. Acesta purta doar o 
tunică brodată şi bogat împodobită. Masca din aur, coiful şi 
brăţările dispăruseră însă fără urmă. 

Cei prezenţi la scena macabră s-au holbat înmărmuriţi la 
trupul  necunoscutului. Avea piele albă şi păr bălai, spre 
deosebire de băştinaşii cu piele oacheşă şi păr negru ca pana 
corbului. Ochii săi albaştri rămăseseră deschişi. Dacă ar fi stat în 
picioare, i-ar fi depăşit cu peste o jumătate de cap pe oamenii 
uluiţi care-l priveau acum. 

Tremurând de frică, ei l-au purtat la o pirogă şi l-au coborât cu 
băgare de seamă înăuntru. Doi dintre bărbaţii cei mai curajoşi au 
fost aleşi să transporte corpul pe insulă. După ce au ajuns pe 
plaja acesteia, l-au aşezat repede pe nisip şi au vâslit cu iuţeală 

înapoi spre ţărmul de pe care porniseră. La mulţi ani după 
moartea ultimului martor la evenimentul acela, scheletul înălbit 
de soare putea fi încă zărit, parţial afundat în nisip, ca un 
avertisment morbid de a te feri de insulă. 

Se zvonea că paznicul războinicilor de aur, jaguarul-şarpe 
înaripat, îi devorase pe curioşii care-i uzurpaseră sanctuarul şi 
nimeni n-a mai cutezat vreodată să-i trezească mânia, punând 
piciorul pe insulă. Aceasta a dobândit o aură stranie, aproape 
spectrală. A devenit un loc sacru, amintit numai în şoaptă, 
nicicând vizitat. 

Cine fuseseră războinicii înveşmântaţi în aur şi de unde 
veniseră ei? De ce navigaseră pe mare şi ce făcuseră pe insulă? 
Martorii trebuiseră să accepte doar ceea ce văzuseră - nici o 
explicaţie nu era posibilă. In absenţa răspunsurilor, s-au născut 
legendele. Miturile au fost create şi întreţinute, atunci când un 
cutremur de proporţii uriaşe a distras sătucurile de pe maluri. 
După cinci zile, când zguduiturile au încetat în cele din urmă, 
marea dispăruse, lăsând în urmă doar un inel gros de scoici pe 
fostul țărm. 

În scurt timp, intruşii misterioşi au pătruns în tradiţia 
religioasă şi au devenit zei. De-a lungul timpului, poveştile 
despre apariţia şi dispariţia lor fulgerătoare s-au amplificat, 
pentru ca în cele din urmă să pălească, rămânând simple 
crâmpeie fantastice de folclor, transmise din generaţie în 
generaţie de oamenii care trăiau pe un tărâm bântuit de 
fenomene neexplicate care pluteau aidoma fumului deasupra 
unui foc de tabără. 


CATACLISMUL 


1 martie 1578 
Coasta peruviană vestică 


Căpitanul Juan de Anton, un castilian încruntat, cu ochi verzi şi 
barbă neagră ferchezuită, privi prin ochean spre corabia 
necunoscută care-l urma şi ridică sprâncenele uşor surprins. „O 
întâlnire întâmplătoare, se întrebă el, sau un atac plănuit din 
vreme?” 

In ultima etapă a călătoriei dinspre Callao de Lima, de Anton 
nu se aşteptase să întâlnească alte galioane pentru comori care 
să aibă destinaţia Panama, unde averea regelui urma să fie 
încărcată pe catâri, pentru a fi transportată peste istm, iar apoi 
dincolo de Atlantic, în cuferele din Sevilla. Coca şi greementul 
corăbiei străine care-l urma la aproximativ opt kilometri purtau 
semnele măiestriei constructorilor francezi de ambarcaţii. Dacă 
ar fi navigat spre Spania pe rutele comerciale din Marea 
Caraibilor, de Anton ar fi evitat contactul cu alte corăbii; totuşi 
bănuielile sale se mai risipiseră puţin, când văzu pavilionul uriaş 
care fâlfâia la pupa pe un catarg înalt. Pe fundalul alb se 
distingea o enormă cruce roşie, stindard al Spaniei secolului al 
XVI-lea, ce flutura puternic în vânt. Cu toate acestea căpitanul se 
simţea oarecum neliniştit. 

— Ce crezi despre ea, Luis? spuse Anton şi se întoarse spre 
secundul şi pilotul-şef Luis Torres. 

— Prea mică pentru un galion de lingouri, ridică din umeri 
Torres, un galiţian înalt şi bărbierit la sânge. Presupun că-i un 
neguţător de vinuri pornit din Valparaiso, care merge, la fel ca 
noi, spre Panama. 

— Nu crezi că s-ar putea să fie un duşman al Spaniei? 

— Imposibil! Nici o corabie inamică n-a îndrăznit vreodată să 
încerce să treacă prin labirintul primejdios al strâmtorii Magellan, 
ocolind America de Sud. 

— Fiindcă nu ne temem că ar fi francezi sau englezi, încuviinţă 
de Anton uşurat, haide să facem o voltă în vânt şi să-i salutăm. 

Torres transmise ordinul cârmaciului, care, de sub tenda 

ridicată pe puntea de deasupra, îşi urmărea ruta peste puntea 
tunurilor. Cârmaciul manevră prăjina verticală care pivota pe 
echea lungă ce rotea cârma şi Nuestra Senora de la Concepcion, 
cel mai mare şi mai impunător galion de comori al Armadei din 
Pacific, se înclină spre babord şi-şi inversă cursul spre sud-vest. 
Cele nouă vele se umflară de la briza iute ce bătea dinspre 
uscatul aflat la est, care-i împinse masa de 570 tone cu viteza 
considerabilă de cinci noduri prin valurile înalte. 

In ciuda liniilor maiestuoase, sculpturilor bogate şi desenelor 
viu colorate de pe bordurile pupei înalte şi de pe teugă, galionul 
nu era o corabie destinată promenadei. In stare foarte bună şi 
extrem de stabilă, reprezenta cea mai robustă ambarcaţie 
oceanică din epoca sa şi, dacă ar fi fost nevoie, ar fi putut 
înfrunta cele mai bune vase de corsari pe care o naţiune inamică 
le-ar fi trimis pentru a-i jefui comorile preţioase din cală. 

La prima vedere, galionul părea o corabie de război 
amenințătoare, ticsită de armament; privit însă din interior, nu-şi 
putea camufla adevăratul scop de ambarcaţie destinată 
negoţului. Punţile de artilerie aveau saborduri pentru aproape 
cincizeci de tunuri cu ghiulele de două kilograme, dar, amăgită 
de încrederea spaniolilor că Mările Sudului erau exclusiv teritoriul 
lor şi de ştiinţa că nici una dintre corăbiile lor nu fusese vreodată 
atacată sau capturată de un corsar străin, Concepcion fusese 
înarmată uşor, cu numai două tunuri, pentru a-şi reduce tonajul 
în vederea transportării unei încărcături masive. 

Simţind că nava sa nu se găsea în pericol, căpitanul de Anton 
se aşeză destins pe un scăunel fără spetează şi continuă să 
privească prin ochean corabia ce se apropia cu repeziciune. Nu 
s-a gândit nici o clipă ca, pentru orice eventualitate, să-şi 
alerteze echipajul pentru luptă. 

Nu avea preştiinţa şi nici măcar vaga presimţire că nava spre 
care se întorcea ca s-o salute era Golden Hind’, comandată de 
neobositul pirat englez Francis Drake, care de pe duneta lui se 
uita calm spre de Anton printr-o lunetă, cu ochiul rece al 
rechinului ce urmăreşte o dâră de sânge. 

— Al naibii de frumos din partea lui că vine să ne întâmpine, 
mormăi Drake, un bărbat scund şi ţanţoş, cu ochi ca două 
mărgele, păr creţ roşu-închis şi cioc blond sub mustaţa lungă şi 
răsucită. 

— Măcar atât să facă după o urmărire de două săptămâni, 


1 „Căprioara de Aur” (n. red.). 

replică Thomas Cuttill, căpitanul vasului Go/den Hind. 

— Aşa-i, dar este o pradă ce merita osteneala. 

Incărcată cu lingouri de aur şi argint, cu un sipet de pietre 
preţioase, pânzeturi şi mătăsuri valoroase, jefuite de pe cele 
douăzeci de nave spaniole capturate de când devenise prima 
corabie engleză ce naviga în Pacific, Golden Hind, numită 
anterior Pelican, spărgea valurile ca un copoi pornit după o 
vulpe. Era o navă solidă şi robustă, lungă de 31 metri şi cu 
deplasament de 140 tone. Răspundea bine la manevrele cârmei 
şi naviga excelent. Coca şi catargele nu erau noi, dar, după o 
prelungită reechipare în Plymouth, fusese pregătită pentru o 
călătorie care avea s-o poarte 55 000 de kilometri în jurul lumii în 
treizeci şi cinci de luni - unul dintre cele mai faimoase voiajuri 
oceanice din toate timpurile. 

— Vrei să-i tăiem calea şi să-i radem pe şacalii spanioli? 
întrebă Cuttill. 

Drake cobori luneta lungă, clătină din cap şi rânji larg: 

— Cu adevărat curtenitor ar fi să coborâm pânzele şi să-i 
întâmpinăm ca nişte gentlemeni. 

Cuttill îşi privi comandantul îndrăzneţ, nepricepând ce vrea să 
zică: 

— Şi dacă sunt pregătiţi de luptă? 

— Să fiu al naibii dacă au habar cine suntem. 

— Este de două ori mai mare decât corabia noastră, insistă 
Cuttill. 

— După spusele matrozilor pe care i-am capturat la Callao de 
Lima, Concepcion n-are decât două tunuri. Hind se mândreşte cu 
optsprezece. 

— Spanioli! scuipă Cuttill. Mint mai sfruntat ca irlandezii! 

Drake arătă corabia care, fără să suspecteze nimic, se apropia 
cu prova îndreptată către ei. 

— Căpitanii spanioli preferă să fugă decât să lupte, îi reaminti 
el. 

— Atunci de ce să nu păstrăm distanţa şi să tragem în ea ca s- 
o supunem? 

— Nu-i înţelept să tragem cu tunurile şi să riscăm s-o 
scufundăm cu atâta bogăţie la bord, îi spuse Drake şi-l bătu pe 
Cuttill cu palma pe umăr. Nu te teme, Thomas! Dacă pun la 
punct un plan iscusit, vom economisi praful de puşcă şi ne vom 
bizui pe englezii noştri bravi care de abia aşteaptă o încăierare 
pe cinste. 


12 


Cuttill încuviinţă din cap, înțelegând: 

— Vrei s-o prindem cu cârligele şi s-o abordăm? 

— Vom fi pe punţile ei, aprobă Drake, înainte ca echipajul să 
poată încărca o singură muschetă. Spaniolii n-o ştiu încă, dar se 
îndreaptă spre o capcană pe care au deschis-o chiar ei. 

x x x 

În jurul orei trei după-amiază, Wuestra Senora de la 
Concepcion cârmi din nou pe un curs nord-vest şi se îndreptă 
spre babordul lui Golden Hind. Torres sui scara teugei navei sale 
şi strigă peste apă: 

— Ce corabie sunteţi? 

Numa de Silva, un pilot portughez pe care Drake îl luase în 
slujba sa după ce-i capturase corabia în largul coastelor Braziliei, 
răspunse în spaniolă: 

— San Pedro de Paula, plecată din Valparaiso. 

Era numele corăbiei pe care Drake o jefuise cu trei săptămâni 
în urmă. 

Cu excepţia câtorva marinari ce purtau veşminte spaniole, 
Drake îşi ascunsese oamenii sub punti şi-i înarmase cu cămăşi de 
zale şi cu un arsenal de lănci, pistoale, muschete şi hangere. 
Cârligele de abordaj fixate de frânghii zdravene fuseseră stivuite 
în lungul parapetelor punţii superioare şi arbaletrierii erau pitiţi în 
posturile de luptă de deasupra vergilor mari ale catargelor. 
Drake interzicea armele de foc în posturile acelea, deoarece 
focul muschetelor putea transforma cu uşurinţă velele în pânze 
de flăcări. Velele mari fuseseră strânse şi rulate pentru a nu 
împiedica vederea ţintaşilor, iar căpitanul englez se destinse şi 
aşteptă răbdător momentul atacului. Nu-l tulbura deloc faptul că 
oamenii săi nu erau decât optzeci şi opt faţă de cei aproape două 
sute de spanioli. Nu era nici prima şi nici ultima dată când avea 
să ignore superioritatea numerică a adversarilor. Incă nu 
participase la faimoasa bătălie împotriva Invincibilei Armade din 
Canalul Mânecii. 

De unde se afla, de Anton nu distingea nici o activitate 
neobişnuită pe punţile corăbiei de negoţ, aparent prietenoase. 
Echipajul părea că-şi vede de îndatoriri, fără să manifeste o 
curiozitate neobişnuită faţă de Concepcion. Căpitanul ei se 
rezemă nepăsător de balustrada dunetei şi-l salută pe de Anton. 
San Pedro de Paula era înşelător de inocentă, pe măsură ce se 
apropia încetişor de uriaşul galion de comori. 

Când distanţa dintre cele două nave se reduse la 30 de metri, 

Drake încuviinţă aproape imperceptibil din cap şi cel mai bun 
ţintaş al corăbiei, ascuns pe puntea tunurilor, trase cu muscheta, 
nimerindu-l drept în piept pe timonierul lui Concepcion. La 
unison, arbaletrierii din posturile de luptă de pe vergi deschiseră 
focul asupra marinarilor spanioli care manevrau velele. Apoi, o 
dată ce galionul începu să îşi piardă capacitatea de manevrare, 
Drake îi ordonă cârmaciului său să piloteze Go/den Hind în lungul 
cocii corăbiei mai mari. 

Când navele se loviră una de cealaltă, iar traversele şi 
copastiile lor gemură, protestând, Drake răcni: 

— Cuceriţi-o, băieţii mei, pentru regina Bess şi Anglia! 

Cârligele de abordaj zburară peste balustrade, zăngăniră şi se 
prinseră de parapetele şi de greementul lui Concepcion, legând 
laolaltă cele două corăbii într-o strânsoare de moarte. Echipajul 
lui Drake se revărsă pe puntea galionului, zbierând ca ielele. 
Muzicanţii lui sporeau teroarea, bătând în tobe şi suflând 
asurzitor în trompete. Gloanţele de muschete şi săgețile se 
revărsară ploaie asupra spaniolilor reduşi la tăcere, care stăteau 
încremeniţi de uimire. 

Lupta se termină în numai câteva minute. O treime din 
matrozii galionului zăceau morţi sau răniţi, fără să fi tras un foc 
pentru a se apăra. Uluiţi de spaimă şi derută, îngenuncheaseră şi 
se predaseră, iar atacatorii lui Drake îi împinseseră în lături şi 
năvăliseră sub punți. 

Drake însuşi se repezi spre căpitanul de Anton, cu pistolul într- 
o mână şi cu hangerul în cealaltă. 

— Supune-te, în numele Maiestăţii Sale, Regina Elisabeta a 
Angliei! urlă el pentru a se face auzit în hărmălaie. 

Buimăcit şi nevenind să-şi creadă ochilor, de Anton îşi predă 
corabia: 

— Mă supun! strigă el. Fie-ţi milă de oamenii mei! 

— Specialitatea mea nu sunt masacrele, îl informă Drake. 

După ce englezii preluară comanda galionului, morţii fură 
azvârliţi peste bord, iar marinarii rămaşi în viaţă şi răniții fură 
închişi în cală. Căpitanul de Anton şi ofiţerii săi fură escortaţi pe o 
pasarelă întinsă între cele două corăbii, pe puntea lui Go/den 
Hind. Acolo Drake, cu politeţea caracteristică pe care o dovedea 
întotdeauna faţă de prizonierii săi, îl conduse personal pe de 
Anton să-i viziteze nava, apoi îi invită pe toţi ofiţerii galionului la 
un dineu de gală, cu muzicieni cântând la instrumente cu coarde, 
veselă din argint masiv şi cele mai bune dintre vinurile spaniole 

recent însuşite. 

In timpul cinei, oamenii lui Drake îndreptară corăbiile spre 
vest, ieşind în afara rutelor maritime spaniole. In dimineaţa 
următoare, cârmiră cu vântul în faţă, orientând velele astfel încât 
viteza navelor se micşoră, fără să se oprească totuşi din 
înaintare. Şi-au petrecut următoarele patru zile transferând 
avuţiile fantastice din calele lui Concepcion în cea a lui Golden 
Hind. Prada uriaşă consta din treisprezece sipete de monede şi 
obiecte de argint, patruzeci de kilograme de aur, douăzeci şi 
şase de tone de lingouri de argint, sute de casete cu perle şi 
nestemate, în majoritate smaralde şi o cantitate impresionantă 
de provizii, îndeosebi fructe şi zahăr. Era cea mai bogată captură 
obţinută de un corsar în ultimele decenii. 

O magazie a galionului fusese ticsită cu artefacte incaşe 
exotice şi preţioase, care erau trimise la Madrid special pentru 
Maiestatea Sa Catolică, Filip al Il-lea, regele Spaniei. Drake le 
studie cu gura căscată. Nu mai văzuse niciodată aşa ceva. Într-o 
secţiune a calei, teancuri de ţesături andine cu broderii 
complicate se ridicau până în tavan. Sute de lăzi conţineau 
minunate statuete de ceramică şi piatră, laolaltă cu capodopere 
măiestru tăiate în jad şi mozaicuri superbe de turcoaze şi scoici, 
toate jefuite din templele religioase sacre ale civilizaţiilor andine 
cucerite de Francisco Pizarro şi de armatele de conchistadori 
lacomi după aur ce-i urmaseră. Avea în faţa ochilor o artă 
magnifică a cărei existenţă Drake nu şi-o imaginase niciodată. In 
mod bizar, obiectul care-l interesă cel mai mult nu fu vreo 
statuetă incrustată cu pietre preţioase, ci o casetă mai degrabă 
simplă, din jad, cu o mască umană drept capac. Capacul fusese 
lucrat atât de bine, încât interiorul era aproape etanş. lnăuntru 
se găsea o încâlceală multicoloră de şnururi lungi de diferite 
grosimi, cu peste o sută de noduri. 

Drake luă caseta în cabina lui şi petrecu o bună parte din acea 
zi, studiind ansamblul complicat de şnururi legate de alte şnururi 
mai mici, vopsite în culori vii şi cu noduri plasate la intervale 
aparent neregulate. Navigator talentat şi artist amator, Drake 
înţelese că avea în faţă fie un instrument matematic, fie o 
metodă de înregistrare a datelor similară unui calendar. Intrigat 
de enigmă, se strădui zadarnic să determine înţelesul 
mănunchiurilor colorate şi al dispunerii diferite a nodurilor. 
Soluţia îi era la fel de străină pe cât ar fi fost pentru un băştinaş 
citirea latitudinii şi longitudinii pe o hartă de navigaţie. 

În cele din urmă, Drake renunţă, înveli caseta într-o pânză de 
în şi îl chemă pe Cuttill. 

— Galionul s-a înălţat din apă după ce l-am golit de 
majoritatea comorilor, îl anunţă încântat Cuttill când intră în 
cabina căpitanului. 

— Nu v-aţi atins de comorile de artă? 

— Aşa cum ai poruncit, au rămas în cala galionului. 

Drake se ridică de la măsuţa de lucra, se apropie de hubloul 
mare şi privi spre Concepcion. Flancurile galionului sclipeau ude 
la mai bine de un metru deasupra actualei linii de plutire. 

— Comorile de artă erau pentru regele Filip, zise el. Ar fi mai 
bine să ajungă în Anglia pentru a fi oferite reginei Bess. 

— Hind este deja periculos de supraîncărcată, protestă Cuttill. 
Dacă o mai împovărăm cu alte cinci tone, valurile vor ajunge la 
sabordurile inferioare şi nu va mai răspunde cârmei. Se va 
scufunda cu siguranţă, dacă o purtăm înapoi prin apele 
zbuciumate din Strâmtoarea Magellan. 

— Nu intenţionez să mă întorc pe acolo, replică Drake. Planul 
meu este să merg spre nord şi să caut un pasaj nord-vestic spre 
Anglia. Dacă vom da greş, voi porni pe urmele lui Magellan, 
traversând Pacificul şi ocolind Africa. 

— Golden Hind nu va revedea niciodată Anglia cu calele dând 
pe afară de ticsite. 

— Vom lăsa grosul argintului pe Insula Cano din largul 
Ecuadorului, de unde îl putem recupera cu ocazia altui voiaj. 
Comorile de artă vor rămâne pe Concepcion. 

— Cum rămâne atunci cu planul de a le dărui reginei? 

— Nu l-am abandonat, îl asigură Drake. Vei lua zece oameni 
de pe Golden Hind şi vei duce galionul la Plymouth. 

Cuttill deschise braţele neliniştit: 

— Este imposibil să navighez o corabie atât de mare cu numai 
zece oameni prin ape agitate! 

Drake reveni la măsuţa de lucra şi ciocăni cu vârful unui 
compas de alamă un cerc marcat pe hartă: 

— Pe hărţile din cabina căpitanului de Anton am însemnat un 
golfuleţ pe coastă, la nord de poziţia noastră actuală, unde n-ar 
trebui să se afle spanioli. Vei porni într-acolo şi-i vei debarca pe 
ofiţerii spanioli şi pe marinarii răniţi. Alege douăzeci dintre cei 
mai voinici mateloţi rămaşi, pentru a naviga galionul. Voi avea 
grijă să te echipez cu suficiente arme ca să păstrezi controlul şi 
să împiedici orice tentativă de răscoală. 

Cuttill ştia că era inutil să obiecteze. A încerca să te contrazici 
cu un om încăpățânat ca Drake era o cauză pierdută din capul 
locului. Acceptă misiunea, ridicând resemnat din umeri: 

— Bineînţeles, voi face aşa cum porunceşti. 

Chipul lui Drake era încrezător, iar ochii plini de căldură: 

— Dacă există cineva care să poată naviga un galion spaniol 
până la docurile din Plymouth, doar tu eşti acela, Thomas! Cred 
că regina va face ochii cât cepele, când îi vei arăta încărcătura 
din cale. 

— Căpitane, aş fi preferat să-ţi las ţie onoarea asta. 

Drake îl bătu prieteneşte pe umăr: 

— Nu te teme, prietene vechi! lţi poruncesc să mă întâmpini 
pe docuri, cu câte o cocotă de fiecare braţ, când Go/den Hind va 
sosi acasă. 

x x x 

A doua zi, la răsăritul soarelui, Cuttill ordonă echipajului să 
desfacă parâmele ce legau cele două corăbii. Ţinea bine sub un 
braţ caseta învelită în pânză pe care Drake îi poruncise s-o 
înmâneze personal reginei. O duse în cabina căpitanului şi o 
încuie într-un dulăpior, apoi reveni pe punte şi preluă comanda 
lui Nostra Senora de la Concepcion, care se îndepărtă încetişor 
de Golden Hind. Ridicară velele sub un soare uluitor de roşu, pe 
care mateloţii superstiţioşi de pe ambele corăbii îl descriseră cu 
gravitate ca semănând cu o inimă sângerândă. Minţile lor simple 
îl considerau un semn rău prevestitor. 

Drake şi Cuttill îşi fluturară pentru ultima oară mâinile, iar 
Golden Hind puse cap compas nord-est. Cuttill privi corabia mai 
mică, până ce coca îi dispăru sub orizont. El nu împărtăşea 
încrederea lui Drake. O presimţire extrem de neplăcută îl 
copleşea. 

Peste câteva zile, după ce descărcaseră tone de lingouri şi 
monede de argint pe insula Cano, pentru a reduce pescajul 
corăbiei, Golden Hind şi întreprinzătorul Drake puseră cap 
compas nord spre insula Vancouver, cum avea să fie numită 
după mai bine de două secole, înainte de a cârmi către vest şi a 
traversa Pacificul în eroicul lor voiaj. 

Mult mai la sud, Concepcion navigă în volte spre est, ajungând 
la sfârşitul serii următoare în golfuleţul însemnat de Drake pe 
harta spaniolă. Mateloţii coborâră ancora şi aprinseră felinarele 
de cart. 

A doua zi, când soarele răsări deasupra Anzilor, Cuttill 


17 


descoperi în faţa sa un golf mare şi un sat cu peste o mie de 
locuitori băştinaşi. Fără să piardă timpul, le porunci oamenilor lui 
să înceapă transportarea pe țărm a ofiţerilor spanioli şi a 
răniților. Alese douăzeci dintre cei mai buni marinari sănătoşi şi 
le oferi de zece ori mai mult decât le plăteau spaniolii pentru a-l 
ajuta să ducă galionul în Anglia, promiţându-le că acolo vor fi 
eliberaţi imediat după debarcare. Toţi acceptară bucuroşi. 

Era imediat după miezul zilei, iar Cuttill stătea pe puntea 
tunurilor şi supraveghea operaţia de debarcare, când corabia 
începu să se mişte, parcă legănată de o mână gigantică. Imediat 
marinarii priviră pavilioanele lungi ca nişte panglici ce erau 
legate de vârfurile catargelor, dar numai vârfurile cozilor 
acestora fluturau în briza slabă. După aceea toate privirile se 
întoarseră către țărm, unde un nor uriaş de praf se înălța de la 
poalele Anzilor şi înainta spre ocean. Un tunet înspăimântător 
spori, devenind asurzitor şi solul se cutremură teribil. In timp ce 
echipajul se holba năuc, încremenit de fascinaţie, dealurile din 
estul satului părură că se ridică şi se coboară, aidoma brizanţilor 
ce se rostogolesc pe ţărmul unei ape puţin adânci. 

Norul de praf se lăsă peste sat şi-l înghiţi. Deasupra vuietului 
se auziră răcnetele şi ţipetele sătenilor, ca şi trosnetele caselor 
din piatră şi chirpici, care fură scuturate şi transformate în ruine. 
Nici un marinar nu mai fusese până atunci martor la un seism şi 
puţini ştiau măcar de existenţa unui asemenea fenomen. 
Jumătate din englezii protestanți şi toţi spaniolii catolici de pe 
galion căzură în genunchi şi începură să se roage fierbinte 
Domnului pentru mântuire. 

In câteva minute norul de praf trecu pe deasupra corăbiei şi se 
dispersă în ocean. Marinarii se holbară, nevenindu-le să-şi creadă 
ochilor, spre ceea ce fusese o aşezare înfloritoare, care 
fremătase de activitate. Acum nu era decât un morman de ruine. 
Ţipete răzbăteau dinspre oamenii prinşi sub dărâmături. O 
estimare ulterioară avea să arate că nu supravieţuiseră nici 
cincizeci de băştinaşi. Spaniolii de pe mal alergau înainte şi 
înapoi, strigând şi implorând să fie readuşi pe corabie. 
Revenindu-şi din şoc, Cuttill le ignoră rugăminţile, se repezi spre 
balustradă şi cercetă oceanul din jur. Cu excepţia unor valuri 
mărunte, apa părea indiferentă la coşmarul din sat. 

Dorind cu disperare să scape de cataclismul de pe țărm, Cuttill 
începu să răcnească ordine pentru a îndepărta galionul. 
Prizonierii spanioli cooperară din toată inima, lucrând alături de 

englezi la întinderea velelor şi la ridicarea ancorei. Între timp, 
supraviețuitorii din sat umpluseră plaja şi implorau echipajul să 
se întoarcă, să-i ajute să-şi salveze rudele dintre dărâmături şi 
să-i aducă în siguranţă pe galion. Marinarii păreau surzi faţă de 
rugăminţi, preocupaţi doar de propria salvare. 

Pe neaşteptate, alt cutremur zgâlţâi uscatul, însoţit de un 
vuiet şi mai puternic. Solul începu să se onduleze, ca şi cum un 
monstru ar fi scuturat un covor gigantic. De data aceasta apele 
se traseră lent înapoi, făcând să eşueze Concepcion pe fundul 
secat al oceanului. Marinarii, care nu ştiau să înoate, aveau o 
spaimă nefirească faţă de orice vietate se găsea sub unde şi 
acum se holbau la miile de peşti care se zvârcoleau ca nişte 
păsări fără aripi printre pietre şi corali, acolo unde rămăseseră 
după retragerea oceanului. Rechini, caracatiţe şi peşti tropicali în 
toate culorile curcubeului se amestecaseră şi se zbăteau în 
ghearele morţii. 

Un şir de vibrații zgudui solul, când seismul submarin provocă 
fracturarea scoarţei, prăbuşind fundul oceanului şi creând o 
depresiune imensă. După aceea fu rândul apei să înnebunească, 
năvălind din toate direcţiile pentru a umple adâncitura uriaşă şi, 
cu o viteză incredibilă, se acumulă într-un val gigantic. Milioane 
de tone de forţă distrugătoare se ridicară tot mai sus, până ce 
creasta talazului atinse înălţimea de patruzeci de metri, un 
fenomen care mai târziu avea să fie numit tsunami. 

Neajutoraţi, marinarii nu mai avură timp să se prindă de un 
obiect solid şi nici să îngaime o rugăciune. Paralizaţi şi amuţiţi de 
spaima muntelui de apă verde şi spumă albă ce se înălța sub 
ochii lor, au rămas privindu-l cum se năpustea către ei cu 
zgomotul păgân a o mie de iaduri. Numai Cuttill avu prezenţa de 
spirit să alerge sub puntea protectoare de deasupra timonei şi să 
se încleşteze cu braţele şi picioarele de echea lungă din lemn. 

Indreptată cu prova spre colosalul perete de apă, Concepcion 
se arcui şi ţâşni aproape pe verticală spre creasta curbată. După 
câteva clipe era cuprinsă într-o turbulenţă clocotitoare cum 
numai natura poate dezlănţui. 

După ce talazul puternic înhăţă galionul, îl repezi cu o viteză 
incredibilă spre ţărmul devastat. Aproape toţi marinarii de pe 
punţile deschise fură târâţi de ape şi dispărură pentru totdeauna. 
Nefericiţii de pe plajă şi cei care se străduiau să se elibereze de 
sub ruinele aşezării fură înecaţi, ca un muşuroi de furnici peste 
care se revărsase pe neaşteptate un şuvoi de apă. Intr-o secundă 

pieriră, transformați în bucăţi şi, împreună cu molozul, azvârliţi 
spre Anzi. 

ingropat parcă o eternitate sub masa gigantică de apă, 
căpitanul îşi ţinu răsuflarea până simţi că plămânii îi iau foc şi 
strânse echea, de parcă el ar fi fost doar o stranie ramură 
mutantă ce crescuse din aceasta. Apoi, pârâind şi trosnind din 
toate încheieturile, încercata corabie se luptă să iasă din nou la 
suprafaţă. 

Cuttill nu-şi mai reaminti cât timp fusese târât de vârtejul 
ameţitor. Valul violent ştersese complet tot ce mai rămăsese din 
sat. Puţinii oameni uzi până la piele care, cumva, supravieţuiseră 
pe Concepcion fură şi mai terorizaţi la vederea mumiilor vechi de 
secole ale străvechilor incaşi ce se ridicară la suprafaţa apei şi 
înconjurară corabia. Smulse de tsunami din mormintele lor aflate 
într-un cimitir de mult uitat, trupurile perfect păstrate ale 
morţilor se holbau cu ochi goi spre marinarii îngroziţi, care 
nutreau convingerea că erau blestemaţi de creaturile diavolului. 

Cuttill încercă să mişte echea, într-o tentativă de cârmire a 
galionului, dar gestul lui fu inutil, deoarece cârma fusese smulsă 
din pivot la scurt timp după ce corabia fusese lovită de talaz. Se 
agăţă cu disperare de viaţă, cu spaima amplificată de mumiile 
care se roteau în jurul navei. 

Urgia era departe de a se fi încheiat. Răsucirea nebunească a 
valurilor produsese un vârtej care învârtea galionul cu o 
asemenea forţă, încât catargele căzură, trosnind, peste bord, iar 
două tunuri se rupseră din legăturile lor şi se rostogoliră pe 
punte într-un dans sălbatic al distrugerii. Unul câte unul, matrozii 
scoşi din minţi de spaimă fură măturaţi de avalanşa de apă, până 
când rămase numai Cuttill. Talazul enorm distruse şi nimici totul 
în cale, pătrunzând opt kilometri în adâncul uscatului, 
dezrădăcinând arborii şi făcându-i surcele, devastând complet o 
suprafaţă de peste o sută de kilometri pătraţi. Stânci masive fură 
rostogolite de forţa lui, aidoma unor pietricele azvârlite din 
praştia unui copil. Când, în cele din urmă, leviatanul morţii întâlni 
poalele Anzilor, începu să-şi piardă energia. Eliberat de furie, 
clipoci la baza munţilor şi începu să se retragă cu un sunet de 
absorbţie, lăsând în urmă distrugeri cum nu mai fuseseră 
consemnate până atunci de istorie. 

Cuttill simţi că galionul nu se mai mişcă. Privi puntea tunurilor, 
acoperită de greemente şi grinzi rupte, dar nu zări nici un alt 
supravieţuitor. Timp de aproape o oră, rămase ghemuit sub 

eche, temându-se de revenirea talazului ucigaş, însă corabia 
rămase neclintită şi tăcută. Incetişor, cu greutate, înaintă spre 
vârful dunetei şi examină scena dezastrului. 

In mod incredibil, Concepcion stătea în poziţie verticală, 
dreaptă şi uscată, în pădurea doborâtă. Bărbatul aprecie că se 
găsea la aproape cincisprezece kilometri de apă. Supravieţuirea 
corăbiei se datorase construcţiei robuste şi faptului că naviga 
spre talaz, atunci când acesta o lovise. Dacă ar fi fugit din faţa 
lui, forţa apei ar fi lovit pupa înaltă şi ar fi făcut-o surcele. 
Supravieţuise, dar era o epavă sub chila căreia n-avea să mai 
curgă nicicând apa. 

Undeva, în depărtare, satul dispăruse. Rămăsese doar o plajă 
lată, de nisip, curățată de dărâmături, ca şi cum o mie de oameni 
şi locuinţele lor n-ar fi existat niciodată. Cadavrele erau risipite 
prin jungla îmbibată de apă şi Cuttill avu impresia că le zărea la 
tot pasul, în unele locuri la înălţimi de peste trei metri. Multe 
atârnau grotesc în ramurile răsucite ale arborilor. Majoritatea 
fuseseră zdrobite în forme de nerecunoscut. 

Navigatorul nu putea crede că era unicul supravieţuitor al 
cataclismului, totuşi nu zărea nici un alt suflet. li mulţumi lui 
Dumnezeu pentru salvarea sa şi se rugă pentru călăuzire. După 
aceea îşi examină situaţia. Eşuase la 25 000 de kilometri de 
Anglia, într-o parte a lumii controlată de spanioli, care ar fi 
torturat şi executat cu plăcere pe unul dintre detestaţii corsari 
englezi, dacă ar fi pus mâna pe el, aşa încât şansele lui de a trăi 
o viaţă lungă erau cu adevărat reduse. Cuttill nu întrezărea 
absolut nici o modalitate de a reveni acasă pe ocean. Decise că 
unica lui şansă, cu mici speranţe de succes, era să traverseze 
Anzii şi să meargă spre est. Dacă ajungea pe coasta braziliană, 
exista posibilitatea de a se întâlni cu vreo corabie de pirați 
englezi care efectua raiduri asupra portughezilor. 

În dimineaţa următoare, construi o targă pentru cufărul său şi- 
I umplu cu hrană şi apă din cambuza corăbiei, un aşternut, două 
pistoale, o jumătate de kilogram de praf de puşcă, o rezervă de 
fitil, cremene şi amnar, un săculeţ de tutun, un cuţit şi o Biblie 
spaniolă. După aceea, fără să mai ia nimic decât hainele de pe 
el, porni spre pâclele ce pluteau peste piscurile Anzilor, privind 
ultima dată spre Concepcion şi întrebându-se dacă nu cumva zeii 
incaşilor fuseseră responsabili pentru catastrofă. 

Se gândi că acum ei îşi recăpătaseră relicvele sacre şi n-aveau 
decât să le păstreze. Işi aminti de străvechea casetă din jad cu 

capacul ei straniu şi nu-i invidie pe următorii oameni care ar fi 
dorit s-o fure. 

Pe 26 septembrie 1580, Drake a revenit triumfător în Anglia, 
la Plymouth, cu calele lui Golden Hind ticsite de prăzi. Nu i-a 
găsit însă pe Thomas Cuttill şi nici pe Nuestra Senora de la 
Concepcion. Finanţatorii săi au primit un profit de 4 700% pe 
investiţie, iar partea reginei a constituit temelia expansiunii 
Imperiului Britanic. Cu ocazia unei petreceri fastuoase 
desfăşurate la bordul corăbiei Go/den Hind, regina Elisabeta i-a 
conferit lui Drake demnitatea de cavaler. 

A doua corabie care făcuse ocolul Pământului s-a transformat 
într-o atracţie turistică. A rămas expusă timp de trei generaţii, 
până ce fie a putrezit, fie a ars. Istoria nu ştie cu certitudine ce s- 
a întâmplat, dar Go/den Hind a dispărut în apele Tamisei. 

Sir Francis Drake şi-a continuat aventurile încă şaisprezece 
ani. Intr-un voiaj ulterior, a cucerit porturile Santo Domingo şi 
Cartagena şi a fost numit Amiral al Mărilor Maiestăţii Sale. A fost, 
de asemenea, primar al oraşului Plymouth şi membru al 
Parlamentului. În 1588 s-a consemnat atacul său îndrăzneţ 
asupra faimoasei Invincibila Armada. Sfârşitul i-a sosit în 1596, în 
timpul unei expediţii de jaf întreprinse asupra porturilor spaniole 
din Marea Caraibilor. După moartea cauzată de dizenterie, trupul 
i-a fost închis într-un sicriu din plumb şi aruncat în mare în 
apropiere de aşezarea Portobelo din Panama. 

Inaintea morţii aproape că nu trecuse o zi în care Drake să nu- 
şi fi stors creierii în legătură cu dispariţia galionului Concepcion şi 
cu enigma misterioasei casete din jad şi a şnururilor înnodate 
dinăuntrul ei. 

PARTEA I 
OSEMINTE ŞI MORMINTE 


1. 


10 octombrie 1998 
Anzii peruvieni 


Scheletul era întins în sedimentele lacului adânc de parcă s-ar 
fi odihnit pe o saltea moale, cu găvanele reci şi nemişcate ale 
craniului holbându-se în sus prin umbrele lichide, spre suprafaţa 
aflată la treizeci şi şase de metri. Dinţii îi încremeniseră într-un 
rânjet răzbunător, oribil. Un şarpe mic de apă îşi scoase pe 
neaşteptate capul veninos de sub cutia toracică, apoi, unduindu- 
se, se îndepărtă, lăsând un norişor de mâl să-i marcheze siajul. 
Cotul scheletului încastrat în nămol menținea braţul vertical, 
astfel încât falangele mâinii păreau că-i cheamă pe imprudenti. 

Urcând dinspre fundul lacului către soarele de deasupra, apa 
se lumina treptat şi culoarea i se transforma din maro-cenuşiu 
posomorât în verdele viu al peliculei de alge ce creşteau în 
căldura tropicală. Lacul circular avea diametrul de treizeci de 
metri şi pereţii perfect verticali coborau cincisprezece metri până 
la apă. Odată intrat acolo, nici un om sau animal nu mai putea 
scăpa fără ajutor de deasupra. 

Pâlnia adâncă din calcar sau dolina, cum o numeau specialiştii, 
avea un aer înfricoşător, o ameninţare pe care animalele o 
percepeau şi de aceea refuzau să se apropie la mai puţin de 
cincizeci de metri de ea. Sentimentul sinistru al morţii plutea 
parcă deasupra locului şi pe bună dreptate. Era mai mult decât 
un puț sacru, în care bărbaţi, femei şi copii fuseseră aruncaţi de 
vii ca ofrande în vremuri de secetă sau de furtuni cumplite. 
Legendele şi miturile străvechi îl desemnau ca sălaş al zeilor 
cruzi, unde se petreceau lucruri stranii de nedescris. Existau, de 
asemenea, poveşti nenumărate despre artefacte rare, 

meşteşugit sculptate, din jad, aur şi pietre preţioase care ar fi 
fost aruncate în adâncuri pentru a-i împăca pe zeii crunţi ce 
trimiseseră vremea neprielnică. In 1964, doi scufundători 
coborâseră în acest fabulos puț şi nu mai ieşiseră niciodată. Nu 
existase nici o încercare de a le recupera corpurile. 

Istoria puţului începea în Cambrian, când regiunea făcea parte 
dintr-o mare de mult dispărută. In următoarele ere geologice, 
scheletele a mii de generaţii de crustacee şi corali formaseră o 
masă enormă de carbonat de calciu şi nisip care se comprimase 
într-un strat de calcar şi dolomită gros de doi kilometri. Incepând 
cu şaizeci şi cinci de milioane de ani în urmă, ridicarea 
accentuată a solului adusese munţii Anzi la altitudinile lor 
actuale. Pe măsură ce torentele formate de ploi se revărsaseră 
din munţi, se crease o imensă pânză de apă subterană care 
începuse să dizolve lent calcarul. În locurile unde se acumulase şi 
stagnase, apa erodase în sus, până ce solul de la suprafaţă 
cedase şi formase dolina. 

In aerul încărcat cu umiditate de deasupra junglei ce înconjura 
cavitatea, un condor andin descria, leneş, cercuri uriaşe, fixând 
cu ochi nepăsători grupul de oameni care se agita în jurul dolinei. 
Aripile late, cu anvergura de trei metri se arcuiau rigide pentru a 
prinde curenţii de aer. Gigantica pasăre neagră cu guler alb şi 
cap roz, golaş se înălța fără efort în vreme ce studia mişcările de 
dedesubt. În cele din urmă, convingându-se că nu exista nici o 
pradă, vulturul se ridică mai sus, pentru a putea observa cât mai 
departe şi pluti spre est, în căutare de hoituri. 

O mulţime de controverse nerezolvate înconjurase puţul 
sacru, iar acum arheologii se strânseseră în sfârşit pentru a se 
scufunda în apele sale şi a recupera artefacte din adâncurile 
enigmatice. Situl străvechi se afla pe un versant vestic al Anzilor 
peruvieni, sub o creastă înaltă, în apropierea unei întinse aşezări 
ruinate. Structurile de piatră din apropiere făcuseră parte din 
vasta confederație de oraşe-state chachapoya care fusese 
cucerită de faimosul imperiu incaș în jurul anului 1480 d.Hr. 

Confederaţia chachapoya se întinsese pe aproape patru sute 
de kilometri pătraţi, iar partea ei metropolitană de gospodării 
agricole, temple şi fortărețe se găsea acum în munţii acoperiţi de 
jungle dese, în majoritate neexplorate. Ruinele acestei civilizaţii 
măreţe denotă un amestec incredibil de misterios de culturi şi 
origini, în general necunoscute. Conducătorii ei sau Sfatul 
Bătrânilor, arhitecţii, preoţii, războinicii, dar şi locuitorii obişnuiţi 

din aşezări şi gospodării nu au lăsat, practic, nici o urmă a 
existenţei lor. Arheologii nu le-au înţeles încă sistemul juridic, 
aparatul guvernamental şi practicile religioase. 

Privind spre apa stătătoare cu ochii ei mari şi căprui de sub 
sprâncenele negre arcuite, doamna doctor Shannon Kelsey era 
prea surescitată pentru a simţi atingerea rece a fricii. Foarte 
atrăgătoare, atunci când era fardată şi îmbrăcată elegant, Kelsey 
afişa o atitudine mai degrabă rezervată şi glacială, pe care 
majoritatea bărbaţilor o considerau iritantă, mai ales când îi 
privea drept în ochi cu îndrăzneală. Avea părul blond-deschis, 
drept, strâns în coadă la spate cu o basma roşie, iar pielea feţei, 
a braţelor şi picioarelor era puternic bronzată. Costumul de înot 
dintr-o singură bucată, din lycra negru, contura o siluetă în formă 
de clepsidră cu rotunjimi voluptoase şi, când se mişca, o făcea cu 
graţia fluidă a unei dansatoare din Bali. 

Kelsey se apropia de patruzeci de ani şi civilizaţia chachapoya 
o fascina de zece ani. In cinci expediţii anterioare, explorase şi 
examinase situri arheologice importante, îndepărtând vegetaţia 
omniprezentă care, practic, invadase clădirile şi templele mai 
deosebite din oraşele străvechi ale regiunii. In calitate de 
arheolog respectat al culturii andine, marea ei pasiune era să 
descopere un trecut glorios, iar posibilitatea de a lucra într-un loc 
unde o civilizaţie enigmatică şi necunoscută înflorise şi pierise 
era un vis transpus în realitate de bursa oferită de catedra de 
arheologie a Universităţii statului Arizona. 

— N-are rost să iau videocamera, dacă după primii doi metri 
nu există vizibilitate, o anunţă Miles Rodgers, fotograful ataşat 
proiectului. 

— Atunci fă instantanee, spuse Shannon cu fermitate. Vreau 
ca fiecare scufundare să fie înregistrată, indiferent dacă putem 
sau nu să vedem ceva dincolo de vârful nasului. 

In vârstă de treizeci şi nouă de ani, cu barbă şi păr negru şi 
des, Rodgers era un profesionist cu vechi state de serviciu în 
fotografia subacvatică. Era solicitat de toate revistele ştiinţifice şi 
turistice importante pentru a fotografia peşti şi recife de corali în 
mediul lor natural. Imaginile extraordinare ale epavelor din Al 
Doilea Război Mondial pe care le luase în Pacificul de Sud şi ale 
porturilor antice scufundate din Marea Mediterană îi aduseseră 
numeroase premii şi respectul colegilor. 

Un bărbat înalt şi zvelt, trecut de şaizeci de ani, a cărui barbă 
sur-argintie îi acoperea jumătate din faţă, ridică butelia de aer a 


25 


lui Shannon, astfel ca femeia să-şi poată strecura braţele prin 
harnaşamentul care i-o menținea pe spate: 

— Aş fi preferat să amâni chestia asta până terminam 
construirea plutei pentru scufundări... 

— Asta înseamnă încă două zile. Câştigăm timp dacă 
întreprindem acum o cercetare preliminară. 

— Ar fi fost bine să aştepţi măcar să sosească restul echipei 
de scufundători de la universitate. Dacă tu şi Miles aveţi 
probleme, nu există nimeni care să vă sară în ajutor. 

— Nu-ţi mai face griji, zise Shannon plină de curaj. Miles şi cu 
mine vom face doar o scufundare scurtă, pentru testarea apei şi 
a adâncimii. Nu vom sta mai mult de treizeci de minute. 

— Şi nici la o adâncime mai mare de cincisprezece metri, o 
preveni bărbatul mai vârstnic. 

Shannon zâmbi spre colegul ei, doctorul Steve Miller de la 
Universitatea Pennsylvania: 

— Şi dacă după cincisprezece metri nu atingem fundul? 

— Avem la dispoziţie cinci săptămâni. Nu este nevoie să ne 
pripim şi să riscăm un accident. 

Glasul lui Miller era liniştit şi profund, însă în tonul său se 
putea citi îngrijorarea. Considerat unul dintre principalii 
antropologi ai vremii, el îşi dedicase ultimii treizeci de ani 
dezvăluirii misterelor civilizaţiilor ce se dezvoltaseră în regiunile 
superioare ale Anzilor şi se împrăştiaseră apoi spre junglele 
Amazonului. 

— Nu vă asumaţi nici un risc. Cercetaţi starea apei şi geologia 
pereţilor puţului, apoi reveniţi la suprafaţă. 

Shannon  încuviinţă din cap şi scuipă în masca facială, 
întinzând saliva pe interiorul vizorului, pentru a-l împiedica să se 
aburească. După aceea o clăti cu apă dintr-o canistră. După ce-şi 
ajustă compensatorul de flotabilitate şi-şi strânse centura 
lestată, ea şi Rogers îşi verificară reciproc echipamentele pentru 
ultima dată. Satisfăcută pentru că totul era în ordine şi pentru că 
fuseseră corect programate calculatoarele digitale pentru 
scufundare, Shannon îi surâse lui Miller: 

— Pe curând, Doc! Pune nişte Martini la rece. 

Antropologul le trecu pe sub braţe o curea lată, prinsă de corzi 
lungi din nailon ce erau ţinute strâns de o echipă de zece 
studenţi peruvieni care urmau cursurile postuniversitare de 
arheologie ale universităţii şi se oferiseră să participe la proiect. 

— Coborâţi-i, copii! li se adresă el celor şase băieţi şi patru 

fete. 

Corzile fură slăbite treptat, pe măsură ce scufundătorii îşi 
începură coborârea în puţul ameninţător de dedesubt. Shannon 
şi Rodgers  întinseră picioarele, folosind vârfurile labelor 
înotătoare ca amortizoare pentru a nu se freca de pereţii 
neregulaţi din calcar. Puteau distinge limpede pelicula de alge 
care acoperea suprafaţa apei. Părea vâscoasă şi la fel de 
primitoare ca o cadă de baie umplută cu mucus verde. Duhoarea 
de putreziciune şi de stătut era copleşitoare. Brusc, emoția 
produsă de necunoscut se transformă pentru Shannon într-un 
sentiment de anxietate profundă. 

Când ajunseră la un metru de suprafaţă, amândoi îşi 
introduseră între dinţi muştiucurile regulatoarelor de aer şi 
făcură semn cu mâna spre chipurile îngrijorate ale celor care-i 
priveau de sus. După aceea Shannon şi Miles îşi desfăcură 
curelele şi se afundară în pelicula scârboasă, dispărând în adânc. 

x xk x 

Miller se plimba, nervos, pe marginea puţului, cercetându-şi 
ceasul din minut în minut, în vreme ce studenţii priveau fix 
pelicula verzuie de pe suprafața apei. Trecuseră cincisprezece 
minute fără nici un semn din partea scufundătorilor. Brusc 
dispărură şi bulele de la regulatoarele de aer. Agitat, Miller ocoli 
puţul în grabă. Oare găsiseră o grotă şi pătrunseseră în ea? 
Aşteptă zece minute, apoi porni în fugă spre un cort din 
apropiere şi se năpusti înăuntru. Aproape tremurând de emoție, 
activă o staţie radio portabilă şi apelă cartierul general şi 
unitatea de aprovizionare din orăşelul Chachapoya, aflat la 
nouăzeci de kilometri spre sud. Glasul lui Juan Chaco, inspector 
general al departamentului de arheologie peruviană şi director al 
Museo de la Nacion din Lima, îi răspunse aproape imediat: 

— Aici Juan. Tu eşti, Doc? Cu ce te pot ajuta? 

— Shannon Kelsey şi Miles Rodgers au insistat să efectueze o 
scufundare preliminară în puţul sacrificial, răspunse Miller. Cred 
că s-ar putea să avem o urgenţă. 

— Au coborât în puț fără să aştepte echipa de scufundători de 
la universitate? întrebă Chaco pe un ton ciudat de indiferent. 

— Am încercat să-i conving să n-o facă. 

— Când au intrat? 

Miller îşi mai verifică o dată ceasul: 

— Acum douăzeci şi şapte de minute. 

— Cât intenționau să rămână sub apă? 

— M-au anunţat că vor ieşi după treizeci de minute. 

— Este încă devreme, oftă Chaco. Care-i problema? 

— In ultimele zece minute nu le-am mai văzut bulele de aer. 

Chaco trase adânc aer în piept şi închise ochii pentru o 
secundă: 

— Asta nu sună bine, prietene. Nu-i ceea ce plănuiserăm noi. 

— Poţi să-i trimiţi pe scufundători mai devreme, cu 
elicopterul? 

— Imposibil, răspunse Chaco neajutorat, încă n-au ajuns de la 
Miami. Avionul lor va ateriza în Lima peste patru ore. 

_ — Nu ne putem permite o intervenţie la nivel guvernamental. 
In nici un caz acum... Nu există nici o echipă de scufundători de 
salvare pe care s-o alertezi să vină aici? 

— Cea mai apropiată bază navală este la Trujillo. O să iau 
legătura cu comandantul ei, să ne trimită oameni. 

— Succes, Juan! Eu o să stau lângă radio. 

— Anunţă-mă dacă intervine ceva. 

— Îţi promit, încuviinţă Miller încruntat. 

— Prietene... 

— Da? 

— Vor ieşi, rosti Chaco pe un ton sec. Rodgers este un 
scufundător experimentat. El nu face greşeli. N 

Miller nu comentă. Nu avea ce să mai adauge. Intrerupse 
legătura cu Chaco şi se grăbi înapoi la grupul de studenţi tăcuţi, 
care priveau cu groază în puț. 

In Chachapoya, Chaco scoase o batistă şi-şi şterse faţa. Era o 
persoană foarte ordonată şi obstacolele sau problemele 
neprevăzute îl iritau. Dacă americanii ăia idioţi se înecau, avea 
să urmeze o anchetă guvernamentală. In ciuda relaţiilor sale, 
mass-media din Peru avea să amplifice la maximum incidentul. 
Consecințele se puteau dovedi absolut dezastruoase. 

— În clipa de faţă, murmură el în barbă, exact asta ne mai 
lipsea - doi arheologi morţi în puț. 

După aceea, cu mâini tremurătoare, activă transmiţătorul 
radio şi începu să transmită un apel urgent pentru ajutor. 

Trecuseră o oră şi patruzeci şi cinci de minute de când 
Shannon şi Miles coborâseră în puţul sacrificial şi de acum orice 
încercare de salvare părea lipsită de sens. Nimic nu i-ar mai fi 
putut aduce la viaţă pe cei doi, deoarece aerul li se terminase de 
mult. Alte două victime adăugate celor fără de număr care 
dispăruseră de-a lungul secolelor în apa tenebroasă! 

Cu un glas înnebunit de disperare, Chaco îl anunţase pe Miller 
că Marina Peruviană fusese surprinsă nepregătită pentru o 
intervenţie de urgenţă. Echipa de scafandri pentru operaţiuni de 
salvare se afla în misiune de instruire tocmai în sudul ţării, în 
apropiere de graniţa cu Chile şi era imposibil să ajungă la puț 
înainte de apus. Neajutorat, Chaco îi împărtăşi lui Miller 
nemulţumirea sa cauzată de timpii lungi de reacţie. Aici era însă 
America de Sud şi graba constituia rareori o prioritate. 

O studentă auzi prima zgomotul. Făcu palmele pâlnie la urechi 
şi se răsuci într-o parte şi în alta, aidoma unei antene radar. 

— Un elicopter! anunţă ea, surescitată, arătând spre vest în 
direcţia vârfurilor arborilor. 

Toţi cei din jurul lacului amuţiră şi ciuliră urechile, plini de 
speranţă. Păcănitul slab al unei palete de rotor se apropia de ei, 
sporind cu fiecare clipă. După câteva minute zăriră un elicopter 
turcoaz cu inscripţia NUMA pe fuzelaj. 

„De unde a apărut?” se întrebă Miller, simțind că-i renaşte 
încrederea. In mod evident, nu purta însemnele Marinei 
Peruviene, aşa că trebuia să fie un aparat civil. 

Coroanele arborilor din jur porniră să se agite frenetic, biciuite 
de curentul de aer provocat de coborârea elicopterului într-un 
luminiş de lângă dolină. Tălpigele de aterizare nu atinseseră încă 
solul, când uşa cabinei se deschise şi un bărbat înalt, cu păr 
negru ondulat sări cu agilitate dinăuntru. Purta un costum subţire 
de scafandru în ape calde. Ignorându-i pe tineri, se îndreptă 
direct spre antropolog: 

— Doctor Miller? 

— Eu sunt. 

Un surâs cald se lăţi pe chipul necunoscutului, care-i întinse, 
drept salut, o mână bătătorită: 

— Imi pare rău că n-am putut ajunge mai devreme. 

— Cine eşti dumneata? 

— Mă numesc Dirk Pitt. 

— Eşti american, bâigui Miller privind faţa colţuroasă cu ochi 
ce păreau că zâmbesc. 

— Director de Proiecte speciale la NUMA?. Din câte am înţeles, 
doi scufundători au dispărut într-o grotă submarină. 

— Intr-un put, îl corectă Miller. Doctor Shannon Kelsey şi Miles 
Rodgers au intrat în apă acum aproape două ore şi nu au mai 
apărut. 

Pitt se apropie de marginea puţului, privi apa stătătoare şi 
aprecie imediat condiţiile dificile de scufundare. Pe margine, apa 
lacului avea culoarea verde a peliculei de alge, dar se întuneca 
spre centru, unde era complet neagră, lăsând impresia de mare 
adâncime. Nimic nu arăta că operaţiunea de salvare s-ar fi 
dovedit altceva decât o recuperare de trupuri neînsufleţite. 

— Nu-i prea primitor, reflectă el cu glas tare. 

— De unde aţi venit? îl întrebă Miller. 

— NUMA efectuează prospecţiuni geologice submarine în 
largul coastei, spre vest. Comandamentul Marinei Peruviene ne-a 
solicitat prin radio să trimitem scufundători pentru o operaţiune 
de salvare şi am dat curs apelului. Se pare c-am ajuns primii. 

— Cum pot nişte cercetători oceanografi să întreprindă o 
operaţiune de salvare şi recuperare în puţul ăsta blestemat?! 
izbucni Miller, cuprins brusc de enervare. 

— Nava noastră de cercetări, explică sec Pitt, este dotată cu 
echipamentele de scufundare necesare. Eu nu sunt cercetător, ci 
inginer naval. Am efectuat numai câteva şedinţe de instruire în 
salvări subacvatice, dar sunt un scufundător destul de bun. 

Înainte ca Miller, cuprins de descurajare, să poată replica, 
motorul elicopterului amuţi, palele rotorului se opriră lent, iar 
prin uşa îngustă a cabinei se strecură un bărbat scund, cu umeri 
laţi şi piept masiv de hamal, care porni spre ei. Arăta cu totul 
diferit de Pitt, care era înalt şi zvelt. 

— Al Giordino, îl prezentă Pitt, prietenul şi colegul meu. 

Giordino încuviinţă din capul cu păr negru, des şi creţ şi rosti 
simplu: 

— Salut! 

Miller privi înapoia lor prin parbrizul aparatului de zbor şi, 
nezărind înăuntru alţi pasageri, gemu disperat: 


2 NUMA (National Underwater and Marine Agency) - Agenţia 
Naţională pentru Studii Marine şi Subacvatice (n. tr.). 

— Doi... numai voi doi! Dumnezeule, va fi nevoie de cel puţin 
o duzină de oameni ca să-i readucă la suprafaţă! 

Pitt nu era defel iritat de izbucnirea antropologului. Se 
mulţumi să se uite la el cu ochii săi opalini verde-închis, care 
păreau să posede o capacitate hipnotică şi care acum exprimau 
doar înţelegere. 

— Ai încredere în mine, Doc, rosti el pe un ton ce puse capăt 
oricăror alte discuţii. Al şi cu mine putem face treaba asta. 

In câteva minute, după stabilirea unui plan sumar de acţiune, 
Pitt era pregătit să fie coborât în puț. Purta o mască facială EXO- 
26, produsă de Diving Systems International, cu regulator de aer 
exoterm special pentru ape poluate. Căştile erau conectate la 
aparatul de radio MK-1 Ocean Technology Systems. Purta pe 
spate două butelii identice de 2,8 m: de aer şi un compensator 
de flotabilitate, cu manometre, busolă şi dispozitiv de măsurare 
a adâncimii. Pe când se echipa, Giordino conectă un cordon gros 
de nailon Kermantle pentru comunicaţii şi ghidaj la căştile lui Pitt 
şi la catarama de eliberare în caz de pericol de pe centura lată 
strânsă în jurul mijlocului său. Restul cordonului era bobinat pe 
un tambur masiv din interiorul elicopterului şi conectat la un 
difuzor exterior. După ultima verificare a echipamentului lui Pitt, 
Giordino îl bătu uşor pe cap şi vorbi în microfonul sistemului de 
comunicaţii: 

— Pare-n regulă. M-auzi? 

— De parcă ai fi în urechea mea, replică Pitt şi toţi îi auziră 
glasul din difuzor. Tu m-auzi? 

Giordino încuviinţă din cap: 

— Clar şi distinct. O să-ţi monitorizez de aici palierul de 
decompresiune şi timpul de scufundare. 

— Am înţeles. 

— Mă informezi permanent la ce adâncime te afli şi care e 
situaţia generală. 

Pitt înfăşură cordonul de ghidaj în jurul unui braţ şi-l prinse cu 
ambele mâini, apoi îi făcu cu ochiul lui Giordino dinapoia 
vizorului măştii: 

— In regulă, hai să-i dăm drumul! 

Giordino făcu semn unui grup de patru studenţi, care începură 
să învârtă tamburul. Spre deosebire de Shannon şi Miles, care se 
împinseseră cu picioarele în peretele puţului pe toată durata 
coborârii, Giordino întinsese cordonul de nailon peste capătul 
unui trunchi uscat de copac care ieşea cu doi metri în afara 


31 


marginii abisului, oferindu-i astfel lui Pitt posibilitatea de a cobori 
fără să atingă pereţii de calcar. 

Lui Miller i se păru că pentru cineva care îşi putea trimite 
prietenul la o moarte prematură, Giordino se comporta incredibil 
de calm şi de eficient. Nu-i cunoştea pe cei doi, nu auzise 
niciodată de perechea aceea legendară. Nu putea şti că erau 
bărbaţi extraordinari, cu o experienţă de aproape douăzeci de 
ani de aventuri submarine, care-şi dezvoltaseră un simţ infailibil 
în aprecierea şanselor de supravieţuire. Antropologul putea doar 
să asiste, neputincios şi frustrat, la ceea ce, era absolut sigur, 
avea să se dovedească o tentativă inutilă. Se aplecă peste 
marginea puţului şi privi atent cum Pitt se apropia de pelicula 
verzuie de pe suprafaţa apei. 

— Cum ţi se pare? îl întrebă Giordino. 

— Parc-ar fi supa de mazăre a bunicii, replică Pitt. 

— Nu te sfătuiesc s-o guşti. 

— Nici prin cap nu mi-a trecut. 

Cei doi nu mai vorbiră nimic, iar picioarele lui Pitt intrară în 
mâzga de alge. Când apa se închise deasupra lui, Giordino slăbi 
cordonul de ghidaj pentru a-i oferi libertate de mişcare. 
Temperatura lacului era cu doar zece grade mai mică decât a 
unei băi fierbinţi. Pitt începu să respire prin regulator, se răsuci, 
lovi din labele picioarelor şi se afundă în lumea întunecată a 
morţii. Presiunea tot mai mare a apei îi apăsă timpanele, dar 
suflă puternic în mască pentru a compensa presiunile. Aprinse 
lanterna Birns Oceanographics Snooper pe care o avea în mână, 
dar raza acesteia de-abia putea răzbate prin beznă. 

Pentru ca apoi, pe neaşteptate, să treacă din întunericul de 
nepătruns într-un abis de apă limpede precum cristalul. 
Fasciculul lanternei nu se mai reflecta din alge, orbindu-l, ci se 
pierdea în depărtare. Pentru o clipă, transformarea instantanee 
de sub stratul vâscos de alge îl ului pe Pitt, care avea senzaţia că 
înoată prin aer. 

— Am vizibilitate clară la adâncimea de patru metri, raportă el 
în microfon. 

— Vreo urmă de ceilalţi scufundători? 

Pitt se roti lent, descriind un cerc complet: 

— Nu, nimic. 

— Poţi distinge fundul lacului? 

— Destul de bine. Apa e limpede precum cleştarul, dar destul 
de întunecată. Algele de la suprafaţă reduc cu şaptezeci la sută 

lumina la fund. Şi-n jurul pereţilor este destul de întunecat, aşa 
că va trebui să înot peste tot, ca nu cumva să nu observ 
trupurile. 

— Cordonul îţi lasă destulă libertate de mişcare? 

— Tensionează-l doar uşor, ca să nu mă împiedice pe măsură 
ce cobor. 

In următoarele douăsprezece minute, Pitt dădu ocol pereţilor 
abrupți ai puţului, examinând fiecare cavitate şi descriind o 
spirală descendentă uriaşă. Calcarul format cu sute de milioane 
de ani în urmă prezenta incluziuni minerale ce formau desene 
stranii, abstracte. Bărbatul înotă orizontal, cu mişcări foarte 
lente, deplasând raza de lumină înaintea sa. Iluzia plutirii peste 
un hău nesfârşit era copleşitoare. 

In cele din urmă, ajunse deasupra fundului puţului sacrificial. 
Nu se zărea nici nisip, nici vegetaţie, ci doar o întindere 
neregulată de mâl brun, întreruptă de petice de rocă sură. 

___— Fundul se află la peste treizeci şi şase de metri adâncime. 
In continuare, nici urmă de Kelsey sau Rodgers. 

Pe malul înalt al lacului, Miller îl privi uluit pe Giordino. 

— Trebuie să fie acolo. Este imposibil să fi dispărut pur şi 
simplu. 

In adâncul puţului, Pitt lovea uşor din labele picioarelor, având 
grijă să se menţină la peste un metru deasupra pietrelor şi mai 
ales a mâlului fin, care se putea ridica într-un nor care să reducă 
vizibilitatea la zero în câteva secunde. Odată tulburat, mâlul 
putea rămâne în suspensie câteva ore bune, înainte de a se 
depune iarăşi pe fund. Fără să vrea, bărbatul se înfioră. Apa 
devenise neplăcut de rece, anunţându-l că pătrunsese într-un 
strat cu temperatură mai scăzută, suspendat sub apele calde de 
deasupra. Incetini şi pluti, adăugând din compensator suficientă 
forţă ascensională pentru o flotabilitate uşoară, astfel încât să 
înoate cu capul în jos şi labele picioarelor orientate în sus. 

Cu multă grijă, întinse braţele şi-şi afundă mâinile în nămolul 
cafeniu. Atinse fundul de piatră înainte ca mâlul să-i fi ajuns la 
încheieturile palmelor şi i se păru ciudat că stratul era atât de 
subţire. După secole de eroziune a pereţilor şi scurgeri dinspre 
solul de la suprafaţă, fundul de piatră al puţului ar fi trebuit să fie 
acoperit cu un strat de minimum doi metri grosime. Nu mai bătu 
din picioare, ci se lăsă să plutească deasupra unei zone din care 
părea să răsară din nămol ceva ce semăna cu nişte crengi alburii 
de copaci. Prinse una noduroasă, acoperită cu proeminențe mici 

şi o scoase din stratul de mâl. Şi se pomeni holbându-se la şira 
spinării unei victime azvărlite în puţul sacrificial. 

In căşti răsună glasul lui Giordino: 

— Spune ceva! 

— Adâncimea treizeci şi şapte de metri, anunţă Pitt, azvârlind 
coloana vertebrală. Fundul puţului este un cimitir de oseminte. 
Cred că pe-aici sunt risipite peste două sute de schelete. 

— Tot n-ai văzut trupurile? 

— Deocamdată, nu. 

Pitt simţi un deget de gheaţă coborându-i pe ceafă, când zări 
un schelet al cărui braţ descărnat se ridica în beznă. Alături de 
cutia toracică era o platoşă ruginită, în vreme ce ţeasta se găsea 
în interiorul unui coif despre care bănui că fusese făurit de 
spanioli în secolul al XVI-lea. 

Il anunţă pe Giordino despre descoperire: 

— Spune-i lui Doc Miller că am dat peste un spaniol mort 
demult, cu coif şi platoşă. 

După aceea, ca atraşi de o forţă nevăzută, ochii săi urmară 
direcţia indicată de un deget al mâinii scheletului. 

Acolo se zărea alt trup, cu picioarele ridicate şi capul lăsat pe 
spate, aparţinând unui bărbat care murise, în mod evident, 
recent. Carnea încă nu se descompusese complet. Cadavrul se 
afla în stare de saponificare; organele şi țesuturile organice se 
transformaseră într-o materie compactă, asemănătoare 
săpunului. 

Cizmele scumpe, eşarfa de mătase roşie înnodată în jurul 
gâtului şi catarama din argint a curelei navajo incrustată cu 
turcoaze, îl determinară pe Pitt să presupună că nu fusese un 
localnic peruvian. Indiferent de identitatea sa, nu fusese tânăr - 
şuviţe lungi, argintii de păr şi barbă unduiau în curentul produs 
de mişcările scufundătorului. O tăietură largă în gât dovedea 
felul în care murise. 

Sub raza lanternei scânteie un inel lat de aur cu piatră galbenă 
mare şi Pitt se gândi că putea fi util pentru identificarea corpului. 
Luptându-se cu greaţa, îl trase cu uşurinţă din degetul putrezit al 
mortului, aproape aşteptându-se să apară o fantomă care să-l 
acuze de jaf. Oricât i-ar fi fost de dezagreabil, trecu inelul prin 
mii, pentru a-l curăța de rămăşiţele fostului său proprietar, apoi îl 
puse pe un deget ca să nu-l piardă. 

— Am mai găsit unul, îl anunţă pe Giordino. 

— E unul dintre scufundători sau alt spaniol? 

— Nici una, nici alta. Pare a fi mort de câteva luni... cel mult 
de un an. 

— Vrei să-l aduci sus? 

— Nu încă. Vom aştepta până-i găsim pe oamenii lui Doc 
Miller... 

Pitt se opri brusc, izbit de forţa enormă a unui curent de apă 
ce pătrunsese în puț printr-o deschidere nevăzută din peretele 
opus, ridicând mâlul de pe fund aidoma prafului rotit de o 
tornadă. Puterea neaşteptată a turbulenței l-ar fi dat peste cap, 
neajutorat ca o frunză în vânt, dacă nu l-ar fi reţinut cablul de 
ghidaj. Şi aşa, abia dacă reuşi să nu scape lanterna din mână. 

— Asta a fost o zguduitură al naibii de tare, comentă Giordino 
îngrijorat. Ce se-ntâmplă? 

— Am fost lovit de o undă foarte puternică, apărută din senin, 
răspunse Pitt relaxându-se şi îngăduindu-i curentului să-l poarte. 
Asta explică de ce-i atât de subţire stratul de mâl. Turbulenţele îl 
mătură periodic. 

— Este, probabil, un sistem de ape subterane care 
acumulează presiune şi o eliberează sub formă de unde de şoc 
pe fundul puţului, speculă Giordino. Să te scoatem? 

— Nu, nu! Vizibilitatea este nulă, dar nu mi se pare că aş 
putea fi în pericol imediat. Slăbeşte lent cordonul, ca să vedem 
unde mă poartă curentul. Trebuie să fie o ieşire pe undeva. 

— Prea periculos. S-ar putea să te agăţi şi să rămâi prins 
acolo. 

— Nu, dacă n-o să mă încâlcesc în cordon, replică Pitt calm. 

La suprafaţă, Giordino îşi studie ceasul: 

— Ai coborât de şaisprezece minute. Cum stai cu aerul? 

Pitt apropie cadranul manometrului de vizor. Prin vârtejul de 
mâl îi distingea cu dificultate acul. 

— Mai am douăzeci de minute. 

— Te mai las zece minute. După aceea, ţinând seama de 
adâncimea la care te afli, te mai ocupi de căutarea cadavrelor 
doar la palierele de decompresiune. 

— Tu eşti şeful, încuviinţă Pitt. 

— Care-i situaţia? 

— Sunt tras cu picioarele înainte printr-un tunel îngust. Pot 
atinge pereţii care se strâng în jurul meu. Noroc că am cordonul 
de ghidaj, fiindcă mi-e imposibil să înot contra curentului. 

Giordino se întoarse spre Miller: 

— Se pare că avem un indiciu despre ce s-a întâmplat cu 

scufundătorii dumitale. 

— l-am prevenit, clătină Miller furios din cap. Ar fi putut evita 
tragedia aceasta, dacă nu ar fi coborât prea mult. 

Lui Pitt i se părea că fusese târât o oră prin galeria îngustă, 
dar nu trecuseră decât douăzeci de secunde. Norul de mâl se 
mai rărise, rămânând, în cea mai mare parte, în puţul adânc din 
urmă. Imprejurimile începeau să se distingă mai clar. Busola îi 
arăta că era purtat spre sud-est. Apoi, pe neaşteptate, tunelul se 
deschise într-o gigantică sală inundată. In dreapta şi dedesubtul 
său, Pitt întrezări în beznă sclipirea de moment a unui obiect 
metalic, care reflectase vag raza lanternei. Era o butelie de aer 
abandonată. In apropiere, mai zări una. Inotă până la ele şi le 
examină manometrele. Acele încremeniseră pe poziţia de gol. 
Pitt plimbă fasciculul lanternei în jur, aşteptându-se să vadă 
cadavre plutind în întuneric aidoma unor demoni spectrali. 

Apa rece de la fund îl sleise de puteri şi simţea că mişcările îi 
deveniseră mai lente. Deşi glasul lui Giordino continua să-i 
răsune în căşti la fel de clar de parcă s-ar fi aflat lângă el, 
cuvintele erau mai puţin distincte. Pitt ieşi din starea de letargie 
şi se concentra pentru a verifica starea instrumentelor de date, a 
cablului de ghidaj şi a compensatorului de flotabilitate. 

Işi ascuţi simţurile şi se sili să fie cu ochii în patru. Se gândi că, 
dacă trupurile  scufundătorilor fuseseră absorbite într-o 
deschidere laterală, el le putuse depăşi cu uşurinţă fără să le 
vadă. O examinare rapidă nu duse însă decât la descoperirea 
unei perechi de labe înotătoare abandonate. Pitt ridică fruntea şi 
în lumina lămpii de pe cască distinse reflexia scânteierii apei de 
la suprafaţă, care indica faptul că sala conţinea un buzunar de 
aer sub plafon. 

Zări, de asemenea, două tălpi albe. 

Să fii captiv departe de lumea exterioară într-o temniţă de 
tăcere perpetuă, respirând într-un buzunar micuţ de aer vechi de 
milioane de ani, învăluit de beznă absolută, este o experienţă 
teribilă, de-a dreptul inimaginabilă. Oroarea morţii în asemenea 
condiţii îngrozitoare poate cauza coşmaruri asemănătoare cu 
cele provocate de închiderea într-o celulă plină cu şerpi. 

După ce trecuseră de panica iniţială şi-şi regăsiseră un grad 
redus de raționalitate, Shannon şi Rodgers pierduseră orice 
speranţă de supravieţuire când aerul din butelii se terminase şi 
ultima scânteie de viaţă se stinsese din bateriile ce alimentau 
lămpile căştilor. In scurt timp aerul de sub plafon devenise impur 
de la respiraţia lor. Ameţiţi şi aproape delirând din cauza lipsei 
de oxigen, ştiau că suferinţele li se vor încheia doar atunci când 
locul acela le va deveni mormânt. 

Curentul subteran îi târâse în grotă după ce Shannon coborâse 
surescitată spre fundul puţului, zărind câmpul de oseminte. 
Rodgers o urmase, credincios şi era extenuat după eforturile 
disperate depuse pentru a scăpa de pericol. Aerul care le mai 
rămăsese în butelii se terminase în tentativa zadarnică de a găsi 
alt coridor prin care să iasă din peştera subacvatică. Nu exista 
ieşire, nici scăpare. Puteau doar să plutească în beznă, menţinuţi 
la suprafaţă de compensatorii de flotabilitate şi să aştepte să 
moară. 

In ciuda curajului său, Rodgers era într-o formă proastă, iar 
Shannon se agăța doar de un capăt de aţă, când, brusc, observă 
o lumină pâlpâitoare în apele amenințătoare de dedesubt. 
Lumina se preschimbă treptat într-o rază galbenă şi puternică ce 
străpungea întunericul în direcţia ei. Oare creierul confuz şi lipsit 
de oxigen începuse să-i joace feste? Să îndrăznească să 
întrevadă o licărire de speranţă? 

— Ne-au găsit! icni femeia în cele din urmă când lumina 
avansă spre ea. 

Cu chipul schimonosit şi livid de oboseală şi disperare, 
Rodgers privi inexpresiv, fără reacţie, în jos, către fasciculul 
luminos care se apropia. Lipsa de aer respirabil şi bezna 
copleşitoare îl aduseseră aproape de comă. Avea ochii holbaţi şi, 
în mod instinctiv, continua să-şi strângă cu putere aparatul de 

fotografiat. Încerca senzaţia vagă că pătrundea în tunelul de 
lumină descris de persoanele care fuseseră în pragul morţii. 

Shannon simţi o mână prinzându-i piciorul, apoi un cap apăru 
din apă la mai puţin de o lungime de braţ. Lumina de pe cască o 
lovi drept în ochi, orbind-o pe moment. După aceea raza trecu 
spre Rodgers. Dându-şi imediat seama cine se afla în dificultate, 
Pitt scoase un regulator de aer auxiliar conectat la distribuitorul 
cu două valve al buteliilor sale. introduse rapid muştiucul 
regulatorului între buzele lui Rodgers, apoi îi trecu lui Shannon 
butelia micuță de rezervă şi regulatorul de aer pe care le purta la 
centură. 

După câteva respiraţii adânci, revenirea fizică şi psihică fu de- 
a dreptul miraculoasă. Shannon îl îmbrăţişă cu toate puterile pe 
Pitt, iar Rodgers, readus la viaţă, îi strânse mâna cu atâta forţă, 
încât fu cât pe aici să-i disloce încheietura. Urmară momente de 
bucurie tăcută, cei trei oameni lăsându-se purtaţi de euforia 
uşurării şi surescitării. 

De-abia atunci Pitt îşi dădu seama că Giordino îi răcnea în 
căşti, cerându-i raportul asupra situaţiei. 

— Anunţă-l pe Doc Miller că i-am găsit oiţele rătăcite. Sunt vii, 
repet - sunt vii şi sănătoşi. 

— l-ai găsit? explodă Giordino. N-au murit?! 

— Cam decoloraţi pe la branhii, dar altfel în formă perfectă. 

— Cum e posibil? murmură Miller, neîncrezător. 

Giordino încuviinţă din cap: 

— Doc vrea să ştie cum au scăpat cu viaţă. 

— Curentul i-a purtat într-o grotă cu un buzunar de aer sub 
plafon. Noroc c-am ajuns la timp. Incă vreo câteva minute şi 
terminau oxigenul. 

Oamenii strânşi în jurul difuzorului rămăseseră uluiţi de cele 
auzite dar, pe măsură ce înţeleseră cum stăteau lucrurile, 
uşurarea se răspândi pe toate chipurile şi vechiul oraş de piatră 
răsună de aplauze şi ovaţii. Miller se întoarse într-o parte, ca şi 
cum ar fi vrut să-şi ascundă o lacrimă, în timp ce Giordino nu-şi 
mai putea şterge zâmbetul de pe faţă. 

In grota subacvatică, Pitt anunţă prin semne că nu-şi putea 
scoate masca pentru a vorbi şi că trebuiau să se înţeleagă doar 
prin gesturi. Shannon şi Rodgers dădură din cap, apoi Pitt le 
descrise procedura pentru părăsirea grotei. 

Intrucât cei doi se debarasaseră de echipamentul inutil de 
scufundare, cu excepţia măştilor faciale şi a compensatorilor de 

flotabilitate, Pitt era sigur că toţi trei puteau fi traşi fără 
probleme de cordonul său de ghidaj prin tunelul îngust, împotriva 
curentului, până în puţul principal. Potrivit specificaţiilor 
fabricanţilor, cordonul de nailon putea rezista la greutăţi de 
aproape trei mii de kilograme. 

li făcu semn lui Shannon să-şi înfăşoare cordonul în jurul unui 
picior şi al unui braţ şi să pornească prima, respirând din 
minibutelie. Rodgers avea să procedeze la fel şi s-o urmeze, 
avându-l pe Pitt suficient de aproape în spatele lui pentru ca 
regulatorul suplimentar să ajungă la buzele fotografului. Când se 
convinse că se simțeau bine şi că respirau uşor, Pitt îl anunţă pe 
Giordino: 

— Suntem pe poziţie, gata de plecare. 

Giordino tăcu şi-i privi pe studenţii care-şi încleştaseră mâinile 
pe cordonul de ghidaj, încordaţi de parcă erau gata pentru o 
întrecere de tras cu frânghia. Le cercetă expresiile nerăbdătoare 
şi înţelese că va trebui să le ţină sub control entuziasmul şi 
agitația, altfel i-ar fi putut târî pe scufundători prin tunelul de 
piatră, ca pe nişte simpli saci de cartofi, lovindu-i de pereţi. 

— Fiţi pregătiţi! Spune-mi la ce adâncime vă aflaţi. 

— Puțin peste şaptesprezece metri, mult mai sus decât fundul 
puţului. Am fost purtaţi printr-o galerie care a urcat douăzeci de 
metri. 

— Tu eşti la limită, îl informă Giordino, dar ceilalţi şi-au depăşit 
timpii şi limitele de presiune. O să calculez şi vă anunţ care sunt 
palierele pentru decompresiune. 

— Să nu fie prea lungi. După ce se goleşte mini-butelia, noi 
trei vom termina destul de repede aerul care mi-a rămas în 
buteliile de pe spate. 

— Să n-ai speranţe în privinţa asta. Dacă nu i-aş ţine în frâu pe 
puştii ăştia, v-ar smulge de acolo atât de repede, încât aţi crede 
că aţi ieşit prin ţeava unui tun. 

— Incercaţi să fiţi civilizaţi. 

Giordino ridică braţul, semnalându-le studenţilor să tragă: 

— Incepe spectacolul. 

— Să intre jonglerii şi clovnii! replică Pitt, bine dispus. 

Cordonul de ghidaj se încordă şi începu procesul lent şi 
îndelungat de readucere la suprafaţă. Curentul provocat de unda 
de şoc prin galeria de piatră îşi găsea corespondent în gâlgâitul 
bulelor de aer eliminate de regulatoare. Neavând nimic altceva 
de făcut decât să se ţină de coardă, Pitt se destinse, lăsându-şi 

trupul să fie târât împotriva fluxului subteran ce năvălea prin 
tunelul strâmt, ca aerul printr-un tub Venturi. Apa tulburată de 
mâlul uşor din puţul aflat la capătul galeriei părea la mulţi 
kilometri depărtare. Timpul nu avea nici o însemnătate aici şi 
bărbatul avea senzaţia că era sub ape de o veşnicie. Doar glasul 
mereu prezent al lui Giordino îl ajuta să păstreze contactul cu 
realitatea: 

— Să strigi, dacă vă tragem prea repede. 

— Pare în regulă, răspunse Pitt auzind cum buteliile sale de 
aer se frecau de tavanul galeriei. 

— La cât apreciezi viteza curentului? 

— Aproape opt noduri. 

— Nu-i de mirare că opuneţi atâta rezistenţă. Am aici zece 
puşti care trag de le sar ochii din cap. 

— Mai avem şase metri şi am ieşit, îl informă Pitt. 

Incă un minut, poate un minut şi jumătate, se străduiră să se 
ţină prinşi de cordonul de ghidaj împotriva forţei tot mai reduse a 
torentului, după care ieşiră din galeria de stâncă în norul de mâl 
care se învolbura pe fundul puţului sacrificial. Alt minut şi fură 
ridicaţi, ieşind din raza de acţiune a curentului subacvatic şi 
pătrunzând în apa limpede, lipsită de impurități. Pitt privi în sus, 
zări razele soarelui prin pelicula de alge verzi şi încercă o 
minunată senzaţie de uşurare. 

Giordino ştiu că părăsiseră zona de absorbţie, atunci când 
tensiunea din cordonul de siguranţă slăbi brusc. Comandă 
oprirea operațiunii de ridicare şi  reverifică datele de 
decompresiune pe un laptop. O staţionare de opt minute l-ar fi 
scutit pe Pitt de orice pericol privind decompresiunea, însă 
ceilalţi doi aveau nevoie de staţionări mai lungi. Ei stăteau de 
peste două ore sub apă, la adâncimi între şaptesprezece şi 
treizeci şi şapte de metri. Ar fi avut nevoie de minimum două 
paliere de staţionare, care să dureze peste o oră. Intrebarea 
vitală era: cât aer mai rămăsese în buteliile lui Pitt? indeajuns 
pentru zece minute? Pentru cincisprezece? Douăzeci? 

La nivelul mării, la presiunea de o atmosferă, corpul uman 
conţine aproximativ 1 litru de azot, care este dizolvat în sânge. 
Respirarea unor cantităţi mari de aer în condiţii de presiune a 
apei sporeşte absorbţia azotului la 2 litri pentru 2 atmosfere (la 
10 metri adâncime), la 3 litri pentru 3 atmosfere (la 30 de metri 
adâncime) şi aşa mai departe. În timpul coborârii, surplusul de 
azot este dizolvat rapid în sânge, purtat prin corp şi depozitat în 

ţesuturi. Atunci când scufundătorul începe să se ridice spre 
suprafaţă, situaţia se inversează, dar se derulează mult mai lent. 
Cu cât presiunea apei scade, surplusul de azot se îndreaptă către 
plămâni şi este eliminat prin respiraţie. Dacă scufundătorul se 
ridică prea repede, respiraţia normală nu poate ţine pasul şi în 
țesuturile corpului şi în articulaţii se formează bule de azot ce 
determină leziunile de decompresiune, o afecţiune care în 
ultimul secol schilodise sau ucisese mii de scufundători. 

In cele din urmă, Giordino lăsă computerul şi-l strigă pe Pitt: 

— Dirk? 

— Te aud. č 

— Veşti proaste. In buteliile tale n-a mai rămas suficient aer 
pentru ca doamna şi prietenul ei să facă staţionările necesare 
pentru decompresiune. 

— Spune-mi şi chestii pe care să nu le ştiu, sosi răspunsul lui 
Pitt. Ce-i cu buteliile de rezervă din elicopter? 

— Ghinion! oftă Giordino. In graba noastră de a decola de pe 
navă, echipajul a încărcat compresorul de aer, dar a uitat să 
pună şi buteliile suplimentare. 

Pitt se uită spre Rodgers, care continua să fotografieze, 
nestingherit. Bărbatul îi simţi privirea şi-i răspunse ridicând 
degetul mare, de parcă tocmai introdusese ultima bilă într-o 
partidă de biliard jucată în cel mai apropiat local. Pitt se întoarse 
către Shannon. Ochii ei căprui îl fixau prin vizorul măştii, larg 
deschişi şi fericiţi, ca şi cum coşmarul s-ar fi sfârşit şi eroul 
salvator avea s-o poarte la castelul său. Nu-şi dăduse seama că 
necazurile erau departe de a se fi terminat. Pentru prima dată, 
Pitt observă că femeia avea păr blond şi se trezi întrebându-se 
cum arăta doar în costum de baie, fără echipament de 
scufundător. 

Visatul cu ochii deschişi se termină aproape la fel de repede 
cum începuse. Mintea îi reveni pe un făgaş drept şi Pitt vorbi în 
microfonul măştii: 

— Ziceai că avem compresorul în elicopter? 

— Da. 

— Trimite-mi trusa de scule. Vezi că-i în compartimentul 
pentru bagaje. 

— Ce vrei să faci? 

— Distribuitorul cu valve al buteliilor mele, explică repede Pitt, 
este un prototip pe care-l testează NUMA. Pot să închid o butelie 
independent de cealaltă şi apoi să o decuplez de la distribuitor, 

fără să pierd aerul din cealaltă butelie. 

— M-am prins, zise Giordino luminându-se brusc. Deconectezi 
o butelie şi respiraţi din cealaltă. Eu o trag sus pe cea goală şi o 
umplu la compresor. După aceea repetăm procedura până când 
respectăm graficul de decompresiune. 

— O idee sclipitoare, nu crezi? întrebă Pitt, sarcastic. 

— „Elementar”, aş putea spune,  mormăi  Giordino, 
ascunzându-şi bucuria. Rămâneţi la şase metri şi jumătate timp 
de şaptesprezece minute. O să-ţi trimit trusa de scule pe 
cordonul de ghidaj. Sper ca planul tău să funcţioneze. 

— Nu te îndoi, răspunse celălalt cu o încredere ce părea reală. 
Când o să simt din nou pământul sub picioare, mă aştept ca o 
orchestră de dixieland să-mi cânte Waitting for the Robert E. Lee. 

— Mai scuteşte-mă, mârâi Giordino. 

Pe când alerga spre elicopter, Miller îi tăie calea: 

— De ce te-ai oprit? întrebă antropologul. Pentru numele lui 
Dumnezeu, omule, ce mai aştepţi? Scoate-i de acolo! 

Giordino îl fixă cu ochi de gheaţă: 

— Dacă-i scot acum, vor muri. 

— „Vor muri”? repetă Miller, privindu-l inexpresiv. 

— Decompresiune, Doc, ai auzit vreodată de aşa ceva? 

O expresie de înţelegere traversă chipul celuilalt, apoi Miller 
încuviinţă încet din cap: 

— Scuză-mă! Te rog să ierţi un bătrân căutător de oseminte. 
Nu te voi mai deranja. N 

Giordino surâse, înțelegător. lşi continuă alergarea spre 
elicopter şi urcă în aparat, fără să bănuiască măcar o clipă că 
vorbele lui Miller erau la fel de profetice ca un bănuţ calp. 

x xk x 

Trusa de scule, conținând chei fixe, un patent, două 
şurubelniţe şi un piolet, fu legată de cordonul de ghidaj printr-un 
nod dublu şi coborâtă cu o coardă mai subţire. După ce sculele 
ajunseră în mâinile lui Pitt, bărbatul prinse cele două butelii de 
aer între genunchi, apoi închise o valvă şi o deşurubă cu 
iscusinţă de pe distribuitor folosindu-se de o cheie. Când butelia 
fu eliberată, o ataşă de coardă. 

— Ridicaţi marfa! îi anunţă pe cei de sus. 

În mai puţin de patru minute, butelia fu ridicată de braţe 
grăbite, pe a doua coardă şi cuplată la compresorul cu motor cu 
benzină, care de acum duduia. Giordino blestema, implora şi 
dezmierda compresorul, pentru a pompa în timp record 240 de 

atmosfere în butelia de oţel de 2,8 m?. Acul de pe manometru 
ajunsese aproape la 120 de atmosfere, când Pitt îl anunţă că 
mini-butelia lui Shannon se golise, iar propria butelie mai avea 
doar 180 de kilograme. Fiindcă acum respirau toţi trei din 
aceeaşi butelie, marja de siguranţă nu era deloc confortabilă. 
Giordino opri alimentarea când presiunea ajunse la 170 de 
atmosfere şi nu pierdu nici o clipă pentru a expedia butelia în 
puț. Procesul fu repetat de încă trei ori, după ce Pitt şi ceilalţi 
scufundători trecură la următorul palier de decompresiune, la 
trei metri adâncime, ceea ce însemna că trebuiau să stea în 
stratul de alge descompuse. Intreaga procedură se desfăşură 
fără probleme. 

Giordino lăsă o marjă suficientă de siguranţă. Abia după 
patruzeci de minute anunţă că Shannon şi Rodgers puteau fi 
aduşi fără grijă la suprafaţă şi ridicaţi pe marginea puţului 
sacrificial. Pitt era atât de încrezător în prietenul său, încât nici 
măcar nu se sinchisi să-i pună la îndoială acurateţea calculelor. 
Intotdeauna femeile erau salvate primele, aşa încât el trecu în 
jurul taliei lui Shannon cureaua încătărămată care era prinsă de 
cordonul de ghidaj şi comunicaţii. Flutură din braţ spre chipurile 
ce priveau peste marginea puţului şi Shannon fu ridicată spre 
mal. 

Rodgers fu următorul. Euforia de a fi scos din lacul morţii uitat 
de Dumnezeu şi de lume, unde îşi jură că n-avea să mai revină 
vreodată, îl făcu să uite de oboseala care-l copleşise după ce 
fusese la un pas de a-şi pierde viaţa. Se simţea lihnit de foame şi 
îl încerca o sete cumplită. Işi aminti că în cort mai avea o sticlă 
de votcă şi începu să se gândească la ea ca la potirul Sfântului 
Graal. Ajunsese acum destul de sus pentru a zări chipurile lui 
Miller şi ale studenţilor peruvieni. In viaţa lui nu fusese mai fericit 
să vadă pe cineva. Era prea bucuros pentru a-şi da seama că nici 
unul nu zâmbea. 

Când trecu însă de marginea puţului, spre uimirea şi groaza lui 
îl aştepta o scenă cu totul neaşteptată. 

Miller, Shannon şi studenţii peruvieni se retraseră un pas, 
imediat ce Rodgers păşi pe solul ferm. De îndată ce-şi desfăcu 
cordonul de ghidaj, fotograful văzu că toţi stăteau încruntaţi, cu 
mâinile încrucişate la ceafă. 

Scena era completată de şase carabine de asalt model 56-1, 
de fabricaţie chineză, strânse ameninţător în şase perechi de 
mâini ferme. Cei şase bărbaţi aşezaţi în semicerc în jurul 

arheologilor erau scunzi, cu feţe inexpresive, tăcuţi, îmbrăcaţi cu 
poncho-uri de lână, sandale şi pălării de fetru. Ochii lor negri 
aruncau priviri furişe de la grupul de prizonieri la Rodgers. 

Pentru Shannon, bărbaţii aceştia nu erau simpli bandiți care se 
ascundeau prin dealuri şi-şi suplimentau veniturile sărăcăcioase, 
jefuind turiştii de alimente şi bunuri materiale ce puteau fi 
vândute în pieţe publice, ci, probabil, asasinii duri din Sendero 
Luminoso („Calea Luminată”), mişcarea revoluționară de 
sorginte maoistă care terorizase Peru începând din 1981, 
omorând mii de victime inocente, printre care lideri politici, 
poliţişti şi soldaţi. Brusc, femeia se simţi cuprinsă de teroare. 
Ucigaşii din Sendero Luminoso erau notorii pentru că ataşau 
explozibil de corpul victimelor şi le transformau în bucăţi. 

După ce întemeietorul şi conducătorul organizaţiei, Abimael 
Guzman, fusese capturat în septembrie 1992, mişcarea de 
gherilă se divizase în grupuri neorganizate, ale căror echipe ale 
morţii setoase de sânge întreprindeau atentate cu maşini- 
capcană şi asasinate ce nu aduceau peruvienilor decât durere şi 
tragedie. Acum luptătorii de gherilă stăteau în jurul captivilor lor, 
alerţi şi vigilenţi, iar privirile lor erau de-a dreptul sadice. 

Unul dintre ei, un bărbat mai vârstnic cu o mustață ca o perie 
uriaşă, îi făcu semn lui Rodgers să se alăture celorlalţi prizonieri. 

— Mai este cineva acolo? întrebă el într-o engleză aproape 
lipsită de accent spaniol. 

Miller şovăi şi trase cu coada ochiului spre Giordino: 

— El a fost ultimul, afirmă acesta pe un ton sfidător. El şi 
doamna au fost singurii scufundători. 

Rebelul se uită la Giordino cu ochi negri şi lipsiţi de viaţă ca 
două bucăţi de cărbune, apoi se apropie de marginea peretelui 
vertical al puţului sacrificial şi privi în jos. Zări un cap plutind în 
mijlocul peliculei de alge verzi. 

— E bine atunci, spuse pe un ton de rău augur. 

Ridică de jos cordonul de ghidaj care dispărea în apă, scoase 
de la brâu un cuţit şi îl cobori cu un gest iute, retezând cordonul 
de tambur. După aceea rânji morbid, când rămase cu capătul 
cordonului deasupra apei pentru o clipă, înainte de a-l lăsa să 
cadă în puţul din care nu se putea ieşi. 

Pitt se simţea ca individul dintr-un film cu Stan şi Bran, care 
ţipă să fie salvat de la înec şi căruia i se azvârl ambele capete ale 
unei frânghii. Ţinând capătul retezat al cordonului de comunicaţii 
şi ghidaj, se holba la el, nevenindu-i să-şi creadă ochilor. Pe 
lângă faptul că modalitatea sa de salvare îi fusese aruncată în 
cap, pierduse orice contact cu Giordino. Plutea în pelicula groasă 
şi vâscoasă, fără să aibă habar de evenimentele ostile ce se 
petreceau pe malul puţului. Descătărămă curelele ce-i fixau 
masca facială, o scoase şi privi spre marginea puţului, aşteptând. 
Nimeni nu apăru acolo. 

Era pe punctul de a striga după ajutor, când o rafală de armă 
asurzitoare reverberă în jurul pereţilor din calcar ai puţului, timp 
de un minut întreg. Acustica stâncilor amplifica intens zgomotul. 
După aceea, la fel de neaşteptat pe cât străbătuseră jungla 
tăcută, răpăiturile stridente încetară şi totul fu cuprins de o 
linişte stranie. Gândurile lui Pitt goneau într-un cerc din care nu 
puteau evada. Deruta nu era decât un termen cu totul insuficient 
pentru a-i descrie starea. Ce se întâmpla sus? Cine trăgea şi în 
cine? Cu fiecare clipă, devenea tot mai neliniştit. Trebuia să iasă 
din acest puț al morţii, dar cum? Nu avea nevoie de un manual 
de alpinism, pentru a şti că era imposibil să se caţere pe pereţi 
complet verticali, fără echipament corespunzător sau fără ajutor 
de sus. 

Incruntat, se gândi că Giordino nu l-ar fi abandonat niciodată. 
Niciodată... doar dacă prietenul său n-ar fi fost rănit sau 
inconştient.  Nu-şi  îngădui să speculeze posibilitatea 
inimaginabilă ca Giordino să fi murit. Deznădăjduit şi înnebunit 
de disperarea care se acumula în el, Pitt răcni spre cer şi ecourile 
glasului îi răsunară în puţul adânc. Nu primi nici un răspuns, doar 
aceeaşi tăcere de moarte. Nu-şi putea închipui ce se petrecuse şi 
îi era tot mai clar că va trebui să urce singur pe malul înalt. Privi 
din nou cerul. Nu mai rămăseseră nici două ore până să se 
însereze. Dacă dorea să se salveze, era cazul să înceapă imediat. 
Ce făceau totuşi  nevăzuţii intruşi înarmaţi? Intrebarea 
neliniştitoare era dacă aceştia vor aştepta până ce el va fi expus 
ca o muscă pe geamul ferestrei, înainte de a deschide focul 
asupra lui, sau dacă apreciaseră că soarta îi fusese deja 

pecetluită? Decise să nu mai aştepte să afle răspunsul. Nimic, în 
afara amenințării de a fi azvârlit în lavă topită, nu-l putea face să 
rămână peste noapte în apa caldă şi infectă. 

Făcu pluta pe spate, examină pereţii înalţi care păreau să 
ajungă până la nori şi se strădui să-şi aducă aminte ce citise 
despre calcar în cursul de geologie pe care-l urmase la colegiu, 
parcă acum o veşnicie. „Calcar: rocă sedimentară alcătuită din 
carbonat de calciu, o mixtură de calcit cristalin şi şlam de 
carbonaţi, secretată de organismele producătoare de oxizi de 
calciu din vechile recife de corali. Calcarele variază ca textură şi 
culoare.” „Nu-i rău, îşi spuse, pentru un student care abia a luat 
nota 8.” Profesorul de atunci ar fi fost mândru de el. 

Avea noroc că nu se confrunta cu granit sau cu bazalt. 
Calcarul era poros şi brăzdat de muchii ascuţite. Pitt înotă în jurul 
pereţilor circulari şi se opri sub o platformă ce ieşea din perete 
cam la jumătatea înălţimii până la malul de sus. Işi scoase 
butelia de aer şi restul echipamentului de scufundare, cu 
excepţia centurii cu accesorii, lăsându-le să coboare spre fundul 
puţului şi păstră numai patentul şi pioletul din trusa de scule. 
Dacă dintr-un motiv cu totul inexplicabil, prietenul său cel mai 
bun şi arheologii de pe malul lacului fuseseră ucişi sau răniţi, iar 
Pitt fusese abandonat pentru a muri în puţul sacrificial având ca 
tovarăşi doar fantomele victimelor de mai înainte, el intenţiona 
să facă tot posibilul pentru a afla ce se întâmplase. 

Mai întâi, scoase cuțitul de scufundător din teaca fixată de 
picior şi tăie două bucăţi din cordonul de ghidaj. O bucată o legă 
strâns de partea mai îngustă a cozii pioletului, aproape de cap, 
astfel încât să nu poată aluneca peste secţiunea mai groasă. La 
cealaltă extremitate a cordonului făcu un ochi de laţ. 

După aceea croi un cârlig din catarama centurii, îndoind-o cu 
patentul, până căpătă forma literei C. Prinse de cârlig a doua 
bucată de cordon şi-i făcu, de asemenea, un ochi de laţ. Când 
termină, dispunea de instrumente funcţionale de ascensiune, 
chiar dacă rudimentare. 

Acum venea partea cu adevărat grea. 

Tehnica de căţărare a lui Pitt nu era tocmai a unui alpinist 
experimentat. Tristul adevăr era că el nu escaladase niciodată 
vreun munte, decât cu piciorul pe cărări bătute. Puținele imagini 
cu specialişti căţărându-se pe pereţi verticali de piatră le văzuse 
la televizor sau în fotografiile din reviste. Apa era elementul său 
preferat, iar singurele contacte cu muntele le reprezentau 

ocazionalele excursii pentru schiat la Breckenridge, în statul 
Colorado. Nu deosebea un piton (şpiţul metalic terminat printr-un 
inel) de o carabină (inelul alungit de metal cu mecanism de 
închidere acţionat de arc, care prinde coarda de ascensiune de 
piton). Ştia în mod vag că rapelul înseamnă coborârea pe o 
frânghie care înconjoară o coapsă, trece peste corp şi umărul 
opus. 

Nici un expert în ascensiuni nu i-ar fi acordat lui Pitt o şansă 
din cinci sute că va putea ajunge sus, dar Pitt era un individ prea 
încăpățânat pentru a se gândi vreodată la şanse. Vechiul şi 
îndărătnicul Dirk Pitt revenea în acţiune. Işi simţea mintea brici. 
Ştia bine că viaţa lui şi poate vieţile altora, atârna de un fir încă 
nedeşirat. Ca de atâtea ori în trecut, calmul şi prezenţa de spirit 
puseseră stăpânire pe el. 

Cu o hotărâre născută din disperare, se înălţă cât putu de mult 
din apă şi înfipse cârligul într-o proeminenţă mică din calcar. Işi 
introduse după aceea piciorul în ochiul de laţ, prinse capătul 
superior al cordonului şi se trase afară din apă. 

Ridică apoi pioletul cât mai sus, puţin în lateral şi lovi cu 
capătul lui ascuţit într-o fisură din perete. Vâri după aceea 
piciorul liber în ochiul de laţ şi se ridică mai mult. 

„Nu chiar grozav după standardele profesionale, reflectă el, 
dar merge.” Repetă mişcarea, mai întâi cu cârligul în formă de C, 
apoi cu pioletul, deplasându-se ca un păianjen pe peretele 
abrupt, cu câte un membru pe rând. Era un efort epuizant, chiar 
şi pentru o persoană cu condiţie fizică excelentă. Soarele 
dispăruse în spatele copacilor, de parcă ar fi fost tras brusc spre 
vest de o mână nevăzută, când Pitt se sui, în cele din urmă, pe 
mica platformă aflată la jumătatea peretelui. De sus nu răzbătea 
în continuare nici un semn de viaţă. 

Rămase acolo, recunoscător pentru locul de repaus, deşi era 
mare doar cât să-şi rezeme o fesă pe el. Răsuflând greu, se 
odihni până ce muşchii încetară să-i mai zvâcnească dureros. Nu- 
i venea să creadă că ascensiunea îl epuizase în asemenea 
măsură. Bănuia că un specialist care cunoştea toate trucurile nici 
măcar n-ar fi gâfâit. Rămase locului, strângând în braţe peretele 
puţului vreme de aproape zece minute. Ar fi dorit să stea o oră 
întreagă, dar timpul se scurgea repede. După apusul soarelui, 
jungla înconjurătoare se cufunda rapid în beznă. 

Pitt studie instrumentele rudimentare care-l aduseseră până 
aici. Pioletul era ca nou, însă cârligul începuse să se îndrepte în 

urma efortului constant de a-i susţine greutatea trupului. Mai 
petrecu un minut să-l recurbeze, lovindu-l cu pioletul de peretele 
din calcar. 

Se aşteptase ca întunericul să-i îngreuneze vizibilitatea, 
silindu-l să se caţere doar pe pipăite, dar dedesubtul său apăruse 
o lumină stranie. Se răsuci şi privi în jos, către apă. 

Lacul răspândea o fosforescenţă verzuie bizară. Nefiind 
chimist, Pitt putea doar să presupună că emisia ciudată era 
cauzată de reacţii chimice produse de algele care putrezeau. 
Recunoscător iluminatului, oricât de slab ar fi fost el, îşi continuă 
ascensiunea extenuantă. 

x xk x 

Ultimii trei metri fură cei mai teribili. Ajunsese foarte 
aproape... şi totuşi, rămânea atât de departe! Marginea puțului 
părea îndeajuns de apropiată ca s-o atingă cu vârfurile degetelor. 
Trei metri, nu mai mult. Doar trei metri, însă ar fi putut la fel de 
bine să fi fost vârful Everestului. Un licean sportiv ar fi putut urca 
distanţa aceea şi în somn, dar nu Dirk Pitt. Cu numai câteva luni 
înainte de a împlini patruzeci de ani, se simţea ca un bătrân 
vlăguit. 

Trupul său continua să fie zvelt şi musculos, îşi supraveghea 
alimentaţia şi efectua destule exerciţii fizice pentru a-şi menţine 
greutatea constantă. Avea cicatrice de la numeroase răni şi 
accidentări, inclusiv urme de gloanţe, dar toate încheieturile 
continuau să funcţioneze în mod rezonabil de satisfăcător. Se 
lăsase de fumat cu ani în urmă, însă ocazional îi plăcea să mai 
bea câte un pahar de vin bun sau de tequila cu gheaţă şi lămâie. 
De-a lungul anilor gusturile i se schimbaseră de la scotch Cutty 
Sark la gin Bombay şi la tequila Sauza Commemorativo. Dacă ar 
fi fost întrebat de ce, n-ar fi ştiut răspunsul. Trăia fiecare zi de 
parcă viaţa ar fi fost un joc, iar raţiunile pentru care făcea unele 
lucruri erau bine ascunse şi îngropate în mintea sa. 

Apoi, când ajunse la un braţ depărtare de marginea puţului, 
scăpă cordonul legat de cârligul în formă de C. Degetele lui 
amorţite îl smulseseră din calcar şi acesta căzu de-abia clipocind 
în stratul de alge ce străluceau spectral. Cu ajutorul micului 
piolet, Pitt începu să folosească orificiile din peretele de calcar ca 
puncte de sprijin pentru mâini şi picioare. Ajuns aproape de mal, 
îşi roti braţul cu pioletul deasupra capului, izbind cu putere şi 
străduindu-se să-i înfigă vârful în sol moale. 

Avu nevoie de patru tentative înainte ca vârful ascuţit să 

rămână nemişcat. Cu ultimele rezerve de putere, prinse cordonul 
cu ambele mâini şi-şi trase corpul în sus, până ce, în întunericul 
tot mai profund, putu să distingă în faţă terenul neted. Se întinse 
nemişcat şi studie împrejurimile. Jungla umedă se strângea parcă 
în jurul său. De acum era beznă şi singura lumină provenea de la 
câteva stele şi de la secera subţire a lunii, care se strecura 
printre norii răzleţi şi ramurile împreunate ale copacilor. Razele 
palide iluminau ruinele străvechi într-un mod care se potrivea 
perfect cu efectul sinistru şi claustrofob al pădurii ecuatoriale. 
Scena stranie era completată de liniştea aproape deplină. Pitt se 
aşteptă să zărească mişcări nefireşti şi să audă foşnete 
amenințătoare în beznă, totuşi nu văzu nici o lumină sau umbre 
mişcătoare şi nici nu auzi glasuri. Singurele sunete proveneau de 
la picăturile ploii uşoare şi neaşteptate, ce se spărgeau pe 
frunze. 

„Ajunge cu lenevitul, îşi spuse. Dă-i drumul, mişcă-te, află ce 
s-a întâmplat cu Giordino şi cu ceilalţi! Timpul zboară. S-a 
terminat doar prima corvoadă. Aceea a fost de natură fizică, iar 
acum trebuie să-ţi foloseşti mintea.” Se îndepărtă de puț, uşor şi 
neauzit ca o fantomă. 

Tabăra era părăsită. Corturile pe care le văzuse înainte să fi 
coborât în puţul sacrificial erau intacte şi pustii. Nici o urmă de 
măcel, nici un semn că ar fi murit cineva. Se apropie de luminişul 
în care aterizase elicopterul NUMA pilotat de Giordino. Aparatul 
era ciuruit de gloanţe de la bot până la coadă. Nu mai exista nici 
o speranţă de a-l folosi pentru a cere ajutor. Nici un fel de 
reparaţii nu aveau să-l mai ridice vreodată în văzduh. 

Palele distruse ale rotorului atârnau ca nişte braţe deformate, 
răsucite din coate. O colonie de termite nu ar fi putut face o 
treabă mai bună asupra unui ciot putred de copac. Pitt simţi 
mirosul de combustibil şi i se păru incredibil că rezervoarele nu 
explodaseră. li era dureros de clar că un grup de bandiți sau 
rebeli atacaseră tabăra şi avariaseră elicopterul. 

Temerile i se risipiră considerabil, descoperind că rafalele de 
armă pe care le auzise din puț fuseseră îndreptate asupra 
elicopterului, nu asupra oamenilor. Amiralul James Sandecker, 
şeful său de la sediul NUMA din Washington, nu avea să accepte 
cu uşurinţă distrugerea unui aparat din flotila organizaţiei, dar 
Pitt înfruntase în numeroase rânduri furia micuţului şi 
temperamentalului lup de mare şi supravieţuise cu bine. lar în 
clipa de faţă cuvintele lui Sandecker n-ar fi avut oricum nici o 

importanţă. Giordino şi oamenii care lucrau la proiectul 
arheologic dispăruseră, luaţi prizonieri de o forţă necunoscută. 

Pitt împinse într-o parte uşa cabinei, care atârna într-o parte, 
susţinută de o singură balama şi se îndreptă spre carlingă. Bâjbâi 
sub scaunul pilotului, până găsi un buzunar lunguieţ din care 
scoase o lanternă. Compartimentul bateriilor părea neatins. Işi 
tinu răsuflarea şi apăsă comutatorul. Raza se aprinse, luminând 
interiorul cabinei. 

— Unu la zero pentru gazde, murmură el în barbă. 

Inaintă prudent în compartimentul bagajelor. Uraganul de 
gloanţe îl transformase într-o sită cu marginile zdrenţuite, însă, 
după toate aparențele, nu lipsea absolut nimic. Pitt îşi găsi 
geanta de voiaj şi o deschise. Cămaşa şi pantofii de sport 
scăpaseră  neatinşi, dar un glonţ îi găurise genunchiul 
pantalonului şi-i distrusese şortul. Bărbatul îşi scoase costumul 
ud de scafandru, găsi un prosop şi se frecă energic pe tot trupul, 
pentru a-şi curăța pielea de mizeria din puț. După ce se îmbrăcă 
şi încălţă, continuă să scotocească, până descoperi cutiile cu 
gustări pregătite de bucătarul navei de cercetări. Conţinutul 
cutiei sale fusese împroşcat pe un perete despărțitor, dar cutia 
lui Giordino rămăsese intactă. Pitt înfulecă un sanaviş cu unt de 
arahide şi mărar murat şi goli o cutie de bere fără alcool. Acum 
se simţea aproape din nou om. 

Revenind în carlingă, descuie uşa mascată a unui 
compartiment micuţ şi scoase tocul de piele în care se afla un 
Colt automat vechi, calibrul 0,45. Tatăl său, senatorul George 
Pitt, îl purtase din Normandia până la Elba în timpul celui de-Al 
Doilea Război Mondial, apoi i-l dăruise lui Dirk cu ocazia absolvirii 
Academiei Air Force. În următorii şaptesprezece ani, revolverul îi 
salvase viaţa lui Pitt în cel puţin două rânduri. Deşi brunarea 
dispăruse în mare măsură, întreținea arma cu drag şi aceasta 
funcţiona chiar mai lin decât atunci când fusese nouă. Nu fără 
neplăcere, Pitt observă că un glonţ rătăcit zgăriase pielea tocului 
şi crestase o prăsea. şi trecu centura prin găicile tocului şi o 
strânse pe mijloc, alături de teaca în care avea cuțitul de 
scufundător. 

Improviză o diafragmă pentru a camufla raza lanternei şi 
cercetă tabăra. Aici nu văzu urme de focuri de armă, ci doar 
cartuşe goale risipite pe sol, dar corturile fuseseră golite şi 
dispăruseră orice echipamente sau provizii ce puteau fi 
transportate. Cercetarea rapidă a terenului moale indică imediat 

direcţia în care se pornise. O cărare tăiată de macete se 
deschidea prin hăţişurile dese, pierzându-se în întuneric. 

Jungla părea amenințătoare şi impenetrabilă. Nu era o 
expediţie pe care Pitt s-ar fi gândit s-o întreprindă în timpul zilei 
şi cu atât mai puţin noaptea. Se afla la cheremul insectelor şi al 
animalelor junglei ce-i considerau pe oameni o pradă ca oricare 
alta. Se gândi la şerpi nu fără să se îngrijoreze. Işi amintea că 
auzise de boa constrictori şi anaconda ce ajungeau la lungimi de 
doi metri şi jumătate. Adevăratele temeri i le stârneau însă şerpii 
veninoşi ucigători, precum crotalul cu spate de diamant sau 
răutăciosul crotal-fier de lance’. Pantofii sport cu margini joase şi 
pantalonii din țesătură subţire nu ofereau nici cea mai mică 
protecţie împotriva unei vipere puse pe rele. 

Sub capetele mari de piatră care-l priveau ameninţător de pe 
zidurile oraşului ruinat, Pitt porni hotărât după urmele de paşi ce 
se dezvăluiau sub raza îngustă a lanternei. Işi dori să fi avut un 
plan, dar acţiona în necunoscut. Şansele de a străbate o junglă 
extrem de periculoasă şi de a-i salva pe ostatici din mâinile unor 
revoluționari sau bandiți duri erau, în mod clar, reduse. Eşecul 
părea inevitabil. 

Cu toate acestea, nu se gândi nici măcar o clipă să stea locului 
fără să facă nimic ori să încerce să-şi salveze pielea. 

Pitt zâmbi spre chipurile împietrite ale zeilor de mult uitaţi, 
care-i întorceau privirea sub fasciculul lanternei. Se întoarse şi se 
uită pentru ultima dată la strălucirea verzuie, parcă de pe altă 
tărâm, care emana de pe fundul puţului, apoi intră în junglă. 

După patru paşi, hăţişurile dese îl înghiţiră de parcă nici n-ar fi 
existat. 


3 Specii de şerpi veninoşi din America de Sud şi Centrală (n. tr.). 

Muraţi de ploaia fină, prizonierii fură purtaţi printr-o pădure 
acoperită de muşchi, până ce poteca se sfârşi în dreptul unei 
râpe adânci. Trecură peste un buştean prăbuşit, care slujea drept 
punte, iar de pe malul opus o luară pe un drum vechi pietruit 
care şerpuia în sus pe munte. Conducătorul bandei impuse un 
ritm alert şi mai ales Miller avea dificultăţi în a ţine pasul. Hainele 
îi erau atât de ude, încât era imposibil de făcut o demarcaţie 
între transpiraţie şi umiditatea ploii, iar paznicii îl împungeau 
nemilos cu ţevile automatelor, ori de câte ori rămânea în urmă. 
Giordino veni lângă antropolog, îi trecu un braţ după umăr şi-l 
ajută să înainteze, aparent nepăsător faţă de loviturile pe care 
paznicii lor sadici le revărsau asupra spinării şi umerilor săi 
neprotejaţi. 

— la-ţi de pe el arma blestemată! se răsti Shannon în spaniolă 
la un bandit. 

Apucă celălalt braţ al lui Miller şi-l trecu după gâtul ei, astfel 
că-l susţinea pe bătrân împreună cu Giordino. Peruvianul replică, 
lovind-o sălbatic cu piciorul în fese. Femeia se împletici înainte, 
lividă la faţă, cu buzele strânse de durere, dar îşi recăpătă 
echilibrul şi-l fulgeră cu privirea pe terorist. 

Giordino se pomeni zâmbindu-i lui Shannon, încântat de 
caracterul, de tăria şi de rezistenţa ei neobosită. Femeia 
continua să poarte costumul de scafandru pe sub o bluză de 
bumbac fără mâneci, pe care rebelii îi îngăduiseră s-o ia din cort, 
împreună cu o pereche de bocanci. Giordino era, de asemenea, 
copleşit de sentimentul de neputinţă pentru că nu o putea apăra 
de lovituri şi abuzuri la care se adăuga sentimentul de laşitate 
datorat faptului că-şi abandonase vechiul prieten fără să 
clintească un deget. De când fusese silit să părăsească puţul 
sacrificial, se gândise de cel puţin douăzeci de ori să înşface 
arma unui terorist. Asta n-ar fi dus însă decât la uciderea sa şi nu 
ar fi rezolvat nimic or, atâta vreme cât reuşea cumva să 
supravieţuiască, mai exista o şansă. Giordino blestema fiecare 
pas care-l îndepărta tot mai mult de posibilitatea de a-l salva pe 
Pitt. 

Merseră ore întregi, străduindu-se să inspire cât mai adânc 
aerul andin rarefiat la altitudinea de 3 400 m la care ajunseseră. 

Toţi sufereau de frig. Deşi temperatura creştea mult sub soarele 
fierbinte din timpul zilei, în primele ore ale dimineţii ajungea 
aproape de punctul de îngheţ al apei. Zorii îi găsiră continuând 
urcuşul pe un drum străvechi, mărginit de ruine din calcar alb, 
ziduri înalte şi dealuri amenajate în terase pentru agricultură, 
despre care Shannon nici nu visase vreodată că ar fi putut exista. 
Clădirile nu păreau să fi fost ridicate după aceleaşi principii. 
Unele erau ovale, altele - circulare şi foarte puţine erau 
paralelipipedice, diferind oricum de toate construcţiile vechi pe 
care le studiase femeia. Aşezarea aceea făcuse, oare, parte din 
confederaţia Chachapoya, se întrebă ea, sau din alt regat, din 
altă civilizaţie? Pe măsură ce drumul pavat cu lespezi din piatră 
continua pe lângă ziduri înalte, aproape pierdute în ceţurile ce se 
rostogoleau dinspre piscurile muntoase de deasupra, Shannon fu 
uluită să vadă mii de statui în piatră, cu ornamente complet 
diferite de orice văzuse până atunci. Păsări uriaşe ca nişte 
dragoni şi peşti cu forme de şerpi coexistau alături de pantere şi 
maimuțe stilizate. Basoreliefurile păreau, în mod bizar, similare 
cu hieroglifele egiptene, atât doar că erau mai abstracte. Poporul 
antic necunoscut care ocupase podişul gigantic şi crestele 
Anzilor peruvieni, construind oraşe de asemenea dimensiuni 
uriaşe, reprezenta o surpriză incitantă pentru arheolog. Nu se 
aşteptase să găsească o cultură atât de avansată arhitectural, 
încât să clădească pe vârfurile munţilor structuri la fel de 
complexe sau extinse precum cele din antichitatea cunoscută. Ar 
fi fost gata să renunţe la automobilul Dodge Viper pe care-l 
cumpărase cu moştenirea primită de la bunicul ei, doar pentru a 
putea zăbovi îndeajuns ca să studieze ruinele acestea 
extraordinare, dar, ori de câte ori se oprea, era îmbrâncită cu 
putere mai departe. 

Soarele începuse să se ridice pe boltă, când grupul ud leoarcă 
străbătu o trecătoare îngustă şi ieşi într-o vale micuță, 
înconjurată din toate părţile de munţi semeţi. Deşi din fericire 
ploaia se oprise, toţi arătau ca nişte şoareci abia scăpaţi de la 
înec. In faţa lor se zărea o construcţie maiestuoasă din piatră, 
înaltă cât un bloc cu unsprezece etaje. Spre deosebire de 
piramidele maya din Mexic, aceasta avea formă rotunjită, mai 
degrabă ca un con cu vârful retezat. In pereţii ei erau cioplite 
capete ornate de animale şi păsări. Shannon îşi dădu seama că 
era vorba despre un templu pentru ceremoniile funerare. Partea 
din spate a structurii se pierdea în faţa abruptă a unei stânci de 

gresie, ciuruită ca un fagure cu mii de grote-morminte, toate cu 
uşi exterioare bogat împodobite ce se deschideau spre peretele 
vertical al stâncii. Deasupra piramidei se înălța un edificiu flancat 
de două statui mari de jaguari cu pene şi aripi, despre care 
femeia bănui că era palatul zeilor morţii. Templul se găsea într-o 
aşezare mică, în care se mai aflau puţin peste o sută de clădiri 
construite cu  migală şi bogat ornamentate. Varietatea 
arhitecturală era uluitoare. Unele edificii fuseseră clădite în vârful 
unor turnuri înalte, înconjurate de balcoane graţioase. Cele mai 
multe erau complet circulare, dar existau şi altele ridicate pe 
temelii dreptunghiulare. 

Shannon amuţise. Pentru câteva momente, dimensiunile 
scenei o copleşiseră. Identitatea imensului complex de clădiri îi 
deveni imediat clară. Dacă ceea ce vedea în faţa ochilor ei nu 
era un vis, teroriştii din Sendero Luminoso descoperiseră o 
incredibilă aşezare dispărută. Una despre care arheologii, 
inclusiv ea, se îndoiseră că ar fi existat vreodată şi pe care 
căutătorii de comori încercaseră zadarnic s-o descopere în secole 
de explorări - Cetatea pierdută a Morilor, despre ale cărei 
bogății legendare se spunea că le-ar fi întrecut pe cele din Valea 
Regilor din Egiptul antic. 

Femeia îl strânse cu putere pe Rodgers de braţ: 

— Pierduta Pueblos de los Muertos, murmură ea. 

— Pierduta... ce? se încruntă fotograful, nedumerit. 

— Gura! se răsti un terorist, lovindu-l cu patul automatului, în 
spate, imediat deasupra rinichilor. 

Rodgers icni înăbuşit. Se împletici şi fu cât pe aici să cadă, dar 
Shannon îl susţinu plină de curaj şi se încordă pentru primirea 
unei lovituri care, din fericire, nu mai sosi. 

Parcurseră o distanţă scurtă pe o stradă lată, pavată cu 
lespezi din piatră şi se apropiară de piramida conică ce se înălța 
deasupra complexului ceremonial din jur, aidoma unei catedrale 
gotice peste un oraş medieval. Suiră cu greu palierele 
numeroase ale unei scări extraordinare, ce-şi schimba direcţia de 
mai multe ori, decorată cu mozaicuri de piatră reprezentând 
oameni înaripaţi - un tip de artă pe care Shannon n-o mai văzuse 
până atunci. Ajunşi pe ultimul palier, trecură pe sub o arcadă 
uriaşă şi pătrunseră într-o sală foarte înaltă, cu pereţii de piatră 
ciopliţi în motive geometrice. Centrul podelei era ticsit cu statui 
migălos sculptate de toate dimensiunile şi formele. In încăperile 
care se deschideau spre sala principală centrală se vedeau 

depozitate urcioare ceramice cu efigii şi vase pictate cu 
măiestrie. Una dintre camerele acelea era umplută până în tavan 
cu ţesături minunat conservate, de toate culorile şi modelele 
imaginabile. 

Arheologii înmărmuriseră la vederea unei comori de artefacte 
de asemenea mărime. Pentru ei era ca şi cum ar fi intrat în 
mormântul regelui Tutankhamon din Valea Regilor, înainte ca 
tezaurul să fi fost scos de renumitul arheolog Howard Carter şi 
expus în Muzeul Naţional din Cairo. 

Acum însă nu aveau timp pentru a cerceta comoara de 
obiecte străvechi. Teroriştii îi îmbrânciră pe studenţii peruvieni, îi 
coborâră pe o scară interioară şi-i închiseră într-o celulă aflată 
sub templul din vârf. Giordino şi ceilalţi fură împinşi cu brutalitate 
într-o cameră laterală, unde îi păzeau doi rebeli încruntaţi, care-i 
priveau cu ochii unor exterminatori ce examinează un cuib de 
păianjeni. Cu excepţia lui Giordino, toţi se trântiră, recunoscători, 
pe podeaua tare şi rece, cu epuizarea săpată pe chipurile trase 
de oboseală. i 

Giordino izbi frustrat cu pumnul în zidul din piatră. In timpul 
marşului forţat, încercase zadarnic să prindă un moment 
favorabil pentru a se pierde în junglă şi a reveni la puţul 
sacrificial, dar pe toată durata drumului în spatele său existaseră 
cel puţin trei paznici care-i fixau cu fermitate spinarea cu 
automatele, astfel încât ocazia evadării nu apăruse niciodată. 
Nu-i mai trebuiau şi alte dovezi că erau profesionişti în 
capturarea şi escortarea de ostatici pe teren accidentat. De 
acum orice şansă de a mai ajunge la Pitt era cu adevărat foarte 
redusă. Cât timp  mărşăluiseră, Giordino îşi  stăvilise 
temperamentul sfidător şi se comportase docil şi discret. Cu 
excepţia manifestării curajoase de îngrijorare pentru Doc Miller, 
nu făcuse nimic care să atragă asupra sa o rafală de gloanţe. 
Trebuia să rămână în viaţă. In mintea lui, dacă el murea, ar fi 
murit şi Pitt. 

Dacă Giordino ar fi avut cea mai mică idee că Pitt ieşise din 
puţul sacrificial şi că alerga pe cărarea pietruită la numai treizeci 
de minute în urma lor, atunci poate că ar fi simţit imboldul de a 
intra într-o biserică cu prima ocazie ivită şi de a-i mulţumi lui 
Dumnezeu. Sau, cel puţin, s-ar fi putut gândi la această 
posibilitate... 

x xk x 


Pitt alerga prin junglă cu raza lanternei camuflată cu grijă, 

pentru a nu fi zărită de terorişti şi aplecată spre urmele din 
compostul ce acoperea pământul moale, înghiţit de beznă. 
Ignora complet ploaia şi avansa cu hotărârea unui om posedat. 
Timpul nu însemna nimic - nici măcar o dată nu privi cadranul 
luminos al ceasului. Călătoria prin junglă în toiul nopţii îi 
înceţoşase mintea. Işi reveni doar când cerul dimineţii începu să 
se lumineze şi putu stinge lanterna. 

Când începuse urmărirea, teroriştii avuseseră un avans de 
peste trei ore. Pitt redusese însă intervalul acela, mergând cu 
pas constant atunci când poteca urca abrupt şi alergând pe 
rarele porţiuni unde devenea pentru scurt timp orizontală. Nu-şi 
încetini niciodată ritmul, nu se opri nici măcar o dată pentru a se 
odihni. Inima începuse să-i bubuie din cauza efortului, totuşi 
picioarele continuau să i se mişte, fără să simtă dureri sau 
crampe musculare. Când ajunse la vechiul drum pietruit şi 
deplasarea deveni mai uşoară, iuți pasul. Gândul la grozăviile 
nevăzute din junglă fusese alungat şi pe toată durata nopţii 
aproape perpetue, toate temerile şi neliniştile pieriseră în mod 
straniu. 

Pitt de abia băgă în seamă structurile imense de piatră înşirate 
pe ambele părţi ale drumului. Fiind acum în lumina zilei şi pe 
teren deschis, porni în fugă, străduindu-se prea puţin sau deloc 
să mai înainteze pe furiş. Doar când ajunse la trecătoarea spre 
vale, încetini şi se opri, cercetând peisajul din faţă. Zări templul 
gigantic în faţa stâncii verticale, la aproximativ o jumătate de 
kilometru depărtare, în vârful scării înalte se afla o siluetă 
micuță, ghemuită, cu spatele rezemat de peretele unei arcade 
largi. Pitt nu se îndoi nici o clipă că teroriştii îşi duseseră acolo 
ostaticii. Trecătoarea îngustă era singura cale de acces în valea 
mărginită de munţi aproape verticali. Teama şi neliniştea de a nu 
descoperi pe drum cadavrele lui Giordino şi ale arheologilor 
dispărură sub un val de uşurare. Vânătoarea se încheiase; acum 
urmăriţii, care deocamdată nu ştiau că li se luase urma, trebuiau 
scoşi din luptă, în linişte, unul câte unul, până ce raportul de 
forţe devenea mai acceptabil. 

Bărbatul avansă cu precauţie, folosind ca acoperire zidurile 
năruite ale construcţiilor străvechi. Se ghemuli şi se deplasă rapid 
şi silențios de la un adăpost la altul, până ajunse în spatele unei 
statui mari de piatră care etala un simbol falic, unde se opri şi 
privi în sus, către intrarea templului. Scara lungă ce suia până 
acolo se dovedea un obstacol teribil şi, dacă nu deţinea 

capacitatea de a deveni invizibil, Pitt avea să fie împuşcat înainte 
să fi urcat un sfert din trepte. Orice tentativă în plină zi ar fi 
însemnat sinucidere. „Nu există cale de acces”, se gândi el cu 
amărăciune. Nu se punea problema să poată escalada scara 
dintr-o parte, deoarece zidurile laterale ale piramidei conice erau 
prea abrupte şi netede. Blocurile de piatră care le alcătuiau 
fuseseră îmbinate cu atâta precizie, încât între ele nu se putea 
introduce nici măcar o lamă de cuţit. 

In clipa aceea providenţa îi puse o mână binevoitoare pe 
umăr. Nu mai trebuia să se furişeze pe scară pentru că observă 
că teroristul de la intrarea în palatul zeilor morţii adormise 
buştean după marşul istovitor prin munţii acoperiţi de junglă. 
Inspirând şi expirând adânc, Pitt înaintă spre templu. 

x xk x 

Tupac Amaru era un personaj calm, dar periculos şi arăta ca 
atare. Adoptase numele ultimului rege incaş care fusese torturat 
şi ucis de spanioli şi era scund, cu umeri înguşti. Chipul său 
ciocolatiu, absent şi complet inexpresiv, părea că nu învățase 
niciodată să exprime cea mai măruntă compasiune. Spre 
deosebire de majoritatea peruvienilor din zonele de munte, ale 
căror chipuri erau netede şi spâne, Amaru purta o mustață uriaşă 
şi favoriţi lungi, prelungiţi dintr-o hălăciugă deasă de păr drept 
care avea aceeaşi culoare neagră ca şi ochii săi goi. Atunci când 
buzele lui subţiri şi palide se arcuiau într-un surâs vag, ceea ce 
întâmpla destul de rar, dezveleau două rânduri de dinţi care ar fi 
făcut mândru un ortodontist. Spre deosebire de el, oamenii săi 
rânjeau frecvent şi diabolic, dezgolind premolari neregulaţi şi 
ciobiţi, adesea pătaţi de frunzele de coca. 

Amaru adusese moarte şi distrugere în ţinutul muntos acoperit 
de junglă din Amazonas, un departament din nord-estul Perului 
care se confrunta şi aşa cu sărăcie, terorism, boli şi corupţie. 
Banda lui de asasini era răspunzătoare pentru dispariţia a 
numeroşi exploratori, arheologi şi a mai multor patrule armate 
care pătrunseseră în regiune. Nimeni nu mai fusese văzut 
vreodată. El nu era însă revoluţionarul care se pretindea. Lui 
Amaru nu-i păsa absolut deloc de revoluţie ori de îmbunătăţirea 
situaţiei indienilor săraci lipiţi pământului din centrul Perului, 
care, în majoritate, munceau pe loturi infime pentru a-şi duce 
existenţa precară. Amaru avea alte motive pentru a controla 
regiunea şi a-i ţine sub dominaţia lui pe băştinaşii superstiţioşi. 

Stătea nemişcat în pragul camerei, privindu-i pe cei trei 


57 


bărbaţi şi pe femeia din faţa lui, de parcă i-ar fi văzut pentru 
prima dată, bucurându-se de înfrângerea din ochii lor şi de 
oboseala ce li se citea în trupuri - exact starea în care dorise să îi 
aducă. 

— Regret lipsa de confort, spuse el, vorbind pentru prima dată 
de când îi luase prizonieri. Este bine că n-aţi opus rezistenţă, 
altfel aţi fi fost împuşcaţi imediat. 

— Vorbeşti o engleză destul de bună pentru un partizan din 
munţi, spuse Rodgers, domnule...? 

— Tupac Amaru. Am absolvit Universitatea Texas din Austin. 

— Ce a mai zămislit şi Texasul... mormăi Giordino în barbă. 

— De ce ne-ai răpit? murmură Shannon cu un glas încărcat de 
teamă şi de epuizare. 

— Pentru răscumpărare, de ce altceva? replică Amaru. 
Guvernul peruvian va plăti bine pentru recuperarea unor savanţi 
americani atât de respectaţi, ca să nu mai amintesc de sclipitorii 
lor studenţi în arheologie, dintre care mulţi au părinţi bogaţi şi 
importanţi. Banii ne vor ajuta să ne continuăm lupta împotriva 
reprimării maselor. 

— Vorbeşte ca un comunist care mulge o vacă moartă, şopti 
Giordino. 

— Poate că vechea versiune sovietică a intrat definitiv în 
istorie, dar filozofia lui Mao Tzedun continuă să fie valabilă, 
explică Amaru cu multă răbdare. 

— Cum să nu! pufni Doc Miller. Distrugeri economice de 
miliarde de dolari. Douăzeci şi şase de mii de peruvieni morţi, cei 
mai mulţi dintre ei fiind ţăranii pentru ale căror drepturi pretinzi 
că lupti... 

Cuvintele îi fură retezate de patul unui automat care-l izbi în 
şale, în apropierea rinichilor. Cu chipul schimonosit de durere, 
Miller se prăbuşi ca un sac de cartofi pe pardoseala din piatră. 

— Nu prea eşti într-o poziţie din care să-mi pui sub semnul 
întrebării devotamentul pentru cauză, comentă Amaru cu 
răceală. 

Giordino îngenunche lângă antropolog şi-i luă capul în braţe, 
apoi ridică dispreţuitor ochii spre şeful teroriştilor: 

— Nu-ţi prea plac criticile, aşa-i? 

Se pregăti să pareze o lovitură îndreptată spre tâmpla sa 
expusă, dar, înainte ca paznicul să-şi poată ridica iarăşi 
automatul, Shannon păşi între ei. Il fulgeră cu privirea pe Amaru. 
Din palidă de frică, faţa femeii devenise roşie de indignare: 

— Eşti un escroc, declară ea ferm. 

Amaru o fixă cu o căutătură uimită: 

— Ce te-a adus la această concluzie interesantă, doctor 
Kelsey? 

— Imi cunoşti numele? 

— Agentul meu din Statele Unite m-a anunţat despre ultimul 
tău proiect de explorare a munţilor, înainte ca tu să fi decolat de 
pe aeroportul Phoenix din Arizona. 

— „Informatorul” vrei să zici... 

Amaru ridică din umeri: 

— Subtilităţile semantice înseamnă prea puţin pentru mine. 

— Un escroc şi un şarlatan, continuă Shannon. Tu şi oamenii 
tăi nu sunteţi revoluționari din Sendero Luminoso. Departe de 
aşa ceva. Nu sunteţi decât huagueros - „jefuitori de morminte”. 

— Are dreptate, o susţinu Rodgers. N-aţi avea timpul necesar 
să acţionaţi prin toată regiunea, aruncând în aer reţele electrice 
şi posturi de poliţie şi în paralel să adunaţi comoara vastă de 
artefacte din templu. Este evident: conduci o bandă de jefuire a 
artefactelor şi activitatea asta ar trebui să-ţi răpească tot timpul. 

Teroristul îşi examină ostaticii cu o uitătură ironic speculativă: 

— Întrucât se pare că lucrul acesta este evident pentru toţi cei 
de faţă, nu mă voi sinchisi să-l neg. 

Trecură câteva secunde de tăcere, după care Doc Miller se 
ridică şovăitor în picioare şi-l privi drept în ochi: 

— Hoţ nenorocit! şuieră el. Tâlhar şi jefuitor de antichităţi! 
Dac-ar fi fost după mine, aş fi ordonat ca tu şi banda ta de tâlhari 
să fiţi împuşcaţi ca nişte... 

Se întrerupse brusc, când Amaru, cu trăsături lipsite de cea 
mai mică urmă de emoție şi cu ochii negri fulgerând de răutate, 
scoase din tocul de la şold un pistol automat Heckler & Koch, 
calibrul de 9. Ca într-un vis de groază, cu precizie şi calm, îl 
împuşcă pe Doc Miller în piept. Bubuitura focului de armă 
reverberă prin templu, asurzindu-i pe toţi. O împuşcătură fusese 
de ajuns. La început, Miller se împletici înapoi, se lovi de peretele 
din piatră, apoi căzu în faţă, pe burtă, fără un sunet, cu braţele şi 
mâinile răsucite nefiresc sub piept, în timp ce o baltă roşie apăru 
pe pardoseală. 

Captivii avură reacţii diferite. Rodgers rămase ca o statuie 
încremenită, cu ochii holbaţi de şoc şi de neîncredere, în timp ce 
Shannon ţipă instinctiv. Giordino, care mai asistase la morţi 
violente, îşi încleştă doar pumnii pe lângă trup. Indiferenţa 

îngheţată a crimei îl umplea de o furie sălbatică, domolită numai 
de un sentiment frustrant de neputinţă. Nu se îndoia, de fapt, 
nimeni nu se îndoia că Amaru intenţiona să-i ucidă pe toţi. 
Neavând nimic de pierdut, Giordino se încordă pentru a sări spre 
asasin şi a-i sfâşia beregata înainte de a primi inevitabilul glonţ 
în cap. 

— Nu-ncerca, rosti Amaru, citindu-i gândurile şi aţinti ţeava 
pistolului între ochii ce scăpărau de ură. 

Făcu un semn din cap spre paznicii care stăteau cu 
automatele pregătite şi le dădu ordine în spaniolă. După aceea 
păşi în lateral, iar un paznic îl apucă pe Miller de glezne şi îi trase 
leşul afară, în sala centrală a templului, lăsând o dâră de sânge 
peste podeaua din piatră. 

Ţipătul lui Shannon se transformă în suspine necontrolate, 
când femeia privi cu ochi goi şi ficşi urma mânjită de sânge. 
Indurerată, căzu în genunchi şi-şi îngropă faţa în palme: 

— Nu-ţi putea face nici un rău... Cum ai putut împuşca un om 
bătrân şi amabil? 

Giordino îl fulgeră din ochi pe terorist: 

— Pentru el a fost simplu. 

Privirea rece şi nepăsătoare a lui Amaru se întoarse încet spre 
el: 

— Ar fi bine să-ţi ţii gura, omuleţule. Doctoraşul ar fi trebuit să 
fie o lecţie pe care se pare că n-ai înţeles-o. 

Nimeni nu băgă în seamă întoarcerea paznicului care târâse 
afară trupul lui Miller. Nimeni, cu excepţia lui Giordino, care 
observă pălăria trasă pe ochi şi mâinile ascunse sub poncho. 
ltalianul aruncă o privire furişă spre al doilea paznic care se 
rezemase nonşalant de cadrul uşii, cu automatul atârnat 
neglijent pe umăr, fără să fie aţintit spre cineva anume. Doar doi 
metri îi despărţeau şi Giordino aprecie că ar fi putut sări pe el, 
înainte ca omul să-şi fi dat seama cine-l atacase. Dar Amaru mai 
ţinea încă strâns în mână pistolul Heckler & Koch. 

Când îi răspunse, vocea lui Giordino era rece ca gheaţa: 

— Vei muri, Amaru. Vei muri cu siguranţă la fel de violent ca 
toţi oamenii nevinovaţi pe care i-ai ucis cu sânge rece. 

Amaru nu observă uşoara grimasă a buzelor lui Giordino şi nici 
privirea dispreţuitoare din ochii acestuia. Expresia feţei sale 
deveni intrigată, apoi dinţii îi sclipiră şi izbucni în râs: 

— Aşa? Crezi că voi muri, da? Tu vei fi călăul meu? Sau 
onoarea asta îmi va fi acordată de cucoana cea mândră? 

Se aplecă şi o smuci cu violenţă pe Shannon, ridicând-o în 
picioare, o prinse apoi de coada care-i flutura la spate şi-i trase 
cu răutate capul pe ceafă, până ce ea privi cu ochi holbaţi şi 
îngroziţi chipul teroristului. 

— Îţi promit că, după câteva ore petrecute în patul meu, te vei 
târî să-mi îndeplineşti poruncile. 

— Nu... Dumnezeule... gemu ea. 

— Mă bucură teribil să violez femeile, să le aud zbierând şi 
implorând... 

Un braţ musculos se strânse în jurul gâtului său şi-i opri 
vorbele: 

— Asta-i pentru toate femeile pe care le-ai făcut să sufere, 
rosti Pitt cu o privire macabră în ochii săi verzi, apoi îşi azvârli 
poncho-ul, vâri ţeava revolverului Colt 0,45 în partea din faţă a 
pantalonilor lui Amaru şi apăsă pe trăgaci. 

Pentru a doua oară, încăperea strâmtă răsună de bubuitul 
asurzitor al focului de armă. Giordino se aruncă înainte, lovindu- 
se cu capul şi umărul în paznicul luat prin surprindere şi-l izbi de 
peretele dur, făcându-l să scoată un icnet teribil de durere. 
Apucă totuşi să vadă privirea distorsionată de groază şi agonie 
de pe chipul lui Amaru, ochii ieşiţi din orbite şi gura deschisă într- 
un strigăt mut, să întrevadă pistolul Heckler & Koch zburând prin 
aer, în timp ce mâinile teroristului se încleştau pe pata roşie care 
i se lăţea ca o ciupercă sub vintre. Apoi Giordino îl pocni pe 
paznic în dinţi şi aproape cu aceeaşi mişcare îi smulse automatul 
din mâini. Se roti fulgerător, adoptând o poziţie ghemuită, gata 
de tragere şi îndreptă ţeava spre intrarea camerei. 

De data aceasta Shannon nu mai ţipă, ci se târî într-un colţ şi 
rămase nemişcată, ca o efigie de ceară, zgâindu-se mută la 
sângele lui Amaru care-i împroşcase braţele şi picioarele 
dezgolite. Dacă înainte fusese înspăimântată, acum era, pur şi 
simplu, paralizată de şoc. După aceea ridică ochii spre Pitt, cu 
buzele încordate, palidă la faţă, cu stropi fini de sânge în părul 
blond. 

Şi Rodgers îl privea pe Pitt cu o expresie de uluire. Cumva 
fotograful înţelese, îi recunoscu ochii şi mişcările de felină. 

— Tu eşti scufundătorul din grotă, vorbi el, buimăcit. 

— Exact, încuviinţă Pitt din cap. 

— Parcă erai în puț... murmură Shannon cu glas tremurător. 

— Sir Edmund Hillary nu-i cu nimic mai bun decât mine, rânji 
mucalit Pitt. Mă deplasez în sus şi în jos pe pereţii puţurilor ca o 
muscă. 

II împinse pe Amaru, care amuţise îngrozit, trântindu-l pe 
podea, unde rămase ca un beţiv pe trotuar şi puse mâna pe 
umărul lui Giordino. 

— Relaxează-te, Al. Ceilalţi paznici au văzut lumina decenţei şi 
virtuții. 

Cu un surâs care i se lățise pe chip, Giordino lăsă automatul 
din mână şi-şi îmbrăţişă prietenul: 

— Dumnezeule, nu credeam că-ţi voi mai revedea vreodată 
faţa de gargui! 

— Cum vrei să arăt după câte am pătimit din cauza ta... Să-ţi 

fie ruşine! Nu pot lipsi nici măcar o jumătate de oră fără să mă 
implici într-un val de crime locale. 

— Şi de ce-ai întârziat atât? nu se lăsă Giordino mai prejos. Te 
aşteptam de câteva ore bune. 

— Am scăpat autobuzul. Apropo - unde-i orchestra de 
Dixieland? 

— Nu cântă în puțuri. Vorbind serios, cum naiba ai reuşit să 
escaladezi un perete vertical şi să ne iei urma prin junglă? 

— Crede-mă, n-a fost cel mai amuzant lucru din lume. O să-ţi 
povestesc totul la o bere, altă dată. 

— Şi paznicii... ce s-a întâmplat cu ceilalţi patru paznici? 

Pitt ridică nepăsător din umeri: 

— Au fost cu gândurile în altă parte şi, neatenţi, au avut parte 
de tot felul de accidente nefericite - în general comoţii sau 
posibile fracturi craniene. Chipul i se încruntă: Am dat peste unul 
care trăgea corpul lui Doc Miller prin intrarea principală. Cine l-a 
executat? 

Giordino îl indică din bărbie pe Amaru: 

— Amicul nostru l-a împuşcat drept în inimă, absolut fără 
motiv. Tot el ţi-a tăiat cordonul de ghidaj şi ți l-a aruncat în cap. 

— Atunci n-o să fiu chinuit de remuşcări, rosti Pitt, privindu-l 
pe teroristul care îşi apăsa cu mâinile rana şi gemea de durere, 
temându-se să se uite şi să vadă ce se întâmplase. Ba chiar mă 
bucură să ştiu că viaţa lui sexuală s-a încheiat din clipa asta. Are 
vreun nume? 

— Se  autointitulează Tupac Amaru, răspunse Shannon. 
Numele ultimului rege incaş. L-a adoptat, probabil, pentru a-i 
impresiona pe munteni. 

— Studenţii peruvieni! îşi aminti brusc Giordino. Au fost duşi 
pe o scară, jos, sub templu. 

— l-am eliberat deja. Nişte puşti curajoşi. De acum ar fi trebuit 
să-i fi legat pe luptătorii de gherilă şi să-i fi pregătit până la 
venirea autorităţilor. 

— Nu sunt luptători de gherilă şi cu atât mai puţin 
revoluționari dedicați. Mai degrabă nişte jefuitori profesionişti de 
morminte, care s-au deghizat în terorişti din Sendero Luminoso. 
Fură antichităţi preţioase, pe care le vând după aceea pe piaţa 
neagră mondială. 

— Amaru este abia la baza scării ierarhice, adăugă Rodgers. 
Clienţii lui sunt distribuitorii care realizează profiturile cu 
adevărat mari. 

— Au gusturi bune, comentă Pitt. Din câte am văzut, aici 
trebuie să existe destule mărfuri de calitatea întâi pentru a 
mulţumi jumătate din muzeele şi colecţionarii particulari din 
lume. 

Shannon şovăi o clipă, apoi se apropie de Pitt, îşi trecu braţele 
în jurul gâtului său, îi trase uşor capul în jos şi-l sărută scurt pe 
buze: 

— Ne-ai salvat vieţile. Mulţumesc! 

— Nu doar o dată, ci de două ori, adăugă Rodgers strângându- 
i mâna cu putere, în timp ce femeia continua să-l ţină pe după 
gât. 

— Am avut şi mult noroc, mormăi Pitt cu o stânjeneală care 
nu-l caracteriza. 

În ciuda părului ud şi nespălat care atârna în şuviţe, a faptului 
că nu era fardată, a bluzei murdare şi rupte de peste costumul 
negru de scufundare şi a bocancilor de excursionist ce păreau 
nepotriviţi cu restul hainelor, simţea o energie senzuală radiind 
dinspre Shannon. 

— Slavă cerului, c-ai ajuns aici când ai ajuns, rosti ea şi se 
înfioră. 

— Regret profund că am sosit prea târziu pentru a-l salva pe 
Doc Miller. 

— Unde l-au dus? întrebă Rodgers. 

— L-am oprit pe nemernicul care-l căra, imediat în afara 
intrării templului. Doc a rămas pe terasa din capul treptelor. 

Giordino îşi privi prietenul cu atenţie, inspectându-l din cap 
până în picioare, observându-i numeroasele tăieturi şi zgârieturi 
de pe chip şi braţe, urme ale alergării nocturne prin junglă şi 
văzu un bărbat mai mult mort decât viu. 

— Arăţi ca şi cum ai fi căzut pe un sul de sârmă ghimpată 
după ce ai încheiat triatlonul. In calitate de medic personal, îţi 
recomand câteva ore de odihnă înainte de a porni spre tabăra de 
lângă puț. 

— Arăt mult mai rău decât mă simt, îl contrazise vesel Pitt. Mai 
târziu o să avem timp suficient pentru sforăit. Să ne ordonăm 
priorităţile. Eu n-am nici cea mai vagă dorinţă să-l joc iarăşi pe 
Tarzan. Am şters-o de aici cu primul zbor. 

— A-nnebunit, mormăi Giordino pe jumătate în batjocură. 
Gata, a petrecut câteva ore în junglă şi-i tremură picioarele! 

— Chiar crezi că putem ieşi de aici pe calea aerului? îl întrebă 
Shannon sceptică. 

— Absolut, încuviinţă Pitt. De fapt, garantez acest lucra. 

Rodgers se holbă la el: 

— Doar un elicopter ar putea intra şi ieşi din vale. 

— Nici n-aş accepta altceva, rânji Pitt. In ce fel credeţi că 
Amaru - sau cum îl cheamă de fapt - îşi transportă obiectele 
furate până la porturile de pe coastă, pentru a le scoate din ţară? 
Este neapărată nevoie de un sistem de comunicaţii, aşa că pe 
undeva trebuie să existe o staţie radio de care să ne folosim 
pentru a cere ajutor. 

Giordino aprobă scurt din cap: 

— Este logic, doar cu condiţia s-o putem găsi. O staţie radio 
portabilă poate fi ascunsă oriunde printre ruinele din jur. Putem 
petrece zile întregi căutând-o. 

Pitt îşi coborî privirea asupra lui Amaru şi-l fixă inexpresiv: 

— El trebuie să cunoască locaţia. 

Teroristul îşi stăpâni durerea şi-l privi cu ochii lui negri şi răi: 

— N-avem radio, şuieră printre dinţii încleştaţi. 

— lartă-mă dacă nu te cred. Unde-l ţineţi? 

— Nu-ţi spun nimic, replică Amaru, cu gura schimonosită de 
durere. 

— Preferi să mori? se interesă sec Pitt. 

— Mi-ai face un serviciu dacă m-ai ucide. 

Ochii verzi ai lui Pitt erau la fel de îngheţaţi ca un lac 
scandinav: 

— Câte femei ai siluit şi ai ucis? 

— Atât de multe, zise Amaru dispreţuitor, încât le-am pierdut 
numărul. 

— Vrei să mă înfurii şi să te omor, aşa-i? 

— De ce nu mă-ntrebi câţi copii am măcelărit? 

— Te amăgeşti singur. Pitt luă Coltul 0,45 şi-i lipi ţeava de 
obrazul teroristului: Să te omor? Nu văd nici un câştig din asta. 
Un glonţ prin ambii ochi ar fi mult mai potrivit. Vei continua să 
trăieşti, însă, pe lângă celălalt accident recent, vei fi şi orb. 

Amaru se strădui să pară arogant, dar în ochii lui pustii se 
citea o spaimă evidentă, iar buzele îi tremurau vizibil: 

— Incerci să mă sperii. 

— După ochi, voi trece la genunchi, continuă Pitt pe un ton 
degajat. Poate că apoi va veni rândul urechilor sau, mai bine, al 
nasului. În locul tău, aş ceda cât a mai rămas timp. 

Văzând că Pitt era cât se poate de serios şi dându-şi seama că 
ajunsese la capătul drumului, Amaru se înmuie: 

— Ceea ce cauţi se găseşte într-o clădire rotundă, la cincizeci 
de metri vest de templu. Deasupra intrării este statuia unei 
maimute. 

Pitt se întoarse spre Giordino: 

— la cu tine un student care să traducă şi contactează 
autorităţile peruviene aflate cel mai aproape. Anunţă-le locaţia şi 
situaţia noastră, apoi cere-le să trimită armata. S-ar putea ca 
prin ruine să se ascundă şi alţi indivizi din ăştia. 

Giordino îl privi gânditor pe Amaru: 

— Dacă trimit un SOS pe o frecvenţă publică, este posibil să 
fie interceptat de amicii din Lima ai ucigaşului ăstuia, care să 
trimită o trupă de tâlhari înaintea armatei. 

— Increderea în armată este o armă cu două tăişuri, fu de 
acord Shannon. S-ar putea ca în afacere să fie implicaţi şi ofiţeri 
superiori. 

— Şpaga face Pământul să se învârtă, declară Pitt, filozofic. 

— Shannon are dreptate, interveni Rodgers. Aici este vorba 
despre jaf de morminte pe scară mare, ale cărui profituri pot fi 
uşor comparabile cu contrabanda de droguri. Indiferent cine ar fi 
creierul din spatele acţiunii, este imposibil să-şi desfăşoare 
afacerile fără să mituiască oficialități. 

— Putem folosi frecvenţa noastră, sugeră Shannon şi să-l 
contactăm pe Juan. 

— Cine-i Juan? 

— Juan Chaco ne coordonează proiectul din partea guvernului 
peruvian. El ne conduce baza de aprovizionare din oraşul cel mai 
apropiat. 

— Se poate avea încredere în el? 

— Cred că da, răspunse Shannon fără şovăială. Juan este unul 
dintre cei mai respectaţi arheologi din America de Sud şi un 
specialist erudit în culturile andine. In plus, a fost desemnat de 
guvern pentru a depista săpăturile ilegale şi contrabanda cu 
antichităţi. 

— Pare a fi omul potrivit, îi spuse Pitt lui Giordino. Găseşte 
staţia radio, apelează-l şi cere un elicopter care să ne ducă naibii 
înapoi pe nava noastră. 

— Vin cu tine să-l anunţ pe Juan de asasinarea lui Doc, se oferi 
Shannon. Mi-ar plăcea, de altfel, să mă uit mai îndeaproape la 
clădirile din jurul templului. 

— Luaţi arme cu voi şi fiţi cu ochii-n patru, îi avertiză Pitt. 

— Ce facem cu trupul lui Doc? întrebă Rodgers. Nu-l putem 

lăsa să zacă pur şi simplu în drum, ca victima unui accident auto. 

— Aşa-i, zise Pitt. Aduceţi-l în templu, să fie ferit de soare şi 
înfăşuraţi-l în nişte pături până va fi transportat la cel mai 
apropiat medic legist. 

— Mă ocup eu, rosti fotograful încruntat. Măcar atât să pot 
face pentru un om de treabă. 

Amaru rânji hidos - de fapt, nu se putea spune dacă de 
satisfacţie ori de durere. 

— Sunteţi nişte proşti şi jumătate! şuieră el. Nu veţi părăsi 
niciodată Pueblo de los Muertos în viaţă. 

— Pueblo de los Muertos înseamnă „Cetatea Morților”, traduse 
Shannon. 

Ceilalţi îl priviră cu dezgust pe terorist. Pentru ei părea un 
şarpe cu clopoței neputincios, prea rănit pentru a se repezi să 
muşte. Pitt însă continua să-l considere periculos şi nu intenţiona 
să facă greşeala fatală de a-l subestima. Nu-i plăcea expresia 
sinistră de încredere din ochii lui. 

Ingenunche lângă terorist, imediat cum ceilalţi părăsiră 
încăperea: 

— Pentru un om în situaţia ta, pari destul de sigur pe tine. 

— Eu voi râde la urmă, ricană Amaru şi chipul i se contorsionă 
într-un spasm brusc de durere. V-aţi pus în calea unor oameni 
puternici. Mânia lor va fi teribilă. 

— M-am mai lovit şi în alte rânduri de oameni puternici, zâmbi 
Pitt indiferent. 

— Ridicând un colţ al cortinei, aţi pus în pericol pe 
Solpemachaco. Ei vor face orice va fi nevoie ca să împiedice să 
fie demascaţi, chiar dacă asta ar însemna distrugerea unei 
provincii întregi. 

— Nu te-ai asociat cu un grup tocmai plăcut... Cum spuneai că 
se numesc? 

Amaru amuţi. Şocul şi pierderea de sânge începuseră să-i 
slăbească puterile. Lent, cu multă dificultate, ridică mâna şi 
întinse un deget spre Pitt: 

— Fii blestemat! Putrezi-ţi-ar oasele de-a pururi alături de 
chachapoya! 

Apoi ochii îşi pierdură focalizarea şi bărbatul leşină. 

Pitt o privi pe Shannon: 

— Ce este Chachapoya? 

— Chachapoya, numiţi şi „Oamenii Norilor”, explică ea, au 
făcut parte dintr-o civilizaţie preincaşă care a înflorit în Anzi, între 

800 şi 1480 d.Hr., când a fost cucerită de incaşi. Chachapoya au 
clădit această necropolă complexă. 

Pitt se ridică, îşi luă pălăria de fetru de pe cap şi o aruncă pe 
pieptul lui Amaru. Se întoarse, pătrunse în sala principală a 
templului şi petrecu următoarele minute examinând incredibilul 
tezaur de artefacte chachapoya. Admira forma mare de lut în 
care se afla o mumie, când Rodgers apăru în grabă, părând 
tulburat. 

— Unde-ai zis că l-ai lăsat pe Doc Miller? întrebă el cu 
răsuflarea întretăiată. 

— Pe terasa de sus a treptelor exterioare. 

— Nu vrei mai bine să-mi arăţi? 

Pitt îl urmă pe fotograf prin ieşirea în formă de boltă a 
templului. Se opri şi privi pata de sânge de pe terasă, apoi ridică 
ochii întrebător: 

— Cine a mutat corpul? 

— Dacă tu nu ştii, replică la fel de derutat Rodgers, eu în nici 
un caz n-am habar. 

— Te-ai uitat pe lângă baza templului? Poate a căzut... 

— Am trimis patru studenţi să caute acolo. N-au găsit nici 
urmă de Doc. 

— Nu s-ar fi putut să-l fi mutat vreun student? 

— Am verificat. Toţi sunt la fel de nedumeriţi ca şi noi. 

— Cadavrele nu se scoală să umble, declară Pitt sec. 

Rodgers privi în jurul templului, apoi ridică din umeri şi spuse: 

— Se pare că acesta a făcut-o. 

Instalaţia de climatizare zumzăia şi răcorea aerul din rulota 
lungă ce slujea drept cartier general al proiectului de arheologie 
din Chachapoya, iar bărbatul care se rezema de spătarul 
canapelei de piele era mult mai puţin obosit decât cei din 
Cetatea Morților. Juan Chaco se odihnea apatic, strângând totuşi 
ferm în mână paharul de gin tonic cu multă gheaţă. Se ridică însă 
vioi când un glas răsună din difuzorul montat pe peretele din 
spatele cabinei şoferului. 

— Sfântul loan îl cheamă pe Sfântul Petru, se auzi clar şi 
distinct. Sfântul loan îl cheamă pe Sfântul Petru. Eşti acolo? 

Chaco traversă rapid interiorul pluşat al rulotei şi apăsă 
butonul de emisie al staţiei radio: 

— Sunt aici şi ascult. 

— Porneşte casetofonul. N-am timp nici să repet şi nici să 
explic situaţia în detaliu. 

Peruvianul încuviinţă şi deschise repede casetofonul: 

— Gata de recepţie. 

— Amaru şi oamenii lui au fost dezarmaţi şi făcuţi prizonieri. 
Acum se află sub paza arheologilor. Amaru a fost împuşcat şi 
este posibil să fie grav rănit. 

Chipul lui Chaco se încruntă brusc: 

— Cum se poate? 

— Unul dintre bărbaţii din NUMA care au răspuns la apelul tău 
de ajutor a scăpat cumva din puţul sacrificial şi i-a urmărit pe 
Amaru şi pe captivi până la templul din vale, unde a reuşit să-i 
doboare unul câte unul pe mercenarii pe care se pare că i-am 
plătit degeaba. 

— Ce fel de individ dat naibii a putut face aşa ceva? 

— Unul foarte periculos şi plin de resurse. 

— Tu eşti în siguranţă? 

— Pentru moment, da. 

— Atunci a eşuat planul nostru de a-i speria pe arheologi şi a-i 
face să părăsească regiunea de unde ne colectăm artefactele. 

— În mod mizerabil, încuviinţă apelantul. În clipa când a văzut 
artefactele pregătite pentru expediere, Kelsey a bănuit toată 
lucrătura. 

— Ce-i cu Miller? 

— Ei nu suspectează nimic. 

— Măcar un lucru a mers ca lumea, zise Chaco. 

— Dacă trimiţi o trupă înainte ca ei să părăsească valea, 
explică glasul familiar, încă mai putem salva operaţiunea. 

— Intenţia noastră n-a fost să le facem vreun rău studenţilor, 
aminti Chaco. Repercusiunile din partea conaţionalilor mei ar 
pune capăt oricăror afaceri viitoare între noi. 

— Prea târziu, prietene. Acum şi-au dat seama că n-au fost 
răpiți de teroriştii din Sendero Luminoso, ci de o organizaţie de 
jefuire a artefactelor, aşa încât nu li se mai poate îngădui să 
spună şi altora ce au văzut. Nu există alternativă - trebuie 
eliminaţi. 

— Nu s-ar fi întâmplat nimic din toate astea, dacă i-ai fi oprit 
pe Kelsey şi Rodgers să se scufunde în puţul sacru. 

— In afară de a-i omori în faţa studenţilor, n-aveam cum să-i 
opresc. 

— Emiterea apelului de ajutor a fost o greşeală. 

— Nu a fost o greşeală, dacă doream să evităm o anchetă 
serioasă din partea guvernului tău. Dacă nu s-ar fi întreprins 
măsurile fireşti de salvare, faptul că s-au înecat ar fi părut 
suspect. Nu putem permite ca So/pemachaco să fie expusă 
investigaţiilor publice. In plus, de unde să fi ştiut că NUMA va 
răspunde din senin? 

— Este adevărat, la momentul respectiv aşa ceva era 
inimaginabil. 

În timp ce vorbea, Chaco fixa cu privirea, fără s-o vadă, 
statueta micuță de piatră a unui jaguar înaripat, care fusese 
dezgropată din Valea Morților. In cele din urmă, rosti încet: 

— Voi aranja ca în două ore mercenarii noştri din armata 
peruviană să ajungă cu elicopterul la Pueblo de los Muertos. 

— Ai încredere în comandantul lor că va face o treabă bună? 

Chaco zâmbi în barbă: 

— In cine să mă încred, dacă nu în propriul frate? 

x xk x 

— N-am crezut niciodată în învierea simplilor muritori, 
comentă Pitt privind băltoaca roşie de pe terasa din capul 
treptelor ce coborau spre vale, dar acesta este cel mai bun 
exemplu pe care l-am văzut vreodată. 

— Era mort, rosti apăsat Rodgers. Stăteam lângă el, aşa cum 
stau acum lângă tine, când Amaru l-a împuşcat în inimă. Sângele 
a fost împroşcat peste tot. Tu însuţi l-ai văzut zăcând acolo. Nu 

cred că te-ai îndoit vreo clipă că Doc n-ar fi fost un cadavru. 

— N-am avut timp de o examinare post-mortem. 

— De acord, dar cum îţi explici dâra de sânge din încăperea 
interioară, unde a fost împuşcat Doc? De acolo şi până aici 
trebuie să se fi scurs câţiva litri de sânge. 

— Nu exagera, făcu Pitt gânditor. Cel mult o jumătate de litru. 

— Cât timp crezi că a rămas aici corpul din momentul în care l- 
ai doborât pe paznic şi apoi i-ai eliberat pe studenţii care au sosit 
şi l-au legat? întrebă fotograful. 

— Patru, cel mult cinci minute. 

— Crezi că în patru-cinci minute un mort de şaizeci şi şapte de 
ani a coborât rapid două sute de trepte înguste şi dispuse pe o 
scară înclinată la şaptezeci şi cinci de grade, care trebuie 
coborâte una câte una, dacă nu vrei să cazi? Şi că apoi a dispărut 
fără să mai lase nici o picătură de sânge? Rodgers clătină din 
cap: David Copperfield ar fi murit de invidie. 

— Eşti sigur că era Doc Miller? reflectă Pitt cu glas tare. 

— Bineînţeles că era Doc! exclamă celălalt, stupefiat. Cine 
altul crezi că putea fi? 

— De cât timp îl cunoşteai? 

— După renume, de cel puţin cincisprezece ani. Personal, l-am 
întâlnit doar acum cinci zile. Rodgers se holbă la Pitt, de parcă ar 
fi fost nebun: Părerea mea este că pescuieşti în ape tulburi. Doc 
este unul dintre antropologii de faimă mondială. Pentru 
străvechile culturi din cele două Americi, înseamnă acelaşi lucru 
ca Leakey pentru preistoria africană. Fotografia i-a fost publicată 
alături de o sută de articole în zeci de reviste, de la Smithsonian 
la National Geographic. A comentat şi a apărut în nenumărate 
documentare despre oamenii primitivi. Doc n-a fost un sihastru, 
ci-i plăcea publicitatea. Era foarte uşor de recunoscut. 

— Incercam şi eu marea cu degetul, explică Pitt pe un ton 
răbdător. Pentru a-ţi pune mintea în mişcare, nu există nimic mai 
bun decât o conspirație nebunească... 

Se întrerupse când Shannon şi Giordino apărură în fugă din 
spatele bazei circulare a piramidei. Chiar de la înălţimea la care 
se afla, îşi putea da seama că erau agitaţi. Aşteptă până ce 
Giordino ajunse la jumătatea scării, apoi strigă: 

— Să nu-mi spui că altcineva a ajuns înaintea ta la staţia radio 
şi a distrus-o! 

Giordino se opri, rezemându-se de scara abruptă. 

— Nu, strigă şi el, ci pur şi simplu a dispărut, furată de unul 

sau mai mulţi indivizi necunoscuţi. 

Când Shannon şi Giordino ajunseră în capul treptelor, gâfâiau 
de oboseală şi chipurile le sclipeau de transpiraţie. Shannon îşi 
tamponă delicat faţa cu o batistă moale, pe care toate femeile 
par să o aibă asupra lor în momentele cruciale. Giordino se 
mulţumi să-şi şteargă fruntea cu mâneca deja jilavă. 

— Cine a construit chestia asta, bolborosi el printre gâfâieli, 
trebuia să fi instalat şi un lift. 

— Aţi găsit cripta cu staţia radio? 

— Da, încuviinţă celălalt. Tipii nu s-au zgârcit deloc. Cavoul a 
fost echipat direct de la Abercrombie & Fish. Cele mai bune 
echipamente care pot fi cumpărate. Au până şi un generator 
portabil, cuplat la un frigider. 

— Gol? presupuse Pitt. 

Prietenul său încuviinţă din cap. 

— Nenorocitul care a şters-o cu staţia radio a avut timp să 
distrugă o navetă de bere Coors. 

— Bere Coors în Peru? întrebă mirat Rodgers. 

— iți pot arăta etichetele de pe sticlele sparte, suspină 
Giordino. Cineva vrea să ne înseteze rău de tot. 

— Nu mi-e frică de aşa ceva, cu jungla aflată la doi paşi de 
trecătoare, spuse Pitt surâzând. 

Giordino îl privi fix, dar nu zâmbi: 

— In cazul ăsta, întrebă el, cum chemăm ajutoare? 

Pitt ridică din umeri: 

— Fără staţia radio a hoţilor de morminte şi cu aceea din 
elicopterul nostru arătând ca un şvaiţer... Se opri şi se răsuci 
spre Rodgers: Voi nu aveaţi o staţie în tabăra de lângă puț? 

Fotograful clătină din cap: 

— Unul dintre oamenii lui Amaru a tras în ea şi a făcut-o praf, 
la fel ca pe a voastră. 

— Să nu-mi spui, exclamă Shannon, că va trebui să ne târâm 
înapoi, treizeci de kilometri prin junglă, până la puţul sacru, iar 
de acolo alţi nouăzeci de kilometri până la Chachapoya! 

— Poate că, după ce-şi va da seama că a pierdut orice 
legătură cu noi, Chaco se va îngrijora şi va trimite o echipă care 
să vadă ce s-a întâmplat, spuse Rodgers plin de speranţe. 

— Chiar dacă ne-ar lua urma până în Cetatea Morților, replică 
Pitt fără grabă, ar ajunge prea târziu. Nu va găsi decât cadavre 
risipite printre ruine. 

Toţi îşi întoarseră privirile nedumerite către el: 

— Amaru a afirmat că ne-am pus în calea unor oameni 
puternici, explică Pitt, care nu ne vor permite să mai ieşim vii din 
valea asta, de teamă să nu dăm în vileag operaţiunile lor de 
jefuire a mormintelor. 

— Totuşi, făcu Shannon cu glas nesigur, dacă ar fi intenţionat 
să ne ucidă, de ce s-au mai obosit să ne aducă aici? Ar fi putut să 
ne împuşte pe toţi şi să ne dea brânci în puţul sacrificial. 

— Probabil că au intenţionat să simuleze un raid al Sendero 
Luminoso şi de aceea v-au lăsat să credeţi că v-au luat ostatici 
pentru răscumpărare. Dacă guvernul peruvian, oficialităţile de la 
universităţile din Statele Unite sau familiile studenţilor peruvieni 
ar fi plătit sume enorme pentru eliberarea voastră, cu atât mai 
bine. Ei ar fi considerat pur şi simplu banii de răscumpărare o 
bonificaţie pe lângă profitul obţinut din contrabandă şi oricum v- 
ar fi ucis pe toţi. 

— Cine sunt acei „oameni puternici”? întrebă apăsat Shannon. 

— Amaru i-a numit So/pemachaco, ce o mai fi însemnând şi 
asta. 

— Solpemachaco, repetă ea. O legendă a vechilor locuitori din 
regiune, care combină mitul Meduzei cu dragonii. Tradițiile 
folclorice transmise de-a lungul veacurilor descriu So/pemachaco 
drept un şarpe rău cu şapte capete care locuieşte într-o peşteră. 
Altă legendă susţine că el ar trăi chiar aici, în Pueblo de los 
Muertos. 

Giordino căscă indiferent: 

— Pare un scenariu stupid, având în rolul principal alt monstru 
din măruntaiele Pământului. 

— Mai degrabă un joc inteligent de cuvinte, comentă Pitt. O 
metaforă ca nume de cod pentru o organizaţie internaţională de 
contrabandă, cu ramificații vaste pe piaţa ilegală de antichităţi. 

— Cele şapte capete ale şarpelui i-ar putea reprezenta pe 
liderii organizaţiei, propuse Shannon. 

— Sau şapte baze de operare, adăugă Rodgers. 

— După ce am lămurit acest mister, rosti Giordino sec, de ce 
n-o ştergem naibii de-aici, pornind spre puț, înainte ca indienii 
sioux şi cheyenne să năvălească prin trecătoare? 

— Pentru că ne-ar aştepta la puț, când vom ajunge acolo, zise 
Pitt. Eu spun că ar trebui să rămânem aici. 

— Crezi cu adevărat că vor trimite oameni să ne omoare? 
exclamă Shannon cu o expresie mai degrabă furioasă decât 
temătoare. 

— Sunt gata să-mi pun la bătaie viitoarea pensie, încuviinţă 
Pitt. Cine a luat staţia radio a raportat, cu siguranţă, totul despre 
noi. Presupun că amicii săi vor năvăli în vale ca nişte viespi 
furioase peste... - se opri şi-şi privi ceasul - o oră şi jumătate. lar 
după aceea, vor trage în orice persoană care seamănă doar vag 
cu un arheolog. 

— Nu-i o perspectivă tocmai optimistă, murmură femeia. 

— Cu şase automate şi revolverul lui Dirk, apreciez că am 
putea ţine-n loc vreo zece minute o bandă de douăzeci de 
mercenari pricepuţi, mormăi Giordino posomorât. 

— Nu putem rămâne aici pentru a ne lupta cu nişte criminali 
înarmaţi, protestă Rodgers. Ne vor măcelări. 

— Şi apoi trebuie să ne mai gândim şi la tinerii aceia... le 
aminti Shannon şi mai palidă decât înainte. 

— Inainte de a fi copleşiţi de o criză de pesimism, vorbi Pitt 
energic, de parcă n-ar fi avut nici o grijă, propun să-i adunăm pe 
toţi şi să evacuăm templul. 

— Şi după aceea? făcu Rodgers. 

— Mai întâi, vom căuta eliportul lui Amaru. 

— De ce? 

Giordino îşi dădu ochii peste cap: 

— li cunosc prea bine privirea asta. Cloceşte alt plan 
machiavelic. 

— Nimic ieşit din comun, replică Pitt răbdător. Mă gândesc că, 
după ce mercenarii vor ateriza şi vor începe să scotocească 
ruinele, căutându-ne, le-am putea împrumuta elicopterul pentru 
a zbura spre cel mai apropiat hotel de patru stele şi o baie 
reconfortantă. 

Urmă un moment de tăcere sceptică. Toţi se holbau la el, de 
parcă ar fi coborât dintr-o navă marțiană. Giordino întrerupse 
primul liniştea neîncrezătoare: 

— Vedeţi? rânji larg. V-am spus eu! 

Pitt se înşelase doar cu zece minute în estimarea de o oră şi 
jumătate. Liniştea văii fu destrămată de ţăcănitul palelor de rotor 
care biciuiau văzduhul, iar două elicoptere militare peruviene 
apărură deasupra unei şei dintre piscurile muntoase şi survolară 
construcţiile străvechi. După o recunoaştere superficială a 
locului, coborâră într-o zonă degajată între ruine, la mai puţin de 
o sută de metri de partea frontală a templului conic. Soldaţii 
ieşiră repede prin uşile din spate, aplecându-se sub palele 
rotoarelor care nu se opriseră şi se înşiruiră în poziţie de drepţi, 
aşteptând parcă o trecere în revistă. 

Nu erau soldaţi obişnuiţi, devotați păstrării păcii în ţara lor, ci 
mercenari care se puneau la dispoziţia celui care oferea mai 
mult. La ordinul comandantului lor, un căpitan echipat în mod cu 
totul nepotrivit în uniformă de paradă, cele două plutoane din 
câte treizeci de oameni alcătuiră o singură linie de asalt condusă 
de doi locotenenţi. Mulţumit de rectiliniaritatea formaţiei, 
căpitanul ridică un baston mic de trestie deasupra capului şi le 
făcu semn ofiţerilor să lanseze atacul asupra templului. După 
aceea se sui pe un zid scund, pentru a dirija dintr-o poziţie care i 
se părea sigură. 

Işi încurajă oamenii, îndemnându-i să se repeadă cu bărbăţie 
pe treptele templului şi glasul său reverberă datorită acusticii 
ruinelor. Amuţi însă pe neaşteptate şi scoase un sunet straniu 
care se transformă aproape imediat într-un icnet de durere. 
Pentru o fracțiune de secundă, tot corpul i se încordă, chipul i se 
contorsionă, apoi se prăbuşi înainte, căzând de pe zid şi lovindu- 
şi ceafa cu zgomot de sol. 

Un locotenent scund şi bondoc, îmbrăcat în salopetă de 
camuflaj cu pantaloni bufanţi, se repezi spre căpitanul căzut şi 
îngenunche lângă el. Işi ridică apoi ochii spre palatul funerar şi, 
nevenindu-i să creadă ce se întâmplă, deschise gura pentru a 
striga un ordin, după care se prăvăli peste trupul de sub el; 
ultimul lucru pe care l-a auzit înainte să-l acopere aripa morţii a 
fost pocnetul sec al unui automat model 56-1. 

De pe terasa cea mai de sus a piramidei, întins pe burtă în 
spatele unui parapet din pietre, Pitt privi prin luneta armei spre 
mercenarii derutaţi şi trase alte focuri, ţintindu-l şi pe ultimul 

ofiţer. În ochii săi verzi, adânci, nu se citea nici surpriză, nici 
teamă la vederea trupei numeroase, ci doar o hotărâre fermă. 
Opunând rezistenţă, asigura diversiunea necesară pentru a salva 
treisprezece oameni nevinovaţi. Ar fi pierdut timpul zadarnic, 
dacă s-ar fi mulţumit să tragă peste capetele mercenarilor în 
scopul încetinirii temporare a atacului. Indivizii veniseră să-i 
omoare pe toţi cei care fuseseră martori la o operaţiune ilegală. 
„A ucide sau a fi ucis” suna a clişeu, dar reprezenta purul adevăr. 
Mercenarii n-ar fi cruțat pe nimeni. 

Pitt nu era un om nemilos; ochii lui nu aveau nici duritatea 
oţelului, nici răceala gheții. Nu simţea nici o satisfacţie în 
uciderea unor străini. Cel mai mare regret al său era că nu avea 
în bătaia puştii persoanele necunoscute care erau răspunzătoare 
pentru delictele respective. 

Scoase cu grijă carabina din ambrazura strâmtă dintre 
bolovani şi examină terenul de dedesubt. Mercenarii peruvieni se 
împrăştiaseră în spatele ruinelor. Câţiva traseră la întâmplare 
spre templu şi gloanţele lor desprinseră aşchii din basoreliefuri, 
pentru ca apoi să ricoşeze, ţiuind, în stânca mormintelor din 
spate. Erau însă luptători duri şi disciplinaţi, care-şi reveneau 
repede în situaţii dificile. Uciderea ofiţerilor lor îi întârziase, dar 
nu-i oprise. Sergenţii preluaseră comanda şi se concentrau 
asupra unei tactici de eliminare a rezistenţei neprevăzute. 

Pitt îşi retrase iute capul înapoia baricadei de pietre, când un 
torent de gloanţe ciurui coloanele exterioare, împrăştiind ţăndări 
de piatră în toate direcţiile. Nimic surprinzător! Peruvienii 
deschiseseră foc de acoperire şi, ghemuiţi, se mişcau cu 
repeziciune de la o ruină la alta, apropiindu-se tot mai mult de 
baza scării ce ducea către faţada rotunjită a templului. Pitt se 
deplasă în lateral ca un crab şi intră în palatul morţii, apoi se 
ridică în picioare şi porni în goană spre peretele îndepărtat. 
Aruncă o căutătură precaută printr-o fereastră arcuită. 

Ştiind că pereţii rotunjiţi ai piramidei erau prea netezi pentru a 
fi escaladaţi şi, în acelaşi timp, prea abrupți pentru a permite 
evadarea celor dinăuntru, mercenarii nu ocupaseră poziţii în 
spatele structurii. Pitt anticipase că ei mizau pe un atac frontal 
asupra scării de acces. Nu se gândise însă că înainte de a se 
repezi pe trepte aveau să transforme în ruine o mare parte din 
templul din vârful piramidei. 

Revenind la baricada sa improvizată, Pitt trase o rafală 
prelungă din automatul chinezesc, până ce ultimul cartuş din 

încărcător fu scuipat pe lespezile de piatră. Se rostogoli în lateral 
şi tocmai introducea în armă alt încărcător lung şi curbat, când 
auzi un vâjâit şi o rachetă de 40 mm pornită dintr-un lansator de 
rachete chinezesc model 69 lovi o latură a templului, la opt metri 
îndărătul său. Explodă cu o detunătură puternică, aruncând în 
aer bucăţi de piatră ca nişte schije şi deschizând o gaură uriaşă 
în zid. In câteva secunde, străvechiul templu al zeilor morţii era 
plin de moloz şi de izul pătrunzător al explozibililor de mare 
putere. 

Urechile lui Pitt ţiuiau puternic şi sunetul se adăuga ecourilor 
răsunătoare ale exploziei şi bubuiturilor propriei inimi. Pentru 
moment fu orbit, iar nările şi gâtlejul i se umplură de praf. Se 
frecă disperat la ochi şi privi în jos, spre ruinele din jur. O făcu la 
timp pentru a zări norişorul de fum negru şi fulgerul sclipitor 
produse de lansator. Se azvârli pe jos, acoperindu-şi capul cu 
mâinile şi aproape imediat altă rachetă izbi în piatra străveche şi 
explodă cu un tunet asurzitor. Detunătura puternică îl împroşcă 
pe Pitt cu sfărâmături, iar şocul îl făcu să-şi piardă răsuflarea. 

O clipă rămase nemişcat, aproape fără viaţă. După aceea se 
strădui să se ridice în patru labe, tuşi curăţându-şi de praf căile 
respiratorii, ridică arma şi se târî înapoi în palat. Privi pentru 
ultima oară spre muntele de artefacte preţioase şi se apropie de 
Amaru. 

Jefuitorul de morminte îşi recăpătase cunoştinţa şi-l fulgeră cu 
privirea pe Pitt; continua să aibă mâinile încleştate peste vintrele 
acoperite acum de sânge închegat, iar faţa îi era o mască aurii. 
Dovedea o răceală stranie, o indiferenţă totală faţă de durere. 
Radia răutate. 

— Amicii tăi au o natură distructivă, rosti Pitt şi altă rachetă 
izbi templul. 

— Sunteţi prinşi în capcană, hârâi încetişor Amaru. 

— Graţie aşa-zisei asasinări a impostorului Doc Miller. A fugit 
cu staţia radio şi a chemat întăriri. 

— A sosit clipa să mori, porc yankeu! 

— „Porc yankeu”! repetă Pitt. Nu mi s-a mai spus aşa de foarte 
mult timp. 

— Vei suferi aşa cum m-ai făcut şi tu pe mine să sufăr. 

— Regret, dar am alte planuri. 

Amaru încercă să se ridice într-un cot şi să articuleze ceva, 
însă Pitt dispăruse. 

Bărbatul reveni la fereastra din spate, lângă care se găseau o 

saltea şi două cuțite luate din bârlogul tâlharilor descoperit de 
Giordino şi Shannon în cavou. Puse salteaua pe pervazul scund şi 
se aşeză pe ea. Abandonă puşca, strânse bine cuţitele în mâinile 
întinse şi privi neliniştit spre solul aflat la douăzeci de metri 
dedesubt. Îşi aminti de momentul când făcuse bungee-jumping 
într-un canion de pe insula Vancouver în Columbia Britanică. 
„Saltul în gol, reflectă el, e împotriva naturii omului.” Orice 
şovăială sau alte idei dispărură subit, când a patra rachetă 
zgudui templul. Pitt îşi înfipse călcâiele pantofilor sport în panta 
abruptă şi lovi cu lamele cuţitelor în piatră, pentru a le folosi 
drept frâne. Fără să mai privească îndărăt, se lansă dincolo de 
fereastră, lunecând în josul zidului şi utilizând salteaua ca pe o 
sanie. 
x xk x 

Urmat de Shannon şi de studenţi şi cu Rodgers în ariergardă, 
Giordino urcă precaut scara criptei subterane în care se 
ascunseseră când aterizase elicopterul. Se opri, ridică puțin capul 
deasupra unui zid de piatră năruit şi examină situația. 
Elicopterele se aflau la numai cincizeci de metri, cu motoarele în 
regim de ralanti; în carlingă, echipajele formate din câte doi 
indivizi priveau calm asaltul asupra templului. 

Shannon i se alătură lui Giordino şi se uită peste zid chiar în 
clipa în care o rachetă dărâma intrarea boltită a palatului din 
vârful piramidei. 

— Vor distruge artefactele, rosti ea mâhnită. 

— Soarta lui Dirk nu te preocupă? o privi scurt bărbatul. La 
urma urmelor, ai dreptate - ce altceva face el decât să-şi rişte 
viaţa pentru noi, luptându-se cu o armată de mercenari pentru a 
ne oferi posibilitatea să deturnăm un elicopter? 

— Orice arheolog, oftă Shannon, ar fi îndurerat să vadă cum 
se pierd pentru totdeauna antichităţi preţioase... 

— Mai bine nişte vechituri decât noi. 

— lartă-mă, doresc la fel de mult ca şi tine ca Pitt să scape, 
dar totul mi se pare atât de absurd... 

— İl ştiu pe Dirk de când eram copii, zâmbi Giordino. Crede- 
mă, n-a ratat nici o ocazie de a juca rolul lui Horaţiu la pod“. 

Studie cele două elicoptere dispuse pe diagonală în locul 
deschis şi optă pentru cel din spate. Era la numai câţiva metri de 
o viroagă îngustă prin care se puteau apropia fără a fi zăriţi şi, 


4 Horaţiu Cocles, legendar erou roman din sec. VI î.Hr., care a apărat 
podul peste Tibru împotriva etruscilor (n. tr.). 

lucru şi mai important, nu se găsea în raza vizuală a echipajului 
din aparatul situat mai în faţă. 

— Anunţă-i şi pe ceilalţi, rosti el în vacarmul asediului, că vom 
deturna al doilea elicopter, cel din spate. 

x xk x 

Pitt se prăbuşea ca un bolovan pe peretele templului, trecând 
la numai câțiva centimetri de capetele animalelor sculptate ce 
ieşeau în exteriorul zidurilor care coborau convex. Degetele lui 
strângeau mânerele cuţitelor ca nişte menghine şi apăsa cu 
toată puterea braţelor vânoase, în timp ce lamele de frânare din 
oţel scuipau scântei, frecându-se de piatra dură. Muchiile 
exterioare ale tălpilor de cauciuc ale pantofilor erau practic rase 
de suprafaţa cu asperităţi a peretelui. Cu toate acestea, cobora 
cu o viteză înspăimântătoare. Principalele temeri ale bărbatului 
erau posibilitatea de a cădea în faţă şi a se duce de-a rostogolul 
ca o bilă de popice, până ar fi lovit solul, ori de a suferi un impact 
final atât de puternic, încât să-şi rupă un picior. Dacă s-ar fi 
petrecut oricare dintre aceste dezastre, el ar fi fost terminat, 
victimă sigură pentru mercenarii peruvieni care nu l-ar fi tratat 
cu bunăvoință după ce le ucisese ofiţerii. 

Continuând să se lupte îndârjit, dar zadarnic, pentru a reduce 
viteza, Pitt îşi mişcă picioarele cu o fracțiune de secundă înainte 
să izbească pământul cu o forţă teribilă. In momentul impactului, 
azvârli cuţitele, iar picioarele i se afundară în solul moale şi 
îmbibat de ploaie. Imediat se răsuci pe un umăr şi se rostogoli de 
două ori, aşa cum cereau procedurile pentru paraşutări dure. 
Rămase câteva clipe în noroi, recunoscător Cerului că nu 
aterizase pe un bolovan, apoi se ridică precaut în picioare şi-şi 
cercetă corpul. 

Singurele probleme păreau să fie o gleznă uşor scrântită, însă 
pe care putea călca fără probleme, câteva julituri la mâini şi o 
durere într-un umăr. Pământul ud şi înmuiat de ploaie îl salvase 
de la o accidentare serioasă. Salteaua care-l slujise cu credinţă 
se transformase în zdrenţe. Pitt inspiră adânc, fericit că 
rămăsese întreg. Nemaiavând timp de pierdut, porni în fugă, 
străduindu-se să menţină permanent ruinele între el şi 
mercenarii care se masaseră la piciorul scării, pregătindu-se de 
escaladare. 

Giordino spera că Pitt supravieţuise rachetelor şi că reuşise să 
coboare cu bine zidul templului, fără a fi observat şi împuşcat. | 
se părea un lucru aproape imposibil. Pitt lăsa impresia că e de 

neînvins, dar doamna cu coasa ne ajunge pe toţi în cele din 
urmă. Nu putea însă accepta ideea că l-ar fi putut prinde şi pe 
Pitt sau că acesta ar putea muri altundeva decât în pat, alături 
de o femeie frumoasă, ori într-un cămin pentru scafandri bătrâni. 

În clipa în care un grup de mercenari se repezi pe treptele 
abrupte ce urcau către palatul din vârful piramidei, Giordino se 
ghemui şi se deplasă rapid într-un unghi mort dinapoia 
elicopterului. Restul mercenarilor rămăsese la baza scării şi 
dezlănţuise foc de acoperire spre palatul morţii, de acum năruit. 

Toţi peruvienii îşi focalizaseră atenţia asupra asaltului final şi 
nimeni nu-l zări pe Giordino care, ţinând în mâini un automat, se 
furişă prin spatele elicopterului şi intră cu repeziciune prin uşa 
din spate. Se lăsă pe burtă, cercetând din ochi compartimentul 
pentru transportul mărfurilor şi trupelor - gol acum - şi pe cei doi 
piloţi din carlingă, care stăteau cu spatele la el şi urmăreau 
concentrați înfruntarea unilaterală de afară. 

Cu o iscusinţă îndelung exersată, Giordino avansă cu o iuţeală 
incredibilă pentru un individ care avea graţia şi corpul unui 
buldozer. Ajunse îndărătul scaunelor piloților, fără ca aceştia să-l 
audă ori să-i perceapă prezenţa, răsuci automatul şi-l folosi ca pe 
un ciomag, lovindu-l pe copilot în ceafă. Pilotul auzi bufnitura şi 
se răsuci în scaun, privindu-şi pentru o clipă atacatorul, mai 
degrabă curios decât înspăimântat. Inainte să fi putut măcar să 
clipească, Giordino îl izbi în frunte cu patul rabatabil al armei. 

Fără să piardă vremea, îi târî pe piloţii lipsiţi de cunoştinţă în 
dreptul uşii şi-i aruncă din elicopter, apoi gesticulă energic spre 
Shannon, Rodgers şi studenţii care se ascundeau în viroagă: 

— Repede! le strigă. Repede, pentru Dumnezeu! 

Vocea lui se auzi limpede peste zgomotul luptei. Arheologii nu 
mai aveau nevoie de alte îndemnuri. leşiră de la adăpost şi în 
câteva secunde erau în interiorul aparatului. Giordino revenise 
de acum în carlingă şi studia grăbit instrumentele şi consola 
dintre scaunele piloților, pentru a se familiariza cu comenzile. 

— Suntem toţi aici? o întrebă pe Shannon, care se aşezase 
alături de el, în scaunul copilotului. 

— Mai puţin Pitt. 

Giordino nu răspunse, ci privi afară. Deveniţi mai curajoşi 
fiindcă nu fuseseră întâmpinați de focuri de armă, mercenarii de 
pe scară se năpustiră pe terasa superioară şi de acolo în palatul 
ruinat al morţii. În câteva secunde aveau să-şi dea seama că 
fuseseră traşi pe sfoară. 

Giordino îşi îndreptă din nou atenţia asupra comenzilor. 
Elicopterul era un aparat rusesc model Mi-8 vechi, pentru 
transport şi atac, pe care NATO îl botezase Hip-C în anii 
Războiului Rece. „Urât şi destul de vechi, gândi Giordino, cu două 
motoare de 1 500 CP, care putea transporta treizeci de pasageri 
în afară de echipaj.” Deoarece motoarele erau deja pornite, 
bărbatul puse mâna dreaptă pe manetă. 

— M-ai auzit? întrebă agitată Shannon. Prietenul tău nu-i cu 
noi. 

— Am auzit. 

Fără urmă de emoție pe chip, Giordino mări puterea 
motoarelor. 

x x x 

Pitt se ghemui îndărătul unei clădiri de piatră şi privi după 
colţul acesteia; auzi ţiuitul tot mai puternic al motoarelor şi văzu 
cum rotorul principal cu cinci pale îşi sporeşte lent turaţia. Cu o 
oră în urmă îi trebuise destul de mult să-l convingă pe Giordino 
că va trebui să decoleze indiferent dacă el ajungea sau nu la 
aparat. Viaţa unui singur om nu merita morţile altora 
treisprezece. Deşi pe Pitt nu-l despărţeau de elicopter decât 
treizeci de metri, terenul era deschis, complet lipsit de orice 
tufişuri sau alte posibilităţi de adăpost, aşa încât i se părea mai 
degrabă că ar fi vorba despre o distanţă de doi kilometri. 

Nu mai era nevoie să fie prudent. Trebuia să pornească în 
goană într-acolo. Se aplecă şi-şi masă iute glezna scrântită, 
pentru a-şi alunga amorţeala care sporea. Nu simţea durere, însă 
articulaţia începuse să-i înţepenească. Dacă dorea să se salveze, 
nu mai avea timp de reflecţie. Se propulsă aidoma unui sprinter 
şi porni în goană peste terenul deschis. 

Rotoarele ridicau nori de praf de pe pământ, când Giordino 
ridică bătrânul Hip-C deasupra solului. Scrută rapid panoul de 
instrumente, pentru a vedea dacă nu se aprinsese vreun led roşu 
şi încercă să perceapă sunete stranii sau vibrații neobişnuite. 
Nimic nu părea în neregulă, iar motoarele obosite ale unui aparat 
care depăşise de mult termenele reviziei capitale răspunseră 
perfect, când bărbatul aplecă botul elicopterului şi continuă să 
ambaleze. 

In compartimentul principal, studenţii şi Rodgers îl zăriră pe 
Pitt începându-şi sprintul spre uşa rămasă deschisă şi începură 
să-i răcnească încurajări, în vreme ce alerga pe solul moale. 
Strigătele lor deveniră frenetice, când un sergent privi 

întâmplător în direcţia opusă scenei de luptă şi-l văzu pe Pitt 
fugind după elicopterul care decola. Imediat sergentul îşi 
atenţionă oamenii din grupa de rezervă, care rămăsese la 
piciorul scării, aşteptând ordinul de a intra în acţiune. 

Răcnetele sale aproape isterice se auziră peste ultimele ecouri 
ale salvelor de automate de pe terasa templului. 

— Ne scapă! Trageţi, pentru numele lui Dumnezeu, doborâţi-i! 

Soldaţii nu răspunseră aşa cum li se poruncise. Pitt se găsea 
pe aceeaşi linie cu elicopterul şi a trage în el ar fi însemnat să 
ciuruiască propriul aparat de zbor. Mercenarii şovăiră, nefiind 
siguri dacă să asculte ordinele sergentului înnebunit. Unul singur 
ridică arma şi trase. 

Pitt ignoră glonţul care-i atinse coapsa dreaptă. Nu era 
momentul să se gândească la durere. Apoi ajunse sub grinda 
lungă a cozii şi în dreptul uşii, iar Rodgers şi tinerii peruvieni se 
întinseră pe burtă, cu mâinile în afară, căutând să ajungă la el 
prin spaţiul dintre uşi. Elicopterul se cutremură, lovit chiar de 
curentul descendent de aer pe care-l crease şi se lăsă pe spate. 
Pitt îşi întinse braţele şi sări. 

x xk x 

Giordino aplecă elicopterul pe o parte, într-un viraj strâns, 
apropiind periculos de mult pala elicei portante de un pâlc de 
arbori. Un glonţ sfărâmă geamul din dreptul său, împroşcând o 
ploaie de fragmente argintii prin carlingă şi zgâriindu-l pe nas. 
Altă rafală se opri în rama din spate a scaunului, ratându-i la 
milimetru coloana vertebrală. Aparatul mai primi câteva salve, 
înainte ca Giordino să-l poată ridica deasupra arborilor ca să iasă 
astfel din linia de foc a mercenarilor peruvieni. 

Aproape imediat după aceea, viră spre stânga, urcând mereu, 
până avu suficientă altitudine pentru a trece peste munţi. La 
aproape 4 000 de metri se aşteptase să vadă versanţi pietroşi şi 
sterpi ridicându-se în continuarea şi deasupra junglei, aşa încât 
fu uşor surprins să descopere că piscurile erau împădurite. După 
ce părăsi valea, stabili un curs spre vest şi abia apoi se răsuci 
către Shannon: 

— Ai păţit ceva? 

— Incercau să ne ucidă, rosti ea cu glas mecanic. 

— Probabil că nu-i au la inimă pe gringo, replică Giordino 
cercetând-o din priviri. 

Nezărind sânge sau urme de gloanţe, reveni cu atenţia asupra 


5 Nume ce li se dă albilor de către sud americani (n. red.). 

pilotării şi acţionă maneta de închidere a uşii. Numai după aceea 
strigă peste umăr spre compartimentul principal: 

— A fost cineva rănit acolo? 

— Doar amărâtu' de mine... 

Recunoscându-i glasul, Giordino şi Shannon se răsuciră 
simultan în scaune. Pitt! Era adevărat că arăta destul de vlăguit 
şi acoperit de noroi şi avea un picior legat cu o basma îmbibată 
de sânge. La fel de neobosit ca întotdeauna, se aplecase acum 
prin uşa cabinei cu un surâs drăcesc pe chip. 

Un val imens de uşurare se revărsă peste Giordino, care zâmbi 
larg: 

— Era cât pe-aici să scapi din nou autobuzul. 

— lar tu-mi datorezi în continuare un concert dixie. 

Shannon zâmbi, se ridică în genunchi în scaun, cu fața spre 
uşa cabinei, îşi aruncă brațele în jurul lui Pitt şi-l strânse cu 
putere: 

— M-am temut că n-o să reuşeşti. 

— Am fost al naibii de-aproape să ratez. 

Ea îşi cobori ochii şi zâmbetul îi păli: 

— Sângerezi! 

— Un glonţ de adio din partea mercenarilor, imediat înainte ca 
Rodgers şi studenţii să mă tragă la bord. Dumnezeu să-i aibă-n 
pază! 

— Trebuie să te ducem la un spital. Pare serios. 

— Doar dacă n-au folosit gloanţe muiate în cucută, chicoti Pitt. 

— Trebuie să-ţi odihneşti piciorul. Aşază-te în locul meu. 

Pitt o întoarse pe Shannon şi o împinse de spătarul scaunului: 

— Stai liniştită, eu mă duc în căruţă cu restul ţăranilor. Se opri 
şi aruncă o privire în jurul cabinei: O adevărată antichitate! 

— Se zgâlţâie, se bâţâie şi zăngăne, încuviinţă Giordino, dar 
rămâne în văzduh. 

Pitt se aplecă peste umărul lui şi examină panoul de bord, 
oprindu-şi ochii pe acele care indicau nivelul combustibilului, 
întinse un braţ şi ciocăni sticla unui cadran. Ambele indicatoare 
oscilau imediat sub semnul de trei sferturi: 

— Cât de departe crezi că ne poate duce? 

— Autonomia de zbor ar trebui să fie în jur de 350 de 
kilometri. Dacă nu cumva vreun glonţ ne-a găurit un rezervor, aş 
zice că ne va purta cam 280 de kilometri. 

— Pe-aici, pe undeva, trebuie să existe o hartă şi un compas. 

Shannon descoperi o trusă de navigaţie într-un buzunar de 

lângă scaunul ei şi i-o întinse lui Pitt. El scoase dinăuntru o hartă 
şi o despături pe spatele femeii. Folosind compasul cu grijă, 
pentru a n-o înţepa, trasă un curs spre coasta peruviană: 

— Până la Deep Fathom, estimez că ar fi cam 300 de 
kilometri. 

— Ce este Deep Fathom! se interesă Shannon. 

— Nava noastră de cercetări. 

— Doar nu intenţionezi să amerizezi, când unul dintre cele mai 
mari oraşe este mult mai aproape? 

— Se referă la aeroportul internaţional din Trujillo, explică 
Giordino. 

— Solpemachaco are prea mulţi prieteni pentru gustul meu, 
replică Pitt. Prieteni care au destulă influenţă pentru a trimite 
imediat o companie de mercenari pe capul nostru. După ce vor 
răspândi zvonul că am furat un elicopter şi le-am băgat în 
mormânt floarea ofiţerimii, vieţile noastre nu vor mai preţui nici 
cât o ceapă degerată. Vom fi în mai multă siguranţă la bordul 
unei nave americane în afara apelor teritoriale peruviene, până 
vom putea aranja ca ambasada noastră să înainteze un raport 
complet oficialilor oneşti din guvernul peruvian. 

— Sunt de acord cu punctul tău de vedere, aprobă Shannon, 
dar nu uita de studenţi! Ei cunosc toată povestea. Părinţii lor 
sunt persoane cu influenţă şi vor avea grijă ca în mass-media să 
apară relatarea corectă a răpirii şi jefuirii comorilor naţionale. 

— Presupui, desigur, interveni nepăsător Giordino, că nici o 
patrulă aeriană peruviană nu ne va intercepta la vreuna dintre 
cele douăzeci de trecători care există până la ocean. 

— Dimpotrivă, replică Pitt, pe asta mă şi bizui. Eşti gata să faci 
prinsoare că al doilea elicopter de asalt nu ne urmăreşte chiar 
acum? 

— Aşadar, ne menţinem la rasul solului, ferindu-ne de vaci şi 
de oi până ajungem la ocean? 

— Exact. N-ar strica nici să ne pitim prin norişorii mai joşi. 

— Nu cumva aţi uitat ceva? spuse Shannon obosită, parcă 
făcându-i observaţie unui soţ care neglijase să arunce gunoiul. 
Dacă mai ştiu să calculez, combustibilul ni se va termina cu 
douăzeci de kilometri înainte de a ajunge la nava voastră. Sper 
că nu propuneţi să înotăm pe restul distanţei. 

— A, problema aceea minoră, replică Pitt calm, o vom rezolva, 
apelând nava şi cerându-i să se îndrepte cu toată viteza spre un 
punct de întâlnire. 

— Fiecare kilometru este important, zise Giordino, totuşi vom 
fi chiar la limită. 

— Supravieţuirea este garantată, rosti încrezător Pitt. 
Elicopterul are veste de salvare pentru toţi cei de la bord, plus 
două plute pneumatice. Ştiu asta fiindcă am verificat când am 
trecut prin compartimentul principal. 

Se opri, se întoarse şi privi în spate. Rodgers se asigura că toţi 
studenţii îşi fixaseră bine harnaşamentele. 

— Urmăritorii ne vor localiza imediat ce veţi lua legătura cu 
nava, insistă îngrijorată Shannon. Vor şti cu exactitate unde să 
ne intercepteze şi să ne doboare. 

— Dacă-mi voi juca bine cărţile, nu se va întâmpla aşa, făcu 
mândru Pitt. 

x xk x 

Aducând aproape la orizontală spătarul scaunului din cabină, 
radiofonistul Jim Stucky se instală confortabil şi începu să 
citească un roman poliţist de Wick Downing. Reuşise, în cele din 
urmă, să se acomodeze cu vibrația care reverbera prin nava 
oceanografică Deep Fathom a organizaţiei NUMA, de fiecare dată 
când sonarul recepta un semnal de pe fundul Bazinului Peru. 
Rutina se stabilise la scurt timp după ce nava începuse să se 
plimbe la nesfârşit înainte şi înapoi, cartografiind caracteristicile 
geologice aflate la 4 500 m sub chilă. Stucky ajunsese la mijlocul 
capitolului în care cadavrul unei femei este găsit plutind în 
interiorul unei saltele umplute cu apă, când glasul lui Pitt pârâi 
din difuzor: 

— NUMA cheamă Deep Fathom! Eşti treaz, Stucky? 

Radiofonistul tresări brusc, se îndreptă şi apăsă butonul de 
emisie: 

— Aici, Deep Fathom, te-am recepționat NUMA. Te rog, nu 
întrerupe legătura! 

Imediat după aceea îl anunţă pe căpitanul navei prin sistemul 
de comunicaţii interioare. Frank Stewart se grăbi de pe punte în 
cabina de transmisii: 

— Te-am auzit bine? Ai legătura cu Pitt şi Giordino? 

Stucky încuviinţă din cap: 

— Pitt te aşteaptă. 

Stewart ridică microfonul: 

— Dirk, sunt Frank Stewart. 

— Mă bucur să-ţi reaud glasul de băutor de bere, Frank. 

— Unde-aţi dispărut? De douăzeci şi patru de ore amiralul 

Sandecker tună şi fulgeră, cerând să ştie ce faceţi. 

— Crede-mă, Frank, n-a fost deloc o zi bună. 

— Care-i locaţia voastră prezentă? 

— Undeva deasupra Anzilor, într-un antic elicopter militar 
peruvian. 

— Ce s-a întâmplat cu elicopterul NUMA? 

— L-a doborât Baronul Roşu, replică iute Pitt. Este lipsit de 
importanţă. Ascultă-mă cu atenţie! Rezervoarele de combustibil 
ne-au fost ciuruite de gloanţe. Nu putem rămâne în văzduh mai 
mult de o jumătate de oră. Aşteptaţi-ne pentru a ne recupera din 
piaţa oraşului Chiclayo. Il veţi găsi pe harta Perului. Folosiţi 
elicopterul de rezervă al NUMA. 

Stewart se uită către Stucky şi cei doi schimbară priviri 
derutate. După aceea, căpitanul apăsă iarăşi butonul de emisie: 

— Repetă, te rog! Nu am înţeles bine. 

— Din cauza pierderii de combustibil va trebui să aterizăm în 
Chiclayo. Veniţi acolo cu elicopterul de cercetare pentru a ne 
duce pe navă. |n afară de Giordino şi de mine mai sunt 
doisprezece pasageri. 

Stewart era de-a dreptul buimăcit: 

— Ce naiba-i asta? El şi Giordino au decolat de pe navă cu 
singurul nostru elicopter, iar acum pilotează un aparat militar, în 
care s-a tras cu arma şi în care sunt doisprezece oameni. Ce-i 
aiureala asta despre elicopterul de rezervă? 

Reveni din nou la microfon: 

— Rămâi pe linie, îi ordonă lui Pitt, apoi luă telefonul de 
interior şi chemă puntea. Căutaţi o hartă a Perului şi aduceţi-o 
imediat la transmisiuni. 

— Crezi că Pitt a luat-o razna? făcu radiofonistul. 

— Nici într-o mie de ani! Au probleme şi Pitt flutură o momeală 
ca să-i inducă în eroare pe cei care trag cu urechea. 

Un marinar sosi cu harta cerută şi Stewart o întinse pe masă, 
netezind-o cu palma: 

— Misiunea lor de salvare i-a dus pe un curs la est de poziţia 
noastră. Chiclayo se află la peste 75 de kilometri sud-vest de 
cursul lui de zbor. 

— Acum după ce am stabilit că-i vorba de-o cacealma, 
comentă Stucky, care-i planul real al lui Pitt? 

— Vom afla imediat, zise Stewart şi rosti în microfon: NUMA, 


6 Manfred von Richthofen (1892-1918), celebru pilot german care a 
doborât 80 de avioane inamice în Primul Război Mondial (n. tr.). 

mai eşti acolo? 

— Aici sunt, amice, replică imperturbabil Pitt. 

— O să pilotez eu însumi elicopterul de rezervă până la 
Chiclayo, ca să te iau pe tine şi pe pasagerii tăi. Ai înţeles? 

— Mulţumesc mult, căpitane. Mă bucur întotdeauna să văd că 
nu faci lucrurile pe jumătate. Pune berea la rece pentru când 
ajung la bord. 

— Aşa o să fac. 

— Şi bagă viteză, auzi? Am neapărat nevoie de o baie. Pe 
curând! 

Stucky se uită spre Stewart şi izbucni în râs: 

— De unde ai învăţat să pilotezi un elicopter? 

— Din vise, chicoti căpitanul. 

— Vrei să-mi spui acum şi mie ce mi-a scăpat? 

— Imediat. Stewart luă iarăşi telefonul pentru interior şi începu 
să dea comenzi: Retrageţi sonarul şi stabiliţi un curs nou pe 0-9-0 
grade. Imediat ce aţi asigurat senzorul, vreau viteză maximă. Şi 
să n-aud proteste din partea inginerului-şef că motoarele lui 
valoroase trebuie menajate. Vreau toate turaţiile disponibile. 

Inchise telefonul cu o expresie gânditoare pe chip: 

— Unde rămăsesem? Ah, da, nu ştii care-i mersul... 

— Ce-i asta, o ghicitoare? 

— Câtuşi de puţin. Totul mi-a fost perfect clar. Pitt şi Giordino 
n-au suficient combustibil ca să ajungă la navă, aşa că va trebui 
să gonim cât putem de repede pentru a ne întâlni cu ei cam la 
jumătatea distanţei dintre poziţia noastră şi țărm. Să sperăm că 
vom ajunge înainte să amerizeze în apele pline de rechini. 


87 


9 


Giordino gonea la zece metri deasupra vârfurilor arborilor, cu 
doar 144 kilometri pe oră. Elicopterul vechi de douăzeci de ani 
putea să zboare cu o viteză cu o sută de kilometri mai mare, dar 
pilotul o redusese pentru a economisi puţinul combustibil rămas 
după ce trecuse peste munţi. Numai un lanţ de dealuri şi o 
câmpie litorală îngustă îi mai despărţeau acum de ocean. La 
fiecare trei minute, Giordino privea îngrijorat cadranele de 
combustibil, pe care acele indicatoare se apropiau neliniştitor de 
mult de semnul roşu. Ochii îi reveneau după aceea la frunzişul 
verde de dedesubt. Jungla era deasă şi luminişurile acoperite cu 
stânci mari. În mod clar era un loc neprielnic pentru o aterizare 
forţată. 

Pitt revenise şchiopătând în compartimentul pentru marfă şi 
începuse să distribuie vestele de salvare. Shannon îl urmă, îi luă 
ferm vestele din mână şi i le întinse lui Rodgers. 

— Potoleşte-te, rosti ea şi-l împinse pe Pitt într-un hamac de 
pânză groasă, fixat de un perete etanş al fuzelajului. 

Indică din bărbie spre basmaua îmbibată de sânge, înnodată 
în jurul piciorului bărbatului şi adăugă: 

— Stai jos şi nu te mai agita de colo-colo! 

Găsi o trusă de prim-ajutor într-un dulăpior metalic şi 
îngenunche. Fără cel mai mic semn de nervozitate, tăie cracul 
pantalonului lui Pitt, dezinfectă rana şi-i aplică cu dexteritate opt 
copci pentru a o închide, apoi o bandajă cu pricepere. 

— Frumos lucrat, comentă Pitt, admirativ. Ţi-ai ratat cariera ca 
soră de caritate. 

— Ai avut noroc, replică ea închizând capacul trusei cu un 
pocnet. Glonţul doar ţi-a zgâriat pielea. 

— De ce am senzaţia că ai jucat în serialul Spita/u/ de urgență? 

Shannon zâmbi: 

— Am crescut la o fermă cu cinci fraţi care descopereau 
permanent noi modalităţi de a se răni. 

— Ce te-a împins spre arheologie? 

— Intr-un colţ al lanului nostru de grâu exista un vechi tumul 
funerar indian. Obişnuiam să sap în jurul lui, căutând vârfuri de 
săgeți. După aceea, în liceu, a trebuit să scriu o lucrare şi am 
găsit un text despre excavaţiile de tumuli funerari ai indienilor 

Hopewell din sudul statului Ohio. Aşa mi-a venit ideea să sap în 
situl de pe pământul fermei noastre. După ce am descoperit 
câteva cioburi de oale şi patru schelete, am fost prinsă definitiv. 
Nu uita, n-a fost o activitate de profesionistă. De-abia în colegiu 
am învăţat cum se sapă corect şi am rămas fascinată de 
dezvoltarea culturală din Anzii centrali, aşa că am decis să mă 
specializez în domeniul respectiv. 

Pitt o privi în tăcere pentru o secundă: 

— Când l-ai întâlnit prima dată pe Doc Miller? 

— A fost o întâlnire scurtă, acum vreo şase ani, pe când 
lucram la doctoratul meu. Am asistat la o conferinţă pe care a 
susţinut-o despre reţeaua de drumuri incaşe care se întindea pe 
aproape cinci mii de kilometri, de la graniţa dintre Columbia şi 
Ecuador până în centrul statului Chile. Cercetările lui m-au 
determinat să-mi concentrez atenţia asupra civilizaţiilor andine. 
De atunci nu m-am mai oprit. 

— Prin urmare, nu-l cunoşteai foarte bine? insistă Pitt. 

Shannon clătină din cap: 

— La fel ca toţi arheologii, m-am concentrat asupra proiectelor 
mele favorite. Am corespondat ocazional şi am făcut schimb de 
informaţii. Acum şase luni l-am invitat să participe la expediţia 
aceasta, pentru a coordona activitatea studenţilor peruvieni 
voluntari. Tocmai era între două proiecte, aşa că a acceptat. 
După aceea s-a oferit cu multă amabilitate să vină din Statele 
Unite cu cinci săptămâni mai devreme, ca să înceapă pregătirile, 
să aranjeze obţinerea de autorizaţii din partea peruanilor, să 
pregătească logistica pentru echipamente şi provizii... chestii de- 
astea. El şi cu Juan Chaco au colaborat strâns. 

— Când ai sosit, ţi s-a părut ceva schimbat la el? 

Femeia l-a privit mirată: 

— Ciudată întrebare... 

— In felul cum arăta... cum acţiona... stărui Pitt. 

Ea căzu pe gânduri: 

— De când ne întâlniserăm în Phoenix îşi lăsase barbă şi 
slăbise vreo şapte kilograme, dar acum, dacă mă gândesc mai 
bine, nu-şi scotea aproape niciodată ochelarii de soare. 

— Vreo schimbare de voce? 

— Poate că vorbea mai gros, spuse Shannon ridicând din 
umeri, dar am crezut că avea guturai. 

— Ai observat cumva dacă purta un inel? Unul cu un 
chihlimbar mare? 

Ochii ei se mijiră: 

— Da, un chihlimbar galben, vechi de şaizeci de milioane de 
ani, având în centru o fosilă de furnică primitivă. Doc era foarte 
mândra de inelul acela. Ţin minte că-l purta atunci când a ţinut 
conferinţa despre drumurile incaşe, dar nu şi la puţul sacrificial. 
Când l-am întrebat de ce nu-l mai are, mi-a spus că-i era larg 
după ce slăbise aşa mult şi-l lăsase acasă pentru a fi strâmtat. 
De unde ştii de inelul lui Doc? 

Pitt purtase inelul de chihlimbar pe care-l luase de la cadavrul 
din fundul puţului sacru cu piatra întoarsă spre palmă, pentru a 
nu fi văzută. Acum îl trase de pe deget şi i-l întinse lui Shannon, 
fără un cuvânt. 

Femeia îl ridică în lumina ce pătrundea printr-un geam rotund 
şi examină surprinsă minuscula insectă străveche încastrată în 
chihlimbar. 

— Unde...? începu ea, apoi glasul i se stinse. 

— Cel care s-a dat drept Doc l-a ucis pe acesta şi i-a luat locul. 
Voi l-aţi acceptat pe impostor, deoarece nu aveaţi nici un motiv 
să n-o faceţi. Nu v-aţi gândit nici o clipă la posibilitatea unei 
înşelătorii. Singura greşeală a ucigaşului a fost că a uitat să 
scoată inelul, atunci când a aruncat trupul lui Doc în puț. 

— Vrei să spui că Doc a fost ucis înainte ca eu să fi plecat din 
Statele Unite? murmură Shannon, uluită. 

— Probabil la o zi sau două după ce a sosit în tabără. Ţinând 
seama de starea corpului, trebuie să fi stat în apă mai mult de o 
lună. 

— Ciudat că eu şi Rodgers nu l-am zărit... 

— Nu-i chiar atât de ciudat. Aţi coborât direct în faţa galeriei 
care ducea la grota subacvatică şi aţi fost absorbiți înăuntru 
aproape imediat. Eu am ajuns pe fundul puţului în partea opusă 
şi am înotat căutând minuţios ceea ce credeam că vor fi două 
victime recente, înainte de a fi prins de unda de şoc. In loc de 
aşa ceva, am descoperit cadavrul lui Doc şi scheletul unui soldat 
spaniol din secolul al XVI-lea. 

— Aşadar, Doc a fost ucis cu adevărat, rosti Shannon şi o 
expresie de oroare îi apăru pe chip. Juan Chaco trebuie să fi ştiut 
asta, fiindcă el era omul nostru de legătură şi lucrase cu Doc 
înainte să fi sosit noi. Este posibil ca şi el să fie implicat? 

— Până peste cap, aprobă Pitt. Dacă ai face contrabandă cu 
comori antice, ce informator şi paravan mai bun ai putea să 
găseşti decât un expert arheolog, respectat pe plan internaţional 

şi care, în acelaşi timp, face parte dintre oficialităţile 
guvernamentale? 

— Atunci cine a fost impostorul? 

— Alt agent al So/pemachaco. Unul iscusit, care, cu ajutorul lui 
Amaru, a înscenat o reprezentaţie excepţională a uciderii sale. 
Poate că-i chiar unul dintre şefii organizaţiei, care nu se 
sinchiseşte să se murdărească pe mâini, activând şi pe teren. S- 
ar putea să nu aflăm niciodată răspunsul. 

— Dacă el l-a ucis pe Doc, atunci ar merita să fie spânzurat, 
rosti Shannon şi ochii ei căprui scânteiară de mânie. 

— Cel puţin îl vom putea ţintui pe Juan Chaco de uşa unui 
tribunal peruvian... 

Pitt se încordă şi se răsuci spre carlingă, întrucât Giordino făcu 
în mod neaşteptat un viraj cu elicopterul. 

— Ce s-a-ntâmplat? 

— O presimţire, răspunse prietenul său. Am decis să fac o 
întoarcere de 360 de grade, ca să văd ce-i înapoia noastră. Slavă 
cerului că am intuiţii bune! Suntem urmăriţi. 

Pitt se ridică în picioare, reveni în carlingă şi, menajându-şi 
piciorul, se strecură în scaunul copilotului: 

— Prieteni sau duşmani? întrebă el. 

— Amicii de la templu nu s-au lăsat fraieriţi de cacealmaua ta 
cu Chiclayo. 

Fără să-şi desprindă mâinile de pe comenzi, Giordino arătă din 
cap spre stânga sa, unde un elicopter trecea peste o creastă 
muntoasă joasă, în est. 

— Ne-au ghicit cursul şi ne-au ajuns din urmă după ce ai redus 
viteza ca să economisim combustibil, presupuse Pitt. 

— Nu văd să aibă lansatoare de rachete aer-aer, observă 
Giordino. Vor trebui să ne doboare cu automatele... 

O flacără şi un norişor de fum ţâşniră din uşa frontală pentru 
pasageri a aparatului urmăritor şi o rachetă se înălţă prin 
văzduh, trecând atât de aproape de botul elicopterului, încât Pitt 
şi Giordino avură impresia că, dacă ar fi scos braţul pe geam, ar 
fi putut s-o atingă. 

— Greşit, îl corectă Pitt. Au un lansator de rachete de 40 de 
milimetri. Acelaşi pe care l-au folosit în atacul asupra templului. 

Giordino urcă brusc şi împinse până la capăt manetele într-o 
încercare disperată de a evita să devină ţinta urmăritorului său. 

— la-ţi arma, zise el şi ţine-i ocupați, până ajung la norii ăia 
joşi din lungul coastei. 

— Ghinion! strigă Pitt, pentru a se face auzit peste ţiuitul 
ascuţit al motoarelor. Am aruncat-o, iar Coltul este descărcat. 
Are cineva o armă la bord? 

Giordino încuviinţă imperceptibil din cap şi, în acelaşi timp, 
efectuă altă manevră violentă: 

— Nu pot vorbi în numele celorlalţi. A mea se află într-un colţ 
din spatele peretelui etanş al cabinei. 

Pitt înhăţă setul de căşti cu microfon care atârna pe braţul 
scaunului său şi şi-l fixă pe urechi. Se ridică apoi cu greu şi se 
prinse cu ambele mâini de cadrul deschis al uşii de la carlingă, 
pentru a-şi menţine echilibrul la un viraj accentuat. Introduse 
jacul setului în mufa de pe peretele etanş şi răcni spre Giordino: 

— Pune-ţi căştile, ca să ne putem coordona apărarea! 

Pilotul nu-i răspunse, ci călcă până la podea pedala stângă şi 
viră violent elicopterul în loc. Ca şi cum ar fi jonglat, operă cu o 
mână comenzile, iar cu cealaltă îşi puse căştile. inchise ochii şi, 
din reflex, se aplecă, în clipa în care altă rachetă şuieră prin aer 
la mai puţin de un metru pe sub elicopter şi explodă într-o sferă 
de flăcări portocalii pe fundalul unui munte puţin înalt. 

Prinzându-se de orice obiecte fixe care-i erau la îndemână, Pitt 
se împletici până la uşa laterală pentru pasageri şi o glisă, 
deschizând-o larg. Părând mai degrabă îngrijorată decât speriată, 
Shannon se târî pe podea cu o frânghie de ancorat mărfuri şi-i 
legă un capăt în jurul mijlocului lui Pitt, în timp ce bărbatul căuta 
automatul cu care Giordino îi scosese din luptă pe piloţii 
peruvieni. După aceea legă capătul opus al funiei de un lonjeron 
longitudinal. 

— Acum nu mai eşti în pericol să cazi! strigă ea. 

— Nu te merit, îi zâmbi Pitt şi se întinse pe burtă, scoțând 
automatul pe uşă. Sunt gata, Al! Adu-mă într-o poziţie de tragere 
cât mai bună. 

Giordino se luptă să răsucească elicopterul, astfel încât Pitt să 
aibă în faţă partea neapărată a atacatorilor. Deoarece uşile 
pentru pasageri erau poziţionate de aceeaşi parte a ambelor 
aparate, pilotul peruvian se confrunta cu aceeaşi problemă. Ar fi 
putut încerca să deschidă uşa din spate, pentru a le oferi 
mercenarilor care se pregăteau să găsească posibilitatea să 
deschidă focul, dar asta i-ar fi redus viteza şi ar fi îngreunat 
controlul elicopterului. Aidoma vechilor avioane de vânătoare cu 
elice angrenate în lupte aeriene, piloţii căutau să obţină poziţii 
mai avantajoase, efectuând manevre acrobatice pe care 

proiectanţii aparatelor nu le intenţionaseră. 

„Adversarul nostru e priceput”, aprecie Giordino cu respectul 
pe care un profesionist îl are faţă de altul. Dezarmat în faţa 
mercenarilor, se simţea ca un şoarece chinuit de pisică înainte 
de a fi înghiţit. Ochii îi alergau de la instrumente la inamic, apoi 
coborau spre sol, pentru a se asigura că nu avea să se izbească 
de un arbore sau de o creastă mai joasă. Smuci spre el maneta 
de comandă şi mări turaţia elicei, pentru a-i spori forţa în aerul 
umed. Elicopterul ţâşni în sus, într-o manevră imitată de celălalt 
pilot, dar apoi Giordino cobori botul aparatului şi apăsă puternic 
pedala dreaptă a direcţiei, accelerând şi răsucind elicopterul pe o 
parte pe sub atacatorul său, oferindu-i lui Pitt posibilitatea să 
tragă: 

— Acum! urlă el în microfon. 

Pitt nu ţinti pilotul din carlingă, ci ochi proeminenţa motorului 
de sub rotor şi apăsă pe trăgaci. Arma scuipă de două ori, apoi 
amuţi. 

— Ce s-a-ntâmplat? întrebă Giordino. Nu tragi? Ţi-am pus 
balonul la picior şi n-ai reuşit să-nscrii? 

— Puşca asta mai avea doar două gloanţe, se răsti Pitt. 

— Când am luat-o de la oamenii lui Amaru, n-am stat să le 
număr. 

Clocotind de furie, Pitt smulse încărcătorul din automat şi văzu 
că era gol. 

— A adus cineva vreo armă la bord? răcni spre Rodgers şi 
studenţii încremeniţi. 

Prins bine cu centurile pe locul său şi proptindu-se cu 
picioarele într-un perete etanş pentru a evita să fie smucit de 
colo-colo de manevrele violente ale lui Giordino, Rodgers 
deschise braţele: 

— Când am fugit spre elicopter, le-am abandonat. 

Chiar în clipa aceea, o rachetă bubui printr-un geam din 
stânga, traversă fuzelajul pe lăţime şi ieşi prin partea opusă a 
elicopterului, fără să explodeze ori să rănească pe cineva. 
Proiectată să detoneze după impactul cu vehicule blindate sau 
buncăre fortificate, racheta nu explodă când străpunse aluminiul 
şi plasticul subţire. „Dacă loveşte însă turbocompresoarele, se 
gândi Pitt neliniştit, s-a terminat!” Privi disperat în jurul cabinei 
pasagerilor şi văzu că toţi îşi scoseseră harnaşamentele de umeri 
şi se ghemuiseră pe podea sub scaune, de parcă fragilele rame 
tubulare şi pânza de cort din care era făcut scaunul ar fi putut 

opri o rachetă de 40 de milimetri care distrugea tancuri. 
Blestemă furios când aparatul ce se bălăbănea violent îl izbi de 
rama uşii. 

Shannon văzu expresia furioasă de pe chipul său şi disperarea 
când azvârli arma descărcată prin uşa deschisă, totuşi continuă 
să-l observe cu încredere absolută în ochi. In ultimele douăzeci şi 
patru de ore ajunsese să-l cunoască destul de bine pentru a şti 
că nu era un individ care să accepte cu uşurinţă înfrângerea. 

Pitt o zări şi se enervă. 

— Ce aştepţi să fac, se răsti el, să sar prin văzduh şi să le zbor 
creierii cu o falcă de catâr? Sau poate că vor fugi, dacă o s-arunc 
cu pietre în ei... 

Se opri subit, când ochii îi căzură pe o plută de salvare. Rânji 
larg: 

— Al, m-auzi? 

— Sunt niţel cam ocupat ca să mai am timp de taclale, replică 
Giordino, încordat. 

— Apleacă vechitura asta pe babord şi zboară deasupra lor. 

— Nu ştiu ce ai de gând, dar fă-o repede, înainte să ne 
lovească botul c-o rachetă sau să rămânem fără combustibil. 

— Din nou pe scenă, la solicitarea publicului! exclamă Pitt, 
regăsindu-şi dispoziţia jovială. Iluzionistul Pitt şi spectacolul său 
de magie care sfidează moartea! 

Desfăcu repede cataramele curelelor ce fixau de podea una 
dintre plutele de salvare. Barca de culoare portocalie- 
fluorescentă cântărea peste patruzeci şi cinci de kilograme şi 
eticheta ei avertiza în limba engleză că era destinată susţinerii în 
apă a douăzeci de persoane. Asigurat de frânghia cu care-l 
legase Shannon, cu braţele şi picioarele desfăcute şi proptit în 
cadrul uşii, Pitt ridică pluta neumflată pe umăr şi aşteptă, uşor 
aplecat în afara elicopterului. 

Giordino începuse să obosească. Pentru a zbura, elicopterele 
necesită pilotare manuală permanentă şi concentrare din partea 
pilotului, deoarece sunt supuse la o mie de forţe opuse care nu 
doresc să aibă nimic de-a face una cu cealaltă. Regula generală 
este că pilotul zboară singur timp de o oră, după care este 
înlocuit la comenzi de pilotul de rezervă sau de copilot. Giordino 
pilota de o oră şi jumătate, nu dormise în ultimele treizeci şi şase 
de ore, iar acum tensiunea din timpul manevrelor aeriene îi 
secătuia repede şi bruma de puteri rămase. Timp de aproape 
şase minute - o eternitate într-o luptă aeriană - îşi împiedicase 

adversarul să obţină un avantaj cât de mic pentru a putea să 
ţintească bine cu lansatorul de rachete. 

Celălalt aparat trecu direct prin faţa carlingii vulnerabile din 
sticlă şi, pentru o fracțiune de secundă, Giordino îl putu distinge 
clar pe pilotul inamic. Faţa de sub casca de zbor îşi dezveli dinţii 
albi, apoi peruvianul flutură din braţ. 

— Nemernicul râde de mine! izbucni Giordino, furios. 

— Ce-ai zis? întrebă Pitt. 

— Maimuţele astea ordinare cred că-i amuzant, mârâi sălbatic 
Al. 

Ştia ce trebuia să facă. Observase un lucru aproape insesizabil 
în tehnica de zbor a inamicului. Când apleca aparatul spre 
stânga, nu avea nici cea mai mică ezitare, dar executa virajele 
spre dreapta cu o fracțiune de secundă mai încet. Giordino 
simulă un viraj la stânga, apoi înălţă brusc botul elicopterului şi 
viră la dreapta. Celălalt pilot îi urmă prompt manevra la stânga, 
însă reacţionă prea lent faţă de ridicarea rapidă continuată de 
virajul în direcţia opusă. Inainte de a putea replica, Giordino îl 
ocolise şi trecuse deasupra lui. 

Ocazia lui Pitt apăru pentru numai o secundă, dar 
sincronizarea fu perfectă. Ridicând pluta cu ambele mâini 
deasupra capului, de parcă n-ar fi fost decât o pernă uşoară, o 
azvârli prin uşa deschisă exact în clipa în care elicopterul 
peruvian trecu pe sub ei. Pachetul portocaliu căzu cu forţa unei 
bile de bowling şi lovi una dintre palele elicei portante la doi 
metri de vârf. Pala se rupse în fragmente metalice care fură 
propulsate spre exterior de forţa centrifugă. Dezechilibrate, 
celelalte patru pale se rotiră vibrând tot mai tare, până se 
rupseră din butucul rotorului într-o ploaie de bucăţi. 

Elicopterul păru că rămâne încremenit pentru o clipă, apoi viră 
în jurul axei verticale şi se prăbuşi cu botul către sol cu o viteză 
de 190 de kilometri pe oră. Pitt rămase în cadrul uşii şi privi 
fascinat aparatul peruvian care trecu prin arbori şi se izbi de un 
deal scund, la numai câţiva metri de vârful acestuia. Schijele 
sclipitoare de metal răpăiră pe ramurile copacilor. Elicopterul 
avariat rămase pe partea dreaptă, ca un morman de metal 
contorsionat şi boţit, apoi dispăru într-o sferă imensă de foc care 
erupse şi-l învălui în flăcări şi fum negru. 

Giordino survolă lent coloana de fum, însă nici el, nici Pitt nu 
zăriră vreo urmă de viaţă. 

— Cred că-i pentru prima dată în istorie, comentă Giordino, 


95 


când un aparat de zbor a fost doborât din văzduh de o barcă de 
salvare. 

— Improvizaţie, râse Pitt încetişor şi schiţă o plecăciune spre 
Shannon, Rodgers şi studenţii care aplaudau cu optimism 
renăscut. Improvizaţie, repetă el. Apoi adăugă: Ai pilotat 
excelent, Al! Nici unul dintre noi n-am mai respira acum, dacă n- 
ai fi fost tu. 

— Adevăr grăieşti, încuviinţă prietenul său şi întoarse botul 
aparatului spre vest, reducând viteza pentru a economisi 
combustibil. 

Pitt închise uşa pasagerilor, trase zăvoarele încuietorilor, 
desfăcu frânghia pe care Shannon i-o legase în jurul mijlocului şi 
reveni în carlingă: 

— Cum stăm cu combustibilul? 

— Care combustibil? 

Pitt se uită peste umărul lui Giordino spre cadrane. Pe 
amândouă pulsau ledurile roşii de avertizare. Zări în acelaşi timp 
şi grimasa de oboseală de pe faţa prietenului său. 

— Fă o pauză, rosti el şi lasă-mă să te-nlocuiesc la comenzi. 

— Dacă am pilotat până aici, o s-o fac şi pe distanţa care ne-a 
mai rămas până se golesc rezervoarele. 

Pitt nu-şi pierdu vremea să-l contrazică. Nu înceta niciodată să 
se minuneze de calmul cutezător al lui Giordino şi de rezistenţa 
lui de oţel; ar fi putut căuta în toată lumea, fără să găsească alt 
prieten ca bărbatul acesta solid şi dur: 

— Bine, du-l tu! De data asta te las şi o să mă rog să ne- 
mpingă vântul din spate. 

După câteva minute, treceau peste linia țărmului şi se avântau 
deasupra oceanului. O staţiune cu peluze atrăgătoare şi cu o 
piscină mare se întindea în jurul unui golfuleţ cu plajă de nisip 
alb. Turiştii care stăteau la soare îşi ridicară ochii spre elicopterul 
care-i survolă la mică înălţime şi îşi fluturară braţele. Neavând 
nimic mai bun de făcut, Pitt le răspunse în acelaşi fel. 

Reveni după aceea în compartimentul pentru marfă şi se 
apropie de Rodgers: 

— Trebuie să scăpăm de cât mai multă greutate, îi spuse, cu 
excepţia echipamentelor pentru supravieţuire - vestele de 
salvare şi ultima plută. In rest, aruncăm tot: haine inutile, unelte, 
echipamente, scaune, orice obiect care nu-i sudat sau nituit. 

Toţi se apucară de treabă, dându-i diverse obiecte lui Pitt care 
le arunca prin uşa pentru pasageri. După ce compartimentul fu 

golit, elicopterul era mai uşor cu aproape 136 de kilograme. 
Inainte de a închide iarăşi uşa, Pitt privi în urmă. Din fericire, nu 
zărea pe nimeni care să fi pornit după ei. Era sigur că pilotul 
peruvian anunţase prin radio că-i reperase şi că intenţiona să-i 
atace, anulând cacealmaua cu Chiclayo, totuşi se îndoia că 
Solpemachaco ar fi bănuit, cel puţin pentru alte zece minute, 
pierderea elicopterului şi a mercenarilor. lar dacă totuşi, cu 
întârziere, ar fi ajuns la concluzia finală şi ar fi trimis un avion de 
vânătoare cu reacţie al Aviației Peruviene pentru a-i intercepta, 
ar fi fost prea târziu. Orice atac asupra unei nave americane de 
cercetări, neînarmate, ar fi declanşat repercusiuni diplomatice 
serioase între cele două ţări, o situaţie pe care Peru şi aşa 
confruntată cu o sumedenie de probleme interne, nu şi-o putea 
permite. Pitt nu risca prea mult, presupunând că nici un 
funcţionar local sau ofiţer militar n-ar fi riscat un dezastru politic, 
indiferent cu cât i-ar fi mituit So/pemachaco. 

Şchiopătă înapoi în carlingă, se aşeză pe locul copilotului şi luă 
microfonul radio. Ignorând orice precauţii, apăsă butonul pentru 
emisie. „Mai dă-i naibii, îşi spuse, pe amicii cumpăraţi şi plătiţi de 
Solpemachaco, ca să monitorizeze frecvențele radio!” 

— NUMA cheamă Deep Fathom! Răspunde, Stucky! 

— Recepție, NUMA. Aici Deep Fathom. Care-i locaţia voastră? 

— Vai de mine, dar ce ochi mari ai... şi cum ţi s-a schimbat 
glasul, bunicuţo! 

— Repetă, NUMA! 

— Nici măcar nu face un efort credibil! izbucni în râs Pitt. Nu, 
nu... nu eşti Rich Little. Se uită spre Giordino: Avem pe fir un 
imitator amuzant. 

— Cred c-ar fi bine să-i anunţi locaţia noastră, comentă cinic 
Giordino. 

— Aşa-i, aprobă Pitt. Deep Fathom, aici NUMA! Locaţia noastră 
este la sud de Castelul Vrăjit, între ţara Junglei şi Piraţii din 
Caraibe. 

— Te rugăm să repeţi locaţia, se auzi glasul mercenarului 
agitat care interceptase apelul lui Pitt spre Stucky. 

— Ce-i asta - o reclamă pentru Disneyland? se auzi din difuzor 
glasul familiar al lui Stucky. 

— l-auzi, i-auzi, articolul adevărat! De ce a durat atât de mult 
până ai răspuns, Stucky? 

— Ascultam ce avea de spus imitatorul meu. Aţi aterizat în 
Chiclayo? 


97 


— Am fost deviaţi şi am decis să pornim spre casă, răspunse 
Pitt. Căpitanul este pe-acolo? 

— Este pe punte, jucând rolul căpitanului Bligh” şi biciuind 
echipajul în tentativa de a stabili un record de viteză. Incă un nod 
şi niturile ne vor sări cât colo. 

— Nu vă reperăm vizual. Ne-aţi prins pe radar? _ 

— Afirmativ! Schimbaţi cursul la 2-7-2 magnetic. In felul 
acesta intraţi pe curs convergent. 

— Modific imediat cursul la 2-7-2, repetă Giordino. 

— Cât mai este până la rendez-vous? se interesă Pitt. 

— Căpitanul apreciază că vreo 60 de kilometri. 

— Ar trebui să-i vedem în curând. Pitt privi spre prietenul său: 
Ce crezi? 

Giordino se uită cu jale la cadranele pentru combustibil, apoi 
la ceasul de pe panoul instrumentelor. Era ora 10.47 de minute. 
Nu-i venea să creadă că atât de multe se petrecuseră în 
intervalul scurt de când el şi Pitt răspunseseră apelului de 
salvare emis de cel care se dădea drept Doc Miller. Era convins 
că-şi scurtase viaţa cu trei ani. 

— Îi mulg ultimul mililitru de combustibil la viteza de numai 40 
kilometri pe oră, spuse el în cele din urmă. Un vânt uşor dinspre 
țărm ne este de ajutor, dar estimez că ne-au mai rămas doar 15- 
20 minute de zbor. Poţi aprecia la fel de bine ca şi mine. 

— Să sperăm că indicatoarele nu arată şi rezerva, mormăi Pitt. 
Stucky? 

— Sunt aici. 

— Ar fi bine să vă pregătiţi pentru o recuperare din ocean. 
Toate previziunile indică o amerizare forţată. 

— Îi transmit căpitanului. Anunţaţi-mă când amerizaţi. 

— Veţi afla primii. 

— Baftă! 

Elicopterul  zumzăia peste crestele valurilor care se 
rostogoleau dedesubt. Pitt şi Giordino vorbeau foarte puţin între 
ei. Urechile lor erau aţintite spre sunetele turbocompresoarelor, 
aşteptându-se parcă să amuţească dintr-o clipă în alta. Instinctiv, 
tresăriră atunci când alerta de combustibil răsună în cabină. 

— S-a zis şi cu speranţa în rezerve, comentă Pitt. De acum 
zburăm numai cu vaporii de combustibil. 

Privi în jos la albastrul-închis ca de cobalt al apei aflate la zece 

metri sub elicopter. Oceanul era rezonabil de calm şi Pitt aprecie 
că înălţimea valurilor de la bază la vârf nu atingea un metru. Apa 
părea caldă şi ospitalieră. O amerizare forţată n-ar fi fost foarte 
dură şi vechiul Mi-8 ar fi trebuit să plutească măcar şaizeci de 
secunde, dacă Giordino nu-i rupea fuzelajul la coborâre. 

O chemă pe Shannon în carlingă. Femeia apăru în cadrul uşii, 
îl privi şi surâse vag: 

— V-aţi văzut nava? 

— Cred că-i imediat dincolo de orizont, totuşi nu îndeajuns de 
aproape ca să ajungem la ea cu combustibilul rămas. Spune-le 
tuturor să fie pregătiţi pentru amerizare. 

— Atunci va trebui să înotăm restul distanţei, rosti ea caustic. 

— Un simplu detaliu tehnic, făcu Pitt. Pune-l pe Rodgers să 
aducă pluta lângă uşa pasagerilor şi să fie gata s-o arunce în apă 
imediat cum amerizăm. Şi atrage-i insistent atenţia că-i 
important să tragă de cordeluţa pentru umflare după ce pluta a 
ieşit complet pe uşă. Nu vreau să mă ud pe picioare. 

Giordino indică drept înainte: 

— Deep Fathom! 

Pitt încuviinţă din cap, zărind şi el punctuleţul întunecat de la 
orizont. Vorbi în microfonul staţiei radio: 

— Vă reperăm vizual, Stucky. 

— V-aşteptăm la petrecere! Deschidem barul mai devreme, 
special pentru voi. 

— Doamne fereşte! replică Pitt, sarcastic. Nu-mi imaginez că 
amiralul va privi cu mult entuziasm această sugestie. 

Şeful lor, amiralul James Sandecker, director al Agenţiei 
Naţionale Americane de Studii Marine şi Subacvatice (NUMA), 
introdusese o regulă săpată în piatră prin care pe navele NUMA 
se interziceau băuturile alcoolice. Vegetarian şi obsedat de 
fitness, Sandecker aprecia că în felul acela prelungea speranţa 
de viaţă a echipajului. Ca şi în cazul prohibiţiei din anii '20, 
bărbaţii care până atunci de-abia puseseră gura pe băutură 
începură să introducă pe furiş navete cu bere la bord ori să le 
cumpere din porturile străine. 

— Ai prefera un pahar mare de cacao caldă? replică Stucky. 

— Doar dacă o amesteci cu suc de morcovi şi germeni de 
alfalfa... 

— Tocmai am pierdut un motor, anunţă Giordino sec. 

Ochii lui Pitt se îndreptară către instrumente. Pe panourile de 
bord, acele indicatoare ce monitorizau turbocompresorul babord 

se îndreptau tresărind spre punctul de oprire. Bărbatul se 
întoarse şi o privi pe Shannon: 

— Avertizează-i pe toţi că vom ameriza pe partea dreaptă a 
elicopterului. 

Shannon păru derutată: 

— De ce nu coborâm vertical? 

— Dacă facem aşa, palele elicei portante se vor lăsa, vor lovi 
apa şi se vor rupe la acelaşi nivel cu fuzelajul. Fragmentele 
proiectate pot străpunge foarte uşor învelişul cabinei, mai ales 
carlinga, ceea ce ar duce la pierderea capului bravului nostru 
pilot. Dacă vom cobori pe o parte, bucăţile de pale vor fi azvârlite 
spre exterior, îndepărtându-se de noi. 

— Şi de ce tocmai pe partea dreaptă? 

— Nu am cretă şi tablă, să-ţi desenez! pufni Pitt, exasperat. Ca 
să mori mai înţeleaptă, motivele sunt sensul de rotaţie al palelor 
şi faptul că uşa de ieşire se găseşte în stânga. 

Chipul lui Shannon se lumină şi ea încuviinţă din cap: 

— Am priceput. 

— Imediat după impact, continuă Pitt, scoate studenţii pe uşă 
înainte ca elicopterul să se scufunde. Acum du-te la locul tău şi 
pune-ţi centurile! Il atinse după aceea pe Giordino pe umăr: 
Amerizează cât mai ai control, îi spuse şi-şi prinse curelele de 
siguranţă. g 

Giordino nu mai trebuia convins. Inainte de a pierde motorul 
rămas, trase de comenzi şi reduse alimentarea cu combustibil a 
aparatului. În momentul în care elicopterul ajunse la trei metri 
deasupra oceanului, îl înclină uşor pe dreapta. Palele rotorului 
izbiră oceanul şi se rupseră, ridicând un nor de sfărâmături şi 
jerbe de apă, iar aparatul se lăsă pe valuri cu ţinuta stângace a 
unui albatros rănit. Impactul sosi ca zguduitura pe care o simţi 
într-o maşină ce trece în plină viteză peste o groapă mare în 
şosea. Giordino opri motorul şi fu plăcut surprins să vadă că 
bătrânul Mi-8 Hip-C se legăna pe apă, de parcă ar fi plutit 
dintotdeauna acolo. 

— Sfârşitul călătoriei! tună Pitt. Toată lumea să iasă naibii 
afară! 

Clipocitul lin al valurilor pe fuzelaj sosi ca un sunet plăcut după 
ţiuitul motoarelor şi ţăcănitul rotoarelor. Izul înţepător al aerului 
marin umplu interiorul neaerisit al compartimentului când 
Rodgers deschise uşa pentru pasageri şi aruncă în apă pluta 
pneumatică pentru douăzeci de oameni. Fusese extrem de atent 

să nu tragă prea devreme de şnurul pentru umflare şi se simţi 
uşurat să audă şuieratul aerului comprimat şi să vadă pluta 
umflându-se dincolo de uşă. După câteva clipe se legăna lângă 
elicopter, cu parâma ţinută strâns în mâna lui Rodgers. 

— leşiţi! răcni fotograful, împingându-i pe studenţii peruvieni 
prin uşă şi pe plută. 

Pitt îşi desfăcu centurile de siguranţă şi se grăbi în cabina din 
spate. Shannon şi Rodgers dirijau perfect operaţiunea de 
evacuare. Toţi studenţii, mai puţin trei, se suiseră în plută. 
Examinarea rapidă a elicopterului îl convinse că nu va putea pluti 
mult timp. Uşile pliante se îndoiseră din cauza impactului, 
suficient pentru a îngădui apei să năvălească înăuntru prin ele. 
Deja podeaua începuse să se încline în spate şi valurile unduiau 
peste pragul uşii pasagerilor: 

— N-avem mult timp la dispoziţie, rosti el, ajutând-o pe 
Shannon să se suie în plută. 

O urmă Rodgers, apoi se întoarse spre Giordino şi-i spuse: 

— Este rândul tău, Al. 

Giordino nici nu voia să audă: 

— Ştii prea bine tradiţia mării. Răniţii sunt evacuaţi primii. 

Inainte ca Pitt să fi putut protesta, prietenul său îl îmbrânci 
prin uşă, pentru a-l urma, în vreme ce apa îi trecu de glezne. 
Înhăţară vâslele plutei şi se îndepărtară repede de elicopter, 
când grinda lungă a cozii acestuia se cufundă în ocean. După 
aceea un val mai înalt pătrunse prin uşa pasagerilor şi aparatul 
alunecă, cu spatele înainte, sub undele indiferente. Dispăru cu 
un gâlgâit slab şi câteva încreţituri ale apei, ultimele fiind palele 
rupte ale elicei portante, ale cărei cioturi se roteau lent sub forţa 
curentului, de parcă elicopterul ar fi coborât acţionat de propria 
energie. Apa năvăli prin uşa deschisă şi elicopterul pieri sub 
valuri pentru o ultimă aterizare pe fundul oceanului. 

Nimeni nu vorbea. Toţi păreau trişti să vadă soarta aparatului, 
ca şi cum ar fi suferit o pierdere personală. Pitt şi Giordino se 
simțeau în largul lor pe apă, pe când ceilalţi, trezindu-se plutind 
pe neaşteptate pe oceanul imens, încercau un sentiment oribil 
de pustietate, care se adăuga celui de neajutorare. Acest din 
urmă sentiment fu amplificat mai cu seamă când aripioara 
dorsală a unui rechin apăru subit deasupra valurilor şi începu să 
descrie cercuri de rău augur în jurul plutei. 

— E numai vina ta! i se adresă Giordino lui Pitt, prefăcându-se 
exasperat. Vine spre noi fiindcă a simţit sângele din rana ta de la 

picior. 

Pitt se uită cu atenţie în apa transparentă, studie forma zveltă 
care trecu pe sub plută şi recunoscu capul ca un stabilizator 
orizontal cu ochii dispuşi precum luminile de poziţie de pe 
vârfurile aripilor unui avion. 

— Un rechin-ciocan, anunţă el, lung de cel mult doi metri şi 
jumătate. II voi ignora. 

Shannon se înfioră, se apropie mai mult de el şi-l prinse de 
braţ: 

— Dacă se hotărăşte să muşte din plută şi ne scufundăm? 

Pitt ridică din umeri: 

— Rechinii găsesc rareori apetisante plutele. 

— Şi-a invitat amicii la cină, arătă Giordino alte două aripioare 
ce brăzdau apa. 

Pitt putea zări panica întipărindu-se pe chipurile studenţilor. 
Se cuibări într-o poziţie cât mai confortabilă pe fundul plutei, îşi 
puse călcâiele pe bordul ei şi închise ochii. 

— Nimic mai plăcut decât un somn odihnitor sub soarele cald, 
plutind pe oceanul liniştit. Treziţi-mă când soseşte nava. 

— E nebun! îl privi Shannon, stupefiată. 

Giordino pricepu imediat ideea lui Pitt şi-i intră în joc: 

— Nu eşti singurul, anunţă el. 

Nimeni nu ştia prea bine cum să reacționeze. Ochii celor din 
plută treceau de la bărbaţii din NUMA, care păreau să moţăie, la 
rechinii care le dădeau târcoale. Treptat, panica se transformă 
într-o nelinişte apăsătoare, în vreme ce minutele se scurgeau de 
parcă ar fi fost ore. 

Alţi rechini se alăturară primilor trei, dar toate inimile se 
umplură de speranţă când Deep Fathom apăru în depărtare, cu 
etrava spintecând apa în jerbe înspumate. Nimeni de la bord nu 
bănuise că bătrânul cal de bătaie al flotei oceanografice NUMA ar 
fi putut atinge asemenea viteze. In sala maşinilor, inginerul-şef, 
August Burley, un bărbat voinic cu un pântece impunător, 
străbătea pasarela dintre motoarele diesel mari, cerceta cu 
atenţie tahometrele, ale căror ace indicatoare trecuseră de mult 
în sectoarele roşii şi asculta orice zgomote cât de cât 
amenințătoare dinspre motoarele supratensionate. Pe punte, 
Frank Stewart privea prin binoclu spre punctuleţul portocaliu de 
pe suprafaţa albastră a oceanului. 

— Ne îndreptăm spre ei cu jumătate de viteză, apoi o luăm „în 
marşarier”, îl anunţă el pe timonier. 

— Nu vrei să oprim şi să plutim spre ei, căpitane? întrebă 
bărbatul blond şi cu părul strâns în coadă de la timonă. 

— Sunt înconjurați de rechini. Nu putem irosi timpul cu 
precauţii. 

Stewart înaintă şi vorbi în sistemul de comunicaţii al navei: 

— Ne apropiem cu babordul de naufragiaţi. Toţi cei disponibili 
să fie pregătiţi să-i ridicăm. 

Urmă o demonstraţie elegantă de virtuozitate marinărească. 
Stewart opri nava la numai doi metri de pluta de salvare, abia 
creând un val micuţ. Câţiva membri ai echipajului se aplecară 
mult peste balustradă şi parapet, fluturându-şi braţele şi 
strigând. Scara de îmbarcare fusese coborâtă şi un marinar se 
găsea pe puntea inferioară cu o cange. O întinse, capătul căngii 
fu prins de Giordino şi pluta fu trasă până se lipi de platformă. 

Rechinii fură daţi uitării şi toţi începură să zâmbească şi să 
râdă cu o fericire nestăvilită - la urma urmelor, de când fuseseră 
luaţi ostatici, scăpaseră de moarte de cel puţin patru ori fără 
măcar să fie răniţi serios. Shannon se uită la bordajul înalt al 
navei de cercetări, examină suprastructura şi dunetele greoaie, 
apoi se răsuci spre Pitt cu o luminiţă vicleană în ochi: 

— Ne-ai promis un hotel de patru stele şi o baie înviorătoare. 
În nici un caz un vapor vechi şi ruginit. 

— „Ce este un nume?”t chicoti Pitt. Orice liman e bun în vreme 
de furtună. De aceea, vei împărţi cu mine cabina mea 
atrăgătoare, dar modestă. Fiind un gentilom, îţi voi oferi cuşeta 
de jos, în vreme ce eu voi suporta umilinţa de-a o ocupa pe cea 
de sus. 

Shannon îl privi amuzată: 

— Consideri cam multe înţelese de la sine, aşa-i? 

Destinzându-se şi privindu-i cu ochi paterni pe ocupanţii plutei 
care urcau treptele scării, Pitt zâmbi drăceşte şi murmură: 

— Am înţeles, nu vrei să atragem atenţia. Bine, poţi să stai tu 
deasupra şi eu voi sta dedesubt. 


8 Romeo şi Julieta, Actul II, scena II (n. tr.). 

Lumea lui Juan Chaco se făcuse praf şi pulbere. Dezastrul din 
valea Viracocha era mult mai teribil decât şi-ar fi putut imagina 
cineva. Fratele lui fusese ucis primul, operaţiunea de 
contrabandă cu artefacte era compromisă, iar după ce 
arheologul american Shannon Kelsey şi studenţii aveau să 
relateze cele întâmplate în faţa presei şi a oficialităților 
guvernamentale, el avea să fie dat afară de la Departamentul de 
Arheologie şi dizgraţiat. Mai rău încă, exista posibilitatea reală de 
a fi arestat şi judecat fiindcă vânduse moştenirea istorică a 
poporului său şi ştia că putea fi condamnat la o detenţie foarte 
lungă. 

Frământat de nelinişte, stătea lângă rulota din Chachapoya şi 
privea aparatul cu rotor înclinat care aproape că încremeni în 
văzduh, când motoarele suspendate din capetele aripilor 
pivotară, trecând de la zborul orizontal la cel vertical. Aparatul 
negru şi lipsit de însemne staţionă câteva clipe, apoi pilotul 
aşeză lin trenul de aterizare pe sol. 

Din cabina pentru nouă pasageri cobori un bărbat cu barbă 
deasă, purtând un şort boţit şi o cămaşă kaki cu o pată imensă 
de sânge pe piept. Nu privea nici în stânga, nici în dreapta, iar 
expresia de pe chipul său era încruntată. Fără un cuvânt de 
salut, trecu pe lângă Chaco şi intră în rulotă. Peruvianul îl urmă 
ca un căţel certat de stăpân. 

Cyras Sarason, cel care jucase rolul doctorului Steven Miller, 
se aşeză greoi la biroul lui Chaco şi-l privi cu răceală: 

— Ai auzit? 

Chaco încuviinţă din cap, fără să-l întrebe despre pata de 
sânge de pe cămaşă. Ştia că sângele reprezenta o rană de glonţ 
falsă. 

— Am primit raportul complet de la unul dintre camarazii 
fratelui meu. 

— Ştii atunci că şi Kelsey şi studenţii ne-au scăpat printre 
degete şi au fost recuperaţi de o navă americană de cercetări 
oceanografice. 

— Da, ştiu că am dat greş. 

— Condoleanţe pentru fratele tău, rosti Sarason fără urmă de 
emoție. 

— Nu-mi vine să cred c-a murit, murmură Chaco în mod 
straniu neafectat. Moartea lui mi se pare de neconceput. 
Eliminarea arheologilor ar fi trebuit să fie o operaţiune simplă. 

— AŞ spune adevărul numai pe jumătate, dacă aş zice că 
oamenii tăi au dat-o în bară. Te-am avertizat că scufundătorii de 
la NUMA sunt periculoşi. 

— Fratele meu nu s-a aşteptat la rezistenţă organizată din 
partea unei armate. 

— O armată formată dintr-un singur om, comentă acid 
Sarason. Am observat totul dintr-o criptă. Un singur lunetist 
plasat în vârful templului i-a ucis pe ofiţeri şi a ţinut piept unui 
număr de două plutoane alcătuite din mercenarii tăi isteţi, în 
timp ce tovarăşul lui i-a doborât pe piloţi şi le-a furat elicopterul. 
Fratele tău a plătit scump pentru infatuarea şi prostia lui. 

— Cum a fost posibil ca doi scufundători şi un grup de studenţi 
să distrugă o forţă de asalt excelent instruită? întrebă Chaco, 
stupefiat. 

— Dacă am şti răspunsul la întrebarea asta, am putea afla şi 
cum au doborât elicopterul urmăritor. 

— Ar mai putea fi opriţi... 

— Las-o baltă! Nu intenţionez să amplific dezastrul, distrugând 
o navă a guvernului american cu tot ce se află la bord. Răul s-a 
produs deja. Potrivit surselor mele din Lima, întreaga istorie, 
inclusiv asasinarea lui Miller, a fost comunicată cabinetului 
preşedintelui Fujimori de către Kelsey, la scurt timp după ce a 
ajuns la bord. Până diseară totul va fi difuzat de mass-media. 
Operaţiunea Chachapoya este compromisă. 

— Am mai putea scoate artefactele din vale. 

Moartea recentă a fratelui său nu-l lăcuise de lăcomie pe 
Chaco. 

— i-am luat-o deja înainte, spuse Sarason. O echipă a plecat 
să recupereze ce a mai rămas după atacul cu rachete lansat de 
idioţii de sub comanda fratelui tău. Este un miracol că mai avem 
ceva care să ne justifice eforturile. 

— Cred totuşi că mai există o şansă ca în Cetatea Morților să 
poată fi găsit un indiciu privind quipu-ul lui Drake. 

— Quipu-ul lui Drake... repetă Sarason privind în gol, apoi 
strânse din umeri. Organizaţia noastră s-a gândit la un alt mod 
de a căuta comoara. 

— Ce s-a întâmplat cu Amaru? Mai trăieşte? 

— Din păcate, da. Işi va duce restul zilelor ca eunuc. 

— Păcat... Era o slugă credincioasă. 

— Credincioasă pentru cine-l plătea mai bine, pufni Sarason. 
Tupac Amaru este un ucigaş sociopat de ultima speţă. Când i-am 
ordonat să-l răpească pe Miller şi să-l ţină prizonier până la 
încheierea operaţiunii, i-a tras un glonţ în inimă şi l-a aruncat în 
blestematul ăla de puț. Are tot atâta minte cât un câine turbat. 

— S-ar putea totuşi să se dovedească util, reflectă Chaco cu 
glas tare. 

— In ce fel? 

— Dacă nu mă-nşel în privinţa modului său de gândire, a jurat 
să se răzbune pe cei care i-au cauzat recenta... deficiență fizică. 
S-ar putea să fie o mişcare inteligentă să-l asmuţim asupra lui 
Kelsey şi a scufundătorului Pitt, pentru a-i împiedica să fie folosiţi 
ca informatori de către  investigatorii serviciilor vamale 
internaţionale. 

— Ne-am avânta pe o gheaţă tare subţire dacă i-am da frâu 
liber unui nebun ca el, totuşi o să ţin minte ideea ta. 

— Ce planuri are So/pemachaco pentru mine? urmă Chaco. 
Aici sunt terminat. Compatrioţii mei vor şti că le-am trădat 
încrederea în privinţa comorilor noastre istorice şi mi-aş putea 
petrece restul vieţii într-una din mizerabilele noastre închisori. 

— O concluzie ştiută dinainte, ridică Sarason din umeri. 
Sursele mele m-au anunţat că poliţia locală a primit ordin să te 
aresteze. Ar trebui să ajungă aici în mai puţin de o oră. 

Chaco îl privi îndelung, apoi rosti: 

— Sunt savant şi erudit, nu criminal. Nu ştiu câte aş putea 
dezvălui în urma unor interogatorii prelungite, poate chiar a unor 
torturi. 

Sarason îşi ascunse surâsul la auzul amenințării voalate: 

— Eşti o persoană valoroasă, pe care nu ne putem permite s-o 
pierdem. Nu mai există nimeni cu experienţa şi cunoştinţele tale 
despre culturile andine vechi. Vom aranja să preiei conducerea 
colecţiei noastre din Panama. Acolo te vei ocupa de identificarea, 
catalogarea şi restaurarea artefactelor pe care le cumpărăm de 
la huaqueros locali sau pe care le achiziţionăm sub faţada 
proiectelor arheologice universitare din America de Sud. 

Expresia lui Chaco deveni brusc lacomă: 

— Sunt măgulit. Bineînţeles că voi accepta. O asemenea 
funcţie trebuie să fie bine plătită. 

— Vei primi două procente din preţul pe care artefactele le 
obţin la casele noastre de licitaţie din New York şi Europa. 

Chaco ocupa o poziţie prea modestă pe scara ierarhică pentru 
a cunoaşte secretele lui So/pemachaco, dar ştia prea bine 
reţeaua, iar profiturile acesteia erau enorme. 

— Voi avea nevoie de ajutor pentru a părăsi ţara. 

— Nu-şi face griji, încuviinţă Sarason, vei pleca împreună cu 
mine. 

Arătă din cap spre fereastra prin care se zărea aparatul de 
zbor negru şi înfricoşător ce aterizase lângă rulotă, ale cărui elice 
mari cu trei pale se roteau lent, în ralanti. 

— Cu el ajungem în patru ore la Bogota, în Columbia. 

Lui Chaco nu-i venea să creadă ce noroc avea. Cu un minut în 
urmă fusese la un pas de dizgraţiere şi închisoare pentru 
escrocarea guvernului, iar acum era pe cale de a deveni un om 
foarte bogat. Amintirea fratelui său se risipi repede; fuseseră 
fraţi vitregi şi, oricum, nu prea apropiaţi. In timp ce Sarason 
aştepta răbdător, Chaco îşi strânse grăbit câteva obiecte 
personale şi le îndesă într-o valiză. După aceea bărbaţii porniră 
împreună spre aparatul de zbor. 

Juan Chaco n-a mai apucat să vadă Bogota, iar ţăranii care 
lucrau pe un câmp de cartofi din apropierea unui cătun izolat din 
Ecuador, auzind un zgomot neobişnuit, s-au oprit să privească 
spre un aparat de zbor care trecea la 500 de metri deasupra 
solului. Pe neaşteptate, ca într-o secvenţă dintr-un film de 
groază, au zărit corpul unui bărbat căzând din avion. De 
asemenea, au putut vedea în mod clar că nefericitul era viu. 
Dădea disperat din picioare şi-şi răşchira nebuneşte degetele 
prin aer, de parcă ar fi putut cumva să-şi încetinească 
prăbuşirea. 

Chaco a izbit solul în mijlocul unui ţarc mic în care se găsea 
doar o vacă slăbănoagă, prăbuşindu-se la doi metri de animalul 
speriat. Ţăranii au venit în goană de pe câmp şi au rămas în jurul 
cadavrului zdrobit, care se afundase aproape o jumătate de 
metru în pământ. Oameni simpli, ei nu au anunţat cel mai 
apropiat post de poliţie aflat la peste şaizeci de kilometri spre 
vest, ci au ridicat cu respect rămăşiţele bărbatului misterios care 
căzuse din cer şi le-au îngropat, neplânse de nimeni, în micul 
cimitir de lângă ruinele unei biserici vechi. 

Shannon îşi înfăşurase capul într-un prosop, iar părul îi era 
încă ud după o baie fierbinte în cabina căpitanului. Le îngăduise 
studentelor peruviene să se îmbăieze înaintea ei, pentru ca apoi 
să se desfete în apa fierbinte, în timp ce sorbea dintr-un pahar cu 
vin şi muşca din sandvişul cu pui, adus cu grijă de Pitt de la 
bucătărie. După ce-şi îndepărtase sudoarea şi murdăria din pori 
şi noroiul junglei de sub unghii, pielea îi strălucea şi mirosea a 
săpun de lavandă. Un marinar mai scund, apropiat de statura ei, 
îi împrumută o salopetă; singura femeie din echipaj, geolog 
marin, îşi folosise aproape toată garderoba pentru a le echipa pe 
studente. Imediat după ce se îmbrăcă, Shannon îşi azvârii 
costumul de scufundător şi bluza murdară în conteinerul pentru 
gunoi. Reprezentau amintiri pe care dorea să le uite cât mai 
repede. 

După ce-şi uscă şi perie părul, folosi puţin din loţiunea after- 
shave a căpitanului Stewart. „De ce oare, se întrebă ea, bărbaţii 
nu folosesc niciodată talc după duş?” Tocmai îşi împletea în 
coadă părul lung, când Pitt ciocăni la uşă. Se uitară o clipă unul 
la celălalt, apoi izbucniră în râs. 

— De abia te-am recunoscut, mărturisi femeia privindu-l pe 
Pitt, spălat şi bărbierit, purtând o cămaşă a/oha hawaiană 
înflorată şi pantaloni de culoare bej. 

Se gândi că nu era un bărbat teribil de arătos, dar orice 
cusururi ale feţei sale colţuroase păleau înaintea magnetismului 
masculin căruia îi venea greu să-i reziste. Era chiar mai bronzat 
decât ea, iar părul negru şi ondulat se potrivea perfect cu ochii 
incredibil de verzi. 

— Nu arătăm ca şi cum am fi aceleaşi persoane, rosti el cu un 
surâs complice. Ce zici de un tur prin navă înainte de cină? 

— Mi-ar face plăcere, încuviinţă Shannon, apoi îl privi atent. 
Credeam că voi dormi în cuşeta din cabina ta, dar am aflat că 
domnul căpitan mi-a oferit-o cu generozitate pe a lui. 

Pitt înălţă din umeri: 

— Norocul sorții... 

— Eşti un impostor, Dirk Pitt. Nu eşti în nici un caz desfrânatul 
al cărui rol îl joci. 

— Am crezut dintotdeauna că intimitatea dintre două 

persoane trebuie să evolueze treptat. 

Shannon se simţi brusc stânjenită; avea senzaţia că ochii lui 
pătrunzători îi puteau citi gândurile. Părea să simtă că în viaţa ei 
exista altcineva. Se sili să zâmbească şi-şi strecură braţul pe sub 
al bărbatului: 

— De unde începem? 

— Te referi la turul navei, nu? 

— La ce altceva m-aş putea referi? 

Deep Fathom era o navă de cercetări ştiinţifice dotată cu 
tehnologie de vârf şi arăta ca atare. Denumirea ei oficială era 
Navă Superseismică şi fusese destinată, în principal, cercetărilor 
geofizice oceanice, dar putea să efectueze nenumărate alte 
activităţi subacvatice. Pupa gigantică şi macaralele de bord 
laterale, cu _ vinciurile uriaşe, puteau fi adaptate pentru a 
funcţiona în orice situaţii submarine imaginabile, de la excavații 
miniere până la operaţiuni de salvare la mare adâncime, ori 
lansare şi recuperare de submersibile cu sau fără echipaj. 

Era vopsită în culoarea turcoaz tradiţională pentru NUMA, cu 
suprastructura albă şi macaralele azurii. De la provă la pupă, se 
întindea pe lungimea unui teren de fotbal şi era locul în care-şi 
desfăşurau activitatea treizeci şi cinci de savanţi şi douăzeci de 
marinari. Deşi n-o arăta din exterior, cabinele erau la fel de 
elegante ca ale celor mai luxoase pacheboturi. Cu o intuiţie rară 
pentru un birocrat, amiralul James Sandecker ştia că oamenii săi 
puteau lucra mai eficient dacă erau trataţi astfel şi Deep Fathom 
îi reflecta această convingere. Sala de mese era echipată ca un 
restaurant cochet, iar bucătăria era condusă de un bucătar-şef 
de mâna întâi. 

Pitt o conduse pe Shannon pe puntea de navigaţie: 

— Creierul navei, explică el, rotindu-şi braţul şi arătându-i sala 
plină de reţele digitale, calculatoare şi monitoare video montate 
pe o consolă lungă care se întindea pe toată lăţimea punţii, 
dedesubtul geamurilor vaste. Aproape tot ce se întâmplă în navă 
este controlat de aici, mai puţin echipamentele de mare 
adâncime care sunt operate din compartimentele cu aparatură 
electronică imaginată pentru asemenea proiecte speciale. 

Shannon privi cromul scânteietor, imaginile colorate de pe 
monitoare şi vederea panoramică a oceanului din faţa provei. 
Totul părea la fel de impresionant şi modern ca o sală futuristă 
de jocuri video. 

— Unde-i timona? întrebă ea. 

— Roata cea veche a dispărut o dată cu Queen Mary, răspunse 
Pitt şi-i arătă consola pentru comenzi automate a navei - un 
panou cu manete şi o unitate de telecomandă care putea fi 
montată pe aripile punţii. In prezent, navigația este realizată de 
calculatoare. Căpitanul poate dirija o navă chiar şi prin comenzi 
vocale. 

— Fiind o persoană care dezgroapă cioburi de lut, habar n-am 
avut că navele sunt atât de avansate. 

— După ce au fost neglijate timp de patruzeci de ani ca nişte 
copii orfani, ştiinţa şi tehnologia oceanică au fost, în sfârşit, 
recunoscute de guvern şi de sectorul privat ca fiind industria 
viitorului. 

— Nu mi-ai explicat niciodată exact ce anume faceţi în largul 
coastelor peruviene. 

— Studiem apele, în căutare de medicamente noi. 

— Medicamente de tipul „luaţi două pastile de spirulină şi mai 
sunaţi-mă mâine”? 

Pitt zâmbi şi aprobă din cap: 

— Este perfect posibil ca într-o bună zi medicul tău să-ţi 
prescrie aşa ceva. 

— Prin urmare, căutarea de noi medicamente e... sub apă? 

— Este o necesitate. Deja omenirea a găsit şi a analizat mai 
bine de nouăzeci la sută din toate organismele de pe uscat care 
oferă surse de medicamente pentru tratarea bolilor. Aspirina şi 
chinina provin din coaja copacilor, iar în componentele 
medicamentelor se folosesc actualmente substanţe chimice 
extrase din veninul şerpilor, secrețiile broaştelor sau limfa din 
glandele porcilor. Pe de altă parte, creaturile oceanice şi 
microorganismele care trăiesc în adâncuri rămân surse 
neexploatate şi ar putea foarte bine să reprezinte speranţa 
vindecării tuturor bolilor, inclusiv guturaiul, cancerul sau SIDA. 

— Nu cred totuşi că se poate cobori pur şi simplu sub apă, de 
unde să se aducă o încărcătură de microbi care să fie analizaţi în 
laboratoare în vederea expedierii în farmacii. 

— Să ştii că adevărul nu-i chiar atât de departe, replică Pitt. 
Oricare dintre cele o sută de organisme care trăiesc într-o 
picătură de apă poate fi cultivată, recoltată şi transformată în 
medicamente. Meduzele, o nevertebrată numită briozoar, unii 
bureţi şi corali sunt utilizaţi în fabricarea de medicamente 
împotriva cancerului, de remedii antiinflamatorii pentru durerile 
artritice şi de medicamente ce înlătură respingerea 

transplanturilor şi a grefelor de organe. Rezultatele testelor 
efectuate asupra unei substanţe chimice izolate din algele ke/p 
par foarte încurajatoare în combaterea unei tulpini a bacilului 
care provoacă tuberculoza, rezistent la alte medicamente. 

— Şi unde anume în ocean căutaţi asemenea substanţe 
miraculoase? se interesă Shannon. 

— Expediția actuală se concentrează asupra unei zone de 
coşuri vulcanice, prin care magma fierbinte din mantaua 
Pământului vine în contact cu apa rece şi o ejectează printr-o 
serie de fisuri, înainte de a se revărsa pe fundul oceanului. Ai 
putea să numeşti fenomenul „izvor termal de mare adâncime”. 
Pe o suprafaţă întinsă sunt depozitate o mulţime de minerale - 
cupru, zinc, fier, plus apă bogată în sulfură de fier. In mod 
incredibil, în mediul acela întunecat şi toxic trăiesc şi se 
înmulţesc vaste colonii de moluşte gigantice, midii, viermi 
tubulari uriaşi şi bacterii ce folosesc componentele din sulfuri 
pentru sinteza  zaharurilor. Noi  colectăm aceste specii 
remarcabile de viaţă marină cu submersibilele şi le trimitem 
pentru analize de laborator şi teste în clinici din Statele Unite. 

— Pentru tratamentele acestea miraculoase lucrează mulţi 
savanţi? 

Pitt clătină din cap: 

— In toată lumea, vreo cincizeci-şaizeci. Cercetările medicale 
oceanice sunt de abia la început. 

— Cât timp va trece până vom vedea medicamentele pe 
piaţă? ù 

— Obstacolele pentru obţinerea atestărilor sunt teribile. In 
următorii zece ani medicii nu vor prescrie multe dintre 
medicamentele astea. 

Shannon se apropie de rețeaua de monitoare care acoperea 
panoul unui perete etanş: 

— Pare impresionant. 

— Misiunea noastră secundară este să cartografiem fundul 
oceanului în timp ce navigăm. 

— Ce arată monitoarele acestea? 

— Fundul oceanului în diverse forme şi imagini, explică Pitt. 
Sistemul sonar de rază mare şi rezoluţie mică poate înregistra 
tridimensional şi în culori o fâşie lată de cincizeci de kilometri. 

Shannon privi peisajul incredibil de râpe şi munţi, aflat la mii 
de metri sub navă: 

— Nu crezusem niciodată că voi putea vedea aşa de clar 

relieful submarin. Parcă m-aş uita pe hubloul unui avion 
deasupra Munţilor Stâncoşi. 

— Cu prelucrarea asigurată de calculator, imaginile devin şi 
mai distincte. 

— Romantismul Mărilor Sudului... rosti filozofic femeia. Sunteţi 
aidoma primilor exploratori care au cartografiat lumi noi. 

Pitt chicoti scurt: 

— Tehnologia de vârf anulează orice urmă de romantism. 

Părăsiră puntea şi bărbatul o conduse prin laboratoarele navei, 
unde o echipă de chimişti şi biologi marini se agitau în jurul 
câtorva acvarii din sticlă, în care viermuiau o sută de locuitori 
diferiţi ai adâncurilor, studiind datele de pe monitoarele 
calculatoarelor şi examinând microorganismele la microscop. 

— După recoltarea de pe fundul oceanului, explică el, aici 
începe căutarea noilor medicamente. 

— Care este rolul tău? 

— Al Giordino şi cu mine operăm vehiculele robotizate care 
cercetează fundul oceanului în căutarea siturilor cu organisme 
care ne-ar putea fi de folos. Atunci când apreciem că am găsit o 
locaţie interesantă, coborâm cu submersibilul pentru a colecta 
specimene. 

— Activitatea voastră este mult mai spectaculoasă decât a 
mea, oftă Shannon. r 

— Nu sunt de acord, clătină Pitt din cap. In felul ei, căutarea 
originilor strămoşilor noştri poate fi destul de spectaculoasă. De 
ce oare milioane de oameni îşi aduc anual omagiul Egiptului 
antic, Romei şi Atenei, dacă n-ar simţi nici o atracţie faţă de 
trecut? De ce cutreierăm câmpurile pe care s-au desfăşurat 
bătăliile de la Gettysburg şi Waterloo, ori ne căţărăm pe stânci 
pentru a privi plajele Normandiei? Fiindcă trebuie să studiem 
istoria, pentru a ne cunoaşte pe noi înşine. 

Shannon nu-i răspunse. Se aşteptase la o anumită răceală din 
partea unui bărbat pe care-l văzuse ucigând fără nici o 
remuşcare aparentă şi acum o surprindea profunzimea cuvintelor 
lui şi uşurinţa cu care îşi exprima ideile. 

El îi vorbi despre mări, despre naufragii şi comori dispărute. Ea 
îi descrise marile mistere arheologice ce aşteptau să fie 
soluționate. Deşi schimbul reciproc de informaţii le făcea plăcere 
între cei doi exista totuşi o prăpastie de netrecut. Nici unul nu se 
simţea puternic atras de celălalt. 

leşiseră pe punte şi se rezemaseră de balustradă, privind 

spuma albă împroşcată de prova lui Deep Fathom, care luneca 
pe lângă copastie şi se contopea cu cea din siaj, când lângă ei 
apăru căpitanul Frank Stewart. 

— Ni s-a ordonat oficial, spuse el cu un uşor accent tărăgănat 
de Alabama, să-i transportăm pe tinerii peruvieni şi pe doamna 
doctor Kelsey în portul Callao, în apropiere de Lima. 

— Ai vorbit cu amiralul Sandecker? îl întrebă Pitt. 

Stewart clătină din cap: 

— Cu directorul operativ Rudi Gunn. 

— După ce-i debarcăm pe toţi, presupun că vom continua 
proiectul, nu? 

— Nava şi echipajul, da. Tu şi Al aţi primit ordin să reveniţi la 
puţul sacru şi să recuperaţi corpul doctorului Miller. 

Pitt se uită la Stewart ca un psihiatru care priveşte un bolnav 
mintal: 

— De ce tocmai noi? De ce nu poliţia peruviană? 

Căpitanul ridică din umeri: 

— Când am protestat amintindu-i că aveţi un rol important în 
operaţiunea de colectare a probelor, Gunn a spus că va trimite 
înlocuitori de la laboratorul de cercetări NUMA din Key West. Asta 
a fost tot. 

Pitt întinse braţul spre eliportul gol de pe puntea navei: 

— L-ai informat pe Rudi că Al şi cu mine nu suntem tocmai 
populari printre băştinaşi şi că nici nu mai avem aparate de zbor? 

— La prima întrebare, răspunsul este nu, rânji Stewart. La a 
doua întrebare, răspunsul este da. Cei de la ambasada 
americană vă închiriază un elicopter la Lima. 

— Pare la fel de raţional cu a comanda un sandviş cu unt de 
arahide într-un restaurant franțuzesc. 

— Dacă ai obiecţii, îţi sugerez să discuţi personal cu Gunn, 
care ne va aştepta pe docul din Callao. 

Pitt miji ochii: 

— Mâna dreaptă a lui Sandecker zboară peste 6 500 de 
kilometri de la Washington ca să supravegheze recuperarea unui 
cadavru? Ce dracu' se-ntâmplă? 

— In mod evident, mai multe decât vedem noi la suprafaţă, 
răspunse căpitanul, apoi se întoarse către Shannon. Gunn îţi 
trimite şi dumitale un mesaj, din partea lui David Gaskill. A spus 
că-ţi vei reaminti numele. 

Pentru o clipă femeia studie gânditor puntea: 

— Da, îmi amintesc, este un agent sub acoperire din Serviciul 

vamal american, specializat în combaterea contrabandei cu 
antichităţi. 

— Gaskill îţi transmite, continuă Stewart, că a dat de urma 
costumului de aur de la Tiapollo, care se găseşte la un 
colecţionar din Chicago. 

Shannon simţi că-i stă inima în loc şi strânse balustrada, până 
ce încheieturile degetelor i se înălbiră. 

— Veşti bune? se interesă Pitt. 

Ea deschise gura, dar nu se auzi nici un sunet. Părea uluită. 

Pitt o cuprinse cu braţul după mijloc, sprijinind-o: 

— Te simţi bine? 

— Costumul de aur de la Tiapollo, murmură femeia cu respect, 
a dispărut în 1922, în urma unei spargeri îndrăzneţe la Museo 
Nacional de Antropologia din Sevilla. Nu există nici un arheolog 
în viaţă care n-ar fi gata să renunţe la pensie pentru a-l putea 
studia. 

— Ce anume îl face atât de special? se încruntă Stewart. 

— Datorită semnificației lui istorice, vorbi Shannon parcă 
intrată în transă, este considerat cel mai preţios artefact din 
America de Sud. Invelişul de aur acoperea din creştet până în 
tălpi mumia lui Naymlap, un faimos general chachapoya. 
Conchistadorii spanioli i-au descoperit mormântul în 1547, în 
aşezarea Tiapollo din munţi. Evenimentul a fost consemnat în 
două documente vechi, însă astăzi nu se mai ştie exact unde se 
afla localitatea Tiapollo. Eu am văzut doar fotografii alb-negru ale 
costumului, dar lucrătura complicată de metal îţi tăia răsuflarea. 
Iconografia, imaginile tradiţionale şi designul exterior erau 
extraordinar de sofisticate şi consemnau un eveniment legendar. 

— Vrei să spui că era un scris sub formă de desene, ca în 
hieroglifele egiptene? întrebă Pitt. 

— Foarte asemănător. 

— Ceea ce am putea numi benzi desenate? interveni Giordino 
care apăruse pe punte. 

— Mai puţin în privinţa panourilor, râse Shannon. Panourile n- 
au fost niciodată complet descifrate. Referințele obscure par să 
indice o călătorie îndelungată cu ambarcaţiile spre un loc aflat în 
afara imperiului aztec. 

— In ce scop? făcu Stewart. 

— Ca să ascundă uriaşul tezaur regal al lui Huascar, regele 
incaş care a fost capturat în luptă şi ucis de propriul frate, 
Atahualpa, executat la rândul lui de conchistadorul spaniol 

Francisco Pizzaro. Huascar avea un sacru lanţ de aur lung de 
două sute paisprezece metri. Intr-o relatare făcută de incaşi 
spaniolilor se afirma că două sute de oameni abia îl puteau 
ridica. 

— Aproximând că un om poate ridica şaizeci la sută din 
propria greutate, reflectă Giordino, ar fi vorba despre peste nouă 
mii de kilograme de aur. Inmulţiţi asta cu o mie... 

— Şi se obţin nouă milioane de grame de aur, îl ajută Pitt. 

Expresia italianului care se cufundase în calcule se transformă 
brusc în uluire: 

— Dumnezeule! Pe piaţa aurului de azi, asta înseamnă peste o 
sută de milioane de dolari! 

— Nu se poate, pufni Stewart. 

— Calculează şi singur, murmură Giordino încă stupefiat. 

Căpitanul o făcu şi se schimbă, de asemenea, la faţă: 

— Măiculiţă, are dreptate! 

— Acesta este numai preţul aurului în sine, preciza Shannon. 
Ca artefact, este inestimabil. 

— Spaniolii nu l-au găsit niciodată? se interesă Pitt. 

— Nu. Lanţul a dispărut împreună cu o mare parte din avuţiile 
regale. Probabil că aţi auzit cu toţii istoria felului în care 
Atahualpa, fratele lui Huascar, a încercat să-şi cumpere 
libertatea de la Pizzaro, oferindu-se să umple cu aur o sală lungă 
de şapte metri şi lată de cinci metri. Atahualpa s-a ridicat pe 
vârfuri, a întins braţul şi a trasat pe pereţi în jurul sălii o linie la 
aproape trei metri de la podea - înălţimea la care avea să ajungă 
aurul. O altă sală din apropiere urma să fie umplută cu de două 
ori mai mult argint. 

— Probabil că a fost un record mondial pentru răscumpărare, 
reflectă Stewart. 

— Potrivit legendei, continuă Shannon, Atahualpa a confiscat 
foarte multe obiecte de aur din palate, temple şi clădiri publice, 
totuşi nu au fost suficiente şi de aceea a dorit tezaurul fratelui 
său. Spionii lui Huascar l-au avertizat pe acesta asupra situaţiei 
şi el a decis să ascundă avuţiile regatului înainte ca Atahualpa şi 
Pizzaro să pună mâinile pe ele. Războinici chachapoya loiali, 
comandaţi de generalul Naymlap au păzit tonele de obiecte din 
aur şi din argint care, alături de lanţul amintit, au fost 
transportate în secret de un şir foarte lung de oameni până pe 
coastă, unde au fost încărcate la bordul unei flotile de plute din 
balsa şi trestie, care a pornit spre o destinaţie necunoscută, 

situată undeva, în nord. 

— Legenda se bazează şi pe fapte reale? întrebă Pitt. 

— Intre anii 1546 şi 1568, episcopul Juan de Avila, istoric şi 
translator iezuit, a consemnat multe relatări mitice despre 
civilizațiile peruviene timpurii. In timp ce se străduia să-i 
convertească pe chachapoya la creştinism, el a aflat patru 
legende diferite despre o comoară mare care aparținuse 
regatului incaş şi pe care strămoşii lor o transportaseră pe mare 
până la o insulă, departe de tărâmul aztecilor, unde fusese 
îngropată. Comoara era păzită de un jaguar înaripat până în ziua 
în care incaşii aveau să se întoarcă pentru a-şi redobândi regatul 
din Peru. 

— Intre locul acesta şi California trebuie să existe cel puţin o 
sută de insule în largul coastelor, observă Stewart. 

Shannon urmări cum Pitt îşi cobori privirea pe apele oceanului. 

— Există sau mai bine zis a existat şi altă sursă a legendei, 
spuse ea. 

— S-o auzim, spuse Pitt. 

— Una dintre legendele consemnate de episcop de la Oamenii 
Norilor, aşa cum erau numiţi chachapoya, avea în centru o 
casetă din jad care ar fi conţinut cronica detaliată a voiajului. 

— O piele de animal desenată cu pictograme simbolice? 

— Nu, răspunse Shannon încetişor, un quipu. 

Stewart lăsă capul întrebător pe un umăr: 

— Ce anume? 

— Quipu este un sistem incaş pentru rezolvarea problemelor 
matematice şi pentru consemnarea datelor. Un obiect foarte 
ingenios, un fel de calculator antic care folosea şnururi colorate 
din fibre vegetale, de obicei cânepă, cu noduri plasate la 
intervale. Şnururile colorate aveau semnificaţii diferite - albastru 
pentru religie, roşu pentru rege, gri pentru locuri şi aşezări, 
verde pentru oameni şi aşa mai departe. Un şnur galben ar fi 
putut simboliza aurul, iar unul alb se putea referi la argint. 
Poziţiile nodurilor semnificau numere, de exemplu, trecerea 
timpului. Un quipu-mayoc, care era un fel de secretar sau 
funcţionar, avea nenumărate posibilităţi de a crea orice, de la 
consemnări ale evenimentelor până la inventare de depozite. Din 
păcate, cele mai multe quipu, unele dintre cele mai detaliate 
arhive din punct de vedere statistic care au existat vreodată în 
istoria omenirii, au fost distruse în timpul cuceririi incaşilor de 
către spanioli şi a opresiunilor care au urmat. 

— Acest instrument cu corzi, dacă-i pot spune aşa, rosti Pitt, a 
fost utilizat pentru a descrie în mod complet voiajul - inclusiv 
durata, distanţele şi locaţiile? 

— Exact, aprobă femeia. 

— Nu există nici un indiciu despre soarta casetei din jad? 

— O legendă afirma că spaniolii ar fi găsit caseta cu quipu, a 
cărui valoare n-o înțelegeau însă şi că ar fi trimis-o în Spania. In 
decursul călătoriei la bordul unui galion de comori pornit spre 
Panama, caseta şi toată încărcătură de artefacte preţioase, plus 
un tezaur de aur şi argint au fost capturate de sir Francis Drake, 
piratul englez. 

Pitt se întoarse şi o privi, de parcă ar fi fost un automobil de 
epocă pe care nu-l mai văzuse niciodată: 

— Harta comorii chachapoya a plecat spre Anglia? 

Shannon ridică neajutorată din umeri: 

— Când a ajuns în Anglia după călătoria sa în jurul lumii, Drake 
n-a menţionat niciodată nimic despre caseta din jad sau despre 
conţinutul ei. De atunci harta a devenit cunoscută drept quipu-ul 
Drake, dar n-a mai fost văzută de nimeni. 

— O poveste dată naibii, murmură încet Pitt şi ochii săi 
deveniră visători, ca şi cum mintea lui ar fi zărit ceva aflat 
dincolo de linia orizontului. Dar partea ei cea mai bună de abia 
acum începe... 

Shannon şi Stewart se holbară amândoi la el. Privirea lui Pitt 
se îndreptă spre văzduh, unde un pescăruş descria cercuri 
deasupra navei, apoi către uscat. Când îi privi din nou, în ochii lui 
se distingea o expresie de încredere absolută. Un surâs pieziş îi 
înălța colţurile buzelor şi şuviţele cârlionţate de păr negru ca 
abanosul fluturau în briză. 

— De ce spui asta? îl întrebă Shannon, ezitând. 

— Fiindcă eu voi găsi caseta din jad. 

— ţi baţi joc de noi, chicoti căpitanul. 

— Câtuşi de puţin. 

Expresia pierdută de pe faţa colţuroasă a lui Pitt se 
preschimbase într-una de hotărâre încăpăţânată. 

Pentru o clipă Shannon rămase uluită. Schimbarea bruscă de 
la scepticismul batjocoritor de mai devreme era complet 
neaşteptată: 

— Vorbeşti ca unul dintre aventurierii lunatici. 

Pitt îşi dădu capul pe spate şi râse din toată inima: 

— Asta-i partea cea mai grozavă a nebuniei. Vezi lucruri pe 

care nimeni altul nu le poate întrezări. 

Saint Julien Perlmutter era un mare gurmand. Înnebunit după 
mâncărurile şi băuturile fine, se bucura de plăcerile vieţii 
aflându-se în posesia unei arhive incredibile de reţete de la 
bucătari-şefi celebri în toată lumea şi a unei pivnițe cu peste 
patru mii de sticle de vinuri alese. Gazdă excelentă, cu o 
reputaţie admirabilă în organizarea de cine rafinate în 
restaurante elegante, Saint Julien Perlmutter plătea un preţ pe 
măsură - cântărea aproape 181 de kilograme. Dispreţuind 
exerciţiile fizice şi alimentaţia dietetică, cea mai mare dorinţă a 
lui era să treacă în Marele Neant în timpul savurării unui coniac 
vechi de o sută de ani, după un prânz copios. 

In afară de arta culinară, cealaltă pasiune arzătoare a sa erau 
corăbiile şi epavele. Acumulase ceea ce experţii în arhive 
considerau a fi cea mai completă colecţie din lume de literatură 
şi consemnări despre nave vechi. Muzeele maritime din toată 
lumea numărau zilele până când abuzurile gastronomice aveau 
să-l răpună, astfel încât să se poată năpusti ca vulturii şi să-i 
transporte colecţia în propriile biblioteci. 

Exista un motiv bine întemeiat pentru care Perlmutter dădea 
întotdeauna ospeţe în restaurante şi nu în spaţioasa lui casă- 
vagon din Georgetown, din apropierea capitalei Statelor Unite. O 
cantitate imensă de cărţi se ridica în teancuri pe podea, pe 
rafturile curbate de greutate şi în fiecare colţişor al dormitorului, 
sufrageriei şi salonului, ba chiar şi în dulăpioarele din bucătărie. 
Maldărele de cărţi ajungeau la înălţimea capului lângă lavoarul 
din baie şi erau împrăştiate ca pleava pe patul dublu cu saltea 
umplută cu apă. Experții în arhive ar fi avut nevoie de un an 
întreg pentru a sorta şi cataloga miile de volume din locuinţă. Nu 
însă şi Perlmutter. El ştia cu precizie unde se afla o carte anume 
şi o putea recupera în câteva secunde. 

Imbrăcat în uniforma sa obişnuită de peste zi, pijama purpurie 
sub un halat scoţian roşu-auriu, stătea în faţa oglinzii recuperate 
dintr-o cabină de lux de pe Lusitania şi-şi aranja splendida barbă 
sură, când telefonul sună precum clopotul de cart al unei corăbii. 

— Saint Julien Perlmutter la telefon. Expuneţi-vă succint 
problema. 

— Salut, epavă bătrână! 

— Dirk! tună el, recunoscând glasul şi ochii lui albaştri 
scânteiară pe chipul rotund şi stacojiu. Unde-i reţeta cu crevete 
în sote de caise pe care mi-ai promis-o? 

— Intr-un plic pe biroul meu. Am uitat s-o pun la poştă înainte 
să plec din ţară. Scuză-mă! 

— De unde suni? 

— De pe o navă din largul coastelor peruviene. 

— Mi-e şi frică să te întreb ce faci acolo. 

— Este o poveste lungă. 

— Toate poveştile sunt aşa. 

— Am nevoie să-mi faci un serviciu. 

Perlmutter suspină: 

— Despre ce navă mai este vorba acum? 

— Golden Hind. 

— Golden Hind a lui Francis Drake? 

— Exact. 

— Sic parvis magna, cită Perlmutter. „Lucrurile măreţe au 
începuturi mărunte.” Aceasta era deviza lui Drake. Ştiai? 

— Cumva mi-a scăpat, recunoscu Pitt. Drake a capturat un 
galion spaniol... 

— Nuestra Senora de la Concepcion, îl întrerupse Perlmutter. 
Aflat sub comanda lui Juan de Anton, în drum spre Panama, 
venind de la Callao de Lima cu o încărcătură de lingouri şi 
artefacte incaşe preţioase. Din câte îmi amintesc, capturarea s-a 
petrecut în martie 1578. 

La celălalt capăt al firului urmă un moment de tăcere. 

— Julien, de ce ori de câte ori stau de vorbă cu tine, mă faci să 
mă simt de parcă mi-ai fura bomboana de la gură? 

— Crezusem că doreşti nişte informaţii care să te mai 
însenineze, râse Perlmutter. Ce vrei să ştii despre evenimentul 
cu pricina? 

— După ce Drake a capturat Concepcion, ce a făcut cu 
încărcătura galionului? 

— Faptele sunt consemnate destul de precis. Lingourile de aur 
şi argint, perlele şi pietrele preţioase au fost transbordate în 
Golden Hind. Cantitatea a fost enormă. Corabia era periculos de 
supraîncărcată, aşa că Drake a aruncat în apă câteva tone de 
argint, lângă insula Cano, în largul Ecuadorului, înainte de a-şi 
continua călătoria în jurul lumii. 

— Ce s-a întâmplat cu tezaurul incaş? 

— A rămas în calele lui Concepcion. Drake a trimis un echipaj 

de elită pe galion, pentru a-l duce înapoi prin Strâmtoarea 
Magellan şi prin Atlantic, spre Anglia. 

— Galionul n-a ajuns în Anglia? 

— Nu, răspunse Perlmutter gânditor. A dispărut şi se consideră 
că s-a scufundat cu tot echipajul. 

— Imi pare rău s-aud asta, comentă Pitt, vizibil dezamăgit. 
Sperasem să fi supravieţuit cumva... 

— Dacă mă gândesc mai bine, îşi aminti Perlmutter, a existat 
o legendă privind dispariţia lui Concepcion. 

— Despre ce era vorba? 

— O poveste stranie, ceva mai mult decât un simplu zvon, 
susţinea că galionul ar fi fost prins de un tsunami, care l-a târât 
mult în interiorul uscatului. Bineînţeles, legenda n-a fost 
niciodată verificată sau susţinută de documente. 

— Ştii sursa zvonului? 

— Ar fi necesare nişte cercetări pentru a verifica amănuntele, 
dar, dacă memoria mă slujeşte corect, istoria provenea de la un 
englez nebun despre care portughezii au anunţat că-l găsiseră 
într-un sat de pe malurile Amazonului. Imi pare rău, dar asta-i tot 
ce-ţi pot oferi, fără să consult alte surse. 

— Ţi-aş fi recunoscător dacă ai săpa ceva mai adânc, spuse 
Pitt. 

— ţi pot oferi dimensiunile şi tonajul lui Concepcion, velatura, 
anul şi locul fabricaţiei, dar despre nebunul care a bântuit prin 
jungla amazoniană am nevoie de surse din exteriorul colecţiei 
mele. 

— Dacă există cineva care să dea de urma unui mister 
petrecut pe oceane, numai tu poţi fi acela. 

— Manifest o totală lipsă de entuziasm când ajung să mă 
cufund în misterele tale, mai ales după ce l-am găsit împreună 
pe moş Abe Lincoln pe un cuirasat confederat în mijlocul 
deşertului Sahara. 

— Imi pun speranţele în tine, Julien. 

— Cuirasate într-un pustiu, Arca lui Noe pe un munte, galioane 
spaniole în junglă... De ce navele nu stau pe mare, acolo unde le 
este locul? 

— Asta-i motivul pentru care noi doi suntem vânători neobosiţi 
de epave dispărute, făcu Pitt voios. 

— Care-i interesul tău în cazul de faţă? făcu bănuitor 
Perlmutter. 

— O casetă din jad, conţinând un şnur cu noduri ce oferă 

indicaţii despre o imensă comoară incaşă. 

Perlmutter reflectă câteva clipe asupra răspunsului, înainte de 
a rosti în cele din urmă: 

— Ei bine, mi se pare un motiv la fel de bun ca oricare altul. 

x xk x 

Hiram Yaeger arăta ca un vagabond care împinge un cărucior 
ticsit cu obiecte vechi pe o străduță lăturalnică. Purta blugi şi 
jachetă Levi's, părul lung şi blond îi era strâns în coadă la spate, 
iar chipul de adolescent îi era pe jumătate ascuns de o barbă 
neîngrijită. Cu toate acestea, singurele cărucioare pe care le 
împinsese vreodată fuseseră cele din raioanele de delicatese ale 
supermarket-urilor. Unui străin i-ar fi venit greu să şi-l imagineze 
şofând cel mai recent model de BMW şi locuind într-un cartier de 
lux din Maryland, cu o soţie drăguță, artistă plastică şi două fiice, 
adolescente isteţe, eleve la o şcoală privată. 

De asemenea, cineva care nu l-ar fi cunoscut n-ar fi ghicit că 
era şeful reţelei de comunicaţii şi informaţii NUMA. Amiralul 
Sandecker îl înhăţase dintr-o companie din Silicon Valley şi-l 
pusese să construiască o bază de date vastă, care să conţină 
toate cărţile, articolele sau tezele, ştiinţifice şi istorice, adevărate 
ori simple speculaţii ce fuseseră scrise despre mări şi oceane. 
Arhiva lui Yaeger avea pentru oceanografie şi domeniul în plină 
dezvoltare al ştiinţelor subacvatice aceeaşi valoare ca biblioteca 
lui Saint Julien Perlmutter pentru corăbii. 

Când sună telefonul, Yaeger stătea în faţa consolei din micul 
său birou aflat în complexul calculatoarelor ce ocupa tot etajul 
zece al clădirii NUMA. Fără să-şi desprindă ochii de pe monitorul 
care prezenta modul în care curenţii oceanici afectau clima din 
jurul Australiei, bărbatul ridică receptorul: 

— Salutări de la trustul creierelor, rosti el degajat. 

— N-ai recunoaşte materia cenuşie nici dacă ai călca în ea, se 
auzi glasul unui vechi prieten. 

— Mă bucur să te aud, domnule director de Proiecte speciale. 
Bârfele de azi din birou spun că te bucuri din plin de o vacanţă 
doldora de distracţii în însorita Americă de Sud. 

— Ai auzit greşit, amice. 

— Telefonezi de pe Deep Fathom? 

— Da, Al şi cu mine ne-am întors după o mică excursie prin 
junglă. 

— Cu ce te pot ajuta? 

— Scotoceşte prin baza ta de date şi vezi dacă poţi găsi 

mărturii despre un tsunami care ar fi lovit ţărmul între Lima şi 
Panama, în luna martie 1578. 

Yaeger suspină: 

— De ce nu-mi ceri să găsesc şi temperatura şi umiditatea din 
ziua Facerii? 

— Mulţumesc frumos, dar îmi ajunge regiunea care a fost 
lovită de valul tsunami. 

— Orice consemnări ale unui asemenea eveniment s-ar găsi 
probabil în vechile registre maritime şi meteorologice pe care le- 
am văzut în arhivele spaniole din Sevilla. Altă posibilitate 
îndepărtată ar fi băştinaşii, care ar fi putut transmite pe cale 
orală legende despre aşa ceva. Incaşii erau pricepuţi în a 
consemna evenimentele sociale şi religioase pe ţesături sau pe 
vase de lut. 

— Nu-i o pistă prea bună, comentă Pitt, nesigur. Imperiul incaş 
fusese distrus de conchistadorii spanioli cu aproape patruzeci de 
ani în urmă. Orice consemnări ar fi făcut pentru a păstra ştirile 
zilei au fost împrăştiate şi s-au pierdut. 

— In general, valurile tsunami care ajung să pătrundă pe uscat 
sunt provocate de mişcări ale fundului oceanului. Poate că 
reuşesc să pun cap la cap evenimente geologice cunoscute din 
perioada respectivă. 

— Fă tot ce poţi! 

— Cât de repede ai nevoie de un răspuns? 

— Dacă amiralul nu te-a însărcinat cu nici un proiect prioritar, 
lasă totul şi apucă-te de treabă. 

— In regulă, încuviinţă Yaeger dornic de o provocare. O să văd 
ce pot găsi. j 

— Mulţumesc, Hiram. lţi rămân dator. 

— Ar fi cam a suta oară. 

— Şi nu-i pomeni nimic lui Sandecker, adăugă Pitt. 

— Mi s-a părut mie că sună ca una dintre ideile tale dubioase. 
Poţi să-mi spui despre ce-i vorba? 

— Caut un galion spaniol pierdut în junglă. 

— Normal, ce altceva? exclamă Yaeger, simulând resemnarea. 

Invăţase de mult să nu anticipeze ce are de gând să facă Pitt. 

— Sper să-mi poţi găsi o zonă de căutare nu mai mare decât 
un teren de fotbal. 

— De fapt, graţie traiului curat pe care-l duc şi a moralității 
mele, îţi pot reduce spectaculos câmpul de cercetare. 

— Ştii ceva ce nu cunosc eu? 

Yaeger surâse în barbă: 

— Regiunea joasă situată între versanţii vestici ai Anzilor şi 
coasta peruviană are temperatura medie de 18*C şi o rată 
anuală a precipitațiilor care n-ar umple nici un păhăruţ, fiind 
astfel unul dintre cele mai reci şi mai aride deşerturi de joasă 
altitudine din lume. Acolo nu există nici o junglă în care s-ar 
putea pierde vreo corabie. 

— Atunci care punct îţi face cu ochiul? întrebă Pitt. 

— Ecuadorul. Regiunea de coastă a ţării este tropicală până în 
Panama. 

— Asta înseamnă etalarea precisă a unui raţionament 
deductiv. Eşti un tip de treabă, Hiram! Nu-mi pasă ce spun 
despre tine fostele tale soţii. 

— Un fleac! In douăzeci şi patru de ore o să-ţi transmit detalii 
mai precise. 

— Ţinem legătura. 

Imediat ce lăsă telefonul din mână, Yaeger începu să-şi pună 
gândurile în ordine. Intotdeauna îl stimula teribil căutarea unei 
epave. Regiunile pe care intenţiona să le investigheze fuseseră 
deja introduse în calculatorul din creierul său. In anii petrecuţi în 
NUMA, descoperise că Dirk Pitt nu trecea prin viaţă ca alţi 
oameni. Fie şi numai să lucreze cu el şi să-i ofere informaţii 
fusese, în mod indirect, ce-i drept, o aventură îndelungată şi 
complicată, iar Yaeger era mândru de faptul că nu scăpase 
niciodată balonul, atunci când îi fusese pasat. 

În timp ce Pitt făcea planuri despre cum o să caute un galion 
spaniol eşuat pe țărm fără posibilitatea de a reveni pe ocean, 
Adolphus Rummel, bine cunoscut colecţionar de antichităţi sud- 
americane, cobora din lift şi pătrundea în apartamentul său luxos 
de la ultimul din cele douăzeci de etaje ale clădirii Lake Shore 
Drive din Chicago. Scund şi vânos, ras în cap şi arborând o 
mustață enormă ca de morsă, Rummel avea în jur de şaptezeci 
şi cinci de ani şi părea mai degrabă un răufăcător desprins din 
romanele cu Sherlock Holmes decât proprietarul a şase imense 
cimitire de maşini. 

Aidoma multor mari bogătaşi care acumulau colecții 
inestimabile de antichităţi obţinute de pe piaţa neagră fără să 
pună întrebări, Rummel era celibatar şi sihastru. Nimănui nu i se 
îngăduia vreodată să-i vadă artefactele precolumbiene. Doar 
contabilul şi avocatul său ştiau de existenţa lor, însă nu aveau 
nici cea mai vagă idee despre dimensiunile colecţiei. 

In anii '50, Rummel, care se născuse în Germania, trecuse în 
mod ilegal peste graniţa mexicană o cantitate mare de obiecte 
ceremoniale naziste, cum ar fi stilete de paradă şi medalii cu 
crucea de cavaler, acordate celor mai mari eroi germani din Al 
Doilea Război Mondial, alături de documente istorice semnate de 
Adolf Hitler şi acoliţii săi demenţi. Rummel îşi vânduse comoara 
la preţuri foarte mari colecționarilor de obiecte naziste şi 
investise profitul într-un cimitir de maşini pe care-l extinsese la 
dimensiunile unui imperiu de metale vechi, obţinând aproape 
250 de milioane de dolari în peste patruzeci de ani. 

În 1974, după o călătorie de afaceri în Peru, devenise pasionat 
de arta veche din America de Sud şi începuse să cumpere de la 
diverşi dealeri, atât oficiali cât şi clandestini. Sursa era lipsită de 
importanţă pentru el. In frăţia descoperitorilor şi a negustorilor 
de artefacte din America Centrală şi de Sud, corupţia era la fel de 
obişnuită ca ploaia în junglă. Rummel nu întreba dacă obiectele 
pe care le achiziţiona fuseseră dezgropate legal, dar vândute 
prin uşa din spate, sau furate dintr-un muzeu. Ele se adresau 
exclusiv satisfacţiei şi plăcerii sale. 

Trecu pe lângă pereţii din marmură italiană ai holului şi se 
apropie de o oglindă mare cu ramă groasă şi poleită, pe care 

erau sculptați heruvimi goi încolăciţi de viţă de vie. Rotind capul 
unui heruvim dintr-un colţ, Rummel desfăcu clama ce fixa 
oglinda şi dezvălui o uşă camuflată. Inapoia oglinzii, o scară 
cobora în opt camere spaţioase cu pereţii acoperiţi de rafturi, dar 
şi cu mese pe care se găseau cel puţin treizeci de vitrine din 
sticlă, pline cu peste două mii de artefacte precolumbiene. 
Respectuos, de parcă ar fi înaintat spre altarul unei biserici, 
bărbatul parcurse galeria, preţuind arta şi măiestria cu care 
fuseseră făurite obiectele din tezaurul său. Era un ritual pe care-l 
efectua în fiecare seară înainte de a merge la culcare, aproape 
ca un tată care-şi priveşte copiii adormiţi. 

Se opri, în cele din urmă, lângă vitrina mare din centrul 
galeriei, care conţinea piesa cea mai prețioasă a colecţiei. 
Scânteind sub spoturile cu halogen, costumul de aur de la 
Tiapollo se întindea în toată splendoarea sa, cu braţele şi 
picioarele răşchirate şi cu smaraldele sclipind în găvanele ochilor 
măştii. Măreţia magnifică a lucrăturii artistice îl mişca de fiecare 
dată pe Rummel. 

Ştiind perfect că obiectul fusese furat din Muzeul Naţional de 
Antropologie din Sevilla cu şaptezeci şi şase de ani în urmă, 
Rummel nu şovăise să plătească un milion două sute de mii de 
dolari bani gheaţă, atunci când fusese abordat de un grup care 
susţinea că avea legături cu Mafia, dar, de fapt, era alcătuit din 
membrii unei organizaţii clandestine specializate în furtul de 
opere de artă. Rummel nu avea habar de unde făcuseră rost de 
costumul de aur şi putea presupune doar fie că îl furaseră ei 
înşişi, fie că îl cumpăraseră de la colecţionarul care tratase cu 
primii hoţi. 

Mulţumit, Rummel stinse luminile, sui scara şi reveni în hol, 
unde închise oglinda. Trecu înapoia tejghelei barului construit în 
jurul unui sarcofag roman vechi de două mii de ani, îşi umplu cu 
coniac jumătate de păhărel şi se retrase în dormitor pentru a citi 
înainte să adoarmă. 

x xk x 

În alt apartament, aflat la acelaşi etaj, dar într-o clădire vizavi 
de blocul lui Rummel, agentul David Gaskill privea prin binoclul 
puternic, fixat pe trepied, cum se pregătea de culcare 
colecţionarul de artefacte. Alt agent s-ar fi putut plictisi după 
aproape o săptămână de filaj, dar nu şi Gaskill. Aflat de 
optsprezece ani în slujba Serviciului Vamal American, Gaskill 
părea, mai degrabă, un antrenor de fotbal american decât un 


126 


agent special al guvernului, o imagine pe care şi-o cultivase cu 
grijă ca acoperire pentru activitatea sa. Afro-american, cu pielea 
mai degrabă arămie decât ciocolatie, avea ochii de o culoare 
neobişnuită, o combinaţie de mahon şi verde. Părul grizonat era 
ondulat şi pieptănat peste cap. Capul masiv de buldog creştea 
direct din umeri pe gâtul scurt şi gros ca un trunchi de copac. 
Gaskill era un munte de bărbat şi pe postul de fundaş se 
numărase printre vedetele echipei de fotbal ale Universităţii 
Carolina de Sud. Muncise din greu pentru a scăpa de accentul 
tărăgănat specific statului său şi vorbea cu o dicţie exersată, 
astfel încât, ocazional, era confundat cu un fost cetăţean britanic 
din Bahamas. 

Gaskill fusese fascinat de arta precolumbiană încă din şcoală, 
când făcuse o excursie cu clasa în Peninsula Yucatan. În 
Washington, se ocupase de zeci de investigaţii implicând jefuirea 
de artefacte aparţinând civilizaţiilor anasazi şi hohokam din 
deşertul sud-vestic al Statelor Unite. Lucra la un caz de 
contrabandă cu basoreliefuri mayaşe, când primise o informaţie 
pe care poliţia din Chicago o aflase de la o femeie de serviciu. In 
mod accidental, aceasta descoperise nişte fotografii pe jumătate 
ieşite dintr-un sertar din apartamentul lui Rummel în care văzuse 
ceva ce i se păruse trupul unui bărbat acoperit de aur. Crezând 
că era vorba despre o crimă, furase o fotografie şi o predase 
poliţiei. Un detectiv care lucrase în cazuri de fraude cu opere de 
artă recunoscuse obiectul de aur ca fiind o antichitate şi-i 
telefonase lui Gaskill. 

Numele lui Rummel figurase dintotdeauna în capul listei 
întocmite de Serviciul Vamal cu persoanele care colecţionau 
obiecte de artă antice fără să le pese de proveniența lor, totuşi 
nu existaseră niciodată dovezi ale unor tranzacţii ilegale şi nici 
Gaskill nu avea vreun indiciu asupra locului unde-şi ţinea 
Rummel comoara. Agentul special, care avea cunoştinţe vaste 
despre obiectele de artă veche, recunoscuse imediat în 
fotografia adusă de femeia de serviciu costumul de aur de la 
Tiapollo, care dispăruse de multă vreme. 

Ordonase imediat supravegherea permanentă a 
apartamentului lui Rummel şi-l urmărise pe bătrân din clipa când 
părăsea clădirea şi până revenea. Cu toate acestea, şase zile de 
filaj strict nu oferiseră nici o indicație asupra ascunzătorii. 
Suspectul nu-şi schimba niciodată programul. După ce pleca din 
biroul său aflat în capătul opus al lui Michigan Avenue, unde 

petrecea patru ore, analizându-şi investiţiile, prânzea într-un 
local modest, comandând invariabil supă de fasole şi salată. În 
restul după-amiezei hoinărea prin anticariate şi galerii de artă. 
Urma cina într-un restaurant german liniştit, după care mergea la 
cinematograf sau la teatru. Ajungea acasă de obicei în jurul orei 
23.30. Programul nu varia niciodată. 

— Nu se plictiseşte să bea mereu aceeaşi porcărie în pat? 
mormăi agentul special Winfried Pottle. Eu, unul, aş prefera să 
mă aştepte o femeie frumoasă, suplă şi elegantă, purtând 
lenjerie fină de culoare neagră. 

Gaskill se îndepărtă de binoclu şi se strâmbă spre adjunctul 
său la conducerea echipei de filaj. Spre deosebire de Gaskill, 
care purta blugi Levi's şi o jachetă de fotbal cu însemnele USC, 
Pottle era un bărbat zvelt şi chipeş, cu trăsături precis conturate 
şi păr roşu, moale, care se îmbrăca în costume cu vestă, inclusiv 
cu ceas şi lanţ de buzunar. 

— După ce am văzut câteva dintre tipele cu care ieşi, trebuie 
să-ţi spun că mi se pare un vis neîmplinit. 

Pottle îi făcu semn din cap spre apartamentul lui Rummel: 

— Cel puţin crede-mă că n-aş fi dus o viaţă atât de ordonată. 

— Mi se face pielea de găină numai gândindu-mă cum te-ai 
comporta dac-ai avea banii lui. 

— Dacă aş fi investit o avere cât răscumpărarea unui rege în 
obiecte de artă indiene furate, mă-ndoiesc că aş fi fost la fel de 
priceput în tăinuirea ei. 

— Rummel trebuie s-o ascundă undeva, rosti Gaskill, uşor 
descurajat. Reputația lui de cumpărător de obiecte clandestine 
cu istorie pitorească provine din prea multe surse de pe piaţa 
antichităţilor pentru a nu fi reală. Nu-i logic să-şi adune o colecţie 
de artefacte de talie mondială, pentru ca apoi să nu se apropie 
niciodată de ea. Incă n-am auzit de vreun colecţionar, indiferent 
dacă ar strânge timbre, monede sau cartonaşe cu jucători de 
base-ball, care să nu le examineze şi să le mângâie cu fiecare 
ocazie. Se ştie că bogătaşii nebuni după pictură, care plătesc 
sume colosale pentru tablouri furate iscălite de Rembranat şi van 
Gogh, stau singuri în cripte secrete, privindu-le ore în şir. Eu îi 
cunosc pe unii din aceşti oameni, care au pornit de la zero, s-au 
îmbogăţit şi apoi au tânjit să colecţioneze obiecte de care să se 
bucure numai ei. Mulţi şi-au părăsit familiile sau au acceptat să 
divorţeze fără să clipească, fiindcă dorinţa li se transformase în 
obsesie. De aceea un individ atât de împătimit de arta 

precolumbiană ca Rummel n-ar putea ignora niciodată o 
comoară care este, probabil, mai valoroasă decât orice ar deţine 
cele mai de seamă muzee din lume. 

— Te-ai gândit vreodată la posibilitatea ca sursele noastre să 
fi greşit ori să fi exagerat? îl întrebă Pottle mohorât. Femeia de 
serviciu care pretinde că a găsit fotografia costumului de aur 
este alcoolică. 

Gaskill clătină încet din cap: 

— Sunt convins că Rummel îl are ascuns pe undeva. 

Pottle privi spre apartamentul bătrânului, unde luminile se 
stinseră: 

— Dacă ai dreptate şi dacă eu aş fi Rummel, l-aş lua cu mine 
în pat. 

— Sunt convins că... Gaskill se opri brusc, fulgerat de un gând 
declanşat de gluma celuilalt: Mintea ta perversă tocmai a avut o 
idee interesantă. 

— Chiar aşa? mormăi derutat Pottle. 

— Ce încăperi din apartament nu au ferestre? Care sunt cele 
pe care nu le putem observa? 

Pottle cobori ochii spre covor şi căzu pe gânduri. 

— Potrivit planului etajului, ar fi două băi... O cămară... 
coridorul scurt dintre cele două dormitoare... şi debaralele. 

— Cred că ne scapă ceva. 

— Ce anume? Rummel trage rareori perdelele la ferestre şi îi 
putem urmări nouăzeci la sută din acţiuni după ce coboară din 
lift. În nici un caz n-ar putea depozita o tonă de comori de artă în 
două băi şi o cămară. 

— Este adevărat, totuşi unde îşi petrece cele treizeci-patruzeci 
de minute din momentul în care iese din recepţie şi păşeşte în 
lift, până când intră în camera de zi? In nici un caz în holul de la 
intrare! 

— Poate că stă pe closet. 

— Nimeni n-are scaunul atât de regulat. 

Gaskill se ridică şi se apropie de o măsuţă joasă pe care 
întinse un set de planuri ale apartamentului lui Rummel obţinute 
de la proprietarul clădirii. Le studia, poate, pentru a cincizecia 
oară. 

— Artefactele trebuie să fie înăuntru. 

— Am controlat toate apartamentele, de la parter şi până la 
ultimul etaj, replică Pottle. Toate sunt închiriate unor persoane 
fizice. 

— Şi cel aflat direct sub Rummel? 

Pottle răsfoi un vraf de foi tipărite la imprimantă: 

— Este proprietatea lui Sidney Kammer şi a soţiei sale, Candy. 
El este unul dintre avocaţii barosani ai corporațiilor, care-şi 
salvează clienţii de la plata unui maldăr de taxe. 

— Când au apărut ultima oară Kammer şi nevastă-sa? Îl 
întrebă Gaskill. 

Pottle examina registrul unde notau numele rezidenţilor care 
intrau şi ieşeau din clădire în timpul filajului: 

— Nu apar nicăieri. N-au fost văzuţi. 

— Fac prinsoare că, dacă o să verificăm, o să aflăm că 
locuiesc într-o vilă dintr-un cartier de lux şi că n-au pus niciodată 
piciorul în apartamentul ăsta. 

— Poate sunt în vacanţă... 

Glasul agentei Beverly Swain răsună brusc din radioul portabil 
al lui Gaskill: 

— Un camion mare pentru mutat mobilă intră cu spatele în 
garajul subteran al clădirii. 

— Eşti la postul de securitate din recepţie sau în garaj? întrebă 
Gaskill. 

— Tot în recepţie, ocupându-mi milităreşte postul, răspunse ea 
impertinent. Swain, o blondă micuță şi înfiptă, care bântuise 
plajele din California înainte de a se alătura Serviciului Vamal, 
era cel mai bun agent sub acoperire din echipa lui Gaskill şi 
singura infiltrată în blocul lui Rummel: Dacă bănuieşti că m-am 
plictisit să tot privesc monitoare TV în care văd subsoluri, lifturi şi 
coridoare şi sunt gata s-o şterg de aici cu primul avion spre 
Tahiti, să ştii că ai pe jumătate dreptate. 

— Nu-ţi risca banii, replică Pottle. In Tahiti nu-s decât palmieri 
înalţi şi plaje exotice. Acelaşi lucru îl găseşti şi în Florida. 

— Pune banda pe intrarea din faţă, ordonă Gaskill, apoi 
coboară în garaj şi ia-i la întrebări pe hamali. Află dacă cineva se 
mută în clădire sau din clădire, despre ce apartament este vorba 
şi de ce lucrează la ora asta neobişnuită. 

— Am pornit, răspunse Swain, căscând ostentativ. 

— Sper că n-o să dea peste vreun monstru, comentă Pottle. 

— Ce monstru? ridică Gaskill din sprâncene. 

— Nu ştii filmele alea de groază stupide în care o femeie 
rămasă singură în casă aude un zgomot straniu în beci? După 
aceea coboară pe scări ca să vadă despre ce-i vorba, fără să 
aprindă lumina sau să ia un cuţit de bucătărie cu care să se 

apere. 

— Ce ţi-e şi cu regizorii de la Hollywood! spuse Gaskill, 
ridicând din umeri. Nu-mi fac griji în legătură cu Bev. Garajul 
subteran este iluminat ca bulevardele din Las Vegas şi ea are un 
Colt Combat Commander, de calibrul 9 milimetri. Vai de bietul 
monstru care se dă la ea! 

Apartamentul lui Rummel era întunecat, aşa încât Gaskill se 
îndepărtă pentru câteva minute de binoclu, ca să înfulece şase 
covrigei glazuraţi şi să bea laptele rece pe care-l ţinea în termos. 
Tocmai contempla cu jale cutia goală de covrigei, când Swain 
raportă: 

— Hamalii descarcă mobilă pentru un apartament de la etajul 
19. Sunt nervoşi că lucrează aşa târziu, dar sunt plătiţi 
suplimentar fiindcă stau peste program. Nu au habar de ce-i atât 
de grăbit clientul, doar că trebuie să fie vorba despre un transfer 
de ultimă oră al vreunui grangure dintr-o companie. 

— Există posibilitatea de a introduce artefacte în apartamentul 
lui Rummel? 

— Au deschis obloanele camionului ca să mă uit înăuntru şi 
este ticsit cu mobilă stil art deco. 

— Bine, monitorizează-le mişcările la fiecare câteva minute. 

Pottle mâzgăli ceva pe un blocnotes şi închise telefonul din 
bucătărie. Când reveni la postul lui Gaskill de lângă fereastră, 
avea o expresie circumspectă: 

— Mă înclin în faţa intuiţiei tale. Locuinţa lui Sidney Kammer 
are adresa în Lake Forest. 

— Sunt gata să fac prinsoare cu tine că principalul lui client 
este Adolphus Rummel, se hazardă Gaskill. 

— Bine, iar pentru tobele bongo şi o rezervă pentru un an de 
nisip absorbant pentru pisici, spune-mi cui îşi închiriază Kammer 
apartamentul. 

— Probabil tocmai lui Adolphus Rummel. 

Pottle păru încântat: 

— Cred că putem striga fără grijă: Evrika! 

Prin perdeaua rară, Gaskill privi în camera de zi a lui Rummel, 
înţelegându-i subit secretul. Ochii lui întunecaţi părură parcă şi 
mai adânci când rosti: 

— O scară secretă coboară din hol, începu el alegându-şi cu 
grijă cuvintele de parcă ar fi descris un scenariu pe care 
intenţiona să-l prezinte: Rummel iese din lift, deschide o uşă 
camuflată spre scară şi coboară în apartamentul de dedesubt, 

unde petrece patruzeci şi cinci de minute admirându-şi colecţia 
privată. După aceea revine la etaj, îşi bea coniacul şi doarme 
somnul unui om mulţumit. Ciudat, dar îmi este imposibil să nu-l 
invidiez. 

Pottle fu nevoit să se ridice pe vârfuri pentru a-l bate pe umăr: 

— Felicitări, Dave! De-acum nu ne-a mai rămas nimic de făcut 
decât să obţinem mandatul de percheziţie şi să scotocim locuinţa 
lui Rummel. 

— Mandatul, da, însă nu şi un raid cu o armată de agenţi. 
Rummel are prieteni sus-puşi în Chicago. Nu ne putem permite 
un scandal care ar putea duce la un asalt de critici din partea 
presei sau chiar la un nenorocit de proces. Mai ales dacă 
presupunerile mele sunt greşite. O percheziţie discretă efectuată 
de noi doi împreună cu Bev Swain va fi de ajuns pentru a da de 
urma colecţiei de artefacte a lui Rummel. 

Pottle îşi îmbrăcă trenciul, o sursă nesfârşită de tachinări 
amicale din partea celorlalţi agenţi şi se îndreptă spre uşă: 

— Judecătorul Aldrich doarme iepureşte. Il trezesc şi revin cu 
hârţoagele înainte de răsăritul soarelui. 

— incearcă şi mai devreme, zâmbi strâmb Gaskill. Ard de 
nerăbdare. 

După plecarea celuilalt, o sună pe Swain: 

— Raportează-mi ce-i cu hamalii! 

In recepţia blocului în care locuia Rummel, Bev Swain se afla 
la biroul de pază şi examina o reţea de monitoare. Hamalii 
dispăruseră din raza  videocamerei. Apăsând butoanele 
telecomenzii, comută pe rând la videocamerele montate în locuri 
strategice din clădire, până îi găsi pe hamali care ieşeau din 
ascensorul de mărfuri la etajul 19. 

— Deocamdată au adus o canapea, două fotolii capitonate, 
măsuţe rabatabile şi nişte lăzi în care par a se găsi ustensile de 
uz casnic, veselă, accesorii pentru baie şi bucătărie şi haine. 
Chestii de-astea... 

— S-au întors cu ceva la camion? 

— Cu lăzile goale. 

— Credem că am aflat unde-şi ascunde Rummel artefactele. 
Pottle a plecat să obţină mandatul de percheziţie. Intrăm imediat 
cum se-ntoarce. 

— Asta-i o veste bună, suspină Swain. Aproape că uitasem 
cum arată lumea din exteriorul blestematei ăsteia de recepții. 

— Nu s-a-mbunătăţit, chicoti Gaskill. Mai strânge câteva ore 

din funduleţul tău drăgălaş. 

— Pot considera cuvintele astea ca hărţuire sexuală, spuse 
Swain, înţepată. 

— N-au fost decât vorbe de laudă, agent Swain, spuse Gaskill 
obosit, simple vorbe de laudă... 

x xk x 

Zorii unei zile superbe răsăriră, răcoroşi şi înviorători, cu doar 
un murmur de briză dinspre Lacul Michigan. Farmer's Almanac 
prevestise o vară lungă pentru regiunea Marilor Lacuri şi Gaskill 
spera din toată inima să fie aşa. O toamnă mai caldă ca de obicei 
însemna încă nişte zile de pescuit pe Lacul Wisconsin, unde avea 
o cabană în care se refugia. Agentul ducea o viaţă de sihastru de 
când, după o căsnicie de douăzeci de ani, soţia lui murise în 
urma unui infarct cauzat de hemocromatoză, o boală 
caracterizată prin depunerea de oxid feric pe organe. Munca 
devenise iubita lui, iar timpul liber şi-l petrecea instalat 
confortabil într-o barcă cu motor, model Boston Whaler, 
plănuindu-şi investigaţiile şi analizând datele, în vreme ce 
întindea momeli pentru bibani şi ştiuci. 

Stând alături de Pottle şi Swain în liftul care urca spre 
apartamentul lui Rummel, Gaskill privi pentru a treia oară 
mandatul. Judecătorul fusese de acord cu percheziţionarea 
locuinţei bogătaşului, dar nu şi a apartamentului lui Kammer de 
la etajul inferior, deoarece nu-i vedea rostul. Un inconvenient 
minor. În loc să meargă direct în încăperile despre care Gaskill 
era convins că adăposteau artefactele, trebuiau să descopere 
intrarea secretă şi să coboare de sus. 

Brusc, agentului îi trecu prin minte o idee neliniştitoare - dacă 
lui Rummel i se vânduseră falsuri şi opere de artă contrafăcute? 
Nu ar fi fost primul colecţionar hapsân care să fi fost tras pe 
sfoară în lăcomia nestăpânită de a achiziţiona opere de artă din 
orice sursă de provenienţă, legală sau nu. işi alungă ideea 
pesimistă şi se lăsă cuprins de satisfacția reuşitei. Punctul 
culminant al orelor lungi de eforturi continue se afla la numai 
câteva minute depărtare. 

Swain tastase codul de securitate care îi permitea liftului să 
treacă de apartamentele rezidenţilor şi să se deschidă direct în 
locuinţa lui Rummel. Uşile se dădură în lături şi cei trei păşiră 
neanunţaţi pe pardoseala de marmură din hol. Din obişnuinţă, 
Gaskill atinse uşor cu vârful degetelor tocul de sub braţ al 
pistolului automat de calibrul 9. Pottle găsi butonul interfonului 

pe tocul uşii şi-l apăsă. Un bâzâit sonor răsună în tot 
apartamentul. 

După o pauză scurtă, un glas somnoros răspunse: 

— Cine este? 

— Domnule Rummel, rosti Pottle, vreţi, vă rog, să veniţi la lift? 

— Ar fi mai bine să plecaţi până nu chem securitatea. 

— Nu vă mai obosiţi. Suntem agenţi federali. Vă rugăm să vă 
conformaţi şi vă vom explica de ce ne aflăm aici. 

Pe măsură ce ascensorul cobora, Swain privea luminiţele de 
deasupra uşii liftului care pâlpâiau indicând etajele. 

— De asta n-aş închiria niciodată un apartament la ultimul 
etaj, rosti ea cu prefăcută seriozitate. Orice intrus îţi poate 
deturna liftul particular mai uşor decât ar fura un Mercedes-Benz. 

Rummel apăru îmbrăcat în pijama, papuci şi cu un halat 
demodat din prosop. Materialul halatului îi amintea lui Gaskill de 
un cearşaf pe care dormise în copilărie în casa bunicii. 

— Mă numesc David Gaskill, începu el şi sunt agent special al 
Serviciului Vamal American. Deţin un mandat autorizat de 
tribunalul federal pentru a vă percheziţiona apartamentul. 

Cu un aer indiferent, Rummel îşi puse o pereche de ochelari 
fără rame şi începu să citească mandatul de parcă ar fi fost ziarul 
de dimineaţă. De aproape arăta cu aproape zece ani mai tânăr 
decât cei de şaptezeci şi şase de ani şi, cu toate că abia 
coborâse din pat, era vioi şi destul de meticulos. 

Nerăbdător, Gaskill trecu pe lângă el: 

— Daţi-mi voie... 

Rummel îşi ridică ochii: 

— Puteţi căuta oricât doriţi prin camere. Nu am nimic de 
ascuns. 

Bogatul comerciant de fier vechi nu era defel grosolan şi 
iritabil, ci părea să privească intruziunea cu bunăvoință şi 
cooperare. 

Gaskill ştia prea bine că nu era decât o mască: 

— Ne interesează doar holul dumneavoastră. 

li instruise pe Swain şi pe Pottle ce anume să caute şi se 
apucară imediat de treabă. Fiecare fisură şi îmbinare fu 
examinată îndeaproape, dar oglinda o intrigă în mod deosebit pe 
Swain. Ca femeie, se simţea instinctiv atrasă de ea. Privindu-şi 
imaginea reflectată, constată că nu avea nici cea mai infimă 
imperfecţiune. Sticla era teşită pe margini şi colţurile erau 
gravate cu flori. Bănuia că fusese fabricată în secolul al XVIII-lea. 

Îi fu imposibil să nu se întrebe cine fuseseră toţi ceilalţi oameni 
care stătuseră în faţa ei în ultimele trei sute de ani şi se priviseră 
în apele oglinzii. Imaginile lor continuau să fie acolo. Le putea 
simţi. 

Studie după aceea rama complicat sculptată cu îngeraşi poleiţi 
în aur. Observatoare atentă, sesiză îmbinarea foarte subţire de 
pe gâtul unui amoraş. Poleiala de aur din zona respectivă părea 
tocită de frecare. Swain prinse uşor capul heruvimului şi încercă 
să-l răsucească în sensul acelor de ceasornic. Nu se întâmplă 
nimic. Testă în direcţia opusă şi capul se roti complet cu 180 de 
grade. Se auzi un declic limpede şi o latură a oglinzii se 
întredeschise, îndepărtându-se câţiva centimetri de perete. 

Swain privi prin crăpătură spre scara ce cobora şi anunţă: 

— Ai lovit-o, şefule! 

Rummel păli când Gaskill trase fără un cuvânt oglinda, 
îndepărtând-o mult de perete. Agentul surâse larg, cuprins de un 
val de satisfacţie. Asta îi plăcea cel mai mult în meseria sa - 
confruntarea inteligenţelor, culminând cu triumful final asupra 
adversarului: 

— Vreti, vă rog, s-o luaţi înainte, domnule Rummel? 

— Apartamentul de dedesubt îi aparţine avocatului meu, 
Sidney Kammer, spuse Rummel şi în ochi îi apăru o scânteie de 
viclenie. Mandatul vă autorizează să percheziţionaţi doar locuinţa 
mea. 

Gaskill cotrobăi o clipă prin buzunarul hainei, apoi scoase o 
cutiuţă în care avea momeli de pescuit pentru bibani pe care le 
cumpărase cu o zi în urmă. intinse braţul şi îi dădu drumul cutiei 
pe scară. 

— Scuzaţi-mi stângăcia, zise el. Sper că domnul Kammer nu se 
va supăra dacă-mi recuperez proprietatea. 

— Asta-i violare de domiciliu! izbucni Rummel. 

Nu-i răspunse nimeni. Urmat de Pottle, voinicul agent special 
al Serviciului Vamal cobora deja pe trepte şi se opri doar pentru 
a-şi lua cutiuţa cu momeli. Ceea ce văzu când ajunse la nivelul 
de dedesubt îi tăie răsuflarea. 

Obiecte magnifice de artă precolumbiană ticseau toate 
încăperile apartamentului. Din tavan atârnau ţesături incaşe 
protejate în sticlă. O încăpere întreagă fusese dedicată exclusiv 
măştilor ceremoniale. Alta conţinea altare religioase şi urne 
funerare. Altele erau umplute cu acoperăminte de cap bogat 
împodobite, cu vase de ceramică minuţios pictate şi statuete 

exotice. Uşile din apartament fuseseră înlăturate pentru 
facilitarea accesului, iar din bucătărie şi din băi se demontaseră 
chiuvetele, dulapurile şi accesoriile pentru a oferi mai mult spaţiu 
colecţiei imense. Gaskill şi Pottle rămaseră copleşiţi de numărul 
mare de antichităţi. Cantitatea lor depăşea cu mult tot ce 
anticipaseră. 

După ce uluirea iniţială se mai risipi, Gaskill trecu iute dintr-o 
cameră în alta, căutând piesa de rezistenţă a galeriei. Nu găsi 
însă decât o vitrină de sticlă, spartă şi goală în centrul unei 
încăperi. Dezamăgirea se revărsă peste el ca un potop. 

— Domnule Rummel! strigă Gaskill. Veniţi aici! 

Escortat de Swain, Rummel îşi târşâi picioarele în odaie, 
complet înfrânt şi înnebunit de durere. Incremeni brusc de 
oroare, de parcă una dintre suliţele de luptă incaşe de pe perete 
îi străpunsese stomacul. 

— A dispărut! icni el. Costumul de aur de la Tiapollo a 
dispărut! 

Chipul lui Gaskill încremeni şi agentul simţi un fior de gheaţă. 

In jurul vitrinei goale se aflau o canapea, două fotolii 
capitonate şi măsuţe rabatabile. Privi de la Pottle la Swain: 

— Hamalii! şuieră el în şoaptă. Au furat costumul de sub nasul 
nostru. 

— Au părăsit clădirea de mai bine de o oră, rosti Swain cu 
vocea pierdută. 

Pottle părea buimăcit: 

— A trecut prea mult ca să mai căutăm camionul. Deja au 
ascuns costumul. Sau poate că-i deja într-un avion care a părăsit 
ţara. 

Gaskill se lăsă să cadă într-un fotoliu: 

— Ce aproape am fost... murmură el. Să dea Dumnezeu să nu 
fie pierdut pentru alţi şaptezeci şi şase de ani... 

15 octombrie 1998 
Callao, Peru 


Callao, cel mai mare port maritim peruvian, a fost întemeiat 
de Francisco Pizzaro în 1537 şi a devenit rapid principalul port 
din care se expediau aurul şi argintul jefuite din imperiul incaş. 
Ca o ironie a sorții, portul în sine a fost prădat de Francis Drake 
după patruzeci şi unu de ani. Cucerirea Perului de către spanioli 
s-a încheiat aproape în acelaşi loc în care începuse. În 1825, 
ultimele forţe spaniole i s-au predat lui Simon Bolivar în Callao şi 
Peru a devenit stat suveran pentru prima dată după prăbuşirea 
incaşilor. Callao s-a contopit între timp cu Lima dând naştere 
unei zone metropolitane unice, populată de aproape 6,5 milioane 
de oameni. 

Situate pe versantul vestic al Anzilor în zona depresionară, 
Callao şi Lima înregistrează un volum de precipitaţii anuale de 
numai 41 de milimetri, astfel încât regiunea din jur este unul 
dintre cele mai reci şi mai aride deşerturi din latitudinea sudică. 
Ceţurile din timpul iernii susţin o vegetaţie săracă, tufişuri 
spinoase... şi cam atât. In afară de umiditate, apa provine de la 
câteva torente şi din râul Rimac care izvorăşte din Anzi. 

După ce ocoli extremitatea nordică a lui San Lorenzo, insula 
mare care protejează portul natural al lui Callao, căpitanul 
Stewart ordonă reducerea vitezei, când o şalupă se apropie de 
Deep Fathom şi un pilot de la Căpitănia Portului sări pe scăriţa 
navei şi sui la bord. Pilotul conduse nava cu siguranţă în 
interiorul canalului principal, după care căpitanul Stewart preluă 
din nou comanda punţii şi opri cu iscusinţă Deep Fathom lângă 
docul principalei dane de pasageri. Sub privirea lui atentă, 
parâmele de amarare fură trecute în jurul babelor de chei mari şi 
ruginite. Inchise după aceea sistemul automat de control, îl sună 
pe inginerul-şef şi-l anunţă că terminase cu motoarele. 

Toţi cei care se înşiruiseră în lungul balustradei navei fură 
surprinşi să vadă peste o mie de persoane înghesuindu-se pe 
doc. Alături de o forţă militară înarmată până în dinţi şi un 

contingent numeros de poliţie, camerele TV şi fotografii din presă 
începură iute să-şi caute poziţii cât mai bune, când călătorii 
începură să coboare pasarela. În spatele reporterilor se afla un 
grup de oficiali guvernamentali surâzători, iar mai departe îşi 
fluturau fericiţi mâinile părinţii studenţilor la arheologie. 

— Tot nu văd o formaţie de Dixieland care să-mi cânte Waiting 
for the Robert E. Lee, comentă Pitt, prefăcându-se dezamăgit. 

— Pentru a te scoate din deprimare, nimic nu-i mai grozav 
decât o mulţime care ovaţionează, replică Giordino privind 
ceremonia neaşteptată. 

— Nu m-am aşteptat nici o clipă la o asistenţă aşa de 
numeroasă, murmură Shannon, uluită. Nu-mi vine să cred că 
zvonurile s-au răspândit atât de repede. 

Miles Rodgers ridică unul dintre cele trei aparate foto pe care 
le purta în jurul gâtului şi începu să fotografieze. 

— Am impresia că a venit jumătate din guvernul peruan. 

Atmosfera era emoţionantă. Nişte copilaşi fluturau steguleţe 
americane şi peruviene. Un vuiet răsună dinspre mulţime când 
studenţii se cocoţară pe aripa punţii de comandă şi începură să- 
şi agite mâinile şi să strige, recunoscându-şi părinţii. Numai 
Stewart părea stânjenit: 

— Dumnezeule, sper că nu se aşteaptă să urce toţi la bord. 

— Sunt prea mulţi ca să le poţi face faţă, ridică din umeri 
Giordino. Mai bine predă steagul şi roagă-te să fii cruțat. 

— Ţi-am spus că studenţii mei provin din familii influente, 
comentă încântată Shannon. 

Neobservat de mulţime, un bărbat scund cu ochelari şi 
servietă se strecură cu iscusinţă prin înghesuială şi ocoli cordonul 
gărzilor de securitate. Inainte să poată fi oprit de cineva, sări pe 
pasarela care abia se extindea şi cobori pe punte cu expresia de 
încântare a unui rugbist care tocmai a înscris un eseu. Se apropie 
de Pitt şi de Giordino, zâmbind larg: 

— De ce prudenţa şi discreţia nu fac parte dintre calităţile 
voastre? 

— Încercăm să nu fugim de opinia publică, replică Pitt, apoi 
surâse larg şi-l îmbrăţişă. Mă bucur să te văd, Rudi! 

— Se pare că nu putem scăpa de tine, rosti şi Giordino cu 
căldură. 

Rudi Gunn, director-adjunct al NUMA, îi scutură mâna lui 
Stewart şi le fu prezentat lui Shannon şi Rodgers. 

— Mă scuzaţi dacă-i voi răpi pe aceşti doi derbedei înainte de 

ceremoniile de primire? întrebă el cu politeţe. 

Fără să aştepte un răspuns, păşi printr-un tambuchi şi porni 
fără grabă pe coridor. Gunn participase la proiectarea lui Deep 
Fathom şi era perfect familiarizat cu planul navei. Se opri 
înaintea uşii de la cabina de conferinţe, o deschise şi intră. Se 
aşeză direct în capul unei mese lungi şi scotoci prin servietă, 
scoțând un blocnotes mare acoperit de însemnări, în timp ce Pitt 
şi Giordino se instalară în două scaune capitonate cu piele. 

Deşi Giordino şi Gunn erau scunzi, se deosebeau la fel de mult 
ca un gibon de un buldog. Gunn era subţirel ca o fată, pe când 
Giordino era, practic, o masă de muşchi. De asemenea, cei doi 
difereau şi ca intelect. Giordino avea şmecheria băiatului crescut 
pe stradă, în timp ce Gunn era, pur şi simplu, genial. Fusese şeful 
de promoţie al clasei sale în Academia Navală şi apoi comandant 
de navă militară şi ar fi putut cu uşurinţă să ajungă la o poziţie 
de vârf în Departamentul Marinei, dar preferase ştiinţele 
subacvatice de la NUMA, în locul ştiinţei războiului. Foarte miop, 
purta ochelari cu ramă de corn şi lentile groase, dar nu-i scăpa 
nici o mişcare pe o rază de două sute de metri. 

Pitt vorbi primul: 

— Ce-i graba asta de a ne trimite pe Al şi pe mine înapoi la 
nenorocitul ăla de puț pentru a recupera un cadavru? 

— Solicitarea a venit din partea celor din Serviciul Vamal. Au 
apelat insistent la amiralul Sandecker pentru a le pune la 
dispoziţie cei mai buni oameni. 

— lar asta te include şi pe tine? 

— AŞ fi putut scăpa, pretextând că proiectele în care sunt 
implicat acum n-ar putea continua fără prezenţa mea. Amiralul n- 
ar fi ezitat să trimită pe altcineva, dar o păsărică mi-a şoptit 
despre mica voastră misiune neautorizată de a găsi un galion 
pierdut în junglele Ecuadorului. 

— Hiram Yaeger... spuse Pitt, dând din cap. Ar fi trebuit să-mi 
aduc aminte că voi doi sunteţi la fel de apropiaţi ca nişte siamezi. 

— N-am putut rezista tentaţiei de a abandona munca de rutină 
de la Washington şi de a combina serviciul cu aventura, aşa încât 
m-am oferit voluntar pentru treaba murdară de a vă pune la 
curent cu acţiunea Serviciului Vamal şi de a mă alătura ei. 

— Vrei să zici că l-ai aburit pe Sandecker şi ai şters-o? întrebă 
Pitt. 

— Din fericire pentru toţi cei implicaţi, el nu ştie despre 
vânătoarea de galioane. Cel puţin, nu deocamdată... 

— Nu-i un individ uşor de păcălit, le reaminti Giordino cu 
seriozitate. 

— Oricum, nu pentru mult timp, aprobă Pitt. Probabil că te 
suspectează deja. 

Gunn flutură indiferent din mână: 

— Nu trebuie să vă faceţi griji. Mai bine să fiu eu aici, decât 
cine ştie ce amărât nefamiliarizat cu escapadele voastre. Oricare 
altul din birocraţii de la NUMA v-ar putea supraestima 
capacităţile. 

Giordino adoptă o expresie acră: 

— Şi-l mai numim prieten? 

— Ce poate face NUMA atât de important pentru Serviciul 
Vamal? se miră Pitt. 

Gunn întinse pe masă un vraf de hârtii: 

— Chestiunea este complexă, dar în esenţă implică jafurile de 
opere de artă. 

— Nu-i niţel cam în afara atribuţiilor noastre? Parcă treaba 
noastră era să ne ocupăm de explorări şi de cercetări 
subacvatice. 

— Distrugerea siturilor arheologice submarine în scopul jefuirii 
este treaba noastră, declară deschis Gunn. 

— Şi ce rost are recuperarea trupului doctorului Miller? 

— Reprezintă doar primul pas al cooperării cu Serviciul Vamal. 
Moartea unui antropolog renumit în toată lumea este temelia 
cazului lor. Ei suspectează că asasinul este unul dintre membrii 
de seamă ai unei organizaţii internaţionale care se ocupă cu 
traficul ilegal de antichităţi şi au nevoie de dovezi pentru a-l 
pune sub acuzare. De asemenea, speră să se folosească de el ca 
de o cheie care să descuie uşa spre creierele criminale care au 
iniţiat operaţiunile de jefuire şi contrabandă. Cât despre puţul 
sacru, Serviciul Vamal şi autorităţile peruviene consideră că de 
pe fundul lui s-a ridicat o cantitate impresionantă de artefacte 
preţioase, expediate deja spre piaţa neagră din toată lumea. 
Miller a descoperit jaful şi a fost ucis pentru a i se închide gura. 
Se doreşte ca noi, mai ales tu şi Al, să examinăm fundul puţului 
în căutarea de dovezi. 

— Şi planul nostru de căutare a galionului pierdut? 

— Terminaţi misiunea la puț şi voi autoriza un buget discret de 
la NUMA pentru a vă finanța cercetarea. Asta-i tot ce vă pot 
promite. 

— Şi dacă te prinde amiralul? întrebă Giordino. 

Gunn ridică din umeri: 

— Este şeful meu şi al vostru. Sunt un bătrân lup de mare şi 
urmez ordinele primite. 

— Eu sunt un bătrân aviator, replică Pitt şi ana/izez ordinele 
primite. 

— O să ne facem griji în privinţa lor când va fi momentul, zise 
Giordino. Haide să scăpăm de problema puţului sacru! 

Pitt inspiră adânc şi se relaxă în scaun: 

— Am putea, într-adevăr, întreprinde ceva util în timp ce 
Yaeger şi Perlmutter îşi desfăşoară cercetările. Până ieşim din 
junglă ar trebui ca ei să fi găsit nişte piste solide. 

— Agenţii Serviciului Vamal mai au o rugăminte, spuse Gunn. 

— Ce naiba mai vor? exclamă Pitt, nervos. Să ne scufundăm 
pentru a căuta suvenirurile azvârlite de pe pacheboturi de către 
turiştii speriaţi de vameşi? 

— Nici vorbă de ceva atât de banal, replică răbdător Gunn. 
Insistă să reveniţi în Pueblo de los Muertos. 

— Probabil cred că artefactele care stau în ploaie fac parte din 
categoria celor subacvatice, comentă cu maliţiozitate Giordino. 

— Serviciul Vamal are mare nevoie de un inventar. 

— Un inventar al artefactelor din templu? întrebă neîncrezător 
Pitt. La ce se aşteaptă - la un catalog indexat? In ruinele care au 
mai rămas din templu după ce l-au făcut praf mercenarii trebuie 
să fie cam o mie de obiecte. Acolo e nevoie de arheologi care să 
sorteze, nu de ingineri oceanografi. 

— Anchetatorii poliţiei peruviene, explică Gunn, au investigat 
locul şi au raportat că, din păcate, cele mai multe artefacte au 
fost scoase din templu după evadarea voastră. Agenţii vamali 
internaţionali au nevoie de descrieri, pentru a putea identifica 
artefactele, în cazul în care încep să apară la licitaţii de 
antichităţi, în colecţii şi galerii private sau în muzee din ţările 
bogate. Ei speră că o revenire la locul crimei v-ar putea 
reîmprospăta memoria. 

— Evenimentele se desfăşurau prea rapid pentru a mai putea 
să observăm ceva. 

Gunn încuviinţă înţelegător: 

— Totuşi, unele obiecte trebuie să vă fi rămas în minte, mai 
ales cele cu adevărat excepţionale. Tu ce zici, Al? 

— Eram ocupat să bântuiesc printre ruine în căutarea staţiei 
radio, răspunse Giordino. N-am avut timp să privesc atent 
obiectele. 

Pitt ridică palmele spre cap şi-şi masă tâmplele: 

— S-ar putea să-mi reamintesc cincisprezece-douăzeci de 
obiecte mai deosebite. 

— Le poţi desena? 

— Nu prea am talent, dar cred că pot face totuşi nişte schiţe 
destul de exacte. Nu-i nevoie să mai vizitez locul acela. Pot la fel 
de bine să desenez ceea ce-mi reamintesc, stând pe marginea 
piscinei unui hotel de lux. 

— Mi se pare o idee bună, încuviinţă Giordino încântat. 

— Nu, clătină Gunn din cap, nu-i o idee bună. Misiunea voastră 
este mult mai amplă. Oricât aş fi de dezgustat, voi, doi 
delincvenţi de vârstă mijlocie, sunteţi eroi naţionali peruvieni. Nu 
numai că sunteţi  solicitaţi de Serviciul Vamal, dar şi 
Departamentul de Stat are treabă cu voi. 

Giordino se holbă la Pitt şi mormăi: 

— Incă o confirmare a listei de legi elaborate de Giordino: 
„Orice individ care se oferă voluntar pentru o misiune devine o 
victimă”. 

— Ce legătură are Departamentul de Stat cu excursia noastră 
la templu? dori Pitt să ştie. 

— După semnarea Tratatului sud-american privind comerţul 
liber de restricţii tarifare, industriile petrolieră şi minieră au fost 
privatizate. In prezent, o serie de companii americane finalizează 
negocieri pentru a ajuta Peru să-şi exploateze mai bine resursele 
naturale. Ţara are nevoie disperată de investiţii străine şi banii 
sunt pe punctul de a sosi, dar sindicatele şi partidele din opoziţie 
se împotrivesc implicării străine în economie. Salvând vieţile fiilor 
şi fiicelor VIP-urilor locale, tu şi Al aţi influenţat indirect o serie de 
voturi. 

— Perfect, deci vom ţine un discurs la clubul de caritate local 
şi vom accepta o diplomă de merit. 

— Aparent perfect, continuă Gunn, însă experţii din 
Departamentul de Stat şi Comisia Congresului pentru relaţii cu 
America Latină consideră că amândoi ar trebui să rămâneţi aici şi 
să faceţi astfel încât yankeii cei răi să arate bine, fiindcă ajută la 
stoparea jefuirii moştenirii culturale peruviene. 

— Cu alte cuvinte, stimatul nostru guvern vrea să exploateze 
la maximum imaginea noastră bună, comentă sec Pitt. 

— Cam aşa ceva. 

— lar Sandecker a fost de acord. 

— Nici n-ar mai trebui să întrebi asta. Amiralul nu ratează nici 

o ocazie de a face pe placul Congresului, dacă asta poate duce la 
alte finanţări ale viitoarelor operaţiuni NUMA. 

— Cine ne va însoţi? 

— Doctoral Alberto Ortiz de la Institutul Naţional de Cultură din 
Chiclayo va conduce echipa de arheologi. El va fi asistat de 
doamna doctor Kelsey. 

— Fără o protecţie corespunzătoare, o să căutăm necazul cu 
luminarea. 

— Peruvienii ne-au încredinţat că vor trimite forţe de 
securitate de elită pentru a proteja valea. 

— Se poate avea însă încredere în ele? Nu mai vreau să am 
de-a face cu o armată de mercenari duri. 

— Nici eu, îl susţinu Giordino cu fermitate. 

Gunn făcu un gest de neajutorare: 

— Eu doar vă reproduc ce mi s-a spus. 

— Vom avea nevoie de echipament mai bun decât cel din 
excursia anterioară. 

— Dă-mi o listă şi mă voi ocupa de logistică. 

Pitt se răsuci spre Giordino: 

— N-ai impresia distinctă că ne-au băgat în corzi? 

— Din câte-mi amintesc, replică italianul, ar fi cam a patru 
sute treizeci şi şaptea oară. 

Pitt nu era încântat să coboare din nou pe fundul puţului 
sacrificial. Locul acela emana o aură spectrală, avea ceva rău în 
adâncul său. Cavitatea rotundă îi bântuia gândurile, căscându-se 
ca botul unui demon. Imaginea era atât de iraţională, încât se 
strădui să şi-o şteargă din minte, dar pur şi simplu nu pierea. 
Rămânea pe loc precum amintirea neclară a unui coşmar 
dezgustător. 


145 


15 


După două zile, în jurul orei opt, pregătirile pentru 
scufundarea ce avea să recupereze trupul lui Doc Miller din puţul 
sacru fuseseră încheiate. Privind mâzga verzuie de pe suprafaţa 
apei, Pitt simţi că toate neliniştile i se evaporaseră. Cavitatea 
respingătoare continua să fie la fel de amenințătoare ca atunci 
când o văzuse prima dată, totuşi el supravieţuise undei de şoc 
ucigaşe dinăuntru şi-i escaladase pereţii verticali. Acum, când îi 
cunoştea secretele, nu mai prezenta nici un pericol. Dăduse iute 
uitării prima recuperare pripită, organizată ad-hoc. Acţiunea de 
acum se baza pe tehnologie de vârf. 

Ţinându-se de cuvânt, Gunn închiriase două elicoptere şi 
făcuse rost de echipamentele necesare. O zi întreagă trecuse cu 
aducerea la sit a lui Kelsey şi Rodgers, a echipei de scufundători 
şi a echipamentelor acestora şi cu restabilirea taberei distruse. 
Se ştia despre Gunn că era un organizator excelent. Deoarece nu 
exista un termen limită, nu se grăbise, ci-şi planificase cu 
minuţiozitate fiecare pas. Nimic nu fusese lăsat la voia 
întâmplării. 

Când ateriză primul elicopter, un contingent de cincizeci de 
oameni aparţinând forţelor speciale de elită ale securităţii 
peruviene sosise deja. In ochii nord-americanilor înalţi, sud- 
americanii păreau scunzi. Aveau priviri aproape blânde, dar erau 
indivizi duri, căliţi de anii în care luptaseră cu partizanii din 
Sendero Luminoso în regiunile muntoase împădurite şi în 
deşerturile aride de pe coastă. Stabiliseră rapid linii defensive în 
jurul taberei şi trimiseseră patrule în jungla înconjurătoare. 

— Mi-ar plăcea să vin cu tine, rosti Shannon care se afla în 
spatele lui Pitt. 

Bărbatul se întoarse şi zâmbi: 

— Nu-mi pot imagina ce te-ar putea atrage. Recuperarea unui 
cadavru care s-a descompus în ciorba caldă de la tropice nu-i 
ceea ce aş numi o experienţă plăcută. 

— Imi pare rău, n-am vrut să par insensibilă, replică Shannon 
fără ca în ochi să i se citească vreun sentiment de tristeţe. Am 
avut cea mai profundă admiraţie pentru Doc, totuşi ca arheolog 
îmi doresc cu disperare să explorez fundul puţului sacru. 

— Nu-ţi pune mari speranţe în găsirea unei comori de 

antichităţi, o consolă Pitt. Ai fi dezamăgită. N-am văzut decât un 
pogon de mâl în care era pe jumătate îngropat scheletul unui 
spaniol. 

— Cel puţin permite-i lui Miles să vină cu tine şi să fotografieze 
locurile. 

— De ce atâta grabă? 

— Este posibil ca în timpul recuperării cadavrului, tu şi Al să 
tulburaţi fundul şi să deplasaţi artefactele din poziţiile lor 
originale. 

Pitt o privi, neîncrezător: 

— Asta ţi se pare mai important decât respectul pentru Doc 
Miller? 

— Doc este mort, răspunse femeia cu indiferenţă. Arheologia 
este o ştiinţă exactă care se ocupă de lucrurile moarte. Doc m-a 
învăţat asta mai bine ca oricare altul. Cea mai mică deplasare 
poate vicia descoperiri importante. 

Pitt începuse să vadă profesionista din ea: 

— După ce Al şi cu mine aducem la suprafaţă rămăşiţele lui 
Miller, tu şi Miles puteţi cobori să scoateţi artefacte după voia 
inimii. Aveţi însă grijă să nu mai fiţi târâţi în grota laterală. 

— O dată îmi este de ajuns, surâse Shannon fără chef, apoi 
expresia i se transformă într-una de îngrijorare. Ai grijă şi nu 
risca! 

ÎI sărută uşor pe obraz, se întoarse şi se îndreptă grăbită spre 
cortul ei. 

x xk x 

Coborârea până la suprafaţa apei se desfăşură lin, grație unei 
macarale mici şi a unui vinci cu motor operate sub ochii atenţi ai 
lui Rudi Gunn. Când ajunse la un metru de suprafaţă, Pitt eliberă 
clema de siguranţă care-l prindea de capătul cordonului 
desfăşurat de vinci. Nivelul superior al apei, îmbâcsit de mizerie, 
era la fel de călduţ pe cât se aşteptase, totuşi nu-şi amintea să fi 
duhnit atât de pătrunzător. Pluti leneş pe spate, aşteptând 
ridicarea cablului care să-l aducă pe Giordino. 

Masca de scafandru a lui Pitt era conectată la un cordon de 
ghidaj şi comunicaţii, în timp ce Giordino cobora liber şi 
nestânjenit, urmând să primească instrucţiuni prin semne de la 
prietenul său. Imediat ce Giordino atinse algele de lângă el, Pitt 
arătă în jos şi cei doi se întoarseră şi plonjară în adâncul puţului. 
Nu s-au despărţit, pentru a nu se pierde unul de altul în 
întunericul dezolant înainte să ajungă în apa incredibil de 

limpede, aflată la patru metri de suprafaţă. Culoarea cenuşiu- 
cafenie a mâlului şi a pietrelor de pe fund se materializă din 
penumbre şi se ridică spre ei. Se opriră la doi metri de fund şi Pitt 
făcu semn să înceteze orice mişcare. Având grijă să nu 
stârnească un nor de mâl, scoase o tijă de oţel inoxidabil ataşată 
de o coardă de nailon bobinată şi o înfipse în nămol. 

— Ce faceţi? răsună glasul lui Gunn în căştile lui. 

— Am ajuns la fund şi începem să căutăm corpul, răspunse 
Pitt şi desfăşură coarda. 

işi consultă busola şi începu să înoate în jurul tijei înfipte în 
fundul puţului, lărgind orizontul căutării prin derularea corzii şi 
parcurgând traseul unei spirale care se mărea. Inota lent 
deasupra aluviunilor de pe fund, privind într-o parte şi în cealaltă, 
cu Giordino urmându-l în lateral şi înapoia labelor înotătoare. În 
apa limpede zăriră destul de repede resturile saponificate ale lui 
Doc Miller. 

In zilele scurse de când văzuse cadavrul, starea acestuia se 
înrăutăţise. Din zonele expuse ale pielii lipseau fragmente şi Pitt 
nu înţelese motivul până nu văzu un peşte cu pete ciudat de viu 
colorate şi solzi luminoşi care începu să ciugulească dintr-un ochi 
al lui Doc. Indepărtând cu braţul peştele carnivor de mărimea 
unui păstrăv, bărbatul se întrebă cum ajunsese acesta într-un puț 
adânc din mijlocul junglei. 

li făcu semn cu mâna lui Giordino care scoase un sac din 
cauciuc din raniţa prinsă pe piept deasupra centurii lestate. Se 
spune că mirosul degajat de un trup aflat în descompunere nu 
poate fi simţit sub apă. Poate că era numai imaginaţia lor, dar 
duhoarea morţii părea să le intre prin regulatoare, ca şi cum ar fi 
venit direct din buteliile cu aer. Imposibil, desigur, totuşi e greu 
să-i convingi de asta pe membrii echipelor de salvare care au de- 
a face cu ororile cadavrelor rămase mult timp sub apă. 

Cei doi nu pierdură multă vreme cu examinarea corpului, ci 
acţionară pe cât de repede o puteau face, trăgând sacul peste 
cadavru şi străduindu-se, în acelaşi timp, să nu tulbure mâlul de 
pe fund. Acesta se ridică totuşi într-un nor des, anulând complet 
vizibilitatea. Au fost nevoiţi să lucreze orbeşte, închizând 
fermoarul sacului cu grijă pentru a nu prinde între zimţi nici o 
bucăţică de piele. După ce terminară operaţiunea neplăcută, Pitt 
îi raportă lui Gunn: 

— Am asigurat corpul şi pornim spre suprafaţă. 

— Am înţeles, încuviinţă Gunn. O să coborâm o targă. 

Prin norul de mâl, Pitt prinse braţul lui Giordino şi-i semnală să 
urce împreună. Incepură să scoată la lumina zilei rămăşiţele lui 
Doc Miller. După ce ajunseră la suprafaţă, aşezară cu delicateţe 
trupul pe targă şi-l fixară cu centuri strânse în catarame. După 
aceea Pitt îl anunţă pe Gunn: 

— Puteţi ridica. 

Privind targa ce se înălța spre marginea puţului, Pitt regretă că 
nu-l cunoscuse pe adevăratul Steve Miller. Faimosul antropolog 
fusese ucis fără să fi ştiut de ce moare; nemernicul care-i 
retezase beregata nu-i oferise nici un indiciu. Miller nu avusese 
habar că moartea sa fusese un act inutil, comis de un ucigaş 
sociopat, iar el fusese, pur şi simplu, un pion înlăturat din jocul 
pe mize enorme al antichităţilor şi obiectelor de artă furate. 

Nu mai rămăsese nimic de făcut; rolul lor în operaţiunea de 
recuperare a cadavrului luase sfârşit. Pitt şi Giordino puteau doar 
să plutească şi să aştepte ca vinciul să coboare cablul. Giordino 
îşi privi întrebător prietenul şi îşi scoase muştiucul regulatorului 
dintre dinţi. 

„Mai avem destul aer, scrise el pe o placă de comunicaţii. 
Până vine liftul, ce-ar fi să mai aruncăm o privire?” 

Sugestia se potrivea ca o mănuşă cu intenţiile lui Pitt. 
Deoarece nu-şi putea scoate masca pentru a vorbi, răspunse pe 
propria placă de comunicaţii: „Stai aproape de mine şi prinde-mă 
imediat dacă ne loveşte unda de şoc”. După aceea făcu un semn 
în jos. Giordino aprobă din cap şi înotă cuminte lângă el, în 
vreme ce plonjară iarăşi spre fundul puţului sacrificial. 

Ceea ce-l nedumerea pe Pitt era absenţa artefactelor în mâl. 
Oase, da, erau o mulţime, dar, după ce o jumătate de oră 
cercetară fundul puţului, nu găsiră nici urmă de artefacte. 
Absolut nimic, cu excepţia armurii de pe scheletul intact pe care- 
| descoperise la prima sa imersiune şi a echipamentului de 
scufundător pe care-l azvârlise Pitt însuşi înainte de a începe 
escaladarea pereţilor. Avu nevoie de numai două minute pentru 
a regăsi scheletul soldatului spaniol. Braţul acestuia era tot 
ridicat, indicând cu un deget osos spre locul unde fusese Miller. 

Pitt se lăsă să plutească încetişor în jurul scheletului în 
platoşă, examinând fiecare detaliu şi privind din când în când în 
jur şi în sus prin ungherele întunecate ale puţului, atent la orice 
tulburare a mâlului care ar fi anunţat apropierea misterioasei 
unde de şoc. Avea senzaţia că fiecare mişcare a sa era urmărită 
din adâncul găvanelor goale ale craniului. Dinţii păreau 

încremeniţi într-un rânjet batjocoritor, luându-l parcă peste picior 
şi, în acelaşi timp, ademenindu-l. Razele soarelui erau filtrate 
prin algele în putrefacție şi confereau osemintelor o nuanţă 
verzuie spectrală. 

Giordino plutea în apropiere, privindu-l pe Pitt cu o curiozitate 
detaşată. Nu înţelegea ce anume îl captiva pe prietenul său. 
Oasele vechi îl fascinau prea puţin pe italian. Rămăşiţele unui 
spaniol care murise cu cinci sute de ani în urmă nu-i stârneau în 
imaginaţie decât, poate, explozia care avea să izbucnească 
atunci când Shannon Kelsey urma să descopere că preţiosul ei 
sit arheologic fusese tulburat înainte ca ea să-l fi putut investiga. 
__ Prin mintea lui Pitt nu treceau însă asemenea gânduri. 
Incepuse să simtă că era ceva în neregulă cu scheletul acela. 
Frecă uşor platoşa armurii cu vârful unui deget şi îndepărtă un 
strat foarte subţire de rugină, care lăsa să se vadă dedesubt 
metalul neted, necorodat şi neatacat de vreme. Cureluşele de 
piele ce fixau armura de piept erau incredibil de bine conservate, 
la fel şi agrafele ce le strângeau. Aveau aspectul unor catarame 
metalice de pe nişte pantofi vechi care stătuseră cel mult două 
generaţii într-un cufăr în pod. 

Se îndepărtă câţiva metri de schelet şi scoase un os din mâl; 
după formă, era o tibie. Reveni la spaniol şi compară tibia cu 
antebraţul şi mâna scheletului. Osul scos din mâl era mai aspru 
şi mai corodat, de asemenea mai puternic pătat de mineralele 
existente în apă. Prin comparaţie cu el, oasele scheletului erau 
netede. După aceea, Pitt studie dinţii scheletului care se găseau 
într-o stare remarcabil de bună. Doi aveau plombe, dar nu din 
aur, ci din argint. Nu era expert în stomatologia secolului al XVI- 
lea, dar ştia că europenii nu începuseră să plombeze măselele 
decât spre sfârşitul secolului al XIX-lea. 

— Rudi? 

— Ascult, răspunse Gunn. 

— Te rog, trimite jos un cablu. Vreau să scot ceva la suprafaţă. 

— Ii expediez imediat un cablu cu o greutate la capăt. 

— Încearcă să-l cobori în locul unde vezi bulele noastre de aer. 

— In regulă. 

După o pauză, glasul lui Gunn se auzi din nou, oarecum 
stresat: 

— Amica ta, doamna arheolog, face un scandal monstru. Zice 
că n-ai voie să atingi nimic de pe fund. 

— Prefă-te că n-o auzi şi lansează cablul. 

— Face o scenă teribilă aici, replică nervos Gunn. 

— Ori îmi arunci cablul, ori o arunci pe ea, pufni iritat Pitt. 

— Rămâi acolo! 

După câteva clipe, un cârlig mic de oţel fixat de o coardă de 
nailon îşi făcu apariţia prin apa verzuie, oprindu-se în mâl la doi 
metri de ei. Giordino înotă fără dificultate deasupra lui, prinse 
cablul cu o mână şi reveni lângă Pitt. Cu delicateţea unui hoţ de 
buzunare care extrage un portofel, prietenul său înfăşură capătul 
liber al corzii în jurul unei cureluşe care ţinea platoşa de schelet, 
apoi îl asigură cu cârligul. Se uită spre Giordino şi arătă cu 
degetul mare în sus. ltalianul aprobă din cap şi fu uşor surprins 
când Pitt dădu drumul corzii, îngăduindu-i să atârne netensionată 
şi lăsă scheletul nemişcat. A 

Fură scoşi pe rând din puț. In timp ce macaraua îl ridica, 
folosindu-se de cordonul lui de ghidaj, Pitt privi în jos şi-şi jură că 
nu avea să mai intre niciodată în mizeria aceea odioasă. Gunn îl 
aştepta pe marginea puţului şi-l ajută să se balanseze pe solul 
ferm şi să-şi scoată masca de scafandru. 

— Slavă Domnului că te-ai întors, îi spuse. Nebuna m-a 
ameninţat că o să tragă cu arma în testiculele mele. 

— A învăţat asta de la Pitt, izbucni în râs Giordino. Zi mersi că 
nu te numeşti Amaru. 

— Ce... ce-a fost asta? 

— Altă poveste, răspunse Pitt trăgând adânc în piept aerul 
umed de munte şi bucurându-se din plin de senzaţia de 
prospeţime. 

Se străduia să iasă din costumul de scufundător, când 
Shannon se repezi asupra lui ca o ursoaică grizzly căreia i s-au 
furat puii: 

— Te-am avertizat să nu-mi mişti din loc artefactele! 

Pitt o privi cu ochii săi verzi deveniți pe neaşteptate blânzi şi 
înţelegători: 

— N-a mai rămas nimic acolo, rosti el în cele din urmă. Cineva 
ţi-a luat-o înainte. Au dispărut toate artefactele care existau 
acum o lună în puţul sacru. Pe fund au mai rămas împrăştiate 
doar oasele animalelor şi ale victimelor sacrificate. 

Pe chipul femeii apăru o expresie de neîncredere, iar ochii 
căprui se deschiseră larg: 

— Eşti sigur? 

— Vrei dovezi? 

— Avem propriul echipament. O să mă cufund şi o să verific cu 

ochii mei. 

— Nu-i nevoie, o sfătui el. 

Ea se întoarse şi-l strigă pe Miles Rodgers: 

— Ne-mbrăcăm! 

— Dacă-ncepi să răscoleşti prin mâl, vei muri cu certitudine, 
rosti Pitt cu indiferența profesorului care explică a mia oară 
aceeaşi lecţie de fizică. 

Poate că Shannon nu-l asculta, dar Rodgers o făcu: 

— Cred c-ar fi mai bine să auzim ce vrea Dirk să spună. 

— Nu vreau să fiu răutăcioasă, dar nu deţine pregătirea 
necesară ca să-şi susţină cazul. 

— Şi dacă are dreptate? o întrebă fotograful cu inocenţă. 

— Am aşteptat multă vreme să explorez şi să cercetez fundul 
puţului. Noi doi am fost la câteva minute de a ne pierde viaţa, 
încercând să-i descifrăm secretele. Nu pot să cred că acolo jos nu 
există antichităţi valoroase. 

Pitt apucă coarda ce cobora în apă şi o ţinu nepăsător în 
mână: 

— Asta-i dovada. Trage de coarda asta şi-ţi garantez că te vei 
răzgândi. 

— Ai fixat celălalt capăt? se răsti femeia. De ce anume l-ai 
legat? 

— De un schelet care simulează un conchistador spaniol. 

— Eşti incredibil... şuieră ea cu disperare. 

Trecuse mult timp de când o femeie nu-l mai fulgerase cu 
asemenea privire: 

— Crezi că-s ţăcănit? Crezi că-mi face plăcere tot spectacolul 
ăsta? Să ştii că nu mă-ncântă deloc să-mi petrec timpul 
salvându-ţi pielea. Perfect, dacă vrei să mori şi să fii îngropată în 
mii de bucățele, scufundare plăcută! 

Nesiguranţa îşi făcu loc pe faţa lui Shannon: 

— Nu-nţeleg... 

— Poate că-i necesară o mică demonstraţie. 

Pitt trase încet de coardă, până deveni întinsă şi uşor 
tensionată. După aceea o smuci violent. 

Pentru o clipă nu se petrecu nimic. Apoi dinspre fundul puţului 
se auzi un huruit, care-şi spori volumul, făcând să vibreze pereţii 
de calcar. Violenţa exploziei fu  electrizantă. Detonarea 
subacvatică sosi aidoma erupției unei uriaşe încărcături aflate la 
mare adâncime şi o coloană clocotitoare de spumă albă şi şlam 
verde ţâşni din puţul sacrificial, împroşcând totul pe o rază de 

douăzeci de metri de la margine. Bubuitura exploziei se rostogoli 
peste junglă, în vreme ce jerba de apă recăzu în puț, lăsând o 
ceaţă deasă care se învolbură în văzduh şi eclipsă pentru scurt 
timp soarele. 

Pe jumătate udă, Shannon privea în puţul sacru cu o expresie 
ce dovedea că de-abia se stăpânea să nu vomite. Toţi oamenii 
de pe mal rămăseseră ca nişte statui, încremeniţi de şoc. Doar 
Pitt arăta ca şi cum ar fi asistat la un eveniment banal. 

Nedumerirea se destrămă treptat în ochii lui Shannon, pe 
măsură ce începea să înţeleagă: 

— Cum Dumnezeu ai ştiut... 

— Că era o capcană explozivă? îi termină Pitt întrebarea. N-a 
fost prea greu să-mi dau seama. Cel care a ascuns vreo patruzeci 
şi cinci de kilograme de exploziv puternic sub schelet a făcut 
două greşeli majore. În primul rând, a scos toate obiectele vechi, 
dar l-a lăsat pe cel mai evident. In al doilea rând, osemintele nu 
puteau avea o vechime mai mare de cincizeci de ani şi armura 
nu ruginise suficient ca să fi stat timp de patru sute de ani sub 
apă. 

— Cine să fi făcut aşa ceva? întrebă Rodgers buimăcit. 

— Acelaşi om care l-a ucis pe Doc Miller, răspunse Pitt. 

— Impostorul? 

— Mai degrabă Amaru. Cel care i-a luat locul lui Miller n-ar fi 
dorit să rişte demascarea şi investigarea de către autorităţile 
peruviene, în nici un caz înainte de a goli Cetatea Morților. 
Solpemachaco a scos artefactele din puţul sacrificial cu mult 
înainte de sosirea voastră. De aceea impostorul a trimis un apel 
de ajutor după ce tu şi Shannon aţi dispărut în puț. Moartea 
voastră trebuia să pară un accident. Deşi era aproape sigur că 
unda de şoc submarină vă va târî în grota adiacentă înainte să fi 
cercetat complet fundul şi să vă fi dat seama că toate artefactele 
dispăruseră, el s-a pus la adăpost împotriva riscurilor, instalând 
falsul conchistador ca pe o momeală care să vă facă bucăţi în 
cazul în care nu vă venea de hac unda de şoc. 

Ochii lui Shannon căpătară o expresie tristă şi dezamăgită: 

— Aşadar, au dispărut toate antichităţile din puț... 

— Poţi să fii bucuroasă, ştiind că au fost scoase, nu distruse, 
zise Pitt. 

— Vor apărea ele, o consolă Giordino. Nu pot să rămână 
ascunse pe vecie în colecţia unui bogătaş. 

— Voi nu înţelegeţi arheologia, replică Shannon, amărâtă. Nici 

un savant nu poate să studieze artefactele, să le clasifice sau să 
le dateze fără să le cunoască locul exact de origine. Acum nu mai 
putem afla nimic despre oamenii care au trăit cândva aici şi au 
construit aşezarea. O arhivă vastă, o capsulă a timpului plină de 
informaţii ştiinţifice a fost pierdută pentru totdeauna. 

— Imi pare rău că toate speranţele şi eforturile tale s-au 
încheiat dureros, rosti sincer Pitt. 

— Dureros, da, repetă ea pe de-a întregul înfrântă acum. Mai 
exact, tragic. 

Rudi Gunn reveni de la elicopterul care transporta trupul lui 
Miller la morga din Lima. 

— Regret să vă întrerup, i se adresă lui Pitt, dar ne-am 
terminat treaba aici. Sugerez să ne îmbarcăm în elicopter, să 
decolăm şi să ne întâlnim cu doctorul Ortiz în Cetatea Morților. 

Pitt aprobă din cap şi se întoarse către Shannon: 

— Ce părere ai - trecem la următorul dezastru pe care ni l-au 
lăsat jefuitorii de antichităţi? 

x xk x 

Doctorul Alberto Ortiz era un bătrânel trecut cu puțin de 
şaptezeci de ani, slab, dar musculos. Aştepta într-o parte a 
eliportului, îmbrăcat în cămaşă albă şi pantaloni de doc. O 
mustață argintie, lungă şi moale, îi cobora de ambele părţi ale 
gurii, făcându-l să semene cu imaginea de pe un afiş de 
recompensă pentru un bandido mexican vârstnic. Dacă 
extravaganţa era cuvântul definitoriu al personajului, acest lucru 
era demonstrat de pălăria panama cu boruri late şi bandă 
colorată, sandalele scumpe de firmă şi paharul înalt cu băutură şi 
gheaţă, pe care îl ţinea într-o mână. Un director de producţie de 
la Hollywood ar fi fost de părere că Ortiz se potrivea perfect în 
rolul unui pierde-vară într-o poveste cu acţiunea în Mările 
Sudului. În nici un caz nu semăna cu tot ce oamenii din NUMA îşi 
imaginaseră despre cel mai renumit expert peruvian în civilizaţii 
antice. 

Ortiz se apropie surâzând de nou-veniţi; ţinând paharul în 
stânga, întinse cealaltă mână pentru a-i saluta. 

— Aţi venit mai devreme, rosti cu căldură într-o engleză 
aproape perfectă. Vă aşteptam abia peste două-trei zile. 

— Proiectul doamnei Kelsey a luat sfârşit pe neaşteptate, 
răspunse Pitt, strângându-i palma puternică şi bătătorită. 

— Vă însoţeşte? întrebă Ortiz privind peste umerii laţi ai lui 
Pitt. 

— Va sosi mâine-dimineaţă la prima oră. Vrea să-şi petreacă 
după-amiaza fotografiind sculpturile de pe o piatră de altar de 
lângă puț. 

Pitt se întoarse şi făcu prezentările: 

— Numele meu este Dirk Pitt, iar dumnealor sunt Rudi Gunn şi 
Al Giordino. Toţi facem parte din Agenţia Naţională Americană de 
Studii Marine şi Subacvatice. 

— Mă bucur să vă cunosc, domnilor şi să am privilegiul de a vă 
mulţumi personal pentru că aţi salvat vieţile acelor tineri. 

— Oricând ne face plăcere să ne-ntoarcem la palat, spuse 
Giordino ridicând ochii spre templul brăzdat de cicatricele luptei. 

Ortiz chicoti observându-le evidenta lipsă de entuziasm: 

— Cred că nu v-a încântat ultima vizită aici. 

— În tot cazul, spectatorii n-au aruncat cu petale de trandafiri. 

— Unde putem să ne instalăm corturile, domnule doctor? se 
interesă Gunn. 

— Nici vorbă de corturi, replică Ortiz şi dinţii îi sclipiră sub 
mustață. Oamenii mei au făcut curăţenie într-o criptă care a 
aparţinut unui neguţător bogat. Este un loc spaţios, care se 
menţine uscat în timpul ploilor. Sigur că da, nu-i un hotel de 
patru stele, dar ar trebui să-l găsiţi confortabil. 

— Sper că proprietarul iniţial nu mai locuieşte acolo, întrebă 
Pitt precaut. 

— Nu, nu, nici vorbă, răspunse repede Ortiz, nedându-şi 
seama de glumă. In goana lor disperată după artefacte, jefuitorii 
au îndepărtat toate osemintele şi rămăşiţele. 

— Am putea sta în clădirea folosită ca sediu de huaqueros, 
sugeră Giordino sperând într-o găzduire mai elegantă. 

— Îmi pare rău, dar oamenii mei şi cu mine ne-am stabilit deja 
baza de operaţii acolo. 

Giordino se strâmbă în direcţia lui Gunn: 

— Ţi-am spus să telefonezi din timp pentru rezervare! 

— Haideţi, domnilor! îi îndemnă Ortiz vesel. In drum spre 
cazare, voi juca rolul de ghid turistic prin Pueblo de los Muertos. 

— Locuitorii trebuie să fi cumpărat pontul de la elefanţi, 
comentă Giordino. 

— Nu, nu, râse Ortiz, chachapoya nu veneau aici pentru a 
muri. Aceasta era o incintă funerară sacră, despre care credeau 
că reprezenta un punct de pornire în călătoria spre viaţa 
următoare. 

— Nimeni nu locuia aici? întrebă Gunn. 

— Doar preoţii şi muncitorii care au construit clădirile. Pentru 
toţi ceilalţi era un loc interzis. 

— Cred că aveau de lucru până peste cap, comentă Pitt 
privind labirintul de cripte care se întindea prin vale şi stupul de 
morminte din stâncile ce se înălţau aproape vertical. 

— Civilizaţia chachapoya era foarte stratificată, totuşi nu avea 
o elită regală ca incaşii, explică Ortiz. Bătrânii înţelepţi şi 
căpeteniile militare conduceau aşezările din confederație. Ei şi 
neguţătorii bogaţi îşi puteau îngădui să-şi construiască mausolee 
lucrate cu migală în care să se odihnească în răstimpul dintre 
două vieţi. Oamenii săraci erau introduşi în statui funerare din lut 
ars, de forma trupului. 

Gunn se încruntă spre arheolog: 

— Morţii erau introduşi în statui? 

— Exact - trupul mortului era aşezat în poziţie ghemuit, cu 
genunchii sub bărbie. După aceea în jurul corpului se puneau 
bețe, ce formau o structură conică, asemănătoare unei colivii, pe 
care se lipea lut umed, alcătuind un înveliş exterior. Pasul final 
consta în modelarea unui cap şi a unei feţe care să semene cu 
persoana din interior. După ce receptacolul funerar se usca, era 
pus într-o nişă săpată în prealabil sau într-o adâncitură 
corespunzătoare din stâncă. 

— Antreprenorul local de pompe funebre trebuie să fi fost un 
individ popular, observă Giordino. 

— Până voi studia mai amănunţit necropola, zise Ortiz, aş 
estima că a fost în permanentă construcţie şi extindere între anii 
1200 şi 1500, înainte de a fi abandonată. Probabil că asta s-a 
întâmplat după cucerirea spaniolă. 

— Incaşii şi-au îngropat şi ei morţii aici, după ce i-au supus pe 
chachapoya? întrebă Gunn. 

— Nu într-o măsură foarte mare. Am găsit doar câteva 
morminte cu design şi arhitectură specifice civilizaţiei incaşe 
târzii. 

Ortiz îi conduse pe o stradă veche, pavată cu pietre tocite de 
vreme şi intră într-un monument funerar de forma unei sticle, 
construit din lespezi de piatră şi decorat cu şiruri de motive 
geometrice  rombice îmbinate cu  zigzaguri. Constructorii 
lucraseră cu conştiinciozitate şi detaliile fuseseră realizate cu 
rafinament şi atenţie, iar arhitectura, în ansamblu, era, într- 
adevăr, magnifică. Monumentul avea în vârf o cupolă circulară 
îngustă, înaltă de zece metri. Intrarea era tot de forma unei 

sticle, foarte strâmtă, neîngăduind decât unui singur om să se 
strecoare înăuntru. Treptele se ridicau din stradă spre pragul 
exterior şi apoi coborau către podeaua dinăuntru. In camera 
funerară interioară domnea un iz greu, de umezeală şi mucegai, 
care te izbea realmente. Pitt avea impresia că putea simţi 
fantoma grandorii şi prezenţa spectrală a celor care îndepliniseră 
ceremonia finală şi sigilaseră cripta, crezând că o fac pentru 
eternitate, fără să se gândească vreodată că va deveni un 
adăpost pentru oameni vii, care aveau să se nască peste numai 
cinci sute de ani. 

Pardoseala de piatră şi nişele pentru morţi fuseseră golite de 
obiecte funerare şi măturate de praf. La jumătatea înălţimii 
cornişelor ce se ridicau din pereţii verticali pentru a susţine 
plafonul, rânjeau feţe stranii, cioplite în piatră şi având 
dimensiunile unor tăvi. De capetele de şerpi cu ochi largi şi 
boturi deschise cu colţi, care ieşeau în relief din partea inferioară 
a pereţilor, fuseseră agăţate hamacuri, iar pe podea fuseseră 
instalate saltele de paie. Exista chiar şi o oglinjoară, agăţată de 
un cui bătut în îmbinarea îngustă dintre rândurile de zidărie. 

— Apreciez că monumentul acesta a fost construit în jurul 
anului 1380, spuse arheologul. Un exemplu remarcabil de 
arhitectură chachapoya. Aveţi tot confortul de acasă, mai puţin o 
baie, iar la vreo cincizeci de metri spre sud există un izvor 
montan. Cât despre celelalte necesităţi personale, sunt convins 
că vă veţi descurca. 

— Vă mulţumim, domnule doctor, rosti Gunn. Sunteţi extrem 
de amabil. 

— Vă rog, spuneţi-mi Alberto, replică el, ridicându-şi o 
sprânceană albă şi stufoasă. Cina este la ora 18, la mine. ÎI privi 
binevoitor pe Giordino: Cred că tu n-o să te rătăceşti prin oraş. 

— Da, am mai făcut turul aşezării, încuviinţă italianul. 

x x x 

După ce făcură o baie înviorătoare în apa ca gheaţa şi-şi 
spălară transpiraţia de peste zi, se bărbieriră şi se schimbară în 
haine groase pentru a ţine departe răcoarea nopţii andine, 
bărbaţii din NUMA porniră prin Cetatea Morților spre baza de 
operaţii a autorităţii culturale peruviene. Ortiz îi primi la intrare şi 
le prezentă patru din asistenții săi de la Institutul Naţional de 
Cultură din Chiclayo; nici unul dintre aceştia nu vorbea engleza. 

— Beţi ceva înainte de cină, domnilor? Am gin, votcă, scotch şi 
pisco - un rachiu alb local. 

— Aţi venit bine pregătiţi, observă Gunn. 

— Fiindcă lucrăm în regiuni greu accesibile, chicoti Ortiz, nu 
înseamnă că nu ne putem asigura câteva plăceri lumești. 

— Eu o să-ncerc rachiul local, zise Pitt. 

Giordino şi Gunn nu erau la fel de aventuroşi şi preferară 
scotch cu gheaţă. După ce-i trată, Ortiz le făcu semn să se aşeze 
în scaunele de modă veche, din pânză. 

— In ce măsură atacul cu rachete a deteriorat artefactele? se 
interesă Pitt, deschizând conversaţia. 

— Puținele obiecte pe care jefuitorii le-au abandonat erau, 
practic, distruse de blocurile de zidărie căzute. Mă tem că, din 
păcate, cele mai multe nu mai pot fi reconstituite. 

— Nu s-a găsit nimic care să poată fi salvat? 

— Acţiunea hoţilor a fost meticuloasă, clătină Ortiz cu tristeţe 
din cap. Este incredibil cât de rapid au putut să excaveze ruinele 
templului, să scoată antichităţile neafectate şi care puteau fi 
refăcute şi să plece cu vreo patru tone de materiale, înainte de a 
putea ajunge şi a-i surprinde. Blestemaţii de huagueros au găsit 
şi au vândut tot ce n-au jefuit din oraşele incaşe pentru a-i 
trimite spre Sevilla pe vechii vânători de comori spanioli şi pe 
făţarnicii lor padres misionari. Ei fură antichităţile mai iute decât 
poate defolia o pădure o armată de furnici. 

— Huaqueros? repetă Gunn. 

— Termenul local pentru  jefuitorii de morminte, explică 
Giordino. 

Pitt îl privi curios: 

— De unde ai învăţat asta? 

— Când te-nvârţi printre arheologi, prinzi vrând-nevrând câte 
o expresie, spuse italianul ridicând din umeri. 

— Este greu să dăm vina exclusiv pe huaqueros, comentă 
Ortiz. Ţăranii săraci din regiunile muntoase suferă de pe urma 
terorismului, inflaţiei şi corupţiei care-i lipsesc de puţinul ce-l pot 
obţine din munca pământului. Jefuirea siturilor arheologice şi 
vinderea artefactelor le permit să-şi mai uşureze sărăcia teribilă. 

— Atunci tot răul spre bine, observă Gunn. 

— Din păcate, nu mai lasă în urmă decât fragmente de oase şi 
cioburi de vase pe care le pot studia savanții ca mine. Clădiri 
întregi - temple şi palate - sunt devastate şi demolate pentru 
ornamentaţiile arhitecturale, iar statuile sunt vândute cu preţuri 
scandaloase. Nimic nu este cruțat. Blocurile de piatră din ziduri 
sunt smulse şi utilizate ca materiale de construcţie ieftine. Mare 


159 


parte din frumuseţea arhitecturală a acestor culturi străvechi a 
fost distrusă şi pierdută pe vecie. 

— Inţeleg că-i vorba despre o tradiţie de familie, spuse Pitt. 

— Aşa este, căutarea mormintelor subterane se transmite de 
sute de ani de la o generaţie la alta. Taţi, fraţi, unchi şi veri - toţi 
lucrează laolaltă. A devenit de-a dreptul un obicei, o datină. 
Comunităţi întregi se asociază pentru a săpa în căutarea 
comorilor vechi. 

— lar mormintele sunt ţinta lor principală, presupuse Gunn. 

— Acolo sunt ascunse cele mai multe bogății. In majoritatea 
imperiilor antice, tezaurele erau îngropate o dată cu conducătorii 
lor şi cu bogătaşii. De la oamenii de Neanderthal la egipteni şi 
apoi la incaşi, toţi credeau într-o existenţă care va continua pe 
marele şi necunoscutul tărâm de după moarte. Atenţie, nu este 
vorba despre reîncarnare, ci despre o viaţă similară celei de pe 
Pământ! De aceea ei credeau că este important să-şi ia în 
mormânt bunurile cele mai de preţ. Mulţi regi şi împărați şi-au 
luat nu numai comorile, ci şi nevestele favorite, funcţionarii, 
soldaţii, slujitorii şi animalele dragi. Jefuirea mormintelor este o 
ocupaţie la fel de veche ca şi prostituţia. 

— Păcat că nu le calcă pe urme şi liderii americani, făcu 
Giordino sardonic. la gândiţi-vă - la moartea unui preşedinte, el 
ar putea fi îngropat cu tot Congresul şi cu jumătate din 
administraţie. 

Pitt izbucni în râs: 

— Un ritual pe care l-ar aplauda majoritatea americanilor. 

— Mulţi dintre conaţionalii mei au aceeaşi părere în privinţa 
guvernului nostru, încuviinţă Ortiz. 

— Dar cum localizează mormintele? se interesă Gunn. 

— Cei mai săraci huagueros le caută cu sape, târnăcoape şi 
bare lungi de fier, dar bandele care beneficiază de finanţare 
folosesc detectoare de metal moderne şi scumpe şi radare cu 
rază mică de penetrare. 

— Ai mai avut de-a face până acum cu So/pemachaco? întrebă 
Pitt. 

— In alte patru situri istorice, scuipă Ortiz, dispreţuitor. De 
fiecare dată am ajuns prea târziu. Sunt ca o miasmă căreia nu-i 
cunoşti sursa. Organizaţia există, asta-i absolut sigur - am văzut 
rezultatele tragice ale jafurilor ei. N-am descoperit însă dovezi 
clare care să ducă la nenorociţii care-i plătesc pe huaqueros şi 
apoi ne vând moştenirea culturală pe piaţa neagră 

internaţională. 

— Poliţia şi forţele de securitate peruviene nu pot stopa fluxul 
de comori furate? se încruntă Gunn. 

— A încerca să-i opreşti pe huagueros este ca şi cum ai 
încerca să prinzi argintul viu cu mâna, răspunse arheologul. 
Profiturile sunt prea mari şi huagueros sunt prea numeroşi. Şi, 
după cum aţi constat pe propria piele, mulţi dintre oficialii noştri 
militari şi guvernamentali pot fi cumpăraţi. 

— Ai o meserie grea, Alberto, îl căină Pitt. Nu te invidiez. 

— In plus, este o meserie în care nu-ţi mulţumeşte nimeni, 
declară Ortiz solemn. Mă duşmănesc atât ţăranii săraci cât şi 
familiile bogate, care mă evită ca pe un ciumat, fiindcă ele însele 
colecţionează mii de artefacte preţioase. 

— Pare o situaţie din care nu poţi să ieşi câştigător. 

— Să ştii că-i adevărat! Colegii mei din alte instituţii de cultură 
şi muzee din toată ţara se găsesc într-o cursă permanentă 
pentru a descoperi siturile marilor comori, dar întotdeauna 
huaqueros ne-o iau înainte. 

— Nu primiţi ajutor din partea guvernului? se miră Giordino. 

— A căuta să obţii finanţare pentru proiecte arheologice din 
partea guvernului sau a unor surse private aduce cu munca lui 
Sisif. Din păcate, se pare că nimeni nu doreşte să investească în 
istorie. 

Conversaţia se îndreptă în alte direcţii, după ce unul dintre 
asistenții lui Ortiz anunţă că cina era gata. Se servi tocană din 
carne de vacă, foarte condimentată, cu două tipuri de garnituri: 
porumb copt şi fasole, ambele cultivate local. Singurele 
rafinamente ale cinei erau excelentul vin roşu peruvian şi salata 
de fructe. La desert, au avut mango cu sirop. 

După ce se instalară în jurul unui foc de tabără care radia 
căldură, Pitt îl întrebă pe Ortiz: 

— Crezi că Tupac Amaru şi oamenii lui au golit complet 
Cetatea Morților sau mai există morminte şi clădiri încă 
nedescoperite? 

Arheologul se lumină subit la chip: 

— Huaqueros şi şefii lor din So/pemachaco au stat aici doar cât 
să fure obiectele care săreau în ochi, artefactele ce puteau fi 
găsite uşor la suprafaţă. Va dura câţiva ani o excavare 
arheologică detaliată în Pueblo de los Muertos. Eu sunt pe deplin 
convins că majoritatea comorilor va fi găsită de abia de-acum 
încolo. 

Cum Ortiz părea vesel, încălzit de numeroasele păhărele de 
rachiu, Pitt abordă pe departe subiectul care-l interesa: 

— Spune-mi, Alberto, cunoşti legendele referitoare la comorile 
incaşe dispărute după venirea spaniolilor? 

Bătrânul îşi aprinse un trabuc lung şi subţire şi pufăi până ce 
vârful acestuia deveni roşu-incandescent, iar fumul şerpui în 
văzduhul umed şi tot mai rece al nopţii: 

— Cunosc doar câteva legende. Poate că poveştile despre 
comori incaşe dispărute ar fi fost mai multe în cazul în care 
culturile strămoşilor mei ar fi consemnat detalii ale vieţii de zi cu 
zi. Spre deosebire însă de mayaşii şi aztecii din Mexic, civilizațiile 
peruviene n-au lăsat în urmă simboluri hieroglifice. Ele n-au 
inventat niciodată un alfabet sau un sistem ideografic de 
comunicare şi de aceea, cu excepţia unor desene răzlețe pe 
clădiri, vase ceramice şi ţesături, dovezile despre viaţa şi 
legendele lor sunt puţine. 

— Eu mă gândeam la comoara dispărută a lui Huascar... zise 
Pitt. 

— Ai auzit despre ea? 

— Ne-a povestit ceva doamna doctor Kelsey. Ne-a descris un 
lanţ de aur imens, care suna parcă ireal. 

Ortiz aprobă din cap: _ 

— Intâmplător, partea aceea a legendei este adevărată. In 
cinstea naşterii fiului său, Huascar, marele rege incaş Huayna 
Capac a poruncit făurirea unui lanţ uriaş de aur. Mulţi ani mai 
târziu, după ce Huascar i-a urmat tatălui la tron, el a poruncit ca 
tezaurul regal să fie dus în capitala incaşă Cuzco şi ascuns, 
pentru a nu cădea în mâinile fratelui său, Atahualpa, care ulterior 
a uzurpat tronul după un îndelungat război civil. Tezaurul vast 
cuprindea, pe lângă lanţul de aur, statui în mărime naturală, 
tronuri, discuri solare şi figurine reprezentând insectele şi 
animalele cunoscute de incaşi, toate făurite din aur şi argint şi 
incrustate cu pietre preţioase. 

— N-am auzit niciodată de o comoară aşa mare, zise Gunn. 

— Incaşii aveau atât de mult aur, încât nu puteau înţelege de 
ce spaniolii erau înnebuniţi după acest metal. Patima respectivă 
a dus la mitul lui El Dorado. Mii de spanioli au murit, încercând să 
găsească oraşul acela legendar. Germanii şi englezii, printre care 
s-a numărat şi sir Walter Raleigh, au scotocit munţii şi junglele, 
dar nimeni nu l-a putut găsi. 

— Din câte înţeleg, spuse Pitt, lanţul şi celelalte comori au 

fost, în cele din urmă, duse şi îngropate în afara imperiului 
aztecilor. 

— Aşa afirmă legenda, încuviinţă Ortiz, deşi nu s-a dovedit 
niciodată că ar fi fost realmente transportate cu ambarcaţiile 
spre nord. Se ştie totuşi aproape indiscutabil că tezaurul a fost 
protejat de războinicii chachapoya, care alcătuiseră garda regală 
a regilor incaşi după cucerirea confederației lor de către Huayna 
Capac în 1480. 

— Care-i povestea acestor chachapoya? întrebă Gunn. 

— Numele lor înseamnă „Oamenii Norilor”, începu Ortiz, dar 
istoria nu le-a fost deocamdată scrisă. Aşa cum ştiţi prea bine din 
recentele voastre experienţe, aşezările le sunt îngropate în una 
dintre cele mai greu accesibile jungle din lume. In prezent, 
arheologii nu dispun nici de fondurile, nici de mijloacele necesare 
pentru a efectua cercetări şi excavări extinse ale ruinelor 
chachapoya. 

— Prin urmare, rămân o enigmă, concluzionă Pitt. 

— Da şi încă din mai multe puncte de vedere. Potrivit 
relatărilor incaşilor, chachapoya aveau pielea albă şi ochii verzi 
sau albaştri. Se spune că femeile lor erau foarte frumoase şi au 
devenit apreciate de incaşi, dar şi de spanioli. De asemenea, 
erau destul de înalţi. Un explorator italian a găsit într-un 
mormânt chachapoya un schelet de peste doi metri înălţime. 

— Aşa de înalt? se miră Pitt. 

— Exact. 

— Nu există oare posibilitatea ca ei să fi fost urmaşii primilor 
exploratori din Lumea Veche... poate chiar a vikingilor, care s-ar 
putea să fi traversat Atlanticul, să fi urcat pe Amazon şi să se fi 
stabilit în Anzi? 

— Teoriile despre migrațiile transoceanice înspre America de 
Sud, atât peste Atlantic cât şi peste Pacific, au abundat 
dintotdeauna, răspunse Ortiz. Termenul la modă pentru voiajurile 
precolumbiene spre şi dinspre alte continente este d;fuzionism. 
Conceptul este interesant... Nu e acceptat de toţi, dar nici 
complet ignorat. 

— Există dovezi în privinţa asta? întrebă curios Giordino. 

— Cele mai multe dovezi sunt circumstanţiale. Ca şi Columb, 
navigatorii spanioli menţionaseră că zăriseră albi ce navigau cu 
ambarcaţii mari în largul coastelor Venezuelei... Portughezii 
descoperiseră în Bolivia un trib ai cărui bărbaţi aveau bărbi mai 
spectaculoase decât europenii, deşi cei mai mulţi indieni erau 

spâni... Ceramica antică descoperită în Ecuador prezintă aceleaşi 
desene ca şi cultura ainu din nordul Japoniei... lar ştirile despre 
scufundători şi pescari care găsesc amfore romane sau greceşti 
în apele Braziliei sunt aproape curente. 

— Capetele uriaşe de piatră ce aparţin culturii olmece din 
Mexic prezintă trăsături specifice negrilor din Africa, zise Pitt, iar 
multe chipuri cioplite în piatră din toate culturile Americii 
Centrale au trăsături orientale. 

Ortiz încuviinţă din cap: 

— De asemenea, capetele de şerpi care decorează numeroase 
piramide şi temple maya sunt aproape la fel cu capetele de 
dragoni sculptate în Japonia şi China. 

— Există totuşi dovezi directe? insistă Gunn. 

— Până acum nu au fost găsite obiecte despre care să se 
poată dovedi clar că au fost făurite în Europa. 

— Inexistenţa roții de olărit sau a vehiculelor cu roţi este un 
argument solid al scepticilor, adăugă Gunn. 

— Adevărat, aprobă Ortiz. Mayaşii foloseau roţile pentru 
jucăriile copiilor, dar nu şi în scopuri practice. Nu-i de mirare, 
dacă ne gândim că n-au avut animale de povară, până ce 
spaniolii n-au adus caii şi boii. 

— AŞ fi crezut că ar fi putut găsit o utilitate roții, de exemplu 
ca scripete pentru ridicarea materialelor de construcţii, reflectă 
Gunn. 

— Istoria ne spune că, de fapt, chinezii au inventat roaba cu 
şase sute de ani înainte să apară în Europa, contracara Ortiz. 

Pitt îşi termină paharul de rachiu: 

— Nu pare posibil ca o civilizaţie avansată să fi existat într-o 
regiune atât de îndepărtată, fără să fi cunoscut o influenţă din 
exterior. 

— Muntenii actuali, descendenţii poporului Chachapoya, dintre 
care mulţi au piele albă şi ochi verzi sau albaştri, vorbesc despre 
un bărbat ca un zeu care a sosit printre ei cu multe secole în 
urmă, dinspre oceanul de la răsărit. El i-a învăţat principiile 
construirii, ştiinţa stelelor şi căile religiei. 

— Probabil că a uitat să-i înveţe să scrie, nu se putu abţine 
Giordino să nu glumească. 

— incă un cui în coşciugul contactelor precolumbiene, 
comentă Gunn. 

— Bărbatul acela era considerat sfânt, continuă Ortiz, avea 
părul şi barba albe şi bogate, fluturând în vânt. Era foarte înalt, 


164 


purta o robă lungă şi albă şi predica bunătatea şi milostenia faţă 
de toţi oamenii. Restul legendei este prea apropiat de ceea ce 
ştim despre lisus pentru a fi crezută literal - este posibil ca 
băştinaşii să fi introdus episoade din viaţa lui Hristos după ce au 
fost convertiți la creştinism. Bărbatul călătorea prin ţară, îi 
vindeca pe bolnavi, le reda orbilor vederea şi făcea tot felul de 
miracole. A umblat chiar şi pe apă. Oamenii i-au ridicat temple şi 
i-au cioplit chipul în lemn şi în piatră, dar nici una dintre 
reprezentările acelea n-a fost găsită vreodată. De-a lungul 
epocilor, aceeaşi legendă a fost transmisă aproape cuvânt cu 
cuvânt, de la primele culturi mexicane, sub forma lui 
Quetzalcoatl, vechiul zeu al Mexicului antic. 

— Tu crezi în vreo parte a legendei? întrebă Pitt. 

— Nu, clătină Ortiz din cap, în nici un caz până nu voi 
descoperi ceva substanţial, care să poată fi autentificat fără 
dubii. Este totuşi posibil să căpătăm destul de repede unele 
răspunsuri. O universitate americană efectuează în prezent 
analiza ADN a rămăşiţelor de chachapoya găsite în morminte. În 
cazul în care va avea succes, va putea confirma dacă 
chachapoya au sosit din Europa sau dacă au evoluat 
independent. 

— Totuşi, ce-i cu comoara lui Huascar? reveni Pitt la întrebarea 
iniţială. 

— Găsirea ei ar şoca întreaga lume şi mi-ar plăcea să cred că 
există cu adevărat într-o grotă mexicană uitată de timp. 

Ortiz suflă un norişor de fum şi privi stelele nopţii: 

— Lanţul ar fi o descoperire fabuloasă, continuă el, totuşi 
pentru un arheolog adevăratele minunăţii ar fi uriaşul disc solar 
din aur masiv şi mumiile regale de aur ce au dispărut o dată cu 
el. 

— „Mumiile de aur”... repetă Gunn. Incaşii îşi conservau morţii 
la fel ca egiptenii? 

— Procesul de conservare nu atingea nici pe departe 
complexitatea celui practicat de egipteni, explică Ortiz, însă 
trupurile conducătorilor supremi, Sapa cum erau numiţi, erau 
acoperite cu învelişuri de aur şi deveneau obiecte de cult în 
practicile religioase. Mumiile regilor locuiau în propriile palate, 
veşmintele le erau schimbate în mod regulat cu altele noi, li se 
serveau ospeţe fastuoase şi aveau haremuri formate din cele 
mai frumoase femei. Precizez că acestea aveau rolul unor 
îngrijitoare - nu era vorba despre necrofilie. 

Giordino se uită spre cetatea cufundată în umbre şi observă: 

— Mi se pare o risipă a banilor contribuabililor. 

— Un corp numeros de preoţi supraveghea întreţinerea, 
continuă arheologul şi menţinerea în stare cât mai bună a regilor 
morţi era rentabilă. Adesea mumiile erau purtate prin ţară în 
toată splendoarea lor, ca şi cum ar fi fost în continuare căpetenii 
de stat. Nu mai trebuie să spun că această iubire absurdă faţă de 
morţi a determinat un efort financiar considerabil din partea 
incaşilor, contribuind din plin la prăbuşirea imperiului în timpul 
invaziei spaniolilor. 

Pitt îşi trase fermoarul jachetei de piele, ca să se apere de frig 
şi rosti nepăsător: 

— Pe când ne aflam la bordul navei noastre, doamna doctor 
Kelsey a primit un mesaj despre un costum de aur furat căruia i 
s-a dat de urmă într-o colecţie privată din Chicago. 

Ortiz îl privi gânditor, apoi încuviinţă din cap: 

— Da, costumul de aur de la Tiapollo. Acoperea mumia unui 
general faimos, Naymlap, care a fost mâna dreaptă a unuia 
dintre primii regi incaşi. Inainte de a pleca din Lima, am auzit că 
agenţii Serviciului Vamal American dăduseră de urma lui, dar 
apoi îl pierduseră din nou. 

— L-au pierdut? 

Dintr-un motiv greu de precizat, Pitt nu se simţea teribil de 
surprins: 

— Directorul Institutului Naţional de Cultură din Peru se 
pregătea să ia avionul spre Statele Unite, pentru a revendica 
mumia şi costumul, când a fost informat că agenţii voştri 
ajunseseră prea târziu. Costumul a fost furat în timp ce ei îl 
puseseră sub urmărire pe colecţionarul care-l deţinea. 

— Doamna doctor Kelsey mai spunea că imaginile gravate pe 
costum descriau voiajul flotei care a dus tezaurul în Mexic. 

— Doar câteva imagini au fost descifrate. Savanţii moderni n- 
au beneficiat de posibilitatea de a studia în detaliu costumul, 
înainte să fi fost furat din vitrina aflată în muzeul din Sevilla. 

— Se poate presupune, sugeră Pitt, că, de data aceasta, hoţii 
costumului se află pe urma lanţului de aur. 

— Tot ce e posibil, fu de acord bătrânul arheolog. 

— Atunci ei au deja o pistă, zise Giordino. 

— Doar dacă, rosti Pitt încetişor, cineva nu descoperă quipu-ul 
lui Drake şi ajunge primul la ascunzătoare. 

— Ah, da, celebra casetă din jad! suspină Ortiz, sceptic. Un mit 

ispititor, care a refuzat să dispară. Cunoaşteţi, prin urmare şi 
legenda şnururilor ce indică drumul spre lanţul de aur. 

— Nu pari convins, observă Pitt. 

— Nu există dovezi concrete. Toate informaţiile sunt prea 
nefondate pentru a fi luate în serios. 

— Ai putea compila o carte al naibii de groasă despre 
superstiții şi legende care s-au dovedit adevărate. 

— Sunt om de ştiinţă şi sunt pragmatic, afirmă Ortiz. Dacă un 
asemenea quipu există, ar trebui să-l pipăi cu propriile mâini şi 
nici chiar atunci n-aş fi complet convins de autenticitatea lui. 

— M-ai considera nebun, dacă ţi-aş mărturisi că intenţionez 
să-l caut? întrebă Pitt. 

— Nu ai fi mai nebun decât alte mii de indivizi care, de-a 
lungul istoriei, au urmărit un vis nebulos până dincolo de 
marginea lumii. Arheologul tăcu, scutură scrumul din vârful 
trabucului, apoi îl privi sfredelitor pe Pitt cu ochii lui melancolici: 
Ai grijă! Dacă guipu-ul există într-adevăr, găsitorul va fi răsplătit 
cu succes, dar apoi sortit eşecului. 

— De ce „sortit eşecului”? se încruntă Pitt. 

— Pentru că nu poate fi ajutat de un amauta, incaşul educat 
care putea înţelege codificarea şi nici de un guipu-mayoc, 
funcţionarul care folosea instrumentul pentru consemnarea 
datelor. 

— Ce vrei să spui? 

— Simplu, domnule Dirk! Ultimele persoane care ar fi putut citi 
şi traduce quipu-ul Drake au murit cu mai bine de patru sute de 
ani în urmă. 

Într-o zonă izolată şi aridă a deşertului din sud-vestul Statelor 
Unite, la câţiva kilometri est de aşezarea Douglas din statul 
Arizona şi la numai şaptezeci şi cinci de metri de graniţa dintre 
Mexic şi SUA, hacienda „La princesa” se ridică precum un castel 
arab într-o oază. Fusese botezată aşa de către primul ei 
proprietar, don Antonio Diaz, în cinstea soţiei sale, Sophia 
Magdalena, care murise în timpul naşterii şi fusese 
înmormântată într-o criptă barocă, minunat împodobită, 
înconjurată la rândul ei de un zid înalt. Diaz, un peon care 
devenise miner, se îmbogăţise din extragerea unor cantităţi 
uriaşe de argint din apropiații Munţi Huachuca. 

Proprietatea imensă se întindea pe terenuri care, iniţial, îi 
fuseseră acordate lui Diaz de către generalul Antonio Lopez de 
Santa Ana, ajuns ulterior preşedinte al Mexicului, deoarece Diaz 
ajutase la finanţarea campaniilor de cucerire a Texasului şi, după 
aceea, la declanşarea războiului împotriva Statelor Unite. 
Războiul fusese un dezastru căruia Santa Ana îi pusese capăt 
vânzând Statelor Unite valea Mesilla din sudul Arizonei, o 
tranzacţie cunoscută ca „Acordul Gadsden”. Mutarea graniţei 
adusese hacienda lui Diaz în altă ţară, la o aruncătură de băț de 
cea dinainte. 

Hacienda rămăsese a familiei Diaz până în 1978, când Maria 
Estala, ultimul membru supravieţuitor al clanului, o vânduse unui 
magnat cu puţin timp înainte de a muri la vârsta de nouăzeci şi 
patru de ani. Noul proprietar, Joseph Zolar, nu ascunsese faptul 
că achiziţionase hacienda pentru a primi, într-un lux extravagant, 
celebrităţi, înalte oficialități guvernamentale şi oameni de afaceri 
bogaţi. Hacienda lui Zolar devenise repede cunoscută ca San 
Simeon? de Arizona. Oaspeţii iluştri erau aduşi cu avioane sau 
limuzine, iar fotografiile făcute cu ocaziile petrecerilor apăreau în 
reviste mondene din toată ţara. 

Anticar şi colecţionar fanatic de artă, Zolar acumulase un 
număr impresionant de obiecte de artă şi antichităţi, atât cu acte 
în regulă cât şi pe căi dubioase. Dar toate obiectele erau 
autentificate de experţi şi de agenţii guvernamentale, ca fiind 

vândute în mod legal din ţara de origine şi importate cu toate 
actele necesare. Zolar îşi plătea taxele, avea afaceri cinstite şi nu 
le îngăduia niciodată musafirilor să introducă droguri pe 
proprietatea sa. Nici un fel de scandal nu-i pătase vreodată 
reputaţia. 

De pe terasa aflată pe acoperiş în mijlocul unei jungle de 
plante sădite în ghivece, Joseph Zolar privea avionul particular 
care ateriza pe pista haciendei. Avionul era galben-arămiu, iar pe 
dunga de culoare purpuriu-deschisă din lungul fuzelajului scria cu 
litere galbene Zo/ar International. Magnatul se uită la bărbatul 
îmbrăcat în cămaşă sport înflorată şi şort kaki care cobori din 
aparatul de zbor şi se sui în maşinuţa de golf deschisă ce-l 
aştepta. 

Sub pleoapele supuse operaţiilor estetice, ochii lui Zolar 
licăriră ca nişte cristale cenușii. Avea faţa ascuţită, permanent 
îmbujorată şi-şi pieptăna peste cap părul rar, care se împuţina pe 
zi ce trecea, de culoarea roşie a ţiglei sa/ti//o mexicane. Zolar se 
apropia de şaizeci de ani şi părăsea rareori birourile directoriale 
sau sălile consiliilor de administraţie; avea un chip impenetrabil, 
înăsprit de deciziile dure şi de condamnările la moarte pe care le 
ordonase atunci când le simţise necesare. Corpul său era micuţ 
şi uşor cocârjat, aidoma unui vultur gata să-şi ia zborul. Imbrăcat 
într-o salopetă din mătase neagră, el afişa expresia indiferentă a 
unui şef nazist de lagăr de concentrare pentru care moartea era 
la fel de banală ca o aversă de vară. 

Zolar îşi aşteptă în capul scării musafirul care urca treptele 
spre terasă. Cei doi se salutară cu căldură şi se îmbrăţişară: 

— Mă bucur să te văd întreg, Cyrus! 

— Habar n-ai cât de aproape ai fost să-ţi pierzi un frate, rânji 
Sarason. 

— Haide, te-am aşteptat cu prânzul! 

Zolar îl conduse pe Sarason prin labirintul de ghivece cu 
plante înalte, până la o masă opulentă, instalată sub o tendă din 
frunze de palmier. 

— Am ales un chardonnay excelent, iar bucătarul a preparat 
un file de porc la tavă delicios. 

— Intr-o bună zi o să-ţi răpesc bucătarul ăsta. 

— N-ai nici o şansă, chicoti Zolar. L-am răsfăţat. Se bucură de 
prea multe avantaje ca să abandoneze nava. 

— Îţi invidiez stilul de trai. 

— lar eu îl invidiez pe al tău. Nu ţi-ai pierdut nici o clipă spiritul 

aventurii. Scapi mereu din ghearele morţii şi ale poliţiei, într-un 
deşert sau o junglă, când ai putea dirija afacerile dintr-un birou 
de corporație luxos, trimiţându-i pe alţii să se murdărească pe 
mâini. 

— N-am avut niciodată în sânge programul de lucru de opt 
ore, replică Sarason, iar murdăritul mâinilor în afaceri dubioase 
mi se pare o provocare incitantă. Ar trebui să mi te alături 
uneori. 

— Nu, mulţumesc! Prefer confortul civilizaţiei. 

Sarason observă o măsuţă pe care se aflau patru obiecte 
similare unor crengi uscate de copaci, fiecare lung de aproape un 
metru. Nedumerit, se apropie şi le studie mai atent. Erau rădăcini 
de plopi decolorate de soare, care crescuseră în mod natural sub 
forma unor siluete umane groteşti, cu trunchi, braţe, picioare şi 
capete rotunjite. 

Feţele fuseseră cioplite primitiv, apoi pictate ca să capete 
trăsături de copii. 

— O achiziţie nouă? întrebă el. 

— Idoli foarte rari de ceremonii religioase, aparţinând unui trib 
indian obscur, răspunse Zolar. 

— Cum ai dat peste ei? 

— Doi vânători de artefacte le-au descoperit într-un adăpost 
străvechi de piatră, sub o stâncă. 

— Sunt autentici? 

— Absolut. Zolar luă un idol şi-l ridică în picioare: Pentru 
indienii Montolo care trăiesc în Deşertul Sonoran, în apropierea 
fluviului Colorado, ei reprezintă zeii Soarelui, Lunii, Pământului şi 
Apei dătătoare de viaţă. Au fost ciopliţi cu veacuri în urmă şi sunt 
folosiţi în ceremonii speciale care marchează ajungerea la 
maturitate a băieţilor şi fetelor. Ceremoniile sunt pline de 
misticism şi se organizează la fiecare doi ani. Idolii aceştia 
reprezintă însăşi esenţa religiei Montolo. 

— Cât apreciezi că valorează? 

— Pentru anumiţi colecționari preţul poate ajunge chiar la 
două sute de mii de dolari. 

— Aşa de mult? 

Zolar încuviinţă din cap: 

— Cu condiţia ca muşteriul să nu ştie despre blestemul care se 
abate asupra deţinătorilor lor. 

— Intotdeauna există un blestem, chicoti Sarason. 

— Cine poate şti? ridică din umeri celălalt. Din surse autorizate 

ştiu că cei doi hoţi au avut ghinion. Unul a murit într-un accident 
de maşină, iar celălalt a contractat o boală incurabilă. 

— Şi tu crezi aiurelile astea? 

— Eu cred doar în cele mai frumoase lucruri pe care le oferă 
viaţa, spuse Zolar şi-şi apucă fratele de braţ. Haide! Ne aşteaptă 
prânzul. 

Ciocniră paharele umplute cu vin şi Zolar înclină din cap spre 
Sarason: 

— Povesteşte-mi acum despre Peru. 

Pe Sarason îl amuzase dintotdeauna faptul că tatăl lor 
insistase ca fiii şi fiicele sale să adopte şi să-şi legalizeze nume 
diferite. Fiind cel mai mare, doar Zolar purta numele familiei. 
Vastul imperiu comercial internaţional pe care bătrânul Zolar îl 
crease înainte de moarte era împărţit în mod egal între cei şapte 
fraţi - cinci băieţi şi două fete. Fiecare devenise director executiv 
al unei galerii de obiecte de artă şi antichităţi, al unei case de 
licitaţii sau al unei firme de import-export. Operațiunile aparent 
separate ale familiei formau, în realitate, o singură entitate, un 
conglomerat deţinut în comun şi numit în secret So/pemachaco. 
Necunoscut şi neînregistrat de agenţiile financiare 
guvernamentale internaţionale şi nici de burse, îl avea ca 
director general pe Joseph Zolar, în calitate de cap al familiei. 

— După gafele comise de ignoranţii noştri, pare un miracol c- 
am reuşit să salvez majoritatea artefactelor şi să le scot din ţară. 
Ca să nu mai amintesc de intervenţia oficialităților americane... 

— Serviciul Vamal al Statelor Unite sau Departamentul 
Antidrog? 

— Nici unul din ele, ci doi ingineri de la NUMA care au apărut 
din senin, când Juan Chaco a transmis apelul de ajutor, după ce 
Kelsey şi fotograful rămăseseră blocaţi în puţul sacrificial. 

— In ce fel au cauzat probleme? 

Sarason îi spuse întreaga poveste, de la uciderea adevăratului 
Doc Miller de către Amaru, până la evadarea lui Pitt şi a 
tovarăşilor săi din valea Viracocha şi până la moartea lui Juan 
Chaco. Incheie cu estimarea valorii artefactelor pe care le luase 
din vale şi cu felul în care aranjase să fie transportate în Callao şi 
apoi să părăsească Peru în compartimentul secret din interiorul 
unui petrolier deţinut de o filială a Companiei Zolar International. 
Era una din cele două nave identice, utilizate în scopul precis al 
contrabandei cu opere de artă furate, simultan cu transportul 
unor cantităţi mici de ţiţei. 

Zolar rămase privind în gol spre deşert: 

— Steaua aztecă... Trebuie să ajungă la San Francisco peste 
patru zile. 

— In cazul ăsta intră în sfera de activitate a fratelui Charles. 

— Da, Charles a aranjat ca marfa ta să fie transportată la 
centrul nostru de distribuţie din Galveston, unde se va ocupa de 
restaurarea artefactelor. Zolar ridică paharul pentru a-i fi 
reumplut: Cum ţi se pare vinul? 

— Excelent, dar niţel cam sec pentru gustul meu. 

— Poate că ţi-ar plăcea un sauvignon alb de Touraine. Are un 
buchet plăcut care păstrează aroma strugurilor de provenienţă. 

— N-am dobândit niciodată gustul tău pentru vinuri fine, frate! 
Mă voi mulţumi cu o bere. 

Zolar nu trebui să-i comande servitoarei. Aceasta se îndepărtă 
silențios şi reveni după câteva minute cu un pahar răcit şi cu o 
sticlă de bere Coors. 

— Imi pare rău de Chaco, rosti Zolar. A fost un asociat loial. 

— N-am avut de ales. Se speriase după fiasco-ul din valea 
Viracocha şi arunca ameninţări voalate de demascare a 
organizaţiei So/pemachaco. N-ar fi fost înţelept să-i îngăduim să 
cadă în mâinile anchetatorilor poliţiei peruviene. 

— Ca întotdeauna, am încredere în deciziile tale. A mai rămas 
Tupac Amaru... Care-i situaţia lui? 

— Ar fi trebuit să fi murit, răspunse Sarason, dar, când am 
revenit la templu după atacul mercenarilor noştri, l-am găsit sub 
un maldăr de dărâmături, respirând încă. Imediat ce artefactele 
au fost scoase şi încărcate în trei elicoptere militare ale căror 
echipaje de zbor a trebuit să le cumpăr regeşte, i-am plătit pe 
huaqueros locali să-l transporte pe Amaru în satul lor, unde să-l 
îngrijească. În câteva zile cred că o să fie pe picioare. 

— Ar fi fost înţelept dacă l-ai fi îndepărtat şi pe el. 

— M-am gândit la asta, însă Amaru nu ştie nimic ce ne-ar 
putea aduce Interpolul la uşă. 

— Mai vrei friptură? 

— Da, mulţumesc. 

— Nu-mi place totuşi ca un câine turbat să umble liber prin 
casa mea. 

— Nu-ţi face griji! Ca o ironie a sorții, tocmai Chaco mi-a oferit 
ideea să-l păstrez pe Amaru în slujba noastră. 

— De ce - ca să poată ucide babe nevinovate, atunci când îl 
apucă amocul? 

— Nici vorbă despre ceva atât de vulgar, zâmbi Sarason, dar, 
cu toate acestea, este posibil ca individul să se dovedească util. 

— Ca asasin plătit? 

— Prefer să mă gândesc la el ca la o persoană care înlătură 
obstacole. Să fim sinceri, frate! Eu nu pot continua să-i elimin 
personal pe duşmanii noştri, fără riscul de a fi, în cele din urmă, 
descoperit şi prins. Familia ar trebui să se considere norocoasă 
pentru că sunt singurul care ucide, dacă este necesar. Amaru 
este un călău ideal. Lui îi face plăcere să omoare. 

— Asigură-te doar că-l ţii zdravăn în lesă, atunci când îl scoţi 
din cuşcă. 

— Nu-ţi face griji, îl linişti Sarason, apoi schimbă subiectul 
discuţiei. Ai în vedere ceva clienţi pentru marfa chachapoya? 

— Pedro Vincente, un contrabandist de droguri, răspunse 
Zolar. Salivează după orice obiect precolumbian şi, în plus, 
prezintă avantajul că plăteşte cu bani gheaţă, fiindcă aşa îşi 
spală banii proveniţi din droguri. 

— lar tu foloseşti banii respectivi pentru a finanța operaţiunile 
noastre clandestine cu obiecte de artă şi artefacte. 

— Mi se pare un aranjament echitabil pentru toţi cei implicaţi. 

— Cât de repede le vinzi? 

— Voi aranja o întâlnire cu Vincente imediat după ce Martha 
recondiţionează şi pregăteşte obiectele. In zece zile, ar trebui să- 
ţi primeşti partea de profit. 

Sarason încuviinţă din cap şi privi bulele ce se ridicau din 
berea din pahar: 

— Joseph, cred că-mi citeşti gândurile. Mă gândesc în mod 
serios să mă retrag din afacerile familiei, cât timp mai sunt 
sănătos. 

Zolar îl examină cu un surâs viclean: 

— Fă-o şi vei da cu piciorul la două sute de milioane de dolari. 

— Ce vrei să spui? 

— Partea ta din comoară. 

Sarason se opri cu furculiţa în dreptul gurii: 

— Ce comoară? 

— Eşti ultimul din familie care află despre trofeul incredibil pe 
care suntem aproape gata să punem mâna. 

— Nu te-nţeleg... 

— Obiectul care ne va duce la comoara lui Huascar. Zolar îl 
privi şiret o clipă, apoi zâmbi: Avem costumul de aur de la 
Tiapollo. 

Furculiţa căzu zăngănind în farfurie şi Sarason rămase 
holbându-se neîncrezător: 

— Ai găsit veşmântul de aur al mumiei lui Naymlap? Este cu 
adevărat în mâinile tale? i 

— În mâinile noastre, frăţioare. Într-o seară, pe când căutam 
prin vechile documente de afaceri ale tatei, am dat peste un 
registru care enumera tranzacţiile lui ilegale. El a pus la cale 
furtul mumiei din muzeul spaniol. 

— Vulpea bătrână n-a suflat niciodată vreun cuvânt! 

— L-a considerat momentul de vârf al carierei lui de spărgător, 
totuşi subiectul era prea fierbinte ca să-l dezvăluie chiar şi 
propriei familii. 

— Cum i-ai dat de urmă? 

— Tata consemnase că-l vânduse unui mafiot sicilian bogat. L- 
am trimis pe fratele Charles să investigheze, fără să mă aştept 
că va descoperi mare lucru pe o pistă veche de peste şaptezeci 
de ani. Charles a găsit vila mafiotului, care decedase între timp şi 
s-a întâlnit cu fiul său. Acesta i-a spus că tatăl lui ţinuse ascunse 
mumia şi costumul până în 1984, când murise la frumoasa vârstă 
de nouăzeci şi şapte de ani. După aceea fiul vânduse mumia pe 
piaţa neagră prin intermediul rudelor sale din New York. 
Cumpărătorul se numea Rummel şi era un bogătaş din Chicago 
care se ocupa de afaceri cu fier vechi. 

— Mă surprinde că fiul a stat de vorbă cu Charles. Familiile 
mafiote nu sunt renumite pentru dezvăluirea afacerilor cu 
obiecte furate. 

— Nu numai că a stat de vorbă, continuă Zolar, ci l-a primit pe 
fratele nostru ca pe o rudă regăsită după mult timp şi a cooperat 
din toată inima, oferindu-i numele cumpărătorului din Chicago. 

— L-am subestimat pe Charles, zise Sarason terminând ultima 
îmbucătură din friptura la tavă. Nu-i cunoşteam talentul în 
obţinerea de informaţii. 

— Trei milioane de dolari bani gheaţă au jucat un rol 
important. 

— Nu suntem niţel cam generoşi? se încruntă Sarason. 
Costumul nu poate valora nici jumătate din suma asta pentru un 
colecţionar cu buzunare largi, care trebuie să-l ţină ascuns. 

— Nici vorbă, investiţia este minoră dacă imaginile gravate pe 
costum ne vor duce la lanţul de aur al lui Huascar. 

— Un „trofeu incredibil”! repetă Sarason cuvintele fratelui său. 
Ca valoare, nu poate fi comparat cu nici o comoară din istoria 

lumii. 

— Vrei desert? întrebă Zolar. O felie de tort de ciocolată cu 
caise? 

— O felie foarte subţire şi o cafea tare, răspunse Sarason. Cât 
a costat cumpărarea costumului de la bogătaşul din Chicago? 

Zolar făcu un gest din cap şi servitoarea se conformă tot în 
tăcere: 

— Nici un cent. L-am furat. Printr-un noroc, fratele Samuel din 
New York îi vânduse lui Rummel cea mai mare parte a colecţiei 
sale de antichităţi precolumbiene ilegale şi cunoştea locaţia 
galeriei secrete în care se afla costumul. El şi Charles au acţionat 
împreună pentru a pune la cale spargerea. 

— Tot nu-mi vine să cred că-i în mâinile noastre. 

— Charles şi Sam au avut, de altfel, un noroc deosebit. Au 
şterpelit costumul din apartamentul lui Rummel cu puţin înainte 
ca agenţii Serviciului Vamal să percheziţioneze locul. 

— Crezi că au fost informaţi? 

— In nici un caz de la unul de-ai noştri. Fraţii noştri au scăpat 
perfect curati. 

— Unde au dus costumul? 

Zolar surâse, dar ochii îi rămaseră inexpresivi: 

— Nicăieri. L-au lăsat în clădire. Au închiriat un apartament cu 
şase etaje mai jos de Rummel şi l-au ascuns acolo până-l vom 
putea duce fără griji la Galveston, pentru a fi examinat. Atât 
Rummel cât şi agenţii cred că a părăsit deja clădirea într-un 
camion pentru mutat mobile. 

— O idee elegantă. Dar ce se va-ntâmpla în continuare? 
Imaginile gravate pe învelişul de aur trebuie descifrate şi nu va fi 
deloc uşor. 

— Am angajat cei mai buni specialişti în arta incaşă pentru a 
interpreta şi descifra glifele. O echipă formată din doi soţi. El este 
antropolog şi ea, arheolog şi analist expert în decodificări cu 
ajutorul calculatorului. 

— Ar fi trebuit să ştiu că te gândeşti la toate, aprobă Sarason, 
amestecând în ceaşca de cafea. Trebuie totuşi să sperăm că 
versiunea traducerii lor este corectă, altfel vom irosi o mulţime 
de timp şi bani, bântuind Mexicul în căutare de fantome. 

_ — Avem timpul de partea noastră, îl asigură Zolar, încrezător. 
In afară de noi, cine ar putea avea vreun indiciu despre locul 
unde a fost îngropată comoara? 

După o expediţie lipsită de succes în arhivele Bibliotecii 
Congresului, unde sperase să găsească dovezi care să-l apropie 
de soarta finală a lui Concepcion, Julien Perlmutter rămase în 
vasta sală de lectură. Inchise o copie a jurnalului de bord al lui 
Francis Drake în care acesta îşi descrisese călătoria în jurul lumii 
şi pe care îl prezentase reginei Elisabeta. Jurnalul, despre care se 
credea că fusese pierdut cu secole în urmă, fusese recent 
descoperit în subsolurile prăfuite ale arhivelor regale britanice. 

Lăsându-şi trupul mătăhălos pe spate în scaun, Perlmutter 
suspină. Jurnalul adăuga prea puţine la ceea ce ştia. Drake 
trimisese Concepcion spre Anglia sub comanda lui Thomas 
Cuttill, navigatorul-şef al lui Go/den Hind. Galionul nu mai fusese 
văzut niciodată şi se bănuia că fusese înghiţit de ocean cu 
întregul echipaj. 

Unica menţiune legată de soarta galionului Concepcion nu era 
însă confirmată. Ea provenea dintr-o carte pe care Perlmutter îşi 
amintea că o citise în lecturile sale despre Amazon, publicată în 
1939 de jurnalistul-explorator Nicholas Bender, care urmase 
rutele primilor exploratori porniţi în căutarea lui El Dorado. 
Perlmutter solicită cartea şi o reexamină. In secţiunea „Note” 
exista o referire succintă la o expediţie portugheză de explorare 
din 1594, care întâlnise un englez stabilit într-un trib de băştinaşi 
din vecinătatea Amazonului. Englezul afirma că fusese marinarul 
lui Francis Drake, care-i dăduse comanda unui galion de comori 
spaniol ce fusese târât în junglă de un tsunami imens. 
Portughezii îl consideraseră nebun şi-şi continuaseră misiunea, 
lăsându-l în aşezarea unde îl găsiseră. 

Perlmutter îşi notă editura care publicase cartea, apoi restitui 
jurnalul lui Drake şi volumul lui Bender şi luă un taxi spre casă. 
Se simţea descurajat, deşi nu era prima dată când nu izbutise să 
descopere indiciul unui puzzle istoric în cele douăzeci şi cinci de 
milioane de cărţi şi patruzeci de milioane de manuscrise ale 
bibliotecii. Dacă exista o cheie pentru a descuia misterul lui 
Concepcion, aceasta era îngropată altundeva. 

De pe bancheta din spate a taxiului, bărbatul privea pe geam 
spre automobile şi clădiri, fără să le vadă, de fapt. Din experienţa 
personală ştia că fiecare cercetare îşi avea ritmul propriu de 

înaintare. Unele azvârleau răspunsurile esenţiale ca pe nişte 
jerbe de artificii, pe când altele se încâlceau într-un labirint 
nesfârşit de fundături, pentru a muri lent, fără soluţie. Enigma 
Concepcion era altfel - apărea ca o umbră ce-i aluneca printre 
degete. Oare Nicholas Bender citase o sursă autentică sau 
înfrumuseţase o legendă, aşa cum erau ispitiţi să procedeze atât 
de mulţi autori de nonficţiune? 

Intrebarea continua să-l obsedeze când ajunse în cabinetul 
său de lucru dezordonat. Pe poliţa de deasupra căminului, un 
ceas naval arăta ora 15.35. Dispunea încă de suficient timp 
pentru a da câteva telefoane înainte ca majoritatea firmelor să-şi 
încheie programul de lucru. Se instală la birou într-un elegant 
scaun rotativ capitonat cu piele şi apelă informaţiile din New 
York. Operatoarea îi comunică numărul de telefon al editurii care 
publicase cartea lui Bender aproape înainte să-şi fi terminat 
întrebarea. După aceea Perlmutter îşi turnă un coniac Napoleon 
şi sună la editură. „Fără îndoială, gândi el, altă fundătură. De 
acum probabil că Bender e mort, ca şi redactorul său.” 

— Falkner and Massey, răspunse o voce feminină cu puternic 
accent newyorkez. 

— AŞ dori să discut cu redactorul lui Nicholas Bender, vă rog. 

— Nicholas Bender? 

— Este unul dintre autorii publicaţi de dumneavoastră. 

— Regret, domnule, dar nu cunosc numele. 

— Cu destul de mult timp în urmă, domnul Bender a scris cărţi 
de călătorii şi aventuri. Poate că şi-l aminteşte vreun angajat mai 
vechi al editurii. 

— O să vă fac legătura cu domnul Adams, redactorul-şef. 
Dumnealui este cel mai vechi pe aici. 

— Mulţumesc. 

După treizeci de secunde, un bărbat rosti: 

— Frank Adams la telefon. 

— Domnule Adams, numele meu este Saint Julien Perlmutter. 

— Incântat să vă aud, domnule Perlmutter. Am auzit de 
dumneavoastră. Sunaţi din Washington? 

— Da, aici locuiesc. 

— Să ne aveţi în vedere, dacă vă decideţi să publicaţi ceva 
despre istoria marinei. 

— Mai întâi ar trebui să termin măcar una dintre cărţile pe 
care le-am început, râse Perlmutter. Cred că vom îmbătrâni 
amândoi, aşteptând ca eu să termin măcar un manuscris. 

— La şaptezeci şi patru de ani, sunt deja destul de bătrân, 
replică vesel Adams. 

— Exact acesta este şi motivul pentru care v-am telefonat. Vă 
amintiţi de un autor pe nume Nicholas Bender? 

— Cum să nu! In tinereţe a fost, mai degrabă, un aventurier. 
Am publicat multe cărţi de-ale lui, în care şi-a descris călătoriile 
din zilele dinainte ca voiajurile pe tot globul să fi fost descoperite 
de turiştii din clasa mijlocie. 

— Incerc să găsesc sursa unei trimiteri pe care a făcut-o într-o 
carte intitulată Pe urmele lui El Dorado. 

— Este una din cele mai vechi. Cred că am publicat-o pe la 
începutul anilor '40. 

— Mai exact, în 1939. 

— In ce fel v-aş putea ajuta? 

— Mă gândeam că poate Bender şi-a donat notițele şi 
manuscrisele la arhiva unei universităţi. Aş fi dorit să le studiez. 

— Chiar nu ştiu ce a făcut cu materialele lui, răspunse Adams. 
Va trebui să-l întreb. 

— Mai trăieşte? exclamă Perlmutter surprins. 

— Vai de mine, da! Am cinat împreună acum mai puţin de trei 
luni. 

— Trebuie să fie trecut de nouăzeci de ani... 

— Nicholas are optzeci şi patru de ani. Cred că împlinise 
douăzeci şi cinci când a scris Pe urmele lui El Dorado. A fost a 
doua dintre cele douăzeci şi şase de cărţi pe care i le-am 
publicat. Ultima a apărut în 1978 - o carte despre drumeţii în 
Yukon. 

— Domnul Bender mai este în deplinătatea facultăţilor 
mintale? _ 

— Fără doar şi poate! In ciuda faptului că are o sănătate 
şubredă, mintea îi este ascuţită ca briciul. 

— Imi puteţi da un număr de telefon la care să-l contactez? 

— Mă îndoiesc că ar accepta să preia telefoane de la străini. 
După moartea soţiei, a devenit mai degrabă un sihastru. 
Locuieşte la o fermă mică din Vermont, aşteptându-şi, din 
păcate, sfârşitul. 

— N-aş dori să mă credeţi lipsit de inimă, făcu Perlmutter, dar 
este extrem de important să discut cu dumnealui. 

— Deoarece sunteţi o autoritate bine cunoscută în domeniul 
maritim şi, în acelaşi timp, un gurmand celebru, sunt convins că 
n-ar refuza să discute cu dumneavoastră. Pentru siguranţă, 

îngăduiţi-mi mai întâi să pregătesc terenul. Puteţi să-mi daţi un 
număr de telefon, pentru cazul în care doreşte să vă sune direct? 

Perlmutter îi comunică redactorului numărul de telefon pe 
care îl dădea numai prietenilor apropiaţi. 

— Vă mulţumesc, domnule Adams. Dacă voi scrie vreodată un 
manuscris despre naufragii, veţi fi primul redactor care îl va citi. 

Inchise telefonul, se duse în bucătărie, deschise frigiderul, 
desfăcu cu gesturi experte o duzină de stridii din golful 
Californiei, turnă câteva picături de sos Tabasco şi oţet de vin în 
cochiliile deschise şi le înfulecă, însoţindu-le cu o sticlă de bere 
Anchor Steam. Estimase perfect intervalul de timp. De abia 
linsese stridiile şi aruncase la gunoi sticla goală, când sună 
telefonul. 

— Julien Perlmutter, rosti el. 

— Bună ziua, se auzi un glas remarcabil de profund. Numele 
meu este Nicholas Bender. Frank Adams mi-a spus că doriţi să 
staţi de vorbă cu mine. 

— Da, domnule Bender. Vă mulţumesc pentru telefon. Nu mă 
aşteptasem să fiţi atât de prompt. 

— Intotdeauna am fost încântat să stau de vorbă cu cititorii 
mei, râse Bender. N-au mai rămas prea mulţi. 

— Cartea care mi-a atras atenţia a fost Pe urmele lui El 
Dorado. 

— Da, da... Cred că-n expediţia aceea infernală a fost cât pe- 
aici să mor de vreo zece ori. 

— Aţi menţionat o misiune portugheză de explorare care 
descoperise un marinar al lui Francis Drake printre băştinaşii din 
jungla Amazonului. 

— Thomas Cuttill, răspunse Bender fără cea mai mică ezitare. 
Da, îmi aduc aminte că am inclus amănuntul acela în carte. 

— Mi-aţi putea spune care a fost sursa acestei informaţii? 
întrebă Perlmutter şi simţi cum îi cresc speranţele văzând că 
Bender îşi aminteşte atât de repede. 

— Domnule Perlmutter, vă pot întreba ce anume urmăriţi? 

— Cercetez istoria unui galion spaniol de comori care a fost 
capturat de Drake. Majoritatea surselor afirmă că s-ar fi 
scufundat pe drumul spre Anglia, dar, potrivit relatării 
dumneavoastră despre Thomas Cuttill, se pare că a fost târât în 
junglă de un tsunami. 

— Perfect adevărat, replică Bender. Aş fi căutat eu însumi 
corabia, dacă aş fi crezut că exista cea mai mică şansă de-a o 

găsi. Dar în regiunea unde a dispărut, jungla este atât de deasă, 
încât ar trebui, la propriu, să vă împiedicaţi de epavă, înainte s-o 
vedeţi. 

— Aveţi certitudinea că relatarea portughezilor despre Cuttill 
nu este o simplă născocire ori legendă? 

— Este un fapt istoric în privinţa căruia nu poate exista 
îndoială. 

— Cum puteţi fi atât de sigur? 

— Deţin sursa respectivă. 

Pe moment, Perlmutter fu buimăcit: 

— Scuzaţi-mă, domnule Bender. Nu v-am înţeles ideea... 

— Ideea, domnule Perlmutter, este că deţin jurnalul lui 
Thomas Cuttill. 

— Ei, pe dracu’! nu se putu abţine Perlmutter. 

— Exact! răspunse triumfător Bender. Cuttill i l-a înmânat 
conducătorului expediției portugheze, cu rugămintea de a-l 
expedia la Londra, dar portughezul l-a predat viceregelui din 
Macapa. Acesta l-a pus alături de depeşele oficiale ce au fost 
trimise la Lisabona, iar acolo jurnalul a trecut prin mai multe 
mâini, înainte de a poposi într-un anticariat de unde l-am 
cumpărat pentru echivalentul a treizeci şi şase de dolari. Asta 
însemna o grămadă de bani în 1937, cel puţin pentru un tinerel 
de douăzeci şi trei de ani care cutreiera lumea trăind de pe o zi 
pe alta. 

— In ziua de azi, jurnalul acela trebuie să valoreze mult mai 
mult de treizeci şi şase de dolari. 

— Sunt sigur! Un intermediar mi-a oferit cândva zece mii de 
dolari pentru el. 

— L-aţi refuzat? 

— Nu vând niciodată suvenirurile pe care le am din călătoriile 
mele, pentru ca alţii să poată profita. 

— Pot lua avionul spre Vermont ca să citesc jurnalul? întrebă 
precaut Perlmutter. 

— Mă tem că nu. 

Perlmutter tăcu, întrebându-se cum să-l convingă pe Bender 
să-i îngăduie să examineze jurnalul lui Cuttill. 

— Pot să vă întreb de ce? 

— Sunt un bătrân bolnav, a cărui inimă refuză să se oprească. 

— In nici un caz nu aveţi vocea unui om bolnav. 

— Ar trebui să mă vedeţi. Numeroasele boli de care am suferit 
în timpul voiajurilor mele au revenit pentru a distruge ceea ce 

mi-a mai rămas din trup. Nu sunt o imagine încântătoare, aşa că 
primesc rareori vizitatori. Vă voi spune însă cum voi proceda, 
domnule Perlmutter. Vă voi trimite cartea în dar. 

— Dumnezeule, domnule Bender, nu trebuie să... 

— Nu, nu, insist! Frank Adams mi-a povestit despre magnifica 
dumneavoastră bibliotecă despre corăbii. Prefer ca jurnalul să fie 
deţinut de o asemenea persoană, care-l poate aprecia, decât de 
un colecţionar care să-l pună pur şi simplu pe un raft pentru a-şi 
impresiona prietenii. 

— Este extrem de amabil din partea dumneavoastră, rosti 
Perlmutter sincer. Vă sunt realmente recunoscător pentru 
această generozitate. 

— Luaţi-l şi bucuraţi-vă de el, spuse Bender cu eleganţă. 
Presupun că veţi dori să-l studiaţi cât mai repede cu putinţă. 

— N-aş vrea să vă supun la eforturi... 

— Câtuşi de puţin. Il voi expedia cu Federal Express, aşa că-l 
veţi primi chiar mâine-dimineaţă. 

— Vă mulţumesc, domnule Bender. Vă mulţumesc foarte mult! 
Voi trata jurnalul cu tot respectul pe care-l merită. 

— In regulă. Sper că veţi găsi ceea ce căutaţi. 

— Aşa sper şi eu, încuviinţă Perlmutter, simțind că încrederea 
îl copleşeşte după norocul neaşteptat. Credeţi-mă, aşa sper şi 

l 
= x xk x 

A doua zi la 10.20, Perlmutter deschise uşa casei înainte ca 
şoferul furgonetei Federal Express să fi putut apăsa butonul 
soneriei. 

— Inţeleg că-l aşteptaţi cu nerăbdare, domnule Perlmutter, 
rosti tânărul cu păr negru, ochelari şi surâs prietenos. 

— Aşa cum îl aşteaptă copiii pe Moş Crăciun, râse Perlmutter 
şi semnă recipisa de primire. 

Se grăbi să revină în cabinet, deschizând sigiliul plicului chiar 
în timp ce mergea. Se aşeză la birou, îşi puse ochelarii şi luă 
jurnalul lui Thomas Cuttill, ca şi cum ar fi fost potirul Sfântului 
Graal. Coperta fusese făcută din pielea unui animal pe care nu-l 
putea identifica, iar paginile erau pergament îngălbenit, excelent 
păstrat. Cerneala era brună, probabil o fiertură obţinută de Cuttill 
din rădăcină de copac. Conţinea doar douăzeci de pagini, scrise 
în stilul pitoresc al prozei din epoca elisabetană. Caligrafia părea 
îngrijită, iar greşelile ortografice nu erau foarte abundente, 
indicând o persoană destul de educată pentru vremea sa. Prima 

însemnare era datată martie 1578, dar fusese scrisă mult mai 
târziu: 


„Ciudatele mele păţanii din ultimi şaisprezece ani, 
înfăţişate de Thomas Cuttill, de loc din Devonshire”. 


Era relatarea unui marinar naufragiat, azvârlit pe țărm după 
ce supravieţuise ca prin minune furiei violente a oceanului, 
pentru ca după aceea să îndure greutăţi incredibile într-un ţinut 
sălbatic, în tentativa nereuşită de a reveni acasă. Pe măsură ce 
citi însemnările, care începeau cu plecarea lui Cuttill din Anglia 
alături de Drake, Perlmutter observă că erau scrise într-un stil 
mult mai onest decât naraţiunile din secolele recente, care 
abundau în predici, exagerări romantice şi clişee. Tenacitatea lui 
Cuttill, dorinţa sa de supravieţuire şi ingeniozitatea de care 
dăduse dovadă în depăşirea unor obstacole teribile fără să 
implore niciodată ajutorul Divinităţii, îl impresionară profund pe 
Perlmutter. Cuttill era un bărbat pe care i-ar fi plăcut să-l fi 
cunoscut. 

După ce îşi dăduse seama că era unicul supravieţuitor de pe 
galionul ce fusese târât mulţi kilometri în interiorul uscatului, 
Cuttill preferase să aleagă pericolele necunoscute ale munţilor şi 
ale junglei decât să fie prins şi torturat de spaniolii răzbunători, 
care clocoteau de furie după capturarea îndrăzneață a galionului 
lor de către detestatul Drake. Cuttill ştia doar că Oceanul Atlantic 
se afla undeva, spre răsărit, dar cât de departe, nu putea nici 
măcar să ghicească. Să ajungă la ocean şi apoi să găsească o 
corabie binevoitoare care să-l ducă în Anglia aveau să fie 
adevărate miracole, totuşi era singura cale ce i se deschidea. 

Pe versanţii vestici ai Anzilor, spaniolii întemeiaseră deja 
colonii cu domenii întinse, unde trudeau incaşii mândri cândva, 
care fuseseră înrobiţi şi decimaţi de tratamentul inuman şi de 
epidemiile de pojar şi varicelă. Cuttill străbătuse domeniile 
acelea la adăpostul întunericului, furând hrană cu fiecare ocazie 
ce i se ivea. După două luni în care parcursese doar câţiva 
kilometri nopţile, pentru a-i ocoli pe spanioli şi a se feri de 
indienii care l-ar fi putut trăda, traversase prin văi izolate Munţii 
Anzi ce divizau continentul pe lungime şi coborâse în iadul verde 
al bazinului amazonian. 

Din clipa aceea, viaţa lui Cuttill devenise de-a dreptul un 
coşmar. Se străduise să înainteze prin mlaştini nesfârşite ce-i 

ajungeau până la brâu şi îşi croise drum prin jungle atât de dese, 
încât trebuia să reteze cu cuțitul fiecare metru de vegetaţie. 
Roiurile de insecte, şerpii şi aligatorii erau pericole constante, iar 
şerpii atacau adesea fără avertisment. Suferise de dizenterie şi 
febră, totuşi nu se oprise, în ciuda faptului că, de multe ori, 
străbătuse doar 100 de metri într-o zi întreagă. După câteva luni 
nimerise peste o aşezare de băştinaşi ostili, care-l făcuseră 
imediat prizonier şi-l ţinuseră sclav timp de cinci ani. 

In cele din urmă, Cuttill izbutise să evadeze, furând o canoe şi 
vâslise pe Amazon noaptea, sub razele palide ale lunii. Se 
îmbolnăvise de malarie şi fusese în pragul morţii. Pe când plutea 
fără cunoştinţă în canoe, fusese găsit de un trib de femei cu 
plete lungi, care-l îngrijiseră până se însănătoşise. Fusese acelaşi 
trib pe care exploratorul spaniol Francisco de Orellana îl 
descoperise în timp ce căuta zadarnic El Dorado. El denumise 
fluviul „Amazonas” în cinstea războinicelor amazoane din 
legendele greceşti, deoarece băştinaşele trăgeau cu arcul la fel 
de bine ca bărbaţii. 

Cuttill introdusese în viaţa tribului o serie de dispozitive 
simple, care uşuraseră munca femeilor şi a puţinilor bărbaţi care 
trăiau cu ele. Construise o roată de olar şi-i învățase cum să facă 
oale mari şi recipiente pentru apă. Făurise roabe şi roţi hidraulice 
pentru irigație şi le arătase cum să folosească scripeţii pentru a 
ridica greutăţi mari. Privit în scurt timp ca un zeu, englezul 
dusese o viaţă plăcută în mijlocul tribului. Le luase de neveste pe 
trei dintre femeile cele mai atrăgătoare şi avusese repede copii. 

Dorinţa lui de a-şi revedea patria se diminuase treptat. Era 
burlac atunci când plecase din Anglia şi avea certitudinea că nu-i 
mai rămăseseră rude sau vechi tovarăşi de echipaj care să-i 
salute întoarcerea. Mai exista apoi posibilitatea ca Drake, un 
adept sever al disciplinei, să ceară să fie pedepsit fiindcă 
pierduse Concepcion. 

Nemaifiind în stare din punct de vedere fizic să îndure lipsurile 
şi greutăţile unei călătorii lungi, Cuttill se hotărâse, cu inima 
grea, să-şi petreacă restul vieţii pe malurile Amazonului. Când 
portughezii trecuseră pe acolo, le înmânase jurnalul său, 
rugându-i să-l expedieze cumva în Anglia pentru a ajunge în 
mâinile lui Francis Drake. 

După ce termină de citit, Perlmutter se lăsă pe spate în 
scaunul său, îşi scoase ochelarii şi se frecă la ochi. Orice îndoieli 
pe care le-ar fi putut avea în străfundul minţii cu privire la 

autenticitatea jurnalului se evaporaseră rapid. Caligrafia de pe 
pergament se remarca prin trăsături apăsate şi energice, 
neaducând deloc cu scrisul unui nebun bolnav şi muribund. 
Descrierile lui Cuttill nu păreau născocite sau înfrumuseţate. 
Perlmutter era convins că greutăţile şi întâmplările suferite de 
navigatorul-şef al lui Francis Drake se petrecuseră în realitate şi 
că relatarea fusese scrisă în mod onest de cineva care trăise 
toate aventurile acelea. 

Perlmutter reveni la miezul căutării sale - succinta menționare 
făcută de Cuttill a comorilor lăsate de Drake în calele lui 
Concepcion. lşi puse ochelarii înapoi pe impunătorul său nas roşu 
şi reciti ultima însemnare din jurnal: 


„Neabătută îmi este mintea ca o corabie curajoasă, 
înaintea vântului de miazănoapte. Nu mă voi înturna în 
meleagu' meu de baştină. Tare mă tem că căpitanu' Drake 
este oţărât pe mine fincă n-am adus în Anglia comorile 
vechi şi besacteaua de giad cu şfara cu noduri, ca să le 
arate bunei Regine Bess. Lăsatu-le-am lăsat în galionu' 
eşuat. lo voi fi îngropat aici, printre oameni care este acum 
familia mea. Scrisă de mâna lui Thomas Cuttill, navigator- 
şef pe Golden Hind, într-o zi necunoscută din anu' 1594.” 


Perlmutter îşi ridică încet ochii şi se uită la tabloul spaniol din 
secolul al XVII-lea de pe peretele cabinetului, care zugrăvea o 
flotilă de galioane navigând în lumina aurie a amurgului. ÎI găsise 
într-un bazar din Segovia şi-l cumpărase la o zecime din valoarea 
sa reală, închise cu grijă jurnalul fragil, îşi ridică trupul mătăhălos 
din scaun şi începu să se plimbe prin încăpere cu mâinile la 
spate. 

Un marinar al lui Francis Drake trăise într-adevăr şi murise 
undeva pe malurile Amazonului. Un galion spaniol fusese într- 
adevăr târât în jungla de pe coastă de un tsunami uriaş. lar o 
casetă din jad conţinând şnururi cu noduri existase într-adevăr 
cândva. Era oare posibil să se mai afle printre scândurile 
putrezite ale galionului, îngropată adânc în junglă? Un mister 
vechi de patru sute de ani se ivise pe neaşteptate din umbrele 
timpului şi dezvăluise un indiciu ademenitor. Perlmutter era 
încântat că eforturile sale de investigare fuseseră încununate de 
succes, dar ştia prea bine că această confirmare a sâmburelui de 
adevăr conţinut de legendă nu era decât primul pas ispititor în 

vânarea unei comori. 
Următorul pas şi cel mai complicat era de a îngusta teatrul 
căutărilor la o scenă cât mai mică. 

Hiram Yaeger îşi adora supercalculatorul la fel de mult ca pe 
soţie şi pe copii, ba poate chiar mai mult; rareori se putea 
smulge din faţa imaginilor de pe monitorul gigantic pentru a 
reveni acasă, în sânul familiei. Calculatoarele deveniseră viaţa lui 
din primul moment în care privise ecranul unui monitor şi tastase 
o comandă. lubirea aceea nu pălise niciodată, ci, dimpotrivă, 
sporise o dată cu trecerea anilor, mai ales după ce construise o 
unitate monstruoasă, proiectată chiar de el, pentru vasta bază 
de date a NUMA. Incredibila etalare a puterii de colectare a 
informaţiilor aflate la îndemâna sa nu înceta să-l uluiască. 
Mângâia tastatura cu degetele ca pe o fiinţă vie şi se emoţiona 
ori de câte ori fragmentele de informaţii începeau să se lege, 
oferind o soluţie. 

Yaeger era conectat la o reţea vastă de calcul de mare viteză, 
care deţinea capacitatea de a transfera volume enorme de date 
digitale între biblioteci, arhive de ziare, laboratoare de cercetare, 
universităţi şi arhive istorice de oriunde din lume. 
„Superautostrada informaţională”, cum era poreclită, putea 
transmite miliarde de biţi de informaţie în răstimpul unei clipiri 
de cursor. Accesând reţeaua de gigaocteţi, Yaeger începu să 
extragă şi să asambleze suficiente date pentru a-i permite să 
stabilească o zonă de căutare cu factor de probabilitate de 60% 
de a conţine galionul eşuat cu patru sute de ani în urmă. 

Era atât de afundat în căutarea lui Nuestra Senora de la 
Concepcion, încât nu-l observă şi nici nu-l auzi pe amiralul James 
Sandecker intrând în biroul lui şi aşezându-se pe un scaun în 
spatele său. 

Fondatorul şi primul director al NUMA era scund de statură, 
dar avea suficient testosteron pentru a-i alimenta pe atacanţii 
echipei de fotbal Dallas Cowboys. În vârstă de cincizeci şi opt de 
ani şi fanatic al exerciţiilor fizice, Sandecker alerga în fiecare 
dimineaţă câte opt kilometri de la apartamentul său până la 
impunătoarea clădire de sticlă care adăpostea două mii din cei 
cinci mii de ingineri, savanţi şi membri ai personalului auxiliar ce 
formau NUMA, replica şi perechea subacvatică a agenţiei spaţiale 
NASA. Avea părul drept, roşu-aprins, uşor încărunţit la tâmple şi 
pieptănat cu cărare pe mijloc, în vreme ce partea inferioară a 

feţei îi era împodobită cu un magnific barbişon tip Vandyke. În 
ciuda faptului că era obsedat de sănătate şi nutriţie, nu-l vedeai 
niciodată fără un trabuc uriaş făcut din tutun selectat şi rulat 
personal pentru el de către proprietarul unei plantaţii din 
Jamaica. 

Sub conducerea sa, NUMA adusese  oceanografia la 
popularitatea ştiinţelor spaţiului cosmic. Convingătoarele lui 
pledoarii pentru finanţare adresate Congresului, susţinute de 
douăzeci de universităţi de frunte, în care se studiau ştiinţele 
oceanice şi de numeroase corporaţii mari ce investeau în 
proiecte submarine, îi îngăduiseră organizaţiei NUMA să facă 
progrese importante în geologia şi mineritul la adâncime, în 
arheologia submarină, cercetările biologice ale faunei maritime şi 
studiile privind efectele oceanelor asupra climei terestre. Poate 
că una dintre contribuţiile lui cele mai însemnate fusese 
înfiinţarea uriaşei reţele de calculatoare a lui Hiram Yaeger, cea 
mai bună şi cea mai mare arhivă mondială de oceanografe. 

Nu toţi oficialii din Washington îl admirau pe Sandecker, dar îl 
respectau pentru că era neobosit, pasionat şi onest, iar relaţia sa 
cu ocupantul Biroului Oval din Casa Albă era caldă şi 
prietenească. 

— Ai înregistrat vreun progres? i se adresă el lui Yaeger. 

— Scuzaţi-mă, domnule amiral, vorbi Yaeger fără să se 
întoarcă. Nu v-am văzut intrând. Tocmai adunam informaţii 
despre curenţii de apă din largul Ecuadorului. 

— Nu mă aburi, Hiram, replică Sandecker cu expresia unei 
nevăstuici pornite la vânătoare. Ştiu ce faci. 

— Nu vă înţeleg, domnule amiral... 

— Cauţi regiunea de coastă lovită de un tsunami în 1578. 

— Un tsunami? 

— Da, ştii tu... un talaz uriaş care s-a năpustit dinspre ocean şi 
a purtat un galion spaniol peste plajă, târându-l în junglă. 
Amiralul pufăi un nor de fum urât mirositor şi continuă: Nu 
avusesem habar că am autorizat o vânătoare de comori pe 
timpul şi bugetul NUMA. 

Yaeger se opri şi se roti cu scaunul ergonomie: 

— Ştiţi despre ce-i vorba? 

— Mai precis, am ştiut din capul locului. 

— Ştiţi ce sunteţi, domnule amiral? 

— Un nemernic bătrân şi şmecher care poate citi gândurile, 
replică Sandecker încântat. 

— Globul de cristal v-a spus, de asemenea, că tsunami şi 
galionul sunt ceva mai mult decât simple legende? 

— Dacă există cineva care poate adulmeca diferenţa dintre 
realitate şi ficţiune, acela nu poate fi decât amicul Dirk Pitt, vorbi 
sec amiralul. Acum spune-mi ce-ai găsit. 

Yaeger surâse şters şi răspunse: 

— Am început prin a accesa diverse sisteme de informaţii 
geografice, pentru a determina locaţia logică ce ar permite unei 
nave să rămână ascunsă într-o junglă mai bine de patru secole, 
undeva, între Lima şi Panama. Graţie sateliților de poziţionare 
globală, se pot examina regiuni din America de Sud şi Centrală 
care n-au fost niciodată cartografiate. Am studiat mai întâi 
hărţile ce prezintă pădurile tropicale de pe coaste. Am eliminat 
rapid Peru, fiindcă regiunile litorale de acolo sunt deşerturi cu 
puţină vegetaţie sau chiar deloc, totuşi au rămas peste o mie de 
kilometri de țărm împădurit în nordul Ecuadorului şi pe aproape 
toată lungimea Columbiei. Am înlăturat cam patruzeci la sută din 
coastele prea abrupte sau cu geologie nefavorabilă pentru ca un 
tsunami cu suficientă masă şi impuls să poarte o corabie de cinci 
sute şaptezeci de tone pe uscat, indiferent de distanţă. Am mai 
eliminat încă douăzeci la sută - regiuni deschise acoperite cu 
iarbă, fără copaci sau altă vegetaţie care ar putea camufla 
resturile unei corăbii. 

— Chiar şi aşa lui Pitt îi rămân de cercetat patru sute de 
kilometri de coastă. 

— In cinci sute de ani, răspunse Yaeger, forţele naturii pot 
modifica drastic mediul. Pornind de la hărţile vechi desenate de 
primii spanioli şi examinând dovezi de schimbări produse în 
geologie şi landşaft, am redus lungimea zonei de căutare cu alţi 
o sută cincizeci de kilometri. 

— Cum ai comparat terenul actual cu cel vechi? 

— Prin suprapunere tridimensională. Am micşorat sau am 
mărit scara hărților vechi, pentru a se potrivi cu hărţile recente 
obţinute de sateliți, iar apoi le-am suprapus şi au apărut imediat 
toate variațiile junglelor litorale. Am constatat că mare parte din 
junglele litorale foarte dese au fost defrişate de-a lungul 
secolelor, pentru agricultură. 

— Nu-i suficient, mormăi Sandecker pe un ton iritat, nu-i nici 
pe departe suficient! Dacă vrei să-i oferi lui Pitt o şansă reală de 
a găsi epava, trebuie să reduci zona la maximum douăzeci de 
kilometri. 

— N-am terminat, domnule amiral, zise Yaeger, răbdător. 
Următorul pas a fost să cercetez arhivele istorice, căutând 
consemnări de valuri tsunami care să fi lovit coasta pacifică a 
Americii de Sud în secolul al XVI-lea. Din fericire, ocaziile 
respective au fost notate riguros de spanioli. Am găsit patru 
asemenea evenimente. Două în Chile, în 1562 şi în 1575, iar 
celelalte două în Peru, în 1570 şi în 1578, anul când Drake a 
capturat galionul. 

— Unde a lovit ultimul tsunami? întrebă Sandecker. 

— Unica relatare provine din jurnalul unei corăbii spaniole de 
aprovizionare care se îndrepta spre Callao. Ea a trecut peste o 
zonă de ocean care „înnebunise” şi năvălise peste uscat, spre 
Bahia de Caragquez din Ecuador. Bahia înseamnă, desigur, „golf”. 

— Un ocean care „înnebunise” ar fi o descriere bună pentru 
clocotul apei deasupra zonei unui seism submarin. Fără îndoială, 
a fost vorba despre un val seismic generat de o mişcare a faliei 
care este paralelă cu coasta vestică a Americii de Sud. 

— Acelaşi căpitan a observat la întoarcere dispariţia completă 
a unui sat de la gura râului ce se vărsa în golf. 

— Nu există nici un dubiu în privinţa datei? 

— Este exact cea căutată de noi. In est, jungla pare de 
nepătruns. 

— Perfect - am limitat drastic zona de căutare. Următoarea 
întrebare este: care a fost lungimea valului? 

— Un tsunami poate avea lungimea de minimum două sute de 
kilometri, răspunse Yaeger. 

Amiralul căzu pe gânduri: 

— Cât de larg este Golful Caraquez? 

Yaeger făcu să apară o hartă pe monitor: 

— Intrarea în golf este destul de strâmtă... cel mult patru-cinci 
kilometri. 

— Şi spui că în jurnalul corăbiei de aprovizionare se consemna 
dispariţia satului de lângă gura râului? 

— Da, domnule amiral. 

— Conturul actual al golfului diferă de cel din perioada 
respectivă? 

— Exteriorul s-a modificat foarte puţin, spuse Yaeger după ce 
rulă un program care suprapunea pe ecran vechile hărţi spaniole 
şi harta obţinută prin satelit în culori diferite. Interiorul golfului a 
avansat cam un kilometru spre ocean, în urma acumulării de 
aluviuni purtate de râul Chone. 

Sandecker privi mult timp ecranul, apoi vorbi fără grabă: 

— Drăcia ta electronică poate simula valul tsunami care a 
purtat galionul pe țărm? 

— Da, încuviinţă Yaeger, însă trebuie precizaţi nişte parametri. 

— Care anume? 

— Inălţimea şi viteza de deplasare a valului. 

— Pentru a târî o corabie de cinci sute şaptezeci de tone atât 
de departe în junglă încât să nu mai fie găsită vreodată, trebuia 
să aibă înălţimea de minimum treizeci de metri şi să se 
deplaseze cu peste o sută şi cincizeci de kilometri pe oră. 

— Perfect, să vedem ce pot face cu imaginile astea digitale... 

Cu ajutorul tastaturii, Yaeger tastă o serie de comenzi şi se 
lăsă pe spate în scaun, examinând pentru câteva secunde 
imaginea de pe ecran. După aceea utiliză o funcţie specială de 
control pentru a îmbunătăţi cu fineţe grafica, până când putu să 
genereze simularea realistă şi spectaculoasă a unui tsunami care 
traversa o linie imaginară a țărmului. 

— Asta-i! anunţă el. Realitatea virtuală a fost configurată. 

— Acum generează o corabie, spuse Sandecker. 

Yaeger nu era expert în construcţia galioanelor din secolul al 
XVI-lea, totuşi realiză o imagine destul de reuşită a unei corăbii 
ce se legăna lin pe valuri, o poză asemănătoare cu aceea 
generată de un proiector care rulează animații cu o viteză de 
şaizeci de cadre pe secundă. Galionul părea atât de real, încât 
oricine ar fi intrat în cameră fără să ştie despre ce e vorba ar fi 
crezut că cei doi priveau un film. 

— Cum vi se pare, domnule amiral? 

— Greu de crezut că o maşinărie poate crea ceva atât de 
apropiat de realitate, răspunse Sandecker, vizibil impresionat. 

— Ar trebui să vedeţi cele mai recente filme cu grafică asistată 
de calculator care alătură vedete de mult dispărute cu staruri 
noi. Eu, unul, am vizionat Amurg în Arizona de cel puţin zece ori. 

— Cine joacă în rolurile principale? 

— Humphrey Bogart, Lionel Barrymore, Marilyn Monroe, Julia 
Roberts şi Tom Cruise. E atât de real, încât poţi jura că au filmat 
toţi împreună în acelaşi timp. 

Sandecker îşi puse o mână pe umărul lui Yaeger: 

— la să vedem acum dacă tu poţi realiza un documentar 
suficient de precis. 

Yaeger îşi aruncă în joc întregul talent, după care cei doi 
bărbaţi priviră fascinaţi cum pe monitor apăru un ocean atât de 

albastru şi de clar, încât parcă îl priveau pe fereastră. Apoi, lent, 
apele începură să se ridice într-un val care se retrase spre larg, 
lăsând galionul eşuat pe fundul mării, la fel ca un vaporaş de 
jucărie pe pătura de pe pătuţul unui copil. Calculatorul simulă 
după aceea valul revenind năvalnic spre țărm, tot mai înalt, 
pentru ca apoi să se ridice uriaş asupra corăbiei şi s-o învăluie 
într-o masă rostogolitoare de spumă, nisip şi apă, repezind-o 
spre uscat cu o viteză teribilă, până ce, în final, galionul se opri şi 
rămase nemişcat, iar valul se retrase treptat şi dispăru. 

— Cinci kilometri, murmură Yaeger. Pare să fie la aproximativ 
cinci kilometri de coastă. 

— Nu-i de mirare că galionul a fost pierdut şi uitat, comentă 
Sandecker. ţi sugerez să iei legătura cu Pitt şi să-i trimiţi prin fax 
coordonatele zonei stabilite de calculator. 

Yaeger îl privi mai mult decât surprins: 

— Autorizaţi căutarea, domnule amiral? 

Sandecker se prefăcu mirat, se ridică şi porni spre uşă. Înainte 
de a ieşi, se întoarse şi surâse şiret: 

— Nu pot să autorizez ceva ce se poate dovedi o goană după 
himere, nu? 

— Credeţi că asta-i ceea ce am văzut - o goană după himere? 

Amiralul ridică din umeri: 

— Tu ţi-ai făcut treaba. In cazul în care corabia se află într- 
adevăr într-o junglă şi nu pe fundul oceanului, atunci sarcina de- 
a merge în iadul acela ca s-o găsească va cădea pe umerii lui Pitt 
şi Giordino. 

Giordino contemplă pata roşie şi uscată de pe pardoseala din 
piatră a templului. 

— Nici urmă de Amaru printre dărâmături, anunţă el fără cel 
mai mic semn de emoție. 

— Mă-ntreb cât de departe a ajuns? zise Rodgers fără să se 
adreseze cuiva anume. 

El şi Shannon sosiseră de la puţul sacrificial cu o oră înaintea 
amiezii, într-un elicopter pilotat de Giordino. 

— Probabil că l-au transportat amicii lui mercenari, presupuse 
Pitt. 

— Conştiinţa faptului că un sadic ca Amaru s-ar putea să mai 
fie în viaţă, comentă Rodgers, ajunge să-mi provoace coşmaruri. 

Giordino ridică automat din umeri: 

— Chiar dacă a supravieţuit în urma atacului cu rachete, ar fi 
trebuit să moară din cauza pierderii de sânge. 

Pitt se întoarse şi privi către Shannon, care conducea o echipă 
de arheologi şi o mică armată de muncitori. Aceştia numerotau 
blocurile de piatră năruite ale templului, pregătind un proiect de 
restaurare. Femeia părea să fi descoperit ceva printre 
sfărâmături şi se aplecase pentru a examina mai îndeaproape 
obiectul. 

— Un individ ca Amaru nu moare cu una cu două. Cred c-o să 
mai auzim de el. 

— O posibilitate neplăcută, zise Rodgers, înrăutăţită şi mai 
mult de ultimele ştiri din Lima. 

Pitt îşi înălţă o sprânceană: 

— Nu ştiam că recepţionăm CNN-ul în adâncurile Anzilor. 

— İl recepţionăm de acum. Elicopterul care a aterizat cu o oră 
în urmă aparţinea Agenţiei de ştiri peruviene şi a adus o echipă 
de reporteri de televiziune şi un munte de echipamente. Cetatea 
Morților a devenit un subiect de interes internaţional. 

— Ce au transmis până acum? întrebă Giordino. 

— Armata şi poliţia şi-au recunoscut eşecul de a captura 
soldaţii deveniți mercenari care au sosit în vale ca să ne ia gâtul 
şi să evacueze artefactele. De asemenea, nici o investigaţie n-a 
dat de urma vreunui jefuitor de morminte de-al lui Amaru. 

— Nu-i tocmai genul de anunţ care să lase o impresie prea 

bună în rezumatele ştirilor, îi spuse surâzând Pitt lui Rodgers. 

— Guvernul a încercat să salveze aparențele, difuzând o 
poveste potrivit căreia hoţii ar fi aruncat artefactele în munţi şi 
acum se ascund în pădurile amazoniene din Brazilia. 

— Nici vorbă! exclamă Pitt. Atunci de ce ar mai insista 
Serviciul Vamal American să-i furnizăm inventarul artefactelor? 
Ei ştiu mai bine. Nu, prada n-a fost aruncată în munţi. Dacă 
intuiesc bine gândurile celor care conduc So/pemachaco, ei nu 
sunt genul care să intre în panică şi s-o ia la goană. Informatorii 
lor din armata peruviană i-au anunţat despre fiecare pas făcut, 
din clipa în care a fost mobilizată şi lansată o forţă de asalt 
pentru a-i captura. Au aflat, de asemenea, planul de zbor al 
avioanelor de asalt şi au stabilit o rută sigură pentru evitarea lor. 
După ce au încărcat artefactele, au zburat spre un loc de rendez- 
vous fixat în prealabil, pe uscat sau chiar pe ocean, unde 
bunurile furate au fost transferate într-un avion cu reacţie ori 
într-o navă de mărfuri. Nu sunt sigur că Peru îşi va revedea 
vreodată comorile istorice. 

— Un scenariu interesant şi bine pus la punct, zise Rodgers, 
dar n-ai uitat cumva că bandiții nu dispuneau decât de un 
elicopter, după ce noi l-am furat pe celălalt? 

— lar elicopterul rămas a fost doborât de noi în munţi, adăugă 
Giordino. 

— Părerea mea este că banda de ucigaşi de mâna a doua, 
chemată de şeful lor care jucase rolul lui Doc Miller, a fost 
urmată de minimum două elicoptere grele de transport, probabil 
vechiul model Boeing Chinook, care a fost vândut în toată lumea. 
Este un elicopter care poate transporta cincizeci de soldaţi sau 
douăzeci de tone de încărcătură. Erau destui mercenari aici 
pentru a încărca artefactele şi au avut timp suficient ca să plece 
înainte ca noi să fi putut alerta guvernul peruvian, care şi aşa n-a 
acţionat prompt în vederea unei interceptări aeriene. 

Rodgers îl privi pe Pitt cu o admiraţie reînnoită. Numai 
Giordino nu era impresionat. După atâţia ani de colaborare ştia 
că Pitt era unul dintre acei rari indivizi care se pot detaşa de 
evenimentele petrecute pentru a le analiza desfăşurarea în cele 
mai mici detalii. Era un har cu care foarte puţini oameni se 
năşteau. La fel cum matematicienii şi fizicienii faimoşi calculează 
cu formule incredibil de complicate la un nivel de neînțeles celor 
lipsiţi de talent în lucrul cu cifre, Pitt opera la un nivel deductiv 
incomprehensibil tuturor, cu excepţia câtorva dintre cei mai buni 

criminalişti din lume. Frecvent Giordino se simţea cuprins de 
iritare, fiindcă, atunci când încerca să-i explice ceva prietenului 
său, ochii verzi hipnotizanţi ai acestuia se focalizau asupra unui 
obiect nevăzut şi îndepărtat, iar italianul ştia că Pitt se 
concentra. 

In timp ce Rodgers analiza reconstruirea evenimentelor 
propusă de Pitt, străduindu-se să-i descopere o fisură, marele 
bărbat de la NUMA îşi îndreptă atenţia către Shannon. 

Shannon stătea în patru labe pe pardoseala templului şi 
îndepărta cu grijă praful şi bucăţelele de zidărie de pe un 
veşmânt funerar, folosind o pensulă cu peri moi. Ţesătura era din 
lână, împodobită cu broderii multicolore ce alcătuiau desenul 
unei maimuțe care rânjea, cu nişte dinţi hidoşi, având în loc de 
braţe şi picioare şerpi încolăciţi. 

— Care era ultima modă la chachapoya? se interesă el. 

— Acesta este un veşmânt incaş, răspunse Shannon fără să-l 
privească şi rămânând cufundată în munca ei. 

— Creau lucruri foarte frumoase. 

— Incaşii şi strămoşii lor au fost cei mai iscusiţi ţesători şi 
vopsitori din lume. Tehnicile lor de ţesere a fibrelor sunt prea 
complicate şi iau prea mult timp ca să fie copiate în ziua de azi, 
de aceea au rămas neîntrecuţi în realizarea de tapiserii. Cei mai 
buni ţesători de tapiserii din Europa Renaşterii foloseau 34 de 
fire pe ţol!*, pe când vechii peruvieni foloseau până la 200 de fire 
pe ţol. Nu-i de mirare că spaniolii s-au înşelat, crezând că 
ţesăturile incaşe fine erau din mătase. 

— Poate că nu-i tocmai momentul cel mai potrivit pentru a 
discuta despre artă, dar m-am gândit că te-ar interesa să ştii că 
Al şi cu mine am terminat de schiţat artefactele pe care le-am 
văzut înainte de prăbuşirea acoperişului. 

— Daţi-i-le lui Ortiz! Pe el îl interesează mai mult ce anume s-a 
furat. 

Apoi, absorbită de proiectul ei, reveni la excavare. 

x xk x 

După o oră, Gunn îl găsi pe Pitt alături de Ortiz, care îndruma 
câțiva muncitori pentru a îndepărta vegetația de pe o sculptură 
mare ce reprezenta un jaguar înaripat cu cap de şarpe. Fălcile 
amenințătoare erau larg căscate, dezvăluind colți curbați şi 
înfricoşători. 

Trupul masiv şi aripile erau cioplite în uşa unui cavou uriaş, iar 

singura intrare era gura căscată, suficient de mare pentru a-i 
permite unui om să treacă prin ea. De la picioare la vârful aripilor 
ridicate, fiara de piatră depăşea înălţimea de şase metri. 

— Nu-i ceva ce ţi-ai dori să întâlneşti noaptea într-o fundătură 
întunecoasă, comentă Giordino. 

Ortiz se întoarse şi-l salută cu un gest din braţ: 

— Cea mai mare sculptură chachapoya găsită până în prezent. 
Apreciez că a fost realizată între 1200 şi 1300 d.Hr. 

— Are vreun nume? se interesă Pitt. 

— Demonio del Muertos, răspunse Ortiz. „Demonul morţilor”, 
un zeu chachapoya aflat în centrul unui ritual protector, asociat 
cultului infernului. O combinaţie de jaguar, condor şi şarpe care 
îşi înfigea colții în cei care i-ar fi tulburat pe morţi şi apoi îi târa în 
adâncurile întunecate ale pământului. 

— Nu era tocmai o frumuseţe, aprecie Giordino. 

— Demonii nu trebuiau să fie frumoşi. In funcţie de bogăţia şi 
de poziţia socială a decedatului, dimensiunile efigiilor variau de 
la una ca aceasta, până la altele de mărimea palmei. Cred că le 
vom găsi în aproape toate criptele şi mormintele din vale. 

— Zeul vechilor mexicani nu era un fel de şarpe? întrebă 
Gunn. 

— Ba da. Quetzalcoatl, zeul-şarpe cu pene, a fost cea mai 
importantă divinitate din America Centrală, începând de la 
olmeci, în 900 î.Hr. Şi până la azteci, în timpul cuceririi spaniole. 
Şi incaşii aveau statui de şerpi, dar deocamdată nu s-a stabilit 
nici o legătură directă. 

Ortiz se întoarse spre un muncitor care-l chemase să 
examineze o statuetă micuță, găsită în apropierea sculpturii, iar 
Gunn îl prinse pe Pitt de braţ şi-l trase către un zid scund de 
piatră pe care se aşezară. 

— În ultimul elicopter, rosti el scoțând un dosar din servietă, a 
sosit şi un curier al Ambasadei Americane din Lima care ne-a 
adus nişte faxuri de la Washington. 

— De la Yaeger? întrebă nerăbdător Pitt. 

— Atât de la Yaeger cât şi de la amicul tău, Perlmutter. 

— Şi-au câştigat pâinea? 

— Pregăteşte-te! spuse Gunn. Julien Perlmutter a găsit 
relatarea unui supravieţuitor de pe galionul care a fost purtat de 
tsunami în junglă. 

— Până aici e bine. 

— Şi nu-i totul! Relatarea menţionează o casetă din jad care 

conţinea şnururi cu noduri. Se pare că a rămas printre resturile 
putrezite ale galionului. 

Ochii lui Pitt se aprinseră ca nişte faruri: 

— Quipu-ul lui Drake! 

— Se pare că legenda se bazează pe realitate, surâse larg 
Gunn. 

— Şi Yaeger? întrebă Pitt, începând să răsfoiască hârtiile. 

— Calculatorul lui a analizat datele existente şi a stabilit 
coordonate ce reduc suprafaţa de căutare la zece kilometri 
pătraţi. 

— Mult mai mică decât mă aşteptasem! 

— AŞ zice că şansele noastre de a găsi galionul şi caseta din 
jad s-au îmbunătăţit cu cincizeci la sută. 

— Eu cred c-ar fi numai treizeci la sută, îl domoli Pitt ridicând o 
foaie primită de la Perlmutter pe care figurau datele cunoscute 
despre construcţia, dotarea şi încărcătura galionului Nuestra 
Senora de la Concepcion. Cu excepţia celor patru ancore, care au 
fost probabil smulse de impactul valului tsunami, semnătura 
magnetică a obiectelor din fier de la bord este prea slabă pentru 
a fi detectate de un magnetometru de la o distanţă mai mare de 
o aruncătură de băț. 

— Un EG&G Geometrics G-813G poate detecta o masă mică 
de fier de la o distanţă destul de mare. 

— Mi-ai citit gândurile. Frank Stewart are unul la bordul lui 
Deep Fathom. 

— Vom avea nevoie de un elicopter pentru a purta senzorul 
deasupra junglei, observă Gunn. 

— Asta-i departamentul tău, replică Pitt. Pe cine cunoşti în 
Ecuador? 

Gunn căzu pe gânduri, apoi buzele i se lăţiră într-un surâs: 

— Intâmplător, directorul general de la Corporacion Estatal 
Petrolera Ecuatoriana ne este dator pentru că i-am indicat 
companiei sale locul în care se află depozite importante de gaze 
naturale în Golful Guayaquil. 

— In cazul ăsta este suficient de îndatorat pentru a ne 
împrumuta un elicopter. 

— In mod sigur, da. 

— De cât timp vei avea nevoie să-l convingi? 

Gunn îşi ridică mâna şi se încruntă prin ochelari spre cadranul 
vechiului şi credinciosului său Timex. 

— Am nevoie de douăzeci de minute ca să-i telefonez şi să cad 

la învoială. După aceea îl voi informa pe Stewart că venim să 
luăm magnetometrul, iar în continuare îl voi contacta pe Yaeger 
să-i reconfirm datele. 

Pitt se holbă la el: 

— Washingtonul nu-i tocmai după colţ, nu? Ce o să faci - o să 
transmiţi semnale cu fum sau cu oglinzi? 

Gunn scotoci prin buzunar şi scoase un telefon celular micuţ: 

— Modelul Iridium realizat de Motorola. Digital, foloseşte 
undele radio şi poţi vorbi cu el de oriunde te-ai afla în lume, 
indiferent de acoperire. 

— Cunosc tehnologia, încuviinţă Pitt. Accesează reţeaua de 
sateliți pentru amplificarea semnalului. De unde l-ai furat? 

Gunn privi pe furiş spre ruine: 

— Nu mai ţipa aşa! L-am împrumutat temporar de la echipa 
televiziunii peruviene. 

Pitt îşi privi cu profundă admiraţie şi uimire micuțul prieten 
ochelarist. Era un eveniment rar când sfiosul Gunn îşi părăsea 
cochilia academică pentru a întreprinde o acţiune ilegală: 

— Eşti un tip de treabă, Rudi. Să ştii că nu-mi pasă ce spun 
despre tine ziarele de scandal. 

x xk x 

Din punctul de vedere al artefactelor şi al comorilor, hoţii abia 
scrijeliseră suprafaţa Cetăţii Morților. Se concentraseră asupra 
mormintelor regale din preajma templului, dar, mulţumită 
intervenţiei lui Pitt, nu avuseseră timp să întreprindă excavări. 
Multe morminte conţineau rămăşiţele unor personaje de vază din 
Confederaţia Chachapoya, iar Ortiz şi echipa de arheologi 
descoperiseră cavourile intacte a opt nobili. Ortiz era în culmea 
fericirii când constată că sarcofagele erau în stare perfectă şi că 
nu fuseseră deschise de altcineva. 

— Vom avea nevoie de zece ani, poate chiar de douăzeci 
pentru excavarea completă a văii, explică el în timpul obişnuitei 
conversații de după cină. Nici o altă descoperire din cele două 
Americi nu poate rivaliza cu aceasta, din punctul de vedere al 
numărului de antichităţi. Va trebui să procedăm fără grabă. Nu 
poate fi trecută cu vederea nici măcar o sămânță de floare sau o 
mărgea dintr-un colier. Nu trebuie să ne scape nimic, fiindcă este 
o ocazie inegalabilă de a înţelege cultura chachapoya. 

— Este activitatea cea mai nimerită pentru tine, zise Pitt. Sper 
doar ca nici una dintre comori să nu fie furată în drum spre 
muzeul vostru naţional. 

— Orice pierdere suferită între locul acesta şi Lima este cea 
mai mică dintre grijile mele, replică Ortiz. Din muzeele noastre 
sunt furate aproape tot atâtea artefacte, ca din mormintele 
originale. 

— Nu aveţi o securitate capabilă să protejeze obiectele 
valoroase? întrebă Rodgers. 

— Ba da, însă hoţii profesionişti sunt foarte iscusiţi. Adesea 
înlocuiesc un artefact autentic cu un fals excelent reprodus. Pot 
trece luni, uneori ani, înainte de descoperirea infracţiunii. 

— Acum trei săptămâni, zise Shannon, Muzeul Patrimoniului 
Naţional din Guatemala a anunţat furtul unor obiecte de artă 
maya precolumbiene cu valoarea estimată la opt milioane de 
dolari. Hoţii au purtat uniforme de paznici şi au scos obiectele în 
timpul programului de vizită, ca şi cum le-ar fi mutat pur şi 
simplu dintr-o aripă a clădirii în alta. Nimeni nu s-a gândit să le 
pună vreo întrebare. 

— Furtul meu „favorit”, spuse Ortiz fără să zâmbească, a fost 
dintr-un muzeu din Beijing, de unde au fost sustrase patruzeci şi 
cinci de pahare făurite în secolul al XII-lea, în timpul dinastiei 
Shang. Hoţii au demontat cu atenţie vitrinele de sticlă şi au 
rearanjat piesele rămase pentru a crea iluzia că nu lipseşte 
nimic. Abia după trei luni un custode a observat că obiectele 
dispăruseră şi şi-au dat seama că fuseseră furate. 

Gunn ridică ochelarii, examinându-le lentilele în căutare de 
pete: 

— Nu ştiusem că furturile operelor de artă sunt atât de 
numeroase. 

Ortiz încuviinţă din cap: 

— În Peru, colecţiile importante de artă şi antichităţi sunt 
jefuite tot atât de frecvent pe cât sunt sparte băncile. Mai tragic 
însă este faptul că hoţii devin tot mai îndrăzneţi. Nu ezită să-i 
răpească pe colecționari, solicitând răscumpărare. Desigur, 
răscumpărarea constă chiar în obiectele lor de artă. In multe 
cazuri, îi ucid pur şi simplu pe colecționari înainte de a le jefui 
locuinţele. 

— Atunci aţi avut noroc că numai o mică parte dintre artefacte 
au fost furate din Cetatea Morților, zise Pitt. 

— Într-adevăr, am fost norocoşi. Dar, din păcate, obiectele 
respective au fost scoase deja din ţară. 

— De mirare că locul n-a fost descoperit mai devreme de 
huaqueros, comentă Shannon, evitând în mod deliberat ochii lui 

Pitt. 

— Pueblo de los Muertos se află într-o vale izolată, la nouăzeci 
de kilometri de cea mai apropiată aşezare, răspunse Ortiz. 
Drumul până aici este foarte dificil, mai ales pe jos. Localnicii n- 
au nici un motiv să se chinuiască şapte-opt zile prin junglă 
pentru a căuta ceva despre care se crede că a existat numai în 
legendele istoriei lor învăluite în mister. Atunci când Hiram 
Bingham a descoperit Machu Picchu pe vârful unui munte, a aflat 
că băştinaşii nu se aventuraseră niciodată acolo. Şi cu toate că 
aşa ceva nu ar împiedica un huaguero înrăit, urmaşii poporului 
chachapoya continuă să creadă că toate ruinele de pe munţii 
estici acoperiţi cu păduri imense sunt apărate de o divinitate 
demonică, similară celei pe care am găsit-o azi după-amiază. O 
frică teribilă îi opreşte să se apropie de ele. 

— Mulţi jură şi acum, adăugă Shannon, că oricine găseşte sau 
intră în Cetatea Morților va fi preschimbat în stană de piatră. 

— Ah, da, murmură Giordino, vechiul blestem abătut asupra 
celui care tulbură liniştea morţilor. 

— Deoarece nici unul dintre noi nu simte că i-ar fi înţepenit 
articulațiile, chicoti Ortiz, presupun că spiritele rele care 
frecventează ruinele şi-au pierdut puterile magice. 

— Păcat că n-au funcţionat împotriva lui Amaru şi tâlharilor lui, 
zise Pitt. 

Rodgers trecu în spatele lui Shannon şi-şi puse palma cu un 
gest posesiv pe ceafa ei: 

— Am înţeles că mâine-dimineaţă vă luaţi rămas-bun de la 
noi... 

Shannon păru surprinsă şi nu făcu nici o încercare de a-i 
înlătura mâna: 

— Este adevărat? îl privi ea pe Pitt. Plecaţi? 

— Da, i-o luă înainte Gunn, revenim la nava noastră, apoi 
pornim spre nord, către Ecuador. 

— Vreţi să căutaţi în Ecuador galionul despre care am discutat 
pe Deep Fathom? întrebă Shannon. 

— Ai altă idee mai bună? 

— De ce tocmai în Ecuador? insistă ea. 

— Lui Al îi prieşte clima de acolo, răspunse Pitt, bătându-l pe 
Giordino pe spate. 

Prietenul său încuviinţă din cap: 

— Am auzit că fetele sunt frumoase şi clocotesc de pasiune. 

— Şi tu? îl privi Shannon cu interes pe Pitt. 

— Eu? replică acesta inocent. Eu mă duc să pescuiesc. 

— Al naibii de bine le mai alegi! comentă Francis Ragsdale, 
şeful departamentului FBI care se ocupa cu furturile operelor de 
artă, instalându-se pe bancheta acoperită cu vinilin, din separeul 
localului mobilat în stilul anilor '50. 

Studie selecțiile de pe consola cu monede care era conectată 
la tonomatul Wurlitzer şi continuă: 

— Stan Kenton... Charlie Barnett... Stan Getz... Cine a auzit de 
tipii ăştia? 

— Doar persoanele care apreciază muzica bună, replică 
încruntat Gaskill. 

Se aşeză şi trupul său mătăhălos ocupă două treimi din 
banchetă. 

— Sunt dinaintea erei mele, strânse din umeri Ragsdale. La 
treizeci şi patru de ani, marii muzicieni ai unei epoci anterioare 
erau pentru el doar nişte nume menţionate ocazional de părinţii 
săi: Vii des aici? 

Gaskill aprobă din cap: 

— Au o mâncare ce se pune pe tine, nu alta. 

— N-aş zice că-i tocmai o recomandare epicuriană. 

Proaspăt ras, cu păr negru ondulat şi corp bine dezvoltat în 
urma practicării exerciţiilor fizice, Ragsdale era arătos, avea ochi 
cenuşii plăcuţi şi expresia indiferentă a unui actor de telenovele 
care reacţionează mecanic la replicile partenerului său. Excelent 
investigator, îşi lua meseria în serios şi menținea imaginea FBI- 
ului, purtând costume negre cu vestă, care-i confereau aspectul 
unui broker de succes de pe Wall Street. Avea ochiul format al 
profesionistului care ştie să analizeze detaliile, aşa că examină 
podeaua acoperită cu linoleum, taburetele rotunde de la bar, 
suporturile pentru şerveţele şi recipientele stil art deco pentru 
sare şi piper, aflate alături de sticluţa cu ketchup Heinz şi de 
borcanul cu muştar French's. Expresia lui reflecta o nemulţumire 
politicoasă. Fără îndoială, ar fi preferat un restaurant mai şic din 
centrul oraşului Chicago: 

— Bizar loc... Desprins direct din Zona Crepusculară. 

— Atmosfera este jumătate din plăcere, răspunse Gaskill, 
resemnat. 

— De ce atunci când plătesc eu mâncăm într-un local de clasă, 

iar când vine rândul tău eşuăm într-o bombă geriatrică? 

— Aici ştiu că voi căpăta de fiecare dată un separeu bun. 

— Şi mâncarea? 

Gaskill surâse larg: 

— Este cel mai bun loc pe care-l cunosc pentru friptura de 
pasăre. 

Ragsdale îi aruncă o privire aproape îngreţoşată şi ignoră 
meniul din foi şapirografiate prinse între coperte de plastic. 

— Voi fi îndrăzneţ şi voi risca botulismul, comandând o supă şi 
o cafea. 

— Felicitări pentru rezolvarea furtului de la Muzeul Fairchild 
din Scarsdale. Am auzit că aţi recuperat douăzeci de statuete de 
jad din dinastia Sung. 

— Douăzeci şi două... Trebuie să recunosc că l-am ignorat pe 
cel care ar fi putut fi de la început suspectul principal, pierzându- 
mi vremea cu toţi hoţii prezumtivi. Era tocmai şeful securităţii, 
un moş de şaptezeci şi doi de ani! Cine să se gândească la el? 
Lucra în muzeu de aproape treizeci şi doi de ani şi avea trecutul 
mai curat decât mâinile unui chirurg care intră în operaţie. 
Custodele a refuzat să creadă, până când bătrânul n-a cedat şi a 
mărturisit. Sustrăsese statuetele, una câte una, de-a lungul a 
patru ani. Revenea după orele de program, decupla sistemul de 
alarmă, descuia vitrinele şi cobora statuetele pe o fereastră de la 
toaletă în tufişurile de lângă clădire, înlocuia obiectele furate cu 
altele mai puţin valoroase depozitate în seiful din subsol şi 
modifica etichetele de catalog. Reuşise chiar să aranjeze 
suporturile exact în aceleaşi poziţii, fără să lase ca absenţa 
prafului pe poliţele vitrinelor să trădeze că era ceva în neregulă. 
Direcţiunea muzeului a fost mai mult decât impresionată de 
tehnica lui de operare. 

Ospătăriţa, arhetipul chelneriţelor care servesc în localurile din 
orăşele sau de pe autostrăzi, cu creion prins la şepcuţa 
caraghioasă, mestecând de zor gumă şi purtând dresuri groase 
care să-i ascundă varicele, se apropie, ridicând ciotul creionului 
deasupra unui carneţel verde. 

— Indrăznesc să întreb ce supă aveţi? se interesă Ragsdale, 
ţanţoş. 

— Linte curry, cu şuncă şi mere. 

Ragsdale se holbă surprins: 

— Am auzit bine? 

— Vrei să repet? 

— Nu, nu - rămâne o supă de linte curry. 

Ospătăriţa îndreptă creionul spre Gaskill: 

— Ştiu ce doreşti tu. 

Cu o voce care amesteca sticlă pisată cu pietriş colţuros, răcni 
comenzile spre un bucătar nevăzut. 

— După treizeci şi doi de ani, continuă Gaskill conversaţia, ce 
l-a împins pe şeful securităţii să se apuce de furat? A 

— Pasiunea pentru arta orientală, răspunse Ragsdale. li plăcea 
să atingă şi să mângâie statuetele când nu-l vedea nimeni, dar 
apoi un custode nou l-a silit să accepte o reducere a salariului ca 
măsură de austeritate, tocmai când se aşteptase la o creştere. 
Asta l-a scos din minţi şi l-a făcut să-şi dorească să intre în 
posesia figurinelor din jad. 

Din capul locului fusese evident că furtul putuse fi comis doar 
de o echipă de profesionişti de prima mână sau de cineva din 
interior. l-am eliminat treptat pe ceilalţi suspecți, până a rămas 
numai el şi am obţinut mandatul pentru a-i percheziţiona 
locuinţa. Toate erau acolo - înşiruite pe poliţa şemineului, ca 
nişte trofee sportive. 

— Ai primit vreun caz nou? 

— Chiar azi. 

— Alt furt din muzee? 

Ragsdale clătină din cap: 

— Dintr-o colecţie privată. Proprietarul a plecat pentru nouă 
luni în Europa şi când s-a întors pereţii galeriei erau curaţi ca-n 
palmă. Opt acuarele de Diego Rivera, pictorul şi muralistul 
mexican. 

— Am văzut frescele pe care le-a făcut pentru Institutul de 
Artă din Detroit. 

— Cei de la compania de asigurări fac spume la gură. 
Acuarelele fuseseră asigurate pentru patruzeci de milioane de 
dolari. 

— Ar trebui să facem schimb de informaţii pentru cazul ăsta. 

Ragsdale îl măsură cu privirea: 

— Crezi că Serviciul Vamal poate fi interesat? 

— S-ar putea să am o pistă. 

— Oricând sunt încântat să primesc o mână de ajutor. 

— Sora mea a cumpărat o casă de epocă şi, când a făcut 
curăţenie înăuntru, a găsit un teanc de Buletine vechi cu 
semnalări de opere de artă furate. Am văzut în ele nişte 
fotografii care s-ar putea să fie ale acuarelelor dispărute. Voi fi 

sigur atunci când o să le compar cu lista ta. Dacă există vreo 
legătură, patru acuarele au fost furate de la Universitatea Mexico 
în 1923, iar dacă au fost introduse ilegal în Statele Unite, cazul 
ţine de jurisdicţia Serviciului Vamal. 

— Oho, deci este o poveste veche. 

— Nu şi în cazul obiectelor de artă furate, îl corectă Gaskill. 
După opt luni de la spargerea respectivă, şase tablouri de Renoir 
şi patru de Gauguin au dispărut din Muzeul Luvru în timpul unei 
expoziţii. 

— Să înţeleg că te referi la bătrânul şi celebrul hoţ de opere de 
artă... cum îl chema...? 

— „Spectrul”, răspunse Gaskill. 

— lluştrii noştri predecesori din Departamentul de Justiţie nu l- 
au prins niciodată, aşa-i? 

— Nici măcar nu l-au identificat. 

— Crezi că el ar fi fost implicat şi în primul furt al acuarelelor 
Rivera? A 

— De ce nu? |n materie de furturi ale operelor de artă, 
Spectrul a fost echivalentul lui Raffles!! în furturile de diamante. 
Şi la fel de spectaculos! A săvârşit cel puţin zece din cele mai 
celebre spargeri din istorie. Un tip de altfel orgolios - îşi lăsa 
întotdeauna semnătura. 

— Parcă-mi aduc aminte că am citit ceva despre o mănuşă 
albă, zise Ragsdale. 

— Acela era însemnul lui Raffles. Spectrul lăsa la locul 
spargerii un calendar de buzunar pe care era înconjurată data 
următorului jaf. 

— Trebuie să recunosc că era al naibii de îndrăzneţ. 

Ospătăriţa sosi cu un platou oval pe care părea că se găseşte 
pui cu orez. Gaskill fu servit şi cu o salată care-ţi trezea pofta de 
mâncare. Ragsdale examină încruntat conţinutul castronaşului 
său şi ridică ochii spre chelneriţă: 

— Bănuiesc că-n localul ăsta unsuros nu se serveşte decât 
bere la cutie. 

Ospătăriţa căruntă îl privi cu milă şi rânji ca o cocotă bătrână: 

— Scumpule, avem bere la sticlă şi vin. Ce doreşti? 

— O sticlă din cel mai bun Burgundy pe care-l aveţi. 

— Să vorbesc cu pivnicerul. 

Clipi dintr-un ochi încărcat de rimel, înainte de a se îndrepta 

din nou spre bucătărie. 

— Am uitat să amintesc de servirea amabilă, zâmbi Gaskill. 

Precaut, Ragsdale afundă lingura în supă, cu suspiciunea 
vizibilă pe faţă. Sorbi încetişor, parcă gustând buchetul unui vin. 
După aceea ridică ochii holbaţi de uimire: 

— Dumnezeule! Sherry şi felii de ceapă, căţei de usturoi, 
rozmarin şi trei soiuri diferite de ciuperci. E delicioasă! Privi mai 
atent platoul celuilalt: Tu ce ai comandat, pasăre? 

Gaskill înclină farfuria pentru ca Ragsdale s-o poată examina: 

— Pe aproape. Asta-i specialitatea casei - friptură de prepeliţă 
marinată, la cuptor, cu coacăze şi haşme, piure de morcovi prăjiţi 
şi praz cu ghimber. 

Ragsdale rămăsese cu gura căscată, ca şi cum nevastă-sa ar fi 
născut tripleţi: 

— M-ai tras pe sfoară! 

Gaskill păru jignit: 

— Crezusem că doreai un local unde să mănânci ceva bun. 

— Este o mâncare fantastică! Dar unde-s mulțimile de clienţi? 
Coada ar trebui să se întindă până afară. 

— Patronul, care este şi bucătar şi care, apropo, a lucrat la 
Ritz în Londra, nu găteşte în zilele de luni. 

— Atunci de ce a gătit doar pentru noi? întrebă Ragsdale, 
uluit. 

— l-am recuperat colecţia de ustensile de gătit medievale, 
care-i fusese furată din fosta locuinţă din Anglia şi adusă 
clandestin în Miami. 

Ospătăriţa reveni şi vâ sub ochii lui Ragsdale o sticlă, pentru 
a-i putea citi eticheta: 

— la, scumpule! Chateau Chantilly din 1878. Ai gusturi bune, 
dar ai destul curaj să plăteşti opt miare pe butelcă? 

Ragsdale se zgâi la sticla colbuită cu etichetă decolorată şi 
rămase de-a dreptul paralizat de surpriză. 

— Nu, nu, murmură el cu glas sugrumat, mă mulţumesc cu un 
Cabernet bun de California. 

— Am altă ofertă, dragule. Ce zici de un Bordeaux bun, nu 
foarte greu, recolta din 1988? Ar costa vreo treizeci de dolari. 

Ragsdale încuviinţă năuc: 

— Nu pot să cred! 

— Ceea ce mă atrage realmente la locul acesta, zise Gaskill 
oprindu-se pentru a savura o îmbucătură, este nonconformismul. 
Cine s-ar aştepta să găsească mâncăruri rafinate şi asemenea 

vinuri într-o... bombă? 

— Ai dreptate... este o diferenţă ca de la cer la pământ. 

— Să revenim la discuţia noastră, reluă Gaskill, înlăturând 
delicat un oscior cu degetele lui masive. Era cât pe-aici să pun 
mâna pe o altă „achiziţie” a Spectrului. 

— Da, am auzit despre filajul acela ratat, mormăi Ragsdale 
care constata că-i venea greu să se mai concentreze. O mumie 
peruviană acoperită de aur, nu? 

— Costumul de aur de la Tiapollo. 

— Ce n-a mers bine? g 

— İn primul rând, sincronizarea. În timp ce eram cu ochii pe 
apartamentul proprietarului, o bandă de hoţi deghizați în hamali 
au şterpelit mumia din apartamentul de la etajul inferior, unde 
era ascunsă împreună cu o colecţie imensă de obiecte de artă şi 
artefacte, toate cu provenienţă dubioasă. 

— Supa asta-i colosală, comentă Ragsdale, încercând să-i 
atragă atenţia ospătăriţei. Aş vrea să mai consult o dată meniul 
şi să comand şi felul doi. Aţi făcut deja inventarul? 

— Va fi gata până la sfârşitul săptămânii. Apreciez că în 
colecţie s-ar putea să existe treizeci-patruzeci de opere de artă 
furate, existente pe lista FBl-ului. 

Ospătăriţa se apropie cu vinul şi Ragsdale comandă somon la 
grătar cu porumb dulce, ciuperci shiitake şi spanac. 

— O alegere bună, scumpule, încuviinţă ea tărăgănat pe când 
deschidea sticla. 

Ragsdale clătină uimit din cap, înainte de a-şi îndrepta din nou 
atenţia spre Gaskill: 

— Cum se numeşte colecţionarul ăsta care s-a jucat cu focul? 

— Adolphus Rummel, un bogătaş din Chicago care face afaceri 
cu fier vechi. lţi sună cunoscut? 

— Nu, dar, la urma urmelor, n-am cunoscut niciodată un 
colecţionar care să cumpere masiv de pe piaţa neagră şi în 
acelaşi timp să aibă casa deschisă pentru musafiri. Există vreo 
speranţă că va ciripi ceva? 

— Nici vorbă, clătină din cap Gaskill cu o expresie de regret pe 
faţă. L-a angajat deja pe Jacob Morganthaler şi ne acţionează în 
judecată pentru a-şi recăpăta obiectele confiscate. 

— Jake, aranjatorul de  juraţi! pufni Ragsdale, dezgustat. 
Prietenul şi susținătorul colecționarilor şi negustorilor acuzaţi de 
operaţiuni ilegale cu obiecte de artă! 

— Cu recordul pe care-l deţine în privinţa achitărilor, ar trebui 

să ne considerăm norocoşi că nu apără ucigaşi şi traficanţi de 
droguri. 

— Ai vreun indiciu privind hoţii costumului din aur? 

— Absolut nici unul. Au lucrat fără să lase nici o urmă. Dacă n- 
aş fi ştiut, aş fi putut zice că Spectrul a fost creierul. 

— Doar dacă n-a înviat din morţi... Ar trebui să aibă binişor 
peste nouăzeci de ani. 

Gaskill îşi ridică paharul şi Ragsdale i-l umplu cu vin: 

— Dar dacă are un fiu sau dacă a întemeiat o dinastie care să 
ducă mai departe tradiţia familiei? 

— Poate fi o idee. Atât doar că în ultimii cincizeci de ani în 
locurile din care s-au furat opere de artă n-au mai fost lăsate 
calendare cu date încercuite. 

— Poate că a trecut la operaţiuni de contrabandă şi falsuri, 
abandonând sentimentalismele teatrale. Profesioniştii de azi ştiu 
că tehnologia modernă a investigaţiilor ar putea extrage cu 
uşurinţă din calendarele acelea suficiente dovezi pentru a le 
pune cătuşele. 

— Poate că da... 

Ragsdale se opri din vorbit, deoarece ospătăriţa îi adusese 
somonul. Inspiră aroma şi examină încântat prezentarea: 

— Sper că şi gustul este la fel de grozav pe cât arată. 

— Garantat, dragule, chicoti bătrâna chelneriţă, dacă nu, îţi 
dăm banii înapoi. 

Ragsdale îşi bău vinul şi reumplu paharul: 

— Aud foarte clar cum ţi se învârt rotiţele din minte. Ce idee 
ai? 

— Cel care a comis furtul nu a făcut-o ca să obţină un preţ mai 
mare de la alt colecţionar, răspunse Gaskill. Am făcut nişte 
cercetări despre costumul de aur în care se afla mumia. Se pare 
că este acoperit cu hieroglife gravate, ce ilustrează călătoria unei 
flote de ambarcaţii incaşe care a transportat o comoară imensă, 
incluzând un lanţ de aur gigantic. Cred că hoţii au luat costumul 
pentru a găsi drumul spre tezaurul acela. 

— Pe costum este gravată locaţia tezaurului? 

— Potrivit legendelor, comoara ar fi fost îngropată pe o insulă. 
Cum este somonul? 

— Cel mai bun pe care l-am mâncat vreodată, spuse Ragsdale 
încântat. Şi, te rog să mă crezi, ăsta-i un compliment. Ce 
intenţionezi să faci în continuare? 

— Gravurile de pe costum trebuie traduse. Incaşii nu aveau o 

metodă de scriere sau de ilustrare a evenimentelor ca mayaşii, 
dar fotografiile costumului făcute înainte să fi fost furat din 
Spania dovedesc în mod clar existenţa unui sistem de 
pictograme. Hoţii vor avea nevoie de serviciile unui expert 
pentru descifrarea acestor glife. Destul de puţini se pricep la 
interpretarea pictogramelor antice. 

— Să înţeleg că vrei să-i urmăreşti pe cei care primesc sarcina 
asta? 

— N-ar fi cine ştie ce efort. Există doar cinci specialişti. Doi 
dintre ei sunt soţii Moore, care lucrează în echipă şi sunt 
consideraţi cei mai buni. 

— Văd că ţi-ai făcut temele. 

Gaskill ridică din umeri: 

— Singura pistă pe care o am este lăcomia hoţilor. 

— Dacă vei avea nevoie de serviciile FBl-ului, zise Ragsdale, 
ajunge să-mi dai un telefon. 

— Iţi mulţumesc, Francis. 

— Cu o condiţie însă... 

— Care anume? 

— Nu-mi poţi face cunoştinţă cu bucătarul? Aş dori să rezerv o 
masă pentru seara de sâmbătă. 

După o scurtă escală pe aeroportul Lima pentru a lua 
magnetometrul EG&G care sosise de pe Deep Fathom într-un 
elicopter al Ambasadei Americane, Pitt, Giordino şi Gunn se 
îmbarcară într-o cursă pentru pasageri spre Quito, capitala 
Ecuadorului. Aterizară acolo la ora două noaptea, în toiul unei 
furtuni cu tunete. Imediat ce trecură de vamă, fură preluaţi de un 
reprezentant al Companiei Naţionale de Petrol care acţiona în 
numele directorului general cu care Gunn negociase împrumutul 
elicopterului. Acesta îi conduse repede la o limuzină ce-i purtă în 
capătul opus al câmpului de aterizare, urmată de o furgonetă 
micuță care le transporta bagajele şi echipamentele electronice. 
Convoiul format din cele două vehicule se opri în faţa unui 
elicopter McDonnell Douglas Explorer complet echipat. Când 
ieşiră din limuzină, Rudi Gunn se întoarse pentru a mulţumi, dar 
oficialul din compania petrolului ridicase deja geamul şi-i 
ordonase şoferului să plece. 

— Te face să-ţi doreşti să duci o viaţă curată, mormăi Giordino 
uimit de eficienţa generală. 

— Se pare că ne datorau mai mult decât crezusem, comentă 
Pitt, ignorând potopul şi privind extaziat elicopterul mare şi roşu, 
cu două motoare şi fără elice de coadă. 

— Este un aparat bun? se interesă Gunn cu naivitate. 

— Cel mai bun model care operează în prezent în întreaga 
lume, replică Pitt. Stabil, fiabil şi perfect manevrabil. Costă în jur 
de două milioane şapte sute cincizeci de mii de dolari. Nici să fi 
vrut, nu puteam căpăta un aparat mai bun pentru o acţiune de 
cercetare şi examinare aeriană. 

— Cât de departe este Golful Caragquez? 

— Până acolo sunt vreo două sute zece kilometri. Cu 
elicopterul acesta putem ajunge în mai puţin de o oră. 

— Sper că nu intenţionaţi să zburaţi peste un teren 
necunoscut, noaptea şi în timpul unei furtuni tropicale, spuse 
Gunn neliniştit şi-şi acoperi capul cu un ziar ca să se apere de 
ploaie. 

— Nu, clătină Pitt din cap, vom aştepta zorii. 

Giordino indică elicopterul: 

— Mama m-a-nvăţat că nu-i bine să faci duş cu hainele pe 

tine. Propun să ducem bagajele şi echipamentul electronic 
înăuntru şi să dormim câteva ore până răsare soarele. 

— Pare a fi cea mai bună idee pe care-am auzit-o azi, aprobă 
din toată inima Pitt. 

După ce-şi îmbarcară lucrurile, Giordino şi Gunn extinseră cele 
două scaune pentru pasageri şi adormiră aproape instantaneu. 
Pitt se aşeză în scaunul pilotului, aprinse o lampă mică şi studie 
datele culese de Perlmutter şi Yaeger. Era prea surescitat pentru 
a fi obosit, mai ales că era ajunul căutării unei corăbii 
naufragiate. 

Cei mai mulţi oameni se preschimbau din Jekyll în Hyde, atunci 
când gândul unei comori le copleşea mintea, dar stimulentul lui 
Pitt nu era lăcomia, ci faptul că putea da de urma unor 
aventurieri ca el, care trăiseră şi muriseră în altă epocă, oameni 
care lăsaseră generaţiilor ulterioare un mister ca să-l dezlege. 

„Oare ce fel de bărbaţi, se întrebă el, păşeau pe punţile 
corăbiilor din secolul al XVI-lea?” In afară de ispita aventurii şi de 
posibilitatea îndepărtată a îmbogăţirii, ce îi îmboldea să 
pornească în călătorii care uneori durau doi-trei ani, pe corăbii 
care nu depăşeau în mărime o casă modestă cu un etaj? Fără să 
vadă uscatul timp de luni de zile, cu dinţii căzându-le de scorbut, 
echipajele erau decimate de boli şi de alimentaţia insuficientă. 
Multe voiajuri erau încheiate doar de ofiţeri, care supravieţuiseră 
pentru că beneficiaseră de raţii mai abundente decât matrozii 
obişnuiţi. Dintre cei optzeci şi opt de marinari existenţi la bordul 
lui Golden Hind atunci când Drake traversase Strâmtoarea 
Magellan şi pătrunsese în Pacific, la întoarcerea în portul 
Plymouth mai rămăseseră doar cincizeci şi şase. 

Pitt îşi îndreptă atenţia către Wuestra Senora de la 
Concepcion. Perlmutter îi expediase ilustraţii şi planuri ale unui 
galion spaniol de comori tipic pentru secolele al XVI-lea şi al XVII- 
lea. Principalul interes al lui Pitt era legat de cantitatea de fier 
existentă la bord şi care putea fi detectată de magnetometru. 
Perlmutter era sigur că ambele tunuri despre care se ştia că 
echipaseră corabia fuseseră turnate din bronz şi ca atare n-ar fi 
fost percepute de un instrument ce măsura intensitatea 
câmpului magnetic produs de o masă feroasă. 

Galionul avea patru ancore, cu cozile, braţele şi vârfurile 
turnate din fier, dar cu traversele din lemn şi erau legate cu 
parâme din cânepă, nu cu lanţuri. Dacă fusese ancorată cu două 
ancore, probabil că parâmele fuseseră rupte de forţa valului care 

lovise corabia şi o azvârlise pe țărm. Existau, de asemenea, 
puţine speranţe ca ancorele de rezervă să fi rămas intacte, 
undeva prin epavă. 

Pitt făcu totalul estimativ al restului de fier care s-ar fi putut 
găsi la bord. Feroneria, buloanele şi axele masive care ţineau 
cârma şi-i îngăduiau mişcarea de rotaţie. Contrafişele de vergă 
(guseurile din fier ce susţin vergile sau traversele), orice eclise 
sau cârlige de abordare. 

Ceainicul bucătarului, uneltele marangozului, poate un butoiaş 
de cuie, arme mici de foc, săbii şi lănci... Ghiulelele tunurilor... 

Era doar un exerciţiu, fiindcă Pitt nu era defel o autoritate în 
privinţa corăbiilor din secolul al XVI-lea şi putea doar să se 
bazeze pe evaluarea făcută de Perlmutter asupra masei totale de 
fier de la bordul lui Concepcion. În cazul cel mai fericit ar fi fost 
între 1 şi 3 tone. Pitt spera din tot sufletul să fie suficient pentru 
ca magnetometrul să detecteze anomalia magnetică a galionului 
de la înălţimea de cincizeci-şaptezeci şi cinci de metri în văzduh. 

In cazul în care cantitatea era mai mică, aveau tot atâtea 
şanse de a localiza galionul, câte ar fi avut ca să găsească o 
sticlă cu un mesaj în mijlocul Pacificului de Sud. 

x x x 

Era aproximativ ora cinci şi cerul azuriu-deschis începea să 
devină portocaliu deasupra munţilor din est, când Pitt trecu cu 
elicopterul McDonnell Douglas Explorer peste apele Golfului 
Caraquez. Bărcile de pescuit părăseau ţărmul, îndreptându-se 
spre ocean pentru a începe munca de zi cu zi. Pescarii se opriră 
din pregătirea năvoadelor, ridicară ochii spre aparatul ce zbura la 
joasă înălţime şi îşi fluturară braţele. Pitt le răspunse în acelaşi 
fel, iar umbra Explorerului trecu peste micuța flotă pescărească 
şi ţâşni spre linia țărmului. În scurt timp, culoarea albastru-închis 
a apelor adânci se preschimbă în verde-turcoaz vârstat de dârele 
lungi ale brizanţilor ce se materializau pe măsură ce fundul 
oceanului se ridica pentru a se transforma în plajă nisipoasă. 

Braţele lungi şi circulare ale golfului se opreau la distanţă mică 
unul de celălalt la intrarea spre fluviul Chone. Giordino care 
stătea în scaunul copilotului arătă spre dreapta, către un orăşel 
cu străzi micuţe şi bărci viu colorate trase pe plajă. Orăşelul era 
înconjurat de numeroase loturi agricole, puţin mai mari de un 
hectar, cu căsuțe din chirpici decolorat, alături de ţarcuri ce 
adăposteau capre şi uneori vaci. Pitt urmă râul în amonte vreo 
doi kilometri, ajungând la o zonă unde apa era înspumată din 

cauza vârtejurilor. Apoi, brusc, jungla tropicală deasă apăru 
aidoma unui zid de nepătruns, întinzându-se cât vedeau cu ochii 
spre est. Cu excepţia văii râului, printre copaci nu se zărea nici o 
altă deschidere. 

— Ne apropiem de jumătatea inferioară a zonei de cercetare, 
îi spuse Pitt peste umăr lui Gunn care se ghemuise deasupra 
magnetometrului cu protoni. 

— Învârte-te pe-aici vreo două minute, replică Gunn, până pun 
sistemul în funcţiune. Al, poţi să-mi cobori cablul? 

— Nici o problemă, încuviinţă Giordino, ridicându-se de la locul 
său şi mergând spre partea din spate a cabinei. 

— Pornesc spre punctul de plecare al primului culoar, spuse 
Pitt şi mă-nvârt pe-acolo până eşti gata. 

Giordino luă senzorul care avea forma unei rachete aer-aer şi-l 
cobori prin chepengul din podeaua elicopterului, apoi îi derulă 
cablul. 

— L-am coborât cam treizeci de metri, anunţă el. 

— Detectez interferenţe dinspre elicopter, rosti Gunn. Mai 
coboară-l douăzeci de metri. 

— Cum este acum? întrebă Giordino după ce se conformă. 

— Perfect! Păstrează poziţia, până pornesc aparatele de 
înregistrare digitală şi analogică. 

— Nu porneşti şi camera şi sistemele de colectare a 
informaţiilor? 

— Ba da. 

— Nu trebuie să te grăbeşti, spuse Pitt. Eu încă programez 
datele culoarului în calculatorul de navigaţie cu satelit. 

— Lucrezi prima dată cu un Geometrics G-813G? se interesă 
Giordino şi Gunn încuviinţă din cap. 

— Am folosit modelul G-801 pentru cercetare marină şi 
oceanică, dar acum văd pentru prima dată varianta pentru 
investigare aeriană. 

— Dirk şi cu mine ne-am folosit de o unitate G-813G pentru a 
localiza un avion de pasageri chinezesc care s-a prăbuşit anul 
trecut în Japonia. A funcţionat ca o femeie virtuoasă - sensibilă, 
fiabilă, fără să calce strâmb şi fără să necesite reglaje pentru 
calibrare. In mod evident, partenerul meu ideal. 

Gunn îl privi straniu: 

— Ciudate gusturi ai în privinţa femeilor... 

— Se dă în vânt după roboţi, chicoti Pitt. 

— Gura! se prefăcu iritat italianul. Să nu mai aud un cuvânt! 

— Mi s-a spus că modelul acesta este bun pentru a obţine 
informaţii precise despre anomalii mici, deveni serios Gunn. Dacă 
el nu ne va putea duce la Concepcion, nimic n-o va putea face. 

Giordino reveni în scaunul copilotului, se aşeză şi privi covorul 
neîntrerupt de verdeață care se întindea la mai puţin de 200 de 
metri sub ei. Nicăieri nu se zărea măcar un petic de sol. 

— Nu cred că mi-ar plăcea să-mi petrec vacanţele aici, 
comentă el. 

— N-ai fi singurul, replică Pitt. Julien Perlmutter a cercetat 
arhivele istorice locale şi a descoperit un zvon potrivit căruia 
ţăranii de aici ocolesc zona. Julien spune că jurnalul lui Cuttill 
menţiona faptul că mumiile unor incaşi morţi de mult timp au 
fost dezgropate de tsunami din mormintele lor înainte de a fi 
purtate în junglă. Băştinaşii sunt foarte superstiţioşi şi cred că 
spiritele strămoşilor lor cutreieră şi acum jungla, căutându-şi 
mormintele. 

— Poţi începe primul culoar, anunţă Gunn. Toate sistemele 
sunt activate şi reglate. 

— De la ce depărtare de coastă începem „să tundem peluza”? 
întrebă Giordino, referindu-se la culoarele late de şaptezeci şi 
cinci de metri ale zonei pe care intenționau s-o parcurgă. 

— Incepem de la trei kilometri şi mergem paralel cu ţărmul, 
răspunse Pitt, parcurgând culoare spre nord şi sud pe măsură ce 
avansăm spre inima uscatului. 

— Lungimea culoarelor? întrebă Gunn privind acul imprimator 
care trasa urme pe hârtia milimetrică şi cifrele ce pâlpâiau pe 
afişajul digital al aparatului. 

— Doi kilometri cu viteza de douăzeci de noduri. 

— Putem merge mai repede, observă Gunn. Sistemul 
magnetometrului are o rată ciclică foarte rapidă. Poate să 
citească uşor o anomalie la viteza de o sută de noduri. 

— Vom merge încet şi fără grabă, zise Pitt ferm. Dacă nu 
trecem direct peste ţintă, orice câmp magnetic pe care sperăm 
să-l găsim nu va influenţa prea mult valorile gama citite. 

— Şi dacă nu descoperim nici o anomalie, mărim perimetrul 
zonei? 

— Exact. Vom efectua o căutare ca la carte. Am procedat în 
felul ăsta de mai multe ori decât ţin minte. Al, se întoarse Pitt 
spre italian, tu ai grijă de altitudine, în timp ce eu mă concentrez 
asupra coordonatelor zonei. 

— O să ţin senzorul cât pot de jos, aprobă Giordino, fără să-l 

agăţ de vârfurile copacilor. 

Soarele suise de acum pe bolta aproape complet senină, cu 
excepţia câtorva nouraşi. Pitt îşi privi pentru ultima oară 
instrumentele şi dădu din cap: 

— Gata, băieţi, hai să găsim epava! 

x x x 

Zburară înainte şi înapoi peste junglă, cu sistemul de 
climatizare alungând aerul torid şi umed dinăuntrul învelişului 
din aluminiu al aparatului. Dimineaţa trecu şi până la amiază nu 
obţinuseră nimic. Magnetometrul nu ticăise nici măcar o dată. 
Pentru cineva care nu mai căutase vreodată un obiect invizibil, 
poate că ar fi părut descurajant, dar Pitt, Giordino şi Gunn 
acceptau situaţia fără să se îngrijoreze. Ştiau de căutări ale unor 
epave de nave sau avioane care duraseră şi şase săptămâni fără 
cel mai mic semn de succes. 

De asemenea, Pitt dorea respectarea strictă a planului de 
lucru. Din proprie experienţă ştia că nerăbdarea şi abaterea de la 
culoarele de căutare stabilite pe calculator duceau, de obicei, la 
eşecul oricărei acţiuni. In loc să înceapă din mijlocul zonei şi să 
se îndrepte spre exterior, el prefera să procedeze invers. In prea 
multe rânduri o ţintă fusese descoperită acolo unde nimeni nu se 
aşteptase să fie. Elimină, de asemenea, zonele aride deschise, 
pentru a nu mai pierde vremea cu reluarea culoarelor de 
căutare. 

— Cât am acoperit? se interesă Gunn pentru prima dată de 
când îşi începuseră activitatea. 

— Am înaintat doi kilometri spre interior, răspunse Pitt. De- 
abia acum pătrundem în zona pe care ne-a indicat-o Yaeger. 

— Prin urmare, descriem linii paralele la cinci kilometri de linia 
pe care o avea ţărmul în anul 1578? 

— Exact, distanţa pe care tsunami a purtat galionul, aşa cum a 
indicat programul de calculator al lui Yaeger. 

— Mai avem combustibil pentru trei ore, anunţă Giordino 
arătând cadranele celor două litrometre. 

Nu trăda nici un semn de oboseală sau de plictiseală; 
dimpotrivă, părea că se distrează de minune. 

Dintr-un buzunar lateral al scaunului său, Pitt scoase o placă 
pe care avea fixată harta şi o studie cel mult cinci secunde. 

— Portul Manta se găseşte la numai cincizeci şi cinci de 
kilometri. Acolo există un aeroport măricel, unde putem 
alimenta. 

— Apropo de alimentare, zise Gunn, sunt lihnit. 

Deoarece era singurul care avea ambele mâini libere, împărţi 
sandvişurile şi cafeaua puse la dispoziţie de echipajul de 
întreţinere a elicopterului companiei petroliere. 

— Ciudat gust mai are brânza asta, mormăi Giordino şi 
examină cu ochi critici interiorul sandvişului său. 

— Calul de dar nu se caută la dinţi, rânji Gunn. 

După două ore şi cincisprezece minute parcurseseră cele 
douăzeci şi opt de culoare necesare pentru acoperirea 
kilometrilor cinci şi şase. In mod clar de acum aveau probleme, 
deoarece depăşiseră distanţa estimată de Yaeger. Nici unul 
dintre ei nu credea că un tsunami putea să târască o corabie de 
570 de tone la mai mult de cinci kilometri în interiorul uscatului. 
În nici un caz un val cu o înălţime mai mică de treizeci de metri. 
Increderea începu să li se risipească pe măsură ce se îndepărtau 
de zona principală de căutare. 

— Incepem primul culoar la distanţa de şapte kilometri, 
anunţă Pitt. 

— Prea departe, murmură Giordino, mult prea departe... 

— De acord, zise Gunn. Fie că am ratat corabia, fie că se află 
la nord sau la sud de perimetrul zonei. Nu are rost să mai 
pierdem vremea aici. 

— Să terminăm şi kilometrul şapte, zise Pitt, fixând cu privirea 
instrumentul de navigaţie care-i afişa coordonatele. 

Gunn şi Giordino ştiau prea bine că ar fi fost inutil să 
protesteze. Erau perfect conştienţi că atunci când Pitt îşi pusese 
ceva în minte, nu mai putea fi oprit. Pitt se încăpăţânase să 
creadă că vechiul galion spaniol putea fi găsit, în ciuda desimii 
junglei şi a celor patru secole ce trecuseră. Giordino menţinu 
vigilent altitudinea elicopterului atât cât era necesar pentru ca 
senzorul să treacă foarte aproape de vârfurile copacilor, iar Gunn 
nu scăpa din ochi acul înregistrator şi valorile digitale. Incepeau 
să simtă că nu avuseseră parte de o mână norocoasă şi se 
pregăteau pentru o căutare lungă şi obositoare. 

Din fericire, vremea ţinea cu ei. Cerul rămânea senin, cu câte 
un nor răzleţ trecând mult deasupra, iar vântul bătea constant 
dinspre vest cu numai cinci noduri. Peisajul era la fel de monoton 
ca vremea. Jungla de dedesubt se întindea aidoma unui ocean de 
alge. Nici un om nu locuia în pădurea aceea. Lumina soarelui nu 
ajungea niciodată până jos, iar clima permanent umedă şi caldă 
făcea florile să înflorească, frunzele să cadă şi fructele să crească 

şi să se coacă pe toată durata anului. Puţine erau locurile în care 
razele de lumină treceau printre crengile arborilor şi ale plantelor 
şi atingeau solul. 

— Marcaj! strigă brusc Gunn. 

Pitt acţionă instantaneu, copiind coordonatele de navigaţie: 

— Ai o ţintă? 

— Am înregistrat o creştere mică pe instrumente. N-a fost o 
valoare mare, dar, în mod clar, o anomalie. 

— Ne-ntoarcem? întrebă Giordino. 

Pitt clătină din cap: 

— Să încheiem culoarul şi să vedem dacă la următoarea 
trecere receptăm o valoare mai mare. 

Nimeni nu mai scoase un cuvânt în timp ce parcurseră 
culoarul, executară o întoarcere completă cu 180 de grade şi 
porniră în sens invers, la 75 de metri mai spre est. Pitt şi Giordino 
nu putură rezista ispitei de a nu privi în jos, spre junglă, sperând 
să observe un semn al epavei, cu toate că ştiau că era aproape 
imposibil să distingă ceva prin frunzişul des. Era ceva cu 
adevărat dezolant în frumuseţea ei monotonă. 

— Ne apropiem de marcaj din sens opus, îi alertă Pitt. Acum 
trecem prin coordonatele lui. 

Fiind remorcat de elicopter, senzorul trecu cu o mică întârziere 
prin locaţia valorii anormale citite de Gunn. 

— Uite-o! exclamă incitat bărbatul. Arată bine! Valorile sunt 
mai mari. Hai, iubito, dă-mi nişte valori gama mari! 

Pitt şi Giordino se lipiră de geamuri şi priviră în jos, dar zăriră 
numai acoperişul impenetrabil al arborilor înalţi şi deşi care se 
ridicau în mai multe etaje. Nu aveai nevoie de multă imaginaţie 
pentru a şti că jungla era un loc periculos şi neplăcut. Arăta 
tăcută şi... mortală. Bărbaţii puteau doar să ghicească primejdiile 
ce pândeau în umbrele amenințătoare. 

— Avem o ţintă identificată distinct, zise Gunn. Nu-i o masă 
solidă, ci valori împrăştiate de genul la care mă aşteptam din 
partea unor fragmente şi obiecte de fier risipite pe o corabie 
naufragiată. 

Chipul lui Pitt surâdea larg, când bărbatul se aplecă şi-l lovi 
uşor cu pumnul pe Giordino în umăr: 

— N-am avut nici o îndoială. 

Prietenul său îi zâmbi: 

— Trebuie să fi fost un tsunami tare al naibii, dacă a purtat 
corabia şapte kilometri în adâncul uscatului. 

— A avut înălţimea de aproape cincizeci de metri, calculă Pitt. 

— Ne poţi aduce pe cursul est-vest, ca să trecem peste 
anomalie perpendicular pe primul vector? întrebă Gunn. 

— La ordinele tale! 

Pitt aplecă Explorerul spre vest într-un viraj atât de strâns, 
încât Gunn simţi cum i se ridică stomacul în gât. După ce 
parcurse o jumătate de kilometru, Pitt execută o glisadă şi 
programă coordonatele pentru a trece deasupra țintei pe alt 
curs. De data aceasta valorile arătară o creştere uşoară şi se 
menţinură mai mult timp. 

„_— Cred c-am trecut peste ea de la provă la pupă, spuse Gunn. 
Asta trebuie să fie locul. 

— Asta trebuie să fie locul, repetă Giordino, fericit. 

Pitt menţinu elicopterul în planare staţionară şi Gunn îi dădu 
comenzi, căutând valorile cele mai mari înregistrate de 
magnetometru, astfel încât Explorerul să ajungă exact deasupra 
epavei. 

— Douăzeci de metri spre tribord. Acum treizeci de metri spre 
pupa. Prea mult! Zece metri înainte. Stop! Asta-i! Dacă dăm 
drumul la o piatră, va cădea drept pe ea. 

Giordino trase inelul unui bidonaş, pe care-l aruncă apoi prin 
geamul lateral. Bidonaşul căzu printre frunze şi dispăru. După 
câteva secunde, deasupra arborilor începu să se înalțe un nor de 
fum portocaliu. 

— Am însemnat locul cu un „X”, zise el, încântat. Nu pot zice 
însă că de-abia aştept să pornim pe jos într-acolo. 

Pitt se încruntă spre el: 

— Cine a zis c-o să mergem şapte kilometri prin coşmarul ăsta 
botanic? 

La rândul său, italianul îl privi întrebător: 

— Cum altfel vrei s-ajungem la epavă? 

— Minunea asta tehnologică de elicopter are un troliu. Mă 
puteţi cobori printre ramurile copacilor. 

Giordino se holbă la mantaua groasă a junglei: 

— O să rămâi agăţat în crengi şi n-o să te mai putem ridica 
niciodată. N 

— Nu-mi fac griji. Inainte de a pleca din Quito, am verificat 
trusa de scule de sub podea. Cineva a avut grijă să pună şi o 
macetă. Fiind agăţat în harnaşament, pot să-mi croiesc drum 
atât la coborâre cât şi la urcare. 

— Nu ţine, rosti Giordino uşor îngrijorat. N-avem destul 

combustibil să staţionăm în timp ce tu te joci de-a Tarzan şi să 
mai ajungem şi la aeroportul din Manta. 

— Nici nu mă gândeam să aşteptaţi ca taxiul. După ce ajung 
pe sol, voi porniţi spre Manta. Alimentaţi, vă întoarceţi şi mă 
recuperaţi. 

— Poate că va fi nevoie să umbli de colo-colo înainte de a găsi 
epava. Din aer este imposibil să te vedem. Cum vom şti locul 
exact unde să coborâm harnaşamentul? 

— O să iau la mine două grenade fumigene şi le declanşez 
când aud că vă-ntoarceţi. 

Expresia din ochii lui Giordino nu era în nici un caz de 
încântare: 

— Presupun că nu te pot convinge să nu faci nebunia asta. 

— Da, presupun că nu poţi. 

După zece minute, Pitt era instalat într-un harnaşament legat 
cu cablul troliului de pe acoperişul elicopterului. In timp ce 
Giordino menținea aparatul la înălţime minimă deasupra 
copacilor, Gunn opera comenzile troliului. 

— Nu uita să aduci şi o sticlă de şampanie, ca să putem 
sărbători! strigă Pitt, ieşind prin uşa deschisă a elicopterului şi 
rămânând atârnat în văzduh. 

— Ar trebui să ne-ntoarcem în vreo două ore! răcni Gunn, 
străduindu-se să acopere zgomotul elicelor şi al motoarelor. 

Apăsă butonul pentru derulare şi Pitt cobori sub tălpigele 
elicopterului, dispărând în vegetaţia densă ca şi cum ar fi plonjat 
într-un ocean verde. 


218 


23 


Fixat în centuri de siguranţă şi ţinând în mâna dreaptă 
maceta, iar în stânga un talkie-walkie, Pitt se simţea aproape la 
fel ca atunci când se afundase în mâzga verzuie de alge a puţului 
sacrificial. Nu putea preciza care era distanţa până la sol, însă 
estima că înălţimea arborilor dintr-o pădure tropicală era de 
minimum cincizeci de metri. 

Văzută din văzduh, jungla părea o masă haotică de vegetaţie 
de diverse specii aflate în concurenţă. Trunchiurile copacilor cei 
mai înalţi erau strâns înconjurate cu straturi dense de vegetaţie 
mai scundă, fiecare luptând să-şi primească raţia de lumină 
solară. Crenguţele şi frunzele cele mai apropiate de soare 
dansau sub curentul de aer descendent produs de rotorul 
elicopterului, creând impresia unui ocean veşnic unduitor. 

Pitt ţinu un braţ în faţa ochilor, în timp ce cobori lent prin 
primul etaj al umbrarului verde şi trecu foarte aproape de 
ramurile unui mahon înalt, împodobit cu inflorescențe albe şi 
mici. Se folosi de picioare pentru a se împinge fără dificultate, 
ferindu-se de ramurile mai groase. Dinspre solul încă ascuns 
vederii se înălţau aburi produşi de căldura soarelui. După ce 
stătuse în cabina climatizată a elicopterului, nu fu nevoie de prea 
mult timp pentru ca transpiraţia să-i ţâşnească prin toţi porii. 
Impingându-se frenetic din calea unei ramuri ce se ridica între 
picioarele sale, bărbatul sperie o pereche de maimuţe-păianjen 
care săriră de partea cealaltă a copacului, ţipând furioase. 

— Ai spus ceva? se auzi glasul lui Gunn din aparatul de radio. 

— Am deranjat siesta unor maimuțe. 

— Vrei să-ncetinesc? 

— Nu, este perfect. Am trecut de primul strat de copaci şi 
acum cobor, cred, printr-un dafin. 

— Anunţă-mă, dacă vrei să mişc aparatul într-o parte sau în 
alta, interveni şi Giordino în microfonul din carlingă. 

— Menţine-ţi poziţia, îi recomandă Pitt. Dacă te mişti cu tot 
elicopterul, poţi să agăţi cablul de ceva şi să mă laşi spânzurat 
aici până îmbătrânesc. 

Pitt pătrunse într-un labirint mai des de ramuri şi izbuti să-şi 
taie rapid un tunel cu maceta, fără a mai trebui să-l anunţe pe 
Gunn să-i încetinească viteza de coborâre. Se afunda într-un 

tărâm rareori văzut, o lume plină de frumuseţe şi de pericole. 
Tinzând cu disperare spre lumină, plante agăţătoare imense 
urcau direct pe copacii mai mari, unele îmbrăţişându-şi gazdele 
cu cârcei şi tentacule, altele răsucindu-se în jurul lor, spre soare, 
ca nişte spirale vegetale. Muşchii şi lichenii îmbrăcau arborii în 
cearşafuri imense, amintindu-i bărbatului de pânzele de păianjen 
din criptele filmelor de groază. Alături de ele existau şi 
nenumărate plante superbe. Ghirlande vaste de orhidee se 
roteau spre cer de parcă ar fi fost beculeţele multicolore dintr-un 
brad de Crăciun. 

— Vezi solul? se interesă Gunn. 

— Nu încă. Trebuie să trec printr-un copăcel care pare un fel 
de palmier unde cresc pere sălbatice. După aceea să mă feresc 
de cârceii unor viţe groase. 

— Parcă se numeau liane... 

— N-am fost niciodată bun la botanică. 

— Te-ai putea prinde de o liană şi să te joci de-a Tarzan, 
strecură Gunn o undă de umor în situaţia potenţial periculoasă. 

— Numai dacă aş vedea-o pe Jane... 

Gunn se încordă înaintea tăcerii neaşteptate a lui Pitt: 

— Ce s-a-ntâmplat? Ai păţit ceva? 

Când răspunse, Pitt o făcu cu glas doar puţin mai sonor decât 
o şoaptă: 

— Era cât pe-aici să mă prind de o liană groasă, care era, de 
fapt, un şarpe gros cât o conductă, cu bot de aligator. 

— Ce culoare? 

— Negru, cu pete galben-cafenii. 

— Un boa constrictor, explică Gunn. S-ar fi putut să te- 
mbrăţişeze, dar nu-i veninos. Mângâie-l pe cap din partea mea. 

— Pe naiba! pufni Pitt. Dacă se uită cât de cât pofticios la 
mine, o să-i fac cunoştinţă cu Madame LaFarge. 

— Cu cine? 

— Cu maceta mea. 

— Altceva ce mai vezi? 

— Câţiva fluturi magnifici, mai multe insecte care provin parcă 
de pe altă planetă şi un papagal prea timid ca să ceară un 
biscuit. Incredibil ce mărime au florile care cresc pe arborii ăştia! 
Am văzut nişte violete mai mari decât capul meu. 

Conversaţia se întrerupse când Pitt începu să-şi croiască drum 
printr-un copac scund cu ramuri dese. Asudase ca un luptător 
profesionist în ultima repriză a meciului şi hainele îi erau complet 

îmbibate de umiditatea abundentă care se condensa, 
prelingându-se pe frunzele arborilor. Când ridică maceta, atinse 
cu braţul o liană cu ţepi ce-i făcură ferfeniţă mâneca şi-i zgâriară 
antebraţul aidoma ghearelor unei pisici. Din fericire, zgârieturile 
nu erau nici adânci, nici dureroase, aşa încât le ignoră. 

— Opriţi troliul, rosti el când simţi solul ferm sub picioare. Am 
ajuns jos. 

— Vreun semn al galionului? întrebă Gunn, nerăbdător. 

Pitt nu-i răspunse imediat. Vâri maceta sub braţ şi se răsuci, în 
timp ce-şi dezlega centurile de siguranţă ale harnaşamentului. 
Parcă se găsea pe fundul unui ocean vegetal. Nici o rază de 
soare nu ajungea în mod direct aici, iar puţina lumină existentă 
avea aceeaşi caracteristică stranie, la care se putea aştepta un 
scufundător la şaizeci de metri sub suprafaţa apei. Vegetaţia 
deasă anula majoritatea spectrului de culori al luminii, lăsând 
numai nuanțele de verde şi albastru amestecate cu cenuşiu. 

Bărbatul fu plăcut surprins să constate că jungla nu era 
inaccesibilă la parcurgerea cu piciorul. Pământul de sub 
acoperământul arborilor era acoperit de un covor moale de 
frunze şi crengi aflate în descompunere şi aici nu creştea nimic, 
astfel încât nu existau movilele de vegetaţie mucegăită la care 
se aşteptase. In adâncurile lipsite de razele soarelui, putea să 
înţeleagă mai uşor absenţa florei în apropierea solului. 

— Nu văd nimic care să semene cu structura unei corăbii, zise 
el. Nici coaste, nici traverse, nici chilă... 

— Ţeapă! comentă Gunn cu glas dezamăgit. Probabil că 
magnetometrul a detectat un zăcământ de fier natural. 

— Nu, replică Pitt, străduindu-se să-şi păstreze vocea calmă, 
nu pot spune asta. 

— Ce vrei să zici? 

— Ciupercile, insectele şi bacteriile care numesc locurile astea 
„cămin” au înfulecat demult toate componentele organice ale 
corăbiei. Nu-i surprinzător, când te gândeşti că au beneficiat de 
patru sute de ani în care s-o devoreze până la chilă. 

Gunn amuţi, nepricepând prea bine. Apoi se lumină: 

— Dumnezeule! ţipă el. Am găsit-o! Tu stai realmente pe 
epava galionului. 

— Chiar în mijlocul ei. 

— Zici că orice urmă a structurii a dispărut? interveni Giordino. 

— Puţinul care a mai rămas este acoperit de muşchi şi humus, 
dar cred că pot distinge nişte vase de ceramică, câteva ghiulele 

risipite, o ancoră şi un maldăr de pietre de balast. Locul arată ca 
o tabără abandonată în mijlocul căreia au crescut copacii. 

— Să mai stăm? întrebă Giordino. 

— Nu, ştergeţi-o spre Manta şi alimentaţi. Până vă-ntoarceţi, 
eu o să scurm pe-aici în căutarea casetei. 

— Îţi putem trimite ceva? 

— N-ar trebui să am nevoie de altceva decât de macetă. 

— Ai grenadele fumigene? întrebă Giordino. 

— Da. Am două prinse la centură. 

— Declanşează una imediat ce ne auzi întorcându-ne. 

— Nu vă temeţi, le spuse Pitt voios, n-am de gând să-ncerc să 
plec pe jos de aici. 

— Ne vedem în două ore, îl anunţă Gunn căruia îi revenise 
optimismul. 

— Incercaţi să nu-ntârziaţi. 

In alte circumstanţe, poate că Pitt s-ar fi simţit uşor deprimat 
auzind zgomotul motoarelor McDonnell Douglas Explorer 
stingându-se treptat şi lăsând în urmă doar atmosfera încărcată 
a pădurii tropicale. Se simţea însă cuprins de energie, ştiind că 
undeva, la mică distanţă de locul unde stătea el, îngropată într- 
un maldăr de sfărâmături se afla cheia unei comori uriaşe. Nu 
începu să sape frenetic, ci se plimbă fără grabă printre resturile 
risipite ale lui Concepcion, studiind configuraţia şi poziţia finală a 
galionului. Examinând movilele neregulate de rămăşiţe, aproape 
că-i putea distinge forma originală. 

Coada şi braţul unei ancore ce ieşeau din humusul de sub 
frunzele cel mai recent căzute indicau locaţia provei. Pitt nu 
credea că navigatorul-şef Thomas Cuttill ar fi depozitat caseta 
din jad în magazia de mărfuri. Faptul că Drake intenţiona s-o 
ofere în dar reginei sugera că o ţinea la îndemână, probabil în 
cabina mare de la pupa, rezervată căpitanului corăbiei. 

Mergând printre sfărâmături şi curăţând cât putea mai bine 
spaţiul cu ajutorul macetei, Pitt descoperi urme ale echipajului, 
dar nici un fel de oseminte. Cei mai mulţi matrozi fuseseră 
azvârliţi de pe punte de tsunami. Bărbatul zări încălțări din piele 
mucegăită, plăsele dure de os ale unor cuțite ale căror lame 
fuseseră mâncate de rugină, talere din ceramică şi un ceaun de 
tuci încă înnegrit. Spaima porni să-l roadă, când îşi dădu seama 
cât de puţine erau rămăşiţele. incepu să se teamă că epava 
fusese deja descoperită şi jefuită. Scoase din interiorul cămăşii 
un pachet învelit în plastic şi extrase ilustrațiile şi planurile de 

construcţie ale unui galion de comori standard pe care i le 
expediase Perlmutter prin fax. Folosindu-se de ele, îşi măsură 
paşii cu grijă, până aprecie că ajunsese în zona calei unde s-ar fi 
aflat valoroasa încărcătură. 

incepu după aceea să îndepărteze un strat de compost despre 
care crezuse că era foarte gros, dar care atingea doar zece 
centimetri. Fu suficient să măture cu palma frunzele aflate în 
descompunere pentru a descoperi câteva capete minunat 
sculptate în piatră şi statuete de diverse mărimi. Bănui că erau 
animale venerate ca zei. Un suspin de uşurare îi ieşi printre buze, 
constatând că epava galionului nu fusese atinsă. 

Tăie şi trase în lături o liană lungă şi putredă care căzuse din 
arbori de la mare înălţime şi găsi alte douăsprezece statuete, 
dintre care trei de mărimea unui om. In lumina spectrală, 
muşchiul verzui care crescuse pe ele le făcea să semene cu nişte 
leşuri ridicându-se din morminte. Un morman de vase şi efigii de 
lut nu rezistase la fel de bine umezelii de patru secole. Cele 
relativ intacte se transformară în pulbere, când le atinse. Toate 
ţesăturile din comoara iniţială pe care o transportase galionul 
putreziseră şi din ele nu mai rămăseseră decât pete de mucegai 
întunecat. 

Pitt săpă cu înfrigurare, mai adânc, ignorând unghiile rupte şi 
mâzga care-i murdărea mâinile. Găsi o sumedenie de obiecte din 
jad, elegant ornate şi sculptate minuţios - atât de multe, încât 
renunţă destul de repede să le ţină evidenţa - amestecate cu 
mozaicuri din sidefuri şi turcoaze. Bărbatul se opri şi-şi şterse cu 
antebraţul sudoarea de pe faţă, gândindu-se că descoperirea 
aceea avea să işte o mulţime de probleme. Işi putea imagina 
bătăliile juridice şi maşinaţiile diplomatice dintre arheologii 
ecuadorieni şi oficialităţile guvernamentale, care aveau să 
susţină că artefactele le aparţineau lor fiind în interiorul 
graniţelor ţării şi omologii lor din Peru care aveau să susţină că 
era o parte din moştenirea lor culturală. Indiferent care ar fi fost 
încâlcelile legale, unicul fapt cert era că nici una dintre 
capodoperele artei incaşe nu avea să sfârşească pe un raft al 
locuinţei lui Pitt. 

Işi privi ceasul. Trecuse mai bine de o oră de când fusese 
coborât printre copaci. Abandonă antichităţile amestecate de-a 
valma şi continuă să-şi facă drum spre fosta cabină a căpitanului 
de la pupa galionului. Lovea în stânga şi în dreapta cu maceta, 
îndepărtând vegetaţia moartă de pe o movilă de resturi, când 

tăişul zăngăni pe neaşteptate, lovind un obiect solid de metal. 
Indepărtând franzele, Pitt văzu că dăduse peste unul din cele 
două tunuri ale corăbiei. Ţeava de bronz fusese de mult 
acoperită cu o patină verde şi groasă, iar gura ei era umplută cu 
compost acumulat de secole. 

De acum Pitt nu-şi mai putea da seama unde se sfârşea 
transpiraţia sa şi unde începea umezeala lipicioasă a junglei. 
Parcă ar fi lucrat într-o saună, iar umidității i se adăuga 
neplăcerea provocată de tot soiul de țânțari, care roiau în jurul 
feţei şi capului său. Lianele prăbuşite din arbori i se înfăşurau în 
jurul gleznelor şi în două rânduri lunecă pe vegetaţia umedă şi 
căzu. O peliculă de pământ şi frunze putrede i se lipise de trup, 
făcându-l să semene cu o creatură a mlaştinilor dintr-un smârc 
bântuit. Atmosfera plină de aburi îi secătuia treptat puterile şi-şi 
alungă dorinţa copleşitoare de a se întinde pe un maldăr de 
frunze moi şi de a trage un pui de somn, dorinţă care pieri subit 
la vederea unui crotal respingător care se târa peste o movilă 
apropiată de pietre pentru balast. Cel mai mare şarpe veninos 
din cele două Americi, lung de trei metri, roz şi brun cu pete 
rombice întunecate, era letal. Pitt îl ocoli pe departe şi fu cu ochii 
în patru după eventualele lui rude. 

Ştiu că ajunsese în zona dorită atunci când descoperi bolţurile 
şi balamalele masive, acum aproape complet mâncate de rugină, 
care, cândva, susţinuseră şi pivotaseră cârma. Intâmplător, lovi 
cu piciorul ceva îngropat în sol - un cerc înflorit de fier pe care 
nu-l putu recunoaşte. Se aplecă pentru a-l inspecta mai 
îndeaproape şi zări cioburi de sticlă. Examină ilustrațiile primite 
de la Perlmutter şi-şi dădu seama că era lumina de la pupa. 
Accesoriile cârmei şi felinarul îl anunţară că se afla deasupra 
fostei cabine a căpitanului. Acum începea cu adevărat căutarea 
casetei din jad. 

După patruzeci de minute de scurmat în patru labe, găsise o 
călimară, două pocale şi rămăşiţele câtorva opaițe. Fără să se 
oprească pentru a se odihni, îndepărtă cu grijă o grămăjoară de 
frunze şi se trezi privind într-un ochi verde care-l fixa din 
humusul umed. Işi şterse de pantaloni palmele transpirate, 
scoase o basma din buzunar şi curăţă cu atenţie zona din jurul 
ochiului. Treptat ieşi la iveală o faţă umană sculptată cu 
măiestrie şi minuţiozitate dintr-o bucată masivă de jad. Pitt îşi 
ţinu răsuflarea. 

Infrânându-şi entuziasmul, săpă cu greutate în jurul chipului 

nemişcat patru şănţuleţe destul de adânci şi văzu că era capacul 
unei casete de mărimea unei baterii auto. După ce o dezgropă 
complet, o ridică din solul umed în care rămăsese din 1578 şi o 
aşeză între picioarele sale. 

Rămase apoi admirând-o extaziat aproape zece minute, 
temându-se să ridice capacul şi să găsească înăuntru doar 
mucegai. De-a dreptul emoţionat, scoase dintr-un buzunar un 
briceag elveţian micuţ, deplie lama cea mai subţire şi începu să 
forţeze capacul. Caseta era atât de bine închisă, încât trebuia să 
deplaseze întruna lama în jurul capacului, ridicând de fiecare 
dată câte o fracțiune de milimetru. In două rânduri se opri pentru 
a-şi şterge transpiraţia care i se prelingea în ochi. In cele din 
urmă, capacul fu eliberat. Lipsit de respect, Pitt apucă nasul feţei 
de pe capac şi îl trase în sus. 

Interiorul casetei era căptuşit cu lemn de cedru şi conţinea o 
mulţime de şnururi multicolore presărate de noduri. Câteva 
şnururi se decoloraseră, dar erau intacte şi culorile puteau fi încă 
distinse. Lui Pitt nu-i venea să-şi creadă ochilor cât de bine se 
conservase, până ce studie mai îndeaproape obiectul şi-şi dădu 
seama că şnururile nu erau făcute din lână sau din lemn, ci din 
spirale răsucite de metal colorat. 

— Asta-i! răcni el, speriind papagalii arakanga dintr-un copac, 
care zburară în adâncurile junglei într-un cor de ţipete ascuţite. 
Quipu-ul lui Drake! 

Strângând caseta cu tenacitatea unui avar care refuză să facă 
o donaţie de Crăciun, Pitt găsi un trunchi de copac prăbuşit, 
destul de uscat pentru a se putea aşeza pe el. Privi chipul de jad 
şi se întrebă dacă secretul guipu-lui putea fi, cumva, descifrat. 
Potrivit spuselor lui Ortiz, ultima persoană care ar fi putut citi 
şnururile cu noduri murise cu patru sute de ani în urmă. Spera 
din toată inima că programele extrem de performante ale 
calculatoarelor lui Yaeger puteau să învingă bariera timpului şi să 
soluţioneze misterul. 

Stătea acolo, printre stafiile marinarilor englezi şi spanioli, fără 
să-i pese de roiul de insecte care-l muşcau, de durerea ce-i pulsa 
în braţul zgâriat şi de umezeala lipicioasă, când auzi elicopterul 
care se întorcea prin cerul ce nu putea fi zărit. 

O furgonetă mică purtând însemnele unei bine cunoscute 
companii de livrări rapide a corespondenţei şi a coletelor sui o 
rampă şi opri înaintea uşii de serviciu a unei clădiri mari din 
beton cu un singur nivel. Structura respectivă acoperea un 
cvartal dintr-un gigantic complex de depozite de lângă 
Galveston, Texas. Nici pe acoperiş, nici pe ziduri nu se zărea 
emblema sau numele vreunei firme. Singura dovadă că era 
ocupată o constituia plăcuţa de alamă de lângă uşă pe care scria 
„Compania de depozitare Logan”. Abia trecuse de ora şase 
seara. Prea târziu pentru ca angajaţii să mai lucreze, totuşi 
destul de devreme pentru a nu trezi suspiciunile paznicilor care 
patrulau. 

Fără să iasă din furgonetă, şoferul tastă pe o telecomandă 
codul care dezactivă alarma de securitate şi ridica uşa cea mare. 
Pe măsură ce aceasta glisă spre plafon, dezvălui interiorul unui 
depozit vast, umplut până la grinzile de susţinere ale 
acoperişului cu nenumărate stilaje ticsite de mobilă şi bunuri de 
uz casnic. Nicăieri pe uriaşa podea de beton nu se zărea vreun 
semn de viaţă. După ce se convinse că tot personalul plecase 
acasă, şoferul intră cu furgonetă şi aşteptă închiderea uşii, apoi 
avansă pe o platformă suficient de mare pentru un camion cu 
trailer cu nouă osii. 

Cobori din vehicul şi se apropie de panoul mic de comandă 
montat pe un piedestal, unde introduse alt cod în secţiunea 
„Pornire cântărire”. Platforma vibra şi începu să coboare sub 
podea, dezvăluind astfel că era un gigantic ascensor de marfă. 
După ce platforma se opri în subsol, şoferul porni cu furgonetă 
printr-un tunel larg, în timp ce, în urma sa, ascensorul revenea 
automat la parterul depozitului. 

Tunelul se întindea pe aproape un kilometru şi sfârşea sub alt 
depozit imens. Aici, într-un vast complex subteran, familia Zolar 
îşi desfăşura operaţiunile clandestine, în vreme ce la suprafaţă 
se desfăşurau afaceri perfect licite. 

Pentru desfăşurarea activităţilor legale, angajaţii intrau printr- 
o uşă de sticlă în birourile administrative ce se înşirau în lungul 
unui perete al clădirii. Restul spaţiului adăpostea mii de picturi 
valoroase, sculpturi şi antichităţi. Toate aveau proveniența 

impecabil atestată şi erau achiziţionate şi vândute legal pe piaţa 
liberă. In departamentul de conservare situat mai în spate, o 
echipă mică de maeştri artizani lucra pentru a restaura operele 
de artă deteriorate şi a reda artefactelor splendoarea originală. 
Nici unul dintre angajaţii firmei Zolar International sau ai 
Companiei de depozitare Logan, nici chiar cei care lucrau acolo 
de peste douăzeci de ani, nu suspectau măcar pe departe 
imensa operaţiune clandestină care se derula sub picioarele lor. 

Şoferul părăsi tunelul şi intră într-un depozit secret enorm, 
situat sub nivelul subsolului, a cărui podea era şi mai întinsă 
decât cea a parterului aflat la douăzeci de metri deasupra. 
Aproximativ două treimi din suprafaţă era dedicată acumulării, 
depozitării şi vânzării operelor de artă furate şi introduse ilegal în 
ţară. Restul suprafeţei era rezervată activităţii înfloritoare de 
falsificare şi fabricare de artefacte. Nivelul acesta subteran era 
cunoscut doar de membrii familiei Zolar, de câţiva parteneri loiali 
şi de echipa iniţială de constructori, care fusese adusă din Rusia 
şi revenise în ţara natală imediat după terminarea sălilor 
subterane, astfel încât nimeni din exterior nu putea dezvălui 
existenţa acestora. 

Şoferul cobori de la volan, trecu în spatele furgonetei şi trase 
afară un cilindru metalic lung, fixat într-un cărucior ale cărui roţi 
se depliară automat după ce fusese scos dinăuntru, aidoma 
tărgilor cu rotile din ambulanţe. Bărbatul împinse căruciorul şi 
cilindrul prin subsolul gigantic spre o uşă. 

Mergând, îşi privea imaginea reflectată în metalul lustruit al 
cilindrului. Era de înălţime mijlocie, cu abdomen uşor proeminent 
şi din cauza salopetei albe strânse pe trup părea mai masiv 
decât era de fapt, în realitate. Părul şaten era tuns scurt, 
milităreşte, iar faţa îi era proaspăt rasă. Îl amuza faptul că ochii 
săi de culoarea verde a trifoiului căpătau o nuanţă argintie în 
aluminiul conteinerului. Amăgitor de visători în clipa aceasta, 
ochii aceia puteau deveni duri precum cremenea atunci când 
bărbatul era furios sau încordat. Un detectiv de poliţie specialist 
în fizionomii l-ar fi descris pe Charles Zolar, în acte Charles 
Oxley, ca fiind un escroc care nu semăna a escroc. 

Fraţii lui, Joseph Zolar şi Cyrus Sarason, ieşiră pe uşă şi-l 
îmbrăţişară cu afecţiune. 

— Felicitări pentru un triumf al subterfugiului, comentă 
Sarason. 

— Tata însuşi n-ar fi putut plănui un furt mai elegant, adăugă 

Zolar. Familia este mândră de tine! 

— Mulţumesc pentru laude, zâmbi Oxley. Nici nu ştiţi cât sunt 
de încântat că, în sfârşit, am izbutit să aduc mumia într-un loc 
protejat. 

— Eşti sigur că nu te-a văzut nimeni când ai scos-o din blocul 
lui Rummel sau că nu te-a urmărit până aici? întrebă Sarason. 

— Îmi insulţi capacităţile, frate?! îl fulgeră Oxley din priviri. Mi- 
am luat toate măsurile de precauţie şi am şofat până la 
Galveston numai ziua, în timpul orelor de program, pe şosele 
secundare. Am fost extrem de atent să nu încalc nici o regulă de 
circulaţie. Crede-mă când îţi spun că n-am fost urmărit. 

— Nu-l mai băga în seamă pe Cyrus, zâmbi Zolar. Atunci când 
vine vorba despre acoperirea urmelor, tinde să devină paranoic. 

— Am ajuns prea departe, zise Sarason cu glas scăzut, ca să 
facem o greşeală tocmai acum. 

Oxley privi dincolo de fraţii săi, spre depozitul vast: 

— Experții în glife au sosit? 

Sarason încuviinţă din cap: 

— Un profesor de antropologie de la Harvard, a cărui muncă 
de o viaţă sunt simbolurile ideografice precolumbiene şi soţia lui, 
care se ocupă de partea de programare a descifrării. Henry şi 
Micki Moore. 

— Au habar unde se găsesc? 

Zolar făcu semn că nu: 

— Au fost legaţi la ochi şi au purtat căşti peste urechi din clipa 
în care agenţii noştri i-au luat cu limuzina de la locuinţa lor din 
Boston. După ce au fost îmbarcaţi într-un avion închiriat, pilotului 
i s-a ordonat să descrie cercuri timp de două ore înainte de a 
zbura spre Galveston. Au fost aduşi aici de la aeroport într-un 
camion de marfă izolat fonic. Este sigur că n-au văzut sau auzit 
nimic. 

— Prin urmare, după ştiinţa lor, s-ar putea găsi într-un 
laborator undeva în California sau Oregon? 

— Asta a fost şi impresia pe care am încercat să le-o 
transmitem prin durata zborului, aprobă Sarason. 

— N-au pus întrebări? 

— Doar la început, răspunse Zolar. După ce agenţii noştri i-au 
informat că vor primi două sute cincizeci de mii de dolari bani 
gheaţă pentru descifrarea unui artefact, au promis cooperare 
deplină. De asemenea, au promis că nu vor sufla nici un cuvânt. 

— Şi ai încredere în ei? se încruntă Oxley. 

Sarason rânji maliţios: 

— Bineînţeles că nu. 

Oxley nu trebuia să se priceapă la cititul gândurilor pentru a 
şti că Henry şi Micki Moore aveau să fie în scurt timp simple 
nume cioplite pe o piatră de mormânt. 

— N-are rost să mai pierdem timpul, spuse el. Unde vreţi să 
duc mumia generalului Naymlap? 

Sarason indică o secţiune a depozitului subteran: 

— Am partiţionat o incintă specială. O să te conduc, în timp ce 
fratele Joseph îi însoţeşte pe specialişti. Ezită, apoi scoase din 
buzunarul hainei trei cagule şi-i întinse una lui Oxley, spunându-i: 
Pune-ţi-o - nu vrem să ne vadă chipurile. 

— De ce ne mai deranjăm cu aşa ceva? Nu vor trăi pentru a ne 
identifica. 

— Ca să-i intimidăm. 

— Mi se pare exagerat, totuşi s-ar putea să ai dreptate. 

În timp ce Zolar îi conducea pe soţii Moore spre incinta 
menţionată, Oxley şi Sarason scoaseră cu grijă mumia aurită din 
conteinerul cilindric şi o aşezară pe o masă capitonată cu câteva 
rânduri de catifea. Incinta fusese echipată cu o chicinetă, paturi 
şi cameră de baie. In centru trona un birou mare, cu blocnotesuri 
şi carneţele, plus mai multe lupe cu grade diferite de mărire. 
Exista, de asemenea, un calculator cu imprimantă laser şi 
software-ul corespunzător. Pe plafon o reţea de spoturi fusese 
astfel poziționată încât imaginile gravate pe costumul din aur să 
poată fi distinse cu claritate. 

Când soţii Moore intrară în încăpere, li se scoaseră căştile de 
pe urechi şi legăturile de pe ochi. 

— Sper că nu v-aţi simţit prea inconfortabil, rosti politicos 
Zolar. 

Cercetătorii clipiră des sub luminile puternice şi se frecară la 
ochi. Henry Moore arăta şi se comporta ca orice profesor de la o 
universitate americană de renume. Deşi nu mai era tânăr, avea 
trupul zvelt, părul grizonat, des şi rebel şi tenul de adolescent. 
Purta un sacou din tweed cu petice de piele în dreptul coatelor, 
iar cravata în culorile universităţii era înnodată sub gulerul 
cămăşii de bumbac verde-închis. La rever avea o garoafă mică, 
albă. 

Micki Moore era cu cel puţin cincisprezece ani mai tânără 
decât soţul ei. Ca şi acesta avea trupul zvelt, aproape la fel ca al 
manechinului care fusese în anii '70. Pielea mai oacheşă şi 

pomeţii rotunzi şi ridicaţi sugerau existenţa unor gene 
amerindiene la strămoşii ei. Era o femeie atrăgătoare, cu corp 
superb, a cărei eleganţă şi ţinută maiestuoasă o făceau să iasă în 
evidenţă la cocteilurile şi dineurile universităţii. Ochii ei cenuşii 
se focalizară asupra fraţilor cu cagule, trecând de la unul la 
celălalt, apoi se opriră la costumul de aur de la Tiapollo. 

— O operă de artă cu adevărat magnifică, spuse ea încetişor. 
N-aţi precizat niciodată ce anume doriţi să descifrăm eu şi soţul 
meu. 

— Ne cerem scuze pentru măsurile de prevedere care, poate, 
vi s-au părut exagerate, rosti sincer Zolar, dar, aşa cum puteţi 
vedea, acest artefact incaş este inestimabil şi, până nu va fi 
complet examinat de specialişti, nu dorim să afle de existenţa sa 
indivizi care ar putea încerca să-l fure. 

Henry Moore îi ignoră pe fraţi şi se apropie grăbit de masă. 
Dintr-un buzunar de la piept scoase etuiul în care îşi ţinea 
ochelarii şi-i puse pe nas şi examină îndeaproape glifele de pe un 
braţ al costumului. 

— Detaliile sunt remarcabile, spuse el cu admiraţie. Cu 
excepţia unor ţesături şi câtorva obiecte de olărit, este 
iconografia cea mai extinsă pe care am văzut-o vreodată pe 
orice obiect aparţinând Lumii Noi. 

— Întrevedeţi vreo problemă în descifrarea imaginilor? se 
interesă Zolar. 

— Va fi o muncă făcută cu dragoste, răspunse Moore, fără să- 
şi desprindă ochii de pe costumul de aur, totuşi nici Roma n-a 
fost ridicată într-o singură zi. Va fi un proces de durată. 

Sarason era nerăbdător: 

— Avem nevoie de răspunsuri cât mai repede cu putinţă. 

— Nu mă puteţi zori, replică Moore, indignat. Desigur, dacă 
doriţi versiunea exactă a informaţiilor conţinute de imagini... 

— Are dreptate, încuviinţă Oxley. Nu ne putem permite date 
eronate. 

— Familia Moore este bine plătită pentru eforturile ei, rosti 
Sarason sever. lInterpretările eronate vor duce la anularea 
oricărei plăţi. 

— Ce să spun, „interpretări eronate”! se răsti Moore, cuprins 
de furie. Aveţi noroc că eu şi soţia mea v-am acceptat 
propunerea. A fost suficientă o privire aruncată pe masa aceasta 
ca să înţelegem motivele dinapoia jocurilor voastre puerile. 
Umblaţi cu cagule pe faţă, de parcă aţi jefui o bancă. Copilării 

lipsite de noimă! 

— Ce vrei să spui? se încruntă Sarason. 

— Orice specialist care-şi cunoaşte domeniul ştie că în anii '20 
costumul de aur de la Tiapollo a fost furat din Spania şi n-a mai 
fost găsit. 

— De unde ştii că acesta nu este altul, care a fost recent 
descoperit? 

Moore indică prima imagine de pe o plăcuţă care se întindea 
de pe umărul stâng până în dreptul încheieturii de la mână: 

— Simbolul unui mare războinic, generalul chachapoya 
cunoscut sub numele Naymlap, care l-a slujit pe regele incaş 
Huascar. Potrivit legendei, era la fel de înalt ca o vedetă de 
baschet din ziua de azi, avea păr blond, ochi albaştri şi piele 
albă. Ţinând seama de dimensiunea costumului şi de 
cunoştinţele mele de istorie, nu poate exista nici o îndoială că 
aceasta este mumia lui Naymlap. 

Sarason se apropie de antropolog: 

— Dumneata şi soţia dumitale faceţi-vă treaba, fără erori şi 
fără discursuri, 

Zolar interveni rapid pentru a dezamorsa o situaţie ce 
devenea explozivă: A 

— Doctore Moore, te rog să-l ierţi pe asociatul meu. Imi cer 
scuze pentru comportamentul lui grosolan, dar cred că înţelegi 
că suntem cu toţii cam... nervoşi de când am găsit costumul de 
aur. Ai dreptate, aceasta este mumia lui Naymlap. 

— Cum a ajuns la voi? 

— Nu-ţi pot spune, dar promit că va reveni în Spania de îndată 
ce va fi pe deplin studiată de specialişti aşa cum sunteţi voi doi. 

Un surâs şiret înălţă colţurile gurii lui Moore: 

— Foarte corect din partea voastră, s-o restituiţi proprietarilor 
de drept, domnilor cum v-oţi numi. Dar nu înainte ca eu şi soţia 
mea să descifrăm instrucţiunile ce duc la comoara lui Huascar. 

Oxley mormăi ceva ininteligibil în barbă, iar Sarason făcu un 
pas spre Moore. Zolar întinse un braţ şi-l opri: 

— Ai priceput dincolo de mascarada noastră. 

— Da. 

— Doctore Moore, să presupun că doreşti să ne propui ceva? 

Moore îşi privi soţia, care părea ciudat de reţinută. După 
aceea se întoarse spre Zolar: 

— Dacă cercetările noastre vă duc la comoară, cred că putem 
vorbi chiar de o cotă de douăzeci la sută din câştig. 


231 


Fraţii se priviră în tăcere câteva momente, gânditori. Oxley şi 
Zolar nu-i puteau zări chipul lui Sarason înapoia cagulei, dar îi 
observară ochii scânteindu-i de furie. 

Zolar încuviinţă din cap: 

— Dacă avem în vedere valoarea câştigului potenţial, cred că 
doctorul Moore este destul de generos. 

— De acord, zise Oxley. Una peste alta, oferta domnului 
profesor nu este exorbitantă. Intinse mâna: Batem palma. Dacă 
vom găsi comoara, partea voastră este de douăzeci la sută. 

Moore îi strânse mâna. Se întoarse spre soţia sa şi zâmbi larg, 
parcă inconştient de faptul că tocmai semnase condamnarea lor 
la moarte. 

— Ei bine, draga mea, ne apucăm de treabă? 

PARIEA A III-A 
DEMONUL MORŢII 


SECŢIUNE TRANSVERSALĂ PRIN RÂUL SUBTERAN. 

22 octombrie 1998 
Washington, D.C. 


Când Pitt ieşi din secţiunea pentru bagaje a Aeroportului 
Dulles, ea îl aştepta lângă bordura trotuarului din afara 
terminalului, cu părul de culoarea scorţişoarei fluturându-i în 
vânt şi sclipind sub soarele dimineţii. Congresmanul Loren Smith 
îşi scoase ochelarii de soare ce-i ascundeau ochii incredibil de 
violeţi, se ridică de la volan şi se cocoţă pe tetiera scaunului. Işi 
flutură mâinile cu mănuşi de piele foarte subţire, speciale pentru 
şofat. 

Înaltă şi cu trupul perfect proporţionat al lui Sharon Stone, 
Loren purta pantaloni şi jachetă din piele roşie peste un pulover 
negru cu guler întors. Pe o rază de douăzeci de metri, toţi 
trecătorii, bărbaţi şi femei deopotrivă, se holbară realmente la 
ea, când apăru din automobilul sport Allard J2X model 1953, roşu 
ca para focului. Loren şi maşina erau două exemplare clasice de 
eleganţă şi stil şi făceau o pereche perfectă. 

— Salut, marinare, rosti Loren aruncându-i lui Pitt o privire 
seducătoare, vrei să te duc undeva? 

Bărbatul lăsă pe trotuar geanta de voiaj şi valiza metalică 
mare în care se găsea caseta din jad, se aplecă peste caroseria 
scundă a automobilului şi o sărută repede pe gură, dar apăsat: 

— Mi-ai furat maşina... 

— Astea-s cuvintele de mulţumire pe care le capăt fiindcă am 
chiulit de la o audiere de Comisie ca să te aştept la aeroport? 

Pitt examina vehiculul care câştigase opt din cele nouă curse 
auto la care participase cu patruzeci şi cinci de ani în urmă. Pe 
bancheta mică nu exista suficient loc pentru ei doi şi bagajele 
sale, iar automobilul nu avea portbagaj. 

— Unde ar trebui să-mi pun lucrurile? 

Loren scotoci sub scaunul pasagerului şi-i întinse două corzi 
elastice: 

— Am venit pregătită. Le poţi lega peste portbagajul 
demontabil. 

Pitt clătină stupefiat din cap. Loren era o femeie extrem de 
inteligentă şi perceptivă. De cinci ani reprezenta statul Colorado 
în Congres şi era respectată de colegi pentru abilitatea de a 
ataca probleme dificile şi pentru talentul incredibil de a veni cu 
soluţii realiste. Plină de vivacitate şi sociabilă pe coridoarele 
Congresului, Loren era totuşi o fiinţă retrasă, care apărea rareori 
la dineuri şi nu căuta funcţii politice, preferând să rămână în 
apropierea locuinţei din Alexandria, unde studia recomandările 
asistenţilor săi referitoare la legile ce urmau să fie supuse votării 
şi chiar răspundea la scrisorile alegătorilor. Unicul interes social 
din afara activităţii profesionale era legătura sporadică cu Pitt. 

— Unde-s Al şi Rudi? întrebă ea şi în ochi îi apăru o privire 
tandră, de îngrijorare, văzând chipul nebărbierit şi ascuţit de 
oboseală al bărbatului. 

— Sosesc cu zborul următor. Au avut ceva de terminat şi apoi 
de restituit un echipament pe care-l împrumutaserăm. 

După ce-şi legă bagajele pe suportul de ţevi cromate ce fusese 
montat pe caroseria posterioară a automobilului, Pitt deschise 
portiera micuță din dreapta şoferului, îşi strecură picioarele lungi 
sub tabloul de bord scund şi le întinse până la parafoc. 

— Să îndrăznesc oare să te las să mă duci acasă? 

Loren îi surâse viclean, încuviinţă politicos din cap spre 
polițistul aeroportului, care-i făcea semn să plece, băgă în prima 
dintre cele trei viteze ale Allardului şi călcă pedala accelerației. 
Motorul Cadillac cu opt cilindri în V răspunse cu un muget sonor, 
iar automobilul sări pur şi simplu înainte, cu cauciucurile din 
spate scrâşnind şi fumegând pe asfalt. Pitt ridică neajutorat din 
umeri în direcţia poliţistului, când ţâşniră pe lângă el şi bâjbâi 
disperat după centura de siguranţă. 

— Asta nu-i în nici un caz un comportament demn de un 
reprezentant al poporului! răcni el, în tentativa de a acoperi 
vuietul eşapamentului. 

— Cine poate s-o ştie? chicoti ea. Maşina e înmatriculată pe 
numele tău. 

x xk x 

În câteva rânduri pe durata goanei nebune pe autostradă, de 
la Aeroportul Dulles până în oraş, Loren aduse acul tahometrului 
în zona roşie. Pitt se resemnase, fatalist. Dacă avea să moară din 
cauza nebuniei unei femei, nu putea face mare lucru, ci doar să 
stea locului şi să aprecieze călătoria. De fapt, avea încredere 
deplină în talentul ei de a şofa. Amândoi pilotaseră Allardul în 

curse de automobile vechi, el - în competiţiile rezervate 
bărbaţilor, ea - în cele ale femeilor. Pitt se relaxă, ridică 
fermoarul jachetei şi inspiră aerul răcoros al toamnei ce vuia în 
jurul micuţelor parbrize gemene, montate pe capotă. 

Loren manevra Allardul prin trafic cu uşurinţa argintului viu 
care coboară printr-un labirint. In scurt timp opri în faţa vechiului 
hangar metalic pentru avioane pe care Pitt îl numea „casă”, 
situat la capătul aeroportului internaţional din Washington. 

Structura fusese construită la sfârşitul anilor '30, ca unitate de 
întreţinere a primelor avioane comerciale de linie. În 1980 fusese 
planificată pentru demolare, dar lui Pitt i se făcuse milă de 
hangarul pustiu şi părăsit şi-l cumpărase. După aceea convinsese 
comisia de conservare a patrimoniului local să-l înscrie în 
registrul naţional al monumentelor istorice şi apoi, exceptând 
faptul că transformase în apartament vechile birouri de la etaj, 
readusese hangarul la starea iniţială. 

Pitt nu simţise niciodată imboldul de a-şi investi economiile şi 
moştenirea substanţială rămasă de la tatăl său în acţiuni, bonuri 
de tezaur sau proprietăţi imobiliare. In locul acestora alesese 
automobilele vechi, de epocă şi suvenirurile, mici şi mari, pe care 
le adunase în decursul aventurilor sale pe tot globul în calitate de 
director al departamentului de Proiecte speciale din cadrul 
NUMA. 

Parterul vechiului hangar era plin cu aproape treizeci de 
vehicule vechi, de la un autobuz Stutz din 1932 şi o limuzină 
French Avions Voisin, până la un imens Daimler decapotabil 
model 1951, cea mai recentă piesă a colecţiei. Intr-un colţ se 
găsea un avion Ford Trimotor, sub a cărui aripă de aluminiu 
gofrat se adăpostea un aparat de vânătoare Messerschmitt ME 
262 din Al Doilea Război Mondial. Pe peretele opus, un vagon 
feroviar Pullman, pe ale cărui laturi se distingeau clar cuvintele 
Manhattan Limited, fusese instalat pe un segment scurt de şine 
ferate din oţel. Exponatul cel mai straniu era însă o cadă de baie 
victoriană susţinută pe picioare în formă de labe de leu, pe al 
cărei exterior era montat un motor de şalupă. Ca toate 
vehiculele din hangar, cada avea povestea ei aparte. 

Loren se opri lângă un receptor mic montat pe un stâlp. Pitt 
fluieră primele măsuri din Yankee Doodle şi dispozitivul de 
recunoaştere a sunetului dezactivă electronic sistemul de 
securitate şi deschise uşa mare pentru acces în clădire. După ce 
intră cu automobilul, Loren îi opri motorul. 

— Am ajuns, anunţă ea cu mândrie. Te-am adus teafăr acasă. 

— Cu un nou record de viteză între aeroporturile Dulles şi 
Washington, care nu va fi doborât zeci de ani, replică sec 
bărbatul. 

— Nu mai fi ţâfnos! Ai noroc că te-am luat de-acolo. 

— De ce eşti atât de bună cu mine? o întrebă el, afectuos. 

— Ţinând seama de toate samavolniciile pe care le primesc 
din partea ta, zău că nu ştiu. 

— „Samavolnicii”? Arată-mi vânătăile! 

— Dacă ţii neapărat... 

Loren îşi coborî pantalonii de piele, dezvăluind o vânătaie 
mare pe o coapsă. 

— Nu te uita la mine, făcu bărbatul ştiind prea bine că nu el 
era vinovatul. 

— Este din cauza ta. 

— Vreau să-ţi spun că n-am mai lovit o fată de când Gretchen 
Snodgrass mi-a pus pastă de dinţi pe scăunel la grădiniţă. 

— M-am ales cu asta de la contactul cu bara de protecţie a 
uneia dintre relicvele tale. 

— Ar trebui să fii mai atentă, izbucni Pitt în râs. g 

— Haide sus, porunci Loren ridicându-şi pantalonii. In onoarea 
sosirii tale, am pregătit un prânz cu adevărat regal. 

Pitt dezlegă corzile cu care îşi fixase bagajele şi o urmă supus, 
apreciind mişcările fluide ale posteriorului ei strâns în pantalonii 
de piele. intr-adevăr, Loren aranjase în sufragerie o masă 
superbă şi elegantă. Pitt era lihnit de foame şi speranţele îi fură 
sporite de aromele delicioase ce răzbăteau din bucătărie. 

— Când este gata? întrebă el. 

— Imediat ce-ţi scoţi hainele astea jegoase şi-ţi faci un duş. 

Bărbatul nu mai avea nevoie de alt imbold. Se dezbrăcă rapid 
şi intră sub duş, întinzându-se în cadă, cu picioarele rezemate de 
un perete, în timp ce jetul fierbinte de apă lovea peretele opus. 
Fu cât pe ce să aţipească, dar se trezi după zece minute şi se 
săpuni, apoi se clăti. După ce se bărbieri şi-şi uscă părul, îmbrăcă 
un halat de mătase scoţian primit de Crăciun de la Loren. 

Când intră în bucătărie, femeia se apropie de el şi-l sărută 
prelung: 

— Mmmm... miroşi bine... te-ai bărbierit. 

Pitt văzu că valiza de metal în care se afla caseta din jad 
fusese deschisă: 

— lar tu ai tras cu ochiul. 

— În calitate de membru al Congresului, deţin unele drepturi 
inalienabile, îi spuse ea şi-i întinse o cupă de şampanie. Mi se 
pare un obiect superb. Ce este? 

— O antichitate precolumbiană care conţine indicii cu ajutorul 
cărora se poate ajunge la nişte comori ascunse ce valorează atât 
de mulţi bani, încât tu şi amicii tăi din Congres nu i-aţi putea 
cheltui în două zile. 

Ea îl privi suspicios: 

— Cred că glumeşti... Asta ar însemna peste un miliard de 
dolari. 

— Nu glumesc niciodată în legătură cu comorile pierdute. 

Loren se întoarse, luă din cuptor două porţii de huevos 
rancheros!? cu chorizo” şi fasole, stropite cu mult sos salsa şi le 
puse pe masă. 

— Povesteşte-mi în timp ce mâncăm. 

Pitt atacă înfometat specialitatea mexicană pregătită de Loren 
şi, între două înghiţituri, îi istorisi totul, din momentul în care 
sosise la puţul sacrificial până la descoperirea casetei din jad şi a 
quipu-lui în jungla ecuadoriană. Completă relatarea cu legendele 
şi puţinele, dar preţioasele informaţii cunoscute şi sfârşi cu 
speculaţiile. 

x xk x 

Loren ascultă fără să-l întrerupă, până ce termină: 

— Crezi că-i vorba despre nordul Mexicului? 

— Asta-i numai o bănuială, până va fi descifrat quipu-ul. 

— Cum va fi descifrat, dacă, aşa cum zici, orice cunoştinţe 
despre noduri au pierit o dată cu ultimii incaşi? 

— Mizez pe calculatorul lui Hiram Yaeger să-mi ofere cheia. 

— În cel mai bun caz, va fi o simplă ipoteză, comentă ea 
sorbind din şampanie. 

— Este unica noastră şansă, dar cred că-i foarte bună. 

Pitt se sculă, dădu la o parte perdelele ferestrei şi privi un 
avion de pasageri care decola din capătul unei piste, apoi se 
aşeză la loc. 

— Adevărata noastră problemă, continuă el, o reprezintă 
factorul timp. Hoţii care au furat costumul de aur de la Tiapollo 
înainte ca agenţii Serviciului Vamal să fi ajuns la el au un avans 
faţă de noi. 


12 Omletă mexicană cu sos picant de roşii, servită pe tortilla (n. tr.). 
13 Cârnaţi de porc foarte condimentaţi, asezonaţi cu mult usturoi (n. 
tr.), 

— Ei nu vor avea probleme similare? 

— Nu tocmai. Imaginile de pe costum ar trebui să poată fi 
interpretate de orice specialist în simbolurile incaşe de pe 
ţesături şi ceramică. 

Loren ocoli masa şi i se instală în braţe: 

— Aşadar, se va declanşa o cursă contra cronometru pentru 
găsirea comorii. 

Pitt îi cuprinse mijlocul cu braţele şi o strânse: 

— Aşa se pare că stau lucrurile. 

— Să fii prudent, şopti femeia strecurându-şi mâinile pe sub 
halatul lui. Am senzaţia că rivalii tăi nu sunt nişte oameni tocmai 
drăguţi. 

A doua zi dis-de-dimineaţă, cu o jumătate de oră înainte de 
ora de vârf, Pitt o lăsă pe Loren la locuinţa ei şi se îndreptă spre 
sediul NUMA. Nedorind să rişte ca Allardul să-i fie tamponat de 
unul dintre numeroşii şoferi nebuni din capitală, preferase să ia 
un Jeep Grand Wagoneer, model 1984, mai vechi, dar în formă 
excelentă; îl modificase, instalându-i un motor Rodeck de 500 CP 
cu opt cilindri în V, demontat de la un automobil ultrarapid, care 
fusese avariat într-o cursă naţională de automobile. Şoferul unui 
Ferrari sau al unui Lamborghini care s-ar fi oprit lângă el la un 
semafor n-ar fi bănuit niciodată că Pitt l-ar fi putut depăşi, 
reuşind să atingă o viteză de 165 de kilometri pe oră pornind de 
pe loc, asta, bineînţeles, înainte ca transmisia superioară şi 
aerodinamica unei maşini de curse precum Ferrari să-şi spună 
cuvântul într-o întrecere pe o distanţă mai mare. 

Pitt parcă jeepul în locul său rezervat de sub turnul înalt cu 
geamuri verzi ce adăpostea birourile NUMA şi luă liftul până la 
etajul la care îşi avea biroul Yaeger, strângând cu putere mânerul 
valizei de metal unde se afla caseta din jad. Când intră în sala 
privată de conferinţe, îi găsi pe amiralul Sandecker, pe Giordino 
şi Gunn, care-l aşteptau deja. Aşeză valiza pe podea şi le strânse 
mâinile, pe rând: 

— Îmi cer scuze pentru întârziere. 

— N-ai întârziat, replică amiralul James Sandecker pe un ton 
tăios ca briciul. Am venit toţi mai devreme. Eram curioşi şi de- 
abia aşteptam să vedem harta... sau cum o numiţi voi. 

— Quipu, explică Pitt, răbdător. Un instrument incaş pentru 
înregistrarea datelor. 

— Mi s-a spus că ar trebui să conducă la o comoară de 
proporţii. Este adevărat? 

— Nu ştiusem că sunteţi interesat, comentă Pitt cu o urmă de 
zâmbet. 

— Când te ocupi de investigaţii pe cont propriu, dar pe timpul 
şi cu banii organizaţiei... totul pe la spatele meu, ca să spun aşa, 
mă gândesc în modul cel mai serios să public un anunţ pentru 
angajarea unui nou director de proiecte. 

— Pur şi simplu am neglijat să vă anunţ, domnule amiral, 
răspunse Pitt, străduindu-se din răsputeri să-şi păstreze 

seriozitatea. M-am luat cu treburile, dar doream să vă expediez 
un raport complet. 

— Dacă aş crede aşa ceva, pufni Sandecker, aş cumpăra 
acţiuni la o fabrică de împachetat fum. 

La uşă se auzi un ciocănit şi în sală intră un bărbat chel cu 
aspect cadaveric şi mustață pe oală, mare şi zbârlită. Purta un 
halat de laborator alb şi scrobit. Sandecker înclină scurt din cap 
spre el şi reveni la ceilalţi: 

— Cred că toată lumea îl cunoaşte pe doctorul Bill Straight. 

— Sigur că da, spuse Pitt şi-i întinse mâna nou-venitului. Bill 
conduce departamentul de conservare a artefactelor marine. Am 
colaborat la câteva proiecte. 

— Oamenii mei sunt încă îngropaţi sub două camioane de 
antichităţi din corabia bizantină de marfă pe care tu şi Al aţi 
descoperit-o acum câţiva ani înţepenită în gheţurile Groenlandei. 

— Tot ce-mi reamintesc din proiectul acela, zise Giordino, este 
că m-am dezgheţat abia peste vreo trei luni. 

— De ce nu ne arăţi ce ai găsit? îl întrebă Sandecker nereuşind 
să-şi mai ascundă nerăbdarea. 

— Da, da, încuviinţă Yaeger lustruind o lentilă a ochelarilor săi 
de modă veche. la să vedem! 

Pitt deschise valiza, scoase cu grijă caseta din jad şi o aşeză 
pe masă. Giordino şi Gunn o văzuseră deja în decursul zborului 
din junglă spre Quito şi se retraseră câţiva paşi, în timp ce 
Sandecker, Yaeger şi Straight se apropiară ca s-o examineze 
îndeaproape. 

— Minunată lucrătură, admiră amiralul detaliile complexe ale 
chipului de pe capac. 

— Modelul este cu totul aparte, observă Straight. Expresia 
senină şi căutătura blândă a ochilor au în mod evident o tentă 
asiatică. Mi se pare că există o asociere aproape directă cu arta 
statuară din timpul dinastiei Cahola din sudul Indiei. 

— După ce ai menţionat chestia asta, zise Yaeger, chiar că 
seamănă cu majoritatea reprezentărilor lui Buddha. 

— Cum este posibil, întrebă Sandecker, ca două culturi lipsite 
de legătură între ele să creeze sculpturi aproape similare şi din 
acelaşi tip de material? 

— Contacte precolumbiene datorate traversării Pacificului? 
speculă Pitt. 

Straight clătină din cap: 

— Până când cineva nu va descoperi în emisfera aceasta un 

artefact despre care să se dovedească fără dubii că provine fie 
din Asia, fie din Europa, toate similitudinile trebuie considerate 
simple coincidenţe. Atât şi nimic mai mult! 

— La fel, nici un obiect de artă mayaş sau andin n-a fost 
descoperit vreodată în excavările aşezărilor antice din jurul 
Mediteranei sau din Orientul îndepărtat, spuse Gunn. 

Straight trecu uşor cu vârfurile degetelor peste jadul verde: 

— Totuşi, acest chip prezintă o enigmă. Spre deosebire de 
mavyaşi şi de vechii chinezi, incaşii nu apreciau jadul. Ei preferau 
aurul pentru a-şi împodobi regii şi zeii, considerând că 
reprezenta soarele care conferea fertilitate solului şi căldură 
vieţii. 

— S-o deschidem şi să vedem ce este înăuntru, ordonă 
Sandecker. 

Straight încuviinţă din cap spre Pitt: 

— Te las să faci onorurile. 

Fără un cuvânt, Pitt inseră o lamă subţire de metal sub 
capacul casetei şi apăsă cu grijă, ridicându-l. 

Quipu-ul se afla în caseta căptuşită cu lemn de cedru, aşa cum 
stătuse secole la rând. Toţi îl priviră curioşi pentru aproape un 
minut, întrebându-se dacă enigma putea fi rezolvată. 

Straight trase fermoarul unei truse mici din piele în care erau 
aranjate cu grijă pensete de mărimi diferite, compasuri mici şi un 
rând de ace ascuţite asemănătoare celor utilizate de stomatologi 
pentru curăţarea dinţilor. Işi puse o pereche de mănuşi albe şi 
moi şi alese o pensetă şi un ac, apoi se aplecă deasupra casetei 
şi începu să atingă quipu-ul, testând delicat şnururile pentru a 
vedea dacă puteau fi separate fără să se rupă. 

Incepu să explice procesul de examinare, aidoma unui chirurg 
care ţine o lecţie de autopsie unui grup de studenţi: 

— Nu-i atât de casant ori de fragil pe cât mă aşteptasem... 
Este făcut din metale diferite, în majoritate din cupru, dar şi din 
argint... şi vreo două fire de aur... Se pare că firele au fost 
trefilate manual pentru a obţine lite, care după aceea au fost 
împletite prin răsucire în stilul cablurilor. Unele şnururi sunt mai 
groase, iar culorile şi numărul firelor diferă. Mai sunt încă ductile 
şi surprinzător de elastice. Se pare că sunt treizeci şi unu de 
şnururi de lungimi diferite, pe fiecare existând mai multe noduri 
incredibil de mici dispuse la intervale neregulate... Cele mai 
multe au fost colorate individual, dar câteva par să fi fost 
colorate simultan. Şnururile mai lungi sunt legate de cele 

subordonate, care acţionează ca nişte clauze de modificare - 
oarecum similar structurii unei fraze. In mod clar, este un mesaj 
sofisticat care aşteaptă să fie descifrat. 

— Amin, murmură Giordino. 

Straight făcu o pauză şi se răsuci spre Sandecker: 

— Cu permisiunea dumneavoastră, domnule amiral, voi scoate 
Quipu-ul din cutie. 

— Cu alte cuvinte, se strâmbă Sandecker, eu voi fi responsabil 
în cazul în care-l vei strica. 

— Păi, domnule... 

— Dă-i drumul, fă-o odată! Nu pot sta toată ziua aici, 
holbându-mă la o relicvă veche şi urât mirositoare. 

— Nimic nu-i irită pe unii mai mult decât izul de compost, 
comentă încântat Pitt. 

Sandecker îl fixă cu o privire acră: 

— Ne putem lipsi de observaţiile tale ironice. 

— Cu cât scoatem mai repede obiectul, spuse Yaeger 
nerăbdător, cu atât pot crea mai repede un program de 
descifrare. 

Straight îşi îndoi degetele înmănuşate aidoma unui pianist 
care se pregăteşte să atace Rapsodia ungară nr. 2 de Franz Liszt, 
apoi inspiră profund şi îşi apropie încet mâinile de casetă. 
Strecură cu multă precauţie o tijă curbată sub câteva şnururi de 
quipu şi le ridică uşor o fracțiune de centimetru. 

— Unu la zero pentru noi, suspină el, recunoscător. După ce 
au stat atâtea secole în casetă, spiralele nu au fuzionat şi nici n- 
au intrat în lemn. Se desprind aproape fără eforturi. 

— Par să fi supravieţuit excelent acţiunii timpului, observă Pitt. 

După ce examină guipu-ul din toate unghiurile, Straight 
introduse două pensete mari din părţi opuse. Ezită, parcă 
adunându-şi toată încrederea, apoi începu să ridice quipu-ul din 
casetă. Nimeni nu scoase nici un cuvânt şi toţi îşi ţinură 
respiraţia până ce bărbatul aşeză şnururile multicolore pe o 
placă de sticlă. Lăsând pensetele, luă acele dentare şi, cu multă 
meticulozitate, desfăcu şnururile unul câte unul, răsfirându-le ca 
pe un evantai. 

— Gata, domnilor, oftă el uşurat. Acum va trebui să le 
îmbibăm într-o soluţie de decapare foarte slabă, pentru a 
îndepărta petele şi urmele de coroziune, după care va urma o 
procedură de conservare chimică în laboratorul nostru. 

— După cât timp i-l poţi aduce lui Yaeger, ca să-l studieze? 

întrebă Sandecker. 

Straight ridică din umeri şi spuse: 

— Şase luni... poate un an. 

— Ai la dispoziţie două ore, replică amiralul fără să clipească. 

— Imposibil! Firele de metal au rezistat atâta timp fiindcă au 
stat într-o casetă aproape perfect etanşă. Acum, după expunerea 
completă la aer, vor începe să se dezintegreze rapid. 

— În nici un caz cele din aur, zise Pitt. 

— Aşa e, deoarece aurul este practic indestructibil, dar nu 
cunoaştem compoziţia exactă a celorlalte fire. De exemplu, 
cuprul s-ar putea să fie aliat cu un compus care să se fărâme 
prin oxidare. Fără tehnici speciale de conservare se pot distruge, 
iar culorile pot dispărea în asemenea măsură, încât nu vor mai 
putea fi descifrate. 

— Determinarea culorii este esenţială pentru decodificarea 
Quipu-lui, adăugă Gunn. 

Brusc atmosfera din încăpere deveni încărcată. Doar Yaeger 
părea imun. Cu un surâs şiret pe chip, privi către Straight: 

— Acordă-mi treizeci de minute, cât este necesar ca scanerele 
mele să măsoare distanţele dintre noduri şi să înregistreze 
complet configuraţia, apoi îl poţi păstra în laborator până 
încărunţeşti. 

— Numai treizeci de minute îţi sunt suficiente? întrebă 
neîncrezător Sandecker. 

— Calculatoarele pot genera imagini digitale tridimensionale, 
îmbunătăţite pentru a arăta şnururile la fel de clar cum erau 
acum patru sute de ani, când au fost create. 

— Liniştită fi-va jivina să trăiască într-o lume modernă, 
improviză poetic Giordino. 

Scanarea dură aproape o oră şi jumătate, dar imaginea 
obţinută de Yaeger înfăţişă guipu-ul lui Drake mai bine decât 
atunci când fusese nou-nouţ. După alte patru ore, Yaeger făcu 
prima breşă în descifrarea mesajului. 

— Incredibil cum ceva atât de simplu poate fi atât de complex, 
rosti el privind simularea viu colorată a şnururilor răsfirate, 
afişată pe un monitor mare. 

— Pare un fel de abac, observă Giordino, întorcând un scaun şi 
rezemându-şi braţele pe spătarul său. 

Doar el şi Pitt rămăseseră cu Yaeger în sanctuarul 
calculatoarelor. Straight se dusese în laboratorul său cu quipu-ul, 
iar Sandecker şi Gunn plecaseră la şedinţa unei comisii 

senatoriale care dezbătea un nou proiect de minerit submarin. 

— Mult mai complicat, mormăi Pitt aplecându-se peste umărul 
lui Yaeger şi studiind cu atenţie imaginea de pe monitor. Abacul 
este, în esenţă, un instrument matematic, pe când quipu-ul este 
ceva mult mai subtil. Fiecare culoare, fiecare grosime de şnur, 
locul şi tipul fiecărui nod, ca şi capetele răsfrânte în smoc - toate 
au semnificaţiile lor aparte. Din fericire, sistemul numeric incaş 
era zecimal, la fel ca al nostru. j 

— Ţi-ai făcut bine lecțiile, încuviinţă Yaeger. În plus, acest 
quipu, pe lângă faptul că a înregistrat cantități şi distanțe, a 
consemnat şi un eveniment istoric. Mai bâjbâi încă prin întuneric, 
dar, de exemplu... 

Se opri să scrie cu ajutorul tastaturii o serie de instrucţiuni. 
Trei dintre şnururile quipu-ului părură că se detaşează de partea 
principală şi imaginea lor fu mărită pe ecran. 

— Analiza mea dovedeşte destul de clar că firele de culoare 
maro, albastră şi galbenă indică trecerea timpului relativ la 
distanţă. Nodurile mici şi portocalii care sunt plasate la distanţe 
egale pe toate trei şnururile simbolizează soarele sau lungimea 
unei zile. 

— Ce te-a condus la concluzia asta? 

— Cheia a fost apariţia ocazională în interspaţii a unor noduri 
albe mari. 

— Intre cele portocalii? 

— Exact. Calculatorul şi cu mine am descoperit că ele coincid 
perfect cu fazele Lunii. Imediat ce voi calcula ciclurile 
astronomice lunare din secolul al XVI-lea, voi putea găsi nişte 
date aproximative. 

— Excelent gândit, zise Pitt, tot mai optimist. Ai dat peste ceva 
important. 

— Următorul pas este să determin ce semnifica fiecare şnur. 
Se dovedeşte că incaşii erau maeştri ai simplităţii. Potrivit 
analizei calculatorului, şnurul verde reprezintă uscatul, iar cel 
albastru marea. În privinţa celui galben, nu suntem siguri. 

— Atunci cum ai interpreta cele descifrate până acum? întrebă 
Giordino. 

Yaeger apăsă două taste şi se lăsă pe spate în scaun: 

— Douăzeci şi patru de zile de călătorie pe uscat. Optzeci şi 
şase de zile pe mare. Douăsprezece zile pe... galben - neştiind 
ce simbolizează culoarea respectivă. 

— Poate fi timpul petrecut la destinaţie, propuse Pitt. 


245 


Yaeger aprobă din cap: 

— Ar merge. Şnurul galben poate reprezenta un sol arid. 

— Sau un deşert, spuse Giordino. 

— Sau un deşert, repetă Pitt. O posibilitate reală, dacă privim 
coasta nordică a Mexicului. 

— In cealaltă parte a gquipu-ului, continuă Yaeger, am găsit 
şnururi cu aceleaşi culori verde şi albastru, dar cu alt număr de 
noduri. Calculatorul a sugerat că ar fi timpul petrecut la 
întoarcere. judecând după adăugiri şi distanţele mai scurte dintre 
noduri, aş zice că au avut un voiaj dificil şi furtunos. 

— Nu mi se pare deloc că bâjbâi prin întuneric, comentă Pitt. 
Aş zice că l-ai priceput destul de bine. 

— Complimentele sunt întotdeauna acceptate cu recunoştinţă, 
surâse Yaeger. Sper doar că nu voi cădea în capcana de a 
interpreta prea liber informaţiile obţinute în urma analizelor. 

Ideea nu-l încânta pe Pitt: 

— Fără ficţiune, Hiram. Fii obiectiv! 

— Am înţeles. Doriţi un prunc sănătos, cu câte zece degete la 
mâini şi la picioare. 

— Aş prefera să fie unul care să ţină în mână o pancartă pe 
care să scrie: „Săpaţi aici”, rosti Pitt cu un glas rece şi sec care 
aproape că zbârli părul de pe ceafa lui Yaeger, ca să nu ne 
pomenim holbându-ne la o groapă goală. 

În vârful piscului unui munte solitar care se înalţă ca un 
monument funerar în mijlocul unui deşert nisipos, se află un 
demon imens din piatră. 

Stă acolo din vremuri imemoriale, cu labele încordate, gata 
parcă să sară, cu ghearele afundate în roca masivă de bazalt din 
care a fost cioplit. In peisajul deşertic de dedesubt, spectrele 
trecutului îndepărtat se contopesc cu cele din prezent. Vulturii se 
ridică deasupra sa, iepurii îi ţopăie printre picioare, şopârlele 
aleargă peste labele lui gigantice. 

De pe piedestalul din vârf, ochii de şarpe ai fiarei privesc 
panorama de dune de nisip, dealuri şi munţi stâncoşi, precum şi 
undele sclipitoare ale fluviului Colorado care se răsfiră în braţe 
prin delta sa mâloasă înainte de a se vărsa în Marea lui Cortez. 

Expuse eroziunii din vârful muntelui, despre care se spune că 
este misterios şi vrăjit, multe dintre detaliile complicate ale 
statuii s-au tocit. Trupul pare de jaguar sau de felină uriaşă cu 
aripi şi cap de şarpe. O aripă se mai înalţă deasupra unui umăr, 
dar cealaltă s-a prăbuşit de mult pe suprafaţa dură a stâncii şi s- 
a spart. Vandalii şi-au adus şi ei contribuţia, rupându-i colții din 
botul căscat şi săpându-şi numele sau inițialele pe părţile laterale 
şi pe pieptul lighioanei. 

Cântărind câteva tone şi având înălţimea unui elefant, 
jaguarul înaripat cu cap de şarpe este una dintre cele numai 
patru statui create de culturi necunoscute înainte de sosirea 
misionarilor spanioli la începutul secolului al XVI-lea. Celelalte 
trei sunt lei ghemuiţi în poziţii statice şi se află într-un parc 
naţional din statul New Mexico, dar sunt mult mai primitive ca 
realizare. 

Arheologii care au escaladat stâncile abrupte au fost teribil de 
încurcaţi când au încercat să stabilească originea statuii. Le-a 
fost imposibil să-i aprecieze vechimea ori să ghicească cine a 
cioplit-o din stânca uriaşă. Stilul şi modul de reprezentare 
difereau de orice artefacte cunoscute din culturile preistorice din 
sud-vestul Statelor Unite. Au fost formulate multe teorii şi s-au 
expus numeroase opinii, totuşi enigma statuii a rămas ascunsă în 
trecut. 

Se spunea că vechii băştinaşi se temeau de impresionantul 

animal din piatră, considerându-l străjerul tărâmului subteran, 
însă bătrânii din triburile de indieni Cahuilla, Quechan şi Montolo 
care trăiesc în regiune nu-şi amintesc vreo tradiţie religioasă 
importantă sau vreun ritual care să-i fi fost asociat. Nu s-a 
transmis nici o istorie orală, aşa că ei au creat pur şi simplu 
propriul mit din cenuşa trecutului uitat. Au inventat un monstru 
supranatural pe lângă care trebuie să treacă toţi morţii în drumul 
spre celălalt tărâm. Dacă au dus o viaţă păcătoasă, fiara de 
piatră învie. li prinde în bot, îi sfărâmă cu colții şi-i scuipă după 
aceea sub forma unor spectre schilodite şi desfigurate, sortite să 
bântuiască de-a pururi pământul ca spirite rele. Numai celor cu 
inima şi cu gândurile bune li se îngăduie să treacă neatinşi în 
lumea cealaltă. 

Mulţi au întreprins escaladarea dificilă pe pantele abrupte ale 
muntelui, pentru a depune la picioarele statuii figurine de lut 
modelate manual sau scoici vechi gravate cu figuri animaliere, 
ca tribut, ca o modalitate de a-şi uşura calea atunci când avea să 
vină momentul morţii. De multe ori membri ai unor familii 
îndurerate au stat în deşert la poalele muntelui pe care se afla 
statuia amenințătoare, trimițând un emisar în vârf, în timp ce ei 
se rugau fiarei să nu-i oprească din drum pe cei dragi. 

x xk x 

Stând în camioneta lui în umbra muntelui şi privind în sus 
către statuia amenințătoare aflată mult deasupra, Billy Yuma nu 
se temea de demonul din piatră. Spera că părinţilor şi prietenilor 
săi care muriseră li se îngăduise să treacă cu bine de străjerul 
morţilor. 

Fuseseră oameni buni şi nu făcuseră nimănui nici un rău. Billy 
se temea însă că fratele lui, oaia neagră a familiei, care-şi bătea 
soţia şi copiii şi murise alcoolic, devenise un spirit rău. 

Ca majoritatea amerindienilor din deşert, Billy trăia în 
prezenţa permanentă a spiritelor hidoase care bântuiau fără 
ţintă şi făceau lucruri înfiorătoare. El ştia că spiritul fratelui se 
putea ridica în orice clipă să-l împroaşte cu noroi, să-i sfâşie 
hainele, ba chiar să-i tortureze visele cu imagini oribile ale 
morţilor fără odihnă. Teama cea mai mare a lui Billy era însă că 
fratele lui o să le provoace boli sau accidente soţiei şi copiilor săi. 

El îşi văzuse fratele de trei ori. O dată ca un vârtej ce lăsase în 
urmă o dâră de praf înecăcios, a doua oară ca o luminiţă 
pâlpâitoare, ce se rotea în jurul unui mesquite și a treia oară sub 
forma fulgerului ce-i lovise camioneta. Toate fuseseră semne rău 

prevestitoare. Billy şi vraciul tribului său se aşezaseră pe vine 
afară lângă un foc, pentru a discuta despre o modalitate prin 
care să învingă spiritul fratelui. Dacă nu era oprită, apariţia putea 
deveni o ameninţare permanentă la adresa familiei lui Billy şi a 
viitorilor săi urmaşi. 

Incercaseră de toate... fără folos. Bătrânul şaman îi 
recomandase lui Billy să stea singur în deşert timp de zece zile şi 
să mănânce doar muguri de cactus şi plante, dar tentativa 
eşuase. Infometarea îl făcuse pe Billy să vadă cu regularitate 
stafia fratelui său şi să audă tânguieli stranii în noapte. 
Practicaseră după aceea ritualuri puternice, aşa cum erau 
incantaţiile ceremoniale, însă nimic nu domolise spiritul rău al 
fratelui, iar acţiunile lui îşi intensificaseră violenţa. 

Billy nu era unicul membru al tribului său care avea probleme. 
Din clipa în care obiectele religioase sacre şi tainice ale tribului 
dispăruseră din ascunzătoarea lor dintr-o ruină izolată ce 
aparținuse strămoşilor, sate întregi suferiseră de nenoroc. 
Recolte slabe... boli contagioase printre copii... vreme nefiresc 
de caldă şi de secetoasă. Izbucniseră conflicte între beţivi şi 
câţiva bărbaţi fuseseră ucişi. De departe însă principala 
calamitate o reprezenta creşterea fulgerătoare a apariţiilor de 
spirite. Oameni care până atunci nu văzuseră sau nu auziseră 
niciodată un spirit rău descriau acum materializări chinuitoare. 
Stafii de indieni Montolo morţi le apăreau pe neaşteptate în vise, 
adesea chiar în timpul zilei. Aproape toţi, inclusiv copiii, afirmau 
că văzuseră spectre supranaturale. 

Furtul idolilor de lemn ce reprezentau Soarele, Luna, Pământul 
şi Apa zguduise societatea religioasă a indienilor Montolo. 
Suferinţa pricinuită de faptul că nu puteau beneficia de prezenţa 
lor în decursul ceremoniei iniţiatice de intrare în rândul adulţilor îi 
afectase în mod devastator pe tineri. Fără divinităţile cioplite, 
ritualurile vechi de secole nu puteau fi îndeplinite, lăsându-i uitaţi 
în pragul adolescenţei. In absenţa obiectelor religioase sacre, 
încetase orice adoraţie. Pentru ei era ca şi cum toţi creştinii, 
musulmanii şi evreii din lume s-ar fi trezit într-o dimineaţă şi ar fi 
constatat că lerusalimul fusese complet smuls de pe suprafaţa 
Pământului şi purtat în adâncurile spaţiului cosmic. Pentru cei 
care nu erau indieni nu reprezenta decât un simplu furt, dar 
pentru un Montolo însemna o blasfemie la limita atrocităţii. 

Adunați în jurul focurilor din locaşurile ceremoniale subterane, 
bătrânele căpetenii religioase şopteau despre felul în care 

puteau auzi bocetele jalnice ale idolilor purtate de vântul nopţii, 
rugându-i să-i readucă în siguranţa tainiţelor lor. 

Billy Yuma era disperat. Vraciul îi dăduse instrucţiuni, pe care 
le citise în tăciunii unui foc muribund. Pentru a trimite fantoma 
fratelui său înapoi în lumea de dincolo şi pentru a-şi salva familia 
de alte dezastre, Billy trebuia să găsească idolii dispăruţi şi să-i 
readucă în ascunzătoarea sacră din ruinele străvechi ale 
strămoşilor. În tentativa disperată de a pune capăt bântuirilor 
spiritelor şi de a evita alte ghinioane, el decisese să lupte 
împotriva răului cu armele acestuia. Hotărâse să urce pe munte, 
să-l invoce pe demon şi să-i implore ajutorul în găsirea preţioşilor 
idoli. 

Nu mai era tânăr şi escaladarea avea să fie periculoasă fără 
echipamentul utilizat de căţărătorii de azi, dar Billy îşi fixase un 
ţel şi nu intenţiona să bată în retragere. Prea mulţi dintre semenii 
lui îşi puneau speranţele în el. 

După ce urcase cam două treimi din peretele sudic, inima îi 
bubuia în piept şi plămânii îl ardeau din cauza efortului istovitor. 
S-ar fi putut opri, pentru a se odihni şi a-şi trage răsuflarea, însă 
continuă, decis să ajungă în vârf fără să facă nici un popas. Se 
întoarse şi se uită pentru ultima dată în jos, spre camioneta Ford 
lăsată la poalele muntelui. De aici părea o jucărie pe care ar fi 
putut s-o ţină în palmă. Privi din nou stânca. In lumina soarelui 
care apunea, îşi schimba culoarea din chihlimbariu în roşu-stins. 

Billy regreta că nu pornise la drum mai de dimineaţă, dar 
trebuise să-şi termine mai întâi treburile, astfel încât soarele era 
deja sus pe boltă când începuse ascensiunea. Acum sfera 
portocalie cobora încetişor înapoia crestei Munţilor Sierra de 
Juarez spre vest. Urcuşul era mai dificil decât îşi imaginase şi 
dura mult mai mult. Işi lăsă capul pe spate, duse palma pavăză 
la ochi pentru a-i feri de strălucirea cerului şi scrută vârful conic 
al muntelui. Mai avea de parcurs optzeci şi cinci de metri, iar 
bezna avea să-l învăluie complet în numai o jumătate de oră. 
Posibilitatea de a-şi petrece noaptea cu uriaşa fiară din piatră îi 
trezea gânduri negre, totuşi ar fi fost de-a dreptul sinucigaş să 
încerce să coboare muntele pe întuneric. 

Billy era un bărbat scund, de cincizeci şi cinci de ani, dar viaţa 
petrecută crescând vite în clima aspră a deşertului Sonora îi 
conferise tăria şi duritatea fontei. Poate că articulațiile nu-i mai 
erau la fel de flexibile ca în ziua când câştigase un concurs de 
călărit cai sălbatici în Tucson, nu se mai deplasa cu agilitatea 

băiatului care fusese cândva cel mai iute alergător al tribului şi 
nici nu mai avea aceeaşi rezistenţă, totuşi continua să fie la fel 
de viguros ca o capră de munte. 

Albul ochilor săi îngălbenise şi era roşu pe margini, deoarece 
toată viaţa ignorase soarele deşertului şi nu purtase ochelari de 
protecţie. Avea o faţă rotundă şi cafenie, cu maxilare puternice, 
sprâncene încărunţite şi încâlcite şi păr negru şi des - genul de 
faţă care pare inexpresivă, însă dezvăluie un caracter profund şi 
o înţelegere a naturii de care, cu excepţia amerindienilor, puţini 
oameni sunt capabili. 

O umbră şi o boare rece trecu peste el. Răcoarea neaşteptată 
îl înfioră. Fusese un spirit? Se întrebă de unde veneau spiritele. 
Să fi fost fratele său, care încerca să-l doboare de la înălţime, 
făcându-l să se prăbuşească pe stâncile colţuroase de dedesubt? 
Sau poate că uriaşa fiară din piatră îl simţise că se apropie şi-i 
trimitea un avertisment? Copleşit de presimţiri, Billy continuă să 
urce, strângând din dinţi şi privind doar roca verticală din faţa 
ochilor. 

Din fericire, alţii care trecuseră pe acolo înaintea lui săpaseră 
reazeme pentru mâini şi picioare în peretele abrupt din 
apropierea piscului. După marginile lor tocite, bărbatul îşi putea 
da seama că erau foarte vechi. La cincizeci de metri de ţintă, 
ajunse într-un horn de piatră care se despicase din perete, 
lăsând o dâră de fragmente de rocă desprinse în interiorul unei 
crăpături largi, care avea o pantă mai puţin abruptă şi uşura 
escaladarea. 

In cele din urmă, când muşchii începuseră să-i fie încercaţi de 
crampe şi nu-şi mai simţea picioarele, peretele din piatră lăsă loc 
unei rampe line şi Billy se târî pe suprafaţa piscului. Se ridică 
exact când ultimele licăriri de lumină ale zilei păleau şi răsuflă 
adânc, inspirând aerul rece şi curat al deşertului. Işi frecă 
palmele de pantaloni pentru a le curăța de praf şi particule de 
piatră, apoi se uită spre umbra demonului care se înălța 
amenințătoare în bezna ce se îndesea. Deşi statuia era cioplită 
din piatra muntelui, Billy ar fi jurat că sclipea. Pe bărbat îl dureau 
toţi muşchii şi era obosit, dar în mod straniu nu simţea teamă 
înaintea efigiei tocite de vreme, în ciuda legendelor despre 
spiritele care, după ce li se refuzase intrarea pe celălalt tărâm, 
rătăceau fără odihnă pe muntele bântuit. 

Nu zări nici urmă de creaturi teribile care să pândească în 
întuneric. Cu excepţia jaguarului cu cap de şarpe, piscul era 

pustiu. 

— Am venit, rosti Billy. 

Nu primi nici un răspuns. Se auzea doar şuierul vântului şi 
fâlfâitul aripilor unui şoim. Dar nici un strigăt sinistru dinspre 
sufletele chinuite din lumea de dincolo. 

— Am Suit muntele vrăjit, ca să mă rog ţie, continuă Billy. 

Nici acum nu primi vreun semn sau răspuns, însă percepu o 
prezenţă care-l făcu să se-nfioare. Auzea glasuri vorbind într-un 
grai ciudat. Nici un cuvânt nu-i era familiar. Apoi văzu 
plăsmuindu-se siluete de umbre. 

Oamenii erau vizibili, dar transparenţi. Păreau să umble prin 
aer, fără să-l bage în seamă pe Billy, mergând prin el şi în jurul 
lui ca şi cum n-ar fi existat. Straiele nu-i erau familiare; în nici un 
caz nu erau legăturile scurte de bumbac din jurul coapselor sau 
veşmintele din piele de iepure ale strămoşilor săi. Oamenii 
aceştia erau îmbrăcaţi ca nişte zei. Coifuri de aur împodobite cu 
pene colorate sclipitor acopereau capetele multor fantome, iar 
cele care nu purtau nimic pe cap aveau coafuri bizare. Billy nu 
văzuse niciodată ţesături precum cele de pe trupurile lor. 
Mantiile din fire înnodate care le cădeau de pe umeri şi tunicile 
de sub ele erau împodobite cu desene incredibil de frumoase şi 
de complicate. 

După un minut parcă nesfârşit, oamenii ciudaţi dispărură şi 
glasurile lor nu se mai auziră. Billy rămase nemişcat şi tăcut ca 
stânca de sub picioarele lui. Cine fuseseră străinii care-i 
defilaseră înaintea ochilor? Se întrebă dacă nu cumva fusese o 
uşă deschisă spre tărâmul spiritelor. 

Se apropie de monstrul din piatră şi-l atinse cu o mână 
tremurătoare. In mod neliniştitor, roca era mai fierbinte decât ar 
fi trebuit să fie după arşiţa din timpul zilei. Apoi, lucru de-a 
dreptul incredibil, pe chipul şarpelui păru că se deschide un ochi 
în care sclipea o lumină nepământeană. 

Billy se cutremură de groază, dar era hotărât să nu se 
clintească. Ulterior, avea să fie acuzat de exces de imaginaţie, 
însă înainte de a muri, peste mulţi ani, el jurase de o mie de ori 
că văzuse demonul privindu-l cu un ochi scânteietor. Işi adună 
tot curajul, căzu în genunchi şi îşi desfăcu braţele. După aceea 
începu să se roage. Se rugă efigiei de piatră aproape toată 
noaptea, înainte de a cădea într-un somn ca o transă. 

Dimineaţă, când soarele răsări, colorând norii cu o explozie 
aurie, Billy Yuma se trezi şi privi în jur. Stătea întins pe bancheta 

din faţă a camionetei Ford, jos, în deşert, foarte departe de fiara 
tăcută a muntelui, care privea fără să vadă pustiul arid. 

Joseph Zolar stătea la capul costumului de aur, privindu-i pe 
Henry şi pe Micki Moore care erau aplecaţi deasupra 
calculatorului şi imprimantei. După patru zile de lucra continuu, 
cei doi transformaseră simbolurile în cuvinte descriptive şi 
expresii concise. 

Era fascinant felul în care smulgeau foile imediat ce apăreau 
în tava imprimantei, analizându-şi cu surescitare concluziile, pe 
când ceasul de perete le ticăia ultimele minute ale vieților. Cei 
doi soţi îşi vedeau de treabă ca şi cum bărbaţii cu cagule nici n- 
ar fi existat. 

Henry lucra complet absorbit. Lumea lui exista doar în spaţiul 
restrâns al unei universităţi. Aidoma multor profesori de 
antropologie şi arheologie, muncea pentru prestigiu, deoarece 
bogăţia îl ocolea. Asamblase cioburi de ceramică şi scrisese un 
număr impresionant de cărţi pe care puţini le citeau şi încă şi mai 
puţini plăteau bani grei pentru a le avea. Publicate în tiraje mici, 
toate lucrările sale sfârşeau prin a se acoperi de praf în 
subsolurile bibliotecilor din colegii. Ca o ironie a sorții, gloria şi 
onorurile, despre care bănuia că aveau să-l acopere ca tălmaci 
şi, poate, ca descoperitor al comorii lui Huascar, însemnau 
pentru el mai mult decât simplele câştiguri materiale. 

La început, fraţii Zolar o găsiseră pe Micki Moore atrăgătoare 
din punct de vedere sexual, însă în scurt timp indiferența femeii 
faţă de ei devenise iritantă. Era evident că-şi iubea soţul şi orice 
altceva o interesa prea puţin. Ei trăiau şi munceau împreună în 
propria lume. 

Joseph Zolar nu urma să aibă remuşcări după dispariţia lor. 
De-a lungul anilor avusese de-a face cu vânzători şi colecționari 
dezgustători şi demni de dispreţ, dar şi cu criminali înrăiţi, aşa că 
soţii Moore reprezentau o enigmă pentru el. Deja nu-i mai păsa 
ce formă de execuţie le pregătiseră fraţii săi. Tot ce mai conta 
acum era să vină cu date concise şi precise pentru găsirea 
lanţului de aur al lui Huascar. 

Purtarea cagulelor era inutilă, totuşi continuau s-o facă tot 
timpul cât se aflau în prezenţa lor. Era evident că ambii soţi nu 
se lăsau uşor intimidaţi. 

Zolar privi spre Henry Moore şi încercă să zâmbească, dar nu 

254 


fu încununat de succes. 

— Aţi terminat de descifrat simbolurile? întrebă el plin de 
speranţă. 

Moore îi făcu viclean cu ochiul soţiei sale şi-i surâse plin de 
sine, apoi se întoarse către Zolar: 

— Am terminat. Istoria pe care am descifrat-o este 
dramatică... cu mari suferinţe umane. Descifrarea imaginilor şi 
traducerea ne sporeşte spectaculos actualele cunoştinţe despre 
chachapoya. Graţie lor, toate textele despre incaşi vor trebui 
rescrise. 

— Asta da modestie, remarcă Sarason cu sarcasm. 

— Ştiţi precis locul unde a fost îngropată comoara? întrebă 
Charles Oxley. 

— Precis n-o pot spune, zise Henry Moore ridicând din umeri. 

Sarason avansa, strângând furios din buze: 

— AŞ dori să-i întreb pe iluştrii noştri tălmaci dacă au cea mai 
vagă idee despre ce naiba fac? 

— Ce vreţi? replică rece Moore. O săgeată care să indice locul 
marcat cu X pe o hartă? 

— Da, fir-ar al dracu', exact asta vrem! 

Zolar surâse înţelegător: 

— Să trecem la datele concrete, doctore Moore! Ce ne poţi 
spune? 

— O să fiţi încântați să aflaţi, răspunse Micki Moore în locul 
soţului ei, că, deşi pare incredibil, lanţul de aur este doar o 
părticică din tezaur. Inventarul pe care l-am descifrat noi 
consemnează minimum patruzeci de tone de ornamente 
ceremoniale şi vase, acoperăminte de cap, pieptare, coliere şi 
obiecte masive de aur şi argint, care au fost transportate fiecare 
de câte zece oameni. Au existat, de asemenea, teancuri mari de 
ţesături, cel puţin douăzeci de mumii învelite în aur şi peste 
cincizeci de vase umplute cu pietre preţioase. Dacă am beneficia 
de mai mult timp, v-am putea oferi lista completă. 

Zolar, Sarason şi Oxley se holbară la femeie fără să clipească; 
îndărătul cagulelor, expresiile lor de lăcomie insaţiabilă erau 
complet ascunse. Pentru câteva momente nu se auzi nici un 
sunet, doar respiraţia lor şi zumzetul imprimantei. Chiar şi pentru 
nişte oameni obişnuiţi să lucreze cu milioane de dolari, 
dimensiunile comorii lui Huascar depăşeau cele mai fantastice 
închipuiri. 

— Imaginea prezentată este superbă, rosti Zolar în cele din 

urmă, dar simbolurile de pe învelişul mumiei ne spun şi unde 
este îngropată comoara? 

— Nu este îngropată în sensul literal al cuvântului, preciză 
Henry Moore. 

ÎI privi pe Zolar, aşteptând o reacţie din partea acestuia, însă 
bărbatul rămase tăcut. 

— Potrivit relatării gravate pe costum, explică Moore, comoara 
a fost ascunsă într-o grotă de pe un râu... 

Ochii lui Sarason fulgerară dezamăgiţi: 

— Orice peşteră de pe un râu cunoscut a fost descoperită de 
mult timp şi asta-nseamnă că tezaurul a fost luat de acolo. 

Oxley clătină din cap: 

— E puţin probabil ca un lanţ de aur pe care de-abia îl ridicau 
două sute de bărbaţi să fi putut dispărea pentru a doua oară. 

— Cu atât mai puţin un inventar de dimensiunile celui descris 
de soţii Moore, adăugă Zolar. Ca specialist recunoscut în 
antichităţile incaşe, aş fi aflat de orice artefacte identificate ca 
aparţinându-i lui Huascar care ar fi apărut pe piaţă. Este 
imposibil ca o asemenea descoperire să poată rămâne secretă. 

— Poate c-am avut prea multă încredere în domnul doctor şi în 
soţia lui, mârâi Sarason. De unde ştim că nu ne vor conduce în 
direcţia greşită? 

— Cine sunteţi voi ca să vorbiţi despre încredere? rosti fără 
grabă Moore. De patru zile ne ţineţi încuiaţi în temniţa asta de 
beton fără ferestre şi nu aveţi încredere în noi? Probabil că vă 
daţi în vânt după jocurile de copii. 

— N-aveţi nici un motiv să vă plângeţi, i-o reteză Oxley. 
Sunteţi plătiţi foarte bine. 

Moore îl privi impasibil: 

— Aşa cum mă pregăteam să spun, după ce incaşii şi 
războinicii chachapoya care-i păzeau au depus în peşteră uriaşa 
comoară a lui Huascar, ei au astupat intrarea tunelului lung care 
ducea la ea. După aceea au refăcut aspectul natural al solului şi 
au sădit plante locale pentru ca intrarea să nu fie descoperită 
niciodată. 

— Există vreo descriere a terenului din jurul intrării? se 
interesă Zolar. 

— Atât doar că intrarea se află pe piscul rotunjit al unei insule 
ale cărei faleze se ridică abrupt din mare. 

— Stai aşa! făcu Oxley. Ai zis că peştera este în apropierea 
unui râu. 

Moore clătină din cap: 

— Dacă ai fi fost atent, m-ai fi auzit spunând că grota este pe 
un râu. 

Sarason îi aruncă o căutătură furioasă: 

— Ce-i povestea asta ridicolă pe care ne-o bagi pe gât? O 
grotă pe un râu, pe o insulă, pe o mare? Pe unde ai greşit în 
traducere, doctore? 

— N-am greşit nicăieri, spuse Moore cu fermitate. 
Interpretarea noastră este corectă. 

— Folosirea cuvântului râu poate să fie pur simbolică, sugeră 
Micki Moore. 

— Şi a cuvântului insulă, replică Sarason. 

— Poate că vei avea o imagine de ansamblu mai bună, dacă ai 
auzi întreaga noastră interpretare, propuse Henry Moore. 

— Poţi omite detaliile, zise Zolar. Suntem deja familiarizați cu 
modul în care Huascar s-a strecurat cu tezaurul regatului de sub 
nasul fratelui său Atahualpa şi al lui Francisco Pizzaro. Singurul 
aspect care ne interesează este direcţia în care generalul 
Naymlap a navigat cu flota respectivă şi locul exact unde a 
ascuns comoara. 

Cei doi soţi se uitară unul la altul. Micki încuviinţă în tăcere din 
cap şi Henry se întoarse spre Zolar: 

— In regulă... fiindcă suntem parteneri. Se opri şi examină o 
pagină ieşită de la imprimantă: Pictogramele de pe costum ne 
spun că tezaurul a fost dus la un port de pe coastă şi încărcat în 
multe ambarcaţii. Călătoria spre nord a durat în total optzeci şi 
şase de zile. Ultimele douăsprezece zile au fost parcurse pe o 
mare, până s-a ajuns la o insuliţă ai cărei pereţi înalţi şi abrupți 
se ridicau din apă ca un uriaş templu de piatră. Acolo incaşii au 
tras ambarcaţiile pe uscat, au descărcat comoara şi au purtat-o 
printr-un tunel, până la o grotă adâncă din interiorul insulei. În 
momentul respectiv, indiferent cum aţi interpreta, glifele afirmă 
că aurul a fost depozitat pe malul unui râu. 

Oxley derulă o hartă a emisferei vestice şi urmă ruta marină 
din Peru, pe lângă America Centrală şi coasta pacifică a 
Mexicului. 

— Marea trebuie să fie Golful Californiei. 

— Cunoscută şi ca Marea lui Cortez, adăugă Moore. 

Sarason studie şi el harta: 

— Sunt de acord. De la vârful lui Baja până în Peru este numai 
ocean. 

— Ce-i cu insulele? întrebă Zolar. 

— Sunt cel puţin douăsprezece, dacă nu mai multe, răspunse 
Oxley. 

— Ar fi necesari ani buni ca să le cercetăm pe toate. 

Sarason ridică ultima pagină a traducerii glifelor şi o citi, apoi 
ridică o privire rece spre Henry Moore: 

— N-ai spus totul, amice! Imaginile de pe costumul de aur 
trebuie să ofere direcţii precise pentru găsirea comorii. Nici o 
hartă cât de cât valoroasă nu se opreşte înaintea ultimei etape. 

Zolar cercetă cu atenţie chipul lui Moore: 

— Domnule doctor, este adevărat că nu ne-ai oferit soluţia 
completă a enigmei? 

— Micki şi cu mine am descifrat tot ce era de descifrat. Nu mai 
există altceva. 

— Minţi, rosti sec Zolar. 

— Bineînţeles că minte, pufni Sarason. Orice idiot poate vedea 
că nu ne-au dat indiciile esenţiale. 

— Nu este o decizie chibzuită, domnule doctor. Ar fi înţelept ca 
dumneata şi doamna Moore să respectaţi înţelegerea. 

Moore ridică din umeri: 

— Nu sunt chiar atât de prost pe cât mă credeţi, spuse el. 
Faptul că refuzaţi în continuare să vă identificaţi îmi spune că nu 
aveţi nici cea mai mică intenţie să respectaţi înţelegerea. Ce 
garanţii am că o veţi face? Nimeni nu ştie unde am plecat, nici 
chiar rudele sau prietenii noştri. Modul în care am fost aduşi aici, 
legaţi la ochi şi faptul că suntem, practic, prizonieri nu este 
altceva decât o răpire. Ce intenţionaţi să faceţi după ce veţi 
căpăta instrucțiunile complete pentru găsirea comorii lui 
Huascar? Să ne legaţi din nou la ochi şi să ne trimiteţi acasă cu 
avionul? Nu cred! Bănuiala mea este că eu şi Micki vom pieri fără 
urmă, devenind un dosar din fişetul cu persoane dispărute. 
Spuneţi-mi dacă mă-nşel. 

Dacă Moore n-ar fi fost un individ atât de inteligent, Zolar ar fi 
izbucnit în râs. Antropologul le descifrase însă planul şi acum le 
cerea să dea cărţile pe faţă. 

— În regulă, domnule doctor, cât doreşti pentru a ne da 
informaţiile? 

— Cincizeci la sută din comoară atunci când o găsim. 

Sarason nu se mai putu abţine: 

— Nemernicul ne şantajează! sări spre Moore, îl ridică în aer 
şi-l izbi de perete: Nu mai pot eu de cererile astea! Ne-am 

săturat de rahaturile tale. Zi-ne ce vrem să ştim, altfel te bat 
până-ţi plângi de milă. Şi crede-mă, o să fiu al naibii de încântat 
să te văd plin de sânge. 

Micki Moore rămase locului, calmă de parcă ar fi asistat la 
pregătirea unei mâncări în bucătărie. Detaşarea ei stranie nu i se 
păru firească lui Zolar. Orice altă nevastă ar fi trădat teamă faţă 
de o ameninţare violentă la adresa soţului ei. 

In mod incredibil, Moore zâmbi larg: Ş 

— Fă-o! Haide, rupe-mi picioarele, omoară-mă! In felul ăsta n- 
o să mai găsiţi lanţul de aur al lui Huascar nici într-o mie de ani. 

— Are dreptate, interveni Zolar, continuând s-o privească 
discret pe Micki. 

— Când o să termin cu el, nici de mâncare la câini n-o să mai 
fie bun, mârâi Sarason, trăgându-şi pumnul îndărăt. 

— Stai aşa! îl opri glasul lui Oxley. De dragul eficienţei, 
răzbună-te mai bine pe doamna Moore. Nu cred că există vreun 
bărbat căruia să-i placă să-şi vadă soţia violată. 

Incet, Sarason îi dădu drumul lui Moore şi se răsuci spre Micki, 
cu chipul unui hun pus pe jaf şi siluit: 

— Va fi o plăcere s-o conving să coopereze. 

— Vă pierdeţi timpul, interveni Moore. Nu i-am îngăduit soţiei 
mele să lucreze la finalul traducerii. Habar nu are unde se află 
exact comoara. 

— Ce tot spui?! 

— Adevărul, încuviinţă impasibilă Micki. Henry nu mi-a dat 
voie să văd rezultatele finale. 

— Asta nu schimbă cu nimic situaţia, replică Sarason rece. 

— Bineînţeles, făcu Oxley. Incepi treaba cu doamna Moore, 
până ce e/va coopera. 

— Indiferent cum ar sta lucrurile, vom obţine răspunsurile. 

Zolar îl privi pe Moore: 

— Domnule doctor, se pare că trebuie să dai cărţile pe faţă. 

Moore îi privi cu o expresie calculată, nepăsătoare: 

— Puteţi face ce doriţi cu ea. Nu mă va impresiona cu nimic. 

O tăcere stranie se aşternu peste fraţii Zolar. Sarason, cel mai 
dur dintre ei, rămăsese cu gura căscată, nevenindu-i să creadă. 
Ce fel de om ar fi putut să-şi arunce nevasta la lupi fără cea mai 
mică urmă de teamă sau de ruşine? 

— Poţi privi cum soţia dumitale va fi bătută, violată şi ucisă, 
fără să spui un cuvânt? întrebă Zolar, studiind reacţia 
profesorului. 

— Stupiditatea barbară nu vă va aduce nimic, răspunse 
inexpresiv Moore. 

— Este o cacealma! După privirea pe care i-o aruncase 
Sarason, Moore ar fi trebuit să fie dizolvat într-o baie de acid: O 
să cedeze la primele ei ţipete. 

— Nu cred, spuse şi Zolar clătină din cap. 

— Sunt de aceeaşi părere, adăugă Oxley. l-am subestimat 
lăcomia monumentală şi obsesia de a deveni o supervedetă în 
lumea universitară. Am dreptate, domnule doctor? 

Moore nu păru deranjat de disprețul lor, ci replică: 

— Domnilor, cincizeci la sută din ceva este în mod clar mai 
bine decât sută la sută din nimic. 

Zolar îşi privi fraţii. Oxley încuviinţă din cap abia perceptibil. 
Sarason îşi încleştă pumnii atât de puternic, încât încheieturile 
degetelor i se albiră; se întoarse cu spatele, dar impresia 
generală pe care o degaja era că ar fi dorit să-i smulgă plămânii 
antropologului. 

— Cred că putem evita alte ameninţări şi lămuri situaţia în 
mod paşnic, zise Zolar. Inainte de a fi de acord cu cererea ta, 
trebuie să fiu complet asigurat că ne poţi duce la comoară. 

— Am descifrat descrierea reperului care indică intrarea în 
peşteră, spuse Moore clar şi fără grabă. Nu există nici o 
probabilitate de eroare. li cunosc dimensiunile şi forma şi-l pot 
recunoaşte din văzduh. 

Afirmația lui plină de încredere fu primită cu tăcere. Zolar se 
apropie de mumie şi examină glifele gravate în învelişul din aur. 

— Treizeci la sută, spuse el. Va trebui să vă mulţumiţi cu atât. 

— Patruzeci sau nimic, spuse Moore. 

— Vrei să-ţi dau scris? 

— Ar avea vreo valoare în tribunal? 

— Probabil că nu. 

— Atunci va trebui pur şi simplu să ne încredem unii în 
cuvântul celorlalţi. Moore se întoarse spre soţia sa: lartă-mă, 
scumpo, sper că nu te-ai supărat prea tare. Trebuie totuşi să 
înţelegi că există lucruri mai importante decât jurământul de la 
căsătorie. 

„Ce femeie stranie! îşi spuse Zolar. Ar fi trebuit să pară 
speriată şi umilită, dar pe chip nu i se citea nimic de felul acela.” 

— Rămâne stabilit atunci, rosti el. Deoarece acum suntem 
parteneri de afacere, nu văd de ce am continua să purtăm 
cagule. Şi-o trase pe a lui peste cap şi-şi trecu mâinile prin păr. 

Vă recomand tuturor să vă odihniţi cât mai bine la noapte. 
Mâine-dimineaţă la prima oră plecaţi cu toţii spre Guaymas, în 
Mexic, cu jetul companiei. 

— De ce în Guaymas? întrebă Micki. 

— Din două motive. Are o poziţie centrală în Golful Californiei, 
iar un bun prieten şi client m-a invitat să mă găzduiască oricând 
doresc în hacienda lui aflată în nordul portului. Domeniul are o 
pistă privată de aterizare, ceea ce-l transformă într-un sediu 
ideal pentru desfăşurarea căutării. 

— Tu nu vii? întrebă Oxley. 

— Ne vom întâlni peste două zile. Am o întâlnire de afaceri în 
Wichita, statul Kansas. 

Zolar se răsuci spre Sarason, bănuind că fratele său ar fi putut 
lansa alt atac asupra lui Moore. Nu trebuia însă să-şi facă griji. 

Chipul lui Sarason avea un rânjet de vampir. Fraţii săi nu-i 
puteau citi gândurile, nu puteau să ştie că-şi imagina cu 
încântare ce avea să-i facă Tupac Amaru lui Henry Moore după 
descoperirea comorii. 

— Brunhilda a ajuns cât de departe a putut, rosti Yaeger 
referindu-se la iubitul său calculator. Impreună am descifrat cu 
multă caznă cam nouăzeci la sută din codurile şnururilor, dar 
există şi permutaţii pe care nu le-am înţeles... 

— Permutaţii? mormăi Pitt, aflat vizavi de el în sala de 
conferinţe. 

— Diferitele aranjamente ale ordinii liniare şi ale culorilor din 
şnururile împletite ale quipu-ului. 

Pitt ridică din umeri şi privi împrejurul încăperii în care se mai 
aflau patru bărbaţi: amiralul Sandecker, Al Giordino, Rudi Gunn şi 
Hiram Yaeger. Atenţia tuturor era concentrată asupra lui Yaeger, 
care arăta ca un coiot care urlase fără-ncetare toată noaptea la 
luna plină. 

— Trebuie neapărat să-mi îmbunătăţesc vocabularul, murmură 
Pitt. 

Se lăsă pe spate într-o poziţie mai confortabilă şi se uită la 
geniul calculatoarelor, care se afla în dreptul unui pupitru sub un 
uriaş ecran fixat în perete. 

— Aşa cum mă pregăteam să explic, reluă Yaeger, câteva 
noduri şi fire nu pot fi descifrate. După ce am aplicat cele mai 
avansate şi sofisticate tehnici de analiza datelor şi informaţiilor 
cunoscute, nu pot oferi decât liniile generale ale relatării 
conţinute de quipu. 

— Nici chiar un tip genial ca tine? zâmbi Gunn. 

— Până şi Einstein, dacă nu cumva ar fi dezgropat o piatră 
Rosetta incaşă sau un manual din secolul al XVI-lea despre Cum 
să-ți construieşti singur un quipu, ar fi lucrat în zadar. 

— Dacă o să ne spui că spectacolul se termină fără happy-end, 
eu am plecat la masă, anunţă Giordino. 

— Quipu-ul lui Drake este reprezentarea complexă a unor 
informaţii numerice, continuă Yaeger fără să bage în seamă 
sarcasmul italianului, dar nu excelează în descrierea pas cu pasa 
evenimentelor. Nu poţi povesti o dramă care abundă în acţiuni 
vizuale prin câteva noduri strategic plasate pe sârme împletite 
din fire colorate. Acest quipu poate să ofere doar date generale 
despre participanţii la această acţiune. 

— Am înţeles, făcu Sandecker, agitându-şi trabucul. Acum ce- 

ar fi să ne spui ce-ai cernut din labirint? 

Yaeger încuviinţă din cap şi reduse nivelul iluminării din sală. 
Comută un proiector de diapozitive care afişă pe ecran o hartă 
spaniolă veche a coastei de vest a celor două Americi, apoi luă 
un indicator metalic, care se extinse ca o antenă radio din 
segmente telescopice şi-l îndreptă în direcţia generală a hărţii. 

— Fără să ţin o lecţie de istorie lungă şi plicticoasă, voi spune 
doar că după ce Huascar, moştenitorul legitim al tronului incaş, a 
fost învins şi detronat de fratele său vitreg, bastardul Atahualpa, 
în 1533, el a poruncit ca tezaurul regatului şi alte bogății să fie 
ascunse în înălțimile Anzilor. Acţiunea s-a dovedit înţeleaptă. În 
timpul întemniţării, Huascar a suferit umilinţe şi suferinţe teribile. 
Toţi prietenii şi rudele sale au fost executaţi, iar soțiile şi copiii i- 
au fost spânzurați. Situaţia s-a înrăutățit şi mai mult când 
spaniolii au ales tocmai momentul acela pentru a invada imperiul 
incaş. Intr-o conjunctură similară celei a lui Cortez în Mexic, 
momentul fixat de Francisco Pizzaro n-ar fi putut să fie mai 
potrivit. Armatele incaşe erau divizate în facţiuni şi decimate de 
războiul civil, aşa că tulburările interne l-au ajutat din plin. După 
ce mica lui oaste formată din soldaţi şi aventurieri a măcelărit în 
piaţa străvechiului oraş Caxanarca mii de nobili şi funcţionari 
imperiali din suita lui Atahualpa, Pizzaro a cucerit imperiul incaș. 

— Ciudat că incaşii nu i-au atacat pur şi simplu pe spanioli, 
copleşindu-i numeric, zise Gunn. Probabil că raportul faţă de 
trupele lui Pizzaro era de o sută la unu. 

— Mai curând de o mie la unu, preciză Yaeger. Dar, ca în cazul 
lui Cortez şi al aztecilor, să vadă nişte bărboşi aprigi ce purtau 
straie de fier pe care nu le putea străpunge săgeata sau piatra şi 
care călăreau cai împlătoşaţi, animale necunoscute până atunci 
incaşilor, în timp ce retezau cu săbiile şi trăgeau cu archebuze şi 
tunuri, a însemnat prea mult pentru ei. Complet demoralizaţi, 
generalii lui Atahualpa n-au izbutit să ia iniţiativa şi să ordone 
atacuri decise în masă. 

— Şi oştile lui Huascar? întrebă Pitt. Cu siguranţă, ele se mai 
aflau în ţară. 

— Da, însă erau lipsite de căpetenie, încuviinţă Yaeger. Istoria 
poate examina doar retrospectiv o situaţie de tipul: „Ce-ar fi fost 
dacă?” Ce-ar fi fost dacă doi regi incaşi ar fi îngropat securea 
războiului şi şi-ar fi reunit oştile într-o campanie de luptă până la 
moarte pentru a scăpa imperiul de temuţii străini? Ipoteza este 
interesantă. Prin înfrângerea spaniolilor, numai Dumnezeu ştie 

care ar fi fost azi graniţele politice şi guvernele Americii de Sud. 

— In tot cazul, ar fi vorbit altă limbă decât spaniola, comentă 
Giordino. 

— Dar unde era Huascar în timpul confruntării lui Atahualpa cu 
Pizzaro? întrebă Sandecker, aprinzându-şi în sfârşit trabucul. 

— Intemniţat în Cuzco, capitala imperiului, la 1 200 de 
kilometri sud de Caxanarca. 

Fără să ridice ochii de pe notițele pe care şi le lua pe 
blocnotes, Pitt întrebă: 

— Ce s-a întâmplat după aceea? 

— Pentru a-şi cumpăra libertatea, Atahualpa i-a propus lui 
Pizzaro să umple cu aur o încăpere până la înălţimea unde 
ajungea el cu braţul, răspunse Yaeger. Ar trebui să adaug că 
încăperea respectivă era puţin mai mare decât aceasta. 

— Şi s-a ţinut de cuvânt? 

— Da. Atahualpa se temea însă că Huascar i-ar putea oferi lui 
Pizzaro mai mult aur, argint şi pietre preţioase decât el şi de 
aceea a poruncit ca fratele lui să fie ucis prin înecare. Huascar 
apucase însă să ordone ascunderea comorilor regale. 

Sandecker se uită la Yaeger printr-un nor de fum albastru: 

— Dacă regele era mort, cine i-a îndeplinit ordinul? 

— Un general pe nume Naymlap, răspunse Yaeger. Se opri şi 
urmări cu indicatorul o linie roşie care pornea din Anzi spre 
coastă. Prin vinele lui nu curgea sânge incaş regesc, ci era un 
războinic chachapoya, care urcase în ierarhie până ajunsese 
sfetnicul cel mai de încredere al lui Huascar. Naymlap a 
organizat transportul tezaurului din munţi pe țărm, unde a 
adunat o flotă de cincizeci şi cinci de ambarcaţii. Potrivit quipu- 
ului, după o călătorie de douăzeci şi patru de zile, a avut nevoie 
de alte optsprezece zile doar pentru a îmbarca imensa comoară. 

— Habar n-am avut că incaşii erau oameni ai mării, zise Gunn. 

— Ca şi mayaşii, fenicienii, grecii şi romanii înaintea lor, incaşii 
au fost marinari de coaste. Nu le era teamă de mare, totuşi 
aveau înţelepciunea de a-şi trage ambarcaţiile pe țărm în nopţile 
fără lună şi în timpul furtunilor. In navigaţie se orientau după 
soare şi după stele şi se foloseau de curenţii şi de vânturile 
dominante din preajma coastelor, făcând negoţ cu băştinaşii din 
Panama şi poate chiar de mai departe. O legendă incaşă 
povesteşte despre un rege care a auzit o poveste despre o insulă 
bogată în aur şi în oameni înţelepţi, aflată pe ocean dincolo de 
orizont. Gândindu-se la prăzi şi la sclavi, el a construit şi echipat 

o flotă, apoi a pornit cu soldaţii săi drept marinari, spre ceea ce 
se crede că ar fi fost insulele Galapagos. După nouă luni a 
revenit cu zeci de prizonieri negri şi cu mult aur. 

— Galapagos? repetă Pitt. 

— Pare o ipoteză la fel de bună ca oricare alta. 

— Există vreo descriere a ambarcaţiilor construite de ei? se 
interesă Sandecker. 

— Bartolomeu Ruiz, pilotul lui Pizzaro, a văzut plute mari 
echipate cu catarge şi vele pătrate din bumbac. Alţi matrozi 
spanioli au raportat că pe lângă corăbiile lor au trecut plute din 
lemn de balsa, bambus şi papură, purtând câte şaizeci de 
persoane şi patruzeci sau mai multe lăzi mari cu bunuri pentru 
negoţ. Pe lângă vele, plutele erau propulsate de vâslaşi. 
Desenele de pe ceramica precolumbiană arată şi corăbii cu două 
punți, pupe ridicate şi etambouri cu capete de şerpi cioplite, 
similare dragonilor de pe corăbiile vikingilor. 

— Prin urmare, nu există nici o îndoială că ar fi putut 
transporta tone de aur şi argint pe distanţe lungi pe ocean? 

— Nici o îndoială, domnule amiral. Yaeger ciocăni cu 
indicatorul pe altă linie care urmărea voiajul flotei lui Naymlap: 
Din punctul de plecare şi până la destinaţia din nord, voiajul a 
durat optzeci şi şase de zile. Un drum destul de lung pentru nişte 
ambarcaţii primitive. 

— Nu există nici o posibilitate să fi pornit spre sud? întrebă 
Giordino. 

Yaeger clătină din cap: 

— Calculatorul meu a descoperit că unul dintre şnururi 
reprezenta cele patru direcţii de bază - nodul care simboliza 
nordul se afla în partea de sus, iar cel care simboliza sudul în 
partea de jos. Estul şi vestul erau reprezentate de şnururi 
subordonate. 

— Şi destinaţia finală? întrebă Pitt. 

— Aici vine partea cu adevărat dificilă. Neavând cum să 
cronometrăm viteza unei plute de balsa, n-am putut decât să 
pornim de la nişte ipoteze. N-o să intru acum în detalii, pe care le 
puteţi găsi în raportul integral. Totuşi, calculând lungimea 
voiajului, Brunhilda a făcut o treabă excepţională în simularea 
curenților şi a vânturilor din cursul anului 1533. 

Pitt îşi încrucişă mâinile la ceafă şi-şi înclină scaunul pe spate, 
pe două picioare: 

— Dă-mi voie să ghicesc. Au acostat undeva în partea de nord 

a Mării lui Cortez, numită şi Golful Californiei - braţul larg de apă 
care separă uscatul mexican de Baja California. 

— Pe o insulă, aşa cum am discutat deja noi doi, adăugă 
Yaeger. Echipajele ambarcaţiilor au avut nevoie de douăsprezece 
zile pentru a depozita comoara într-o peşteră, de dimensiuni 
destul de mari, potrivit celor consemnate pe quipu. O 
deschidere, pe care am tradus-o ca fiind „tunel”, coboară din 
punctul cel mai înalt al insulei până la peştera comorii. 

— Poţi deduce toate astea din nişte noduri? îl întrebă 
Sandecker, nevenindu-i să creadă. 

Yaeger aprobă din cap: 

— Şi multe altele. Un şnur stacojiu îl reprezenta pe Huascar, 
un nod negru - ziua execuţiei sale din ordinul lui Atahualpa, al 
cărui şnur ataşat era purpuriu. Şnurul generalului Naymlap este 
turcoaz-întunecat. Brunhilda şi cu mine vă putem oferi, de 
asemenea, inventarul complet al tezaurului. Credeţi-mă pe 
cuvânt atunci când vă spun că suma brută depăşeşte cu foarte 
mult tot ce a fost salvat în ultimul secol de pe epavele cu comori. 

Sandecker păru sceptic: 

— Sper că în afirmaţia asta ai inclus vasele Atocha, Edinburgh 
şi Central America. 

— Şi multe altele, surâse încrezător Yaeger. 

Gunn păru derutat: 

— Zici că-i vorba despre o insulă, undeva, în Marea lui Cortez? 

— Unde anume? reveni Giordino la miezul problemei. 

— Într-o grotă de pe o insulă din Marea lui Cortez, concluzionă 
Sandecker. 

— E ca-n melodia My Darlin’ Clementine... chicoti Pitt. 

— Mi se pare, suspină Giordino, c-o să avem al naibii de multe 
insule de examinat. Golful este plin. 

— Nu trebuie să ne preocupe nici una dintre cele aflate sub 
paralela 28. Yaeger încercui cu indicatorul o secţiune de pe 
hartă: Aşa cum a ghicit Dirk, presupun că flota lui Naymlap a 
ajuns în partea nordică a golfului. 

Ca întotdeauna, Giordino era pragmatic: 

— Tot nu ne-ai spus unde vom săpa. 

— Pe o insulă care se ridică din apă ca un pisc sau, aşa 
sugerează traducerea făcută de Brunhilda, precum Templul 
Soarelui din Cuzco. Yaeger proiectă pe ecran o secţiune mărită a 
golfului dintre Baja California şi uscatul mexican: Factorul acesta 
reduce considerabil zona de cercetare. 

Pitt se aplecă înainte, studiind harta de pe ecran: 

— Insulele centrale Angel de la Guarda şi Tiburon au lungimi 
între patruzeci şi şaizeci de kilometri. Toate prezintă câteva 
piscuri ascuțite promițătoare. Va trebui să mai îngustezi 
căutarea, Hiram! 

— Nu există posibilitatea ca Brunhilda să fi scăpat ceva din 
vedere? întrebă Gunn. 

— Ori să fi dedus greşit înţelesul din noduri? sugeră Giordino, 
scoțând nepăsător din buzunarul său de la piept unul dintre 
trabucurile speciale ale lui Sandecker şi aprinzându-şi-l. 

Amiralul îl fulgeră cu privirea, totuşi nu spuse nimic. 
Renunţase de multă vreme să încerce să-şi dea seama cum şi le 
procura Giordino... In nici un caz din stocul lui privat. Sandecker 
ţinea un inventar foarte strict al tabacherei sale. 

— Recunosc că există o lacună în cunoştinţe, acceptă Yaeger. 
Am spus şi mai devreme - împreună cu calculatorul am descifrat 
nouăzeci la sută din şnururile şi nodurile quipu-lui. Celelalte zece 
procente n-au un înţeles clar. Două şnururi ne-au dat complet 
peste cap. Unul făcea o referire vagă la ceea ce Brunhilda a 
interpretat ca fiind un fel de divinitate sau demon cioplit în 
piatră. Al doilea era irațional din punct de vedere geologic. Ceva 
despre un râu care curgea prin peştera comorii. 

Gunn ciocăni cu pixul în masă: 

— N-am auzit niciodată de un râu care să treacă pe sub o 
insulă. 

— Nici eu, fu de acord Yaeger şi de aceea am ezitat să vă 
pomenesc despre el. 

— Trebuie să fie vorba despre o infiltrare de apă din golf, 
spuse Pitt. 

— Pare singurul răspuns raţional, încuviinţă Gunn. 

Pitt se uită spre Yaeger: 

— N-ai putut descoperi nici o referire la repere de pe teren? 

— Nu, îmi pare rău. O vreme am nutrit speranţa că divinitatea 
demonică ar putea constitui o cheie pentru a localiza peştera. 
Nodurile de pe şnurul respectiv păreau să semnifice valoarea 
unei distanţe. Am impresia că indicau numărul de paşi din 
interiorul unui tunel care ducea de la demon la grotă. Totuşi, 
firele de cupru s-au deteriorat şi Brunhilda n-a putut reconstrui 
un înţeles coerent. 

— Ce fel de demon? întrebă Sandecker. 

— N-am nici cea mai mică idee. 

— N-ar putea fi, pur şi simplu, un reper care marchează 
comoara? reflectă Gunn. 

— Sau o divinitate sinistră care să-i sperie pe hoţi? sugeră Pitt. 

Sandecker îşi ciocăni uşor trabucul de buza unui pahar, 
scuturându-i scrumul lung care se arsese: 

— Teoria este corectă, dacă eroziunea şi vandalii n-ar fi 
acţionat în peste patru sute de ani, astfel încât demonul cioplit în 
piatră să nu mai poată fi deosebit de o formaţiune stâncoasă 
naturală. 

— Pe scurt, spuse Pitt, căutăm un pisc sau o proeminenţă de 
rocă pe o insulă din Marea lui Cortez, care să aibă în vârf statuia 
unui demon. 

— Este o generalizare, făcu Yaeger aşezându-se la masă, 
totuşi rezumă destul de bine ceea ce am putut descifra din 
quipu. 

Gunn îşi scoase ochelarii, îi ridică spre lumină şi verifică dacă 
lentilele nu erau pătate: 

— Există cea mai mică speranţă ca Bill Straight să poată 
restaura şnururile deteriorate? 

— O să-l rog să înceapă cu asta, zise Yaeger. 

— In mai puţin de o oră, îl asigură Sandecker, se va apuca de 
treabă. 

— Dacă experţii lui în conservare ar putea reconstrui suficient 
din noduri şi din şnururi pentru ca Brunhilda să aibă ce analiza, 
cred că pot să adaug destule informaţii pentru a vă aduce la doi 
paşi de tunelul spre peştera comorii. 

— Ar fi bine s-o faci, îl sfătui Pitt, fiindcă am alte ambiţii în 
viaţă decât să rătăcesc prin Mexic şi să sap găuri în care să nu 
găsesc nimic. 

Gunn se întoarse către Sandecker: 

— Ce spuneţi, domnule amiral? Avem undă verde? N 

Micuţul şi energicul şef al NUMA privi harta de pe ecran. In 
cele din urmă, suspină şi murmură: 

— Mâine-dimineaţă când intru în birou vreau să mă aştepte o 
propunere, un proiect de căutare cu estimarea costurilor. Pentru 
următoarele trei săptămâni consideraţi-vă în concediu plătit. Şi 
nu vreau să răsufle nici un cuvânt în afara acestei săli. Dacă 
presa află că NUMA se ocupă cu vânătoarea de comori, o să am 
o mulţime de neplăceri din partea Congresului. 

— Şi dacă găsim comoara lui Huascar? întrebă Pitt. 

— Atunci vom fi cu toţii nişte eroi sărăntoci. 

Yaeger nu pricepu poanta: 

— „Sărăntoci”? 

— Domnul amiral, explică Pitt, sugerează că persoanele care 
vor găsi comoara nu vor fi şi cele care o vor păstra. 

Sandecker încuviinţă din cap: 

— Jeliţi cât doriţi, domnilor, dar, dacă veţi descoperi tezaurul, 
probabil că fiecare gram de aur va fi predat guvernului peruvian. 

Pitt şi Giordino schimbară rânjete de cunoscători, citindu-şi 
reciproc gândurile, iar italianul spuse: 

— Incep să cred că aici, undeva, se ascunde o morală. 

— La ce morală te referi? îl privi alertat Sandecker. 

Giordino îşi studie trabucul, apoi răspunse: 

— Poate că ar fi mai bine dacă am lăsa comoara acolo unde se 
află. 

Gaskill stătea întins pe pat; pe noptiera de alături avea o 
ceaşcă de cafea rece şi o farfurie cu un sandviş cu salam afumat 
pe jumătate mâncat. Pătura care-i încălzea trupul uriaş era 
acoperită cu pagini dactilografiate. Bărbatul ridică ceaşca şi sorbi 
din cafea, apoi trecu la următoarea filă a manuscrisului de 
dimensiunea unei cărţi care purta titlul Hotul care n-a fost prins 
niciodată. Era relatarea nonfictivă a căutării Spectrului, scrisă de 
Nathan Pembroke, un inspector din Scotland Yard ieşit la pensie. 
În vânătoarea lui neobosită, inspectorul petrecuse aproape cinci 
decenii scotocind prin arhivele poliţiilor din toată lumea, 
urmărind orice pistă, indiferent de autenticitatea ei. 

Auzind de interesul manifestat de Gaskill faţă de hoţul care 
operase în anii '20-'30 fără să poată fi prins, Pembroke îi 
trimisese paginile  îngălbenite şi  îndoite la colţuri ale 
manuscrisului pe care-l compilase minuţios, dar care fusese 
respins de treizeci de edituri în tot atâţia ani. Gaskill nu-l putuse 
lăsa din mână. Fusese complet absorbit de excepţionala muncă 
de investigare a lui Pembroke, care se apropia acum de nouăzeci 
de ani. Englezul fusese principalul anchetator al ultimei lovituri 
cunoscute a Spectrului, care avusese loc la Londra, în 1939, când 
fuseseră furate un tablou de Joshua Reynolds, două de Constable 
şi trei de Turner. Aidoma tuturor celorlalte spargeri excepţional 
executate de Spectru, cazul nu fusese rezolvat niciodată şi nici 
un tablou nu fusese recuperat. Insistând cu încăpățânare că nu 
existau crime perfecte, Pembroke devenise obsedat de 
descoperirea identităţii Spectrului. 

Obsesia nu se diminuase timp de o jumătate de secol şi 
detectivul refuzase să renunţe la urmărire. Cu numai câteva luni 
înainte ca sănătatea să-i fie afectată şi să fie nevoit să se 
interneze într-un azil, el făcuse o descoperire care-i îngăduise să 
scrie cuvântul Sfârşit la relatarea sa superbă. 

„Păcat, îşi spuse Gaskill, că nici un editor n-a considerat că ar 
merita să fie publicată.” Se putea gândi la cel puţin zece furturi 
celebre de opere de artă care ar fi putut fi soluționate dacă Hotul 
care n-a fost prins niciodată ar fi fost tipărită. 

Termină ultima pagină cu o oră înainte de zori. Se lăsă pe 
spate pe pernă şi privi tavanul, potrivind piesele puzzle-ului la 

locurile lor, până ce razele soarelui înaintară încetişor peste 
pervazul dormitorului său din Cicero, orăşelul aflat în apropiere 
de Chicago. Deodată, agentul vamal avu senzaţia că un stăvilar 
se rupsese şi că torentul îl purta la vale. 

Zâmbind ca un om care avea un bilet câştigător la loterie, se 
întinse spre telefon. Formă numărul pe care-l ştia pe dinafară şi- 
şi aranjă perna, astfel încât să poată sta în capul oaselor în timp 
ce aştepta să i se răspundă. 

Un glas foarte somnoros mormăi: 

— Francis Ragsdale la telefon. 

— Sunt Gaskill. 

— lisuse, Dave! De ce m-ai sunat la ora asta? 

— Cine este? se auzi în fundal vocea adormită a soţiei lui 
Ragsdale. 

— Dave Gaskill. 

— Nu ştie că-i duminică? 

— Imi pare rău că te-am trezit, începu Gaskill, dar am nişte 
veşti bune care nu sufereau amânare. 

— Bine, mormăi Ragsdale căscând. la să le aud! 

— Ştiu numele Spectrului. 

— Al cui? 

— Al hoţului nostru favorit de opere de artă. 

Ragsdale se trezi complet: 

— Spectrul?! L-ai identificat? 

— Nu eu, ci un inspector de la Scotland Yard, ieşit la pensie. 

— L-a depistat un englezoi? 

— Şi-a petrecut mare parte din viaţă scriind o carte despre 
Spectru. Parte din ea sunt speculaţii, dar a compilat nişte dovezi 
foarte convingătoare. 

— Ce ştie? 

Gaskill îşi drese glasul, mărind suspansul: 

— Numele celui mai mare hoţ de opere de artă din istorie a 
fost Mansfield Zolar. 

— Mai spune o dată. 

— Mansfield Zolar. Inseamnă ceva pentru tine? 

— Faci mişto de mine? 

— Mă jur pe insigna mea! 

— Mi-e şi teamă să-ntreb... 

— Nu te mai obosi, îl întrerupse Gaskill. Ştiu la ce te gândeşti. 
El a fost tatăl. 

— Dumnezeule, compania Zolar International! Asta-i ca şi cum 

ai găsi ultima piesă a unui puzzle care a căzut pe un covor de 
aceeaşi culoare cu el. Clanul Zolar... sau ce alte nume ridicole îşi 
atribuie. Totul începe să se pună cap la cap. 

— Ca firimiturile de pâine ce conduc la pragul uşii. 

— Ai avut dreptate atunci când am prânzit împreună. Spectrul 
a pus cu adevărat bazele unei dinastii de nemernici care au 
continuat tradiţia. 

— Din câte îmi amintesc am pus compania Zolar International 
sub supraveghere de cel puţin patru ori, dar de fiecare dată a 
ieşit curată ca lacrima. Nici măcar nu-mi trecuse prin minte 
posibilitatea vreunei legături cu legendarul Spectru. 

— La fel s-a întâmplat şi-n cazul FBl-ului, recunoscu Ragsdale. 
Am suspectat dintotdeauna că Zolar International se afla în 
spatele unor furturi de artefacte şi opere de artă ce valorau 
milioane de dolari, dar ne-a fost imposibil să găsim suficiente 
dovezi pentru a incrimina pe cineva din familie. 

— ţi înţeleg pe deplin suferinţa. Dacă n-ai dovada unor bunuri 
furate, nu poţi cere nici mandat de percheziţie, nici de arestare. 

— Mi se pare de-a dreptul miraculos felul în care o afacere 
clandestină aşa de vastă precum cea condusă de familia Zolar 
poate să opereze pe scară atât de mare, fără să lase nici cel mai 
mic indiciu. 

— Ei nu fac greşeli, zise Gaskill. 

— Ai încercat vreodată să strecori printre ei un agent sub 
acoperire? 

— De două ori. Au fost depistaţi aproape imediat. Dacă n-aş fi 
avut certitudinea că oamenii mei sunt integri, aş fi jurat că au 
fost mituiţi. 

— Nici noi n-am reuşit să ne infiltrăm acolo. lar colecţionarii 
care cumpără obiecte de provenienţă dubioasă sunt la fel de 
discreţi şi de precauţi. 

— Cu toate acestea, amândoi ştim că familia Zolar „spală” 
artefactele furate în acelaşi fel în care traficanţii de droguri 
„spală” banii. 

După câteva momente de tăcere, Ragsdale spuse: 

— Cred că-i momentul să oprim prânzurile în care făceam 
schimb de informaţii şi să începem să lucrăm împreună 
permanent. 

— Imi place stilul tău, recunoscu Gaskill. Imediat cum ajung la 
birou o să demarez lucrurile, avansându-i şefului propunerea 
pentru a aproba o echipă mixtă. 

— Şi eu voi proceda la fel. 

— Ce-ai zice atunci să stabilim pentru joi dimineaţă o întâlnire 
de lucru a celor două echipe? 

— Mi se pare perfect, încuviinţă Ragsdale. 

— Până atunci am avea destul timp ca să începem acţiunea pe 
teren. 

— Apropo de Spectru... ai dat de urma acuarelelor lui Diego 
Rivera? La ultimul nostru prânz mi-ai spus că s-ar putea să ai o 
pistă. 

— Incă lucrez la caz, dar se pare că tablourile au ajuns în 
Japonia, într-o colecţie privată. 

— Vrei să facem prinsoare că familia Zolar a aranjat afacerea? 

— Dacă-i aşa, nu va exista nici o pistă. Ei se folosesc de prea 
multe organizaţii paravan şi intermediari ca să pună la punct 
vânzările. Vorbim despre nişte supervedete ale infracţiunilor. De 
când Mansfield Zolar a dat prima lui lovitură, nimeni din familie 
n-a putut fi acuzat niciodată de tine, de mine ori de altă 
organizaţie care se ocupă de aplicarea legii, indiferent din ce 
parte a lumii. Ei nu au habar cum arată interiorul unui tribunal. 
Sunt atât de fără pată, încât mă dezgustă. 

— De data asta le venim de hac, rosti Ragsdale încurajator. 

— Nu sunt genul de oameni care să facă greşeli pe care să le 
putem folosi în avantajul nostru. 

— Poate că da, poate că nu. Eu însă am avut permanent 
sentimentul că va apărea cineva din exterior, cineva care să nu 
fie asociat direct cu tine, cu mine sau cu Zolar, care le va 
scurtcircuita sistemul. 

— Indiferent cine ar fi, sper să apară cât mai repede. Detest 
să-i văd pe Zolari retrăgându-se din afaceri şi stabilindu-se în 
Brazilia, înainte de a le putea pune capul pe butuc. 

— Acum, când ştim că tăticul lor a fost fondatorul organizaţiei 
şi ştim cum a acţionat, vom avea idei mai bune despre ce trebuie 
să căutăm. 

— Inainte să închizi, spuse Ragsdale, spune-mi dacă ai reuşit 
să asociezi un expert translator cu costumul de aur care ţi-a 
scăpat printre degete? 

Gaskill se strâmbă. Nu-i plăcea să-şi reamintească de eşecul 
acela: 

— Toţi specialiştii au fost chestionaţi, cu două excepţii - doi 
antropologi de la Harvard: doctorul Henry Moore şi soţia lui, care 
au dispărut pur şi simplu. Nimeni dintre colegi sau vecini n-are 

habar unde pot fi. 

— Ar fi interesant, chicoti Ragsdale, să-i prindem colaborând 
cu Zolar. 

— Lucrez la cazul ăsta. 

— Mult noroc! 

— Vorbim cât de curând. 

— Te sun eu chiar azi, puţin mai târziu. 

— Mai pe după-amiază. La ora 9 mă aşteaptă un interogatoriu. 

— Sau mai bine, propuse Ragsdale, sună-mă tu după ce 
stabileşti ceva concret pentru reuniunea echipelor noastre. 

— Aşa o să fac. 

Gaskill închise telefonul cu un surâs larg. De fapt, nici prin cap 
nu-i trecea să meargă la birou în dimineaţa aceea. Obţinerea 
aprobării Agenţiei Vamale pentru o colaborare cu FBl-ul avea să 
fie mai simplă pentru el decât pentru Ragsdale. După ce citise 
toată noaptea, voia să se bucure de un somn liniştit, care să-i 
pună gândurile în ordine. 

li plăcea tare mult când un caz care fusese înmormântat din 
cauza absenței dovezilor învia subit. Incepea să vadă lucrurile 
mai limpede. Incerca sentimentul plăcut de a fi stăpân pe 
situaţie. Motivația stimulată de interes era ceva minunat. 

Se întrebă unde auzise expresia aceea. La un curs despre Dale 
Carnegie”? De la un instructor de poliţie din Serviciul Vamal? 
Adormi înainte să-şi fi reamintit. 


14 Dale Carnegie (1888-1955), educator american celebru pentru 
cartea sa din 1936 Cum să-ţi câştigi prieteni şi să influenţezi lumea 
(n .tr.). 

Pedro Vincente ateriză cu transportorul său DC-3 excelent 
recondiționat pe pista aeroportului din Harlingen, Texas. Rulă cu 
avionul vechi de cincizeci şi cinci de ani până în faţa hangarului 
Serviciului Vamal şi opri cele două motoare Pratt & Whitney de 
câte 1 200 CP fiecare. 

Doi vameşi în uniforme aşteptau când Vincente deschise uşa 
pentru pasageri şi coborî. Agentul mai înalt, cu păr roşu zbârlit 
de briză şi foarte pistruiat, ţinea un clipboard deasupra ochilor, 
pentru a se feri de puternicul soare texan. Celălalt avea un 
beagle în lesă. 

— Domnul Vincente? întrebă politicos vameşul. Pedro 
Vincente? 

— Da. 

— Vă mulţumim fiindcă ne-aţi anunţat sosirea dumneavoastră 
în Statele Unite. 

— Mă bucură întotdeauna colaborarea cu guvernul vostru, zise 
Vincente. 

S-ar fi oferit să le strângă mâna, dar din anterioarele treceri 
peste graniţă ştia că vameşii evitau în mod explicit orice contact 
corporal, îi întinse roşcovanului o copie a planului de zbor. 

Agentul vamal fixă documentul pe c/ipboard şi examină 
intrările, în timp ce partenerul său intră în avion cu beag/e-ul 
pentru ca acesta să adulmece eventuale droguri: 

— Aţi plecat din Nicoya, Costa Rica? 

— Corect. 

— Cu destinaţia Wichita, Kansas? 

— Acolo locuiesc fosta mea soţie şi copiii. 

— Scopul vizitei? 

Vincente ridică din umeri şi spuse: 

— O dată pe lună vin să-mi vizitez copiii. Poimâine revin 
acasă. 

— Ocupaţia dumneavoastră este „agricultor”? 

— Da, mă ocup de cultura cafelei. 

— Sper că nu cultivați şi altceva, comentă vameşul cu un 
surâs strâmb. 

— Cafeaua îmi ajunge să duc o viaţă tihnită, zise Vincente, 
indignat. 

— Puteţi să-mi arătaţi paşaportul, vă rog? 

Rutina nu varia niciodată. Deşi Vincente nimerea adesea peste 
aceiaşi doi vameşi, ei se comportau întotdeauna de parcă ar fi 
fost la prima lui vizită în Statele Unite. Agentul examină 
fotografia, comparând părul negru şi cu fir drept, pieptănat pe 
spate, ochii căprui, tenul măsliniu şi neted şi nasul ascuţit. 
Inălţimea şi greutatea corespundeau cu bărbatul scund şi mai 
degrabă slab, în vârstă de patruzeci şi patru de ani. 

Lui Vincente îi plăcea să se îmbrace epatant. Hainele lui erau 
de bună calitate - cămaşă de firmă celebră, pantaloni şi sacou 
sport din alpaca verde, batic de mătase la gât. Vameşului i se 
părea un dansator de mambo excentric. 

In cele din urmă, vameşul termină de studiat paşaportul şi 
surâse oficial: 

— Domnule Vincente, sunteţi amabil să aşteptaţi în biroul 
nostru până vă controlăm avionul? Cred că sunteţi familiarizat cu 
procedura. 

— Sigur că da, încuviinţă din cap bărbatul şi flutură două 
reviste în limba spaniolă. De fiecare dată vin pregătit să-mi omor 
timpul. 

Vameşul privi cu admiraţie spre DC-3: 

— Este o plăcere să examinez un avion vechi atât de bine 
întreţinut. Fac prinsoare că zboară la fel de bine pe cât arată. 

— Şi-a început activitatea înainte de război ca avion de 
pasageri pentru compania TWA. Eu l-am descoperit în 
Guatemala, unde era utilizat pentru transportul mărfurilor de 
către o companie minieră. L-am cumpărat imediat şi am cheltuit 
destul să-l recondiţionez. 

Se afla la jumătatea drumului spre birou, când se întoarse 
brusc şi strigă spre vameşi: 

— Pot să mă folosesc de telefonul dumneavoastră să chem 
cisterna? Nu mai am suficient combustibil să ajung la Wichita. 

— Nici o problemă, discutaţi cu colegul de la birou. 

x xk x 

După o oră Vincente zbura peste Texas, în drum spre Wichita. 
Pe scaunul copilotului se aflau patru valize ticsite cu mai bine de 
şase milioane de dolari, strecurate la bord imediat înainte de 
decolare de către unul dintre cei doi bărbaţi care veniseră cu 
cisterna de realimentare. 

După ce percheziţionaseră în amănunt avionul şi nu găsiseră 
nici urmă de droguri sau alte obiecte de contrabandă, agenţii 

vamali concluzionaseră că Vincente era „curat”. Îl verificaseră cu 
ani în urmă şi fuseseră satisfăcuţi să constate că era un 
respectat om de afaceri costarican care făcuse o avere 
impresionantă din cultura cafelei, deţinând a doua plantație ca 
mărime din Costa Rica. Averea lui reală era însă de zece ori mai 
mare decât ceea ce-i aducea plantaţia de cafea; în acelaşi timp, 
sub pseudonimul Julio Juan Carlos, Pedro Vincente era creierul 
unei operaţiuni de contrabandă cu droguri de mare succes. 

Ca şi fraţii Zolar, Vincente îşi conducea de la distanţă 
operaţiunile de contrabandă. Activităţile de zi cu zi erau lăsate în 
seama locotenenţilor săi, care nu aveau habar de adevărata lui 
identitate. 

Intr-adevăr, fosta lui soţie trăia cu cei patru copii ai lor lao 
fermă mare de lângă Wichita, primită cadou din partea soţului, 
după ce ea solicitase divorţul. Pe terenul fermei fusese construită 
o pistă pentru aterizare, astfel încât Vincente putea veni direct 
din Costa Rica pentru a-şi vizita copiii, atunci când achiziţiona de 
la fraţii Zolar obiecte de artă şi antichităţi furate sau introduse 
ilegal în ţară. Agenţii Serviciului Vamal şi Departamentului 
Antidrog erau mai interesaţi de ceea se introducea în Statele 
Unite, decât de ceea ce ieşea. 

Spre sfârşitul după-amiezei, Vincente ateriza pe pista îngustă 
din mijlocul unui lan de porumb. La capătul opus al pistei 
staţiona un jet galben-arămiu, cu o dungă purpurie-deschisă în 
lungul fuzelajului. Lângă aparat fusese ridicat un cort mare, 
albastru, cu o tendă în faţă. Sub tendă, în faţa unei mese 
pregătite pentru picnic, stătea un bărbat în costum alb de in. 
Vincente îi făcu semn cu braţul din cabină, parcurse repede lista 
de control post-aterizare şi cobori din DC-3. Ducea cu el trei 
valize; a patru rămăsese în avion. 

Bărbatul de la masă se ridică din scaun, veni spre el şi-l 
îmbrăţişă: 

— Pedro, mă bucur întotdeauna să te văd! 

— Joseph, prieten vechi, nici nu ştii cu ce plăcere aştept 
scurtele noastre întâlniri. 

— Te rog să mă crezi pe cuvânt - prefer afacerile cu o 
persoană onorabilă ca tine, decât cu toţi ceilalţi clienţi ai mei 
laolaltă. 

Vincente surâse larg: 

— Ce faci - îngraşi mielul înainte de a-l căsăpi? 

Zolar râse destins: 

— Nu, nu! Mai întâi să bem câteva cupe de şampanie bună, ca 
să te mai frăgezesc. 

Vincente îl urmă pe Joseph Zolar sub tendă şi se aşeză. O 
tânără latino-americană turnă şampanie şi servi aperitive. 

— Mi-ai adus ceva bun? 

— In cinstea unei tranzacţii reciproce de care profită nişte 
prieteni! toastă Zolar când ciocniră cupele, apoi încuviinţă din 
cap. Am ales personal pentru tine cele mai rare dintre cele mai 
rare artefacte ale incaşilor din Peru, plus obiecte de cult foarte 
valoroase aparţinând indienilor din sud-vestul Statelor Unite. 
Garantez că obiectele abia sosite din Anzi vor ridica nivelul 
colecţiei tale de artă precolumbiană peste al oricărui muzeu din 
lume. 

— Ard de nerăbdare să le văd. 

— Oamenii mei le-au pregătit în cort, pentru a le putea 
admira. 

Persoanele care încep să colecţioneze obiecte rare şi 
neobişnuite devin în scurt timp dependente de această pasiune, 
robite de nevoia de a cumpăra şi de a acumula lucrurile pe care 
alţii nu le pot avea. Pedro Vincente era unul dintre indivizii 
mânaţi permanent de dorinţa extinderii colecţiei lor, despre a 
cărei existenţă ştiau foarte puţine persoane. El se număra, de 
asemenea, printre norocoşii care dispuneau de fonduri secrete, 
neimpozabile, ce puteau fi astfel „spălate” pentru a-i satisface 
plăcerile. 

De-a lungul a douăzeci de ani, Vincente cumpărase de la Zolar 
şaptezeci la sută din volumul colecţiei sale. Nu-l deranja câtuşi 
de puţin că adesea plătea de cinci sau de zece ori valoarea reală 
a obiectelor, mai ales pentru că majoritatea fuseseră furate. 
Relaţia era avantajoasă pentru amândoi. Vincente îşi spăla banii 
proveniţi din contrabanda cu droguri, iar Zolar folosea 
lichidităţile pentru a cumpăra şi a-şi spori permanent inventarul 
de opere de artă procurate ilegal. 

— De ce sunt atât de valoroase artefactele andine? întrebă 
Vincente, pe când terminau a doua cupă de şampanie. 

— Aparţin culturii chachapoya. 

— N-am văzut niciodată obiecte de artă chachapoya. 

— Puţini le-au văzut, replică Zolar. Cele pe care le-am adus 
acum au fost recent excavate din pierduta Cetate a Morților 
aflată în înălțimile Anzilor. 

— Sper că nu-mi vei arăta nişte cioburi de oale şi urne 

funebre, se încruntă Vincente, simțind cum surescitarea începe 
să-i pălească. N-am auzit ca pe piaţă să fi apărut vreodată 
artefacte chachapoya autentice. 

Cu un gest dramatic, Zolar dădu într-o parte uşa cortului: 

— Priveşte cea mai spectaculoasă colecţie de artă 
chachapoya! 

În nerăbdarea sa, Vincente nu observă vitrina micuță dintr-un 
colţ al cortului, ci se apropie direct de trei mese lungi acoperite 
cu catifea neagră şi dispuse în formă de U. Pe una din cele două 
mese laterale se aflau doar ţesături, iar pe cealaltă exclusiv 
obiecte ceramice. Masa centrală fusese aranjată ca o vitrină 
dintr-un magazin de bijuterii de pe Fifth Avenue. Şirurile lungi de 
splendori preţioase îl uluiră pe Vincente. Nicicând nu văzuse 
expuse într-un singur loc atâtea antichităţi precolumbiene aşa de 
rare şi de frumoase. 

— Incredibil! icni el. Cu adevărat, te-ai întrecut pe tine însuţi. 

— Niciodată vreun furnizor n-a pus mâna pe asemenea 
capodopere. 

Vincente trecu de la un obiect la altul, atingându-le şi 
examinându-le pe toate cu ochi critici. Simpla pipăire a 
ţesăturilor brodate şi a ornamentelor din aur bătute în nestemate 
îi tăia răsuflarea. Părea de-a dreptul absurd ca o astfel de avuţie 
să existe în mijlocul unui lan de porumb din Kansas. În cele din 
urmă, bărbatul murmură impresionat: 

— Aşadar, aceasta este arta chachapoya... 

— Fiecare obiect este original şi complet autentificat. 

— Toate comorile acestea au provenit din morminte? 

— Da, morminte de regi şi de bogătaşi. 

— Magnific! 

— Vezi ceva ce ţi-ar plăcea? glumi Zolar. 

— Ai şi altele? întrebă Vincente după ce entuziasmul i se mai 
domoli şi începu să se gândească la achiziţie. 

— Aici sunt toate obiectele chachapoya pe care le deţin. 

— N-ai oprit nici o piesă majoră? 

— În nici un caz! spuse Zolar pe tonul de jignire cuvenit. Tu ai 
fost primul care a văzut colecţia integrală. N-o voi vinde bucată 
cu bucată. Nu mai trebuie să-ţi spun, prietene, că în culise există 
alţi cinci colecționari care aşteaptă o asemenea oportunitate. 

— ţi ofer patru milioane de dolari pentru toate. 

— Apreciez valoarea ofertei tale iniţiale. Mă cunoşti însă prea 
bine ca să ştii că nu mă târguiesc niciodată. Preţul este unul 


279 


singur şi nu se negociază. 

— Care anume? 

— Şase milioane. 

Vincente dădu la o parte câteva artefacte, ca să facă loc pe o 
masă şi deschise pe rând valizele aşezate una lângă alta. Toate 
erau ticsite cu teancuri de bancnote de valori mari. 

— Nu am adus decât cinci milioane. 

Zolar nu se lăsă păcălit nici o clipă: 

— Îmi pare rău pentru tine. Mi-ar fi plăcut să-ţi vând ţie 
colecţia. 

— Dar sunt clientul tău cel mai bun, se plânse Vincente. 

— Nu pot nega asta. Suntem ca doi fraţi. Eu sunt singurul 
care-ţi cunoaşte ocupațiile secrete, iar tu eşti singurul din afara 
familiei mele care le cunoaşte pe ale mele. De ce procedezi aşa 
de fiecare dată când încheiem o afacere? De acum ar trebui să 
ştii mai bine cum stau lucrurile... 

Vincente izbucni brusc în râs şi ridică din umeri cu un gest de 
indiferenţă tipic latin: 

— Ce rost are? Ştii bine că am mai mulţi bani decât aş putea 
cheltui vreodată. Deţinerea artefactelor m-ar face un om fericit. 
lartă-mi obiceiul de a negocia. Plata cu amănuntul n-a fost 
niciodată o tradiţie în familia mea. 

— Restul de bani a rămas în avion, nu-i aşa? 

Fără un cuvânt, Vincente părăsi cortul şi reveni peste câteva 
minute cu a patru valiză. O aşeză lângă celelalte şi o deschise. 

— Şase milioane cinci sute de mii. Ai spus că ai nişte obiecte 
rare de cult din America de Sud. Sunt incluse şi ele în preţ? 

— Le poţi avea pentru cei cinci sute de mii suplimentari, 
răspunse Zolar. Idolii religioşi sunt în vitrina din colţ. 

Vincente se apropie de vitrină şi îndepărtă învelitoarea, apoi 
rămase locului, privind formele noduroase stranii. Nu erau nişte 
idoli rituali obişnuiţi. Deşi păreau ciopliţi şi pictaţi de un copil, 
bărbatul era conştient de semnificaţia lor din lunga experienţă a 
colecţionării de obiecte din sud-vestul Statelor Unite. 

— Cultura indienilor Hopi? se interesă. 

— Nu, Montolo. Sunt foarte vechi şi foarte importante pentru 
ritualurile lor ceremoniale. 

Vincente se aplecă pentru a ridica un idol, ca să-l examineze 
mai îndeaproape. Inima i se opri preţ de trei bătăi şi un văl de 
gheaţă pogori peste el. Sub buricele degetelor nu simţea 
rădăcina durificată a unui plop mort de multă vreme, ci, mai 

degrabă, carnea moale a braţului unei femei. Ar fi putut jura că 
auzise idolul gemând. 

— Ai auzit? întrebă el, azvârlind idolul înapoi în vitrină de 
parcă l-ar fi fript. 

Zolar îl privi întrebător: 

— N-am auzit nimic. 

Vincente arăta ca un om care avusese un coşmar: 

— Te rog, prietene, haide să ne încheiem afacerea şi apoi 
trebuie să pleci. Nu vreau idolii aceştia pe proprietatea mea. 

— Asta înseamnă că nu intenţionezi să-i cumperi? îl întrebă 
Zolar surprins. 

— Nu, nu! În idolii ăştia trăiesc spirite. Le simt prezenţa. 

— Astea sunt superstiții. 

Vincente îl prinse pe Zolar de umeri, cu ochi rugători: 

— Distruge.-i! îl imploră el. Distruge.-i, altfel, cu siguranţă te vor 
distruge ei. 

Sub soarele toamnei târzii, două sute de exemplare magnifice 
ale artei construirii autovehiculelor erau etalate pe iarba verde a 
parcului East Potomac, scânteind aidoma paietelor sub spoturile 
unei săli de teatru. 

Organizat anual pentru cei care apreciau frumuseţea eternă, 
măiestria şi precizia constructorilor de automobile, dar şi pentru 
cei cărora le plac pur şi simplu maşinile de epocă, Capital 
Concours de Beaux Moteurcar reprezenta, în primul rând, ocazia 
de a strânge fonduri pentru centrele de tratament a minorilor din 
jurul  Washingtonului. In decursul weekend-ului respectiv, 
cincizeci de mii de entuziaşti iubitori ai maşinilor vechi roiau prin 
parc pentru a privi cu dragoste modelele Duesenberg, Auburn, 
Cord, Bugatti şi Packard - produse ale unor constructori dispăruţi 
de mult timp. 

Atmosfera generală era încărcată de nostalgie. Mulţimile care 
se plimbau în zona rezervată exponatelor şi admirau formele 
ireproşabile şi detaliile perfecte nu puteau decât să se minuneze, 
gândindu-se la epoca în care bogaţii comandau un şasiu şi un 
motor la fabrică, pentru ca după aceea caroseria să fie realizată 
manual, de comandă, în conformitate cu gusturile lor. Cei mai 
tineri visau să deţină ei înşişi o asemenea maşină într-o bună zi, 
pe când cei trecuţi de şaizeci şi cinci de ani îşi reaminteau cu 
plăcere că văzuseră vehiculele acelea circulând prin oraşele 
tinereţii lor. 

Automobilele erau clasificate în funcţie de anul fabricaţiei, 
stilul caroseriei şi ţara de origine. Celor mai bune din fiecare 
clasă li se acordau trofee şi toate căpătau diplome de 
participare. Premiul cel mai râvnit se numea „Atracția 
expoziţiei”. Unii dintre proprietarii bogaţi cheltuiau sute de mii de 
dolari pentru a aduce mândria şi fericirea sufletului lor la un nivel 
de perfecţiune ce depăşea cu mult starea originală a 
automobilului în ziua când ieşise din fabrică. 

Spre deosebire de proprietarii altor maşini îmbrăcaţi mai 
conservator, Pitt purta o cămaşă havaiană a/oha înflorată, şort 
alb şi sandale şi stătea într-un scaun din pânză. In spatele lui se 
afla o berlină Pierce Arrow model 1936, bleumarin, sclipitoare, cu 
caroserie de sedan şi geam despărțitor, ataşată la o rulotă Pierce 

Arrow Travelodge model 1936, de aceeaşi culoare. 

Când nu răspundea la întrebările privitorilor despre maşină şi 
rulotă, bărbatul rămânea cu nasul îngropat într-un ghid gros al 
Mării lui Cortez, destinat proprietarilor de ambarcaţii mici. 
Ocazional, îşi nota câte ceva pe un blocnotes lung, cu file 
galbene liniate cu albastru. Nici una dintre insulele enumerate şi 
ilustrate în ghidul acela nu se potrivea cu pantele verticale ale 
piscului monolitic pe care Yaeger îl dedusese din quipu. Câteva 
prezentau faleze înalte, iar unele se ridicau ameninţător 
deasupra apelor, totuşi nu în formă de coif sau sombrero 
mexican, ci turtindu-se ca nişte platouri. 

Imbrăcat în şort kaki bufant, lung până la genunchi şi cu un 
tricou ce făcea reclamă la tequila Alkali Sam's, Giordino se 
apropie de Pierce Arrow croindu-şi drum prin mulţime. Era însoţit 
de Loren, care arăta senzaţional într-o salopetă turcoaz. Femeia 
purta un coşuleţ de picnic, în timp ce Giordino balansa pe un 
umăr o ladă frigorifică. 

— Sper că-ţi este foame, i se adresă ea voioasă lui Pitt. Am 
cumpărat jumătate din magazinul de delicatese. 

— Vrea să spună, suspină Giordino şi lăsă lada frigorifică pe 
iarbă, că ne-am încărcat cu suficientă mâncare pentru a hrăni o 
echipă de tăietori de lemne. 

Pitt se ridică din scaun şi se holbă la inscripţia de pe tricoul 
italianului: 

— Ce zice acolo despre tequila Alkali Sam's? 

— „Dacă mai este încă treaz, atunci nu-i tequila Alkali Sam's”, 
recită Giordino. 

Pitt izbucni în râs şi arătă spre uşa deschisă a rulotei vechi de 
şaizeci şi doi de ani: 

— Haideţi în palatul meu pe roţi, ca să nu mai stăm în soare. 

Giordino ridică lada frigorifică, o duse în rulotă şi o aşeză pe 
un bufet din bucătărie. Loren îl urmă şi începu să întindă 
conţinutul coşului de picnic pe masa dintr-o nişă ce se putea 
transforma în pat. 

— Dacă ne gândim c-a fost fabricat în timpul crizei economice, 
comentă ea examinând dulapurile de lemn cu geamuri din sticlă 
fumurie, arată surprinzător de modern. 

— Pierce Arrow a fost o maşină care a luat-o înaintea 
vremurilor sale, explică Pitt. Compania a început să producă 
rulote pentru a redresa profiturile tot mai mici obţinute din 
vânzările de automobile, dar după doi ani le-au abandonat. Criza 


283 


economică i-a fost fatală. S-au fabricat trei modele, dintre care 
unul mai lung şi altul mai scurt decât acesta. Eu am readus 
rulota la starea originală, atât doar că am echipat-o cu aragaz şi 
frigider moderne. 

— Am cumpărat Corona, Coors şi Cheurlin, anunţă Giordino. 
Numeşte-ţi otrava favorită! 

— Ce fel de bere este Cheurlin? se interesă Loren. 

— Domaine Cheurlin Extra Dry este o marcă de şampanie. Am 
cumpărat-o din Elephant Butte. 

— O şampanie pe care ai cumpărat-o... de unde? 

— Din New Mexico, răspunse Pitt. De fapt, este un vin spumos 
excelent pe care Al şi cu mine l-am descoperit în timpul unei 
călătorii cu o canoe pe Rio Grande. 

— Bine, zâmbi Loren şi îi întinse o cupă cu picior înalt şi 
subţire. Umple-o! 

Pitt surâse şi încuviinţă din cap spre cupă: 

— Trişezi! Ai venit pregătită. 

— Mă învârt de suficient timp în jurul tău ca să-ţi cunosc 
secretul cel mai bine ascuns, spuse ea, apoi scoase altă cupă şi i- 
o întinse: Dacă-mi oferi ceva, nu voi spune lumii că voinicul şi 
neînfricatul bărbat care sfidează adâncurile abisale preferă 
şampania în locul berii. 

— Le beau pe amândouă, protestă Pitt. 

— Dacă o să le povestească băieţilor de la cârciumă, comentă 
Giordino pe un ton serios, vor râde de tine şi te vor da afară din 
oraş. 

— Bine, bine... ce vrei? întrebă Pitt, prefăcându-se îngrozit. 

Loren îi aruncă o privire de-a dreptul senzuală: 

— O să negociem detaliul ăsta diseară. 

Giordino indică din bărbie spre ghidul de navigaţie pe Marea 
lui Cortez: 

— Ai găsit ceva? 

— Din aproape o sută de insule ale golfului care se înalţă la 
minimum cincizeci de metri deasupra apei, am rămas cu două 
probabile şi patru posibile. Restul nu se potrivesc cu 
caracteristicile geologice. 

— Toate sunt în extremitatea nordică? 

Pitt încuviinţă din cap: 

— N-am luat în consideraţie nici una dintre cele aflate sub 
paralela de 28°. 

— Pot să văd unde veţi căuta? întrebă Loren pe când aşeza pe 

masă răcituri, brânzeturi, peşte afumat, pâine de casă, salată de 
varză cu maioneză şi salată simplă de cartofi. 

Pitt se apropie de un dulap, scoase un sul lung de hârtie şi-l 
derulă pe masa din bucătărie. 

— Asta-i o imagine mărită a golfului pe care am încercuit 
insulele ce se apropie cel mai mult de traducerea quipu-lui făcută 
de Yaeger. 

Loren şi Giordino îşi lăsară cupele de şampanie şi examinară 
fotografia făcută de un satelit geofizic, care dezvăluia în detalii 
extraordinare partea nordică a Mării lui Cortez. Pitt îi întinse 
femeii o lupă mare. 

— Rezoluţia este incredibilă, comentă ea privind insuliţele. 

— Vezi ceva care să nu semene cu o stâncă naturală? întrebă 
Giordino. 

— Mărirea este bună, dar nu excepţională, răspunse Pitt. 

Loren insistă asupra insulelor încercuite, apoi ridică privirea 
spre el: 

— Presupun că vrei să le survolezi pe cele mai promițătoare, 
nu? 

— Acesta ar fi pasul următor al procesului de eliminare. 

— Cu avionul? 

— Nu, cu elicopterul. 

— Mi se pare o regiune destul de mare pentru a fi acoperită 
din elicopter. Care va fi baza? 

— Un feribot vechi. 

— Un feribot? se încruntă Loren. 

— Un feribot de pasageri şi automobile care, până în 1957, a 
făcut curse peste Golful San Francisco. Ulterior, a fost vândut şi 
utilizat până în 1962 de mexicanii din Guaymas, care traversau 
golful în Santa Rosalia. După aceea a fost trecut pe linie moartă. 
Rudi Gunn l-a închiriat aproape pe gratis. 

— Pentru asta trebuie să-i mulţumim amiralului, mârâi 
Giordino. Este mai strâns la buzunar decât capacul ruginit de pe 
un borcan cu murături. 

— 1962? repetă Loren, clătinând din cap. Asta a fost acum 
treizeci şi şase de ani! Ar trebui să fie ori abandonat, ori în 
muzeu. 

— Potrivit spuselor lui Rudi, zise Pitt, continuă să opereze şi 
are puntea superioară suficient de mare ca să poată ateriza un 
elicopter. M-a asigurat că va fi o platformă excelentă pentru 
lansarea zborurilor de recunoaştere. 

— După ce operaţiunile de căutare vor înceta la căderea 
întunericului, explică Giordino, feribotul se va deplasa în timpul 
nopţii spre cea mai apropiată insulă de pe lista lui Dirk. In felul 
acesta vom economisi foarte mult din timpul de zbor. 

Loren îi întinse lui Pitt o farfurie şi tacâmuri: 

— Se pare că aţi pus totul la punct. Ce veţi face dacă veţi 
descoperi un loc ce pare promiţător pentru găsirea comorii? 

— Vom face planurile de organizare ale expediției de excavare 
după ce studiem geologia locului, răspunse Pitt. 

— Serviţi-vă cu bunătăţi! îi îndemnă femeia. 

Giordino nu pierdu vremea şi începu să-şi facă un sandviş de 
dimensiuni monumentale: 

— Ai cumpărat nişte chestii excelente, doamnă! 

— Preferabil, decât să transpir lângă cuptor, chicoti Loren. Dar 
autorizaţiile? Nu puteţi săpa după comoară în Mexic fără să aveţi 
acceptul guvernului. 

Pitt îşi puse o bucată zdravănă de mortadelă pe o felie de 
pâine de casă. 

— Amiralul Sandecker zice că ar fi mai bine să aşteptăm cu 
solicitarea autorizaţiilor. Nu vrem să facem publicitate 
obiectivului nostru. Dacă se duce vestea că avem o pistă spre 
cea mai mare comoară din istorie, o mie de aventurieri se vor 
repezi după noi ca lăcustele. Autorităţile mexicane ne vor evacua 
din ţară în tentativa disperată de a păstra comoara pentru 
guvernul lor, iar Congresul îi va face zile fripte Agenţiei, fiindcă a 
cheltuit dolarii contribuabililor pentru a căuta comori în altă ţară. 
Nu - cu cât ştiu mai puţini, cu atât mai bine. 

— Nu putem îngădui să ni se sisteze operaţiunile înainte de a 
avea măcar o jumătate de şansă să găsim ceva, spuse Giordino 
cu o neobişnuită seriozitate. 

Loren tăcu, în timp ce-şi puse în farfurie o lingură cu salată de 
cartofi, apoi întrebă: 

— De ce nu luaţi în echipă şi pe cineva care să vă ajute în 
eventualitatea în care autorităţile mexicane locale devin 
suspicioase şi încep să pună întrebări? 

— Adică un expert în relaţii cu publicul? o privi Pitt. 

— Nu, mă gândisem la o personalitate oficială, de exemplu un 
membru al Congresului american. 

Pitt se holbă în ochii ei violeţi şi senzuali: 

— Tu? 

— De ce nu? Preşedintele Camerei Reprezentanţilor a solicitat 


286 


o întrerupere a lucrărilor pentru săptămâna viitoare şi asistenții 
mei îmi pot ţine locul. Mi-ar plăcea să ies din Washington pentru 
câteva zile, ca să văd câte ceva din Mexic. 

— Să fiu sincer, interveni Giordino, mi se pare o idee 
excepţională. li făcu cu ochiul femeii şi-i surâse: Dirk e 
întotdeauna mai amabil când eşti în preajmă. 

Pitt îşi trecu braţul în jurul ei: 

— Dacă ceva o să meargă prost sau dacă problema asta ni se 
sparge în cap în timp ce ne aflăm în altă ţară şi tu ne însoţeşti, 
scandalul ţi-ar putea distruge cariera politică. 

Loren îl privi insinuant peste masă: 

— Perfect, deci crezi că alegătorii mă vor da afară, în stradă. 
Atunci nu voi avea de ales decât să mă mărit cu tine. 

— O soartă mai teribilă decât ascultarea unui discurs 
prezidenţial, dar în acelaşi timp o idee bună, comentă Giordino. 

— Nu ştiu de ce, reflectă Pitt gânditor, nu-mi pot imagina cum 
am arăta noi doi mergând spre altarul catedralei din Washington 
şi apoi făcând menajul într-o căsuţă de cărămidă din 
Georgetown. 

Loren se aşteptase la altă reacţie, dar, în acelaşi timp, ştia că 
Pitt nu era un bărbat obişnuit. Işi reaminti prima lor întâlnire, cu 
aproape zece ani în urmă, la un picnic organizat de un fost 
secretar al mediului, al cărui nume îl uitase. Magnetismul lui Pitt 
o atrăsese imediat. Nu era arătos în stilul vedetelor de cinema, 
dar emana o masculinitate şi un aer preocupat care-i trezise 
femeii o dorinţă pe care n-o simţise în prezenţa altora. Era înalt 
şi zvelt, iar asta contase. In calitate de congresman, Loren 
cunoscuse mulţi bărbaţi bogaţi şi puternici, unii dintre ei foarte 
chipeşi, însă Pitt era un individ care avea o reputaţie de 
aventurier şi căruia nu-i păsa de putere sau de glorie. Şi avea 
perfectă dreptate. El era exemplarul autentic. 

Legătura lor ocazională dura de zece ani şi nu implica nici o 
obligaţie reciprocă. El cunoscuse alte femei, ea cunoscuse alţi 
bărbaţi, totuşi relaţia dintre ei rămăsese serioasă. Orice gând de 
căsnicie li se păruse îndepărtat. Ambii erau deja „căsătoriţi” cu 
slujbele lor. Relaţia lor însă se maturizase o dată cu trecerea 
anilor şi, ca femeie, Loren ştia că vârsta nu-i mai putea oferi prea 
multe ocazii dacă dorea să aibă copii. 

— Lucrurile nu trebuie să stea aşa, murmură ea în cele din 
urmă. 

Bărbatul îi citi sentimentele: 

— Nu, spuse el cu afecţiune, putem întreprinde câteva 
îmbunătăţiri majore. 

Loren îl privi straniu: 

— Vrei să mă ceri de nevastă? 

O expresie gânditoare se adânci în ochii lui verzi: 

— Să zicem doar că făceam o sugestie pentru viitor. 

— Ne poţi apropia mai mult de piscul dominant? îl întrebă 
Sarason pe Charles Oxley care se afla la comanda hidroavionului. 
Creasta celui scund este prea ascuţită pentru ce ne trebuie nouă. 

— Vezi ceva? 

Sarason privi prin binoclu pe geamul lateral al aparatului: 

— Insula are caracteristici interesante, dar mi-ar fi de ajutor 
dacă aş şti care-i reperul pe care să-l caut. 

Oxley aplecă pe o parte hidroavionul Baffin CZ-410, echipat cu 
două motoare turbopropulsoare, pentru a survola mai 
îndeaproape insula Danzante, o formaţiune stâncoasă cu 
versante abrupte şi suprafaţa de cinci kilometri pătraţi, care se 
înălța la patru sute de metri deasupra Mării lui Cortez, în sudul 
popularei staţiuni de vacanţă Loreto. 

— Arată corespunzător, remarcă el privind în jos. Două plaje 
mici, bune pentru debarcare... Pantele sunt ciuruite de grote 
micuţe. Ce zici, frate? 

Sarason se întoarse şi-l privi pe bărbatul din scaunul pentru 
pasageri din spate: 

— Eu cred că stimatul profesor Moore continuă să nu ne spună 
tot adevărul. 

— Veţi fi anunţaţi asupra locației corecte atunci când o voi 
vedea, replică scurt Moore. 

— Eu propun să-l aruncăm pe nemernicul ăsta prin chepeng şi 
să-l vedem încercând să zboare, se răsti Sarason cu asprime. 

Moore îşi încrucişă braţele cu un aer superior: 

— Fă-o şi nu veţi mai găsi niciodată comoara. 

— Am început să mă satur până peste cap s-aud asta. 

— Ce-i cu Isla Danzante? întrebă Oxley. Are caracteristicile 
cerute? 

Moore îi luă binoclul lui Sarason fără să-i ceară permisiunea şi 
examină vârful neregulat ce se ridica deasupra pereţilor verticali 
ai insulei. După câteva secunde, îi restitui binoclul şi se relaxă în 
scaun, luând în mână un shaker de martini cu gheaţă. 

— Nu-i cea căutată, proclamă el regal. 

Sarason îşi încleştă mâinile, pentru a nu-l sugruma pe Moore. 
După câteva clipe îşi regăsi calmul şi întoarse pagina aceluiaşi 
ghid de navigaţie pe care-l folosea şi Pitt: 

— Următorul punct de căutare este Isla Carmen. Suprafaţa: o 
sută cincizeci de kilometri pătraţi. Lungimea - treizeci de 
kilometri. Are câteva piscuri de peste trei sute de metri. 

— Putem trece mai departe, anunţă Moore. Este mult prea 
mare. 

— Am consemnat imediat răspunsul tău prompt, mormăi 
sarcastic Sarason. Urmează după aceea Isla Cholla, mică şi 
stâncoasă, netedă, cu un far şi câteva colibe de pescari. 

— Treci mai departe, îl îndemnă Moore. 

— Bun... următoarea este Isla San Ildefonso, la zece kilometri 
în largul coastelor, la est de San Sebastian. 

— Suprafaţa? 

— Cam doi kilometri pătraţi şi jumătate. Nu are plaje. 

— Trebuie să existe o plajă, zise Moore şi gustă din nou din 
shaker. Sorbi ultimele picături şi chipul său căpătă o expresie 
nemulțumită: Dacă nu există plaje, incaşii n-ar fi putut acosta şi 
descărca plutele. 

— După San Ildefonso, ajungem la Bahia Coyote, spuse 
Sarason. Acolo există şase insule care par a fi simple stânci 
uriaşe ce se înalţă din mare. 

Oxley începu să ridice lent hidroavionul Baffin, până ajunse la 
altitudinea de şapte sute de metri, apoi stabili un curs spre nord. 
După douăzeci şi cinci de minute, apărură la orizont golfuleţul şi 
peninsula lungă care-l proteja de apele Golfului Californiei. Oxley 
cobori aparatul şi descrise ocoluri deasupra insuliţelor stâncoase 
risipite în jurul intrării în golfuleţ. 

— Posibilităţi ar fi Isla Guapa şi Isla Bargo, observă Sarason. 
Ambele se ridică abrupt din apă şi au piscuri mici, dar accesibile. 

Moore se foi în scaun şi privi în jos: 

— Nu mi se par promițătoare... Se opri subit şi înhăţă iarăşi 
binoclul lui Sarason: la stai... insula aceea! 

— Care dintre ele? se încruntă Sarason, iritat. Sunt şase. 

— Aceea ca o rață care priveşte înapoi. 

— Isla Bargo. Se potriveşte profilului căutat de noi. Pereţi 
abrupți pe trei laturi şi creastă rotunjită. Există şi o plajă micuță 
în curbura „gâtului”. 

— Asta-i, făcu Moore, entuziasmat. Asta trebuie să fie! 

Oxley era sceptic: 

— Cum poţi să fii atât de sigur? 

Pentru o fracțiune de secundă, o expresie bizară trecu peste 
faţa antropologului: 

— O intuiţie, nimic mai mult. 

Sarason îşi smulse înapoi binoclul şi examină insula: 

— Acolo, pe creastă, parcă ar fi ceva cioplit în piatră... 

— Este lipsit de importanţă, spuse Moore şi îşi şterse fruntea 
de sudoare. Nu cred că înseamnă nimic. 

Sarason nu era naiv. „Să fie, oare, un semn săpat de incaşi 
pentru a marca drumul spre comoară?” se întrebă el în gând. 

Moore se lăsă pe spate în scaun şi amuţi: 

— Cobor şi mă-ndrept spre plajă, anunţă Oxley. Cel puţin din 
văzduh urcuşul spre vârf pare relativ uşor. 

— Coboară, încuviinţă Sarason. 

Oxley survolă de două ori largul plajei, încredinţându-se că nu 
existau recife sau stânci submarine care ar fi putut sparge fundul 
hidroavionului, apoi se apropie cu vântul în faţă şi ameriză pe 
apa albastră, izbind valurile mici şi trecând peste ele aidoma 
unei şalupe pe un lac agitat de vânt. Elicele scânteiară în soare, 
aruncând jerbe de picături pe aripă. 

Hidroavionul încetini destul de repede în urma frecării cu apa 
şi Oxley trase manetele de gaze, păstrând doar atâta putere cât 
să avanseze spre plajă. La patruzeci şi şase de metri de țărm, 
extinse roţile în apă. In scurt timp, cauciucurile atinseră şelful 
nisipos ce se ridica treptat spre insulă şi porniră să ruleze pe el. 
După alte două minute, aparatul se înălţă deasupra valurilor mici 
care se spărgeau pe mal şi ieşi pe plajă, precum o răţuşcă din 
apă. 

Doi pescari apărură dintr-o colibă construită din lemne aduse 
de valuri şi se holbară la hidroavion, în timp ce Oxley închise 
contactul şi elicele se opriră. Uşa pasagerilor se deschise şi 
Sarason cobori pe plaja acoperită de nisip alb, urmat de Moore şi 
de Oxley, care încuie şi asigură uşa şi chepengul calei. Ca o 
măsură suplimentară de securitate, Sarason le promise o sumă 
generoasă pescarilor pentru a păzi avionul, apoi porniră pe 
poteca abia vizibilă ce ducea spre vârful insulei. 

La început cărarea fu uşor de suit, dar deveni tot mai abruptă 
pe măsură ce se apropiau de vârf. Pescăruşii pluteau deasupra 
lor, ţipând şi privind cu ochii ca nişte mărgele indiferente spre 
oamenii transpiraţi. Zborul lor era maiestuos: cârmeau cu penele 
cozii şi îşi mențineau aripile întinse şi nemişcate pentru a folosi 
curenţii calzi ascendenți. O pasăre mai curioasă trecu peste 
Moore şi i se găinăţă pe umăr. 

Părând să sufere de oboseală combinată cu efectele 

alcoolului, antropologul îşi privi mut cămaşa pătată, prea vlăguit 
pentru a trage măcar o înjurătură. Sarason rânji larg şi salută 
milităreşte pescăruşul, apoi escaladă un bolovan mare ce bloca 
poteca. După ce trecură de el, marea albastră îi apăru înaintea 
ochilor şi bărbatul privi peste canal spre plaja de nisip alb din 
Playa el Coyote şi Munţii Sierra el Cardonal ce se ridicau dincolo 
de ea. 

Moore se oprise gâfâind, pe jumătate sufocat şi transpirând 
abundent. Părea în pragul colapsului, iar Oxley îl prinse de mână 
şi-l trase pe platoul neted al piscului: 

— Nu ţi-a spus nimeni niciodată că băutura şi alpinismul nu se- 
mpacă? 

Moore îl ignoră, pentru ca, brusc, epuizarea să-i dispară şi să- 
şi încordeze tot corpul. Işi miji ochii, căutând să se focalizeze prin 
aburii alcoolului. Îl împinse pe Oxley în lături şi se împletici spre o 
stâncă de mărimea unui automobil, cioplită grosolan sub formă 
de animal. Aidoma unui beţiv care avusese o nălucire, se clătină 
în jurul pietrei, pipăindu-i cu mâinile suprafaţa aspră, neregulată. 

— Un câine, gâfâi el, e numai un idiot de câine! 

— Greşit, preciză Sarason, este un coiot. De aici şi numele 
golfuleţului. Pescarii superstiţioşi l-au sculptat ca pe un simbol 
care să-i protejeze pe ei şi bărcile lor atunci când ies pe mare. 

— De ce te interesează o sculptură veche în piatră? întrebă 
Oxley. 

— Ca antropolog, ştiu că sculpturile primitive pot fi surse 
importante de cunoaştere. 

Sarason îl privea pe Moore şi, pentru prima dată, ochii săi nu 
mai erau dispreţuitori. In mintea lui nu mai încăpea îndoială că, 
beat fiind, profesorul trădase cheia pentru localizarea comorii. 

Se gândi cu răceală că l-ar fi putut ucide acum. Ar fi putut să-i 
dea brânci peste marginea vestică a insulei, în brizanţii ce se 
spărgeau de stâncile aflate hăt dedesubt. Şi cui i-ar fi păsat? 
Probabil că leşul ar fi fost purtat de maree şi ar fi ajuns hrană 
pentru rechini. Era puţin probabil că autorităţile mexicane locale 
ar fi desfăşurat o anchetă. 

— Îți dai seama, desigur, că nu mai avem nevoie de serviciile 
tale, nu-i aşa, Henry? 

Era pentru prima dată că Sarason pronunţase prenumele lui 
Moore şi o făcuse pe un ton de familiaritate neplăcută. 

Moore scutură din cap şi vorbi cu o siguranţă de gheaţă, 
nefirească, ţinând seama de circumstanţe: 

— Nu veţi reuşi niciodată fără mine. 

— O cacealma patetică, pufni Sarason. Acum, când ştim că ne 
aflăm în căutarea unei insule cu o statuie - bănuiesc că-i vorba 
despre una foarte veche - care ar mai putea fi aportul tău în 
căutare? 

Ameţeala lui Moore, cauzată de băutură părea că dispăruse şi, 
pe neaşteptate, antropologul arăta la fel de sobru ca un 
judecător: 

— Statuia este numai unul din cele câteva repere lăsate de 
incaşi. Toate trebuie să fie interpretate. 

Sarason surâse, cu o expresie rece şi rea: 

— Nu m-ai minţi acum, nu-i aşa, Henry? Nu ne-ai păcăli pe 
mine şi pe fratele meu pentru a crede că Isla Bargo nu-i locaţia 
comorii, astfel încât tu să te poţi întoarce, mai târziu şi s-o 
excavezi pe cont propriu? Sper din toată inima că nu-ţi trece prin 
minte o asemenea prostie. 

Moore îl fulgeră cu privirea şi, în locul fricii, nu se zări decât 
antipatie pură: 

— N-aveţi decât să detonaţi vârful insulei, strânse el din umeri 
şi să vedeţi ce câştigaţi prin asta. Radeţi-o până la nivelul mării! 
Nu veţi găsi nici un gram din aurul lui Huascar, nici într-o mie de 
ani! N-o puteţi face fără cineva care să ştie secretele reperelor. 

— Poate să aibă dreptate, interveni Oxley încetişor. lar dacă 
minte, ne putem întoarce să excavăm. Indiferent cum ar sta 
lucrurile, tot noi câştigăm. 

Sarason zâmbi sumbru. Putea să-i citească gândurile lui Henry 
Moore. Antropologul trăgea de timp, aşteptând şi plănuind să 
folosească etapa finală a căutării, pentru a pretinde, cumva, 
toate bogăţiile doar pentru el. Sarason era însă şi el un individ 
care plănuia din timp lucrurile şi examinase opţiunile posibile. In 
prezent, nu întrevedea absolut nici o cale prin care Moore să fi 
putut evada în mod miraculos cu tone de aur. Bineînţeles, cu 
excepţia cazului în care antropologul nu avea un plan pe care el 
nu-l intuise încă. 

„Toleranţa şi răbdarea sunt deocamdată calităţile de bază”, se 
gândi Sarason. İl bătu uşor cu palma pe spate pe Moore: 

— Scuză-mi sentimentul de frustrare. Să ne-ntoarcem la avion 
şi să punem punct pentru ziua de azi. Cred că ar fi bine să facem 
o baie răcoroasă, să radem o sondă de margarita şi să înfulecăm 
o cină bună. 

— Amin! încuviinţă Oxley. Mâine vom continua de unde ne-am 

oprit. 

— Ştiam că-n cele din urmă veţi vedea lumina, zise Moore. Eu 
vă voi arăta calea, iar voi, băieţi, nu trebuie decât să vă păstraţi 
credinţa. 

Când ajunseră la hidroavion, Sarason urcă primul. Mânat de o 
presimţire, ridică shaker-ul cu martini abandonat de Moore şi-şi 
scutură câteva picături pe limbă. Era apă, nu gin. 

Se blestemă în gând. Nu-şi dăduse seama cât de periculos era 
Moore. De ce să fi jucat rolul unui beţiv, dacă nu pentru a-i amăgi 
pe toţi să creadă că era inofensiv? Incet, începea să priceapă că 
Henry Moore nu era tocmai ceea ce părea. Faimosul şi 
respectatul antropolog avea şi alte talente ascunse, mult mai 
numeroase. 

Sarason era un individ care putea să ucidă fără remuşcări, aşa 
încât ar fi trebuit să recunoască un alt ucigaş atunci când îl 
întâlnea. 

x x x 

Micki Moore ieşi din piscina cu mozaic albastru a haciendei şi 
se întinse pe un şezlong. Purta un bikini roşu care îi ascundea în 
foarte mică măsură silueta zveltă. Soarele era cald, aşa încât nu 
se şterse cu prosopul, preferând să lase picăturile de apă să i se 
usuce pe trup. Privi spre casă şi-i făcu semn unui servitor să-i 
aducă alt rom cu lămâie. Se comporta ca o stăpână a 
proprietăţii, ignorându-i complet pe paznicii înarmaţi care 
patrulau peste tot. Comportamentul ei nu aducea câtuşi de puţin 
cu acela al unui ostatic. 

Hacienda fusese construită împrejurul piscinei şi al unei 
grădini mari, pline cu o sumedenie de plante tropicale. Toate 
camerele principale aveau balcoane din care se putea admira 
panorama spectaculoasă a mării şi a oraşului Guaymas. Femeia 
era mai mult decât fericită să se relaxeze lângă piscină sau în 
dormitorul ei cu luminator, care avea terasă proprie şi jacuzzi, în 
timp ce bărbaţii zburau peste golf în căutarea comorii. Işi privi 
ceasul de pe o măsuţă apropiată. Era ora 17. In curând cei doi 
fraţi şi soţul ei aveau să se întoarcă. Suspină de încântare la 
gândul altei cine fabuloase, alcătuite din mâncăruri locale. 

După ce i se aduse romul cu lămâie, Micki îl bău până la 
cuburile de gheaţă şi se instală mai comod pentru a moţăi puţin. 
Pe când se cufunda în somn, i se păru că aude un automobil 
sosind pe drumul dinspre oraş şi oprindu-se la poarta din faţă a 
haciendei. 

Când se trezi, la scurt timp după aceea, îşi simţi pielea rece şi 
crezu că soarele se ascunsese după un nor. Deschise ochii şi fu 
surprinsă să zărească un bărbat stând în picioare lângă ea, astfel 
încât umbra sa cădea peste bustul ei. 

Ochii care o fixau semănau cu nişte iazuri negre nemişcate, 
fără urmă de viaţă. Până şi chipul bărbatului părea incapabil să 
exprime ceva. Era foarte slab, de parcă ar fi zăcut bolnav mult 
timp. Micki se înfioră, ca şi cum ar fi străbătut-o pe neaşteptate o 
briză îngheţată. | se păru straniu că bărbatul nu-i băga în seamă 
goliciunea corpului, ci o privea direct în ochi. Avea senzaţia că îi 
pătrunde până în adâncul minţii. 

— Cine eşti? îl întrebă. Lucrezi pentru domnul Zolar? 

El nu răspunse câteva secunde, iar când vorbi, glasul îi sună 
bizar, lipsit de inflexiuni: 

— Mă numesc Tupac Amaru. 

Amiralul Sandecker se ridică de la birou şi întinse mâna, când 
Gaskill şi Ragsdale fură introduşi în cabinetul său. Le zâmbi 
prietenos: 

— Domnilor, vă rog, luaţi loc şi simţiţi-vă ca acasă! 

Gaskill îşi cobori privirea spre omuleţul care nu-i ajungea nici 
până la umăr: 

— Vă mulţumim pentru că v-aţi făcut timp să ne primiţi. 

___— NUMA a colaborat şi în trecut cu Serviciul Vamal şi cu FBl-ul. 
Intotdeauna relaţiile noastre s-au bazat pe cooperare cordială. 

— Sper că nu v-aţi temut, când v-am solicitat această 
întrevedere, zise Ragsdale. 

— Mai degrabă am fost curios. Doriţi o cafea? 

Gaskill încuviinţă din cap: 

— Da, mulţumesc, dar fără zahăr. 

— Eu aş dori cu îndulcitor sintetic, preciză Ragsdale. 
Sandecker comandă cafelele prin interfon, apoi îşi ridică privirea 
spre ei şi-i întrebă: 

— Ei bine, cu ce vă pot ajuta? 

Ragsdale trecu direct la subiect: 

— Am dori asistenţă NUMA într-o problemă destul de spinoasă, 
legată de nişte artefacte furate. 

— Nu prea are legătură cu domeniul nostru de activitate, 
observă Sandecker. După cum ştiţi, ne ocupăm de oceanografie. 

— Ştim asta, aprobă Gaskill, dar Serviciul Vamal a aflat că o 
persoană din agenţia dumneavoastră a introdus ilegal în ţară un 
artefact valoros. 

— Persoana respectivă sunt chiar eu, replică Sandecker fără 
să clipească. 

Ragsdale şi Gaskill schimbară priviri şi se foiră stânjeniţi pe 
scaune. Nu se aşteptaseră la întorsătura aceea de situaţie. 

— Domnule amiral, ştiţi că, în conformitate cu acordul ONU de 
protejare a antichităţilor din toată lumea, Statele Unite interzic 
importul de artefacte furate? 

— Da. 

— Mai ştiţi şi că Ambasada Ecuadorului ne-a remis un protest? 

— Chiar eu am cerut întocmirea lui. 

Gaskill oftă şi se relaxă vizibil: 

— Simţisem din capul locului că nu poate fi vorba despre o 
contrabandă banală. 

— Cred că domnul Gaskill şi cu mine, spuse Ragsdale, am 
aprecia o explicaţie din partea dumneavoastră. 

Sandecker tăcu, lăsând-o pe secretara sa, Julie Wolff, care 
tocmai intrase cu o tavă cu cafele, să aşeze ceştile pe birou. 

— Scuzaţi-mă, domnule amiral, spuse Julie, dar Rudi Gunn a 
telefonat din San Felipe ca să raporteze că el şi Al Giordino au 
aterizat şi întreprind ultimele pregătiri. 

— Ce ştii despre Dirk? 

— A plecat cu automobilul şi de-acum ar trebui să fie prin 
Texas. 

După ce secretara închise uşa, Sandecker reveni spre cei doi 
agenţi: 

— Imi cer scuze pentru întrerupere. Unde rămăsesem? 

— Vă pregăteaţi să ne spuneţi de ce aţi introdus în mod ilegal 
în Statele Unite un artefact furat, rosti Ragsdale cu o expresie 
serioasă pe chip. 

Cu gesturi neglijente, amiralul deschise o casetă cu trabucuri 
şi le oferi celor doi. Agenţii refuzară. Sandecker se lăsă pe spate 
în scaun, aprinse un trabuc şi suflă cu eleganţă un nor de fum 
albastru peste umărul său, spre fereastra deschisă. După aceea 
le relată istoria quipu-lui lui Drake, începând cu războiul dintre 
cei doi prinți incaşi şi terminând cu interpretarea pe care Hiram 
Yaeger o dăduse şnururilor împletite şi nodurilor. 

— Domnule amiral, zise Ragsdale, nu cred totuşi că 
dumneavoastră şi NUMA intenţionaţi să declanşaţi o vânătoare 
după comoară. 

— Ba chiar asta intenţionăm, zâmbi Sandecker. 

— AŞ dori să ne explicaţi ce-i cu protestul Ecuadorului, spuse 
Gaskill. 

— Este vorba despre o poliţă de asigurare. Ecuadorul se 
confruntă cu conflicte interne violente, cauzate de o armată de 
rebeli care se ascund prin munţi. Guvernul nu ar fi fost de acord 
să ne îngăduie să căutăm quipu-ul şi apoi să-l aducem în Statele 
Unite pentru descifrare şi conservare, temându-se că poporul va 
crede că a vândut străinilor o comoară naţională nepreţuită. 
Afirmând că noi l-am furat, autorităţile ecuadoriene nu mai pot fi 
acuzate şi de aceea au fost de acord să ne împrumute quipu-ul 
pentru un an. Când îl vom returna, cu ceremonia cuvenită, 
membrii guvernului ecuadorian vor căpăta aură de eroi naţionali. 

— Dar de ce tocmai NUMA? insistă Ragsdale. De ce nu Muzeul 
Smithsonian sau National Geographic? j 

— Fiindcă suntem o organizație nonprofit. In plus, ne găsim 
într-o poziţie mai bună de a păstra departe de ochii publicului 
atât operaţiunile de căutare cât şi descoperirile. 

— Totuşi, în mod legal, nu puteţi păstra nimic din cele găsite. 

— Evident! Dacă vom descoperi comoara în Marea lui Cortez, 
acolo unde bănuim că se află, Mexicul va protesta că sunt apele 
lui teritoriale, Peru va invoca dreptul originar de proprietate şi 
cele două state vor trebui să negocieze, încercând astfel să se 
asigure că tezaurul va fi în final expus în muzeele lor naţionale. 

— lar Departamentul de Stat american va da o adevărată 
lovitură în domeniul relaţiilor publice cu bunii noştri vecini din 
sud, încheie Ragsdale. 

— Dumneavoastră aţi spus-o, domnule, nu eu! 

— Totuşi, de ce n-aţi anunţat Serviciul Vamal sau FBl-ul în 
această privinţă? întrebă Gaskill. 

— L-am informat direct pe preşedinte, răspunse degajat 
Sandecker. Dacă el n-a transmis informaţiile spre agenţiile 
dumneavoastră, atunci nu vă rămâne decât să daţi vina pe Casa 
Albă. 

Ragsdale îşi termină cafeaua şi aşeză ceaşca pe tavă: 

— Domnule amiral, aţi lămurit o problemă care ne privea pe 
toţi şi vă rog să mă credeţi când vă spun că suntem extrem de 
uşuraţi că nu va fi nevoie să vă supunem neplăcerilor unei 
anchete. Din nefericire sau din fericire - în funcţie de punctul 
dumneavoastră de vedere - aţi deschis altă problemă. 

Gaskill îşi privi colegul: 

— Coincidenţa este de-a dreptul incredibilă... 

— Despre ce coincidenţă este vorba? se miră Sandecker. 

— Ca după aproape cinci sute de ani să apară, din două surse 
diferite, două indicii vitale despre misterul comorii lui Huascar, la 
un interval de numai cinci zile. 

Sandecker ridică din umeri: 

— Mă tem că nu vă înţeleg. 

A fost rândul lui Gaskill să-i povestească amiralului despre 
costumul de aur de la Tiapollo. Incheie, rezumând suspiciunile 
legate de Zolar International. 

— Vreţi să-mi spuneţi că o altă grupare caută comoara lui 
Huascar, chiar în clipa aceasta? întrebă amiralul, neîncrezător. 

Ragsdale încuviinţă din cap: 

— O organizaţie internaţională care se ocupă cu furtul, 
falsificarea şi contrabanda cu opere de artă şi antichităţi, ale 
cărei profituri anuale ating nu se ştie câte milioane de dolari 
neimpozabile. 

— Habar n-am avut. 

— In mod regretabil, guvernul şi mass-media americane n-au 
văzut nici un câştig din a informa publicul despre o activitate 
ilegală pe care o întrece doar comerţul cu droguri. 

— Numai în cazul operelor de artă furate din Muzeul Gardner 
din Boston, în aprilie 1990, explică Gaskill, evaluarea prejudiciilor 
s-a ridicat la două sute de milioane. 

— Şi dacă adăugaţi operaţiunile de jaf, contrabandă şi 
falsificare ce se petrec în aproape toate ţările din lume, continuă 
Ragsdale, puteţi înţelege de ce este vorba despre o afacere de 
miliarde de dolari. 

— Lista obiectelor de artă şi a antichităţilor furate în ultimul 
secol ar cuprinde la fel de multe intrări ca şi cartea de telefoane 
a New Yorkului, sublinie Gaskill. 

— Dar cine cumpără o asemenea cantitate incredibilă de 
obiecte provenite din surse dubioase? 

— Cererea depăşeşte cu mult oferta, zise Gaskill. Colecţionarii 
bogaţi sunt responsabili în mod indirect pentru jafuri, deoarece 
datorită lor se creează o cerere mare pe piaţă. Ei stau 
literalmente la coadă pentru a achiziţiona de la furnizorii de pe 
piaţa neagră obiecte de importanţă istorică, obţinute pe căi 
dubioase. Lista lor pare desprinsă dintr-un catalog al 
celebrităților. Şefi de state, oficiali guvernamentali de la cele mai 
înalte niveluri, vedete din lumea filmului, oameni de afaceri din 
prima linie şi chiar custozi ai unor muzee importante, care închid 
ochii atunci când negociază pentru obiecte oferite pe piaţa 
neagră, în scopul de a-şi mări colecţiile. Dacă au fonduri, nu ezită 
să cumpere. 

— Apoi traficanţii de droguri cumpără cantităţi mari de 
antichităţi şi opere de artă ilegale, ca modalitate rapidă şi simplă 
de a-şi spăla banii simultan cu investirea lor. 

— Inţeleg de ce în felul acesta se pierde urma artefactelor 
neînregistrate, încuviinţă Sandecker, totuşi picturile şi sculpturile 
celebre trebuie să apară, în cele din urmă şi să fie recuperate. 

Ragsdale clătină din cap: 

— Uneori avem noroc şi unele informaţii ne duc la obiecte 
furate. Ocazional, traficanţii cinstiţi de opere de artă şi custozii 

muzeelor ne telefonează când li se pare că recunosc obiecte pe 
care hoţii încearcă să le vândă. Din păcate, din cauza absenței 
oricăror piste, obiectele furate rămân, de cele mai multe ori, 
pierdute pentru totdeauna. 

— Un număr enorm de antichităţi obţinute prin jefuirea 
mormintelor sunt vândute înainte ca arheologii să fi avut 
posibilitatea să le studieze, spuse Gaskill. De exemplu, în timpul 
războiului împotriva Irakului de la începutul anilor '90, mii de 
artefacte, printre care tăblițe de lut netraduse, bijuterii, ţesături, 
obiecte de sticlă şi ceramică, monede de aur şi de argint, la care 
se adaugă sigilii cilindrice au fost furate din muzeele din Kuweit 
şi Irak de către forţele de opoziţie anti-Hussein şi de rebelii şiiţi şi 
kurzi. Mare parte din ele trecuseră deja prin mâinile traficanţilor 
sau prin casele de licitaţii, înainte ca măcar o singură piesă să fi 
fost catalogată ca dispărută sau furată. 

— Mi se pare greu de crezut ca un colecţionar să plătească 
sume mari pentru obiecte despre care ştie perfect că aparţin 
altcuiva, comentă Sandecker. In orice caz, nu le-ar putea expune 
public fără să rişte confiscarea lor şi chiar propria arestare. Ce 
face cu ele? 

— li puteţi spune deformare psihologică, replică Ragsdale. 
Gaskill şi cu mine vă putem enumera o mulţime de colecționari 
care-şi ţin achiziţiile ilegale în cripte secrete unde le admiră o 
dată pe zi sau poate o dată la zece ani. Este lipsit de importanţă 
faptul că nici una nu este expusă în public. Pe ei îi incită faptul că 
posedă ceva ce nimeni altcineva nu mai poate avea. 

— Boala colecţionării îi poate împinge pe unii spre acţiuni 
macabre, continuă Gaskill. Sigur că da, profanarea şi jefuirea 
mormintelor indienilor şi comercializarea craniilor şi a corpurilor 
mumificate de copii şi de femei sunt condamnabile, dar unii 
colecționari de suveniruri din Războiul de Secesiune au ajuns 
chiar să pângărească mormintele din cimitirele naţionale, doar 
pentru a obţine catarame de centuri ale unioniştilor şi 
confederaţilor. 

— Un comentariu trist la adresa lăcomiei, oftă Sandecker. 

— Poveştile despre jefuirea mormintelor sunt nenumărate, 
zise Ragsdale. Oseminte provenind din toate civilizațiile, 
începând de la omul de Neanderthal, sunt fărâmate şi 
împrăştiate. Respectul faţă de morţi înseamnă prea puţin dacă 
se poate obţine un profit. 

— Din cauza avidităţii multor colecționari, spuse Gaskill, tot ei 

sunt şi principalii candidaţi pentru escrocherii. Cererea lor 
aparent interminabilă le dă de lucru celor care fac falsuri. 

— Fără o examinare arheologică din partea specialiştilor, 
spuse Ragsdale, artefactele copiate pot trece nedetectate. Multe 
colecţii din muzee respectabile expun antichităţi falsificate, fără 
ca nimeni să-şi dea seama. Nici un custode sau colecţionar nu 
vrea să admită că a fost păcălit de un falsificator şi puţini 
specialişti au curajul să afirme că piesele pe care le examinează 
sunt suspecte. 

— Nu sunt excluse nici operele de artă celebre, preciză Gaskill. 
Agentul Ragsdale şi cu mine am văzut cazuri în care o 
capodoperă a fost furată, copiată de experţi pentru ca apoi copia 
să fie returnată, prin diverse modalităţi, în vederea încasării 
recompensei şi asigurării. Galeria şi custodele au atârnat fericiţi 
tabloul la loc, fără să-şi dea seama că au fost traşi pe sfoară. 

— Cum sunt vândute obiectele furate? se interesă Sandecker. 

— Jefuitorii de morminte şi hoţii de opere de artă îşi vând 
marfa printr-o reţea de traficanţi necinstiţi, care investesc banii 
şi supraveghează vânzările de la depărtare, acţionând prin 
intermediari, fără să-şi dezvăluie identitatea. 

— Nu li se poate lua urma prin intermediarii de care aţi 
amintit? 

Gaskill clătină din cap: 

— Deoarece sursele de livrare şi distribuitorii operează în 
secret absolut, în spatele unor uşi închise, este aproape imposibil 
să ne infiltrăm într-o ramură a reţelei pentru a lua urma şefilor 
organizaţiei. 

— Situaţia nu este similară cu urmărirea unui consumator de 
droguri, interveni Ragsdale, care te poate duce la traficantul de 
pe stradă şi apoi la furnizorii săi, suind treptat prin ierarhie, până 
la lorzii drogurilor, care, în general, sunt lipsiţi de educaţie, nu se 
străduiesc să-şi ascundă identitatea şi, de multe ori, sunt ei înşişi 
consumatori. Aici ne confruntăm cu indivizi educați şi cu legături 
sus-puse în politică şi în lumea afacerilor. Sunt inteligenţi şi 
vicleni. Cu excepţia unor cazuri foarte rare, nu tratează aproape 
niciodată direct cu clienţii, faţă în faţă. Ori de câte ori ne 
apropiem de ei, se retrag în carapace şi ridică un zid de avocaţi 
care să ne blocheze investigaţiile. 

— N-aţi avut chiar nici un pic de noroc? 

— Am prins câţiva traficanţi mici, care operează pe cont 
propriu, răspunse Ragsdale şi am recuperat destule obiecte 

furate. Unele, în timpul transportului, altele, de la cumpărători - 
care aproape niciodată nu sunt condamnaţi, fiindcă susţin că n- 
au ştiut că piesele cumpărate fuseseră furate. Ceea ce am 
recuperat nu-i decât o picătură-ntr-un ocean. Fără dovezi solide, 
nu putem zăgăzui scurgerea de obiecte ilegal traficate. 

— Din câte mi-aţi spus, se pare că sunteţi depăşiţi din toate 
punctele de vedere, comentă Sandecker. 

— Suntem primii care o recunoaştem, încuviinţă Ragsdale. 

Amiralul se legănă tăcut în scaunul său rotativ, reflectând la 
cuvintele agenţilor din faţa sa. In cele din urmă, îi întrebă: 

— In ce fel vă poate ajuta NUMA? 

Gaskill se aplecă peste birou: 

— Noi credem că aţi întredeschis uşa de care aminteam, 
sincronizându-vă, fără să ştiţi, în căutarea comorii Huascar cu cel 
mai mare traficant mondial de antichităţi şi obiecte de artă de 
provenienţă dubioasă. 

— Zolar International... 

— Exact, o familie ale cărei tentacule pătrund în toate 
colţişoarele domeniului. 

— Până acum, spuse Ragsdale, agenţii FBl-ului şi cei ai 
Serviciului Vamal n-au mai întâlnit un singur grup de falsificatori, 
hoţi şi contrabandişti de opere de artă care să fi operat în atâtea 
ţări, de atâţia ani şi care să fi implicat aşa de mulţi bogătaşi 
celebri, care au achiziţionat în mod ilegal obiecte de artă şi 
antichităţi furate în valoare de miliarde de dolari. 

— Vă ascult, zise Sandecker. 

— Acum avem ocazia să pătrundem la baza organizaţiei, 
începu Gaskill să explice. Din cauza posibilităţii de a găsi 
comoara fantastică, cei din clanul Zolar au renunţat la orice 
prudenţă şi au demarat căutarea tezaurului. Dacă vor avea 
succes, vom beneficia de oportunitatea rară să le observăm 
metodele de transport şi astfel să ajungem la depozitul lor. 

— Unde-i veţi prinde în flagrant delict, încheie Sandecker. 

— Nu mai utilizăm expresia respectivă, domnule amiral, zâmbi 
Ragsdale, dar, într-adevăr, aceasta este ideea. 

Sandecker era intrigat: 

— Vreţi să-mi retrag echipa de căutători? Acesta este mesajul? 

Gaskill şi Ragsdale schimbară priviri, apoi încuviinţară din cap: 

— Da, domnule amiral, spuse Gaskill. Acesta este mesajul. 

— Desigur, adăugă repede Ragsdale, cu asentimentul 
dumneavoastră. 

— Aveţi acordul superiorilor voştri? 

Ragsdale aprobă cu o expresie solemnă: 

— Domnul Moran, directorul FBI şi domnul Thomas, directorul 
Serviciului Vamal şi-au dat acordul. 

— Vă deranjează dacă le telefonez pentru confirmare? 

— Câtuşi de puţin, rosti Gaskill. Eu şi agentul Ragsdale ne 
cerem scuze că nu am respectat lanţul ierarhic, ci am solicitat să 
discutăm direct cu dumneavoastră, dar am considerat că era 
preferabil să ne susţinem cazul pe baza informaţiilor noastre 
directe, chiar cu riscul de a fi daţi afară. 

— Apreciez încrederea dumneavoastră, le spuse Sandecker, 
generos. 

— In cazul acesta veţi coopera? întrebă Ragsdale. Vă veţi 
retrage echipa? 

Pentru câteva momente, Sandecker privi gânditor fumul care 
se încolăcea din trabucul său: 

— NUMA va sprijini FBl-ul şi Serviciul Vamal, dar nu voi opri 
proiectul nostru de căutare. 

Gaskill se holbă la el, neştiind dacă glumea: 

— Nu cred că v-am înţeles prea bine, domnule amiral. 

— Voi aţi căutat vreodată ceva care a fost pierdut timp de 
aproape cinci sute de ani? 

Ragsdale îşi privi partenerul şi înălţă din umeri: 

— Vorbind în numele FBl-ului, în general, operaţiile noastre de 
căutare sunt limitate la persoane dispărute, evadați şi cadavre. 
Comorile pierdute nu fac parte din domeniul nostru de activitate. 

— Nu cred că este necesar să explic ce anume caută Serviciul 
Vamal, răspunse Gaskill. 

— Cunosc destul de bine atribuţiile voastre, zise Sandecker. 
Găsirea unei comori pierdute este o tentativă ale cărei 
probabilităţi de reuşită sunt de unu la un milion. Nu pot fi 
întrebaţi martorii, pentru a afla indicii, deoarece ei au murit în 
jurul anului 1500. Quipu-ul nostru şi mumia voastră de aur au 
oferit doar referinţe vagi despre o insulă misterioasă din Marea 
lui Cortez, un indiciu care pune proverbialul ac într-o claie de fân 
cu suprafaţa de 160 000 de kilometri pătraţi. Presupun că nici cei 
din familia Zolar nu au experienţă în genul acesta de căutări, de 
aceea apreciez că şansele ca ei să găsească peştera în care se 
află lanţul de aur al lui Huascar sunt nule. 

— Apreciaţi că oamenii dumneavoastră au şanse mai mari? 
întrebă prudent Gaskill. 

— Directorul proiectelor speciale şi echipa lui sunt cei mai buni 
din domeniu. Dacă nu mă credeţi, ne puteţi consulta realizările. 

— Atunci în ce fel ne veţi sprijini? mormăi Ragsdale pe un ton 
aproape neîncrezător. 

— Ne vom desfăşura căutarea în acelaşi timp cu Zolar, dar 
vom rămâne în umbră. Ei nu au nici un motiv să suspecteze 
existenţa unor rivali şi vor presupune că personalul sau aparatele 
de zbor NUMA pe care le vor vedea sunt angajate în proiecte de 
cercetare oceanografică. Dacă ei vor descoperi comoara, echipa 
mea va dispărea pur şi simplu discret şi va reveni la Washington. 

— Şi dacă fraţii Zolar dau greş? întrebă Ragsdale. 

— Dacă NUMA nu poate găsi comoara, înseamnă că ea nu 
vrea să fie găsită. 

— Şi dacă NUMA o găseşte? 

— Vom lăsa indicii care să fie depistate de fraţii Zolar şi-i vom 
lăsa să creadă că au descoperit-o ei înşişi. Sandecker tăcu şi 
privirea lui tăioasă se plimbă de la Ragsdale la Gaskill şi înapoi: 
Din clipa aceea, domnilor, scena vă aparţine! 

— Îmi imaginez mereu că Rudolph Valentino va apărea călare 
din spatele unei dune şi mă va duce în cortul lui, mormăi Loren 
somnoroasă. 

Stătea pe scaunul din faţă al automobilului Pierce Arrow, cu 
picioarele strânse sub ea şi privea oceanul de dune de nisip care 
dominau peisajul. 

— Nu dispera, o îndemnă Pitt. Coachella Dunes, situate ceva 
mai la nord, sunt locul unde regizorii de la Hollywood obişnuiau 
să turneze multe filme cu deşerturi. 

La cincizeci de kilometri după ce trecuseră prin oraşul Yuma 
din statul Arizona şi traversaseră fluviul Colorado, pătrunzând în 
California, Pitt ieşise de pe Autostrada Interstatală 8 şi intrase pe 
şoseaua statală îngustă care ducea la oraşele de graniţă Calexico 
şi Mexicali. Şoferii şi pasagerii din maşinile ce-i depăşeau sau 
veneau din sens opus se holbau şi căscau gura la vederea 
automobilului vechi şi a rulotei pe care o remorca. 

Loren îl convinsese pe Pitt să călătorească în felul acela, 
campând în rulotă pentru ca apoi să se alăture unui tur al sudului 
Arizonei sponsorizat de Classic Car Club of America. Turul urma 
să înceapă peste două săptămâni şi Pitt se îndoia că va putea 
încheia atât de repede căutarea comorii, totuşi fusese de acord 
cu ideea lui Loren, fiindcă îi plăcea să şofeze maşinile lui vechi pe 
distanţe lungi. 

— Cât mai avem până la graniţă? întrebă femeia. 

— Peste patruzeci şi doi de kilometri ajungem în Mexic, iar de 
acolo mai avem o sută şaizeci şi cinci de kilometri până la San 
Felipe. 

Ar trebui să ajungem înainte de cină la docul unde Al şi Rudi 
au amarat feribotul. 

— Pentru că veni vorba de mâncare şi băutură, rosti Loren pe 
un ton leneş, frigiderul este gol, iar în dulapuri nu mai sunt nici 
firimituri. Cu excepţia cerealelor şi a cafelei de azi-dimineaţă, 
toate proviziile noastre s-au terminat aseară, când am poposit în 
Sedona. 

Pitt îşi luă mâna dreaptă de pe volan, o strânse uşor de 
genunchi şi-i zâmbi: 

— Ar trebui să-mi menţin pasagerii fericiţi, umplându-le 

stomacurile. 

— Ce părere ai de popasul acela pentru camioane? îl întrebă 
ea şi se ridică în scaun, indicând drept înainte prin parbrizul 
îngust şi plat. 

Bărbatul privi peste ornamentul de pe radiator - un arcaş 
ghemuit, încordându-se pentru a trage o săgeată - şi zări pe 
marginea şoselei un indicator decolorat de soarele deşertului, 
gata dintr-o clipă în alta să se prăbuşească în nisip. Literele erau 
atât de vechi şi de şterse, încât de-abia le putea descifra: 


„Bere la gheaţă şi mâncare ca la mama acasă. 
Numai 2 minute până la Box Car Cafe”. 


— Chestia aia cu bere la gheaţă sună bine, chicoti el, dar în 
privinţa bucătăriei m-aş abţine. Când eram mic, maică-mea 
prepara nişte mâncăruri care mă-nverzeau, nu alta! 

— Să-ţi fie ruşine! Mama ta este o bucătăreasă foarte bună. 

— Acum este, dar cu douăzeci şi cinci de ani în urmă, nici 
cerşetorii morţi de foame nu se apropiau de casa noastră. 

— Eşti de groază! 

Loren roti cadranul radioului vechi cu lămpi, străduindu-se să 
prindă un post din Mexicali şi găsi în cele din urmă unul care 
difuza muzică mexicană: 

— Nu-mi pasă nici dacă bucătarul ar avea ciumă bubonică. 
Sunt lihnită! 

„Dacă mergi la drum lung cu o femeie, reflectă Pitt disperat, îţi 
va cere întruna să mănânce ori să se ducă la toaletă.” 

— In plus, adăugă Loren, eşti cu benzina pe terminate. 

Pitt privi indicatorul de benzină. Acul arăta că mai avea un 
sfert de rezervor: 

— Cred că n-ar fi rău să-i fac plinul înainte de a trece graniţa. 

— Am impresia că n-am mers prea mult de la ultima oprire la 
o benzinărie... 

— O maşină mare ca asta, construită acum şaizeci de ani, cu 
motor cu doisprezece cilindri şi care remorchează o rulotă, n-o să 
câştige niciodată un premiu pentru economie de combustibil. 

Benzinăria şi restaurantul apărură în depărtare şi, pe măsură 
ce se apropiau, Pitt văzu că erau două vagoane de marfă vechi şi 
dărăpănate, cuplate între ele, cu două pompe de benzină în faţă 
şi un indicator de neon pe care scria MANCARE pâlpâind în 
umbra aşa-zisului local Box Car Cafe. In spatele vagoanelor se 

distingeau mai multe rulote abandonate, vechi şi stricate. În 
parcarea murdară din faţă, vreo douăzeci de motociclişti erau 
strânşi în jurul unei mici flotile de Harley-Davidson, bând bere şi 
bucurându-se de briza răcoroasă care sufla dinspre golf. 

— Da’ ştiu că te pricepi să le alegi, comentă Pitt, amuzat. 

— Poate c-ar fi bine să trecem mai departe, murmură Loren 
răzgândindu-se. 

— Ţi-e frică de motociclişti? Probabil că sunt nişte călători 
obosiţi, la fel ca noi doi. 

— In nici un caz nu se-mbracă la fel ca noi, arătă ea bărbaţii şi 
femeile care purtau costume de piele negre, ornate cu insigne, 
petice şi mesaje brodate ce făceau reclamă celei mai faimoase 
motociclete americane. 

Pitt roti volanul mare şi Pierce ieşi de pe şosea, îndreptându- 
se spre pompele de benzină. Motorul uriaş cu doisprezece cilindri 
în V era atât de silențios, încât abia îşi dădură seama că se 
oprise atunci când bărbatul închise contactul. Pitt deschise 
portiera, puse un picior pe pragul înalt şi cobori. 

— Salut, se adresă el celui mai apropiat motociclist, o femeie 
cu păr oxigenat strâns în coadă la spate, îmbrăcată în pantaloni 
şi jachetă de piele. Cum e mâncarea pe-aici? 

— Nu chiar la standardele de la Spago's sau Chasens, 
răspunse ea amabil, dar dacă ţi-e foame, nu-i rea. 

Un indicator din metal presărat cu destule găuri de gloanţe 
anunţa „Autoservire”, aşa încât Pitt introduse ştuţul pompei de 
benzină în rezervorul Pierce Arrow-ului şi apăsă mânerul. Când 
refăcuse motorul, mecanicii îi modificaseră supapele pentru a nu 
avea probleme cu benzina fără plumb. 

Loren se ghemui temătoare în scaunul ei, în vreme ce toţi 
motocicliştii se apropiară şi admirară automobilul şi rulota. După 
ce răspunse la un torent de întrebări, Pitt înălţă capota şi le arătă 
motorul. Apoi o scoase pe Loren din maşină: 

— O să-ţi facă plăcere să-i cunoşti pe oamenii aceştia drăguţi, 
îi spuse. Fac parte dintr-un club de motociclişti din West 
Hollywood. 

Femeia crezuse că Pitt glumea şi se simţi groaznic de 
stânjenită când el începu să facă prezentările. După aceea fu 
uluită să descopere că erau avocaţi cu nevestele lor, porniţi într- 
o excursie de weekend prin deşertul Californiei de Sud. Fu, de 
asemenea, impresionată şi flatată că fusese recunoscută când 
Pitt îi rostise numele. 

După o conversaţie plăcută, avocaţii hollywoodieni şi soțiile lor 
îşi luară rămas-bun, se suiră pe iubitele lor motociclete şi 
demarară spre Imperial Valley, vuind într-un cor de eşapamente. 
Pitt şi Loren fluturară din braţe după ei, apoi se întoarseră şi 
priviră vagoanele de marfă. 

Şinele de sub roţile ruginite erau îngropate în nisip. Pereţii din 
lemn decolorat fuseseră cândva vopsiți în maro-roşcat, iar 
deasupra şirului lung de ferestre grosolan montate se putea citi: 
„Southern Pacific Lines”. Graţie aerului uscat, carcasele vechilor 
vagoane de marfă supravieţuiseră degradării exterioare şi 
păreau a fi în stare relativ bună. 

Pitt era el însuşi proprietarul unui obiect din istoria căilor 
ferate - un vagon Pullman, care făcea parte din colecţia 
adăpostită în hangarul din Washington. Vagonul cândva luxos 
fusese retras din New York de celebra firmă Manhattan Limited în 
anii dinaintea Primului Război Mondial, dar vagoanele de aici 
fuseseră construite în jurul anului 1915. 

Alături de Loren, bărbatul sui pe o scară improvizată şi 
pătrunse prin uşa decupată în extremitatea unui vagon. Interiorul 
era uzat de timp, însă ordonat şi curat. Nu existau mese, doar o 
tejghea lungă, cu taburete, ce se întindea prin ambele vagoane. 
Bucătăria deschisă se afla de cealaltă parte a tejghelei şi părea 
construită din cherestea folosită care zăcuse câteva decenii în 
soare. Tablourile de pe pereţi prezentau locomotive vechi, cu 
fumul revărsându-se din coşuri, trăgând trenuri de pasageri şi 
marfare prin deşerturi nisipoase. Lista discurilor din tonomatul 
Wurlitzer era o combinaţie de melodii la modă în anii '40 şi '50 şi 
sunete de locomotive cu abur. Pentru două cântece se plăteau 
douăzeci şi cinci de cenți. 

Pitt puse o monedă de un sfert de dolar şi-l alese pe Frankie 
Carie cântând Sweet Lorraine. A doua piesă era zgomotul produs 
de o locomotivă cu abur, model Norfolk & Western cu detentă 
simplă, părăsind o gară şi accelerând. 

Un bărbat înalt, abia trecut de şaizeci de ani, cu păr sur şi 
barbă albă, ştergea tăblia de stejar a tejghelei. Işi ridică privirea 
şi le surâse, cu ochi albaştri-verzui, calzi şi amabili: 

— Salut, oameni buni! Bine aţi venit la Box Car Cafe! Aţi 
călătorit mult? 

— Nu prea, răspunse Pitt şi îi aruncă lui Loren o privire lascivă. 
N-am plecat din Sedona pe cât de devreme planificasem. 

— Nu da vina pe mine, replică ea înţepată. Tu eşti cel care s-a 


308 


trezit cu pasiuni carnale. 

— Cu ce vă pot servi? întrebă bărbatul din spatele barului. 

Purta cizme de cowboy, blugi şi o cămaşă ecosez decolorată 
de prea multe spălări. 

— Ar fi bună nişte bere la gheaţă din aceea căreia îi faceţi 
reclamă, răspunse Loren deschizând un meniu. 

— Mexicană sau americană? 

— Aveţi Corona? 

— O Corona, imediat. Dumneata, domnule? 

— Ce ai la halbă? se interesă Pitt. 

— Olympia, Coors şi Budweiser. 

— O halbă de Olympia. 

— Ceva de mâncare? 

— Eu vreau chili-hamburger mesquite, specialitatea casei, 
anunţă Loren şi salată de varză cu maioneză. 

— Mie nu mi-este prea foame, zise Pitt, aşa încât o să iau doar 
o salată. Localul este proprietatea dumitale? 

— L-am cumpărat de la proprietarul iniţial, când am renunţat 
să mai caut aur. 

Puse berile pe tejghea în faţa lor şi se întoarse spre plită: 

— Vagoanele sunt relicve interesante ale istoriei căilor ferate. 
Au fost aduse sau cândva treceau trenuri pe aici? 

— De fapt, suntem chiar pe linia secundară. Calea ferată 
asigura legătura între Yuma şi El Centro, dar a fost abandonată 
în 1947, nefiind rentabilă. l-au venit de hac transporturile cu 
camioane. Vagoanele astea au fost cumpărate de un fost inginer 
la Southern Pacific. El şi nevastă-sa au amenajat restaurantul şi 
benzinăria. Fiindcă autostrada principală este mai la nord, 
traficul este destul de redus pe aici. 

Barmanul-bucătar arăta de parcă ar fi trăit în deşert în 
perioada dinaintea montării şinelor. Avea expresia unui individ 
care văzuse mai multe decât ar fi trebuit şi care auzise o mie de 
poveşti ce-i rămăseseră în minte, clasificate şi indexate ca 
dramă, umor sau horror. Degaja, de asemenea, o aură 
inconfundabilă de stil, o sofisticare ce avertiza că locul lui nu era, 
de fapt, într-o tavernă lăturalnică, uitată de Dumnezeu pe un 
drum îndepărtat şi arareori străbătut din deşert. 

Pentru o fracțiune de secundă, lui Pitt i se păru că bătrânul 
arăta vag familiar. Gândindu-se mai bine, bănui că doar semăna 
cu cineva pe care nu-l putea identifica precis. 

— Pun prinsoare că ne poţi spune câteva poveşti interesante 

despre dunele de pe-aici, întreţinu el o conversaţie fără pretenţii. 

— Multe oase se ascund prin ele, rămăşiţele pionierilor şi ale 
minerilor care au încercat să traverseze patru sute de kilometri 
de deşert între Yuma şi Boriego Springs în toiul verii. 

— După ce treci de fluviul Colorado, nu mai exista apă? 
întrebă Loren. 

— Nici măcar o picătură până la Boriego. Asta era însă demult, 
înainte ca valea să fi fost irigată. De-abia după ce amărâţii au 
murit de sete şi de arşiţă s-a descoperit că se găsea apă la mai 
puţin de cinci metri de ei. Trauma a fost atât de puternică, încât 
toţi au revenit ca stafii şi bântuiesc pustiul. 

Loren păru buimăcită: 

— Cred că n-am înţeles ceva... 

— La suprafaţă nu există apă, explică barmanul, dar în 
subteran curg râuri, iar unele sunt tot atât de late şi adânci cât 
Colorado. 

Pitt era intrigat: 

— N-am auzit niciodată de râuri de asemenea dimensiuni care 
să curgă pe sub deşert. 

— In mod sigur există două. Unul cu adevărat mare vine din 
nordul statului Nevada, coboară în sud în deşertul Mojave, apoi 
coteşte spre vest şi se varsă în Pacific mai jos de Los Angeles. 
Celălalt curge către vest pe sub Imperial Valley din California, 
apoi coteşte la sud şi se varsă în Marea lui Cortez. 

— Ce dovadă ai că râurile acestea există cu adevărat? întrebă 
Loren. Le-a văzut cineva? 

— Se pare că acela care se varsă în Pacific, răspunse 
bucătarul în timp ce-i pregătea chili-hamburgerul, ar fi fost 
descoperit de un inginer care căuta petrol. El a declarat că 
instrumentele lui geofizice au detectat râul şi l-a urmărit prin 
deşertul Mojave şi pe sub oraşul Laguna Beach, până la ocean. 
Deocamdată, nimeni nu i-a infirmat sau confirmat spusele. 
Despre râul care se varsă în Marea lui Cortez se ştie dintr-o 
legendă despre un prospector care ar fi descoperit o grotă prin 
care se cobora într-o peşteră adâncă, străbătută de un râu. 

Pitt se încordă şi traducerea guipu-lui făcută de Yaeger îi 
fulgeră prin minte: 

— Cum a descris râul prospectorul acela? 

Proprietarul localului vorbi fără să se întoarcă de la plită: 

— Individul se numea Leigh Hunt şi probabil că a fost un 
mincinos foarte inventiv, totuşi a jurat că în 1942 a descoperit o 


310 


grotă în Munţii Castle Dome, nu departe de aici, spre nord-est. 
Din gura grotei, a coborât cam doi kilometri sub pământ printr-un 
lanţ de peşteri, până a găsit un râu subteran care curgea printr- 
un canion vast. Hunt pretindea că acolo descoperise depozite 
mari de aluviuni ce conţineau aur. 

— Cred c-am văzut filmul ăsta, comentă sceptic Loren. 

Bătrânul bucătar se întoarse şi agită spatula prin aer: 

— Cei din laboratorul de analize au afirmat că nisipul pe care 
Hunt îl adusese din canionul subteran fusese evaluat la trei mii 
de dolari tona. O rată de recuperare destul de bună, dacă nu 
uitaţi că pe atunci aurul era şaptezeci de cenți gramul. 

— Hunt nu s-a mai întors la canion şi la râu? întrebă Pitt. 

— A încercat, dar o armată întreagă de profitori l-a urmărit 
până la munte, tânjind după o părticică din Râul de Aur, cum 
devenise cunoscut. Pe Hunt l-a apucat damblaua şi a dinamitat o 
porţiune îngustă a tunelului, cam la o sută de metri după intrare. 
A năruit jumătate de munte. Nici el şi nici urmăritorii lui n-au mai 
putut să sape prin toate stâncile acelea sau să găsească altă 
grotă spre interior. 

— Cu tehnologia actuală a mineritului, observă Pitt, excavarea 
tunelului ar trebui să fie un proiect viabil. 

— Sigur că da, dacă eşti dispus să cheltuieşti două milioane de 
dolari, pufni bucătarul. Nimeni dintre cei pe care i-am auzit n-a 
vrut să rişte atâţia bani pentru o legendă care s-ar putea să fie o 
simplă născocire. 

Tăcu şi puse pe tejghea chili-hamburgerul şi cele două salate, 
apoi umplu o halbă cu bere de la dozator, ocoli barul şi se aşeză 
pe un taburet lângă Pitt: 

— Se zice că bătrânul Hunt ar fi intrat din nou, cumva, sub 
munte, dar că n-a mai ieşit niciodată. A dispărut imediat după ce 
a aruncat grota în aer şi n-a mai fost revăzut. Se vorbea că ar fi 
găsit altă intrare şi că ar fi murit acolo. Câţiva cred în existenţa 
unui râu mare care curge printr-un canion adânc, sub nisipuri, 
totuşi cei mai mulţi oameni sunt totuşi ferm convinşi că nu-i 
decât altă legendă a deşertului. 

— Asemenea lucruri există, spuse Pitt. Acum câţiva ani am 
fost într-o expediţie care a descoperit un curs de apă subteran. 

— İn deşertul sud-vestic? întrebă bucătarul. 

— Nu, în Sahara. Curgea pe sub o uzină care avea scurgeri 
periculoase şi transporta poluanţii până la fluviul Niger şi de 
acolo în Atlantic, unde a cauzat proliferarea dinoflagelatelor roşii 

care contaminează crustaceele?:. 

— Râul Mojave, care se află mai la nord, intră în subteran 
după ce curge o distanţă apreciabilă la suprafaţă. Nimeni nu ştie 
cu certitudine unde se termină. 

Intre două îmbucături din chili-hamburger, Loren întrebă: 

— Dumneata pari convins că râul lui Hunt se varsă în Marea lui 
Cortez. De unde ştii că nu se varsă în Pacific, mai sus de 
California? 

— Din cauza raniţei şi a canistrei lui Hunt. El le-a pierdut în 
grotă şi au fost găsite după şase luni, eşuate pe o plajă din Golful 
Californiei. 

— Nu ţi se pare cam improbabil? Raniţa şi canistra puteau să fi 
aparţinut oricui. De ce să fi fost tocmai ale lui? 

Loren îl chestiona pe bucătar, ca şi cum acesta s-ar fi găsit 
înaintea unei comisii de investigare a Congresului. 

— Păi aş zice din cauza faptului că pe ele era scris numele lui. 

Obstacolul neaşteptat n-o împiedică pe Loren să spună: 

— S-ar putea să existe peste douăzeci de explicaţii logice 
pentru apariţia obiectelor lui în golf. Poate că au fost pierdute ori 
aruncate acolo de cineva care le-a găsit sau le-a furat de la Hunt, 
sau, mai probabil, el n-a murit în peşteră, ci le-a aruncat personal 
dintr-o barcă. 

— Este posibil să le fi pierdut pe mare, admise bucătarul, dar 
atunci cum se explică celelalte corpuri? 

— Care corpuri? se încruntă Pitt. 

— Pescarul care a pierit în Lacul Cocopah, răspunse bucătarul 
cu glas scăzut, parcă temându-se să nu fie auzit. Sau cei doi 
scufundători dispăruţi în Scalda lui Satan. Resturile trupurilor lor 
au fost găsite plutind în golf. 

— Şi uite aşa „răspândacii” deşertului mai expediază două 
poveşti incredibile, comentă sec Loren. 

— Asta-i adevărul curat, ridică bucătarul braţul drept. Puteţi să 
verificaţi la biroul şerifului. 

— Unde sunt lacul şi Scalda? întrebă Pitt. 

— Lacul Cocopah unde a dispărut pescarul este la sud-est de 
Yuma. Scalda lui Satan se găseşte în Mexic, la baza nordică a 
Munţilor Sierra el Mayor. De la muntele lui Hunt se poate trage o 
linie dreaptă prin Lacul Cocopah şi apoi prin Scalda lui Satan, 


15 Descrierea acestei aventuri incredibile este subiectul romanului 
Sahara (Rao International Publishing Company, Bucureşti, 2003) (n. 
red.). 

exact până-n Marea lui Cortez. 

Loren îşi continuă investigarea: 

— De unde se ştie că nu s-au înecat în timp ce pescuiau şi 
făceau scufundări în Golful Californiei? 

— Pescarul şi nevastă-sa stătuseră aproape toată ziua pe lac 
şi femeia a dorit să se întoarcă la rulota lor să pregătească cina. 
El a adus-o la mal şi a continuat să pescuiască. După o oră, când 
ea s-a uitat din nou pe lac, n-a văzut decât barca răsturnată. 
După trei săptămâni, un schior nautic i-a zărit trupul plutind în 
golf, la o sută cincizeci de kilometri de Cocopah. 

— Sunt totuşi înclinată să cred că nevastă-sa l-a omorât, i-a 
aruncat corpul în mare şi a îndepărtat orice suspiciuni, susţinând 
că a fost absorbit de un curent subteran. 

— Şi scufundătorii? întrebă Pitt. 

— Aici n-am multe de spus. Au coborât în Scalda lui Satan, un 
puț inundat dintr-o falie seismică şi n-au mai ieşit niciodată. 
După o lună trupurile lor făcute piftie au fost recuperate tot din 
golf. 

Pitt îşi învârti furculita prin salata de varză, dar nu-i mai era 
foame. Mintea lui schimba rapid vitezele: 

— Ştii cumva, cu aproximaţie, unde au fost găsite trupurile şi 
echipamentul lui Hunt? 

— N-am studiat în detaliu evenimentele, răspunse proprietarul 
localului, privind gânditor podeaua de lemn foarte zgâriată, dar, 
din câte îmi amintesc, parcă undeva în largul lui Punta el 
Macharro. 

— Asta în ce parte a golfului ar fi? 

— Pe malul vestic. Capul Macharro - asta-i traducerea 
denumirii spaniole - este la doi-trei kilometri nord de San Felipe. 

— Destinația noastră, privi Loren spre Pitt care-i zâmbi strâmb 
şi răspunse. 

— Aminteşte-mi să fim cu ochii-n patru după cadavre. 

Bucătarul îşi termină berea: 

— Mergeţi la San Felipe să pescuiţi? 

Pitt aprobă din cap: 

— Cred că ai putea-o numi expediţie de pescuit. 

— Peisajul nu-i prea grozav după ce treceţi de Mexicali. Pentru 
cei mai mulţi oameni deşertul pare dezolant şi arid, dar prezintă 
nenumărate paradoxuri. Există mai multe spectre, schelete şi 
mituri pe kilometru pătrat decât în orice junglă sau munţi de pe 
pământ. Nu uitaţi asta şi-o să le vedeţi la fel de sigur cum 

irlandezii văd spiriduşi. 

— N-o să uităm, surâse Loren, când vom trece peste Râul de 
Aur subteran al lui Leigh Hunt. 

— Oho, o să treceţi cu certitudine peste el! încuviinţă 
bucătarul. Necazul este că n-o să ştiţi când anume. 

x x x 

După ce achită benzina şi consumaţia, Pitt ieşi să verifice 
nivelul uleiului şi al apei din Pierce Arrow. Bătrânul bucătar o 
însoţi pe Loren pe platforma de observaţie a vagonului- 
restaurant. Ducea în braţe o oală cu morcovi şi lăptuci. 

— Drum bun! le ură el, voios. 

— Mulţumim,  încuviinţă femeia şi arătă din cap spre 
zarzavaturi. Ai iepuri? 

— Nu, sunt pentru burro al meu. Domnul Periwinkle a 
îmbătrânit şi nu prea mai poate să pască. 

Loren întinse mâna: 

— Mi-a făcut plăcere să-ţi ascult istorisirile, domnule... 

— Cussler, Clive Cussler. Plăcerea a fost de partea mea, 
doamnă. 

Când porniră din nou la drum, rulând lin spre punctul de 
trecere al frontierei, Pitt se răsuci către Loren: 

— Ştii, pentru o clipă am crezut că moşneagul mi-ar putea 
oferi un indiciu despre locul comorii. 

— Te referi la traducerea lui Yaeger despre râul care trecea pe 
sub insulă? 

— Din punct de vedere geologic, continuă să fie o 
imposibilitate. 

Loren întoarse spre ea oglinda retrovizoare, ca să se rujeze: 

— Dacă râul ar curge destul de adânc, s-ar putea să treacă pe 
sub golf. 

— Poate că da, dar e imposibil să ştim cu certitudine, fără să 
forăm prin câţiva kilometri de piatră. 

— Ai fi norocos dacă ai găsi calea spre peştera comorii fără o 
asemenea excavaţie. 

Pitt zâmbi fără să-şi desprindă ochii de pe şosea: 

— Le ţesea bine, este? 

— Te referi la bucătar? Avea, într-adevăr, o imaginaţie bogată. 

— Îmi pare rău că nu l-am întrebat cum îl cheamă. 

Loren se lăsă pe spate în scaun şi privi pe geamul din partea 
ei spre dunele ce lăsau loc unei tapiserii de mesquite şi cactuşi: 

— L-am întrebat eu. 

— Şi? 

— Era un nume bizar... Tăcu, străduindu-se să şi-l 
reamintească, apoi ridică din umeri recunoscându-se învinsă: 
Ciudat... l-am uitat deja. 

Când ajunseră la San Felipe, Loren se afla la volan. Pitt se 
întinsese pe bancheta din spate şi sforăia, dar femeia nu-l trezi. 
Ocoli cu automobilul prăfuit şi acoperit de insecte strivite semnul 
giratoriu din centrul oraşului, virând larg pentru a nu sui rulota 
pe trotuar şi porni spre portul apărat de digul sparge-val. Nu se 
aşteptase să vadă atât de multe hoteluri şi restaurante. Oraşul 
pescăresc cândva adormit era în plină expansiune turistică şi pe 
toată lungimea plajelor se construia de zor. 

La cinci kilometri în sudul oraşului, Loren viră la stânga pe un 
drum care ducea spre golf. | se părea straniu ca un port construit 
de mâna omului să fie ridicat într-o zonă atât de expusă a 
țărmului. O locaţie mai practică ar fi fost la adăpostul Capului 
Macharro, câţiva kilometri mai la nord. Ce rost avea să-şi pună 
însă întrebări? Ce ştiau gringo despre politica din Baja? 

Loren opri automobilul în apropierea unui feribot vechi, care 
semăna cu un spectru dintr-un cimitir de maşini. Impresia era 
accentuată de reflux, care-i lăsase copastia înclinată aidoma unui 
beţiv, cu chila afundată în mâlul de pe fundul portului. 

— Hopa sus, băieţel! rosti femeia, răsucindu-se spre bancheta 
din spate şi scuturându-l pe Pitt. 

Acesta clipi şi privi curios prin geamul lateral spre ambarcaţia 
veche: 

— Probabil c-am căzut într-o falie temporală sau în Zona 
Crepusculară. Care-i varianta adevărată? 

— Nici una. Eşti în portul din San Felipe şi te uiţi la locuinţa ta 
din următoarele două săptămâni. 

— Dumnezeule, murmură Pitt uluit, un vapor cu aburi, cu 
motor cu balansier şi roţi cu zbaturi! 

— Trebuie să recunosc că pare desprins din cărţile lui Mark 
Twain. 

— Pe cât vrei să facem prinsoare că i-a trecut pe soldaţii lui 
Grant peste Mississippi, în drum spre Vicksburg? 

Gunn şi Giordino îi zăriră şi îşi fluturară mâinile. Coborâră 
pasarela spre doc, în timp ce Pitt şi Loren ieşiră din automobil şi 
rămaseră privind ambarcaţia. 

— Cum a fost drumul? se interesă Gunn. 

— Minunat... dacă n-ar fi sforăit Dirk, zise Loren. 

— Eu nu sforăi, o privi Pitt, indignat. 

Femeia îşi ridică ochii spre cer: 

— Am făcut tendinită la cot, de cât te-am înghiontit. 

— Ce părere aveţi despre platforma noastră de lucru? întrebă 
Giordino indicând feribotul cu un gest plin de măreție. A fost 
construit în 1923, fiind unul dintre ultimele vapoare cu zbaturi şi 
motor cu balansier. 

Pitt îşi ridică ochelarii de soare pe frunte şi cercetă vaporul 
vechi. 

Văzute din depărtare, cele mai multe nave par a fi mai mici 
decât în realitate. Numai foarte de aproape îţi dai seama că sunt 
uriaşe, iar iluzia optică respectivă era perfect adevărată în 
privinţa feriboturilor pentru pasageri şi automobile folosite în 
prima jumătate a secolului. In zilele sale de glorie, nava lungă de 
şaptezeci de metri putea transporta cinci sute de pasageri şi 
şaizeci de maşini. Coca lungă şi neagră avea o suprastructură 
albă cu două niveluri, pe a cărei punte superioară se zăreau un 
coş masiv şi două timonerii, câte una la fiecare extremitate. 
Precum cele mai multe feriboturi pentru automobile, putea fi 
încărcat şi descărcat pe la pupă sau pe la provă, în funcţie de 
direcţia de deplasare. Nici când fusese nou, n-ar fi putut să fie 
considerat frumos, totuşi asigurase un serviciu important şi de 
neuitat în vieţile milioanelor sale de pasageri. 

Peste centrul suprastructurii ce adăpostea roţile cu zbaturi era 
vopsit numele A/hambra. 

— De unde aţi furat epava asta? întrebă Pitt. Dintr-un muzeu 
maritim? 

— Cine o cunoaşte o iubeşte, răspunse cu răceală Giordino. 

— A fost singura navă pe care am putut-o găsi repede şi pe 
care putea ateriza un elicopter, explică Gunn. In plus, l-am 
mulţumit pe Sandecker, fiindcă am obținut-o atât de ieftin. 

— Cel puţin, zâmbi Loren, asta-i o relicvă pe care n-o poţi 
aduce în colecţia ta. 

Pitt arătă spre motorul cu balansier montat deasupra uriaşei 
structuri în formă de A - un capăt era acţionat de o bielă de la 
cilindrul propulsat de forţa aburilor, iar celălalt capăt mişca 
arborele cotit ce învârtea roţile cu zbaturi: 

— Nu pot să cred că sub cazanele ei arde tot cărbune. 

— Au fost adaptate pentru păcură acum cincizeci de ani, zise 
Gunn, iar motoarele continuă să fie într-o formă remarcabilă. 
Viteza de croazieră este de douăzeci de mile pe oră. 

— Nu se exprimă în noduri sau în kilometri pe oră? întrebă 
Loren. 

— Vitezele  feriboturilor, răspunse Gunn cunoscător, se 
măsoară doar în mile pe oră. 

— Nu pare că s-ar putea clinti din loc, comentă Pitt. Doar dacă 
îi dezgropi chila din mâl. j 

— Până diseară va pluti ca un dop de plută, îl asigură Gunn. In 
zona asta a golfului, fluxul creşte cu patru-cinci metri. 

Deşi se prefăcea dezamăgit, Pitt simțea deja o mare afecțiune 
faţă de bătrânul feribot. Era dragoste la prima vedere. Il fascinau 
automobilele, avioanele sau vapoarele vechi, de fapt, orice 
vehicule mecanice provenite din trecut. Adesea se plângea că se 
născuse prea târziu... cu optzeci de ani prea târziu. 

— Şi echipajul? 

— Un inginer, un mecanic şi doi marinari de punte. Gunn făcu 
o pauză şi surâse larg, ca un băieţel fericit: Eu o să fiu la timonă, 
în vreme ce tu şi Al veţi da ocol golfului în elicopter. 

— Apropo, unde aţi ascuns elicopterul? 

— Pe puntea auto, răspunse Gunn. Este un loc convenabil 
pentru service şi nu mai trebuie nici să ne facem griji legate de 
vreme. Pentru decolare, îl împingem pe puntea de încărcare. 

Pitt se uită la Giordino: 

— Ai făcut un plan zilnic de căutare? 

ltalianul cel voinic clătină din cap: 

— Am stabilit timpii de zbor în funcţie de autonomia 
aparatului, dar am lăsat în seama ta planul de căutare. 

— Ce grafic temporal avem? 

— Ar trebui să putem acoperi zona în trei zile. 

— Să nu uit, îi întrerupse Gunn, amiralul vrea să iei legătura cu 
el mâine dimineaţă la prima oră. In timoneria prova există un 
telefon celular Iridium. 

— De ce nu pot să-l sun acum? se miră Pitt. 

Gunn îşi privi ceasul: 

— Suntem cu trei ore în urmă faţă de coasta de est. La ora 
asta, Sandecker este la Kennedy Center şi vizionează o piesă de 
teatru. 

— Scuzaţi-mă, interveni Loren, pot să pun nişte întrebări? 

Bărbaţii amuţiră şi o priviră. Pitt schiţă o reverență: 

— Doamnă congresman, aveţi cuvântul! 

— İn primul rând, unde intenţionaţi să adăpostim Pierce Arrow- 
ul? Împrejurimile nu mi se par destul de sigure pentru a lăsa o 

maşină de epocă în valoare de o sută de mii de dolari, nepăzită, 
pe un doc de pescari. 

Gunn păru surprins de întrebare: 

— Nu ţi-a spus Dirk? Automobilul şi rulota suie la bordul 
feribotului. E loc destul înăuntru. 

— Apoi: există toaletă şi duş? 

— Pe puntea superioară a pasagerilor există patru toalete 
pentru doamne, iar duşul este în sectorul echipajului. 

— Aşadar, n-o să stăm la coadă pentru a folosi toaleta. Asta- 
mi place! 

— Nici măcar nu trebuie să despachetezi, râse Pitt. 

— Te face să crezi că eşti pe un pachebot Carnival Lines, rosti 
mucalit Giordino. 

— Care-i ultima întrebare? făcu Gunn. 

— Sunt moartă de foame, anunţă ea. Când mâncăm? 

x x x 

Toamna, soarele din Baja are o strălucire aparte, revărsându- 
se pe cerul de o culoare alb-albastră orbitoare şi stranie. In ziua 
aceea de la un orizont la celălalt nu se zărea nici un norişor. 
Peninsula Baja este unul dintre ţinuturile cele mai aride din lume 
şi protejează Marea lui Cortez de valurile mari ce se rostogolesc 
din depărtările înceţoşate ale Oceanului Pacific. Furtunile 
tropicale cu vânturi puternice sunt frecvente în lunile de vară, 
dar spre sfârşitul lunii octombrie vânturile predominante. îşi 
schimbă sensul dinspre est spre vest şi cruţă în general Golful 
Californiei de valuri înalte şi agitate. 

Cu Pierce Arrow şi rulota fixate ferm pe puntea auto, cu Gunn 
la cârmă în timonerie şi cu Loren întinsă în bikini pe un şezlong, 
feribotul ieşi de la adăpostul digului portuar şi descrise un arc 
larg spre sud. Ambarcaţia veche era o imagine impresionantă, cu 
fumul negru ridicându-se din coş şi zbaturile roţilor izbind apa. 
Motorul cu balansier de forma unui romb aplatizat se legăna în 
sus şi-n jos, transmițând puterea de la pistonul său uriaş la 
arborele cotit, care antrena roţile cu zbaturi. Dacă-l priveai 
suficient de mult timp, ritmul mişcării era aproape hipnotic. 

In timp ce Giordino verifica elicopterul înaintea zborului şi-i 
umplea rezervorul, Pitt era pus la curent cu ultimele informaţii 
din Washington de către Sandecker, graţie telefonului Motorola 
Iridium prin satelit. De-abia după o oră, când feribotul trecuse de 
Capul Estrella, Pitt termină convorbirea şi cobori spre eliportul 
improvizat pe puntea prova deschisă a ambarcaţiei. Imediat ce 

prietenul său îşi legase centurile de siguranţă, Giordino înălţă 
aparatul turcoaz al NUMA şi porni pe un curs paralel cu linia 
țărmului. 

— Ce mai zicea moşul? se interesă Giordino după ce ridicase 
elicopterul la altitudinea de opt sute de metri. Yaeger a 
descoperit indicii noi? 

Pitt stătea în scaunul copilotului şi juca rol de navigator: 

— Yaeger n-a mai avut nici o revelaţie. Unica informaţie pe 
care a mai putut-o adăuga a fost că bănuieşte că statuia 
demonului se află direct deasupra intrării în tunelul ce duce la 
peştera comorii. 

— Ceva noutăţi despre râul misterios? 

— În privinţa lui este tot în beznă. 

— Şi Sandecker? 

— Cea mai recentă ştire este că avem concurenţă. Serviciul 
Vamal şi FBl-ul au apărut ca din senin şi l-au informat pe 
Sandecker că o bandă de hoţi de obiecte de artă a pornit şi ea pe 
urmele comorii lui Huascar. Ne-a avertizat să fim cu ochii-n 
patru. 

— Zi aşa - concurenţă... 

— Este vorba despre o familie care conduce un imperiu 
mondial de furturi şi falsificare de opere de artă. 

— Cum se numeşte? 

— Zolar International. 

Giordino privi inexpresiv o clipă, apoi izbucni într-un râs 
necontrolat. 

— Ce-i aşa amuzant? 

— Zolar... se înecă de râs Giordino. Mi-am amintit de un puşti 
idiot din clasa a opta, care făcea nişte scamatorii amărâte la 
serbările şcolare. El îşi spunea „Marele Zolar”. 

— Din câte mi-a zis Sandecker, spuse Pitt, cel care conduce 
organizaţia nu-i nici pe departe idiot. Agenţii guvernamentali 
estimează că profitul lui ilicit anual depăşeşte optzeci de 
milioane de dolari. O sumă frumuşică, gândindu-te că nu plăteşte 
nici un impozit. 

— Perfect, deci nu-i cel pe care-l ştiam din şcoală. FBl-ul crede 
că Zolar este mai aproape de comoară decât noi? 

— Se pare că beneficiază de informaţii mai precise. 

— Sunt gata să pun pariu pe curcanul meu de Ziua 
Recunoştinţei că noi o s-o găsim primii. 

— Oricum, tot pierzi. 

Giordino se întoarse în scaun şi-l privi: 

— Ţi-ai putea lumina şi vechiul tău amic în privinţa asta? 

— Dacă vom găsi comoara înaintea lor, va trebui să ne 
evaporăm şi să-i lăsăm pe ei s-o înhaţe. 

— Să renunţăm la ea? întrebă Giordino, neîncrezător. 

— Astea-s ordinele, răspunse Pitt cu indignare în ochi. 

— De ce? Care-i marea şmecherie pe care mărinimosul nostru 
guvern o vede în îmbogățirea unor criminali? 

— In felul ăsta, Serviciul Vamal şi FBl-ul îi vor putea urmări şi 
prinde, pentru a-i acuza şi, eventual, condamna pentru delicte 
destul de grave. 

— N-aş putea spune că mă atrage genul ăsta de justiţie. 
Contribuabilii vor avea cunoştinţă de un asemenea chilipir? 

— Probabil că nu, tot aşa cum nu li s-a spus nici despre aurul 
spaniol pe care armata l-a evacuat de pe piscul Victorio din New 
Mexico, după ce a fost descoperit de un grup de civili în anii '30. 

— Trăim într-o lume sordidă şi dură, observă poetic Giordino. 

Pitt indică soarele ce urca pe boltă: 

— Vino pe un curs de 1-1-0. 

Giordino sesiză că-i indica o direcţie spre est: 

— Vrei ca în prima trecere să examinezi partea opusă a 
golfului? 

— Doar patru insule au caracteristici geologice similare celor 
căutate de noi. Ştii însă că-mi place să încep cercetarea de la 
perimetrul exterior al zonei şi apoi să mă apropii de ţintele mai 
promițătoare. 

Italianul rânji larg: 

— Orice om sănătos la minte ar începe din centru. 

— Nu ştiai că prostul satului se distrează cel mai bine? replică 
prompt Pitt. 

Fuseseră patru zile lungi de căutare. Oxley era descurajat, 
Sarason, straniu de amabil, iar Moore se simţea derutat. 
Zburaseră peste toate insulele din Marea lui Cortez care 
prezentau caracteristici similare celor dorite. Câteva aveau pe 
piscuri forme ce sugerau că fuseseră cioplite de oameni, totuşi 
survolările la joasă altitudine şi escaladele anevoioase pe pantele 
abrupte dezvăluiseră din apropiere configurații ce păruseră fiare 
sculptate numai în închipuirea lor. 

Moore nu mai afişa aroganţa universitară, ci era realmente 
buimăcit. Statuia trebuia să existe pe o insulă. Pictogramele de 
pe costumul de aur al mumiei erau clare şi ei nu făcuseră nici o 
eroare în traducere. Pentru un individ atât de sigur pe el, eşecul 
era înnebunitor. 

Se simţea, în acelaşi timp, derutat de schimbarea neaşteptată 
a atitudinii lui Sarason. „Nemernicul, reflecta el, nu mai etala 
animozitate sau mânie.” Ochii lui ciudaţi, aproape incolori, 
păreau să fie într-o permanentă stare de observaţie, fără să-şi 
piardă niciodată intensitatea. Ori de câte ori îi privea, Moore ştia 
că se afla în faţa unui bărbat pentru care moartea nu constituia o 
necunoscută. 

Devenea tot mai neliniştit. Echilibrul forţelor se modificase. 
Tăişul avantajului lui se tocise acum, când era încredinţat că 
Sarason citise dincolo de aspectul de profesor insolent. Dacă el 
recunoscuse instinctul de ucigaş din Sarason, ar fi fost logic ca şi 
acesta să-l fi identificat în Moore. 

Exista totuşi o mică doză de satisfacţie. Sarason nu era 
ghicitor în stele. N-ar fi putut să ştie, aşa cum de altfel nu ştia 
absolut nimeni cu excepţia preşedintelui Statelor Unite, că 
profesorul Henry Moore, antropolog respectat şi soţia sa Micki, 
arheolog, de asemenea, bine cunoscut, erau specialişti în misiuni 
de execuţie a şefilor unor grupări teroriste internaţionale. Graţie 
scrisorilor lor de acreditare universitare, cei doi călătoreau 
frecvent în străinătate, în calitate de consultanţi pentru proiecte 
arheologice. Interesant era faptul că CIA nu avea habar de 
acţiunile lor. Soții Moore îşi primeau misiunile din partea unei 
agenţii obscure autointitulate Consiliul pentru Activităţi Externe, 
care opera dintr-o cămăruţă a subsolului Casei Albe. 

Moore se foi agitat în scaun şi studie o hartă a golfului. În final, 
spuse: 

— Ceva nu-i deloc în regulă. 

Oxley îşi privi ceasul: 

— Este ora 17. Prefer să aterizez pe lumină. Am putea pune 
capăt căutărilor pentru azi. 

Ochii inexpresivi ai lui Sarason era fixaţi pe orizontul pustiu 
din faţa lor. In mod neobişnuit pentru el, se comporta destins şi 
liniştit. Nu comentă nimic. 

— Aici, pe undeva, ar trebui să fie, zise Moore privind insulele 
pe care le bifase pe hartă şi simțindu-se ca şi cum ar fi picat un 
examen. 

— Am sentimentul neplăcut că-i posibil să fi trecut chiar pe 
lângă ea, rosti Oxley. 

De când îl vedea pe Moore în altă lumină, Sarason îi acorda 
respectul pe care orice adversar îl are faţă de altul. Işi dădea 
seama şi de faptul că, în ciuda constituţiei subţiratice, profesorul 
era puternic şi iute. Strădaniile în escaladarea pereţilor stâncoși 
ai insulelor promițătoare, gâfăielile de epuizare şi bălăbănelile de 
beţiv nu fuseseră decât simulări reuşite. in două rânduri, Moore 
sărise peste câte o fisură cu agilitatea unei capre de munte. În 
altă ocazie, împinsese aparent fără efort un bolovan ce bloca 
poteca şi care avea cel puţin propria greutate. 

— Poate că statuia incaşă pe care o căutăm a fost distrusă, 
sugeră Sarason. 

Din locul său în spatele hidroavionului, Moore clătină din cap: 

— Nu, aş fi recunoscut fragmentele. 

— Şi dacă a fost luată de acolo? N-ar fi prima dată când o 
statuie veche este dusă într-un muzeu, pentru a fi expusă. 

— Dacă arheologii mexicani ar fi dislocat o statuie masivă 
pentru a o expune în muzee, aş fi aflat despre ea, spuse Moore 
cu încăpățânare. 

— Atunci cum îţi explici că nu-i acolo unde ar trebui să fie? 

— Nu-mi pot explica, recunoscu Moore. Imediat ce ne 
întoarcem la hacienda, îmi voi revedea notițele. In traducerea 
pictogramelor de pe costumul de aur trebuie să existe un indiciu 
aparent nesemnificativ care mi-a scăpat. 

— Sper că-l vei descoperi până mâine dimineaţă, comentă sec 
Sarason. 

Oxley se sili cu disperare să nu aţipească. Pilota Baffin-ul de la 
ora 9 şi ceafa îi amorţise de încordare. Prinse manşa de control 

între genunchi şi-şi umplu o ceaşcă de cafea din termos. Sorbi 
prelung şi se strâmbă. Era rece şi avea tăria acidului din bateriile 
auto. Brusc întrezări o sclipire albastră-verzuie sub un nor. 

— In partea asta a golfului, remarcă el cu un aer nepăsător şi 
indică pe geamul din dreapta al hidroavionului, nu întâlneşti prea 
multe elicoptere. 

Sarason nu se sinchisi să privească: 

— O fi vreo patrulă a Marinei Mexicane. 

— Probabil că recuperează un pescar beat căruia i s-a stricat 
motorul bărcii, adăugă Moore. 

Oxley clătină din cap: 

— Nu-mi amintesc să fi văzut vreodată vehicule militare 
turcoaz. A 

— Turcoaz? tresări Sarason. li poţi distinge însemnele? 

Oxley ridică binoclul şi privi concentrat: 

— Este un aparat american. 

— Probabil, o patrulă a Departamentul Antidrog, care 
colaborează cu autorităţile mexicane. 

— Nu... aparţine Agenţiei Naţionale Americane de Studii 
Marine şi Subacvatice. Mă întreb ce naiba caută ăştia în golf? 

— Efectuează cercetări oceanografice în toată lumea, replică 
Moore cu indiferenţă. 

Sarason se încordă de parcă fusese împuşcat: 

— Doi nenorociţi de la NUMA ne-au ruinat operaţiunile din 
Peru. 

— Pare greu de presupus că există vreo legătură, făcu Oxley. 

— Ce operaţiuni din Peru a ruinat NUMA? se interesă Moore. 

— Şi-au depăşit jurisdicţia, răspunse vag Sarason. 

— Mi-ar plăcea să aud cândva despre ce a fost vorba. 

— Subiectul nu te priveşte, îl repezi Sarason. Câte persoane 
sunt în elicopter? 

— Pare un model pentru patru persoane, dar eu văd doar 
pilotul şi un pasager. 

— Se apropie sau se îndepărtează de noi? 

— Pilotul a virat pe un curs care-l va intersecta pe al nostru cu 
două sute de metri mai sus. 

— Poţi să urci şi să mergi paralel cu ei? întrebă Sarason. Aş 
vrea să-i privesc mai îndeaproape. 

— Fiindcă autorităţile nu-mi pot lua o licenţă pe care n-am 
avut-o niciodată, rânji fratele său, o să te pun drept în poala 
pilotului. 

— Nu-i periculos? întrebă Moore. 

— Depinde de celălalt pilot, chicoti Oxley. 

Sarason luă binoclul şi examină elicopterul turcoaz. Modelul 
era diferit de cel care coborâse lângă puţul sacrificial. Acela 
avusese fuzelajul mai scurt şi tălpige pentru asolizare, pe când 
acesta avea tren de aterizare retractabil, totuşi schema culorilor 
şi însemnele erau inconfundabile. Se gândi că era ridicol să 
creadă că bărbaţii din elicopterul ce se apropia puteau fi aceiaşi 
care apăruseră ca din senin în Anzi. . 

Indreptă binoclul spre carlingă. In câteva secunde avea să 
poată distinge feţele dinăuntru. Dintr-un motiv straniu şi 
inexplicabil, calmul începuse să i se risipească şi-şi simţea nervii 
tensionaţi. 

x xk x 

— Ce crezi? întrebă Giordino. Ei sunt? 

— S-ar putea, răspunse Pitt privind prin binoclul marinăresc 
spre hidroavionul care zbura pe un curs de interceptare pe sub 
elicopter. După ce l-am văzut pe pilot descriind cercuri în jurul 
insulei Estanque timp de cincisprezece minute, ca şi cum ar fi 
căutat ceva pe pisc, cred că putem afirma cu certitudine că ne- 
am întâlnit concurenţa. 

— Potrivit spuselor lui Sandecker şi-au început căutarea cu 
două zile înaintea noastră, zise Giordino, însă dacă survolează şi 
acum insulele, pariez că nici ei n-au avut succes. 

— lţi mai ia o piatră de pe inimă, aşa-i? zâmbi Pitt. 

— Dacă ei nu pot găsi comoara şi n-o putem găsi nici noi, 
atunci înseamnă că incaşii ne-au turnat o grămadă de minciuni. 

— Eu nu cred asta. Gândeşte-te niţel - în aceeaşi zonă există 
două grupuri diferite de căutare, dar, din câte ştim, ambele 
folosesc informaţii lipsite de legătură între ele. Noi avem quipu-ul 
incaş, pe când ei s-au folosit de gravurile de pe costumul de aur 
al unei mumii. In scenariul cel mai defavorabil, indiciile noastre 
diferite ar fi trebuit să ne ducă în locaţii diferite. Nu, informaţiile 
nu sunt false! Comoara există, dar pur şi simplu noi n-am căutat 
în locul potrivit. 

Pe Giordino îl uluia mereu faptul că Pitt putea să stea ore la 
rând analizând hărţi, studiind instrumente, înregistrând mintal 
toate ambarcaţiile de pe marea de sub ei, geologia insuliţelor şi 
variațiile vântului, mereu concentrat, fără cel mai mic semn de 
oboseală. Nu se putea să nu sufere de aceleaşi dureri musculare, 
să nu-i fi amorţit articulațiile şi să nu se simtă stresat ca 

Giordino, totuşi nu trăda nici un semn de disconfort. Era 
adevărat, Pitt simţea durerile şi neplăcerile fizice, dar şi le putea 
alunga din minte, continuând în aceeaşi formă pe care o avusese 
când pornise de dimineaţă. 

— Eu zic, vorbi Giordino, că şi noi şi ei am cercetat toate 
insulele care se apropie cât de cât de caracteristicile căutate. 

— De acord, răspunse Pitt gânditor, totuşi rămân convins că 
ne aflăm în zona corectă de căutare. 

— Şi-atunci, unde-i? Unde naiba-i afurisitul ăla de demon? 

Prietenul său arătă cu braţul în jos, spre mare: 

— Undeva pe-acolo. In locul unde stă de aproape cinci sute de 
ani. Ne dă cu tifla. 

Giordino indică celălalt aparat de zbor: 

— Amicii noştri suie să tragă cu ochiul la noi. Vrei să scap de 
ei? 

— N-are rost. Viteza avionului lor este cu cel puţin optzeci de 
kilometri pe oră mai mare decât a noastră. Păstrează cursul 
constant spre feribot şi comportă-te firesc. 

— Frumoase sunt hidroavioanele Baffin, comentă Giordino. 
Modelul ăsta nu-l vezi decât prin regiunea de lacuri din nordul 
Canadei. 

— Pentru nişte străini întâlniți întâmplător se apropie cam 
mult de noi, nu ţi se pare? 

— Fie că-i un vecin amabil, fie că vrea să ne citească numele 
de pe ecusoane. 

Pitt privi prin binoclu către carlinga avionului care zbura 
paralel cu elicopterul NUMA, la numai cincizeci de metri 
depărtare. 

— Ce vezi? se interesă Giordino concentrat asupra pilotării. 

— Un individ care se uită la mine prin binoclu, răspunse Pitt 
amuzat. 

— Poate c-ar trebui să-i apelăm prin radio şi să-i invităm la 
masă... Mai avem un borcan de muştar Grey Poupon. 

Pasagerul din hidroavion cobori binoclul pentru o clipă, ca să 
se frece la ochi înainte de a-şi relua cercetarea şi Pitt îşi lipi 
strâns coatele de trup, străduindu-se să ţină binoclul cât mai 
nemişcat. Când îl îndepărtă, zâmbetul îi dispăruse de pe chip. 

— Un vechi prieten din Peru, rosti el, consternat. 

Giordino se răsuci şi-l privi surprins: 

— Vechi prieten? 

— Dacă nu-i fantoma doctorului Steve Miller, atunci este 

impostorul care a jucat rolul lui. 

Surâsul lui Pitt reapăru, dar acum era diabolic. După aceea, îşi 
flutură mâna. 

x xk x 

Dacă Pitt fusese consternat de întâlnirea neaşteptată, Sarason 
rămăsese stupefiat. 

— El este! icni înăbuşit. 

— Ce-ai zis? îl întrebă Oxley. 

Nevoind să accepte că acela era individul care-i provocase 
atâtea pierderi şi suferințe, nesigur dacă nu era cumva un renghi 
al subconştientului, Sarason refocaliză binoclul şi-l cercetă pe 
bărbatul care rânjea drăceşte şi îşi legăna lent mâna, de parcă ar 
fi fost pe marginea unui mormânt şi şi-ar fi luat rămas-bun de la 
cel plecat din lumea viilor. Deplasă imperceptibil binoclul şi tot 
sângele i se scurse de pe chip, când îl recunoscu pe Giordino la 
comanda elicopterului. 

— Indivizii din elicopter, spuse el cu glas răguşit, sunt cei care 
ne-au distrus operaţiunea din Peru. 

Oxley nu părea convins: 

— Frate, probabilitatea unei asemenea întâlniri este infimă. 
Eşti sigur? 

— Ei sunt, nu poate fi nici urmă de îndoială! Chipurile lor mi s- 
au întipărit în minte. Familia noastră a pierdut din cauza lor 
artefacte în valoare de milioane de dolari, care acum se află în 
posesia statului peruvian. 

Moore era numai ochi şi urechi: 

— Ce caută aici? 

— Acelaşi lucru ca şi noi. Cineva trebuie să le fi furnizat 
informaţii despre acţiunea noastră. Se întoarse şi-l fulgeră cu 
privirea pe Moore: Poate că domnul profesor are prieteni în 
NUMA? 

— Singura mea relaţie cu guvernul este ziua de 15 aprilie, 
când îmi depun declaraţia pentru impozitul pe venit global, 
replică Moore, iritat. Oricine ar fi indivizii, în nici un caz nu sunt 
prietenii mei. 

Nici Oxley nu era de acord cu fratele său: 

— Henry are dreptate. Nu avea cum să fi luat legătura cu 
exteriorul. Securitatea noastră este absolut impenetrabilă. 
Ipoteza ta mi s-ar fi părut mai logică dacă ar fi fost agenţi de la 
Serviciul Vamal, nu savanţi sau ingineri dintr-o organizaţie de 
cercetări oceanografice. 

— Jur că sunt aceiaşi tipi care au apărut ca din senin şi i-au 
salvat pe arheolog şi pe fotograf din puţul sacru. Se numesc Dirk 
Pitt şi Al Giordino. Pitt este cel mai periculos dintre ei. El mi-a 
omorât oamenii şi l-a castrat pe Tupac Amaru. Trebuie să-i 
urmărim şi să aflăm unde-şi au baza. 

— Mai am combustibil doar cât să ajungem înapoi la Guaymas, 
replică Oxley. Va trebui să-i lăsăm în pace. 

— Sileşte-i să coboare... să se prăbuşească! ceru Sarason. 

— Dacă sunt atât de periculoşi pe cât sugerezi, clătină din cap 
fratele său, pot fi înarmaţi, iar noi nu suntem. Relaxează-te, 
frate, ne vom mai întâlni cu ei. 

— Sunt nişte nenorociţi puşi pe pradă, care se folosesc de 
NUMA ca de un paravan pentru a ajunge înaintea noastră la 
comoară! 

— Gândeşte-te înainte să vorbeşti, se enervă Moore. Este 
absolut imposibil ca ei să ştie unde să caute. Eu şi soţia mea am 
fost singurii oameni din toate timpurile care au descifrat 
imaginile de pe costumul de aur al mumiei. Fie că este o 
coincidenţă, fie că ai halucinaţii. 

— După cum îţi poate spune fratele meu, replică rece Sarason, 
nu sunt un individ care să aibă halucinaţii. 

— Doi scufundători excentrici din NUMA care hălăduiesc prin 
lume, luptându-se cu forţele răului, ricană Moore. Mai lasă 
mescalul!$. 

Sarason nu-l auzi pe Moore. Gândul la Amaru declanşă ceva în 
interiorul său. Işi recăpătă lent stăpânirea de sine, iar şocul iniţial 
fu înlocuit de răutate pură. De-abia aştepta să asmuţă câinele 
turbat din Anzi. 

— De data asta, murmură el plin de venin, ei vor fi cei care vor 
plăti. 

x x x 

Joseph Zolar sosise, în cele din urmă, cu jetul său particular și 
aştepta în sufrageria haciendei alături de Micki Moore, când 
membrii echipei de căutare apărură obosiţi şi se trântiră în 
scaune. 

— Cred că nu trebuie să vă-ntreb dacă aţi găsit ceva, comentă 
el. Expresiile voastre spun totul. 

— O să-l găsim, spuse căscând Oxley. Demonul trebuie să fie 
pe undeva, pe-acolo. 

— Eu nu sunt la fel de încrezător, mormăi Moore şi se întinse 


16 Băutură alcoolică mexicană preparată din suc de cactus (n. tr.). 

să-şi toarne un pahar de chardonnay frapat. Aproape că nu mai 
avem insule pe care să le cercetăm. 

Sarason se apropie de Zolar şi-l bătu cu drag pe umeri: 

— Te aşteptam acum trei zile. 

— M-a întârziat o tranzacţie care ne-a adus un câştig net de un 
milion două sute de mii de franci elveţieni. 

— Cu un traficant? 

— Nu, cu un colecţionar. Un şeic saudit. 

— Cum a mers afacerea cu Vincente? 

— l-am vândut totul, mai puţin nenorociţii ăia de idoli rituali ai 
indienilor. Nu ştiu din ce cauză, s-a speriat teribil de ei. 

— Poate că-i blestemul, chicoti Sarason. 

Zolar ridică impasibil din umeri: 

— Dacă au şi un blestem, asta-nseamnă că următorul 
cumpărător potenţial va trebui să plătească o bonificaţie. 

— Ai adus idolii cu tine? se interesă Oxley. Vreau şi eu să-i 
văd. 

— Sunt într-o ladă în cala avionului. Zolar privi admirativ 
quesadilla” care îi fu aşezată în faţă pe o farfurie: Sperasem că 
mă aşteptaţi cu veşti bune. 

— Nu poţi spune că n-am încercat, replică Moore. Am 
examinat toate stâncile care ies din apă de la fluviul Colorado, 
până în sud la Cabo San Lucas şi n-am văzut nimic care să aducă 
măcar pe departe cu un demon din piatră cu aripi şi cap de 
şarpe. 

— Nu-mi place să contribui cu alte ştiri rele, interveni Sarason, 
dar ne-am întâlnit cu amicii mei care ne-au stricat afacerile din 
Peru. 

Zolar îl privi surprins: 

— Cei doi afurisiţi de la NUMA? 

— Exact. Chiar dacă pare incredibil, eu cred că ei vânează tot 
aurul lui Huascar. 

— Sunt nevoit să fiu de acord, încuviinţă Oxley. Altfel, de ce să 
fi apărut exact în aceeaşi zonă? 

— Este imposibil ca ei să ştie ceva ce noi nu ştim, reflectă 
Zolar. 

— Poate că v-au urmărit, sugeră Micki şi-şi ridică paharul ca 
Henry să-i toarne vin. 

Oxley clătină din cap: 


17 Tortilla umplută cu brânză rasă, chili etc. şi apoi coaptă sau 
prăjită (n. tr.). 

— Nu se poate - hidroavionul nostru are o autonomie de zbor 
de două ori mai mare decât elicopterul lor. 

Moore se întoarse către Zolar: 

— S-ar putea ca soţia mea să aibă dreptate. Posibilitatea unei 
întâlniri accidentale este de-a dreptul infinitezimală. 

— Cum să procedăm atunci? întrebă Sarason, fără să se 
adreseze cuiva anume. 

— Cred că doamna Moore ne-a oferit răspunsul, zâmbi Zolar. 

— Eu? se miră femeia. N-am zis decât... 

— Că s-ar putea să fi fost urmăriţi. 

— Şi? 

Zolar o privi cu şiretenie: 

— Vom începe prin a le solicita prietenilor noştri din poliţia 
locală să arate că merite banii pe care-i primesc de la noi şi să ne 
găsească baza de operare a concurenţei. După ce dăm de ei, no; 
vom fi cei care o să-i urmărim. 

Cu numai o jumătate de oră înainte de lăsarea întunericului, 
Giordino cobori lin elicopterul exact în cercul alb vopsit pe 
puntea de încărcare a A/hambrei. Cei doi marinari, Jesus şi Gato, 
apărură imediat pentru a împinge aparatul de zbor în interiorul 
cavernoasei punți auto şi a-l amara. 

Loren şi Gunn rămăseseră în afara cercului descris de palele 
rotorului, dar avansară imediat ce Giordino închise contactul 
motorului. Nu erau singuri. Un bărbat şi o femeie se iviră din 
umbra uriaşei suprastructuri a feribotului şi li se alăturară. 

— Aţi avut noroc? strigă Gunn, pentru a se face auzit peste 
vuietul tot mai slab al rotoarelor, către Giordino care se apleca 
pe geamul deschis al carlingii. 

ltalianul îi răspunse întorcând degetul mare în jos. 

Pitt cobori pe uşa pentru pasageri a elicopterului şi 
sprâncenele sale groase şi negre se uniră într-o încruntătură de 
surpriză: A 

— Nu aşteptam să vă revăd pe voi doi... În nici un caz aici. 

Shannon Kelsey surâse, demn şi detaşat, în timp ce Miles 
Rodgers îi scutură mâna lui Pitt într-o manifestare autentică de 
prietenie. 

— Sper că n-am deranjat apărând pe neaşteptate, comentă el. 

— Câtuşi de puţin. Presupun că aţi făcut deja cunoştinţă. 

— Da. Shannon şi cu mine nu ne imaginaserăm că vom întâlni 
un membru al Congresului şi pe directorul-adjunct al NUMA. 

— Doamna doctor Kelsey m-a încântat cu aventurile ei în Peru, 
spuse Loren cu glas încet şi gutural. Duce o viaţă interesantă. 

Giordino ieşi din elicopter şi-i privi curios pe nou-veniţi. 

— Salut, salut, făcu el, a venit toată trupa. Ce-i asta - o 
reuniune sau întâlnirea vânătorilor de mumii antice? 

— Chiar aşa, făcu Pitt, ce anume vă aduce pe umilul nostru 
feribot din Marea lui Cortez? 

— Agenţii guvernamentali ne-au cerut mie şi lui Miles să 
abandonăm totul în Peru şi să venim aici să vă ajutăm în căutare, 
răspunse Shannon. 

— „Agenţii guvernamentali”? spuse Pitt, uitându-se la Gunn. 

Acesta strânse din umeri şi ridică o foaie de hârtie: 

— Am primit faxul care ne informează despre sosirea lor la o 

oră după ce apăruseră deja cu o şalupă închiriată. Au insistat să 
aşteptăm întoarcerea voastră şi abia apoi să ne comunice scopul 
vizitei. 

— În Pueblo de los Muertos, explică Miles, au apărut agenţi de 
la Serviciul Vamal, însoţiţi de o oficialitate importantă din 
Departamentul de Stat şi ne-au luat tare pe coarda 
patriotismului. 

— Miles şi cu mine am fost rugaţi să identificăm şi să 
fotografiem comoara lui Huascar după ce o veţi găsi, completă 
Shannon. Ni s-au adresat nouă atât pentru că eu sunt specialistă 
în culturile şi în artefactele andine şi el este un fotograf renumit, 
cât mai ales, din cauza recentei implicări alături de voi şi de 
NUMA. 

— Şi v-aţi oferit voluntari, comentă Pitt. 

— Am început să împachetăm, răspunse Rodgers, când agenţii 
Serviciului Vamal ne-au spus că indivizii de care ne-am ciocnit în 
Anzi sunt în legătură cu familia de traficanţi de obiecte de artă 
ilegale care caută şi ei comoara. 

— Familia Zolar? 

Rodgers aprobă din cap: 

— Posibilitatea de a oferi o mână de ajutor în prinderea 
ucigaşului lui Doc Miller a învins rapid orice şovăială de a ne 
implica. 

— la staţi aşa! îi întrerupse Giordino. Familia Zolar lucrează cu 
Amaru şi So/pemachaco? 

Fotograful încuviinţă din nou: 

— Nu vi s-a spus? Nu v-a informat nimeni că Zolar şi 
Solpemachaco sunt una şi aceeaşi organizaţie? 

— Cred că, aparent, cineva a uitat s-o facă, mormăi caustic 
Giordino. 

Schimbă o privire cu Pitt şi se luminară. Cei doi prieteni îşi 
citiră reciproc gândurile şi, fără un cuvânt, căzură de acord să nu 
menţioneze neaşteptata lor întâlnire cu bărbatul care-l întrupase 
pe Doc Miller. 

— Aţi aflat despre informaţiile pe care le-am descifrat din 
quipu? o întrebă Pitt pe Shannon, schimbând subiectul. 

— Am primit traducerea integrală. 

— De la cine? 

— Curierul care ne-a livrat-o era un agent FBI. 

Pitt se uită de la Gunn la Giordino cu un calm amăgitor: 

— Chestia se-ngroaşă... Mă surprinde că Washingtonul n-a 

convocat o conferinţă de presă în care să anunţe căutarea 
comorii şi că n-a vândut deja drepturile de ecranizare la 
Hollywood. 

— Dacă răsuflă vreun zvon, completă Giordino, toţi vânătorii 
de comori dintre locul ăsta şi calotele polare vor năvăli în golf ca 
puricii după un St. Bernard suferind de hemofilie. 

Oboseala începuse să-l cuprindă pe Pitt; se simţea înţepenit și- 
| durea spatele. Trupul său cerea imperios să se întindă şi să se 
odihnească. Avea tot dreptul să fie vlăguit şi descurajat. „La 
naiba, îşi spuse el, de ce să nu le dau şi lor vestea? Ce motiv aş 
avea să port singur crucea?” 

— Nu-mi face plăcere să vă anunţ, începu fără grabă privind-o 
pe Shannon, dar se pare că tu şi Miles aţi bătut drumul de 
pomană. 

Arheologul îl privi mirat: 

— N-aţi găsit locul comorii? 

— V-a spus cineva că am fi găsit-o? 

— Ni s-a dat de înţeles că da... 

— Speranţe deşarte, comentă Pitt. N-am văzut nici urmă de 
statuie de piatră. 

— Cunoşti reperul descris de quipu? o întrebă Gunn pe 
Shannon. 

— Da, răspunse ea fără ezitare, Demonio del Muertos. 

— Demonul morţilor, suspină Pitt. Doctorul Ortiz ne spusese... 
Merit să stau în ultima bancă fiindcă n-am făcut legătura. 

— Acum îmi amintesc! exclamă Gunn. Doctorul Ortiz excava o 
sculptură mare şi grotescă, cu colţi, pe care a descris-o ca fiind 
un zeu chachapoya al lumii subterane. 

Pitt repetă cuvintele exacte ale lui Ortiz: 

— „O combinaţie de jaguar, condor şi şarpe care îşi înfigea 
colții în cei ce i-ar fi tulburat pe morţi.” 

— Corpul şi aripile aveau solzi de şopârlă, completă Shannon 
descrierea. 

— Acum, când ştiţi cu exactitate despre ce-i vorba, zise Loren 
cu entuziasm reînnoit, căutarea ar trebui să se deruleze mai 
uşor. 

— Ştim, aşadar, identitatea fiarei care păzeşte comoara, 
readuse Giordino conversaţia pe pământ. Şi ce dacă? Dirk şi cu 
mine am examinat toate insulele care se potrivesc modelului şi 
n-am găsit nimic. Am acoperit toată zona de cercetare şi, chiar 
dacă ne-a scăpat vreuna, probabil că au bifat-o de pe listă rivalii 

noştri. 

— Al are dreptate, îl susţinu Pitt. Nu ne-a mai rămas nici un loc 
de scotocit. 

— Sunteţi siguri că n-aţi văzut nici urmă de demon? se 
încruntă Rodgers. 

Giordino clătină din cap: 

— Nici măcar un solz sau un dinte. 

Shannon se posomori: 

— In cazul acesta, legenda nu-i decât... O legendă şi nimic mai 
mult. 

— Comoara care n-a existat niciodată, murmură Gunn şi se 
lăsă să cadă deprimat pe o băncuţă veche de lemn pentru 
pasageri. S-a terminat, continuă el în şoaptă. O să-i telefonez 
amiralului să-l anunţ că închidem proiectul. 

— Rivalii noştri din hidroavion ar trebui să se oprească şi ei şi 
s-o şteargă, spuse Giordino. 

— Doar pentru a se regrupa şi a încerca din nou, preciză Pitt. 
Ei nu sunt genul care să abandoneze o comoară de un miliard de 
dolari. 

— l-aţi văzut? îi privi Gunn, surprins. 

— Am trecut unii pe lângă alţii şi ne-am făcut cu mâna, 
răspunse Pitt fără să intre în detalii. 

— Sunt dezamăgit că nu l-am putut prinde pe asasinul lui Doc, 
rosti cu tristeţe Rodgers. In plus, sperasem să fiu primul care să 
fotografieze comorile şi lanţul de aur al lui Huascar. 

— Chix, mormăi Gunn. Pur şi simplu am dat chix! 

Shannon făcu semn din cap spre Rodgers: 

— Să vedem atunci cum ne-ntoarcem în Peru... 

Loren se aşeză lângă Gunn: 

— Păcat... după ce toţi au muncit din greu... 

Pitt reveni subit la viaţă, alungându-şi oboseala şi 
recăpătându-şi firea veselă: 

— Nu vorbesc în numele vostru, care sunteţi nişte jalnici 
prevestitori de dezastre, dar eu mă duc să fac o baie, să-mi 
pregătesc o tequila cu lămâie şi gheaţă, să pun de un grătar şi 
mâine-dimineaţă, după un somn zdravăn, să găsesc urâţenia aia 
care păzeşte comoara. 

Toţi se holbară la el de parcă ar fi fost bolnav mintal... toţi, 
mai puţin Giordino. Prietenul său nu avea nevoie de un al treilea 
ochi pentru a şti că Pitt mirosise o pistă. 

— Ai figura unui creştin renăscut, comentă el. Care-i motivul? 

— Mai ţii minte când o echipă de cercetare NUMA a găsit 
vaporul cu zbaturi vechi de o sută cincizeci de ani care aparţinea 
flotei Republicii Texas? 

— İn 1987, nu? Vaporul se numea Zavala. 

— Exact. Mai ţii minte unde a fost găsit? 

— Sub o parcare din Galveston. 

— Te-ai prins? 

— Eu în nici un caz nu m-am prins, izbucni Shannon. Ce vrei să 
spui? 

— Cine trebuie să gătească în seara asta? se interesă Pitt, 
ignorând-o. 

Gunn ridică braţul: 

— E rândul meu. De ce? 

— Fiindcă după ce-o să ne bucurăm de o masă pe cinste şi de 
unul sau două cocteiluri, o să vă expun planul genial al lui Dirk. 

— Ce insulă ai ales? pufni ironic Shannon. Bali Ha'i sau 
Atlantida? 

— Nu există nici o insulă, replică misterios Pitt. Absolut nici 
una. Comoara care n-a existat, dar care există, se află pe uscat. 

x xk x 

După o oră şi jumătate, cu Giordino la timonă, feribotul 
inversă cursul şi roţile cu zbaturi îl propulsară spre nord, înapoi 
către San Felipe. Pe când Gunn, ajutat de Rodgers, pregătea cina 
în bucătăria navei, Loren îl căută pe Pitt şi-l găsi, în cele din 
urmă, instalat într-un şezlong în sala motoarelor, pălăvrăgind cu 
inginerul, în timp ce se bucura de sunetele, mirosurile şi 
mişcările giganticelor motoare din A/hambra. Avea expresia unui 
om de-a dreptul euforic. Loren se furişă încetişor în spatele său, 
purtând o sticluţă de tequila albă şi un pahar plin cu gheaţă. 

Gordo Padilla fuma chiştocul unei ţigări de foi şi ştergea cu o 
lavetă curată cadranele a două manometre de alamă pentru aer. 
Purta cizme de cowboy roase, tricou acoperit cu desene viu 
colorate de păsări tropicale şi pantaloni retezaţi la genunchi. 
Părul său des ca stuful sclipea de gel, iar ochii căprui de pe 
chipul rotund alergau peste motoare cu aceeaşi ardoare pe care 
ar fi dovedit-o dacă ar fi văzut trupul perfect al unui manechin în 
bikini. 

Despre majoritatea inginerilor din marină se crede că ar fi 
bărbaţi voinici şi exuberanţi, cu piepturi păroase şi braţe solide, 
acoperite de tatuaje pitoreşti. Padilla nu avea nici păr sârmos pe 
trup, nici tatuaje colorate, ci semăna mai degrabă cu o furnică 

târându-se pe uriaşele motoare cu balansier. Era atât de pirpiriu, 
încât greutatea şi înălţimea sa l-ar fi recomandat cu certitudine 
să fie selecționat ca jocheu. 

— Nevastă-mea, Rosa, vorbi el între două sorbituri de bere 
Tecate, crede că iubesc motoarele astea mai mult decât pe ea. l- 
am zis mereu că ele-s mai bune ca o amantă. Nu mă costă la fel 
de mult şi nici nu trebuie să mă furişez ca să mă întâlnesc cu ele. 

— Femeile n-au înţeles niciodată dragostea pe care un bărbat 
poate s-o aibă faţă de o maşină, încuviinţă Pitt. 

— Femeile nu pot simţi pasiune faţă de roţi dinţate şi pistoane 
unsuroase, comentă Loren, strecurându-şi mâna pe sub cămaşa 
lui havaiană, fiindcă obiectele astea nu le răspund cu aceeaşi 
iubire. 

— Frumoasă doamnă, replică Padilla, nu vă puteţi imagina ce 
satisfacţie simţim după ce am sedus un motor să funcţioneze lin. 

— Nu, râse Loren şi nici nu vreau să-mi imaginez. Ridică 
privirea spre cadrul uriaş în forma literei A care susţinea 
balansierele, apoi se uită la cilindrii imenşi, la condensatoarele 
de abur şi la cazane: Trebuie totuşi să recunosc că este un 
aparat impresionant. 

— „Aparat”? Pitt o cuprinse de talie şi o strânse uşor: Faţă de 
turbinele diesel moderne, motoarele cu balansier par antice, dar, 
dacă le examinezi tehnologiile de proiectare şi de fabricaţie în 
contextul epocii lor, sunt monumente ridicate în cinstea geniului 
strămoşilor noştri. 

Loren îi întinse sticluţa de tequila şi paharul cu gheaţă: 

— Ajunge cu aiurelile astea macho despre motoare vechi şi 
urât mirositoare. la-ţi doctoria! Cina va fi gata în zece minute. 

— N-ai pic de respect faţă de rafinamentele vieţii, comentă 
Pitt, frecându-şi nasul de mâna femeii. 

— Alege! Motoarele sau eu? 

El privi biela pistonului care ridica şi cobora balansierul: 

— Nu pot nega faptul că am o obsesie vizavi de mişcarea de 
du-te-vino a unui sistem bielă-manivelă, îi surâse insinuant, 
totuşi recunosc deschis că se pot spune multe şi despre aceeaşi 
mişcare pe o piele moale şi catifelată. 

— Asta chiar că este totuşi o consolare pentru toate femeile 
din lume! 

Jesus cobori pe scara de pe puntea auto şi-i vorbi în spaniolă 
lui Padilla. Acesta ascultă, încuviinţă din cap şi privi spre Pitt: 

— Jesus spune că de o jumătate de oră luminile unui avion s- 

au rotit deasupra feribotului. 

Pitt rămase o clipă uitându-se gânditor la imensul arbore cotit 
ce învârtea roţile cu zbaturi, apoi o strânse uşor pe Loren şi zise: 

— Un semn bun. 

— Un semn pentru ce? întrebă ea curioasă. 

— Este concurenţa, spuse bărbatul vesel. Au dat greş şi acum 
speră să ne urmărească pe noi spre filonul-mamă. In felul ăsta 
noi deţinem un avantaj. 

x xk x 

După o cină bogată pe una dintre cele treizeci de mese din 
secțiunea mare şi lipsită de pereți interiori rezervată pasagerilor, 
farfuriile şi tacâmurile fură strânse şi Pitt întinse o hartă nautică 
şi două hărţi geologice terestre. Incepu după aceea să 
vorbească, limpede şi precis, expunându-şi ideile atât de 
limpede, încât erau perfect inteligibile: 

— Peisajul nu mai este acelaşi. In ultimii aproape cinci sute de 
ani s-au petrecut modificări majore. 

Se opri şi alătură cele trei hărţi, astfel încât compuse o 
imagine aproape neîntreruptă a terenului din deşertul de pe 
ţărmul golfului spre nord, până aproape de Coachella Valley din 
California: 

— Cu mii de ani în urmă, Marea lui Cortez se întindea peste 
actualul Deşert Colorado şi Imperial Valley, până la nord de Lacul 
Salton. In decursul secolelor, fluviul Colorado a erodat şi a 
transportat cantităţi imense de aluviuni în mare, formând în cele 
din urmă o deltă şi astupându-i extremitatea nordică. 
Acumulările de aluviuni au lăsat în urmă o suprafaţă întinsă de 
apă, botezată ulterior Lacul Cahuilla după numele triburilor de 
indieni care-i populau țărmurile. 

Dacă veţi călători prin dealurile ce mărginesc acest bazin, veţi 
putea să zăriţi vechea linie de nivel a apei şi să găsiţi cochilii prin 
deşert. 

— Când a secat? întrebă Shannon. 

— Intre anii 1100 şi 1200 d.Hr. 

— Atunci de unde a apărut Lacul Salton? 

— In tentativa de a iriga deşertul, s-a construit un canal care 
să aducă apă din fluviul Colorado. În 1905, după o serie de ploi 
atipic de abundente, canalul s-a înnămolit şi apa a ieşit din el, 
revărsându-se în partea inferioară a bazinului deşertului. O 
operaţiune disperată de îndiguire a oprit revărsarea, totuşi nu 
înainte să fi curs suficient pentru a se forma Lacul Salton, a cărui 

suprafaţă se află la optzeci de metri sub nivelul mării. În ciuda 
desecărilor pentru irigaţii care i-au stabilizat mărimea actuală, va 
avea în final soarta Lacului Cahuilla. 

Gunn scoase o sticlă de brandy mexican: 

— O scurtă pauză pentru nişte spirtoase care să pună sângele 
în mişcare. Neavând boluri adecvate, turnă coniacul în pahare de 
plastic, după care îl ridică pe al său şi rosti: Să toastăm pentru 
succes! 

— l-auzi, i-auzi, comentă Giordino. Extraordinar felul în care o 
masă bună şi niţel coniac pot schimba atitudinea cuiva. 

— Cu toţii sperăm că Dirk a descoperit o nouă soluţie, zise 
Loren. 

— Interesant de văzut dacă are logică, rosti Shannon şi făcu 
un gest nerăbdător. S-auzim unde duce toată povestea asta. 

Pitt nu comentă, ci se aplecă deasupra hărților şi trase un arc 
de cerc peste deşert, folosind o carioca roşie. 

— Cam până aici se întindea Golful California la sfârşitul anului 
1400, înainte ca aluviunile aduse de fluviu să se extindă spre 
sud. 

— La mai puţin de un kilometru de graniţa actuală între 
Statele Unite şi Mexic, observă Rodgers. 

— O zonă acoperită în general de smârcuri şi de mlaştini, 
cunoscută drept Laguna Salada. 

— Cum se potriveşte regiunea asta mlăştinoasă în tabloul 
general? întrebă Gunn. 

Chipul lui Pitt radia ca al unui director executiv care se 
pregăteşte să le anunţe acţionarilor că vor beneficia de nişte 
dividende spectaculoase: 

— Insula pe care incaşii şi chachapoya au îngropat lanţul de 
aur al lui Huascar nu mai este o insulă. 

După aceea se aşeză şi sorbi din coniac, lăsându-i să priceapă 
sensul dezvăluirii sale. 

Parcă răspunzând la comanda unui nevăzut sergent de 
instrucţie, toţi se aplecară peste hărţi şi studiară semnele prin 
care bărbatul marcase vechea urmă a țărmului. Shannon zări un 
şarpe mic desenat de Pitt, care se încolăcea în jurul unei 
formaţiuni stâncoase înalte, situate la jumătatea distanţei dintre 
mlaştină şi dealurile de la baza munţilor Las Tinajas. 

— Ce înseamnă şarpele? 

— Un fel de „X marchează locul căutat”, răspunse Pitt. 

Gunn examină cu multă atenţie harta geologică: 

— Indici un pisc care, potrivit curbelor de nivel, are aproape 
cinci sute de metri înălţime. 

— Oare cum se numeşte? se întrebă Loren. 

— Cerro el Capirote, răspunse Pitt. Capi;rote este un fel de coif 
înalt şi ascuţit la vârf - ceva ce noi numeam „tichia prostului”. 

— Aşadar, spuse Rodgers, tu crezi că vârful acela înalt din 
mijlocul deşertului este locul comorii noastre? 

— Dacă veţi studia cu atenţie hărţile, veţi observa alte câteva 
cote nu foarte înalte, ale căror vârfuri ascuţite se ridică din 
deşert în vecinătatea mlaştinii. Toate se potrivesc cu descrierea 
locului căutat, dar eu sunt gata să pariez pe Cerro el Capirote. 

— Ce anume te face să fii atât de sigur? se miră Shannon. 

— M-am pus în locul incaşilor şi m-am gândit care ar fi locul 
cel mai bun pentru a ascunde ceea ce, pe atunci, era cea mai 
mare comoară din lume. Dacă aş fi fost generalul Naymlap, aş fi 
căutat insula cea mai impunătoare din extremitatea nordică a 
unei mări, cât mai departe posibil de detestaţii cuceritori 
spanioli. Cerro el Capirote era cam pe cât de departe putea el să 
ajungă la începutul anului 1500, iar înălţimea ei o făcea să fie 
impunătoare. 

Pe puntea pentru pasageri a feribotului optimismul era evident 
în creştere. O nouă speranţă fusese insuflată unui proiect care se 
apropiase la un fir de păr de a fi abandonat ca eşec. Increderea 
de nezdruncinat a lui Pitt îi molipsise pe toţi. Până şi Shannon îşi 
bea coniacul şi surâdea cu toţi dinţii, ca o damă de companie 
dintr-un saloon din Dodge City. Parcă toate îndoielile fuseseră 
aruncate peste bord. Brusc, tuturor li se părea perfect firesc să 
găsească demonul cocoţat pe piscul lui Cerro el Capirote. 

Dacă ar fi avut cel mai mic indiciu că Pitt nutrea rezerve, 
petrecerea s-ar fi stins instantaneu. Bărbatul avea certitudinea 
concluziilor sale, totuşi era prea pragmatic pentru a nu păstra şi 
câteva mici îndoieli. 

In plus, exista un revers întunecat al monedei. El şi Giordino 
nu amintiseră că-l identificaseră pe asasinul lui Doc Miller ca fiind 
unul dintre căutătorii rivali. Amândoi ştiau, fără s-o spună, că 
familia Zolar, So/pemachaco sau ce altă poreclă purta în această 
parte a lumii, nu avea habar că Pitt dedusese loc comorii. 

Pitt începu să şi-l reamintească pe Tupac Amaru, cu ochii săi 
reci şi fără viaţă şi înţelese că vânătoarea urma să devină urâtă, 
ba chiar de-a dreptul abjectă. 

Suiră cu Alhambra la nord de Punta San Felipe şi opriră atunci 
când roţile cu zbaturi ale vaporului ridicară un nor de mâl roşu. 
La câţiva kilometri în faţă se deschidea gura Fluviului Colorado, 
largă şi puţin adâncă. De o parte şi de alta a apei întunecate şi 
sărate se întindeau limbi de pământ noroios aride, complet 
lipsite de vegetaţie. Puţine planete din Univers ar fi putut arăta 
atât de moarte şi devastate. 

Pitt privi peisajul mohorât prin parbrizul elicopterului, în timp 
ce-şi regla centurile de siguranţă. Shannon se instalase în 
scaunul copilotului, iar Giordino şi Rodgers ocupau scaunele 
pentru pasageri din spatele cabinei. Pitt flutură din mână spre 
Gunn, care-i răspunse cu două degete desfăcute în semnul V al 
victoriei, iar Loren îi suflă o sărutare din palmă. 

Mâinile pilotului dansară peste tijele de comandă, iar rotoarele 
se învârtiră, mărindu-şi viteza, până ce întregul fuzelaj vibră. 
Apoi Alhambra rămase sub ei şi Pitt purtă elicopterul în lateral 
deasupra apei, aidoma unei frunze suflate de vânt. După ce se 
depărtă în siguranţă de feribot, împinse uşor înainte tija pasului 
ciclic şi aparatul începu să urce în diagonală pe un curs spre 
nord. La altitudinea de cinci sute de metri, Pitt reglă comenzile şi 
repuse elicopterul pe curs orizontal. 

Zbură peste apele maro-gălbui din nordul golfului timp de 
zece minute, înainte de a trece deasupra mlaştinilor din Laguna 
Salada. O regiune întinsă a şesului fusese inundată de ploile 
recente şi ramurile moarte de mesquite se ridicau din apa foarte 
sărată ca nişte braţe scheletice care implorau salvarea. 

Mocirla gigantică rămase în scurt timp în urmă, când Pitt viră 
elicopterul peste dunele de nisip ce porneau de la munţii din 
marginea Lagunei Salada. Acum peisajul căpătase caracteristici 
selenare şi nuanţe de maro-spălăcit, având mai multă substanţă 
decât culoare. Relieful neregulat şi stâncos părea ameninţător - 
superb de admirat din văzduh, dar ucigaş pentru cei care s-ar fi 
străduit să-i supravieţuiască ororii în arşiţa nemiloasă a verii. 

— Uite o şosea asfaltată, anunţă Shannon arătând în jos. 

— Autostrada 5, încuviinţă Pitt. Face legătura între San Felipe 
şi Mexicali. 

— Zona asta face parte din Deşertul Colorado? întrebă 

Rodgers. 

— Pustiul din nordul frontierei poartă numele acesta din cauza 
Fluviului Colorado, dar în realitate face parte din Deşertul 
Sonoran. 

— Nu-i un ţinut foarte ospitalier. Nu mi-ar plăcea să merg pe 
jos pe aici. 

— Cei care nu înţeleg deşertul mor în el, reflectă Pitt cu glas 
tare. Cei care-l respectă îl găsesc irezistibil pentru a trăi. 

— Chiar locuieşte cineva aici? se încruntă Shannon, surprinsă. 

— In majoritate indieni, răspunse Pitt. Sonoran este, poate, cel 
mai frumos dintre toate deşerturile din lume, chiar dacă locuitorii 
din centrul Mexicului îl consideră un lanţ de munţi joşi de felul 
Munţilor Ozark din Statele Unite. 

Giordino se aplecă pe un geam lateral pentru a vedea mai 
bine, apoi ridică binoclul să privească în depărtare. Il bătu pe 
umăr pe Pitt: 

— Ne apropiem de locul tău favorit. 

Pitt încuviinţă din cap, efectuă o uşoară modificare de curs şi 
examină muntele solitar ce se ridica drept înainte. Cerro el 
Capirote avea o denumire potrivită. Deşi forma sa nu era tocmai 
conică, există o oarecare asemănare cu o tichie cu vârf turtit. 

— Cred că pot distinge pe pisc un animal sculptat, anunţă 
Giordino. 

— O să cobor şi o să staţionez deasupra lui. 

Opri viteza de înaintare şi viră în jurul vârfului muntelui, după 
care se apropie şi-l ocoli precaut, atent la orice curenţi 
descendenţi bruşti. In cele din urmă, staţionă în văzduh aproape 
drept în faţa efigiei groteşti din piatră. Cu botul căscat, părea că 
se holbează la ei cu expresia feroce a unui maidanez flămând. 

— Veniţi aici, oameni buni, îşi drese glasul Pitt ca un crainic la 
bâlci, să vedeţi uluitorul demon al lumii subterane, care face 
cărţile cu nasul şi le-mparte cu degetele de la picioare! 

— Există! strigă Shannon, îmbujorată de emoție, ca toţi 
ceilalţi. Există cu adevărat! 

— Parc-ar fi un gargui ros de vreme, comentă Giordino, 
stăpânindu-şi bine emoția. 

— Trebuie să aterizezi, îi ceru Rodgers, ca să ne putem uita 
mai îndeaproape. 

— In jurul statuii sunt prea multe stânci înalte, zise Pitt. Am 
nevoie de un petic plat pentru a cobori. 

— Cam la patruzeci de metri dincolo de demon am văzut un 

loc micuţ fără bolovani, rosti Giordino arătând prin parbriz peste 
umărul lui. 

Pitt încuviinţă şi viră în jurul statuii înalte, astfel încât să se 
apropie de ea cu vântul suflându-i din faţă. Reduse viteza şi trase 
spre el tija de comandă a pasului ciclic. Elicopterul turcoaz 
staţionă o clipă, apoi înaintă şi ateriză pe unica porţiune plată de 
pe vârful de piatră al lui Cerro el Capirote. 

Giordino cobori primul cu nişte cabluri de ancorare, pe care le 
ataşă de elicopter şi le înfăşură în jurul unor proeminențe 
stâncoase. După ce termină operaţia, trecu în faţa carlingii şi 
făcu un semn scurt cu muchia palmei în dreptul beregatei. Pitt 
opri motorul şi palele rotorului încetiniră, curbându-se în jos. 

Rodgers sări din aparat şi întinse mâna spre Shannon. De cum 
ajunse jos, femeia porni imediat în fugă peste terenul neregulat, 
spre efigia de piatră. Pitt cobori ultimul, dar nu-i urmă pe ceilalţi. 
Ridică binoclul la ochi cu un gest nepăsător şi examină cerul în 
direcţia sunetului slab al unui motor. Hidroavionul se distingea 
doar ca un punctuleţ argintiu pe bolta azurie. Pilotul păstrase 
altitudinea de 2 000 de metri, în tentativa de a rămâne nevăzut, 
dar Pitt nu se lăsase păcălit. Intuiţia îi spunea că fusese urmărit 
din clipa în care decolase de pe A/hambra, iar acum, când îşi 
zărise inamicul, bănuielile i se confirmară. 

Mai întârzie o clipă înainte de a li se alătura celorlalţi, deja 
aflaţi în jurul fiarei de piatră; păşi pe marginea peretelui abrupt şi 
privi în jos, mulţumit că nu trebuiseră să-l escaladeze. Panorama 
neîntreruptă a deşertului îţi tăia răsuflarea. Soarele de octombrie 
tivea rocile şi nisipul în culori vii care deveneau maro-gălbui în 
timpul verilor fierbinţi. Apele golfului scânteiau spre sud şi 
lanţurile muntoase de ambele părţi ale mlaştinilor din Laguna 
Salada se ridicau maiestuos prin pâcla uşoară. 

Se simţea extrem de satisfăcut. Făcuse o deducție excelentă, 
într-adevăr, Naymlap alesese un loc impunător pentru a ascunde 
comoara. 

Când se apropie în sfârşit de statuia uriaşă, Shannon făcea 
măsurători detaliate ale trupului jaguarului, în timp ce Rodgers 
nu mai contenea cu fotografiatul. Giordino era preocupat să 
caute în jurul piedestalului urme ale intrării în tunelul ce cobora 
în munte. 

— Are pedigriul corespunzător? întrebă Pitt. 

— İn mod clar vădeşte influenţe chachapoya, răspunse 
Shannon, îmbujorată de înflăcărare. Un exemplu extraordinar al 

artei lor! Se retrase un pas, parcă admirând un tablou dintr-o 
galerie de artă: Vezi cum sunt duplicate cu exactitate desenele 
de pe solzi? Corespund perfect cu cele de pe animalele sculptate 
din Pueblo de los Muertos. 

— Este aceeaşi tehnică? 

— Aproape identică. 

— Atunci poate că aici a lucrat acelaşi sculptor. 

— Este o posibilitate. Ridică mâna cât putu de sus şi mângâie 
partea inferioară a gâtului acoperit cu solzi al şarpelui: Nu era 
neobişnuit ca incaşii să recruteze cioplitori în piatră dintre 
chachapoya. 

— Trebuie să fi avut un simţ al umorului tare ciudat, pentru a 
crea un zeu a cărui privire poate acri laptele. 

— Legenda este neclară, dar ar fi vorba despre un condor care 
a depus un ou ce a fost înghiţit şi apoi regurgitat de un jaguar. 
Din oul acela vomitat a ieşit un şarpe, care a alunecat în mare, 
unde i-au crescut solzi de peşte. Restul legendei afirmă că, 
deoarece fiara era atât de hidoasă şi ocolită de ceilalţi zei care se 
desfătau la soare, trăia în subteran unde, în cele din urmă, a 
devenit străjerul morţilor. 

— Pare a fi prima versiune a poveştii răţuştei celei urâte. 

— Este hidos, declară solemn Shannon, totuşi nu pot să nu 
simt o tristeţe profundă pentru el. Nu ştiu dacă pot să-mi explic 
limpede senzațiile, dar am impresia că piatra are viaţă proprie. 

— Inţeleg... şi eu simt ceva mai mult decât piatră rece. Pitt 
examină aripa care se rupsese de trup şi se sfărâmase în bucăţi 
şi spuse: Bietul de el, se pare c-a dat de timpuri grele. 

Shannon încuviinţă trist, arătând spre graffiti şi urme de 
gloanţe: 

— Din păcate, arheologii locali nu şi-au dat seama că demonul 
este o remarcabilă operă de artă creată de două culturi care au 
înflorit la mii de kilometri de aici... 

Pitt o întrerupse, ridicând brusc un braţ şi cerând tăcere: 

— Ai auzit ceva... un sunet asemănător unui plânset? 

Femeia ciuli urechile, ascultă, apoi scutură din cap: 

— Nu aud decât ţăcănitul şi bâzâitul mecanismului de derulare 
al aparatului lui Miles. 

Sunetul straniu pe care Pitt avusese impresia că-l auzise 
dispăruse. Bărbatul zâmbi: 

— Probabil că a fost vântul. 

— Sau cei pe care-i păzeşte Demonio del Muertos. 

— Crezusem că el le garanta odihna în pace eternă. 

Shannon surâse: 

— Cunoaştem foarte puţine despre riturile religioase incaşe şi 
chachapoya. Poate că amicul de piatră de aici n-a fost chiar atât 
de binevoitor pe cât presupunem noi. 

Pitt îi lăsă pe Shannon şi pe Miles să-şi facă treaba şi se 
apropie de Giordino, care ciocănea piatra din jurul piedestalului 
fiarei cu un târnăcop de miner. 

— Vezi vreo urmă de tunel? se interesă el. 

— Doar dacă nu cumva anticii cunoscuseră o metodă pentru 
topirea rocilor, răspunse Giordino. Garguiul este cioplit dintr-o 
stâncă imensă de granit care formează nucleul muntelui şi în 
jurul bazei statuii nu pot găsi nici măcar o fisură. Dacă există 
vreun tunel, trebuie să fie altundeva pe munte. 

Pitt îşi aplecă uşor capul, ascultând: 

— lar l-am auzit... 

— Te referi la tânguitul acela ca de iele? 

— L-ai auzit şi tu? întrebă Pitt, surprins. 

— M-am gândit că-i vântul suflând printre bolovani. 

— Nu-i nici pic de adiere. 

O expresie curioasă apăru pe chipul lui Giordino, care-şi umezi 
degetul arătător şi testă aerul: 

— Ai dreptate. Nici o boare. 

— Nu-i un sunet continuu. L-am auzit doar la răstimpuri. 

— Am observat şi eu asta. Se aude ca o respiraţie şuierată 
pentru vreo zece secunde, apoi dispare aproape un minut. 

Pitt încuviinţă, încântat: 

— Nu cumva descriem răsuflătoarea unei caverne? 

— la să vedem dacă o putem găsi! sugeră imediat Giordino. 

— Ar fi şi mai bine dacă ar veni ea la noi. 

Pitt găsi un bolovan pe care putea sta comod şi se aşeză pe el. 
Fără grabă, îşi şterse o pată de pe una din lentilele ochelarilor de 
soare, îşi tamponă transpiraţia de pe frunte cu basmaua care-i 
atârna din buzunar, apoi îşi făcu palmele pâlnie în dreptul 
urechilor şi începu să-şi rotească lent capul, ca o antenă radar. 

Tânguitul bizar apărea şi dispărea cu regularitate de 
ceasornic. Pitt aşteptă până auzi trei serii de sunete, după care îi 
făcu semn lui Giordino să înainteze pe latura nordică a piscului. 
Nu era necesară nici o replică şi nu schimbară nici un cuvânt. 
Erau prieteni apropiaţi din copilărie şi relaţia continuase în anii în 
care activaseră împreună în Air Force. Cu doisprezece ani în 

urmă, când Pitt se alăturase organizaţiei NUMA la solicitarea 
amiralului Sandecker, Giordino îl însoţise. In decursul timpului 
învăţaseră să comunice între ei fără discuţii inutile. 

Giordino cobori cam douăzeci de metri pe o pantă abruptă, 
înainte de a se opri. Ascultă fără să se mişte, aşteptând 
următorul semn de la Pitt. Plânsetul tânguit i se părea mai sonor 
decât prietenului său, dar ştia că reverbera din stânci, 
distorsionându-se. Nu ezită atunci când Pitt îl îndemnă să se 
îndepărteze de locul unde răsuna cel mai tare, indicând o zonă în 
care versantul cobora brusc într-un horn îngust şi adânc de vreo 
zece metri. 

ltalianul tocmai se întinsese pe burtă şi examina o modalitate 
de coborâre, când Pitt se apropie, se ghemui lângă el şi îşi 
întinse o mână cu palma în jos. 

Tânguitul se auzi iarăşi şi Pitt aprobă din cap, cu buzele 
schiţând un surâs încordat: 

— Simt un curent. Ceva din adâncul muntelui determină 
evacuarea aerului printr-o răsuflătoare. 

— Mă duc să aduc funia şi lanterna din elicopter, rosti Giordino 
ridicându-se şi pornind în fugă spre aparatul de zbor. 

Reveni după două minute, însoţit de Shannon şi Miles: 

— Al spune c-ai găsit o intrare în munte, spuse femeia cu ochii 
scânteind de nerăbdare. 

Pitt încuviinţă din cap: 

— Vom afla în scurt timp. 

Giordino legă un capăt al funiei de nailon în jurul unui bolovan 
mare: 

— Cine face onorurile? 

— Dăm cu banul, răspunse Pitt. 

— Cap! 

Pitt aruncă o monedă de un sfert de dolar şi o urmări rotindu- 
se prin aer şi aterizând cu un zăngănit pe o mică suprafaţă 
netedă dintre doi bolovani masivi. 

— Pajură - ai pierdut! 

Giordino ridică din umeri fără să se plângă, înnodă un laţ şi-l 
trecu peste umerii celuilalt, prinzându-l sub subsuori: 

— N-are rost să mă ameţeşti cu şmecherii din alpinism. Eu o 
să te cobor şi tot eu o să te trag sus. 

Pitt recunoştea că prietenul său avea mai multă forţă decât el. 
Giordino era scund, dar umerii îi erau la fel de laţi ca ai oricărui 
bărbat şi braţele musculoase puteau rivaliza oricând cu ale unui 

luptător profesionist. Oricine ar fi încercat să se lupte cu 
Giordino, inclusiv deținători de centură neagră în karate, s-ar fi 
simţit prins în mecanismul implacabil al unei maşini. 

— Vezi să nu-ţi ardă funia palmele, îl avertiză Pitt. 

— Vezi să nu-ţi rupi tu vreun picior, că te las în seama 
garguiului, replică Giordino, întinzându-i lanterna. 

După acea slăbi încet funia, coborându-l între pereţii hornului 
îngust. Când picioarele îi atinseră fundul, Pitt ridică ochii şi 
spuse: 

— Gata, am ajuns. 

— Ce se vede? 

— O fisură îngustă în peretele de stâncă, atât cât să mă pot 
strecura prin ea. li dau drumul. 

— Nu-ţi scoate funia! Imediat după intrare poate fi vreo 
crevasă. 

Pitt se întinse pe burtă şi se împinse prin crăpătură. Pe vreo 
trei metri era extrem de strâmtă, pentru ca după aceea să se 
lărgească într-atât, încât se putu ridica în picioare. Aprinse 
lanterna şi-i plimbă raza pe pereţi. Se afla în capul unui tunel 
care părea să coboare în măruntaiele muntelui. Podeaua de 
stâncă pe care păşea era netedă, cu trepte săpate la fiecare 
câţiva paşi. 

Un val de aer umed şi rece îl lovi din faţă ca răsuflarea unui 
gigant. Pitt îşi trecu vârfurile degetelor peste pereţii de piatră şi 
simţi picături de apă. Impins de curiozitate, înaintă prin tunel 
până ce funia se întinse la maximum şi nu putu să se aventureze 
mai departe. Proiectă lumina lanternei drept înainte în beznă. De 
spaimă simţi că-l trec fiori reci, când o pereche de ochi scânteie 
în depărtare. 

Pe un piedestal de rocă neagră, aparent cioplit de aceeaşi 
mână ca şi demonul de pe pisc, se ridica alt Demonio del 
Muertos, mai mic, care privea furios spre intrarea tunelului. Era 
incrustat cu turcoaze, avea colții din cuarţ lustruit şi nestemate 
roşii în loc de ochi. 

Pitt se gândi cu toată seriozitatea să-şi scoată laţul de pe trup 
şi să continue explorarea neancorat, totuşi n-ar fi fost corect faţă 
de ceilalţi. Toţi trebuiau să participe la descoperirea sălii comorii. 
Fără chef, se întoarse la fisura din stâncă şi se strecură înapoi, 
revenind la lumina zilei. 

Când Giordino îl ajută să se ridice peste marginea hornului, 
Shannon şi Rodgers aşteptau tăcuţi şi curioşi. 

— Ce ai văzut? izbucni Shannon, nereuşind să-şi mai reţină 
curiozitatea. Zi-ne ce-ai găsit? 

Pitt o privi o clipă, apoi rânji larg, bine dispus: 

— Intrarea spre comoară este păzită de alt demon, dar altfel 
drumul pare liber. 

Toţi începură să răcnească, îmbătaţi de succes. Shannon şi 
Rodgers se îmbrăţişară şi se sărutară. Giordino îl pocni cu atâta 
putere pe Pitt pe spinare, încât îl făcu să-şi muşte limba. 
Curiozitatea îi rodea şi se aplecară peste marginea hornului, 
uitându-se spre deschiderea micuță ce ducea în munte. Nici unul 
nu vedea tunelul negru care tot cobora, ci toţi priveau prin piatră 
ca şi cum ar fi fost transparentă şi ar fi putut zări comoara 
dinăuntru. 

Cel puţin asta credeau ei că văd. Nu însă şi Pitt. Ochii săi 
cercetau cerul. O presimţire, intuiţia sau pur şi simplu superstiţia 
îl făcu să-şi imagineze brusc cum hidroavionul care-i urmărise 
până la demon ataca A/hambra. Pentru o clipă imaginea fu atât 
de clară, de parcă ar fi fost proiectată pe ecranul unui televizor. 
Nu era deloc plăcută. 

Shannon observă că Pitt amuţise, cu faţa adâncită în gânduri: 

— Ce s-a-ntâmplat? Arăţi de parcă ţi-ai fi pierdut prietena cea 
mai bună... 

— Poate c-am şi pierdut-o, mormăi Pitt înnegurat. Este perfect 
posibil. 

Giordino reveni la elicopter şi aduse alt colac de funie, a doua 
lanternă şi un felinar de tip Coleman. Işi trecu funia pe umăr, îi 
dădu lanterna lui Shannon, iar felinarul i-l înmână lui Rodgers 
împreună cu o cutie de chibrituri. 

— Rezervorul este plin, aşa că ar trebui să avem lumină 
pentru minimum trei ore. 

Shannon luă lanterna cu un aer indiferent: 

— Cred c-ar fi mai bine s-o iau eu înainte. 

Giordino ridică din umeri: 

— Din partea mea, n-ai decât. Principalul este să nu declanşez 
eu capcanele incaşe de pe drumul spre peştera pieirii. 

— Este un gând foarte încurajator, se schimbă la faţă 
Shannon. 

— Al se uită în neştire la filmele cu Indiana Jones, râse Pitt. 

— Continuă tu să mă necăjeşti, mormăi trist Giordino şi într-o 
bună zi vei regreta! 

— Sper că nu prea curând. 

— Cât de largă este deschiderea? se interesă Rodgers. 

— Este posibil ca Shannon să poată trece mergând în patru 
labe, dar noi, băieţii, va trebui să ne târâm pe burtă. 

Femeia privi peste margine, spre fundul hornului: 

— Nu se poate ca incaşii şi chachapoya să fi ridicat tone de 
aur pe stâncile abrupte şi apoi să le fi coborât printr-o gaură de 
şoareci. Probabil că au găsit un tunel mai larg, undeva la baza 
muntelui, deasupra vechii linii a apei. 

— Am putea pierde ani buni, căutându-l, clătină din cap 
Rodgers. Cred că-i îngropat sub alunecările de teren şi eroziunea 
din ultimii cinci sute de ani. 

— Eu fac prinsoare că incaşii au provocat o surpare ca să-l 
astupe, sugeră Pitt. 

Shannon nu intenţiona să le permită bărbaţilor să coboare 
primii. Târâtul şi strecuratul prin unghere întunecoase erau 
specialitatea ei. Nu mai pierdu timpul, ci lunecă pe funie, lin, ca 
şi cum ar fi exersat de două ori pe zi şi pătrunse prin deschiderea 
îngustă din stâncă. O urmă Rodgers, apoi Giordino, iar Pitt veni 
ultimul. 

ltalianul se întoarse spre prietenul său: 

— Dacă se va surpa, tu o să sapi să mă scoţi. 

— Nu înainte de a suna la Urgenţe. 

Shannon şi Rodgers coborâseră pe treptele din piatră şi 
examinau al doilea Demonio del Muertos, când Pitt şi Giordino îi 
ajunseră din urmă. 

Shannon cerceta foarte îndeaproape desenele de pe solzii de 
peşte: 

— Imaginile de pe sculptura aceasta sunt mult mai bine 
conservate decât cele de pe primul demon. 

— Le poţi descifra? întrebă Rodgers. 

— Doar dacă aş beneficia de mai mult timp. Se pare că au fost 
cioplite în grabă. 

Rodgers se uită la colții ameninţători din fălcile capului de 
şarpe: 

— Nu mă surprinde că anticii erau înspăimântați de lumea 
subterană. Fiara asta-i suficient de hidoasă ca să te scapi pe tine. 
Vedeţi cum ochii par să ne urmărească mişcările? 

— Este îndeajuns să te trezească din beţie, comentă Giordino. 

Shannon îndepărtă praful din jurul ochilor din pietre preţioase 
roşii. 

— Topaze burgunde, comentă ea. Extrase probabil din estul 
Anzilor, din regiunea Amazonului. 

Rodgers puse jos felinarul Coleman, deschise supapa de 
combustibil şi apropie de duză un chibrit aprins. Felinarul scăldă 
tunelul într-o lumină puternică, pe o rază de zece metri. După 
aceea fotograful îl ridică, pentru a inspecta statuia. 

— De ce există un al doilea demon? se miră el cu glas tare, 
fascinat de faptul că fiara excelent conservată părea sculptată cu 
o zi în urmă. 

Pitt mângâie uşor şarpele pe cap: 

— Ca asigurare în cazul în care intruşii trec de primul. 

Shannon umezi cu salivă un colţ al batistei şi curăţă de praf 
topazele ochilor: 

— Uluitor este faptul că atât de multe culturi antice, separate 
geografic şi fără contacte, prezintă aceleaşi mituri. De exemplu, 
în legendele Indiei, cobrele erau considerate străjeri semidivini ai 
unui regat subpământean plin cu bogății uimitoare. 

— Nu văd nimic neobişnuit în asta, zise Giordino. Nouăzeci şi 
opt la sută din oameni sunt îngroziţi de şerpi. 

Incheiară examinarea succintă a relicvei remarcabile şi îşi 
continuară drumul prin tunel. Aerul umed care se ridica din 

adânc îi făcea să transpire abundent. În ciuda umidității trebuiau 
să fie atenţi să nu calce prea apăsat, deoarece paşii înălţau 
norişori de praf înecăcios. 

— Au avut nevoie de ani buni ca să sape tunelul ăsta, observă 
Rodgers. 

Pitt se ridică pe vârfuri şi trecu degetele peste plafonul de 
calcar: 

— Mă îndoiesc că l-au săpat pornind de la zero. Probabil că au 
lărgit o fisură deja existentă. Indiferent cine au fost, nu erau 
scunzi. 

— De ce crezi asta? 

— Din cauza plafonului. Nu trebuie să ne aplecăm. Este cu cel 
puţin treizeci de centimetri deasupra capetelor noastre. 

Rodgers indică o placă de dimensiuni mari aşezată înclinat 
într-o nişă din perete: 

— Este a treia pe care am văzut-o de când am intrat. Oare ce 
rost avea? 

Shannon şterse stratul de colb vechi de secole şi-şi văzu 
imaginea pe o suprafaţă strălucitoare. 

— Sunt reflectoare din argint perfect lustruit, explică ea. 
Acelaşi sistem îl foloseau şi egiptenii antici pentru a-şi ilumina 
galeriile din piramide. Razele soarelui atingeau primul reflector 
de la intrare şi apoi se transmiteau de la un reflector la 
următorul, iluminând sălile fără să lase fumul şi funinginea 
specifice opaiţelor. 

— Mă-ntreb dacă ştiau că deschideau drumul tehnologiilor 
ecologice? mormăi Pitt. 

Ecourile paşilor li se auzeau atât în faţă cât şi în spate, aidoma 
vălurelelor concentrice de pe un iaz. Conştiinţa faptului că 
pătrundeau chiar în inima muntelui le stârnea o senzaţie stranie, 
de claustrofobie. Aerul stătut devenise acum atât de dens şi 
încărcat cu umiditate, încât le umezise praful de pe haine. După 
ce parcurseră cincizeci de metri, intrară într-o grotă cu o galerie 
laterală lungă. 

Practic, era o catacombă ca un fagure, cu cripte scobite în 
pereţi, în care se aflau mumiile a douăzeci de bărbaţi, înveliţi 
strâns în mantii de lână cu broderii superbe. Erau străjerii care 
păzeau cu credinţă comoara, chiar şi după moarte, aşteptând 
întoarcerea compatrioţilor lor dintr-un imperiu care nu mai exista 
de mult. 

— Indivizii ăştia erau uriaşi, observă Pitt. Cred că aveau 

aproape doi metri şi zece. 

— Păcat că nu mai există şi acum, ca să joace în NBA, mormăi 
Giordino. 

Shannon examină amănunţit desenele de pe mantii: 

— Legendele afirmă despre chachapoya că erau de înălţimea 
copacilor. 

Pitt cercetă atent galeria şi apoi anunţă: 

— Lipseşte unul. 

— Cine? îl privi Rodgers întrebător. 

— Ultimul supraviețuitor - cel care s-a îngrijit de 
înmormântarea paznicilor care au murit înaintea lui. 

Dincolo de galeria criptelor, urma o sală largă pe care 
Shannon o identifică imediat ca fiind locuinţa paznicilor. Din 
pardoseala de stâncă se ridica o masă rotundă din piatră, 
înconjurată de o banchetă. Oasele unei păsări mari rămăseseră 
pe o tavă de argint, aşezată pe suprafaţa lustruită a mesei, 
alături de vase din ceramică pentru băut. In pereţi fuseseră 
săpate culcuşuri, iar în mijlocul unora se aflau pături de lână 
frumos împăturite. Rodgers întrezări o scânteiere pe pardoseală. 
Se aplecă, ridică obiectul şi-l examină la lumina felinarului. 

— Ce este? întrebă Shannon. 

— Un inel de aur masiv, simplu, fără nimic gravat pe el. 

— Un semn încurajator, comentă Pitt. Probabil că ne apropiem 
de cripta principală. 

Shannon respira acum scurt şi întretăiat, pe măsură ce îi 
creştea nerăbdarea. Se grăbi, luând-o înaintea bărbaţilor şi trecu 
pe sub arcada din capătul opus al locuinţei paznicilor, care dădea 
într-un tunel strâmt cu plafon boltit, similar interiorului unei 
cisterne, prin care nu aveau loc doi oameni unul lângă celălalt. 
Coridorul acela părea să şerpuiască la nesfârşit prin munte. 

— Cât de departe credeţi c-am ajuns? întrebă Giordino. 

— judecând după picioarele mele, răspunse Shannon brusc 
obosită, aş zice că am mers zece kilometri. 

Pitt îşi numărase paşii din momentul în care părăsise 
catacomba criptelor. 

— Piscul Cerro el Capirote, zise el, se ridică la numai cinci sute 
de metri deasupra nivelului mării. Presupun că am ajuns la 
nivelul deşertului şi că am coborât douăzeci-treizeci de metri sub 
sol. 

— Drace! icni femeia. Mi-a căzut ceva pe obraz. 

— Şi mie, spuse Giordino cu un dezgust evident. Cred c-am 

fost onoraţi cu vomă de lilieci. 

— Fiţi fericiţi că n-au fost vampiri, chicoti Pitt. 

După alte zece minute de coborâre prin tunel, Shannon se opri 
subit şi ridică un braţ. 

— Ascultaţi! şopti ea. Se aude ceva... 

— Parcă ar fi lăsat cineva un robinet deschis, comentă 
Giordino. 

— Este un torent sau un râu, rosti încetişor Pitt, amintindu-şi 
cuvintele bătrânului barman-bucătar. 

Cu cât ce se apropiau, sunetul apei curgătoare sporea, 
reverberând în spaţiul închis. Aerul se răcorise considerabil şi 
avea un iz proaspăt, mai puţin sufocant. Exploratorii se grăbiră, 
sperând că fiecare cot al tunelului va fi ultimul. Apoi pereţii se 
îndepărtară şi ei pătrunseră într-un spaţiu de dimensiunile unei 
catedrale vaste, care dovedea că muntele era incredibil de scobit 
în interior. 

Shannon scoase un țipăt asurzitor, ce răsună parcă amplificat 
de difuzoarele uriaşe ale unui concert de muzică rock şi se prinse 
cu disperare de Pitt, care era cel mai aproape de ea. 

Giordino, un individ greu de speriat, arăta ca şi cum ar fi văzut 
o stafie. 

Rodgers rămase încremenit, cu braţul în care ţinea felinarul 
Coleman întins şi nemişcat aidoma unui suport din fier. 

— Doamne Dumnezeule, icni el, în cele din urmă, hipnotizat 
de apariţia spectrală ce se ridica înaintea lor, sclipind sub razele 
puternice de lumină. Ce-i asta? 

Inima lui Pitt îi trimisese instantaneu cinci litri de adrenalină 
prin tot corpul, totuşi bărbatul rămase calm şi examină forma 
care se ridica deasupra lor ca o monstruozitate desprinsă dintr- 
un film SF de groază. 

Spectrul gigant era într-adevăr înfiorător. Complet vertical, cu 
dinţii rânjiţi şi găvanele ochilor larg holbate, era mult mai înalt 
decât exploratorii; Pitt aprecie că oroarea aceea îl întrecea cu cel 
puţin un cap. Ridicat mult deasupra unui umăr, parcă 
pregătindu-se să zdrobească ţeasta unui intrus, un braţ 
descărnat ţinea o măciucă de luptă împodobită, care avea o 
muchie dinţată. Lumina felinarului se reflecta din silueta 
amenințătoare ce părea încastrată în chihlimbar gălbui sau 
răşină sintetică. Apoi Pitt îşi dădu seama despre ce era vorba. 

Ultimul străjer al comorii lui Huascar se transformase într-o... 
stalagmită. 

— Cum a ajuns aşa? întrebă Rodgers, surprins. 

Pitt indică plafonul sălii: 

— Apa care picură din calcar a eliberat bioxid de carbon, care 
l-a împroşcat şi finalmente l-a acoperit cu un înveliş gros din 
cristale de calcit. În timp, a fost încastrat ca un scorpion dintr-un 
prespapier de răşină acrilică, pe care-l poţi cumpăra din orice 
magazin cu obiecte de artizanat ieftine. 

— Totuşi, cum a putut să moară şi să rămână în poziţie 
verticală? întrebă Shannon, revenindu-şi din spaima iniţială. 

Pitt îşi trecu uşor palma peste mantia cristalizată: 

— Nu vom afla asta niciodată, decât dacă-l scoatem din racla 
lui transparentă. Poate că vi se pare incredibil, dar bănuiesc că, 
ştiind că moare şi-a construit un suport care să-l susţină în 
poziţia asta, cu braţul ridicat, după care s-a sinucis, înghițind 
probabil otravă. 

— Indivizii ăştia îşi luau slujba foarte în serios, mormăi 
Giordino. 

Ca atrasă de o forţă misterioasă, Shannon se apropie la numai 
câţiva centimetri de hidoşenia uluitoare şi sfredeli cu privirea 
chipul distorsionat dinapoia cristalelor: 

— Inălţimea... părul blond... Era un chachapoya, unul dintre 
Oamenii Norilor. 

— A murit tare departe de casă, comentă Pitt, apoi îşi consultă 
ceasul. Mai avem două ore şi jumătate înainte să se termine 
benzina felinarului. Ar fi bine să-i dăm drumul mai departe. 

Deşi aparent imposibil, grota imensă se extindea atât de mult, 
încât razele de lumină abia mai dezvăluiau uriaşul plafon boltit, 
mult mai vast decât oricare altul conceput ori construit de mâna 
omului. Stalactite gigantice coborau de sus şi se uneau cu 
stalagmitele care se ridicau din sol, contopindu-se în coloane 
imense. Unele stalagmite se înălţaseră sub forme de animale 
stranii ce păreau încremenite într-un peisaj extraterestru, iar din 
pereţi scânteiau cristale aidoma unor dinţi sclipitori. Frumuseţea 
copleşitoare şi grandoarea formațiunilor calcaroase care licăreau 
şi scăpărau sub razele lanternelor lăsau impresia că se aflau în 
mijlocul unui spectacol de lumini laser. 

Apoi coloanele de calcar dispărură treptat şi peştera se 
termină pe malul unui râu lat de treizeci de metri. In lumina 
felinarului, apele negre şi amenințătoare păreau de culoarea 
smaraldului. Pitt calculă viteza curentului ca fiind de minimum 
nouă noduri. Clipocitul acela de pârâu grăbit pe care-l auziseră 

mai devreme, când mergeau prin tunel, era produs de 
învolburarea apei în jurul ţărmurilor de stâncă ale unui insule 
lungi şi joase, ce se ridica din mijlocul albiei. 

Cu toate acestea, ceea ce-i captivă şi îi subjugă nu fu 
descoperirea râului extraordinar şi necunoscut care curgea la o 
asemenea adâncime pe sub deşert, ci o privelişte ameţitoare, pe 
care o imaginaţie obişnuită n-ar fi putut s-o conceapă niciodată. 
Construit cu grijă, pe insulă se înălța un munte de artefacte din 
aur. 

Efectul razelor de lumină proiectate de cele două lanterne şi 
de felinarul Coleman pe tezaur îi amuţi pe exploratori. Copleşiţi, 
rămaseră nemişcaţi, privind spectacolul magnific. 

Lanţul de aur al lui Huascar, încolăcit într-o spirală imensă, 
înaltă de zece metri... Marele disc de aur din Templul Soarelui, 
minunat făurit şi incrustat cu sute de pietre preţioase... Plante, 
crini şi ştiuleţi de porumb din aur, alături de statui din aur masiv 
de regi şi zei, femei, lame... zeci şi zeci de obiecte de rit, 
splendid lucrate şi ornamentate cu smaralde uriaşe... Stivuite ca 
în interiorul unui trailer de marfă, acolo se găseau tone de 
statuete, mobile, scaune şi paturi din aur, toate superb gravate. 
Piesa centrală era un tron uriaş din aur masiv, incrustat cu flori 
de argint. 

lar asta nu era totul! Ca nişte fantome aranjate în şiruri 
succesive, cu mumiile adăpostite în cochilii de aur, se întindeau 
douăsprezece generaţii de suverani incaşi. Lângă fiecare se afla 
armura sa, acoperământul de cap şi veşmintele măiestru ţesute. 

— Nici în visele mele cele mai fantastice, murmură încet 
Shannon, nu mi-am închipuit o colecţie atât de vastă. 

Giordino şi Rodgers rămăseseră paralizaţi de uimire. Nici unul 
nu scoase vreun cuvânt. Puteau doar să se holbeze, amuţiţi. 

— E remarcabil că au putut transporta jumătate din bogăţiile 
celor două Americi cale de mii de kilometri pe ocean, folosind 
plute din lemn de balsa şi trestie, comentă Pitt, admirativ. 

Shannon scutură încet din cap, iar privirea ei de uimire se 
transformă în tristeţe. 

— Dacă poţi, încearcă să-ţi închipui că tot ce vedem aici este 
doar o părticică din avuţiile ultimelor civilizaţii precolumbiene. 
Putem face doar o estimare vagă a numărului enorm de obiecte 
pe care spaniolii le-au jefuit şi le-au topit în lingouri. 

Chipul lui Giordino radia aproape la fel de strălucitor ca aurul: 

— Te gâdilă până-n adâncul inimii să ştii că lacomii de spanioli 

au pierdut caimacul! 

— Există vreo posibilitate de a ajunge pe insulă, ca să pot 
studia artefactele? întrebă Shannon. 

— Şi eu trebuie să ajung pentru prim-planuri, adăugă Rodgers. 

— Asta numai dacă puteţi traversa treizeci de metri de torent 
năvalnic, replică Giordino. 

Pitt examină peştera, plimbându-şi fasciculul lanternei peste 
podeaua de piatră goală. 

— Se pare că chachapoya şi incaşii şi-au luat puntea cu ei. Va 
trebui să vă efectuaţi studiile şi fotografiile de pe mal. 

— O să folosesc teleobiectivul, rugându-mă ca bliţul să bată 
până acolo, spuse Rodgers, plin de speranţe. 

— Cât crezi că valorează totul? întrebă Giordino. 

— Ar trebui cântărit, răspunse Pitt, înmulţit cu preţul curent al 
gramului de aur de pe piaţă, iar rezultatul ar trebui triplat, pentru 
a ţine seama de valoarea excepţională a artefactelor. 

— Eu sunt convinsă, spuse Shannon, că preţuieşte dublu faţă 
de cât au estimat experţii. 

Giordino căscă ochii spre ea: 

— Asta ar însemna trei sute de milioane de dolari? 

— Poate chiar mai mult, încuviinţă femeia din cap. 

— Nu valorează nici cât un abţibild cu un jucător de base-ball, 
remarcă Pitt, dacă nu-i adusă la suprafaţă. Nu va fi simplu să 
transportăm piesele mari, inclusiv lanţul, de pe o insulă 
înconjurată de un râu rapid şi apoi de suit printr-un tunel îngust 
spre vârful muntelui. Acolo va fi nevoie de un elicopter greu de 
marfă numai pentru lanţul de aur. 

— Va trebui organizată o operaţiune majoră, comentă 
Rodgers. 

Pitt îşi îndreptă fasciculul lanternei asupra lanţului cel mare 
strâns în colac: R 

— Nimeni n-a zis că va fi simplu. In plus, scoaterea comorii de 
aici nu-i treaba noastră. 

— Nu? îl privi întrebător Shannon. Atunci cine te aştepţi s-o 
facă? 

— Ai uitat? Va trebui să ne dăm la o parte şi să lăsăm totul în 
seama amicilor din So/pemachaco. 

Gândul acela respingător zburase din mintea femeii, după ce 
privise fascinată bogăţia de artefacte din aur. 

— Scandalos, spuse ea cu furie, de-a dreptul scandalos! Este 
descoperirea arheologică a secolului şi eu să nu pot dirija 

programul de recuperare?! 

— De ce nu depui o plângere? o întrebă Pitt. 

Shannon se uită derutată spre el: 

— Ce vrei să spui? 

— Transmite-i concurenţei gândurile tale. 

— Cum? 

— Lasă un mesaj. 

— Eşti nebun! 

— Observaţia asta a apărut destul de des în ultima vreme, 
pufni Giordino. 

Pitt luă frânghia de pe umărul prietenului său şi-i făcu un laţ. 
După aceea roti funia ca pe un lasou şi o lansă peste apă, rânjind 
triumfător când laţul căzu pe capul unei statuete mici din aur, ce 
reprezenta o maimuţă. 


— A-ha! răcni el mândru. Nu-s cu nimic mai prejos decât Will 
Rogers!t. 


18 William Penn Adair Rogers (1879-1935), umorist, actor şi scriitor 
american, celebru pentru manevrarea lasoului (n. tr.). 

Temerile cele mai rele ale lui Pitt se confirmară atunci când 
coborî elicopterul deasupra A/hambrei. Nimeni nu întâmpină 
aparatul de zbor. Feribotul părea părăsit. Puntea auto era pustie, 
la fel şi timoneria. Ambarcaţia nu era ancorată şi nici nu plutea; 
coca ei se afla la numai doi metri deasupra mâlului de pe fundul 
puţin adânc. Din toate punctele de vedere era o navă 
abandonată de echipaj. 

Marea era calmă, fără tangaj sau ruliu. Pitt lăsă elicopterul pe 
puntea din lemn şi opri motoarele imediat ce o atinse cu roţile. 
Rămase în scaunul pilotului, în timp ce sunetele 
turbocompresoarelor şi palelor se stinseră treptat într-o linişte 
morbidă. Aşteptă un minut întreg, dar nu apăru nimeni. Deschise 
uşa şi sări pe punte, apoi stătu nemişcat, aşteptând să se 
întâmple ceva. 

In cele din urmă, un bărbat se desprinse din spatele unei case 
a scării şi se apropie, oprindu-se la cinci metri de elicopter. Chiar 
şi fără peruca albă şi barbă, Pitt îl recunoscu uşor pe cel care 
jucase rolul doctorului Steven Miller în Peru. li surâdea larg, de 
parcă ar fi făcut o nemaipomenită captură pescărească. 

— Niţel în afara competenţelor obişnuite, nu? întrebă Pitt, 
impasibil. 

— Domnule Pitt, pari a fi o interminabilă sursă de neplăceri 
pentru mine. 

— O calitate care mă încântă teribil. Ce nume foloseşti azi? 

— Nu cred că te ajută cu ceva, dar numele meu real este 
Cyrus Sarason. 

— N-aş spune că sunt încântat să te revăd. 

Sarason se apropie şi privi peste umărul lui Pitt spre interiorul 
elicopterului. Chipul său îşi pierdu zâmbetul satisfăcut şi se 
strâmbă cu îngrijorare încordată: 

— Eşti singur? Unde-s ceilalţi? 

— Care ceilalţi? făcu Pitt pe nevinovatul. 

— Kelsey, Miles Rodgers şi prietenul tău, Albert Giordino. 

— Dacă tot ai memorat lista pasagerilor, poate-mi spui tu. 

— Te rog, domnule Pitt, ai face bine să nu te joci cu mine, îl 
avertiză Sarason. 

— Le era foame, aşa că i-am lăsat la un restaurant pescăresc 

din San Felipe. 

— Minţi! 

Pitt nu-şi desprinse privirea de la Sarason pentru a cerceta 
punţile feribotului. Avea certitudinea absolută că era în bătaia 
unor arme. Işi păstră poziţia şi-l privi pe ucigaşul lui Miller ca şi 
cum n-ar fi avut nici o grijă pe lume. 

— Atunci dă-mă-n judecată, râse el. 

— Nu te afli tocmai într-o postură care să-ţi permită să fii 
dispreţuitor, replică rece Sarason. Poate că nu-ţi dai seama de 
seriozitatea situaţiei. 

— Ba cred că-mi dau seama, zâmbi Pitt. Vrei comoara lui 
Huascar şi pentru a pune mâna pe ea ai fi în stare să ucizi 
jumătate din populaţia nevinovată a Mexicului. 

— Din fericire, asta nu va fi necesar, totuşi recunosc că două 
treimi de miliard de dolari reprezintă un stimulent ispititor. 

— Nu te interesează să afli cum şi de ce căutam comoara în 
acelaşi timp cu voi? 

Fu rândul lui Sarason să izbucnească în râs: 

— Cu puţin ajutor, domnul Gunn şi doamna congresman Smith 
au fost extrem de cooperanţi în a-mi povesti despre quipu-ul lui 
Drake. 

— Nu cred că-i foarte inteligent să torturezi un legiuitor al 
Statelor Unite şi pe directorul-adjunct al unei agenţii ştiinţifice 
naţionale. 

— Dar foarte eficient. 

— Unde-s prietenii mei şi echipajul feribotului? 

— Chiar mă gândeam când vei ajunge la întrebarea asta. 

— Vrei să cădem la o înţelegere? Lui Pitt nu-i scăpaseră din 
vedere ochii de prădător care-l fixau fără să clipească în 
încercarea de a-l intimida şi îl privi la fel de străpungător: Sau 
vrei să punem muzică şi să dansăm? 

Sarason clătină din cap: 

— Nu văd nici un motiv pentru care ar trebui să negociez. Nu 
ai nimic să-mi oferi. In mod evident, nu eşti o persoană în care să 
pot avea încredere, iar eu am în mână toate atuurile. Pe scurt, 
domnule Pitt, ai pierdut partida înainte de a primi cărţile. 

— În cazul acesta îţi poţi permite să fii un învingător 
mărinimos şi să-mi aduci prietenii. 

Sarason dădu gânditor din umeri, ridică o mână şi făcu un gest 
de chemare: 

— Este lucrul cel mai neînsemnat pe care-l pot face înainte să 


358 


vă atârn nişte greutăţi de picioare şi să vă arunc peste bord. 

Patru bărbaţi voinici cu piele smeadă, ce păreau a fi gărzi de 
corp angajaţi din barurile locale, îi îmbrânciră pe captivi, 
împingându-i cu armele şi aliniindu-i pe punte în spatele lui 
Sarason. 

Gordon Padilla se ivi primul, urmat de Jesus, de Gato şi de 
mecanicul al cărui nume Pitt nu-şi amintea să-l fi auzit vreodată. 
Vânătăile şi sângele uscat de pe feţele lor dovedeau că fuseseră 
loviți, totuşi nu erau răniţi serios. Gunn nu scăpase la fel de uşor 
şi fu adus mai mult târâş. Fusese bătut rău şi Pitt îi zări petele de 
sânge de pe cămaşă şi pansamentele improvizate de pe mâini. 
Apoi apăru Loren, trasă la faţă, cu buzele şi obrajii umflaţi de 
parcă ar fi fost înţepaţi de albine. Deşi avea părul răvăşit, iar pe 
braţe şi picioare se zăreau vânătăi, îşi purta capul cu mândrie şi 
scutură mâinile paznicilor care o înghiontiră. Avea un aer 
sfidător, până îl văzu pe Pitt. Atunci pe chip îi apăru o expresie 
de dezamăgire cruntă şi femeia gemu disperată: 

— Dirk... Oh, nu! Te-au prins şi pe tine... 

Gunn îşi ridică încet capul şi murmură printre buzele sparte şi 
în sângerate: 

— Am încercat să te avertizez, dar... 

Vocea îi era prea slabă pentru a putea fi înţeleasă. 

Sarason zâmbi crud: 

— Cred că domnul Gunn vrea să spună că el şi echipajul au 
fost făcuţi prizonieri de oamenii mei după ce au avut 
amabilitatea de a ne permite să suim la bord. Am sosit cu o 
barcă de pescuit închiriată şi i-am implorat să ne lase să ne 
folosim de staţia voastră radio. 

Pitt era copleşit de furia care-l îmboldea să-i atace pe cei care- 
i brutalizaseră prietenii. Inspiră adânc pentru a-şi recâştiga 
controlul şi-şi jură în gând că individul din faţa lui avea să 
plătească. Nu acum însă. Dacă nu făcea nimic prostesc în 
momentul acesta, era imposibil ca mai târziu să nu apară o 
ocazie favorabilă. 

Privi nepăsător spre balustrada cea mai apropiată, evaluându-i 
înălţimea şi distanţa la care se afla. După aceea reveni spre 
Sarason: 

— Nu-mi plac bărbaţii voinici şi duri care bat femeile lipsite de 
apărare, comentă el pe un ton degajat. Şi în ce scop? Locul în 
care se află comoara nu mai reprezintă un secret pentru tine. 

— Atunci este adevărat, încuviinţă Sarason cu o expresie de 

încântare. Ai găsit demonul care păzeşte aurul pe vârful Cerro el 
Capirote. 

— Dacă ai fi coborât să te uiţi mai îndeaproape, în loc să te 
joci de-a v-aţi ascunselea printre nori, l-ai fi văzut cu ochii tăi. 

Ultimele sale cuvinte treziră un licăr de curiozitate în ochii ca 
nişte mărgele ai lui Sarason. 

— Ţi-ai dat seama că erai urmărit? întrebă el. 

— Era absolut normal ca, după întâmplătoarea noastră 
întâlnire aeriană de ieri, să ne fi căutat elicopterul. Presupun că 
aseară ai cercetat eliporturile de pe ambele părţi ale golfului şi ai 
pus întrebări până când cineva din San Felipe ţi-a indicat drumul 
spre feribot. 

— Eşti foarte perspicace. 

— Nu tocmai. Am făcut greşeala să te supraestimez. N-am 
crezut că vei acţiona ca un amator nesăbuit şi vei începe să-ţi 
mutilezi rivalii. O acţiune complet nejustificată. 

Deruta se citi limpede în ochii lui Sarason: 

— Care-i treaba, Pitt? 

— Totul făcea parte din plan, răspunse acesta jovial. Te-am 
condus în mod premeditat spre comoară. 

— Asta-i o minciună de-a dreptul sfruntată! 

— Ai căzut în plasă, amice! Trezeşte-te! De ce crezi că i-am 
debarcat pe Kelsey, pe Rodgers şi pe Giordino înainte de a reveni 
la feribot? Pentru a nu cădea în mâinile tale murdare. 

— Nu puteai şti înainte de a te întoarce, rosti fără grabă 
Sarason, că noi îţi vom captura vaporul. 

— Nu puteam fi sigur în privinţa asta, dar să zicem că intuiţia 
mea lucra peste program. In plus, feribotul nu mi-a răspuns la 
apelurile radio. 

O expresie de hienă vicleană se lăţi lent pe chipul celuilalt: 

— Frumoasă încercare. Ai fi un excelent autor de basme 
pentru copii. 

— Nu mă crezi? întrebă Pitt surprins parcă. 

— Nici un cuvinţel. 

— Şi ce intenţionezi să faci cu noi? 

Sarason era dezgustător de vesel: 

— Eşti mai naiv decât bănuisem. Ştii prea bine ce se va- 
ntâmpla cu voi. 

— Nu crezi că-ţi forţezi norocul, Sarason? Uciderea unui 
congresman îţi va aduce pe cap jumătate din poliţia Statelor 
Unite. 

— Nimeni nu va şti c-a fost vorba despre asasinate, replică 
impasibil celălalt. Feribotul tău se va scufunda pur şi simplu cu 
toţi cei de la bord. Un accident tragic, care nu va fi niciodată pe 
deplin explicat. 

— Au mai rămas Kelsey, Giordino şi Rodgers. Ei sunt în 
California, gata să povestească totul agenţilor Serviciului Vamal 
şi FBl-ului. 

— Aici însă nu suntem în Statele Unite, ci în Mexic, care e un 
stat suveran. Poliţia locală va desfăşura o anchetă amănunţită, 
dar nu va descoperi dovezile unor crime, în ciuda acuzațiilor 
neîntemeiate ale prietenilor tăi. 

— Cu o miză de aproape un miliard de dolari, ar fi trebuit să 
ştiu că vei fi generos în a cumpăra cooperarea autorităţilor. 

— De-abia aşteptau să se pună pe treabă după ce le-am 
promis o parte din comoară, se lăudă Sarason. 

— Ţinând seama de ceea ce există acolo, zise Pitt, îţi permiţi 
să faci pe Moş Crăciun. 

Sarason privi spre soarele care apunea: 

— Se face târziu. Cred c-am flecărit suficient. Se întoarse şi 
rosti un nume care-l făcu pe Pitt să se înfioreze: Tupac! Vino să-l 
saluţi pe cel care te-a lăsat impotent. 

Tupac Amaru apăru dinapoia unui bodyguard şi se opri în faţa 
lui Pitt, cu dinţii dezveliţi şi rânjind aidoma craniului de pe 
steagurile piraţilor. Avea privirea mulţumită, dar rece a unui 
măcelar care apreciază o fleică de calitatea întâi: 

— Ţi-am promis că te voi face să suferi aşa cum am suferit şi 
eu, rosti el ameninţător. 

Pitt îi studie cu atenţie chipul crud. Nu avea nevoie de un 
profesor care să-i descrie ce-l aştepta. Işi încordă trupul pentru a 
pune în aplicare planul la care se gândise imediat cum coborâse 
din elicopter. Se prefăcu că păşeşte spre Loren, însă, de fapt, se 
deplasă uşor în lateral şi, insesizabil, începu să se hiperventileze. 

— Dacă tu ai lovit-o pe doamna congresman Smith, vei muri 
tot atât de sigur pe câte că aio privire de idiot. 

Sarason izbucni în râs: 

— Nu, nu, domnule Pitt, nu vei ucide pe nimeni! 

— Nici tu nu vei ucide. Dacă există un martor la crimă, ai fi 
spânzurat chiar şi în Mexic. 

— Sunt primul care recunosc lucrul acesta, încuviinţă Sarason 
şi-l privi întrebător pe Pitt. Dar despre ce martor vorbeşti? Arătă 
cu braţul spre marea pustie: După cum vezi, uscatul cel mai 

apropiat este deşertul, până la care sunt douăzeci de kilometri, 
iar unica ambarcaţie vizibilă este barca noastră de pescuit de la 
prova tribord. 

Pitt îşi lăsă capul pe spate, uitându-se către timonerie: 

— Şi pilotul feribotului? 

Toate privirile se întoarseră simultan într-acolo, mai puţin a lui 
Gunn. Acesta făcu un semn uşor din cap lui Pitt, apoi ridică un 
braţ către timoneria goală: 

— Ascunde-te, Pedro! răcni el din toţi rărunchii. Fugi şi 
ascunde-te! 

Pitt nu avusese nevoie decât de trei secunde. Trei secunde 
pentru a face patru paşi şi a sări peste balustradă, în mare. 

Două gărzi de corp zăriră cu coada ochiului mişcarea bruscă, 
se răsuciră şi traseră în mod reflex câte o rafală cu automatele 
lor. Ochiră însă prea sus şi prea târziu. Pitt atinsese apa şi 
dispăruse în adâncurile întunecate. 

Pitt plonjă în apă, lovind din braţe şi din picioare cu ardoarea 
unui posedat de demoni. Un juriu olimpic ar fi fost impresionat; 
probabil că stabilise un nou record mondial la coborâre 
subacvatică. Apa era caldă, dar, din cauza sedimentelor aduse 
de Fluviul Colorado, vizibilitatea nu depăşea un metru. 
Detunăturile armelor erau amplificate de densitatea apei şi 
sunau ca un baraj de artilerie în urechile sale. 

Gloanţele intrau în apă şi o străbăteau cu sunetele 
neaşteptate ale unor fermoare trase cu iuţeală. Pitt se întinse la 
orizontală, când mâinile îi atinseră fundul şi făcu să se ridice un 
val de mâl fin. Işi aminti că pe vremea când era în aviația 
americană învățase că viteza unui glonţ era frânată după ce 
străbătea un metru şi jumătate de apă. După distanţa respectivă, 
proiectilul cădea inofensiv la fund. 

Când nu mai zări lumină dinspre suprafaţă, ştiu că trecuse pe 
sub babordul cocii A/hambrei. Momentul ales pentru evadare 
fusese potrivit. Se apropia fluxul şi feribotul se ridicase la doi 
metri de fundul mării. Pitt înotă egal şi fără grabă, expirând câte 
puţin aer din plămâni şi abătându-se către pupa după o direcţie 
ce spera să-l aducă la tribord în apropierea uriaşelor roţi cu 
zbaturi. Plămânii aproape că i se goliseră şi o ceaţă întunecată 
începuse să-i invadeze vederea periferică, când umbra feribotului 
dispăru brusc şi putu să vadă iarăşi suprafaţa luminoasă a apei. 

Scoase capul la doi metri de carcasa de protecţie a roții cu 
zbaturi de la tribord. Evident, îşi asumase un risc teribil, dar altfel 
s-ar fi înecat. Singura întrebare era dacă gorilele lui Sarason îi 
ghiciseră planul şi veniseră de la babord. Putea încă auzi focuri 
sporadice lovind apa în partea aceea şi speranţele îi crescură. Nu 
erau pe urmele lui... cel puţin deocamdată. 

Pitt îşi umplu grăbit plămânii cu aerul minunat şi se orientă 
asupra locului în care se afla, apoi se afundă sub adăpostul 
temporar al uriaşei roţi cu zbaturi. După ce aprecie că ajunsese 
la distanţa dorită, ridică un braţ deasupra capului şi împinse uşor 
din picioare în sus. Mâna sa lovi o bârnă dură de lemn. O prinse 
şi-şi înălţă capul deasupra apei. Avu senzaţia că pătrunsese într- 
un hambar imens, brăzdat în toate direcţiile de traverse. 

Ridică ochii spre uriaşul mecanism circular de acţionare ce 

propulsa prin apă feribotul. Era de tip radial, similar ca acţiune şi 
construcţie cu vechile şi pitoreştile mori de apă ce măcinau grâu 
sau antrenau joagăre. Butucii puternici din fier forjat montați pe 
arborele principal aveau racorduri ataşate de braţe din lemn ce 
se întindeau spre exterior, formând o roată cu diametrul de zece 
metri. De capetele braţelor erau fixate cu bolţuri palete din 
scânduri groase, lungi şi orizontale, care se roteau întruna, 
cufundându-se în apă şi împingând înapoi, determinând astfel 
avansul feribotului. Mecanismul şi perechea sa geamănă de la 
bordul opus erau adăpostite în carcase gigantice, amplasate în 
coca feribotului. 

Pitt se ţinu de o paletă şi aşteptă; un banc mic de bibani de 
nisip pătaţi îi dădu târcoale pe la picioare. Incă nu scăpase 
complet. In bord exista o uşă de acces, prin care mecanicii 
puteau intra în carcasă, pentru a efectua reparaţiile şi operaţiile 
de întreţinere necesare roții cu zbaturi şi de aceea bărbatul 
decise să rămână în apă. Ar fi fost o greşeală teribilă să fie prins 
în momentul escaladării braţelor din lemn de către un bodyguard 
dur, care s-ar fi năpustit prin uşa de acces, gata să deschidă 
focul. Mai bine să rămână într-un loc de unde se putea scufunda 
la cel mai mic sunet suspect. 

Auzea paşi fugind pe puntea auto de deasupra şi, ocazional, 
câte o rafală de armă. Nu putea să vadă nimic, dar acţiunile 
oamenilor lui Sarason îi erau perfect clare. Aceştia alergau pe 
punţile superioare deschise, trăgând spre orice semăna, fie şi 
vag, cu o siluetă umană de sub apă. Auzea şi strigăte, însă vocile 
erau înfundate şi nu distingea cuvintele. Pe o rază de cincizeci de 
metri nici un peşte de dimensiuni mari nu supravieţuise 
gloanţelor. 

Aşa cum se aşteptase, auzi declicul încuietorii de la uşa de 
acces. Se afundă în apă până la ochi, deşi paleta uriaşă îl 
ascundea de orice priviri iscoditoare. 

Nu putu să zărească faţa nerasă care se zgâia printre zbaturi 
spre apă, dar de data aceasta auzi un glas puternic şi clar 
răsunând dinapoia ei. Era un glas pe care ajunsese să-l cunoască 
foarte bine şi-şi simţi realmente firele de păr de pe ceafă 
zbârlindu-i-se la auzul cuvintelor rostite de Amaru: 

— Vezi vreo urmă? 

— Aici nu-s decât peşti, mormăi bărbatul aflat mai în faţă, 
după ce zărise bancul de bibani. 

— N-a ieşit la suprafaţă pentru a se îndepărta de navă. Dacă 

nu-i mort, se ascunde undeva, pe sub vapor. 

— Aici cel puţin nu se ascunde nimeni. Ne pierdem timpul 
căutând. Am băgat destui plumbi în el ca să-i folosim cadavrul ca 
ancoră. 

— Nu-s mulţumit până nu-i văd cadavrul, spuse Amaru pe un 
ton oficial. 

— Dacă vrei cadavrul, replică pistolarul retrăgându-se prin 
uşă, draghează fundul apei. Numai aşa o să-l mai poţi vedea 
vreodată. 

— Inapoi la rampa de încărcare prova! ordonă Amaru. Se- 
ntoarce barca de pescuit. 

Pitt auzi păcănitul motorului diesel şi simţi prin apă ritmul 
elicelor bărcii care se apropiase pentru a-i prelua pe Sarason şi 
pe mercenarii săi. Se întrebă într-o doară ce gândeau prietenii lui 
despre faptul că-i abandonase fugind, deşi fusese o măsură 
disperată de a le salva /or viețile. 

Nimic nu mergea conform planului. Sarason se afla cu doi paşi 
înaintea sa. 

Din cauza lui Pitt, Loren şi Gunn suferiseră deja în mâinile 
hoţilor de obiecte de artă. In mod stupid, el nu făcuse absolut 
nimic, în timp ce feribotul şi echipajul fuseseră capturați şi, în 
plus, trădase secretul comorii lui Huascar. După felul cum 
reacţionase în faţa evenimentelor, n-ar fi fost de mirare dacă 
Sarason şi bandiții lui l-ar fi ales preşedinte al consiliului de 
administraţie So/pemachaco. 

Trecu aproape o oră înainte ca zgomotele bărcii de pescuit să 
se piardă în depărtare. După o vreme se auzi ţăcănitul rotorului 
unui elicopter care decola de pe feribot - fără doar şi poate 
aparatul de zbor NUMA. Pitt blestemă în şoaptă. Alt cadou făcut 
criminalilor... 

intunericul se lăsa şi nici o lumină nu se reflecta pe apă. Pitt 
se întrebă de ce oare cei de pe punţile superioare avuseseră 
nevoie de aşa mult timp pentru a părăsi vaporul. Nutrea 
convingerea clară că unul sau mai mulţi bandiți rămăseseră aici 
pentru a se ocupa de el, în eventualitatea în care ar fi înviat din 
morţi. Amaru şi Sarason nu-i puteau ucide pe prizonieri până nu 
ştiau absolut sigur că Pitt murise şi nu putea destăinui nimic 
autorităţilor şi mai ales presei. 

Pitt simţea neliniştea ca pe un bolovan atârnat de inimă. Se 
găsea într-o situaţie de dezavantaj clar. Dacă Loren şi Rudi 
fuseseră evacuaţi de pe A/hambra, el trebuia să ajungă cumva la 

țărm şi să-i informeze asupra situaţiei pe Giordino şi pe oficialii 
de la Serviciul Vamal din Mexicali, orăşelul american de graniţă. 
Apoi, ce se întâmplase cu echipajul? Prudenţa îi dicta să se 
convingă mai întâi că Amaru şi oamenii lui nu se mai găseau pe 
feribot. Dacă măcar unul dintre ei rămăsese pentru a vedea dacă 
nu cumva Pitt doar se prefăcuse că pierise, îl putea lua ca din 
oală. Ei nu aveau de ce să se grăbească, în vreme ce Pitt era, 
practic, într-o cursă contra cronometru. 

Se împinse în paletă, îndepărtându-se de ea şi plonjă pe sub 
cocă. Mâlul de pe fund părea mai aproape de chilă decât îşi 
amintea din scufundarea anterioară şi lucrul i se păru straniu, 
până trecu pe sub gura unei ţevi de golire a santinei şi simţi o 
aspirație puternică. Era clar: Amaru poruncise sabordarea 
Alhambrei şi valvele din santină fuseseră deschise. 

Pitt se întoarse şi înotă încet spre capătul feribotului unde 
lăsase elicopterul. Işi asumă riscul de a fi zărit, ieşind iute la 
suprafaţă lângă cocă, sub consola punţii, pentru a trage aer în 
piept. După o imersiune de aproape o oră şi jumătate se simţea 
îmbibat de apă. Pielea lui arăta zbârcită ca a unui bătrân de 
nouăzeci şi cinci de ani. Nu era foarte obosit, dar simţea că 
forţele îi fuseseră diminuate cu minimum douăzeci la sută. Se 
lăsă din nou să lunece pe sub cocă şi se îndreptă spre cârmele 
de suprafaţă din capăt. În scurt timp le zări ridicându-se din apa 
tulbure. Intinse braţul, se prinse de una din ele şi se ridică lent 
din apă. 

Nu-l aştepta nici un chip rânjind, nici o ţeavă de armă care să-i 
fie proptită între ochi. Pitt rămase agăţat de cârmă şi pluti, 
relaxându-se şi adunându-şi forţele. Ascultă cu atenţie, însă de 
pe puntea auto de deasupra nu răzbătea nici un sunet. 

In cele din urmă, se ridică îndeajuns de mult pentru a putea 
privi peste marginea rampei de încărcare-descărcare. A/hambra 
era scufundată în beznă - nicăieri nu se zărea nici o lumină. 
Punţile erau pustii şi nemişcate. Aşa cum bănuise, elicopterul 
NUMA dispăruse. Un fior de teamă îi cobori pe şira spinării. La fel 
ca într-un fort de pe frontiera de vest înaintea unui atac prin 
surpriză al apaşilor, aici era prea multă linişte. 

Pitt se gândi că nu era una dintre zilele lui cele mai bune. 
Prietenii îi fuseseră capturați şi erau ţinuţi ostatici. Poate chiar 
fuseseră ucişi. Refuză să se gândească la acest lucru. Pierduse 
alt elicopter NUMA, furat tocmai de criminalii pe care ar fi trebuit 
să-i atragă în capcană. Feribotul se scufunda şi nu se îndoia că 

unul sau mai mulţi ucigaşi pândeau undeva la bord, pentru a 
pune în aplicare o răzbunare teribilă. Una peste alta, ar fi 
preferat să fie în East St. Louis. 

Nu-şi putu da seama cât timp rămase agăţat de cârmă. Cinci 
minute... poate cincisprezece. Ochii i se acomodaseră cu bezna, 
dar pe imensa punte auto nu puteau zări decât reflexiile vagi ale 
barelor de protecţie cromate şi ale grilei radiatorului de la Pierce 
Arrow. Se ţinu de cârmă şi aşteptă să vadă o mişcare ori să audă 
un zgomot slab, de furişare a cuiva. Puntea care se întindea ca o 
cavernă căscată părea înfricoşătoare, totuşi trebuia să intre 
acolo dacă dorea o armă, orice armă pentru a se apăra de 
indivizii care intenționau să-l transforme în tocăniţă. 

Dacă oamenii lui Amaru nu întreprinseseră o căutare 
profesionistă în vechea rulotă Travelodge, nu putuseră găsi 
credinciosul revolver Colt 0,45 în locul unde-l ţinea Pitt, în 
compartimentul pentru zarzavaturi al frigiderului. 

Bărbatul prinse cu ambele mâini marginea rampei şi se trase 
în sus. Avu nevoie de cinci secunde pentru a traversa puntea, a 
deschide uşa rulotei şi a sări înăuntru. Ca acţionat de un 
mecanism cu arc, deschise frigiderul şi sertarul pentru 
zarzavaturi. Revolverul era acolo unde-l lăsase. Pentru o clipită 
uşurarea bruscă se revărsă peste el ca o cascadă când strânse în 
palmă arma credincioasă. 

Sentimentul de mulţumire fu de scurtă durată. Coltul părea 
mult prea uşor. Trase închizătorul şi scoase încărcătorul. Era gol. 
Cuprins de disperare şi de deznădejde, Pitt deschise sertarul de 
lângă plită, în care ţinea cuţitele de bucătărie. Dispăruseră toate, 
la fel şi tacâmurile. Unica armă din rulotă era Coltul aparent 
inutil. 

Se jucau cu el de-a şoarecele şi pisica. 

Era limpede că-l aşteptau în vapor. Pitt ştia acum că Amaru nu 
avea să se grăbească, ci intenţiona să-şi terorizeze prada înainte 
de a o face bucăţi pe care să le azvârle peste bord, de aceea îşi 
îngădui câteva clipe pentru a stabili o strategie. Pe întuneric, se 
aşeză pe cuşeta rulotei şi începu, calm, să-şi plănuiască 
următoarele acţiuni. 

Dacă vreunul dintre ucigaşi s-ar fi aflat pe puntea auto, l-ar fi 
putut cu uşurinţa împuşca, înjunghia sau lovi cu o bâtă, atunci 
când sprintase spre Pierce Arrow. De asemenea, nimic nu l-ar fi 
putut împiedica să intre chiar acum în rulotă şi să încheie 
socotelile. Fără chef, Pitt trebui să admită că Amaru era un 

hombre viclean. Peruvianul bănuise că Pitt supravieţuise şi că la 
cea dintâi ocazie avea să-şi caute armele. Percheziţionarea 
rulotei şi găsirea revolverului fusese o mişcare inteligentă din 
partea lui, iar faptul că lăsase revolverul descărcat - un gest de-a 
dreptul sadic. Aceasta se voia a fi prima mutare dintr-un joc de 
suferinţă şi chin înainte de aplicarea loviturii mortale finale. 
Amaru intenţiona să-l aducă pe Pitt în pragul disperării şi apoi să- 
| ucidă. 

Lucrurile trebuiau abordate unul câte unul, decise Pitt. Perfect, 
şacalii pândeau din beznă - şacali care doreau să-l omoare. Il 
credeau neajutorat ca un prunc, iar el se găsea pe o navă care 
se scufunda şi nu avea unde să fugă. Atunci urma să le cânte în 
strună. 

Dacă Amaru nu se grăbea, nu se grăbea nici el. 

Işi scoase hainele ude şi pantofii plini de apă şi se frecă 
energic cu prosopul, până se uscă, după care îşi trase o pereche 
de pantaloni gri, un tricou negru de bumbac şi se încălţă în 
tenişi. Cu acelaşi calm şi fără pripă, îşi pregăti şi mâncă un 
sandviş cu unt de arahide şi bău două pahare de bere Crystal 
Light. Simţindu-se revigorat, deschise un sertăraş de sub pat şi 
controlă conţinutul unei cartuşiere din piele, încărcătorul de 
rezervă dispăruse, aşa cum presupusese de altfel. Rămăsese 
însă o lanternă micuță, iar într-un colţ al sertarului găsi un flacon 
de plastic pe cărui etichetă se preciza că era un supliment de 
vitamine A, C şi caroten beta. Pitt scutură flaconul şi, când îl auzi 
zăngănind, rânji ca un copil care se pregătea să plece în 
excursie. 

Deşurubă capacul şi lăsă să-i cadă în palmă cele opt gloanţe 
de calibrul 0,45, gândindu-se că situaţia se îmbunătăţea. Amaru 
nu era chiar atât de viclean pe cât se credea. Pitt băgă şapte 
gloanţe în încărcător şi unul pe ţeavă. Acum putea să treacă la 
acţiune, iar bătrânul feribot Alhambra oricum nu avea să coboare 
sub apă decât cu marginea punţii inferioare după ce chila 
atingea fundul puţin adânc. 

„Incă una din legile lui Pitt se verifică, gândi el. Planul oricărui 
criminal are cel puţin o fisură.” 

Işi privi ceasul. Trecuseră aproape douăzeci de minute de 
când intrase în rulotă. Scotoci printr-un sertar cu îmbrăcăminte, 
găsi o mască de schi albastră şi şi-o trase pe cap. După aceea îşi 
recuperă briceagul elveţian de armată din buzunarul unor 
pantaloni aruncaţi neglijent pe spătarul unui scaun. 

Trase un inel din podea şi ridică trapa compartimentului pe 
care îl construise în rulotă pentru a avea mai mult spaţiu de 
depozitare. Scoase dinăuntru cutia pentru bagaje şi se târî afară 
prin deschiderea îngustă rămasă în podea. Intins pe punte sub 
rulotă, privi cu atenţie în beznă şi ciuli urechile. Nici un sunet. 
Nevăzuţii lui vânători aveau răbdare. 

Calm şi deliberat, ca un individ metodic care are un scop clar 
definit şi nu se îndoieşte de rezultatul acţiunilor sale, Pitt se 
rostogoli de sub rulotă şi se deplasă aidoma unei fantome prin 
chepengul deschis din apropiere, coborând pe scara acestuia în 
sala maşinilor. Avansă prudent, atent să nu facă mişcări bruşte 
ori zgomote. Amaru nu avea să-i lase prea multă libertate de 
mişcare. Oprite din funcţionare, cazanele ce produceau aburii 
pentru alimentarea motoarelor cu balansier se răciseră în 
asemenea măsură, încât Pitt putea să pună palma pe mantaua 
lor groasă şi nituită fără să se frigă. Luă revolverul în mâna 
dreaptă, iar lanterna o ţinu în cealaltă mână, cu braţul cât mai 
depărtat de trup. Numai necunoscătorii aţinteau raza lanternei 
drept în faţa inamicilor. Dacă un individ încolţit va trage în cineva 
care-i bagă lumina lanternei în ochi, el îşi va îndrepta de fiecare 
dată arma acolo unde se aşteaptă să fie corpul - exact în direcţia 
luminii. 

Sala maşinilor părea pustie, dar după o clipă Pitt se încordă 
brusc. Auzea un mormăit slab, ca şi cum cineva ar fi încercat să 
vorbească printr-un căluş. Ridică lanterna spre giganticele 
structuri în forma literei A care susțineau motoarele. Acolo se 
afla cineva. Mai precis, patru oameni. 

Gordo Padilla, mecanicul al cărui nume Pitt nu-l aflase şi cei 
doi marinari, Jesus şi Gato, atârnau cu capetele în jos, legaţi 
fedeleş. Aveau gurile astupate cu bandă adezivă şi-l implorau din 
ochi. Pitt desfăcu lama cea mai mare a briceagului şi le tăie 
repede legăturile, eliberându-le mâinile şi lăsându-i să-şi scoată 
singuri fâşiile de pe gură. 

— Muchas gracias, amigo, icni Padilla când banda îi smulse şi 
vreo zece fire din mustață. Binecuvântată fie Fecioara Maria, că 
ai venit! Voiau să ne ia beregatele ca la miei. 

— Când i-aţi văzut ultima oară? întrebă Pitt în şoaptă. 

— Acum vreo zece minute. Se pot întoarce dintr-o clipă în alta. 

— Trebuie să părăsiţi vaporul. 

— Nu mai ştiu când am verificat ultima dată bărcile de 
salvare, făcu Padilla ridicând din umeri cu un gest de indiferenţă. 


369 


Graiele şi motoarele probabil că s-au transformat în blocuri de 
rugină, iar lemnul a putrezit. 

— Ştiţi să înotaţi? întrebă disperat Pitt. 

Padilla clătină din cap: 

— Nu prea bine, iar Jesus nu ştie deloc. Marinarilor nu le place 
să intre în apă. Apoi, dintr-o dată, chipul îi radie de bucurie în 
lumina lanternei: Lângă cambuză există o plută mică, pentru 
şase oameni, legată de balustradă. 

— Rugaţi-vă cerului să mai plutească, spuse Pitt şi-i dădu 
cuțitul său. la-l ca să tai legăturile plutei. 

— Şi tu? Nu vii cu noi? 

— Aşteptaţi zece minute, să îi caut pe ceilalţi. Dacă până 
atunci nu-i găsesc, voi crea o diversiune ca voi să fugiţi cu pluta. 

Padilla îl strânse în braţe: 

— Mult noroc! 

Era timpul să se pună în mişcare. 

Înainte de a porni spre punţile superioare, Pitt se afundă în 
apa care umplea rapid santinele şi închise valvele de admisie. 
Hotărâse să nu se întoarcă pe scara chepengului şi nici pe o 
scară de legătură între punți. 

Avea sentimentul neplăcut că Amaru îi urmărea fiecare 
mişcare. Se cocoţă pe motor până în vârful cazanului de abur, iar 
de acolo pe o scară de pisică în vârful structurii în formă de A, 
înainte de a ieşi pe puntea superioară a feribotului, la pupa faţă 
de coşurile gemene. 

Nu-i era teamă de Amaru. Câştigase prima repriză în Peru 
deoarece Amaru îl considerase mort după ce aruncase cordonul 
de ghidare în puţul sacru. Ucigaşul sud-american nu era infailibil. 
Avea să greşească din nou, fiindcă mintea îi era înceţoşată de 
ură şi răzbunare. 

După ce examină ambele timonerii, porni în jos. Nu dădu de 
Loren sau de Rudi nici în vasta secţiune pentru pasageri, nici în 
cabinele echipajului. Căutarea fusese scurtă. 

Neştiind nici o clipă pe cine sau ce ar putea întâlni în beznă, 
Pitt investigă nava deplasându-se în patru labe, trecând ca un 
crab dintr-un ungher în altul şi folosindu-se de orice acoperire 
posibilă. Deşi feribotul părea pustiu ca un cimitir noaptea, el nu 
credea nici măcar pentru o fracțiune de secundă că ucigaşii îl 
abandonaseră. 

Regulile nu se modificaseră. Loren şi Rudi Gunn nu fuseseră 
omorâţi, ci doar evacuaţi de pe vapor, fiindcă Sarason bănuia că 

Pitt nu murise. Greşeala lui fusese însă că încredinţase sarcina 
uciderii sale unui individ orbit de răzbunare. Amaru era prea 
obsedat de ură ca să-l omoare cu uşurinţă pe Pitt. Simţea prea 
multă satisfacţie în a-l face să sufere pe omul care-l lipsise de 
bărbăţie. Sabia atârna deasupra capetelor lui Loren şi Rudi Gunn, 
totuşi ea nu avea să coboare decât dacă se primea informaţia 
certă şi clară că Pitt murise. 

Cele zece minute se scurseră. Lui Pitt nu-i mai rămăsese decât 
să creeze o diversiune pentru ca Padilla şi oamenii săi să poată 
dispărea cu pluta în noapte. După plecarea lor, avea să încerce 
să pornească înot spre țărm. 

Salvarea lui Pitt în cele două secunde scurse după ce auzise 
sunetul slab al unor tălpi desculţe pe punte fu faptul că se 
aruncase fulgerător în patru labe, în stilul învechit de placaj la 
rugby care n-ar fi avut pic de succes la jucătorii profesionişti. 
Mişcarea fusese, pur şi simplu, instinctivă. Dacă s-ar fi întors, 
dacă ar fi aprins lanterna sau ar fi apăsat pe trăgaci spre silueta 
întunecată care se năpustise asupra lui prin întuneric şi-ar fi 
pierdut ambele mâini şi capul sub tăişul macetei ce spintecă 
aerul precum elicea unui avion. 

Bărbatul care se repezise din beznă nu-şi putu frâna mişcarea 
de înaintare. Genunchii săi loviră trupul ghemuit al lui Pitt şi el îşi 
pierdu echilibrul; ca propulsat de un resort gigantic, căzu cu 
toată greutatea pe punte, iar maceta îi zbură din mână. 
Rostogolindu-se pe o parte, Pitt îl aţinti cu lanterna şi apăsă 
trăgaciul Coltului. Detunătura fu asurzitoare, iar glonţul pătrunse 
în pieptul ucigaşului imediat sub subsuoară. Fu o rană mortală. 
Un icnet scurt şi corpul de pe punte se încordă, apoi rămase 
nemişcat. 

— Frumos lucrat, gringo! bubui glasul lui Amaru printr-o 
portavoce. Manuel a fost unul dintre cei mai buni oameni ai mei. 

Pitt nu se obosi să-i răspundă. Mintea lui analiză rapid situaţia, 
înţelese imediat că Amaru îi urmărise toate mişcările din clipa în 
care ieşise pe punţile deschise. Nu mai era nevoie să se furişeze. 
Bandiţii ştiau unde se afla, dar el nu putea să-i vadă. Jocul se 
sfârşise. Putea doar să spere că Padilla şi oamenii lui coborâseră 
neobservaţi. 

Pentru a le distrage atenţia adversarilor, trase alte trei gloanţe 
în direcţia din care auzise vocea lui Amaru. 

— Ai dat greş, hohoti Amaru. Nici măcar pe-aproape. 

Pitt trase de timp, slobozind câte un foc la fiecare câteva 

secunde, până ce goli încărcătorul. Terminase tacticile de 
întârziere şi nu mai avea ce să facă. Situaţia deveni şi mai 
disperată atunci când Amaru sau unul dintre oamenii săi aprinse 
luminile de navigaţie şi de pe puntea feribotului, lăsându-l expus 
ca un actor sub spoturile reflectoarelor pe o scenă pustie. Pitt se 
lipi cu spatele de un batardou şi privi balustrada de după 
cambuză. Pluta dispăruse şi funiile atârnau retezate. Padilla şi 
ceilalţi se topiseră în noapte înainte de aprinderea luminilor. 

— ţi voi propune un târg pe care nu-l meriţi, rosti Amaru pe 
un ton mieros. Predă-te acum şi poţi muri repede. Impotriveşte- 
te... şi moartea îţi va fi foarte lentă. 

Pitt nu avea nevoie de un traducător care să-i explice intenţiile 
reale ale banditului. Opțiunile lui erau oarecum limitate. Tonul lui 
Amaru îi reamintea de banditul mexican care încercase să-i 
convingă pe Walter Huston, Humphrey Bogart şi Tim Hoit să nu 
mai caute aur, în filmul Comoara din Sierra Madre. 

— Nu ne face să pierdem timpul! Avem şi alte... 

Pitt nu se găsea în dispoziţia potrivită pentru a mai asculta. 
Era absolut convins că, în timp ce Amaru încerca să-i distragă 
atenţia, alt ucigaş se apropia pe furiş, suficient de mult pentru a-i 
înfige un cuţit într-un loc sensibil şi dureros. El nu avea însă nici 
cea mai mică intenţie de a aştepta să fie transformat în obiectul 
de joacă al unei bande de sadici. Sprintă peste punte şi, pentru a 
doua oară în ziua aceea, sări peste bordul feribotului. 

Un săritor de la trambulină medaliat cu aur s-ar fi înălţat 
grațios în văzduh şi ar fi efectuat mai multe echere, şuruburi şi 
rostogoliri, înainte de a intra perfect vertical în apa aflată la 
cincisprezece metri dedesubt. Şi-ar fi rupt şi gâtul şi mai multe 
vertebre, după ce s-ar fi izbit de fundul noroios aflat la numai doi 
metri sub suprafaţă. Pitt nu avea nici un fel de aspirații de a 
încerca să se califice pentru Jocurile Olimpice. El sări pur şi 
simplu cu picioarele înainte, apoi se ghemui şi lovi apa ca o 
ghiulea. 

Amaru şi cei doi oameni ai săi rămaşi în viaţă se repeziră spre 
marginea punţii superioare şi se uitară în jos. 

— Vedeţi ceva? întrebă Amaru, privind cu atenţie apa 
întunecată. 

— Nu, Tupac, probabil că s-a băgat sub vapor. 

— Apa este mai murdară, exclamă altă voce. Probabil că s-a 
înfipt în mâlul de pe fund. 

— De data asta nu mai riscăm. Juan, adu lada cu grenade de 

şoc cu care am venit din Guaymas. O să-l facem pastă de 
cârnaţi. Aruncă-le la cinci metri de cocă, mai ales în apa din jurul 
roţilor cu zbaturi. 

Pitt făcuse un crater pe fundul mării. Impactul nu fusese atât 
de puternic încât să-l accidenteze, dar suficient pentru a ridica 
un nor uriaş de mâl. Işi destinse trupul şi se îndepărtă înot de 
Alhambra, nevăzut de pe punte. 

Se temuse că o dată ce va ieşi de sub camuflajul mâlului va fi 
zărit de asasini, dar avu noroc. O briză puternică dinspre sud 
încreţise suprafaţa mării în vălurele ce reflectau lumina dinspre 
feribot, astfel încât îl ascundeau înapoia unei pături de sclipiri 
unduitoare. 

notă pe sub apă cât putu de departe, până simţi că plămânii îi 
iau foc. Când ieşi la suprafaţă, o făcu lin şi treptat, sperând că 
masca de schi îi va asigura invizibilitatea în apa întunecată. 
Ajunsese la o sută de metri şi ieşise din raza proiectoarelor ce 
luminau feribotul. De-abia putea să mai distingă siluetele negre 
care se mişcau pe puntea superioară şi se întrebă de ce nu 
trăgeau în apă. Apoi auzi o bufnitură surdă, văzu apa ridicându- 
se într-o jerbă înaltă şi simţi o undă de presiune care-i goli 
plămânii de aer. i 

Explozibili subacvatici! Incercau să-l ucidă prin şocurile 
detonărilor submarine. Alte patru explozii urmară într-o 
succesiune rapidă. Din fericire, se produseseră în zona mediană 
a ambarcaţiei, în vecinătatea roţilor cu zbaturi. Indepărtându-se 
de feribot dinspre pupa, Pitt se distanţase de forţa principală a 
şocurilor. 

Se răsuci şi-şi strânse genunchii în faţa pieptului, pentru a 
amortiza impactul principal. Dacă ar fi fost cu treizeci de metri 
mai aproape de vapor şi-ar fi pierdut cunoştinţa din pricina 
şocului. Cu şaizeci de metri mai aproape de locul exploziilor, ar fi 
fost pur şi simplu strivit de forţa lor. Pitt se depărtă tot mai mult 
de feribot, până ce undele de şoc deveniră asemănătoare cu 
apăsarea senzuală a mâinilor unei femei puternice. 

Privi cerul senin şi căută Steaua Polară pentru a se orienta. 
Ţărmul cel mai apropiat era coasta vestică, deşertică a Golfului 
Californiei, aflată la paisprezece kilometri depărtare. Işi scoase 
masca de schi şi se răsuci în apă. Cu faţa spre covorul de stele al 
bolţii, începu să înoate pe spate, fără grabă, către vest. 

Condiţia fizică nu i-ar fi îngăduit să candideze nici la echipa de 
nataţie. După două ore, braţele îl dureau ca şi cum la fiecare 

mişcare a lor ar fi ridicat greutăţi de zece kilograme. După şase 
ore, muşchii îl dureau într-un mod pe care nu l-ar fi crezut 
posibil. Din fericire, oboseala începu să atenueze suferinţele. Pitt 
folosi un vechi truc al cercetaşilor şi-şi scoase pantalonii, le făcu 
noduri la glezne şi-i aruncă deasupra capului pentru a se umfla 
cu aer, obţinând un flotor destul de eficient pentru opririle care 
se înmulţiră o dată cu trecerea nopţii. 

Nu se gândi nici o clipă la posibilitatea de a pluti pur şi simplu 
în derivă cu speranţa ca în timpul zilei să fie observat de o barcă 
pescărească. Imaginea lui Loren şi Rudi în mâinile lui Sarason era 
un imbold mai mult decât puternic pentru a-l împinge înainte. 

Stelele dinspre răsărit începuseră să pălească şi să dispară, 
când picioarele sale atinseră fundul şi Pitt se împletici afară din 
apă pe o plajă cu nisip, unde se prăbuşi şi adormi imediat. 

Purtând vestă antiglont sub salopeta de muncitor, Ragsdale se 
apropie cu pas nepăsător de uşa laterală a unui depozit micuţ în 
a cărui fereastră frontală era un afiş „De închiriat”. Lăsă jos trusa 
de scule goală, scoase o cheie din buzunar şi descuie uşa. 

Inăuntru o echipă mixtă, formată din douăzeci de agenţi FBI şi 
opt ai Serviciului Vamal, făcea ultimele pregătiri pentru raidul 
asupra sediului Zolar International aflat vizavi. Echipele de 
avangardă alertaseră poliţia locală în legătură cu operaţiunea şi 
monitorizau orice activităţi neobişnuite. 

Cei mai mulţi bărbaţi şi toate cele patru femei purtau costume 
de asalt şi arme automate, în timp ce experţii în antichităţi şi 
obiecte de artă aveau haine de stradă. Aceştia din urmă erau 
împovăraţi de valize ticsite cu cataloage şi fotografii ale unor 
opere de artă despre care se ştia că dispăruseră şi puteau fi 
confiscate. 

Planul era ca agenţii să se împartă potrivit misiunilor specifice 
imediat după ce pătrundeau în clădire. Primul grup urma să 
asigure locul şi să-i adune pe angajaţi, al doilea grup trebuia să 
caute orice comori furate, iar al treilea să investigheze birourile 
administrative în căutarea de acte care i-ar fi putut pune pe 
urma unor furturi sau achiziţii ilegale. Acţionând separat, un grup 
specializat în manipularea operelor de artă aştepta să 
dezambaleze, să evacueze şi să depoziteze obiectele reţinute. 
Procuratura insistase ca raidul să se desfăşoare impecabil şi ca 
obiectele confiscate să fie tratate cu toată atenţia. 

Gaskill stătea lângă o masă operaţională în centrul postului de 
comandă. Când Ragsdale se apropie, se întoarse şi-i zâmbi: 

— Tot linişte? 

Agentul FBI se aşeză într-un scaun din pânză: 

— Nici o mişcare, cu excepţia grădinarului care tunde gardul 
viu din jurul clădirii. In rest e linişte ca-n cimitir. 

— Ai naibii de şireţi au fost Zolarii să folosească un grădinar ca 
paznic, comentă Gaskill. Dacă n-ar fi tuns peluza de patru ori 
săptămâna asta, poate că l-am fi ignorat. 

— In plus, echipa noastră de supraveghere i-a identificat 
căştile walkmanului ca fiind un transmiţător radio, adăugă 
Ragsdale. 

— Un semn bun. Dacă n-ar avea nimic de ascuns, de ce ar 
recurge la asemenea trucuri? 

— Nu-ţi ascuţi dinţii degeaba. Operațiunile din depozitul Zolar 
International pot părea dubioase, dar acum doi ani, când FBl-ul a 
intrat cu mandat de percheziţie, n-a găsit nici măcar un pix care 
să nu fi fost justificat legal. 

— Acelaşi lucru este valabil şi pentru Serviciul Vamal, când i- 
am convins pe cei de la Impozite şi taxe să întreprindă audituri. 
Familia Zolar a ieşit imaculată ca neaua. 

Ragsdale dădu din cap în semn de mulţumire când un agent îi 
aduse o ceaşcă de cafea: 

— De data asta avem de partea noastră elementul surpriză. 
Ultimul raid a eşuat fiindcă Zolar a fost anunţat de un poliţist 
local, pe care-l mituise. 

— Ar trebui să fim recunoscători că nu pătrundem într-o 
fortăreață înarmată de înaltă securitate. 

— Avem vreo ştire de la informatorul nostru infiltrat? întrebă 
Gaskill. 

Ragsdale clătină din cap: 

— Incepe să creadă că l-am introdus într-o operaţiune inutilă. 
N-a descoperit nici cel mai mărunt indiciu al unor activităţi 
ilegale. 

— In clădire n-au acces decât angajaţii, iar în ultimele patru 
zile nu au fost primite sau expediate nici un fel de obiecte 
ilegale. N-ai senzaţia că aşteptăm să facă plopul pere? 

— Cam aşa se pare. 

Gaskill îl privi atent pe celălalt: 

— Vrei să regândeşti totul şi să contramandăm acţiunea? N 

— Familia Zolar nu-i perfectă, clătină Ragsdale din cap. In 
sistemul ei trebuie să existe o fisură pe undeva şi sunt gata să- 
mi pun la bătaie cariera că ea se află vizavi, în clădirea aceea. 

— Sunt alături de tine, amice, râse Gaskill, chiar şi în ce 
priveşte chestia cu pensionarea timpurie şi impusă de şefi. 

Ragsdale ridică degetul mare: 

— Atunci spectacolul începe în opt minute, aşa cum am 
stabilit. 

— Nu văd nici un motiv pentru a contramanda, nu? 

— Cu Zolar şi cu doi dintre fraţii săi bântuind Baja în căutarea 
comorii şi restul familiei în Europa, nu vom beneficia niciodată de 
o ocazie mai bună pentru a explora locul înainte ca armata lor de 
avocaţi să afle de operaţiune şi să ne taie calea. 


376 


x k * 


Doi agenți într-o furgonetă-papuc împrumutată de la 
departamentul sanitar Galveston opriră lângă bordura trotuarului 
aflat vizavi de grădinarul care îngrijea un răzor de flori de lângă 
clădirea Zolar. Agentul de lângă şofer coborî geamul şi strigă: 

— Scuză-mă! 

Grădinarul se întoarse şi privi întrebător. 

Agentul îi zâmbi prietenos: 

— Ştii cumva dacă rigolele de pe strada asta s-au înfundat la 
ultima ploaie? 

Surprins, grădinarul ieşi dintre flori şi se apropie de furgonetă. 

— Nu-mi amintesc, răspunse el. 

Agentul scoase pe geam o hartă a oraşului. 

— Ştii dacă vreo stradă vecină a avut probleme de canalizare? 

Când grădinarul se aplecă pentru a studia harta, braţul 
agentului ţâşni brusc, îi trase casca-transmiţător din ureche şi 
smulse cablul căştilor cu microfon din mufa de alimentare a 
bateriei. 

— FBl-ul! anunţă el răstit. Nici o mişcare - nu vreau nici măcar 
să clipeşti din ochi. 

Şoferul vorbi în radioul portabil: 

— Puteţi să-ncepeţi, drumul este liber. 

Agenţii FBI nu se năpustiră în clădirea Zolar International cu 
viteza fulgerătoare a unui raid antidroguri, nici nu lansară un 
atac masiv ca în acţiunea dezastruoasă care avusese loc cu 
câţiva ani în urmă în complexul din Waco, statul Texas. Aici nu 
era o fortăreață înarmată, de înaltă securitate. O echipă 
înconjurase clădirea şi-i supraveghea în tăcere ieşirile, iar grupul 
principal intră calm pe uşa din faţă. 

Personalul administrativ şi secretarele nu trădară nici urmă de 
teamă sau de nelinişte, ci se arătară doar derutaţi şi nedumeriţi. 
Agenţii îi adunară pe toţi, politicos, dar ferm, la parterul 
depozitului, unde fură aduşi şi lucrătorii din secţiile de depozitare 
şi expediere şi meşteşugarii de la departamentul de conservare a 
artefactelor. Două autobuze intrară prin uşile pentru expedierea 
mărfurilor şi încărcară personalul de la Zolar International, pe 
care îl transportară pentru interogare la sediul FBI din Houston. 
Toată operaţiune de preluare dură mai puţin de patru minute. 

Echipa care se ocupa de documente, formată în majoritate din 
agenţi FBI specializaţi în metode contabile, era condusă de 
Ragsdale şi se apucă imediat de treabă, căutând prin birouri, 

examinând dosare şi cercetând fiecare tranzacţie înregistrată. 
impreună cu cei din Serviciul Vamal şi cu specialiştii în artă, 
Gaskill începu să catalogheze şi să fotografieze miile de obiecte 
de artă şi antichităţi depozitate în clădire. Munca era migăloasă 
şi de durată şi nu aduse dovezi evidente că bunurile erau furate. 

La scurt timp după ora unu după-amiaza, Gaskill şi Ragsdale 
se aşezară în biroul luxos al lui Joseph Zolar, printre opere de 
artă incredibil de scumpe, pentru a face schimb de informaţii. 
Agentul FBI nu părea fericit. 

— Incepe să fie foarte stânjenitor şi cred că va urma o furtună 
de publicitate neplăcută şi un litigiu judiciar gigantic, spuse el, 
demoralizat. 

— N-aţi descoperit în acte nici un indiciu de activităţi 
criminale? întrebă Gaskill. 

— Nimic evident. Am avea nevoie de o lună întreagă pentru un 
audit, ca să ştim cu certitudine că avem motive pentru o punere 
sub acuzaţie. Voi ce-aţi găsit? 

— Până acum toate obiectele examinate sunt legale. N-a 
apărut nici unul furat. 

— In cazul ăsta, am bifat alt insucces. 

— Detest s-o spun, oftă Gaskill, dar familia Zolar pare mai 
inteligentă decât cele mai bune echipe de investigaţii ale 
agenţiilor guvernamentale. 

După câteva clipe în birou intrară Beverly Swain şi Winfried 
Pottle, cei doi agenţi ai Serviciului Vamal care acţionaseră alături 
de Gaskill în raidul din Chicago întreprins asupra colecţiei lui 
Rummel. Se comportau oficial şi profesionist, dar nu-şi putură 
stăpâni un uşor rictus al buzelor. Ragsdale şi Gaskill erau atât de 
absorbiți în conversaţia lor, încât nu observaseră că tinerii nu 
intraseră prin uşa din faţă a biroului, ci din baia privată 
adiacentă. 

— Ai un minut liber, şefule? întrebă Beverly Swain. 

— Despre ce-i vorba? 

— Cred că instrumentele noastre au detectat un puț care 
coboară sub clădire, răspunse Winfried Pottle. 

— Ce-ai zis? o întrebă repede Gaskill. 

Ragsdale îşi ridică privirea: 

— Instrumente? 

— Am împrumutat de la Şcoala de mine Colorado un detector 
sonic radar care pătrunde prin sol, explică Pottle. Inregistrările 
arată că sub podeaua depozitului există un spaţiu îngust, care 

coboară în adânc. 

O rază slabă de speranţă lumină brusc feţele lui Ragsdale şi 
Gaskill. Amândoi săriră în picioare. 

— Cum aţi ştiut unde să căutaţi? îi întrebă Ragsdale. 

Pottle şi Swain nu-şi puteau reţine zâmbetele de triumf. 
Femeia dădu din cap spre Pottle, care răspunse: 

— Ne-am gândit că, dacă există o cameră secretă, ea trebuie 
să aibă un capăt în biroul privat al lui Zolar - un tunel de legătură 
prin care el să intre acolo oricând ar avea chef, fără să fie 
observat. 

— Baia lui? întrebă Gaskill retoric. 

— Un loc cât se poate de potrivit, confirmă Swain. 

Ragsdale trase adânc aer în piept: 

— Arătaţi-ne! 

Pottle şi Swain îi conduseră în sala de baie mare, cu 
pardoseală din marmură, chiuvetă, lavoar şi baterii de modă 
veche. Pereţii erau acoperiţi cu lambriuri de tec, provenite de pe 
un iaht vechi. Agenţii făcură semn spre cada modernă şi cu 
jacuzzi, ce părea oarecum nelalocul ei în decorul retro. 

— Tunelul coboară de sub cadă, zise Swain. 

— Sunteţi siguri? întrebă Ragsdale sceptic. Cabina pentru duş 
mi s-ar fi părut mai potrivită pentru un ascensor ascuns. 

— Aşa ne-am gândit şi noi iniţial, încuviinţă Pottle, dar 
detectorul a arătat că sub cabină este beton solid şi pământ. 

Ridică apoi o sondă tubulară lungă, ataşată prin intermediul 
unui cablu electric la un ansamblu compact de calculator şi 
imprimantă. Activă sistemul şi deplasă capătul sondei pe fundul 
căzii. Pe calculator începură să pâlpâie leduri, după care o foaie 
de hârtie ieşi prin fanta imprimantei. Când tipărirea se opri, 
Pottle rupse foaia şi le-o arătă. 

In centrul foii albe, o coloană neagră se întindea de la un 
capăt la celălalt. 

— Nu poate fi nici o îndoială, continuă agentul, că este un put 
cu aceleaşi dimensiuni ca şi cada, care coboară în subteran. 

— Ai convingerea că şmecheria ta electronică funcţionează 
bine? întrebă Ragsdale. 

— Anul trecut acelaşi tip de aparat a descoperit coridoare şi 
camere necartografiate anterior în piramidele de la Giza. 

Gaskill nu comentă nimic, ci păşi în cadă. Roti capul duşului în 
toate părţile, dar nu obţinu decât ajustarea direcţiei şi a jetului. 
După aceea se aşeză pe bancheta interioară pe care puteau lua 

loc patru oameni. Răsuci robinetele placate cu aur pentru apă 
rece şi caldă, însă prin ţeavă nu curse nici o picătură de apă. 

Ridică ochii spre ceilalţi, surâzând larg: 

— Cred că facem progrese. 

Acţiona în continuare maneta care ridica şi cobora dopul. Nu 
se întâmplă nimic. 

— Încearcă să răsuceşti ţeava, sugeră Swain. 

Gaskill prinse ţeava aurită cu mâna sa masivă şi încercă s-o 
rotească uşor. Spre surprinderea lui, aceasta se mişcă şi cada 
porni să se afunde lent sub podeaua băii. Răsuci ţeava în sens 
invers şi cada reveni la poziţia anterioară. Agentul vamal înţelese 
în clipa aceea că ţeava pentru apă şi cada erau cheile ce puteau 
răsturna întreaga organizaţie Zolar, stopând-o pentru totdeauna. 
Le făcu semn celorlalţi să i se alăture şi rosti voios: 

— Mai coboară cineva? 

Neobişnuitul lift coborî timp de treizeci de secunde înainte de 
a se opri în altă cameră de baie. Pottle aprecie că se găseau la 
aproximativ douăzeci de metri sub pământ. leşiră din baie într-un 
birou care era copia aproape exactă a celui de deasupra. 
Luminile erau aprinse, dar înăuntru nu se afla nimeni. Conduşi de 
Ragsdale, agenţii întredeschiseră uşa biroului şi zăriră podeaua 
unui imens depozit de opere de artă şi antichităţi furate. 
Rămaseră uluiţi de dimensiunile spaţiului şi de inventarul enorm 
de obiecte; Gaskill aproximă că erau minimum zece mii de piese. 
Ragsdale se strecură pe uşă afară pentru a efectua o 
recunoaştere rapidă a locului şi reveni peste cinci minute. 

— Patru bărbaţi lucrează cu un cărucior elevator cu furcă, 
anunţă el şi coboară statuia de bronz a unui legionar roman într- 
o ladă de lemn cam pe la jumătatea celui de-al patrulea interval. 
In partea opusă, şase bărbaţi şi femei par a lucra în secţia de 
falsificări, într-o zonă separată prin partiţii. In peretele sudic se 
vede un tunel, despre care presupun că duce la o clădire din 
apropiere - probabil firma paravan pentru expedierea şi primirea 
bunurilor furate. 

— Probabil că tot pe acolo intră şi ies cei care muncesc aici, 
zise Pottle. 

— Dumnezeule, murmură Gaskill, am dat lovitura! Chiar de la 
depărtarea asta pot să recunosc cel puţin patru tablouri furate. 

— Ar fi bine să rămânem discreţi, rosti încet Ragsdale, până 
aducem forţe de sus. 

— Mă ofer voluntar să operez serviciul de feribot, surâse 

şmechereşte Swain. Ce femeie ar putea rata ocazia de a sta într- 
o cadă extravagantă, care trece de la un etaj la altul? 

După plecarea ei, Pottle rămase de pază la uşa ce ducea spre 
depozit, în timp ce Gaskill şi Ragsdale scotociră biroul subteran 
al lui Zolar. Nu găsiră nimic important acolo, aşa încât se 
străduiră să descopere o anexă pentru depozitare. Găsiră destul 
de repede ceea ce căutau, în spatele unui corp înalt de 
bibliotecă, care pivota din perete, deplasându-se pe rotiţe. După 
ce-l împinseră în lături, văzură înapoia lui o cameră lungă şi 
îngustă, pe pereţii căreia se înşiruiau dulapuri vechi din lemn, 
înalte din podea până la tavan. Fiecare dulap conţinea 
bibliorafturi orânduite alfabetic cu înregistrările operaţiunilor de 
vânzări şi cumpărări efectuate de familia Zolar încă din anul 
1929. 

— Aici sunt, murmură Gaskill, uimit. Totu-i aici... 

Incepu să tragă dosare dintr-un dulap. 

— Incredibil! încuviinţă Ragsdale, frunzărind dosarele din alt 
dulap aflat în mijlocul camerei. Timp de şaizeci şi nouă de ani, au 
ţinut evidenţa tuturor obiectelor pe care le-au furat, introdus prin 
contrabandă şi falsificat, inclusiv date financiare şi personale 
despre cumpărători. 

— lisuse, icni Gaskill, ia uită-te aici! 

Ragsdale luă dosarul oferit şi scană primele două pagini. Când 
îşi ridică ochii, pe faţă i se citea o expresie de neîncredere: 

— Dacă-i adevărat ce scrie aici, statuia regelui Solomon de 
Michelangelo din Muzeul Eisenstein de Artă a Renaşterii din 
Boston este un fals! 

— Şi unul al naibii de bun, judecând după numărul de experţi 
care au autentificat-o. 

— Dar fostul custode ştia... 

— Evident, încuviinţă Gaskill. Familia Zolar i-a făcut o ofertă 
imposibil de refuzat. Potrivit acestei hârtii, zece statui etrusce 
extrem de rare, excavate ilegal din nordul Italiei şi introduse 
clandestin în Statele Unite, au fost oferite împreună cu statuia 
falsă a regelui Solomon în schimbul statuii autentice. Deoarece 
falsul era excepţional şi practic imposibil de depistat, custodele a 
devenit un adevărat erou în faţa membrilor consiliului de 
administraţie şi al sponsorilor, susţinând că sporise colecţia 
muzeului convingând un bogătaş anonim să doneze statuile. 

— Mă întreb câte alte cazuri de fraudă muzeală vom 
descoperi, reflectă Ragsdale. 

— Presupun că ăsta-i de-abia vârful aisbergului. Dosarele de 
aici sunt dovada a mii şi mii de tranzacţii ilegale derulate cu 
cumpărători care preferau să închidă ochii în privința 
provenienţei obiectelor. 

— Mi-ar face plăcere, surâse Ragsdale, să aud ce va zice 
Procuratura când îi vom trânti în braţe cazuri de infracţiuni cât 
să-i ajungă pentru zece ani. 

— Nu-i cunoşti pe procurorii federali, replică Gaskill. Când vor 
da peste oameni de afaceri bogaţi, politicieni, sportivi şi 
celebrităţi din lumea divertismentului care au cumpărat cu bună 
ştiinţă obiecte ilegale, vor zice c-au murit şi-au ajuns în Paradis. 

— Poate c-ar fi mai bine să regândim modul de demascare, 
propuse precaut Ragsdale. 

— La ce te gândeşti? 

— Ştim că Joseph Zolar şi fraţii lui, Charles Oxley şi Cyrus 
Sarason, se află în Mexic unde nu-i putem aresta şi lua în 
custodie fără o mulţime de dezacorduri între guverne şi alte 
frecuşuri legale. De acord? 

— Până aici, da. 

— Ca atare, propun să trecem sub tăcere această parte a 
raidului. Din câte am văzut, angajaţii din sectorul legal al 
operaţiunii nu au habar despre ceea ce se petrece în subsol. Să-i 
lăsăm mâine să revină la slujbă, ca şi cum raidul n-ar fi 
descoperit nimic şi să-şi vadă de treabă ca mai înainte. In caz 
contrar, dacă află că le-am închis teatrul de operaţiuni şi că 
procurorii federali le pregătesc capete de acuzare beton, se vor 
ascunde într-o ţară de unde nu-i mai putem extrăda. 

Gaskill îşi frecă bărbia, gânditor: 

— Nu va fi uşor să-i păcălim. Ca toţi oamenii de afaceri care se 
deplasează prin lume, probabil că iau zilnic legătura cu angajaţii 
lor. 

— Vom folosi toate trucurile ştiute pentru a-i trage pe sfoară, 
izbucni în râs Ragsdale. Vom pune operatori telefonici falşi să 
pretexteze că din cauza unor lucrări de construcţie au fost tăiate 
cablurile de fibre optice. Le vom trimite rapoarte false prin faxuri. 
li vom şantaja pe muncitorii pe care-i reținem pentru cercetări. 
Cu puţin noroc, îi putem amăgi pe cei din familia Zolar timp de 
patruzeci şi opt de ore, până ne gândim la o şmecherie cu care 
să-i atragem peste graniţă. 

Gaskill îl privi cercetător: 

— Îţi place să joci cu bătaie lungă, aşa-i, amice? 

— Mi-aş pune la bătaie nevasta şi copiii contra unui cal şchiop, 
dacă ar exista cea mai mică şansă să-i arestăm pentru totdeauna 
pe nemernicii ăştia. 

— Îmi place pariul pe care-l propui, rânji Gaskill. Hai să-i 
înhăţăm pe cei de-aici! 

Mulţi dintre cei o sută şaptezeci şi şase de membri din satul 
clanului lui Billy Yuma îşi duceau existenţa cultivând dovlecei, 
porumb şi fasole, în vreme ce alţii tăiau ienuperi şi arbuşti 
manzanita, pe care-i vindeau ca lemne de foc sau stâlpi pentru 
garduri. O sursă nouă de venituri o reprezenta reînvierea 
interesului faţă de străvechea artă a olăritului. Unele femei din 
tribul Montolo făceau vase elegante de ceramică, pe care 
colecţionarii ahtiaţi după arta indiană începuseră să le solicite. 

După ce fusese timp de cincisprezece ani cowboy la un ranch, 
Yuma economisise destui bani pentru a începe o mică afacere pe 
cont propriu. El şi soţia lui, Polly, reuşeau să ducă un trai bun în 
comparaţie cu majoritatea indienilor din nordul Peninsulei Baja - 
femeia lucra vase din ceramică, iar el creştea vite. 

Ca în fiecare zi după prânz, Yuma îşi înşeuă iapa murgă şi 
porni să-şi inspecteze cirezile, căutând animalele bolnave sau 
rănite. Ţinutul aspru şi neospitalier, abundând în pietre ascuţite, 
cactuşi şi albii temporare cu taluzuri abrupte, putea schilodi cu 
uşurinţă un tăuraş imprudent. 

Yuma căuta un vițel rătăcit, când zări străinul de pe 
drumeagul îngust ce ducea spre sătucul său. 

Străinul care mergea prin deşert părea nelalocul său. Spre 
deosebire de excursionişti sau vânători, nu avea decât hainele 
de pe el - nu avea nici canistră, nici raniţă şi nu purta nici măcar 
o pălărie care să-l apere de soarele după-amiezei. Deşi se vedea 
că era obosit, aproape epuizat, mergea cu pas rapid şi decis, ca 
şi cum s-ar fi grăbit să ajungă undeva. Intrigat, Billy întrerupse 
pentru moment căutarea viţelului şi porni spre drumeag prin 
albia unui pârâu. 

x xk x 

După ce se trezise din somnul adânc, Pitt mersese 
paisprezece kilometri prin deşert. Poate că nici nu s-ar fi trezit, 
dacă nu l-ar fi încercat un sentiment ciudat. Clipise din ochi şi 
zărise pe braţ o şopârlă micuță care-l fixa cu privirea. Alungase 
intrusa şi-şi cercetase ceasul Doxa subacvatic. Nu-i venea să 
creadă că dormise jumătate din dimineaţă. 

Când se trezise, soarele se revărsa deja peste deşert, dar 
temperatura de 30°C era suportabilă. Transpiraţia i se usca rapid 

pe corp şi i se făcuse sete. Îşi linsese buzele şi simţise gustul 
sării depuse în timpul înotului. În ciuda căldurii, îl străbătuse un 
fior de gheaţă, ştiind că dormise patru ore preţioase, ce puteau 
să fie decisive pentru prietenii lui, supuşi unor chinuri 
necunoscute de către Sarason şi sadicii săi. Acum, cel mai 
important lucru pentru Pitt era să-i salveze. 

După o baie rapidă pentru înviorare, pornise spre vest prin 
deşert, către Autostrada Mexico 5, care se afla la douăzeci- 
treizeci de kilometri. După ce ajungea la asfalt, putea face 
autostopul până în Mexicali, pentru ca apoi să treacă graniţa în 
Calexico. Acesta îi era planul, dacă nu cumva compania 
telefonică locală din Baja instalase, înţelept şi util, un telefon 
public la umbra unui arbore mesquite din apropiere. 

Privise către Marea lui Cortez şi cercetase pentru ultima dată 
silueta îndepărtată a A/hambrei. Bătrânul feribot se afundase în 
apă până la marginea punţii şi acum stătea cu chila pe fundul 
golfului, uşor aplecat într-o parte. In rest, nu părea să fi păţit 
nimic. 

In mod clar, era părăsit. Nu se zăreau şalupe sau elicoptere de 
căutare, care să fi fost mobilizate din nordul graniţei de către 
Giordino şi agenţii Serviciului Vamal. Desigur, asta n-ar mai fi 
contat. Pitt bănuia că orice echipă de salvare care ar fi survolat 
vaporul nu s-ar fi gândit să caute supraviețuitori pe uscat. 
Optase, aşadar, să pornească la drum fără întârziere. 

Mersese constant cu şapte kilometri pe oră prin peisajul 
pustiu, care îi reamintea de călătoria făcută cu Giordino prin 
Deşertul Sahara, în nordul Mali-ului, cu doi ani în urmă. Fără 
picătură de apă în iadul temperaturilor arzătoare, fuseseră la 
câteva minute de moarte. li salvase norocul de a fi descoperit 
epava misterioasă a unui avion, din resturile căreia izbutiseră să 
construiască un vehicul acţionat de vânt, cu care alunecaseră 
peste nisipuri, reuşind să se salveze”. Pe lângă chinul de atunci, 
aceasta era ca o plimbare prin parc. 

După două ore ajunse la o cărare colbuită şi o urmă. După alte 
treizeci de minute, zări un bărbat călare lângă potecă. Pitt se 
apropie de el şi ridică braţul în semn de salut. Călărețul îl privi cu 
ochi decoloraţi şi obosiţi de soare. Chipul său aspra părea cioplit 
din gresie tocită. 

Pitt îl studie pe necunoscutul care purta pălărie de cowboy din 


19 Din nou o trimitere la aventurile din romanul Sahara (Rao 
International Publishing Company, Bucureşti, 2003) (n. red.). 

paie, cu boruri largi, răsfrânte lateral, cămaşă de bumbac cu 
mâneci lungi, blugi uzaţi şi cizme de cowboy zgâriate. In părul 
negru nu se zărea nici un fir sur. Era un bărbat scund şi zvelt, 
care ar fi putut avea orice vârstă cuprinsă între cincizeci şi 
şaptezeci de ani. Pielea sa acoperită de riduri avea culoarea 
aramei bătute, iar mâinile ce ţineau hăţurile erau tăbăcite şi cu 
bătăturile multor ani de muncă. Pitt simţi că era un individ cu 
caracter dârz, care supravieţuia cu o tenacitate incredibilă în 
ţinutul acesta aspra. 

— Bună ziua, rosti amabil. 

Precum cei mai mulţi din neamul său, Billy era bilingv, vorbind 
limba indienilor Montolo cu prietenii şi cu familia şi spaniola cu 
străinii. Ştia însă şi destulă engleză, pe care o învățase cu ocazia 
frecventelor drumuri făcute dincolo de frontieră, pentru a-şi 
vinde vitele şi a cumpăra diverse produse. 

— Ştii că încalci o proprietate indiană privată? replică el sever. 

— Nu şi-mi cer scuze, făcu Pitt. Am naufragiat în golf şi doresc 
să ajung la autostradă şi la un telefon. 

— Ţi s-a scufundat barca? 

— Da, încuviinţă Pitt, pot spune că da. 

— Avem telefon la casa de întruniri. Te pot conduce acolo. 

— Ţi-aş rămâne foarte recunoscător. 

Billy întinse un braţ: 

— Satul meu nu este departe. Poţi călări cu mine. 

Pitt şovăi. In mod clar, ar fi preferat mijloacele mecanice de 
transport, deoarece, pentru modul său de gândire, patru roţi 
erau oricând mai bune decât patru copite. Singura utilitate a 
cailor era ca decor în filmele western, totuşi nu intenţiona să 
caute la dinţi calul de dar. Prinse mâna lui Billy şi fu surprins de 
puterea omuleţului vânos, care-i trase cele 82 de kilograme, 
ridicându-l în spatele său pe şa fără măcar un icnet. 

— Apropo, mă numesc Dirk Pitt. 

— Billy Yuma, îi strânse mâna călăreţul. 

Merseră în tăcere timp de o jumătate de oră, înainte de a sui o 
creastă izolată şi acoperită de yucca. De acolo coborâră într-o 
vale mică, străbătută de un pârâu puţin adânc şi trecură pe 
lângă ruinele unei misiuni spaniole distruse cu trei secole în 
urmă de indienii care se împotriviseră creştinării. Dăinuiseră doar 
pereţii din chirpici pe jumătate năruiţi şi un cimitir micuţ. 
Mormintele vechi ale spaniolilor din apropierea vârfului unei 
movile fuseseră de mult acoperite cu buruieni şi date uitării. 

Ceva mai jos se aflau mormintele recente ale locuitorilor satului. 
O piatră funerară îi atrase atenţia lui Pitt, care se lăsă să lunece 
de pe cal şi se apropie de ea. 

Literele săpate în piatra tocită erau destul de lizibile: 


„Patty Lou Cutting 2/11/24 - 2/3/34 

Cald şi bun cu tine să fie mândrul soare. 

Prin noaptea-ntunecată o stea să-ţi lucească. 
Dimineaţa-nnourată s-aibă rouă sclipitoare. 
Şi-n amurg mâna Domnului să te păzească”. 


— Cine a fost? întrebă Pitt. 

Billy Yuma clătină din cap: 

— Bătrânii nu ştiu. Spun că mormântul a fost făcut de nişte 
necunoscuţi într-o noapte. 

Pitt se îndreptă şi privi peste întinderea Deşertului Sonoran. 
Briza uşoară îi mângâia ceafa. Un şoim cu coadă roşie dădea 
roată pe cer, cercetându-şi domeniul. Ţinutul de munţi şi nisip, 
iepuri, coioţi şi canioane putea intimida şi în acelaşi timp inspira. 
„Acesta este un loc unde să mori şi să fii îngropat”, îşi spuse el. 
În cele din urmă, reveni la mormântul lui Patty Lou şi-i făcu semn 
cu mâna lui Yuma: 

— O să merg pe jos restul drumului. 

Indianul încuviinţă tăcut şi porni mai departe, ridicând norişori 
de colb sub copitele iepei murge. 

Pitt îl urmă şi cobori dealul spre o aşezare modestă de fermieri 
şi crescători de vite. Urmară cursul unui pârâu în care trei tinere 
spălau rufe sub umbra unui plop. Fetele se opriră şi-l priviră cu o 
curiozitate adolescentină, iar Pitt îşi flutură mâna în direcţia lor, 
dar ele îl ignorară şi reîncepură să spele, cu un aer aproape 
demn. 

Centrul aşezării Montolo consta din câteva case şi clădiri mai 
mari. Unele fuseseră construite din ramuri de mesquite acoperite 
cu lut, una sau două din lemn, dar cele mai multe fuseseră 
clădite din plăci de ciment. Unicul aspect vizibil al civilizaţiei erau 
stâlpii vechi ce susțineau firele electrice şi de telefon, câteva 
camionete rablagite ce păreau că scăpaseră din cimitirul de 
maşini şi o antenă de satelit parabolică. 

Yuma îşi opri calul în faţa unei clădiri mici, cu trei uşi: 

— Casa noastră de întruniri, spuse el. Telefonul este înăuntru. 
Trebuie să plăteşti. 

Pitt zâmbi, îşi cercetă portofelul încă ud şi scoase un card 
AT&T: 

— Nici o problemă. 

Yuma aprobă din cap şi-l conduse într-un birou mic, mobilat cu 
o masă de lemn şi patru scaune pliante. Aparatul se afla pe o 
carte de telefoane foarte subţire, pe gresia pardoselii. 

Operatoarea răspunse după şaptesprezece ţârâituri: 

— Si, por favor? 

— AŞ dori o convorbire telefonică plătită cu cardul. 

— Da, domnule, răspunse ea într-o engleză fluentă. Spuneți- 
mi, vă rog, seria cardului şi numărul de la care sunaţi. 

— In sfârşit, o bucurie pe ziua de azi, suspină Pitt, auzind un 
glas înţelegător. 

Operatoarea mexicană îi făcu legătura cu o operatoare 
americană, care-l transferă la o linie de informaţii, pentru a 
obţine numărul Serviciului Vamal din Calexico, apoi îi stabili 
legătura. 

— Serviciul Vamal - cu ce vă pot ajuta? se auzi un glas 
bărbătesc. 

— Aş dori să vorbesc cu Albert Giordino de la Agenţia 
Naţională Americană de Studii Marine şi Subacvatice. 

— O clipă, să vă fac legătura la biroul agentului Starger. 

Două clicuri, apoi un glas se auzi vorbind ca dintr-un beci: 

— Starger la telefon. 

— Mă numesc Dirk Pitt. Al Giordino este pe-acolo? 

— Pitt, tu eşti? exclamă neîncrezător Curtis Starger. Unde-ai 
fost? Ne-am căznit din răsputeri să convingem Marina Mexicană 
să te caute. 

— Nu vă mai obosiţi, probabil că şeful local a fost cumpărat de 
Zolar. A 

— O clipă, Giordino este lângă mine. li dau o extensie. 

— Al, tu eşti? i 

— Mă bucur să te-aud, prietene! Ințeleg că ceva n-a mers cum 
trebuie... 

— Pe scurt, amicii noştri din Peru i-au luat pe Loren şi pe Rudi. 
Am ajutat echipajul feribotului să scape cu o plută de salvare şi 
eu am izbutit să înot până la mal. Te sun dintr-un sat indian, 
situat în deşert, la nord de San Felipe, cam la treizeci de 
kilometri vest de locul în care A/hambra este pe jumătate 
scufundat în mâl. 

— Voi trimite un elicopter, zise Starger. Spune-mi numele 

satului, ca să-l anunţ pe pilot. 

Pitt se întoarse către Billy Yuma: 

— Cum se numeşte aşezarea voastră? 

— Canyon Ometepec. 

Pitt repetă denumirea, oferi o relatare mai amănunţită a 
evenimentelor din ultimele optsprezece ore, apoi închise. 

— Vor veni prietenii să mă ia, îi spuse lui Yuma. 

— Cu maşina? 

— Cu elicopterul. 

— Eşti un om important? 

Pitt izbucni în râs: 

— Nu sunt mai important decât primarul vostru. 

— Nu avem primar. Bătrânii se întâlnesc şi discută problemele 
tribului. 

Doi bărbaţi trecură pe lângă ei, trăgând un burro împovărat cu 
crengi de manzanita. Cei doi şi Yuma de-abia dacă se priviră, 
fără să se salute ori să-şi zâmbească. 

— Pari obosit şi însetat, îi spuse Yuma lui Pitt. Vino la mine 
acasă. Nevastă-mea îţi va face ceva de mâncare, în timp ce-ţi 
aştepţi prietenii. 

Pitt acceptă recunoscător cea mai plăcută ofertă pe care o 
auzise în ziua aceea. 

Polly, soţia lui Billy Yuma, era o femeie masivă, dar mai 
sprintenă ca orice bărbat. Avea chip rotund şi ridat, cu ochi 
căprui enormi şi păr negru ca pana corbului, în ciuda faptului că 
era de vârstă mijlocie. Se agita în jurul unei plite cu lemne, aflată 
sub o ramada, lângă locuinţa lor din cărămizi de ciment. Indienii 
din deşertul sud-vestic preferau umbra şi deschiderea asigurate 
de ramada pentru a găti şi a mânca, în loc s-o facă în odăile 
închise şi lipsite de aerisire din case. Pitt observă că acoperişul 
ramadei fusese construit din coastele scheletice ale unui cactus 
saguaro uriaş şi era susţinut de stâlpi din lemn de mesquite, 
înconjurați de un perete din tulpini ţepoase de ocot;//o. 

După ce băuse cinci căni de apă dintr-o polla mare, o oală al 
cărei lut poros îngăduia evaporarea parţială, menţinând 
conţinutul rece, Polly îl servi cu tocătură de porc şi garnitură de 
fasole cu muguri prăjiţi de cactus cholla care-i aminteau 
bărbatului de gustul nalbei. Turtele erau făcute din boabe de 
mesquite pe care le măcinase, obţinând o făină dulceagă. 
Prânzul fu însoţit de vin fermentat din fructe de saguaro. 

Pitt nu ţinea minte să fi mâncat ceva mai delicios. Polly vorbea 

rareori, iar când o făcea, i se adresa lui Billy în spaniolă. Lui Pitt i 
se păru că detectează o urmă de umor în ochii ei căprui şi mari, 
dar femeia se comporta serios şi distant. 

— Nu mi se pare o comunitate prea veselă, încercă el să 
deschidă o conversaţie. 

Yuma clătină trist din cap: 

— Tristeţea s-a abătut asupra poporului meu şi asupra altor 
aşezări tribale, de când ne-au fost furaţi idolii religioşi „sfinţii 
sfinţilor”. Fără ei, fiii şi fiicele noastre nu pot trece prin iniţierea 
de la vârsta maturității. De când au dispărut, suferim multe 
necazuri. 

— Dumnezeule, şopti Pitt, sper că nu-i vorba tot despre 
Zolar... 

— Ce ai spus, senor? 

— Mă gândeam la nişte hoţi care au furat jumătate din toate 
artefactele descoperite vreodată. 

— Poliţia mexicană ne-a spus că idolii au fost furaţi de 
căutători de ceramică din Statele Unite, care sapă în pământul 
sacru al indienilor, ne dezgroapă moştenirile şi apoi le vând. 

— Este posibil. Cum arată idolii sacri? 

Yuma întinse braţul la aproximativ un metru deasupra solului: 

— Sunt cam atât de înalţi şi feţele le-au fost cioplite din 
rădăcini de plopi de către strămoşii mei, cu multe secole în urmă. 

— Există şanse foarte mari ca idolii voştri să fi fost cumpăraţi 
pe nimica toată de către Zolar de la căutătorii de ceramică, 
pentru ca după aceea să-i fi revândut pe sume mari 
colecționarilor bogaţi. 

— Cine este acest Zolar? 

— Este, de fapt, numele unei familii care conduce o 
organizaţie ilegală - So/pemachaco. 

— Nu cunosc cuvântul, zise Yuma. Ce înseamnă? 

— A fost un şarpe incaş legendar, care avea multe capete şi 
trăia într-o peşteră. 

— Nu am auzit niciodată de el. 

— Cred că poate fi asociat altui monstru legendar, pe care 
peruvienii îl numeau Demonio del Muertos şi care păzea lumea 
lor subpământeană. 

Yuma îşi privi gânditor palmele bătătorite: 

— Şi noi avem un demon legendar al lumii subpământene 
care-i opreşte pe morţi să iasă şi pe cei vii să pătrundă în 
tărâmul acela. Tot el ne judecă morţii, îngăduindu-le celor buni 

să treacă şi devorându-i pe cei răi. 

— Un demon al Judecăţii de Apoi, comentă Pitt. 

Indianul încuviinţă solemn din cap: 

— Trăieşte pe un munte nu departe de aici. 

— Cerro el Capirote, rosti încetişor Pitt. 

— Cum poate un străin să ştie lucrul acesta? întrebă Yuma, 
privind sfredelitor în ochii verzi ai americanului. 

— Am fost pe vârf. Am văzut jaguarul înaripat cu cap de şarpe 
şi-ţi garantez că n-a fost pus acolo pentru a păzi lumea 
subpământeană sau pentru a-i judeca pe morţi. 

— Se pare că ştii multe despre ţinuturile acestea. 

— Nu... de fapt, ştiu foarte puţine, dar aş fi foarte interesat să 
aflu orice alte legende despre demon. 

— Mai există o legendă, încuviinţă Yuma. Enrique Juarez, cel 
mai vârstnic bătrân al tribului nostru, se numără printre puţinii 
Montolo în viaţă care mai cunoaşte legende şi obiceiuri vechi. El 
povesteşte despre zeii bălani care au venit din sud pe păsări 
mari cu aripi albe, ce pluteau pe apă. Au rămas multă vreme pe 
o insulă din marea cea veche, iar când au plecat au lăsat în urmă 
demonul de piatră. Câţiva din bărbaţii cei mai îndrăzneţi şi mai 
curajoşi au vâslit până la insulă, dar nu s-au mai întors niciodată. 
Strămoşii s-au speriat şi au crezut că muntele era sacru şi că toţi 
intruşii vor fi devoraţi de demon. Tăcu şi privi în depărtarea 
deşertului: De atunci legenda a fost povestită şi repovestită 
mereu. In ziua de azi, copiii noştri care merg la şcoli moderne o 
consideră un basm purtat din gură în gură. 

— Basmul vostru este susţinut de date istorice, îl asigură Pitt. 
Crede-mă când îţi voi spune că sub Cerro el Capirote se află o 
comoară de aur uriaşă, ascunsă acolo nu de zeii bălani din sud, 
ci de incaşi din Peru care au exploatat spaima de supranatural a 
strămoşilor voştri, cioplind monstrul ca să le insufle teamă şi să-i 
îndepărteze de insulă. Ca asigurare, au lăsat în urmă câţiva 
străjeri care să-i ucidă pe curioşi până ce spaniolii erau alungaţi 
din regatul lor şi se puteau întoarce să aducă tezaurul pentru 
noul lor rege. Nu mai trebuie să spun că istoria a cunoscut alt 
curs. Spaniolii au rămas şi nimeni nu s-a mai întors după 
comoară. 

Billy Yuma nu era o persoană care să-şi exteriorizeze emoţiile. 
Chipul său ridat rămase imobil şi numai ochii negri i se lărgiră: 

— Sub Cerro el Capirote există o comoară? 

Pitt aprobă din cap: 

— În scurt timp, oameni cu gânduri rele vor veni ca să 
pătrundă în munte şi să fure bogăţiile incaşilor. 

— Nu pot face una ca asta! protestă Yuma. Cerro el Capirote 
este vrăjit. Se află pe pământurile noastre, în ţinutul indienilor 
Montolo. Morţii care au fost alungaţi la Judecata de Apoi bântuie 
în jurul său. 

— Crede-mă, rosti Pitt cu seriozitate, asta nu-i va opri pe 
oamenii de care ţi-am amintit. 

— Poporul meu va protesta la poliţie. 

— Dacă familia Zolar acţionează după cum bănuiesc, i-a mituit 
deja pe poliţiştii voştri. 

— Oamenii aceştia răi despre care vorbeşti sunt aceiaşi care 
ne-au vândut şi idolii sacri? 

— Ţi-am spus, este foarte posibil. 

Billy Yuma îl fixă cu privirea: 

— Atunci nu trebuie să ne facem griji că ne vor călca pământul 
sacru. 

Pitt nu înţelese: 

— Pot să te întreb de ce anume? 

Expresia de pe faţa lui Billy se schimbă treptat şi indianul păru 
că intră în transă: 

— Fiindcă aceia care au luat idolii Soarelui, Lunii, Pământului 
şi Apei au fost blestemaţi şi vor muri în chinuri. 

— Chiar crezi asta, aşa-i? 

— Da, încuviinţă Yuma. In visele mele îi văd pe hoţi înecându- 
se. 

— Inecându-se? 

— Da, în apa ce va transforma deşertul în paradisul care a fost 
pentru strămoşii mei. 

Pitt se gândi să-l contrazică. Nu era un visător cu capul în nori, 
ci un sceptic înrăit. Cu toate acestea, privirea imobilă din ochii lui 
Yuma şi tonul de oţel al glasului său îi atinseră o coardă 
sensibilă, începu să se simtă fericit că nu avea nici o legătură cu 
Zolar. 

Amaru cobori în sala principală din hacienda. Un perete al 
încăperii uriaşe era ocupat de un şemineu mare de piatră, 
provenit de la sediul vechi al unei misiuni iezuite. Tavanul înalt 
era decorat cu panouri complex realizate din ghips. 

— Vă rog să mă scuzaţi că am întârziat, domnilor. 

— Nu-i nimic, spuse Zolar. Acum, după ce proştii din NUMA ne- 
au dus direct la aurul lui Huascar, am profitat de întârzierea ta 
pentru a discuta metodele de scoatere a comorii la suprafaţă. 

Amaru încuviinţă din cap şi privi în jurul odăii. In afară de el 
mai erau prezente patru persoane. Pe canapelele din jurul 
şemineului stăteau Zolar, Oxley, Sarason şi Moore. Chipurile le 
erau inexpresive, dar nimic nu putea ascunde atmosfera 
generală de triumf. 

— Ai aflat ceva despre Kelsey, Rodgers şi Albert Giordino? se 
interesă Sarason. 

— Contactele mele de cealaltă parte a graniţei cred că Pitt v-a 
spus adevărul - i-a lăsat la sediul Serviciului Vamal din Calexico, 
răspunse Amaru. 

— Probabil că a mirosit o capcană, zise Moore. 

— Asta a fost evident din clipa în care a revenit singur pe 
feribot, se răsti Sarason spre Amaru. L-ai avut în mâini şi l-ai 
lăsat să-ţi scape. 

— Ca să nu mai amintesc de echipajul feribotului! adăugă 
Oxley. 

— Vă spun că Pitt n-a scăpat. A fost ucis când am aruncat în 
apa din jurul lui grenade de şoc. Cât despre echipajul feribotului, 
poliţiştii mexicani pe care i-aţi plătit pentru a coopera vor păstra 
tăcerea atât timp cât va fi necesar. 

— Tot nu-i bine, zise Oxley. Dacă Pitt, Gunn şi doamna 
congresman Smith au dispărut, toţi agenţii FBI dintre San Diego 
şi Denver vor veni să-şi bage nasul pe-aici. 

Zolar clătină din cap: 

— Nu au jurisdicție în Mexic, iar prietenii noştri din 
administraţia locală nu le vor autoriza intrarea. 

Sarason îl fulgeră cu privirea pe Amaru: 

— Zici că Pitt este mort? Atunci unde-i cadavrul? 

— Pitt este hrană pentru peşti, făcu sud-americanul, privindu-l 

la fel de înnegurat. Crede-mă pe cuvânt! 

— lartă-mă dacă nu sunt convins. 

— Este imposibil să fi supravieţuit detonărilor subacvatice. 

— Individul a supravieţuit şi unor chestii mai rele. Sarason 
traversă sala spre bar şi-şi umplu un pahar: Nu mă declar 
mulţumit, până nu-i văd cadavrul. 

— In plus, ai ratat şi scufundarea feribotului, interveni Oxley. 
Trebuia să-l fi dus la apă adâncă înainte de a deschide valvele. 

— Sau şi mai bine să-l fi incendiat, împreună cu Smith şi cu 
directorul-adjunct al NUMA, adăugă Zolar, aprinzându-şi un 
trabuc. 

— Comandantul de poliţie Cortina va desfăşura o anchetă şi va 
anunţa că feribotul la bordul căruia se aflau doamna congresman 
Smith şi Rudi Gunn a dispărut în urma unui accident nefericit, 
zise Sarason. 

— Asta, zise Zolar nemulţumit, nu va rezolva problema 
intervenţiei oficialităților americane. Dacă Pitt a supravieţuit şi va 
povesti despre ratările amicului tău, Departamentul de Justiţie va 
solicita mai mult decât o anchetă locală. 

— Puteţi să-l daţi uitării pe Pitt, declară Amaru sec. Nimeni nu 
are motive mai întemeiate decât mine să-l vadă mort. 

Oxley îşi mută privirea de la Amaru la Zolar: 

— Nu putem risca pe baza unor ipoteze. Cortina nu va putea 
amâna mai mult de două-trei zile o investigaţie comună a 
guvernelor mexican şi american. 

Sarason ridică din umeri: 

— Timp destul pentru a lua comoara şi a dispărea. 

— Chiar dacă Pitt a supravieţuit şi va anunţa cele întâmplate, 
zise Henry Moore, nu există nici un alt martor. El nu poate dovedi 
că aveţi vreo legătură cu torturarea şi cu dispariţia lui Smith şi 
Gunn. Cine ar crede că o familie de traficanţi de opere de artă 
respectaţi ar fi fost implicată în asemenea acţiuni? Aţi putea 
aranja ca polițistul mexican, Cortina, să-l acuze tocmai pe Pitt de 
comiterea acestor crime, pentru ca tezaurul să-i rămână numai 
lui. 

— Îmi place ideea domnului profesor, încuviinţă Zolar. Prietenii 
noştri cu influenţă din poliţie şi din armată pot fi convinşi destul 
de uşor să-l aresteze pe Pitt dacă îşi face apariţia în Mexic. 

— Până aici totul e-n regulă, zise Sarason. Ce facem însă cu 
prizonierii? li eliminăm acum sau mai târziu? 

— De ce nu i-am arunca în râul care curge prin peştera 

comorii? propuse Amaru. În cele din urmă, rămăşiţele corpurilor 
lor vor apărea, probabil, în golf. Şi după ce peştii vor fi terminat 
cu ei, un legist n-ar mai putea spune decât că au murit înecaţi. 

Zolar privi în jurul încăperii spre fraţii săi, apoi către Moore 
care arăta neobişnuit de tulburat. După o clipă reveni la Amaru: 

— Un scenariu excelent! Simplu şi în acelaşi timp sclipitor. 
Există obiecţii? 

Nimeni nu obiectă. 

— lau eu legătura cu Cortina ca să-l informez despre ce are de 
făcut, se oferi Sarason. 

Zolar gesticulă cu mâna în care ţinea trabucul şi îşi arătă dinţii 
într-un surâs larg: 

— İn cazul acesta, totul este stabilit. Pe când Cyrus şi Cortina 
acţionează pentru a-i induce în eroare pe investigatorii 
americani, noi vom împacheta lucrurile şi ne vom muta din 
hacienda în Cerro el Capirote, iar mâine-dimineaţă, imediat ce 
răsare soarele, vom începe să scoatem comoara. 

Un servitor intră în sală şi-i aduse un telefon mobil lui Zolar. 
Acesta ascultă fără să-i dea nici un răspuns apelantului, iar după 
ce închise telefonul izbucni în râs. 

— Veşti bune? se interesă Oxley. 

— Agenţii FBI au făcut încă un raid la depozitul nostru. 

— Şi ce-i amuzant în asta? întrebă nedumerit Moore. 

— Este o acţiune frecventă, explică Zolar. Ca de fiecare dată, 
nu au găsit nimic şi au rămas cu buzele umflate, neştiind încotro 
să se îndrepte. 

Sarason îşi deşertă paharul: 

— Prin urmare, ne vedem de treabă, iar scoaterea comorii 
urmează programul stabilit. 

In sala cea mare se aşternu tăcerea, în vreme ce participanţii 
la discuţie îşi imaginau bogăţiile incredibile pe care aveau să le 
găsească sub Cerro el Capirote. Toţi, mai puţin Sarason, ale cărui 
gânduri reveniră la întâlnirea cu Pitt de pe feribot. Ştia că era 
ridicol, totuşi îl obseda ideea că bărbatul afirmase că-i atrăsese 
deliberat pe el şi pe fraţii săi către tezaur. Şi oare ce dorise să 
spună prin faptul că ei căzuseră în plasă? 

Fusese o simplă cacealma, intenţionase să-i transmită un 
mesaj sau nu fusese decât bravadă din partea unui individ care 
credea că va fi ucis? Sarason decise că nu merita să-şi bată 
capul cu răspunsurile posibile. Soneriile de avertizare ar fi trebuit 
să-i zbârnâie în fundul minţii, dar avea de rezolvat chestiuni mai 

importante. Şi-l alungă pe Pitt din gânduri. 
Aceasta a fost cea mai mare greşeală a vieţii sale. 
x x x 

Micki Moore coborî cu grijă treptele abrupte ce duceau în 
beciul de sub hacienda, purtând în mâini o tavă. Ajunsă jos, se 
apropie de omul lui Amaru care păzea uşa magaziei micuțe în 
care fuseseră închişi captivii. 

— Deschide! îi ceru ea. 

— Nimeni n-are voie 
neplăcut. 

— Dă-te la o parte, cretin idiot, mârâi Micki, sau îţi retez 
boaşele! 

Paznicul fu surprins de limbajul grosolan al femeii elegante şi 
se retrase un pas: 

— Am primit ordin de la Tupac Amaru. 

— N-am decât mâncare, idiotule! Lasă-mă să intru, altfel o să 
tip şi o să-i jur lui Joseph Zolar că m-ai violat pe mine şi pe 
femeia dinăuntru. 

Bărbatul privi tava, apoi cedă, descuie uşa şi se retrase într-o 
parte: 

— Să nu-i spui lui Tupac c-am făcut asta. 

— Nu-ţi face griji! se răsti Micki peste umăr şi intră în 
cămăruţa strâmtă şi întunecată. 

Avu nevoie de câteva secunde până ce ochii i se acomodară 
cu semiîntunericul. Gunn zăcea pe podeaua din piatră şi se 
strădui să se ridice în capul oaselor. Loren stătea lângă el, ca şi 
cum ar fi fost gata să-l apere: 

— Ce să spun! murmură ea, ţâfnos. De data asta au trimis o 
femeie să facă treburile murdare. 

Micki îi vâri tava în mâini: 

— Uite nişte mâncare! Fructe, sandvişuri şi patru sticle de 
bere. la-o! 

Se întoarse după aceea şi trânti uşa în nasul paznicului, 
închizând-o. Când reveni lângă Loren, vederea i se mai 
acomodase cu lumina foarte slabă şi fu stupefiată de aspectul 
femeii, care avea vânătăi şi umflături în jurul ochilor şi buzelor. 
Aproape toate hainele îi fuseseră rupte, iar ea îşi înnodase 
zdrenţele rămase pentru a-şi acoperi pieptul. Micki zări şi dungile 
roşii însângerate de pe partea superioară a sânilor şi echimozele 
de pe braţe şi picioare. p 

— Mizerabilii! şuieră ea. Mizerabili sadici şi nenorociţi! Imi pare 

năuntru, mormăi paznicul pe un ton 

rău... dacă aş fi ştiut ce ţi-au făcut, aş fi adus o trusă de prim- 
ajutor. g 

Loren îngenunche şi lăsă tava pe podea. li întinse o sticlă de 
bere lui Gunn, dar degetele rănite ale bărbatului nu putură 
deschide capacul, aşa că o făcu ea în locul lui. 

— Cine-i îngerul nostru ocrotitor? întrebă Gunn. 

— Mă numesc Micki Moore. Soţul meu este antropolog, iar eu 
sunt arheolog. Amândoi am fost angajaţi de fraţii Zolar. 

— Ca să-i ajutaţi să găsească tezaurul lui Huascar? presupuse 
Gunn. 

— Da, am descifrat imaginile... 

— De pe costumul de aur de la Tiapollo, încheie bărbatul. Ştim 
totul despre el. 

Loren nu scoase nici un cuvânt, în timp ce devoră cu lăcomie 
un sandviş şi bău o sticlă de bere. După aceea, simțindu-se ca 
renăscută, o privi curioasă pe Micki: 

— De ce-ai făcut asta? Ca să ne întăreşti înainte să revină ei şi 
să ne folosească pe post de saci de box? 

— Noi nu avem nici un amestec în suferinţele voastre, 
răspunse sincer Micki. Adevărul este că fraţii Zolar intenţionează 
să ne ucidă pe mine şi pe soţul meu imediat ce pun mâna pe 
comoară. 

— De unde ştii? 

— Am mai avut experienţe cu oameni de felul lor. Intuim ce se 
va-ntâmpla. 

— Cu noi ce gânduri au? se interesă Gunn. 

— Fraţii Zolar şi ofiţerii din poliţia şi armata mexicană pe care 
i-au mituit vor să se creadă că v-aţi înecat în timp ce încercaţi să 
scăpaţi de pe feribotul care se scufunda. Planul lor este să vă 
arunce în râul subteran despre care se spune că trece prin 
peştera comorii şi se varsă în golf. Până când cadavrele voastre 
vor ieşi la suprafaţă, din ele nu va mai rămâne mare lucru care 
să dovedească altceva. 

— Pare posibil, murmură furioasă Loren. Nu-i subestimez în 
privinţa asta. 

— Dumnezeule, exclamă Gunn, dar nu pot să ucidă cu sânge 
rece un reprezentant al Congresului Statelor Unite! 

— Credeţi-mă, zise Micki, indivizii ăştia n-au scrupule şi cu atât 
mai puţin mustrări de conştiinţă. 

— Cum de nu ne-au ucis până acum? întrebă Loren. 

— Se temuseră că prietenul vostru Pitt ar putea cumva să facă 


397 


publică răpirea voastră, dar acum nu le mai pasă. Au ajuns la 
concluzia că minciunile lor pot face faţă acuzațiilor unui singur 
individ. 

— Dar cei din echipajul feribotului? Şi ei au fost martori la 
piraterie. 

— Poliţia locală îi va împiedica să dea alarma, spuse Micki 
ezitând. Imi pare rău că trebuie să vă spun de ce fraţii Zolar nu 
mai sunt îngrijoraţi de Pitt... Tupac Amaru a jurat că după ce aţi 
fost transportaţi la hacienda, el şi oamenii săi l-au făcut bucăţi pe 
Pitt, aruncând grenade de şoc în jurul lui, în apă. 

Ochii violeţi ai lui Loren erau tulburaţi de durere. Nutrise 
speranţa că Pitt reuşise cumva să scape, dar acum inima ei se 
prăbuşise în crevasa unui ghețar. Se lăsă să cadă lângă unul din 
pereţii încăperii săpate în piatră şi-şi acoperi faţa cu palmele. 

Gunn se chinui să se ridice în picioare. Privirea sa nu trăda 
durere, ci doar convingere nestrămutată: 

— Dirk mort? Un gunoi ca Amaru n-ar putea niciodată să-l 
ucidă pe unul ca Dirk Pitt! 

Micki fu surprinsă de ardoarea manifestată de bărbat, în ciuda 
torturilor pe care le îndurase. 

— Repet doar cuvintele soţului meu, zise ea pe un ton de 
scuză. Amaru a recunoscut că n-a reuşit să-i găsească trupul, dar 
era absolut convins că Pitt nu avea cum să fi supravieţuit. 

— Spui că şi tu şi soţul tău sunteţi pe lista neagră a lui Zolar? 
întrebă Loren. 

— Da, zise Micki şi ridică din umeri şi pe noi intenţionează să 
ne reducă la tăcere. 

— lartă-mă că o spun, spuse Gunn, dar mi se pare că eşti 
teribil de indiferentă. 

— Soţul meu şi-a făcut nişte planuri... 

— De evadare? 

— Nu. Henry şi cu mine am putea scăpa în orice moment 
potrivit, dar intenţionăm să luăm o parte din comoară pentru noi. 

Gunn se holbă neîncrezător la ea, apoi rosti ironic: 

— Probabil că soţul tău este un antropolog foarte dur. 

— Poate că veţi înţelege mai bine dacă v-aş spune că ne-am 
întâlnit şi îndrăgostit unul de celălalt pe când eram parteneri într- 
o misiune a Consiliului pentru Activităţi Externe. 

— N-am auzit niciodată de aşa ceva, clătină Gunn din cap. 

Loren o privi stupefiată pe Micki: 

— Eu am auzit. Se spune despre CAE că ar fi o organizaţie 

discretă şi foarte secretă care acţionează din culisele Casei Albe. 
Nimeni din Congres n-a reuşit vreodată să aducă dovezi concrete 
privind existenţa sau finanţarea ei. 

— Ce rol are? întrebă Gunn. 

— Desfăşurarea de activităţi secrete sub conducerea directă a 
preşedintelui SUA, fără ştiinţa celorlalte servicii de informaţii 
naţionale, răspunse Micki. 

— Ce fel de activităţi? 

— Dintre cele mai puţin ortodoxe, îndreptate împotriva ţărilor 
considerate ostile Statelor Unite, spuse Loren privind-o cu atenţie 
pe Micki, dar fără să citească nimic pe faţa ei distantă şi 
inexpresivă. Ca simplu membru al Congresului, nu cunosc detalii 
despre operaţiunile CAE şi pot doar să speculez, însă bănuiesc că 
direcţia principală se referă la asasinate. 

Ochii celeilalte femei deveniră duri şi reci: 

— Recunosc sincer că timp de doisprezece ani, până ne-am 
retras din serviciu pentru a ne dedica arheologiei, Henry şi cu 
mine am avut puţini egali în domeniu. 

— Nu mă surprinde, comentă ironic Loren. Deghizaţi ca 
savanţi, nimeni n-ar fi suspectat că sunteţi asasinii plătiţi ai 
preşedintelui. 

— Doamnă congresman Smith, pentru informarea 
dumneavoastră, diplomele noastre universitare nu sunt falsuri. 
Henry şi-a luat doctoratul la Universitatea Pennsylvania, iar eu, la 
Stanford. Nu avem nici un fel de scrupule în privinţa misiunilor 
întreprinse în timpul mandatelor celor trei preşedinţi anteriori. 
Eliminând liderii unor organizaţii teroriste străine, Henry şi cu 
mine am salvat vieţile mai multor americani decât ţi-ai putea 
închipui. 

— Acum pentru cine lucraţi? 

— Pentru noi înşine. După cum am spus, ne-am retras din 
activitate. Am simţit că venise timpul să ne apucăm de meseria 
noastră de bază. Serviciile aduse ţării aparţin trecutului. Deşi am 
fost bine plătiţi pentru misiunile noastre, nu ni s-a acordat nici o 
pensie. 

— Lupii nu-şi schimbă năravul, observă Gunn. Nu vă veţi putea 
atinge obiectivul, fără a-i ucide pe Amaru şi pe fraţii Zolar. 

Micki surâse subţire: 

— Este foarte posibil să fim nevoiţi să le-o luăm înainte, dar 
asta numai după ce la suprafaţă va fi adus suficient din aurul lui 
Huascar pentru a-l putea transporta. 

— Prin urmare, drumul va fi presărat de cadavre. 

Femeia îşi trecu mâna peste faţă cu un gest de oboseală: 

— Implicarea voastră în vânătoarea comorii a fost o surpriză 
absolută pentru toţi. In mod stupid, fraţii Zolar au reacţionat 
exagerat atunci când au descoperit că există rivali care au indicii 
despre tezaur. Au luat-o razna, ucigându-i sau răpindu-i pe toţi 
cei care, în minţile lor înnebunite de lăcomie, puteau fi 
consideraţi obstacole. Ar trebui să vă consideraţi norocoşi că nu 
v-au omorât pe feribot, ca pe prietenul vostru Pitt. Faptul că vă 
păstrează temporar în viaţă este pecetea clară a amatorismului. 

— Tu şi soţul tău, murmură Loren, ne-aţi fi... 

— Impuşcat şi apoi incendiat o dată cu feribotul? Micki clătină 
din cap: Nu-i stilul nostru! Henry şi cu mine i-am lichidat doar pe 
acei indivizi din ţări străine care împuşcaseră sau aruncaseră în 
aer fără discriminare femei şi copii nevinovaţi, fără măcar să 
clipească ori să verse o lacrimă. Nu am făcut niciodată rău 
vreunui compatriot american şi nici nu intenţionăm să începem 
acum. In ciuda faptului că prezenţa voastră ne-a împiedicat 
operaţiunea, vom face tot ce ne stă în putinţă să vă ajutăm să 
scăpaţi teferi din afacerea asta. 

— Fraţii Zolar sunt americani, îi reaminti Loren. 

— Un detaliu tehnic, ridică din umeri Micki. Ei reprezintă 
probabil cea mai mare organizaţie de furturi şi contrabandă cu 
opere de artă din istorie. Sunt nişte rechini de talie mondială. De 
altfel, nu cred că trebuie să v-o mai spun, deoarece le-aţi simţit 
brutalitatea direct pe pielea voastră. Lăsându-le oasele să se 
înălbească în Deşertul Sonoran, Henry şi cu mine ne-am gândit 
că vom economisi milioane de dolari din buzunarele 
contribuabililor americani - bani care ar fi fost altfel cheltuiţi într- 
o anchetă complicată şi lungă a activităţilor lor criminale. La asta 
s-ar mai adăuga şi costurile cu judecata şi închisoarea, în cazul în 
care ar fi prinşi şi condamnaţi. 

— Şi după ce puneţi mâna pe o parte din comoară? întrebă 
Gunn. Ce veţi face atunci? 

Micki rânji ca o scorpie şireată: 

— O să vă trimit o ilustrată din colţul de lume în care vom 
ajunge şi vă voi anunţa cum o cheltuim. 

O companie de soldaţi amplasă un punct de comandă şi 
interzise accesul pe o rază de trei kilometri în jurul bazei lui 
Cerro el Capirote. Nimeni nu avea voie să intre ori să iasă din 
zona respectivă; vârful muntelui devenise teatrul de operaţiuni 
pentru recuperarea comorii. Elicopterul furat de la NUMA şi 
revopsit cu însemnele Zolar International se ridică în cerul senin 
şi porni spre hacienda, iar după câteva minute un elicopter de 
transport al armatei mexicane cobori în locul său. Un detaşament 
de genişti militari îmbrăcaţi în costume de camuflaj pentru deşert 
sări jos, deschise uşa de marfă din spate şi începu să descarce 
un cărucior elevator cu furcă, bobine de cabluri şi un vinci mare. 

In douăzeci şi patru de ore, autorităţile statului Sonora care 
fuseseră mituite de Zolar acordaseră toate permisele şi licenţele 
necesare, un proces care, în mod obişnuit, ar fi durat luni, poate 
ani de zile. Fraţii Zolar promiseseră finanţarea construirii de şcoli, 
şosele şi a unui spital. Dolarii lor unseseră palmele funcţionarilor 
locali şi eliminaseră nesfârşitele hăţişuri birocratice. Cooperarea 
deplină fusese oferită de un guvern mexican neştiutor, indus în 
eroare de oficialități corupte. La solicitarea lui Joseph Zolar, 
fusese aprobată imediat mobilizarea unui contingent de genişti 
de la o bază militară de pe Peninsula Baja. Potrivit termenilor din 
contractul întocmit rapid cu Trezoreria statului, familiei Zolar îi 
revenea douăzeci şi cinci la sută din comoară, restul urmând să 
fie depus la Tribunalul naţional din Ciudad de Mexico. 

Unica problemă a contractului era faptul că fraţii Zolar nu 
intenționau câtuşi de puţin să-l respecte. Ei nu doreau să împartă 
comoara cu nimeni. 

După ce lanţul de aur şi majoritatea tezaurului erau aduse în 
vârful muntelui, aveau să fie transportate în secret, la adăpostul 
întunericului, până la un aeroport militar izolat, situat în 
apropiere de uriaşele dune de nisip ale Deşertului Altar, la sud de 
graniţa cu Arizona. Acolo comoara urma să fie transferată într-un 
avion pentru marfă ce purta culorile şi însemnele unei companii 
aeriene importante, care să plece mai departe, la o unitate de 
distribuţie secretă a fraţilor Zolar din orăşelul Nador de pe coasta 
nordică a Marocului. 

Imediat ce se luminase de ziuă, toţi locuitorii din hacienda 

fuseseră duşi pe vârful muntelui. În urma lor nu rămăsese nici cel 
mai neînsemnat obiect personal, doar avionul lui Zolar, gata să 
decoleze în orice clipă de pe pista domeniului. 

Ceva mai târziu în aceeaşi dimineaţă, Loren şi Rudi fuseseră 
scoşi din temniţa improvizată şi transportaţi pe munte. 
Ignorându-l pe Sarason, care ordonase să nu se comunice cu 
ostaticii, Micki le îngrijise plină de milă tăieturile şi vânătăile şi le 
asigurase un mic dejun decent. Deoarece existau puţine şanse 
de evadare pe versanţii stâncoşi ai muntelui, nimeni nu-i păzea 
şi fură lăsaţi să facă ce doreau. 

Oxley descoperi repede trecerea îngustă care ducea în 
adâncul muntelui şi, fără să piardă timpul, dirijă o echipă de 
soldaţi să o lărgească. El rămase după aceea să supravegheze 
instalarea echipamentelor, în timp ce Zolar, Sarason şi soţii 
Moore porniră prin tunel, urmaţi de o echipă de genişti cu lămpi 
fluorescente portabile. 

Când ajunseră la al doilea demon, Micki îi atinse cu dragoste 
ochii, aşa cum făcuse Shannon Kelsey înaintea ei şi oftă: 

— O minunată piesă de artă! 

— Excelent conservată, încuviinţă Henry Moore. 

— Va trebui distrus, comentă Sarason, nepăsător. 

— Ce spui? se încruntă Moore. 

— Nu-l putem muta şi blochează aproape tot tunelul. Este 
imposibil să scoatem lanţul lui Huascar peste sau pe lângă el. 

Chipul femeii se încordă de furie: 

— Nu puteţi distruge o operă veche de artă! 

— Ba putem şi o vom face, îşi susţinu Zolar fratele. Sunt de 
acord că-i neplăcut, dar nu avem timp de entuziasm arheologic. 
Statuia trebuie să dispară. 

Expresia îndurerată a lui Moore se preschimbă lent într-o 
mască de piatră. Işi privi soţia şi aprobă din cap: 

— Trebuie făcute sacrificii. 

Micki înţelese. Dacă doreau să înhaţe îndeajuns din tezaur 
pentru a trăi în lux tot restul vieţii, trebuiau să accepte 
distrugerea demonului. 

Porniră mai departe, iar Sarason rămase în urmă şi le ordonă 
geniştilor să plaseze o încărcătură explozivă sub demon. 

— Atenţie, îi avertiză în spaniolă, folosiţi o cantitate mică! Nu 
vrem să provocăm o surpare. 

Zolar fu uluit de energia şi de entuziasmul soţilor Moore, 
atunci când ajunseră la criptele cu străjerii comorii. Dacă i-ar fi 

lăsat în pace, ar fi petrecut o săptămână studiind mumiile şi 
ornamentele de înmormântare, înainte de a trece spre sala 
comorii. 

— Să-i dăm drumul, spuse el, nerăbdător. Pe morţi îi puteţi 
cerceta şi mai târziu. 

Fără tragere de inimă, cei doi arheologi trecură în locuinţa 
paznicilor, unde zăboviră doar câteva minute. 

Prezenţa neaşteptată a santinelei încastrate în cristale de 
calcit îi şocă şi-i ului pe toţi, aşa cum li se întâmplase şi lui Pitt şi 
grupului său. Henry Moore se apropie de sarcofagul translucid şi 
privi atent în interior. 

— Un chachapoya, murmură el ca şi cum ar fi stat înaintea 
unei icoane, conservat după moarte. Este o descoperire 
incredibilă! 

— A fost, probabil, un războinic nobil de rang foarte înalt, 
completă Micki, înmărmurită. 

— Concluzia este firească, draga mea. Pentru a primi 
responsabilitatea păzirii unei imense comori regale, trebuie să se 
fi bucurat de mult prestigiu. 

— Care crezi că poate fi valoarea lui? întrebă Sarason. 

Moore se întoarse şi pufni spre el: 

— Un lucra extraordinar ca acesta nu poate fi evaluat. Ca 
posibilitate de acces spre trecut, este inestimabil. 

— Cunosc un colecţionar care ar oferi pe el cinci milioane de 
dolari, spuse Zolar de parcă ar fi estimat un vas Ming. 

— Războinicul chachapoya aparţine ştiinţei! izbucni Moore, 
sufocat de furie. Este o verigă pentru înţelegerea trecutului şi 
locul lui este într-un muzeu, nu în salonul unui colecţionar corupt 
de artefacte furate! 

Zolar îl privi pătrunzător: 

— Perfect, domnule profesor, este al tău în schimbul cotei din 
comoară. 

Moore părea în pragul agoniei. Educaţia profesională de om de 
ştiinţă intrase în conflict direct cu lăcomia. Se simţea ruşinat şi 
mizerabil acum când îşi dădea seama că tezaurul lui Huascar 
depăşea cu mult bogăţia pură. II copleşea regretul că se asociase 
unor mizerabili fără scrupule. Strânse uşor mâna soţiei sale, 
ştiind că, fără îndoială şi ea simţea la fel: 

— Dacă aşa se pune problema... De acord. 

— Acum după ce am căzut la învoială, chicoti Zolar, putem să 
trecem mai departe şi să găsim obiectele pentru care am venit 

aici de fapt? 

După alte câteva minute stăteau umăr la umăr pe malul râului 
subteran şi se holbau hipnotizaţi la muntele de aur iluminat de 
lămpile fluorescente portabile ale geniştilor. Nu vedeau decât 
comoara. Râul care curgea prin măruntaiele pământului li se 
părea lipsit de importanţă. 

— Spectaculos! şopti Zolar. Nu-mi vine să cred că privesc atât 
de mult aur. 

— Depăşeşte de departe comorile din mormântul lui 
Tutankhamon, comentă Moore. 

— Magnific! rosti Micki, prinzându-se de braţul soţului ei. 
Probabil că-i cel mai bogat tezaur din cele două Americi. 

Sarason se dezmetici repede: 

— Foarte inteligent din partea afurisiţilor ălora de incaşi, mârâi 
el. Depozitarea comorii pe o insulă aflată în mijlocul unui curent 
puternic dublează dificultatea operaţiunilor de recuperare. 

— Da, însă avem cabluri şi vinciuri, spuse Moore. Gândeşte-te 
cât de greu le-a fost lor să ducă totul acolo, folosindu-se numai 
de muşchi şi de funii din cânepă. 

Micki observă o maimuţă de aur, ghemuită pe un piedestal: 

— Curios... 

— Ce anume? o întrebă Zolar. 

Femeia se apropie de statueta care zăcea pe o parte: 

— De ce oare piesa aceasta a rămas pe malul râului? 

— Mda, încuviinţă Moore, este straniu că n-a fost dusă lângă 
celelalte. Pare chiar că ar fi fost aruncată aici. 

Sarason arătă făgaşele vizibile în nisipul şi în cristalele de 
calciu de pe mal. 

— AŞ zice c-a fost târâtă de pe insulă. 

— Pe ea sunt zgâriate nişte litere, anunţă Moore. 

— Poţi descifra ceva? întrebă Zolar. 

— Nu-i nevoie să descifrez. Cuvintele sunt în engleză. 

Sarason şi Zolar îl priviră cu expresia unor bancheri de pe Wall 
Street care, mergând pe trotuar, sunt rugaţi de un boschetar să-i 
dea cincizeci de mii de dolari. 

— Fără bancuri, domnule profesor, spuse Zolar. 

— Vorbesc cât se poate de serios. Cineva a gravat un mesaj în 
aurul moale din partea de jos a piedestalului şi după cum arată, 
a făcut-o destul de recent. 

— Ce scrie? 

Moore îi făcu semn unui genist să-şi îndrepte lampa spre 

piedestalul maimuţei, îşi potrivi ochelarii şi citi cu glas tare: 

„Membri ai Solpemachaco, bun venit la congresul anual al 
hoţilor şi jefuitorilor subpământeni! 

Dacă aveţi şi alte ambiţii decât achiziţia de obiecte furate, aţi 
ajuns unde trebuia. 

Simţiţi-vă ca acasă şi luaţi doar obiectele pe care le puteţi 
folosi. 

Amabilii voştri sponsori, Doctor Shannon Kelsey, Miles 
Rodgers, Al Giordino & Dirk Pitt”. 

Urmă un moment de stupefacţie, apoi Zolar mârâi spre fratele 
său: 

— Ce dracu' se-ntâmplă aici? Ce şmecherie mai e şi asta? 

Buzele lui Sarason erau strânse într-o linie subţire: 

— Pitt a spus că ne-a adus la demon, recunoscu el fără chef, 
dar n-a pomenit nimic despre faptul că ar fi intrat în munte şi ar 
fi văzut comoara. 

— Generos în informaţii, nu-i aşa? De ce nu mi-ai spus nimic? 

— Este mort, spuse Sarason ridicând din umeri. N-am crezut c- 
ar conta... 

— Eu o cunosc pe doamna doctor Kelsey, se întoarse Micki 
spre soţul ei. Am întâlnit-o la un congres de arheologie din San 
Antonio. Are o reputaţie excelentă ca specialistă în culturile 
andine. 

— Da, încuviinţă Moore, îi ştiu lucrările. Se răsuci către 
Sarason, fulgerându-l din privire: Ne-aţi lăsat să credem că 
doamna congresman Smith şi cei din NUMA erau simpli vânători 
de comori şi n-aţi pomenit nimic despre implicarea unor 
arheologi profesionişti. 

— Ce importanţă are? 

— Se întâmplă ceva asupra căruia nu aveţi control, îi avertiză 
Moore care părea încântat de deruta fraţilor Zolar. In locul 
vostru, aş scoate aurul cât mai repede cu putinţă de aici. 

Cuvintele îi fură încheiate de zgomotul unei explozii înăbuşite 
din tunelul de acces de pe pisc. 

— N-avem de ce ne teme, atâta timp cât Pitt este mort, insistă 
Sarason. Chestia asta a fost făcută înainte ca Amaru să-i vină de 
hac. 

Simţea totuşi că-l trec sudori reci şi în urechi îi răsunau 
cuvintele batjocoritoare ale lui Pitt: „Ai căzut în plasă, amice”. 

Trăsăturile lui Zolar se modificară lent. Fălcile i se încleştară, 
iar ochii îi deveniră neliniştiţi: 

— Nici un om care descoperă o comoară atât de mare nu lasă 
în urmă un mesaj ridicol şi apoi pleacă pur şi simplu. Deşi nouă ni 
se pare o nebunie, indivizii aceştia au un plan şi aş dori să-l 
cunosc. 

— Oricine ne-ar sta în cale înainte ca tezaurul să fie scos în 
siguranţă din munte va fi distrus! răcni Sarason către fratele său. 
Ţi-o promit! 

Cuvintele pronunţate cu energie răsunară ca o ameninţare ce 
n-ar fi cedat nici chiar în faţa gloanţelor. Toţi îl crezură. Mai puţin 
Micki Moore. 

Doar ea stătea atât de aproape de bărbat, încât să-i zărească 
tremurul buzelor. 

„Funcţionarii publici din toată lumea seamănă între ei”, îşi 
spuse Pitt. Falsitatea surâsului era trădată de expresia de 
superioritate a ochilor. Probabil că toţi urmaseră aceeaşi şcoală 
şi memoraseră acelaşi limbaj de lemn, compus din fraze evazive. 
Individul din faţa lor era chel, purta ochelari cu ramă groasă de 
baga şi avea o mustață neagră cu fiecare firicel perfect aranjat. 

Fernando Matos, un bărbat înalt şi afabil, al cărui profil şi trufie 
le reaminteau celor aşezaţi în jurul mesei de un conchistador 
spaniol, era chintesenţa însăşi a funcţionarului binevoitor şi, în 
acelaşi timp, expert în evitarea răspunsurilor. li privea fără să 
clipească pe americanii din clădirea Vămii aflată la mai puţin de 
o sută de metri de graniţa dintre Statele Unite şi Mexic. 

Amiralul james Sandecker, care sosise din Washington la scurt 
timp după ce Gaskill şi Ragsdale veniseră din Galveston, îi susţin 
privirea fără un cuvânt. Shannon, Rodgers şi Giordino stăteau pe 
scaune înşiruite lângă perete, iar Pitt ocupa locul din dreapta lui 
Sandecker. || lăsaseră să vorbească pe Curtis Starger, şeful 
Serviciului Vamal din regiune. 

După şaisprezece ani de serviciu, Starger era un veteran care 
cunoştea toate trucurile meseriei. Un bărbat chipeş şi fercheş, cu 
trăsături ca dăltuite şi păr blond, părea mai degrabă un salvamar 
vârstnic de pe o plajă din San Diego decât un agent uns cu toate 
alifiile care-l fixa pe Matos cu o expresie ce ar fi putut pârjoli şi 
azbestul. După ce se făcură prezentările, atacă imediat. 

— O să trec peste politeţuri, domnule Matos. In probleme de 
felul acesta obişnuiam să discut cu agenţii de elită ai forţelor de 
poliţie, de obicei cu domnul inspector Granados şi cu senor 
Rojas, şeful Diviziei Anchete din nordul Mexicului. Ne puteţi 
explica, de ce pentru a ne informa asupra situaţiei a fost trimisă 
o persoană oficială de nivel mijlociu dintr-un birou obscur al 
Ministerului de Afaceri Interne? Am impresia că guvernul din 
Ciudad de Mexico este la fel de neştiutor ca şi noi. 

Matos făcu un gest de neajutorare din mâini. Ochii săi nu 
clipeau niciodată şi surâsul îi rămânea încremenit. Dacă se 
simţise insultat, nu o arătase: 

— Inspectorul Granados lucrează la un caz în Hermosillo, iar 
senor Rojas este bolnav. 

— Regret să aud asta, mârâi Starger, nesincer. 

— Sunt convins că, dacă ar fi fost sănătoşi sau n-ar fi fost 
ocupați în altă parte, ar fi fost încântați să vă întâlnească. Vă 
înţeleg perfect frustrarea, dar vreau să vă asigur că guvernul 
mexican va face tot ce-i stă în putinţă pentru a coopera în 
această privinţă. 

— Procurorul General al Statelor Unite are motive să creadă că 
trei fraţi cunoscuţi sub numele Joseph Zolar, Charles Oxley şi 
Cyrus Sarason desfăşoară o operaţiune internaţională de mari 
proporţii care se ocupă cu furtul, contrabanda şi falsificarea 
operelor de artă şi a artefactelor. Avem, de asemenea, motive să 
credem că ei l-au răpit pe unul dintre respectaţii noştri membri ai 
Congresului şi pe un director al celei mai prestigioase organizaţii 
ştiinţifice marine americane. 

Matos zâmbi, ascunzându-se în spatele defensivelor sale 
birocratice: 

— Absolut ridicol! Aşa cum ştiţi foarte bine, domnilor, după 
incursiunea dumneavoastră infructuoasă asupra depozitului 
fraţilor Zolar din Texas, reputaţia lor a rămas nepătată. 

Gaskill rânji strâmb spre Ragsdale şi-i spuse: 

— Veştile circulă repede. 

— Persoanele pe care se pare că doriţi să le acuzaţi nu au 
încălcat nici o lege mexicană. Noi nu avem motive legale pentru 
a le investiga. 

— Cum acţionaţi pentru eliberarea doamnei congresman 
Smith şi a directorului-adjunct Gunn? 

— Cazul a fost repartizat celor mai bune echipe de anchetă ale 
poliţiei, îl asigură Matos. Şefii mei au întreprins deja aranjamente 
pentru a plăti cererile de răscumpărare. Vă pot garanta că este 
numai o chestiune de ore până ce bandiții responsabili pentru 
această încălcare a legii vor fi capturați, iar oamenii 
dumneavoastră vor fi eliberaţi teferi. 

— Sursele noastre susţin că fraţii Zolar sunt responsabili de 
aceste răpiri. 

— Nu, nu, clătină din cap Matos, dovezile demonstrează că 
este vorba despre un grup de bandiți şi de hoţi. 

— Fiindcă a venit vorba despre răpiri, interveni în discuţie Pitt, 
ce s-a întâmplat cu echipajul feribotului? Unde a dispărut? 

Matos îl privi dispreţuitor: 

— Este cu totul irelevant pentru cazul de faţă şi de altfel 
trebuie să vă anunţ că poliţia deţine patru declaraţii autentificate 

ale membrilor echipajului în care sunteţi identificat ca instigator. 

Indignarea clocoti în Pitt. Fraţii Zolar acoperiseră cu viclenie 
toate eventualităţile, dar fie că ignoraseră faptul că echipajul 
Alhambrei nu murise, fie că Amaru îi minţise. Probabil că Padilla 
şi oamenii lui ajunseseră la țărm şi fuseseră înhăţaţi de poliţia 
locală. 

— Anchetatorii dumneavoastră au fost într-atât de inteligenţi, 
încât să-mi atribuie şi un motiv? întrebă el. 

— Pe mine nu mă interesează motivele, domnule Pitt, ci mă 
bazez pe dovezi. Dar fiindcă aţi amintit de acest subiect, 
echipajul susţine că i-aţi ucis pe doamna congresman Smith şi pe 
Rudi Gunn pentru a afla locul comorii. 

— Poliţiştii voştri au boala lui Alzheimer dacă-nghit asemenea 
gogoşi! izbucni Giordino. 

— Dovezile sunt dovezi, replică mieros Matos. Ca autoritate 
guvernamentală, eu trebuie să operez strict în limitele 
parametrilor legali. 

Pitt ignoră acuzaţia ridicolă şi atacă pieziş: 

— Spuneţi-mi, senor Matos, ce procentaj din aur va fi partea 
dumneavoastră? 

— Cinci... 

Matos se opri prea târziu. 

— Voiaţi să spuneţi cinci la sută, domnule? întrebă încet 
Starger. 

Matos lăsă capul într-o parte şi ridică din umeri: 

— Nu voiam să spun nimic de felul acesta. 

— Aş zice că şefii dumneavoastră închid ochii în ceea ce 
priveşte o conspirație de proporţii, remarcă Sandecker. 

— Nu există nici o conspirație, domnule amiral şi sunt gata să 
jur asta. 

— Ceea ce se deduce din atitudinea şi din răspunsurile 
dumneavoastră, rosti Gaskill aplecându-se peste masă, este că 
oficialități din administraţia statului Sonoran au încheiat o 
înţelegere cu familia Zolar pentru a păstra comoara peruviană. 

Matos ridică un braţ: 

— În mod legal, peruvienii nu pot revendica nimic. Toate 
artefactele găsite pe teritoriul Mexicului aparţin poporului 
nostru... 

— Ele aparţin poporului peruvian, îl întrerupse Shannon roşie 
la faţă de mânie. Dacă guvernul mexican ar avea un pic de 
decenţă, i-ar invita pe peruvieni măcar la o participaţie egală. 

— Doamnă doctor Kelsey, relaţiile între state nu se desfăşoară 
în felul acesta. 

— V-ar plăcea ca tezaurul de aur pierdut al lui Montezuma să 
fie descoperit în Anzi? 

— Nu ţine de jurisdicţia mea să judec evenimentele externe, 
replică impasibil Matos. In plus, zvonurile despre comoară sunt 
mult exagerate. Adevărata ei valoare are prea puţină 
importanţă. 

Lui Shannon nu-i venea să creadă: 

— Ce spuneţi?! Am văzut cu ochii mei comoara lui Huascar şi, 
dimpotrivă, este mai mare decât ar fi crezut cineva. Eu apreciez 
valoarea ei potenţială la aproape un miliard de dolari. 

— Fraţii Zolar sunt oameni de afaceri respectabili, care au 
dobândit o reputaţie mondială în evaluarea corectă a operelor de 
artă şi a antichităţilor. Estimarea pe care au făcut-o comorii nu 
depăşeşte treizeci de milioane. 

— Stimate domn, izbucni Shannon mânată de o furie rece, în 
privinţa estimării artefactelor provenite din culturi peruviene 
antice îi pot face praf pe fraţii Zolar şi dacă m-aţi trezi în toiul 
nopţii! O să v-o zic deschis: mănâncă rahat! 

— Este opinia dumneavoastră, iar ei au altă opinie, spuse calm 
Matos. 

— Pentru un tezaur atât de mic, comentă Ragsdale, par să fi 
mobilizat eforturi masive de recuperare. 

— Cinci sau zece muncitori care să aducă aurul din peşteră, 
nimic mai mult. 

— Doriţi să vedeţi fotografii făcute de sateliții de recunoaştere 
de pe orbită care arată că vârful Cerro el Capirote arată ca un 
muşuroi de furnici în jurul căruia roiesc o armată de oameni şi de 
elicoptere? 

Matos rămase tăcut, de parcă n-ar fi auzit cele spuse: 

— Şi onorariul fraţilor Zolar? întrebă Starger. Le îngăduiţi să 
scoată artefacte din ţară? 

— Eforturile lor pentru ajutorarea cetăţenilor din Sonora nu vor 
rămâne nerăsplătite. Vor fi recompensaţi. 

In mod evident, era o poveste dubioasă şi nimeni din cameră 
n-o crezu. 

Amiralul Sandecker era principala oficialitate americană 
prezentă la discuţii. Il fixă cu privirea pe Matos şi-i surâse 
dezarmant: 

— Mâine-dimineaţă mă voi întâlni cu preşedintele Statelor 

Unite. Cu această ocazie îl voi informa despre evenimentele 
alarmante ce se petrec în statul vecin din sud şi despre faptul că 
poliţia tărăgănează ancheta şi menţine tăcerea faţă de răpirea 
unui membru al Camerei Reprezentanţilor. Nu trebuie să vă 
reamintesc, senor Matos, că foarte curând Congresul va examina 
Acordul privind comerțul liber de restricţii tarifare. Atunci când 
membrii Congresului vor afla cum l-aţi tratat pe unul dintre 
colegii lor şi cum cooperaţi cu infractori care se ocupă de furtul şi 
de contrabanda cu opere de artă, s-ar putea să le fie greu să 
accepte continuarea relaţiilor comerciale reciproce. Pe scurt, 
senor, preşedintele dumneavoastră se va confrunta cu un 
scandal major. 

In spatele lentilelor ochelarilor, ochii lui Matos se întristară 
brusc: 

— Nu este necesară o reacţie atât de puternică faţă de un 
dezacord minor între ţările noastre. 

Pitt observă picături fine de transpiraţie pe fruntea oficialului 
mexican şi se întoarse către şeful lui din NUMA: 

— Domnule amiral, fără să fiu expert în politica Executivului, 
sunt gata să pun prinsoare că preşedintele Mexicului şi cabinetul 
său n-au fost informaţi despre adevărata situaţie. 

— Presupun că ai câştiga, încuviinţă Sandecker şi asta ar 
explica de ce nu discutăm cu o oficialitate din primul eşalon. 

Culoarea se scursese de pe chipul lui Matos, care arăta 
realmente indispus: 

— Inţelegeţi eronat... ţara mea este gata să coopereze în 
toate modurile posibile. 

— Anunţă-ţi superiorii din Ministerul Afacerilor Interne, spuse 
Pitt, sau pe aceia pentru care lucrezi de fapt că nu sunt chiar atât 
de inteligenţi pe cât se cred. 

— Întâlnirea s-a încheiat, anunţă Starger. Vom analiza 
opţiunile şi mâine la aceeaşi oră vom informa guvernul 
dumneavoastră în legătură cu tot ce am decis. 

Matos încercă să păstreze o urmă de demnitate. Privi 
ameninţător, dar, când vorbi, glasul său era mai reţinut: 

— Trebuie să vă avertizez că orice tentativă de a vă trimite 
forţele speciale în Mexic... 

Sandecker îl întrerupse: 

— Aveţi la dispoziţie douăzeci şi patru de ore pentru a-i trimite 
pe doamna congresman Smith şi pe directorul-adjunct Rudi Gunn 
nevătămaţi peste graniţa dintre Mexicali şi Calexico. Un singur 

minut întârziere şi mulţi oameni vor avea de suferit. 

— Nu dispuneţi de autoritatea necesară pentru a ameninţa. 

— Nu se ştie cum va reacţiona preşedintele Statelor Unite 
după ce-l voi anunţa că forţele voastre de securitate îi torturează 
pe Smith şi pe Gunn pentru a obţine secrete de stat. 

Matos se îngrozi: 

— Aşa ceva este o minciună, o născocire absurdă! 

Sandecker surâse cu răceală: 

— Vedeţi - şi eu mă pricep să inventez situaţii. 

— Vă dau cuvântul meu... 

— Am terminat, senor Matos, zise Starger. Vă rog să aduceţi la 
cunoştinţa serviciului meu orice evenimente care mai apar. 

Când oficialul mexican părăsi sala de conferinţe părea un om 
care văzuse cu propriii ochi cum soţia îi fugise cu instalatorul, iar 
câinele îi fusese călcat de furgoneta lăptarului. Imediat ce ieşi pe 
uşă, Ragsdale, care tăcuse şi ascultase discuţiile, se răsuci spre 
Gaskill: 

— Bine, cel puţin, că nu au habar că le-am descoperit 
depozitele de mărfuri ilegale. 

— Să sperăm că nu vor afla nimic încă două zile de-acum 
încolo. 

— Aţi inventariat bunurile furate? întrebă Pitt. 

— Sunt atât de multe, încât inventarul amănunţit va dura 
câteva săptămâni. 

— Vă amintiţi să fi văzut nişte idoli religioşi ai indienilor din 
sud-vest, ciopliţi din lemn de plop? 

Gaskill clătină din cap: 

— Nu, n-am văzut nimic de felul acesta. 

— Vă rog să mă anunţaţi dacă găsiţi aşa ceva. Am un prieten 
indian care îşi doreşte foarte mult să-i recapete. 

— Cum apreciaţi situaţia, domnule amiral? îl întrebă Ragsdale 
pe Sandecker. 

— Fraţii Zolar le-au promis şi luna de pe cer. Incep să cred că, 
dacă i-ar aresta, jumătate din cetăţenii statului Sonora s-ar 
răscula pentru a-i elibera din închisoare. 

— Nu-i vor elibera niciodată pe Loren şi pe Rudi, ca să nu 
spună ce s-a întâmplat, zise Pitt. 

— Nu vreau să cobesc, zise Ragsdale încet, dar s-ar putea să 
fie deja morţi. 

Pitt clătină din cap: 

— Nici nu vreau să mă gândesc la aşa ceva. 

Amiralul se sculă şi începu să se plimbe înainte şi înapoi prin 
încăpere, pentru a se linişti: 

— Chiar dacă preşedintele ar aproba o acţiune neoficială, nu 
deţinem nici un fel de informaţii care să conducă forţele speciale 
în locul unde se află Loren şi Rudi. 

— Presupun că fraţii Zolar îi ţin pe munte, spuse Giordino. 

Starger dădu din cap: 

— S-ar putea să ai dreptate. Hacienda pe care au folosit-o 
drept cartier general pentru a pune la punct căutarea comorii 
pare pustie. 

— Dacă Smith şi Gunn mai sunt în viaţă, suspină Ragsdale, mă 
tem că nu va mai fi pentru mult timp. 

— Nu putem face nimic, decât să privim neajutoraţi prin gard, 
exclamă Starger, frustrat. 

Ragsdale se uită pe fereastră spre graniţă: 

— FBl-ul nu poate întreprinde un raid pe teritoriul mexican. 

— Şi nici Serviciul Vamal, preciză Gaskill. 

Pitt îi privi o clipă pe cei doi agenţi, apoi se adresă direct lui 
Sandecker: 

— Ei nu pot, dar NUMA poate. 

Toţii se întoarseră nedumeriţi către el. 

— Ce putem face noi? întrebă Sandecker. 

— Să intrăm în Mexic şi să-i salvăm pe Loren şi pe Rudi, fără a 
crea un incident internaţional. 

— Cum să nu?! râse Gaskill. Nu-i dificil de trecut graniţa, dar 
fraţii Zolar au de partea lor poliţia şi armata din Sonoran. 
Fotografiile făcute din sateliți arată forţe masive pe Cerro el 
Capirote şi în jurul muntelui. Nu v-aţi putea apropia nici până la 
zece kilometri fără să nu se tragă în voi. 

— Nu mă gândisem să merg spre munte cu maşina sau pe jos, 
replică Pitt. 

Starger se uită la el şi rânji: 

— Ce poate face Agenţia Naţională Americană de Studii 
Marine şi Subacvatice, dar Serviciul Vamal şi FBl-ul nu pot? Să 
înoate pe deasupra deşertului? 

— Nu, nu pe deasupra, răspunse serios Pitt. Pe dedesubt. 

31 octombrie 1998 
Scalda lui Satan, Baja, Mexic 


În dealurile pârjolite de soare din extremitatea nordică a 
munţilor Sierra el Mayor, la aproape cincizeci kilometri sud de 
Mexicali, pe unul din versanţii stâncoşi există o pâlnie, un tunel 
format în mod natural. Erodat cu milioane de ani în urmă prin 
acţiunea turbulentă a unei mări de demult, tunelul coboară spre 
fundul unei grote micuţe săpate în roca vulcanică de apele 
pliocenului şi, mai recent, de nisipul purtat de vânt. Acolo, la 
baza grotei, există un ochi de apă sub deşert. Apa de culoare 
albastru-cobalt este atât de limpede, încât pare invizibilă şi, de la 
nivelul solului, pâlnia lasă impresia că nu are fund. 

Scalda lui Satan nu semăna defel cu puţul sacrificial din Peru, 
observă Pitt privind cordonul de nailon galben care cobora în 
adâncurile transparente. Cu ochi umbriţi de îngrijorare, bărbatul 
stătea pe un bolovan de lângă apă şi strângea uşor în palme 
cordonul de nailon bobinat pe tamburul unui troliu mic. 

Afară, la optzeci de metri deasupra fundului pâlniei, amiralul 
Sandecker şedea într-un scaun de pânză lângă o autofurgonetă 
Chevy din 1951 de o jumătate de tonă, veche şi ruginită, cu o 
prelată decolorată, ce ar fi trebuit reciclată cu mulţi ani în urmă. 
In spatele ei se afla alt automobil, un break Plymouth Belvedere 
model 1968, uzat şi obosit. Ambele aveau plăcuţe de 
înmatriculare din Baja California Norte. 

Ţinând într-o mână o cutie de bere Coors, Sandecker duse un 
binoclu la ochi cu mâna cealaltă şi privi peisajul înconjurător. Era 
îmbrăcat pe măsura autofurgonetei, semănând cu unul dintre 
miile de hoinari americani care călătoreau pe bani puţini prin 
Baja. 

Fusese surprins să găsească atât de multe plante înflorite în 
Deşertul Sonoran, în ciuda apei insuficiente şi a temperaturii care 
cobora iarna sub zero grade, devenind caniculară vara. Hăt, în 
depărtare, se vedea o herghelie mică ai cărei cai păşteau 

smocurile de iarbă. 

Mulţumit că singurele forme de viaţă din imediata apropiere 
erau doar un şarpe cu clopoței cu romb roşu pe spate, care se 
sorea pe un bolovan şi un iepure de deşert cu coadă neagră care 
ţopăi spre el, îl privi şi se îndepărtă grăbit, amiralul se sculă de 
pe scaun şi cobori spre ochiul de apă. 

— Se vede braţul legii? îl întrebă Pitt. 

— Nimic decât şerpi şi iepuri, mârâi Sandecker şi arătă spre 
apă. De cât timp sunt acolo? 

Pitt îşi privi ceasul: 

— De treizeci şi opt de minute. 

— M-aş simţi mult mai liniştit dacă ar fi utilizat echipamente 
profesioniste, nu vechiturile alea împrumutate de la agenţii 
Serviciului Vamal. 

— Dacă vrem să-i salvăm pe Loren şi pe Rudi, fiecare minut 
contează. Incercând acum să vedem dacă planul meu are cea 
mai mică speranţă de reuşită, economisim şase ore. Este exact 
timpul în care echipamentul nostru sofisticat ar ajunge din 
Washington în Calexico. 

— Mi se pare curată nebunie să încercăm o operaţiune aşa de 
periculoasă, spuse Sandecker cu glas obosit. 

— Avem alternativă? 

— Nu-mi vine nici una în minte. 

— Atunci trebuie să-ncercăm, declară ferm Pitt. 

— Nici măcar nu ştii dacă ai cea mai mică şansă să... 

— Ne-au făcut semn, îl întrerupse Pitt când cordonul îi zvâcni 
în palmă. Vin spre noi. 

Impreună, Pitt trăgând de cordon şi Sandecker ţinând 
tamburul între genunchi şi învârtind manivela, începură să-i 
ridice pe cei doi scufundători, aflaţi undeva în adâncul puţului, la 
celălalt capăt al cordonului lung de două sute de metri. După 
cincisprezece minute, gâfâind din greu, ajunseră la nodul roşu 
care anunţa a treia lungime de cincizeci de metri. 

— Mai sunt numai cincizeci de metri, comentă Sandecker, 
icnind. 

Trase de tambur în timp ce bobina, străduindu-se să uşureze 
sarcina lui Pitt care depunea efortul cel mai mare. Amiralul era 
un entuziast al activităţii sportive, alerga zilnic câţiva kilometri şi 
ocazional lucra în sala de forţă din sediul NUMA, totuşi osteneala 
de a trage fără pauză o greutate inertă îi sporise alarmant ritmul 
bătăilor inimii. 

— Îi văd, gâfâi el, recunoscător. 

Uşurat, Pitt dădu drumul cordonului şi se trânti pe jos, 
chinuindu-se să-şi recapete suflul: 

— De acolo pot sui şi singuri. N 

Giordino apăru primul la suprafață. Işi scoase cele două butelii 
de aer şi le împinse spre Sandecker, apoi întinse mâna către Pitt 
care se încordă şi-l trase cu putere afară din apă. Următorul fu 
doctorul Peter Duncan, hidrolog de la Serviciul de Geologie şi 
Topometrie SUA, care sosise în Calexico cu un avion închiriat la 
numai o oră după ce Sandecker îl contactase în San Diego. La 
început, crezuse că amiralul glumea când pomenise despre un 
râu subteran, dar curiozitatea îi învinsese scepticismul şi 
abandonase totul pentru a li se alătura scufundărilor de 
explorare. Scuipă din gură muştiucul regulatorului de aer: 

— Nu mi-am imaginat niciodată că poate să existe o sursă atât 
de mare de apă, rosti el printre gâfâieli. 

— Aţi găsit o cale de acces la râu! spuse fericit Pitt, pe un ton 
deloc interogativ. 

— Puţul coboară cam şaizeci de metri, apoi ajunge la un curs 
de alimentare orizontal care străbate o sută douăzeci de metri 
printr-o succesiune de galerii înguste până la râu, explică 
Giordino. 

— Avem loc să trecem cu echipamentul? întrebă Pitt. 

— Pe alocuri este cam strâmt, dar cred că ne putem strecura. 

— Care-i temperatura apei? 

— Douăzeci de grade - rece, totuşi suportabilă. 

Duncan îşi scoase masca, dezvăluindu-şi barba deasă şi roşie. 
Nu ieşi din apă, ci-şi rezemă coatele de marginea puţului şi 
începu să vorbească, bâlbâindu-se de surescitare: 

— Nu-mi venea să cred când mi-aţi descris un râu lat care 
curge cu viteza de nouă noduri pe sub Deşertul Sonoran. Acum, 
după ce l-am văzut cu ochii mei, tot nu-mi vine să cred. Aş zice 
că anual pe-aici curg zece-cincisprezece miliarde de metri cubi 
de apă. 

— Crezi că-i acelaşi râu subteran care trece pe sub Cerro el 
Capirote? întrebă Sandecker. 

— Fără doar şi poate, răspunse Duncan. Acum, când am văzut 
cu ochii mei că râul există, sunt gata să pun pariu că este acelaşi 
despre care Leigh Hunt afirma că trece pe sub Munţii Castle 
Dome. 

— Prin urmare, probabil că există şi Canionul de aur al lui 

Hunt, surâse Pitt. 

— Cunoşti legenda? 

— Acum nu mai este o legendă. 

O expresie de încântare apăru pe chipul hidrologului: 

— Da, sunt fericit să admit că nu mai este o legendă. 

— Noroc că am fost legaţi de un cordon de siguranţă fix, 
comentă Giordino. 

Duncan încuviinţă din cap: 

— Absolut de acord. Fără el, am fi fost târâţi de curentul râului 
după ce ieşiserăm din cursul de alimentare. 

— Şi v-aţi fi alăturat celor doi scufundători care au sfârşit în 
golf. 

— Nu pot să nu mă întreb unde este izvorul, reflectă 
Sandecker. 

Giordino îşi trecu mâna prin ciuful creţ: 

— Cele mai moderne instrumente geofizice de penetrare a 
solului n-ar trebui să aibă probleme în urmărirea cursului. 

— Este imposibil de prevăzut ce va însemna o descoperire de 
asemenea proporţii pentru sud-vestul afectat de secetă, continuă 
Duncan încă impresionat de cele văzute. Ar putea fi vorba despre 
mii de locuri de muncă, milioane de pogoane de terenuri 
cultivate, păşuni pentru vite... Am putea vedea cum deşertul se 
transformă într-o Grădină a Edenului. 

— Hoţii se vor îneca în apa care va transforma deşertul într-un 
paradis, zise Pitt, privind apa limpede precum cristalul şi 
amintindu-şi cuvintele lui Billy Yuma. 

— Ce-ai spus? îl întrebă Giordino, curios. 

Pitt clătină din cap şi zâmbi: 

— Un vechi proverb indian. 

După ce aduseră echipamentul de scufundare la suprafaţă, 
Giordino şi Duncan se dezbrăcară de costume, în timp ce 
Sandecker încărca totul în breakul Plymouth. Amiralul se apropie 
de Pitt, care pornise autofurgoneta veche şi se opri lângă el. 

— Ne-ntâlnim aici peste două ore, îi spuse Pitt. 

— Ne poţi spune şi nouă unde te duci? 

— Trebuie să văd pe cineva care să mobilizeze o armată. 

— O persoană pe care o cunosc? 

— Nu, dar dacă lucrurile merg pe jumătate atât de bine pe cât 
sper, o să-i strângi mâna şi o să-i dai o medalie înainte de 
asfinţitul soarelui. 

x xk x 

Gaskill şi Ragsdale aşteptau în micul aeroport aflat la vest de 
Calexico în partea americană a graniţei, când avionul NUMA 
ateriză şi rulă, oprindu-se lângă furgoneta mare a Serviciului 
Vamal. Incepuseră deja să transfere echipamentele subacvatice 
din cala avionului în furgonetă, când Sandecker şi Giordino 
apărură cu breakul. 

Pilotul se apropie de ei şi le strânse mâinile: 

— A trebuit să ne dăm toată silinţa pentru a face rost de 
lucrurile de pe listă, dar am reuşit să le găsim pe toate. 

— Inginerii noştri au putut cobori profilul naviplanului, aşa cum 
a cerat Pitt? întrebă Giordino. 

— O chestie teribilă, zâmbi pilotul, totuşi genialii mecanici ai 
domnului amiral mi-au zis să vă anunţ că au modificat Wa/lowing 
Windbag-ul, aducându-l la înălţimea maximă de şaizeci şi unu de 
centimetri. 

— Când mă voi întoarce la Washington, le voi mulţumi 
personal tuturor, spuse Sandecker cu căldură. 

— Să plec sau să vă aştept aici? îl întrebă pilotul. 

— Rămâi lângă avion, în caz că avem nevoie de tine. 

Terminaseră de încărcat furgoneta şi închideau uşile din spate, 
când Curtis Starger apăru pe pistă gonind într-un vehicul cenuşiu 
al Serviciului Vamal. Opri şi sări de la volan, ca scăpat din puşcă: 

— Avem probleme, îi anunţă. 

— Ce s-a întâmplat? întrebă Gaskill. 

— Grănicerii mexicani tocmai au închis frontiera pentru tot 
traficul dinspre Statele Unite. 

— Şi pentru cel comercial? 

— Da. In plus, au ridicat în aer o flotilă de elicoptere cu ordinul 
de a intercepta orice aparat de zbor intrus şi de a opri toate 
vehiculele care par nelalocul lor. 

Ragsdale privi spre Sandecker: 

— Probabil că sunt pe urmele expediției voastre de pescuit. 

— Nu cred. Nimeni nu ne-a văzut intrând sau plecând de la 
Scalda lui Satan. 

Starger izbucni în râs: 

— Pe cât vrei să punem pariu că după ce senor Matos le-a 
raportat fraţilor Zolar că ne menţinem pe o poziţie de forţă, ei au 
făcut spume la gură şi i-au convins pe amicii lor din guvern să 
reteze punţile? 

— Asta cred şi eu, încuviinţă Ragsdale. Se temeau că vom da 
năvală precum cavaleria uşoară pentru a salva fortul asediat de 

indieni. 

— Unde-i Pitt? se interesă Gaskill, privind în jur. 

— Este în siguranţă, de partea cealaltă, răspunse Giordino. 

Sandecker lovi cu pumnul în fuzelajul avionului: 

— După ce-am ajuns atât de aproape! mormăi el furios. Chix... 
am dat, pur şi simplu, chix! 

— Trebuie să existe vreo modalitate prin care să-i putem 
aduce pe oamenii aceştia şi echipamentele lor la Scalda lui 
Satan, se adresă Ragsdale colegilor săi din FBI. 

Starger şi Gaskill rânjiră în acelaşi fel, cu şiretenie: 

— Păi, făcu Starger, cred că Serviciul Vamal vă poate salva. 

— Voi doi aveţi ceva ascuns în mânecă? 

— Afacerea Escobar, dădu din cap Starger. Aţi auzit despre 
ea? 

— Ceva cu contrabandă de droguri, zise Ragsdale. 

— Juan Escobar, începu Starger să le explice lui Sandecker şi 
lui Giordino, locuia în Mexic lângă graniţă, dar avea un atelier de 
reparat camioane în Statele Unite, imediat dincolo de frontieră. 
El a introdus prin contrabandă o mulţime de transporturi masive 
de droguri, înainte ca Departamentul Antidrog să-i dea de urmă. 
Intr-o investigaţie comună, oamenii noştri au descoperit un tunel 
lung de 150 metri, care făcea legătura între casa lui şi atelierul 
auto. Am ajuns prea târziu ca să-l arestăm. Escobar a mirosit 
ceva şi-a închis afacerea înainte de a-l prinde în flagrant şi a 
dispărut împreună cu toată familia lui. 

— In prezent în casa lui Escobar, continuă Gaskill, locuieşte un 
agent de-al nostru, un hispanic născut şi crescut în Los Angeles, 
care face naveta prin punctul de vamă, jucând rolul de nou 
proprietar al atelierului auto. 

Starger surâse încântat: 

— Departamentul Antidrog şi Serviciul Vamal au efectuat 
peste douăzeci de arestări, pe baza informaţiilor ce i-au parvenit 
agentului nostru de la traficanţi de droguri care doreau să 
folosească tunelul. 

— Vreţi să spuneţi că este încă deschis? se miră Sandecker. 

— Domnule amiral, răspunse Starger, aţi fi surprins cât de 
frecvent s-a dovedit util celor aflaţi de partea binelui. 

Giordino arăta ca un om căruia i se aruncase colacul de 
salvare: 

— Putem trece echipamentele dincolo de graniţă? 

Starger încuviinţă din cap: 

— Pur şi simplu intrăm cu camioneta în atelierul auto. O să 
mobilizez nişte băieţi să ne ajute să cărăm echipamentele pe sub 
graniţă până la casa lui Escobar şi apoi să le încărcăm în 
camionul de depanare al agentului nostru sub acoperire, care se 
află în garajul de acolo, departe de orice priviri indiscrete. 
Camionul este bine cunoscut în regiune, aşa încât nu există nici 
un motiv pentru a fi oprit. 

Sandecker se întoarse spre Giordino: 

— Ei bine, rosti el solemn, sunteţi gata să vă scrieţi 
necrologul? 

Demonul de piatră ignora cu stoicism activitatea din jur, ca şi 
cum ar fi aşteptat momentul potrivit. Nu simţea şi nici nu-şi 
putea răsuci capul pentru a vedea găurile şi scobiturile recente 
din trupul său şi din unica aripă rămasă întreagă, ciuruite de 
soldaţi mexicani amuzaţi care-l folosiseră drept ţintă, după ce 
ofiţerii lor coborâseră în adâncul muntelui. Ceva din stânca 
sculptată simţea că ochii săi ameninţători vor privi peste deşertul 
fără vârstă multe secole după ce intruşii aceia vor fi murit şi vor 
fi fost uitaţi de toţi. 

O umbră trecu pentru a cincea oară în dimineaţa aceea peste 
demon; un aparat aerodinamic cobori din văzduh şi se opri pe 
unicul spaţiu deschis care permitea manevra respectivă - o fâşie 
îngustă între două elicoptere militare şi vinciul mare, deservit de 
un generator la fel de masiv. 

Din scaunul pentru pasageri din spate al elicopterului verde- 
albastru de poliţie, Rafael Cortina, comandantul poliţiei din Baja 
Norte, privea gânditor pe geam spre agitația de pe vârful 
muntelui. Ochii lui se îndreptară către expresia răuvoitoare a 
demonului de piatră, care părea că-l fixează cu ură. 

Cortina avea şaizeci şi cinci de ani şi se gândea fără plăcere la 
apropiata ieşire la pensie. Nu-l încânta ideea unei vieţi monotone 
într-o căsuţă de pe malul Golfului Ensenada, trăind dintr-o pensie 
care avea să-i permită foarte puţine extravaganţe. Faţa sa 
pătrăţoasă, oacheşă, era oglinda unei cariere lungi de patruzeci 
şi cinci de ani. Cortina nu fusese niciodată popular printre ceilalţi 
ofiţeri de poliţie. Muncise din greu, îşi menţinuse verticalitatea şi 
se mândrea că nu acceptase niciodată mită. Nici măcar un singur 
peso în toţi anii de serviciu. Deşi nu-i acuzase pe alţii fiindcă 
acceptau bani pe sub masă din partea unor infractori cunoscuţi 
sau a unor oameni de afaceri dubioşi care încercau să abată 
investigaţiile legale, nici nu le aprobase acţiunile. Işi văzuse de 
drumul său, fără să-i reclame superiorilor şi fără să-şi exprime 
nemulţumirile sau judecăţile morale personale. 

Işi amintea cu amărăciune felul în care fusese ignorat la 
avansări în mai multe rânduri decât îşi putea aminti. Totuşi, ori 
de câte ori superiorii săi întindeau prea mult coarda şi faptele le 
erau descoperite, iscându-se scandaluri, autorităţile civile apelau 

cu regularitate la Cortina, un individ pe care-l detestau pentru 
onestitatea sa, dar care le era necesar fiindcă puteau avea 
încredere în el. 

Intr-o ţară în care corupţia şi mita erau la ordinea zilei, exista 
un motiv pentru care Cortina nu putuse fi cumpărat. Orice om îşi 
avea preţul său. Nemulțumit, însă răbdător, Cortina aşteptase 
până ce preţul său fusese acceptat. Dacă era să se vândă, n- 
avea s-o facă ieftin. lar cele zece milioane de dolari pe care fraţii 
Zolar i le oferiseră pentru cooperare, pentru şi dincolo de 
aprobarea oficială de scoatere la suprafaţă a comorii, erau 
îndeajuns pentru ca soţia sa, cei patru fii şi nevestele lor cu cei 
opt nepoți să se bucure de viaţă în noul şi reîntineritul stat Mexic, 
clădit sub auspiciile Acordului nord-american privind comerţul 
liber de restricţii tarifare. 

In acelaşi timp, Cortina ştia că erau pe ducă zilele de altădată, 
când întorceai privirea, dar întindeai palma. Ultimii doi preşedinţi 
mexicani purtaseră un război total împotriva corupţiei din 
administraţie, iar legalizarea şi reglementarea preţurilor unor 
droguri însemnase o lovitură grea pentru traficanţi, retezându-le 
profiturile cu optzeci la sută şi volumul tranzacţiilor cu două 
treimi. 

Cortina coborî din elicopter şi fu întâmpinat de unul dintre 
oamenii lui Amaru. Işi amintea că-l arestase pe individ pentru jaf 
armat în La Paz şi contribuise la condamnarea lui la cinci ani de 
închisoare. În cazul în care criminalul eliberat îl recunoscuse pe 
Cortina, nu se trădă în nici un fel şi îl conduse la o rulotă din 
aluminiu, care fusese aeropurtată din Yuma, pentru a fi utilizată 
ca sediu pentru acţiunea de recuperare a comorii începută pe 
vârful muntelui. 

Comandantul de poliţie fu surprins să vadă în interiorul rulotei 
lambrisate cu lemn preţios picturi moderne în ulei, semnate de 
unii dintre cei mai celebri artişti din sud-vestul american. În jurul 
mesei din Epoca Restauraţiei Franceze stăteau Joseph Zolar, cei 
doi fraţi ai săi, Fernando Matos de la Ministerul Afacerilor Interne 
şi colonelul Roberto Campos, comandantul forţelor militare din 
Baja. 

Cortina salută din cap şi se înclină scurt. | se făcu semn să se 
aşeze pe un scaun. Ochii i se lărgiră uşor, când o femeie foarte 
frumoasă îi aduse o cupă de şampanie şi o farfurie cu somon 
afumat, alături de o grămăjoară de caviar. Zolar indică o planşă 
cu secţiunea tunelului care ducea la peşterile interioare: 

— Vreau să vă spun că nu este deloc uşor să aducem tot aurul 
peste un râu adânc care curge sub deşert şi apoi să-l 
transportăm printr-un coridor îngust, până în vârful muntelui. 

— Operațiunile se desfăşoară cu bine? întrebă Cortina. 

— Este prea devreme ca să sărbătorim cu confeti, replică 
Zolar. In prezent, are loc operaţiunea cea mai dificilă: scoaterea 
lanţului lui Huascar. După ce va ajunge la suprafaţă... se opri, 
pentru a-şi consulta ceasul... cam peste o jumătate de oră, îl 
vom tăia în secţiuni pentru a uşura manipularea la încărcare şi la 
descărcare. După ce va fi în siguranţă, în depozitele noastre din 
Maroc, va fi lipit la loc. 

— De ce tocmai în Maroc? întrebă Fernando Matos. De ce nu în 
depozitele pe care le aveţi în Galveston sau pe proprietatea 
dumneavoastră din Douglas, statul Arizona? 

— Din motive de protecţie. Aceasta este o colecţie de 
artefacte pe care nu dorim să riscăm s-o depozităm în Statele 
Unite. Avem o înţelegere cu comandantul militar din Maroc, care 
se ocupă de paza mărfurilor noastre, iar Marocul este un centru 
de distribuţie convenabil pentru transportul artefactelor în 
Europa, în America de Sud şi în Orientul îndepărtat. 

— Cum intenţionaţi să aduceţi la suprafaţă restul obiectelor? 
întrebă Campos. 

— După ce vor traversa râul subteran pe plute, vor fi trase 
prin tunel pe un tren de platforme înguste cu tălpige. 

— Prin urmare, vinciul pe care l-am rechiziţionat s-a dovedit 
util? 

— Un dar de la Dumnezeu, domnule colonel, răspunse Oxley. 
Până la ora 18, oamenii dumneavoastră ar trebui să termine de 
încărcat ultimele artefacte în elicopterele pe care aţi avut 
amabilitatea să ni le puneţi la dispoziţie. 

Cortina luă în mână cupa de şampanie, dar nu sorbi din ea: 

— Există vreo modalitate de cântărire a tezaurului? 

— Domnul profesor Henry Moore şi soţia lui au estimat că ar fi 
vorba de şaizeci de tone. 

— Dumnezeule! murmură colonelul Campos, un bărbat voinic 
cu o claie de păr sur. Nu ştiusem că este atât de mare. 

— Documentele istorice nu oferă inventarul complet, explică 
Oxley. 

— Şi valoarea? întrebă Cortina. 

— Iniţial, începu Oxley, o estimaserăm la două sute cincizeci 
de milioane de dolari americani. Cred însă că putem spune fără 

ezitare că se apropie mai degrabă de trei sute de milioane. 

Valoarea rostită de Oxley era o pură născocire. Potrivit 
inventarului realizat de soţii Moore, numai preţul de piaţă al 
aurului se apropia de şapte sute de milioane de dolari. Valoarea 
suplimentară a antichităţilor făcea ca suma finală să fie mai 
mare cu un miliard de dolari pe piaţa neagră. 

Zolar se întoarse spre Cortina şi Campos cu un surâs larg pe 
faţă: 

— Ceea ce înseamnă, domnilor, că putem creşte considerabil 
cota parte pentru locuitorii din Baja California Norte. 

— Suma va fi mai mult decât suficientă pentru lucrările 
publice preconizate de administraţia dumneavoastră, adăugă 
Sarason. 

Cortina privi pe furiş spre Campos şi se întrebă cât primea 
colonelul pentru a închide ochii în timp ce fraţii Zolar plecau cu 
cea mai mare parte a comorii, inclusiv cu lanţul de aur masiv. lar 
Matos era o enigmă... Pur şi simplu nu putea să înţeleagă rolul 
ipocritului oficial guvernamental. 

— In lumina noii estimări, cred că s-ar impune o bonificaţie, 
rosti el, în cele din urmă. 

Oportunist prin natură, Campos îl susţinu imediat: 

— Da, da, sunt de acord cu bunul meu prieten Rafael! Pentru 
mine n-a fost deloc uşor să închid graniţa. 

Cortina fu amuzat să-l audă pe colonel folosindu-i prenumele 
pentru prima dată în cei zece ani de când se întâlneau ocazional 
pentru a discuta diverse probleme de natură militară sau 
poliţienească. Ştia cât de mult l-ar fi iritat pe Campos dacă 
proceda în acelaşi fel, aşa încât spuse: 

— Roberto are perfectă dreptate. Oamenii de afaceri şi 
politicienii locali se plâng deja de pierderile de venituri cauzate 
de stoparea traficului comercial şi turistic. Amândoi vom fi 
nevoiţi să dăm nişte explicaţii credibile superiorilor. 

— Nu le vor înţelege, întrebă Oxley, când le veţi spune că aţi 
făcut-o pentru a-i opri pe agenţii federali americani să treacă în 
mod neautorizat graniţa pentru a confisca tezaurul? 

— Vă asigur că Ministerul Afacerilor Interne va coopera din 
toate punctele de vedere pentru a vă susţine poziţia, zise Matos. 

— Poate că o va face, strânse din umeri Cortina, dar cine 
poate garanta că guvernul va accepta explicaţiile şi nu va ordona 
ca domnul colonel Campos şi cu mine să fim deferiţi justiţiei 
pentru că ne-am depăşit atribuţiile? 

— La ce bonificaţie v-aţi gândit? i se adresă Zolar. 

Fără să clipească măcar, Cortina replică: 

— Alte zece milioane de dolari, bani lichizi. 

In mod evident, Campos fu uluit pentru o clipă, dar nu ezită să 
i se alăture: 

— Domnul comandant de poliţie a vorbit pentru amândoi. 
Ţinând seama de riscurile asumate şi de valoarea suplimentară a 
comorii, bonificaţia de zece milioane de dolari nu este o sumă 
exagerată. 

Sarason intră şi el în negocieri: 

— Vreau să înţelegeţi că valoarea estimată nu se apropie 
deloc de ceea ce vom încasa în final. Domnul comandant Cortina 
ştie că nişte bijuterii furate sunt rareori vândute cu mai mult de 
douăzeci la sută din valoarea lor reală. 

In tot acest timp, Zolar şi Oxley afişau expresii serioase, ştiind 
însă perfect că pe lista clienţilor lor existau peste o mie de 
colecționari care de-abia aşteptau să cumpere obiecte din tezaur 
la preţuri exorbitante. 

— Zece milioane, repetă Cortina cu încăpățânare. 

— Este o sumă foarte mare, protestă Sarason, menţinând 
simularea unor negocieri dure. 

— Faptul că vă oferim protecţie împotriva poliţiei americane şi 
mexicane, îi reaminti Cortina, este doar jumătate din ajutorul pe 
care vi-l dăm. Fără elicopterele grele ale domnului colonel 
Campos cu care să transportaţi aurul la aeroportul de transfer 
din Deşertul Altar, nu v-aţi alege cu nimic. 

— Nici voi nu v-aţi alege cu nimic fără implicarea noastră în 
descoperire, replică Sarason. 

Cortina deschise braţele cu un gest de indiferenţă: 

— Nu pot nega că avem nevoie unii de ceilalţi. In acelaşi timp, 
cred cu tărie că ar fi în interesul dumneavoastră să fiţi generoşi. 

Sarason îşi privi fraţii. Zolar încuviinţă din cap imperceptibil. 
După o clipă, Sarason reveni spre Cortina şi Campos şi schiţă un 
gest de resemnare: 

— Ştim când avem o mână necâştigătoare. Consideraţi-vă mai 
bogaţi cu câte zece milioane de dolari. 

x xk x 

Sarcina maximă a vinciului era de cinci tone, aşa încât lanțul 
lui Huascar trebuia tăiat în două. După aceea, geniştii mexicani 
aveau să improvizeze o plută din scândurile rechiziţionate din cel 
mai apropiat depozit de cherestea, pentru a transporta piesa 

principală a tezaurului peste râul subteran. Tronul de aur avea să 
fie însă prea greu pentru pluta aceea. După ce lanţul lui Huascar 
era adus în vârful muntelui, vinciul urma să fie coborât în peşteră 
şi cablul lui să fie trecut în jurul tronului, care să fie tras pe 
fundul râului până ajungea la țărm. De acolo, geniştii ajutaţi de 
oamenii lui Amaru intenționau să-l suie pe un fel de sanie, în 
vederea călătoriei finale din inima muntelui. După ce erau aduse 
la suprafaţă, toate artefactele urmau să fie îmbarcate în vehicule 
pe care meşteşugarii incaşi care creaseră capodoperele din aur 
nu şi le-ar fi putut imagina niciodată: păsări ce zburau fără aripi, 
numite elicoptere în vremurile moderne. 

Pe insula comorii, Micki Moore inventaria de zor şi făcea 
descrieri ale obiectelor, în timp ce Henry le măsura şi le 
fotografia. Trebuiau să lucreze repede. Amaru îi îmboldea pe 
geniştii militari să evacueze totul cât mai iute - un efort care 
diminua cu o viteză incredibilă piramida de antichităţi din aur. 
Incaşii şi chachapoya avuseseră nevoie de şase zile pentru a 
ascunde comoara în munte, dar echipamentele moderne aveau 
s-o scoată de acolo în zece ore. 

— Nu pot face asta, şopti Micki apropiindu-se de soţul ei. 

El o privi şi ochii femeii părură să reflecte aurul care scânteia 
sub proiectoarele puternice aduse de genişti. 

— Nu vreau nici un gram de aur. 

— De ce? o întrebă el, încetişor. 

— Nu-ţi pot explica. Şi aşa mă simt josnică. Ştiu că şi tu ai 
ajuns să simţi la fel. Trebuie să facem ceva ca să nu rămână în 
mâinile lui Zolar. 

— Nu acesta a fost planul nostru iniţial - să-i lichidăm pe fraţii 
Zolar şi să deturnăm comoara după ce a fost încărcată în avionul 
din Deşertul Altar? 

— Asta a fost înainte de a vedea cât este de vastă şi de 
magnifică! Recunoaşte, Henry, este un hap mai mare decât 
putem înghiţi. 

Moore căzu pe gânduri: 

— Ţi-ai găsit un moment al naibii de nepotrivit pentru accese 
de conştiinţă. 

— Conştiinţa n-are nici o legătură cu asta. E ridicol să crezi că 
noi doi am putea descărca tone de antichităţi. Trebuie să privim 
deschis realitatea. Nu dispunem nici de facilităţile, nici de 
contactele necesare pentru a desface pe piaţa neagră un tezaur 
de asemenea dimensiuni. 


427 


— Vânzarea lanţului lui Huascar n-ar fi deloc dificilă. 

Micki îl privi pătrunzător: 

— Eşti un antropolog foarte bun, iar eu sunt un arheolog foarte 
bun. Amândoi suntem foarte pricepuţi să ne paraşutăm noaptea 
în ţări străine şi să ucidem oameni. Furtul unor opere de artă 
vechi şi inestimabile nu-i specialitatea noastră. In plus, îi urâm pe 
oamenii aceştia. Părerea mea este să acţionăm împreună pentru 
a menţine tezaurul intact, nu împrăştiat în buncărele unor indivizi 
dornici să posede obiecte pe care nimeni să nu le poată avea sau 
vedea. 

— Trebuie să recunosc, încuviinţă încet bărbatul, că am avut şi 
eu unele rezerve. Ce propui să facem? 

— Ceea ce trebuie, răspunse ea, răguşit. 

Pentru prima dată, Moore îi sesiză compasiunea din ochi, care- 
i conferea o frumuseţe pe care n-o observase până atunci. 
Femeia îl prinse în braţe şi-l privi cu sinceritate: 

— Nu va mai trebui să ucidem niciodată. De data aceasta, 
după terminarea operaţiunii nu va mai fi nevoie să ne furişăm 
iarăşi în bârlog. 

Bărbatul îi prinse capul între palme şi o sărută: 

— Sunt mândru de tine! 

Micki îl împinse uşor înapoi şi ochii i se lărgiră, parcă 
amintindu-şi ceva: 

— Ostaticii! Le-am promis că, dacă vom putea, o să-i salvăm. 

— Unde sunt? 

— Dacă mai trăiesc, ar trebui să fie undeva, la suprafaţă. 

Moore privi în jurul peşterii şi văzu că Amaru supraveghea 
evacuarea mumiilor străjerilor din cripte. Fraţii Zolar intenționau 
să lase grotele la fel de goale pe cât fuseseră atunci când le 
descoperiseră incaşii. Nici un obiect de valoare nu avea să mai 
rămână acolo. 

— Avem inventarul detaliat, îi spuse el lui Micki. Putem să-i 
dăm drumul! 

Soții Moore se urcară pe o „sanie” improvizată, ticsită cu 
animale din aur, care era tractată spre vârf. Când ajunseră la 
lumină, căutară peste tot, dar nu-i zăriră nicăieri pe Loren Smith 
şi pe Rudi Gunn. 

lar de acum era prea târziu ca soţii Moore să coboare iarăşi în 
munte. 

x xk x 


Loren se înfioră. Hainele zdrențuite nu reprezentau o protecție 

faţă de umezeala rece din peşteră. Gunn o cuprinsese cu braţul, 
oferindu-i puţina căldură corporală pe care o avea de dat. Nişa 
micuță în care fuseseră întemnițați era, în realitate, o simplă 
fisură în calcar. Nu aveau loc să stea în picioare şi, ori de câte ori 
încercau să se mişte pentru a-şi găsi o poziţie mai confortabilă 
sau pentru a se încălzi, paznicul îi lovea cu patul puştii prin 
deschidere. 

După ce jumătăţile lanţului de aur fuseseră suite prin tunel, 
Amaru îi silise să coboare pe de creasta muntelui în cavitatea 
aceasta mică, aflată dincolo de cripta străjerilor. Loren şi Rudi 
fuseseră închişi aici înainte ca soţii Moore să fi ieşit din peştera 
comorii. 

— Am vrea să bem nişte apă, i se adresă Loren paznicului. 

Bărbatul se întoarse şi o privi inexpresiv. Era un individ 
înfricoşător, enorm, cu o faţă dezgustătoare, cu buze groase, nas 
turtit şi un singur ochi. Găvanul fără ochi nu era acoperit şi îi 
conferea hidoşenia brutală a unui Quasimodo. 

Corpul pe jumătate dezbrăcat al lui Loren se înfioră, însă nu de 
frig, ci de teamă. Ştia prea bine că insolenţa putea să-i provoace 
suferinţă, dar de acum nu-i mai păsa: 

— Apă, imbecil bălos! Inţelegi? Agua! 

El o privi cu cruzime, apoi dispăru fără grabă din faţa lor. 
Reveni după câteva minute şi le azvârli un bidon metalic militar. 

— Cred că ţi-ai făcut un prieten, comentă Gunn. 

— Dacă speră că se-alege cu un sărut de la prima întâlnire, 
făcu Loren deşurubând capacul bidonului, ar trebui să se 
gândească mai bine. 

li întinse bidonul lui Gunn, dar el scutură din cap: 

— Mai întâi, doamnele. 

Loren bău numai puţin, apoi îi dădu bidonul: 

— Mă întreb ce s-o fi întâmplat cu soţii Moore? 

— Poate că nu ştiu că ne-au adus de pe pisc în văgăuna asta. 

— Mă tem că fraţii Zolar intenţionează să ne îngroape aici de 
vii, zise Loren. 

O podidiră lacrimile pentru prima dată. Curajul începea să i se 
risipească. Indurase bătăile şi abuzurile, dar acum, când se părea 
că ea şi Gunn fuseseră abandonaţi, dispăruse aproape complet 
speranţa vagă ce o făcuse până atunci să ignore totul. 

— Mai este şi Dirk, spuse încetişor Gunn. 

Femeia clătină din cap, ca şi cum s-ar fi simţit stânjenită că 
fusese văzută ştergându-şi lacrimile: 

— Te rog, încetează! Chiar dacă ar mai fi în viaţă, Dirk n-ar 
putea pătrunde în muntele ăsta nenorocit cu o divizie de puşcaşi 
marini, pentru a ajunge în timp util la noi. 

— Dacă-l cunosc bine, nu va avea nevoie de o divizie de 
puşcaşi marini. 

— Este om şi el, ce naiba! Ar fi ultimul care să se considere un 
făcător de minuni. 

— Atâta timp cât mai suntem în viaţă, vorbi Gunn şi există o 
şansă, asta-i tot ce contează. 

— Dar pentru cât timp? clătină cu tristeţe din cap. Câteva 
minute... două ore? Adevărul este că suntem deja ca şi morţi. 

x x x 

Când prima secțiune a lanțului lui Huascar a fost scoasă la 
lumina zilei, toți cei de pe vârful muntelui se opriră s-o admire. 
Atâta aur masiv într-un singur loc le tăie, pur şi simplu, 
răsuflarea. In ciuda prafului şi a depunerilor de calcit picurate din 
plafonul peşterii în atâtea secole, mormanul de aur galben 
strălucea orbitor sub soarele amiezii. 

In toţi anii de când se ocupau cu furtul de antichităţi, fraţii 
Zolar nu mai văzuseră o capodoperă de artă antică splendidă; 
într-adevăr, nu putea rivaliza cu nici un alt obiect cunoscut în 
istorie. In toată lumea nu existau patru colecționari care şi-ar fi 
putut permite să cumpere întregul lanţ. Spectacolul fu dublat, 
când cealaltă jumătate fu adusă din adânc şi depozitată lângă 
prima. 

— Maică Precistă! icni colonelul Campos. Inelele au grosimea 
încheieturii mâinii unui om! 

— Greu de crezut că incaşii au stăpânit asemenea cunoştinţe 
de metalurgie, murmură Zolar. 

Sarason îngenunche şi studie verigile lanţului: 

— Tehnica şi complexitatea artistică sunt fenomenale. Fiecare 
za este perfectă. Nu există nicăieri nici un defect. 

Cortina se apropie de o verigă de la un capăt şi o ridică, 
depunând un efort vizibil: 

— Cred că un singur inel cântăreşte cincizeci de kilograme. 

— Este, într-adevăr, la ani-lumină de orice altă descoperire, 
spuse Oxley, nevenindu-i să creadă ce vede în faţa ochilor. 

Sarason îşi smulse privirea de la lanţ şi-i făcu semn lui Amaru: 

— Incărcaţi-l rapid! 

Asasinul cu ochi cruzi dădu din cap fără să spună nimic şi 
începu să le dea ordine oamenilor săi şi unei grupe de soldaţi. 

Până şi Cortina, Campos şi Matos li se alăturară. Transpirând din 
abundență şi folosind un cărucior elevator forţat la maximum, 
cele două secţiuni ale lanţului fură încărcate în două elicoptere 
militare şi trimise spre pista din deşert. 

Zolar privi cele două aparate până deveniră punctuleţe 
minuscule pe cer. 

— Nimic nu ne mai poate opri acum, se adresă el încântat 
fraţilor săi. Peste câteva ore vom fi în siguranţă cu cea mai mare 
comoară cunoscută de om. 

Pentru Sandecker, planul îndrăzneţ de a pătrunde prin uşa din 
spate a muntelui Cerro el Capirote în tentativa temerară de a-i 
salva pe Loren Smith şi pe Rudi Gunn era, pur şi simplu, 
sinucidere. El ştia prea bine din ce cauză îşi risca Pitt viaţa: salva 
de la moarte o femeie iubită şi un prieten apropiat, încheia 
socotelile cu doi asasini şi înhăţa o comoară incredibilă de sub 
nasul hoţilor. Acestea ar fi fost motive suficiente pentru alţi 
bărbaţi, dar nu şi pentru Pitt. Motivația lui era mult mai profundă. 
Să provoace necunoscutul, să sfideze probabilitățile şi să râdă în 
nasul răului, aceştia erau stimulii săi. 

Cât despre Giordino, care-i era prieten lui Pitt din copilărie, 
Sandecker nu se îndoia nici o clipă că italianul solid şi-ar fi urmat 
prietenul şi într-un ocean de lavă topită. 

Sandecker i-ar fi putut opri, dar el nu construise organizaţia 
guvernamentală pe care mulţi o considerau cea mai bună, cea 
mai productivă şi cea mai eficientă bugetar fără să-şi fi asumat 
destule riscuri. Plăcerea de a ieşi din ritmul de marş impus de 
oficialităţile din Washington făceau din el o persoană respectată 
şi, în acelaşi timp, invidiată. Ceilalţi directori de agenţii naţionale 
n-ar fi acceptat niciodată participarea pe teren într-un proiect 
riscant care ar fi putut atrage criticile Congresului şi demisia 
forţată în urma unui ordin prezidenţial. Singurul regret al lui 
Sandecker era că nu putea conduce el însuşi această aventură. 

Se opri după ce cărase un braţ de echipamente pentru 
scufundare din vechiul Chevy prin pâlnia tubulară şi-l privi pe 
Peter Duncan, care stătea lângă ochiul de apă, suprapunând cu 
atenţie o hartă topografică desenată pe calc peste cartografierea 
hidrografică a sistemelor acvatice subterane cunoscute. 

Cele două hărţi fuseseră mărite la aceeaşi scară, permițându-i 
să studieze cursul aproximativ al râului subteran. In jurul său, 
ceilalţi reglau echipamentele şi aparatele pentru scufundare şi 
plutire. 

— In linie dreaptă, spuse Duncan fără să se adreseze cuiva 
anume, distanţa dintre Scalda lui Satan şi Cerro el Capirote pare 
a fi de aproximativ treizeci de kilometri. 

Sandecker privi apa în care aveau să se scufunde: 

— Ce fenomen natural a format albia râului? 

— Acum şaizeci de milioane de ani, răspunse hidrologul, un 
seism a provocat o falie în calcar, îngăduind apei să se infiltreze 
şi să sape mai multe caverne legate între ele. 

Amiralul se întoarse către Pitt şi-l întrebă: 

— Cât crezi că va dura până ajungeţi acolo? 

— Purtaţi de un curent de nouă noduri, ar trebui să ajungem în 
peştera comorii cam în trei ore. 

Duncan nu părea la fel de sigur: j 

— N-am întâlnit niciodată un râu fără meandre. În locul tău, aş 
mai adăuga două ore la estimarea asta. 

— Wallowing Windbag va compensa meandrele, spuse 
Giordino încrezător şi începu să se dezbrace. 

— Asta numai dacă nu vor apărea probleme. Vă aventuraţi în 
necunoscut şi nu aveţi habar peste ce puteţi da. Sifoane lungi de 
zece kilometri sau poate mai mult, cascade de înălţimea unei 
clădiri cu zece etaje sau praguri pe care nu se poate naviga. 
Plutaşii au o vorbă - dacă există un bolovan, te vei ciocni de el. 
Dacă există un vârtej, te va prinde. 

— Şi ce altceva? zâmbi larg Giordino, neimpresionat de 
previziunile sumbre ale lui Duncan. Vampiri sau monştri lacomi 
cu şase rânduri de dinţi ascuţiţi, care pândesc în beznă pentru a 
ne înfuleca la cină? 

— Eu încerc doar să vă pregătesc pentru obstacolele 
neaşteptate, explică Duncan. Teoria cea mai bună pe care v-o 
pot oferi şi care v-ar putea da un dram de securitate este 
credinţa mea că secţiunea principală a râului curge printr-o falie 
din sol. Dacă am dreptate, albia va avea un curs sinuos, dar va fi 
suficient de adâncă. 

Pitt îl bătu pe umăr: 

— Am înţeles şi-ţi suntem recunoscători. Totuşi, în etapa asta, 
Al şi cu mine putem doar să sperăm să fie cât mai bine, să ne 
aşteptăm la ce-i mai rău şi să ne alegem cu ceva intermediar. 

— Atunci când aţi intrat în râu din cursul de alimentare în care 
se deschide puţul, îl întrebă Sandecker pe Duncan, exista vreun 
buzunar de aer? 

— Da, plafonul de stâncă se ridica la peste zece metri 
deasupra apei. 

— Cât de lung era? 

— Ne agăţam cu disperare de cordonul de siguranţă, ca să nu 
ne ia apa, aşa că n-am avut timp să mă uit pe îndelete. O singură 
examinare rapidă cu lanterna n-a fost de ajuns să văd capătul 

galeriei. 

— Cu puţin noroc, vor beneficia de aer pe toată durata 
călătoriei. 

— Cred că le va trebui mult noroc, spuse Duncan sceptic, fără 
să-şi desprindă ochii de la hărţile suprapuse. Comparativ cu alte 
râuri subterane, acesta este enorm. Trebuie să fie cel mai lung 
curs subteran de apă neexplorat printr-un domeniu carstic. 

Giordino se opri din fixarea de braţ a unei miniconsole pe care 
se aflau manometre, o busolă şi un aparat de măsurat 
adâncimea apei. 

să zici prin „do 
i uri Stari 


— „Carst” este denumirea stratului de calcar străbătut de un 
sistem de peşteri, grote şi râuri subterane. 

— Te face să te-ntrebi câte alte râuri necunoscute curg pe sub 
pământ, rosti Pitt. 

— Leigh Hunt şi Canionul de aur, care au fost o permanentă 
sursă de glume a hidrologilor din California şi Nevada, merită 
acum investigate cu toată seriozitatea, admise Duncan. Graţie 
descoperirii voastre de aici, garantez că minţile încuiate vor fi 
silite să reexamineze situaţia. 

— Poate că reuşesc să v-ajut, zise Pitt şi le arătă 
minicalculatorul antiacvatic pe care şi-l prinsese de antebraţ. Voi 
încerca să programez o cartografiere şi, pe măsură ce înaintăm, 

să stochez datele despre cursul râului. 

— Vă voi fi recunoscător pentru orice date ştiinţifice puteţi 
aduce, încuviinţă Duncan. Descoperirea unei comori de aur sub 
Cerro el Capirote poate înflăcăra imaginaţia, dar, de fapt, este 
mai puţin importantă decât găsirea unei surse de apă care ar 
putea transforma milioane de pogoane de deşert în teren util 
agriculturii şi creşterii vitelor. 

— Poate că aurul va finanța sistemele de pompare şi 
conductele de irigaţii necesare unui asemenea proiect, sugeră 
Pitt. 

— In tot cazul, concluzionă Sandecker, este un vis ce merită a 
fi luat în seamă. 

Giordino ridică o cameră subacvatică: 

— O să-ţi aduc şi nişte poze. 

— Mulţumesc, spuse hidrologul recunoscător. Aş aprecia şi 
altceva... 

— Spune, zâmbi Pitt. 

Duncan îi întinse un obiect de plastic de forma unei mingi de 
baschet, dar de două ori mai mic. 

— Este o vopsea trasor galbenă, numită Fluorescein, cu 
amplificare optică. Dacă o aruncaţi în râu când ajungeţi în 
peştera comorii, vă fac cinste la cel mai bun restaurant mexican 
din sud-vest. Asta-i tot! Plutind pe râu, conteinerul va elibera 
vopseaua automat, la intervale regulate. 

— Vrei să găseşti locul în care râul se varsă în Golful 
Californiei. 

Duncan aprobă din cap: 

— In felul acesta, vom obţine o legătură hidrologică 
importantă. 

Ar fi dorit să-i întrebe pe cei doi dacă nu pot lua şi mostre de 
apă, dar se răzgândi. Deja le ceruse cât de mult îndrăznise. Dacă 
aveau succes în a naviga pe râu până la interiorul cav al 
muntelui Cerro el Capirote, atunci el şi colegii săi hidrologi 
puteau organiza expediţii ştiinţifice ulterioare, bazate pe datele 
aduse. 

In următoarele zece minute, Pitt şi Giordino puseră la punct şi 
revăzură planul călătoriei. Se scufundaseră de nenumărate ori 
împreună în peste o sută de condiţii acvatice şi meteo diferite, 
dar niciodată pe o distanţă atât de mare prin măruntaiele 
pământului. Aidoma chirurgilor care discută o intervenţie 
delicată pe creier, nu lăsară nici un detaliu la voia întâmplării. De 

asta depindea supraviețuirea lor. 

Stabiliră semnalele pentru comunicare, strategiile de respirare 
colectivă în cazul pierderii buteliilor de aer, operaţiunile de 
umflare şi dezumflare a lui Wa//owing Windbag, responsabilitatea 
fiecăruia pentru piesele de echipament... toate procedurile fură 
discutate şi aprobate de comun acord. 

— Văd că nu porţi costum presurizat, observă Sandecker când 
Pitt începu să se îmbrace. 

— Temperatura apei este cu câteva grade mai rece, totuşi 
îndeajuns de caldă pentru a nu ne face griji în legătură cu 
hipotermia. Costumul de neopren oferă mai multă libertate de 
mişcare decât cel presurizat, a cărui presiune interioară este 
asigurată de buteliile de aer. Asta se va dovedi important, dacă 
va fi nevoie să ne luptăm în apă pentru a îndrepta Wa/lowing 
Winadbag-ul, după ce a fost răsturnat de eventualele cataracte cu 
viteză mare. 

În loc să-şi pună buteliile cu aer pe umeri, aşa cum se 
obişnuia, Pitt le prinse de şolduri prin intermediul unui 
harnaşament, pentru a străbate mai uşor trecerile înguste. 
Bărbatul era, practic, înţesat de regulatori de aer, conducte ce 
duceau la distribuitori cu două valve, manometre şi o butelie 
mică de rezervă, umplută cu oxigen pur pentru decompresiune. 
La acestea se adăugau centurile lestate şi compensatorii de 
flotabilitate. 

— Fără amestec de gaze? întrebă Sandecker. 

— Vom respira aer, răspunse Pitt, verificându-şi regulatorii. 

— Şi pericolul narcozei cu azot? 

— După ce vom părăsi fundul puţului ăstuia şi partea 
inferioară a cursului de alimentare, înainte să urcăm spre râu, 
vom fugi de orice scufundare ca dracul de tămâie. 

— Aveţi grijă să rămâneţi mult deasupra pragului de 
decompresiune, îl avertiză Sandecker şi să nu coborâţi sub 
treizeci de metri. lar după ce începeţi navigarea, fiţi cu ochii-n 
patru după bolovanii subacvatici! 

Acelea fură cuvintele rostite de amiral. Cele nerostite erau: 
„Dacă păţiţi ceva şi aveţi nevoie de ajutor imediat, aţi putea la 
fel de bine să vă găsiţi pe al treilea inel al planetei Saturn”. Altfel 
spus, nu putea fi vorba de salvare sau de recuperare. 

Pe marginea ochiului de apă, Pitt şi Giordino îşi verificară 
reciproc echipamentele şi testară cataramele cu deschidere 
rapidă pentru a-şi asigura eliberarea fără probleme în cazuri de 

urgenţă. În locul glugilor de scufundători, îşi prinseră pe cap căşti 
de constructori din plastic dur, cu câte două proiectoare frontale 
antiacvatice. După aceea, îşi dădură drumul în apă. 

Sandecker şi Duncan ridicară ambarcaţia pe care aveau s-o 
folosească în subteran, sub formă de cilindru lung şi etanş din 
aluminiu şi se străduiră să-i coboare un capăt în puț. Cilindrul 
lung de patru metri şi lat de un metru era articulat la mijloc, 
pentru uşurarea manipulării în spaţii înguste. Greoi şi dificil de 
manevrat pe uscat din cauza lestului de plumb care asigura 
flotabilitate neutră, sub apă putea fi mânuit cu uşurinţă de un 
singur scufundător. 

Giordino muşcă detentorul, îşi potrivi masca şi apucă mânerul 
din capătul anterior al ambarcaţiei. Işi flutură pentru ultima dată 
mâna, apoi el şi recipientul se cufundară lent sub suprafaţa apei. 
Pitt îşi ridică ochii spre cei de pe mal şi-i strânse mâna lui 
Duncan. 

— Orice aţi face, îl preveni hidrologul, aveţi grijă să nu lăsaţi 
curentul să vă poarte dincolo de peştera comorii. De acolo şi 
până la vărsarea râului în golf trebuie să fie peste o sută 
douăzeci de kilometri. 

— Nu te teme, nu vom sta acolo mai mult decât va fi necesar. 

— Să v-ajute Dumnezeu! 

— Orice ajutor ceresc va fi primit cu căldură, spuse Pitt sincer 
şi îi strânse mâna lui Sandecker. Domnule amiral, puneţi nişte 
tequila la gheaţă pentru mine! 

— Aş fi preferat să existe altă cale de acces în munte. 

Pitt clătină din cap: 

— Nu se poate decât prin scufundare şi prin navigare. 

— Aduceţi-i pe Loren şi pe Rudi înapoi, replică Sandecker 
stăvilindu-şi valul de emoție. 

— O să-i vedeţi în curând, promise Pitt. 

Apoi dispăru. 

Glasul radiofonistului îl trezi pe căpitanul Juan Diego din 
reverie, aşa că-şi întoarse privirea de la muntele conic la care se 
holba din cortul de comandă. „Cerro el Capirote şi deşertul 
monoton care-l înconjoară sunt de-o urâţenie indescriptibilă”, se 
gândi el. Era un pustiu oribil în comparaţie cu peisajele superbe 
din statul său natal, Durango. 

— Ce s-a-ntâmplat, sergent? 

Radiofonistul era cu spatele la el, aşa încât Diego nu putu să-i 
zărească nedumerirea de pe chip: 

— Am apelat posturile de pază pentru raport, dar n-am primit 
nici un răspuns de la posturile 4 şi 6. 

Diego oftă. Nu avea nevoie de situaţii neprevăzute. Colonelul 
Campos îi ordonase să asigure un perimetru de securitate în jurul 
muntelui şi el se conformase ordinelor. Nu i se oferiseră explicaţii 
şi nici nu ceruse. Ros de curiozitate, putea doar să privească 
venirea şi plecarea elicopterelor şi să se întrebe ce se petrecea 
pe vârf. 

— Contactează-l pe caporalul Francisco de la postul 5 şi 
spune-i să trimită pe cineva să verifice la 4 şi 6. 

Căpitanul se aşeză conştiincios la masa de campanie şi 
consemnă în raportul zilnic lipsa răspunsurilor la apel, sugerând 
posibilitatea unei defecţiuni a echipamentelor de comunicaţii. Nu 
se gândi nici o clipă că putea fi vorba despre o problemă reală. 

— Nu răspunde nici Francisco, îl informă radiofonistul. 

Diego se întoarse, în sfârşit, cu faţa către el: 

— Eşti convins că echipamentul tău funcţionează bine? 

— Da, domnule căpitan. Transmiţătorul emite şi recepționează 
perfect. 

— Incearcă la postul 1. 

Radiofonistul îşi aranjă căştile şi se conformă. După câteva 
secunde, ridică din umeri: 

— Imi pare rău, domnule căpitan. Postul 1 este mut. 

— O să mă ocup personal, mârâi Diego iritat. 

Luă un aparat de radio portabil şi ieşi din cort, îndreptându-se 
către vehiculul său. Brusc, se opri şi se holbă neîncrezător. 

Jeepul militar era ridicat pe cric în stânga faţă, iar roata 
respectivă, împreună cu aceea de rezervă dispăruseră. 

— Ce dracu’ se-ntâmplă? mormăi el în barbă. 

Se întrebă dacă era vorba despre o farsă sau dacă îl testa 
colonelul Campos. 

Se răsuci pe călcâie pentru a reveni în cort, dar nu apucă să 
facă decât doi paşi. Ca din senin, trei bărbaţi îi tăiară calea. Toţi 
aveau puşti îndreptate spre pieptul său. Prima întrebare care 
trecu prin mintea lui Diego fu de ce îi sabotaseră echipamentele 
nişte indieni îmbrăcaţi ca pentru rodeo? 

— Aceasta este o zonă militară, se răsti el la ei. Accesul este 
interzis. 

— Fă cum ţi se spune, soldăţel, zise Billy Yuma şi nici unul 
dintre oamenii tăi nu va păţi nimic. 

Diego înţelese imediat ce se întâmplase cu posturile de pază, 
totuşi continua să fie derutat. In nici un caz câţiva indieni nu 
puteau captura patruzeci de soldaţi instruiți fără ca aceştia să fi 
tras măcar un foc de armă. | se adresă lui Yuma, care părea a fi 
conducătorul: 

— Aruncaţi armele înainte să vină oamenii mei, altfel veţi fi 
arestaţi. 

— Regret să te informez, soldăţel, replică Yuma, încântat să-l 
poată intimida pe ofiţerul în uniformă de campanie perfect 
călcată şi scrobită şi cu bocanci lustruiţi, dar întreaga ta forţă 
militară a fost dezarmată şi se află acum sub pază. 

— Imposibil! exclamă Diego cu aroganță. Nişte şoareci de 
nisip nu pot face faţă unor soldaţi instruiți. 

Yuma ridică indiferent din umeri şi se întoarse către un bărbat 
de lângă el: 

— Ocupă-te de staţia radio din cort. 

— Aţi înnebunit?! Nu puteţi distruge bunurile statului! 

— Aţi încălcat teritoriul nostru, spuse încet Yuma. Nu aveţi nici 
o autoritate aici. 

— Vă ordon să lăsaţi jos armele! răcni Diego, ducându-şi mâna 
la tocul revolverului. 

Yuma făcu un pas înainte, fără nici o expresie pe faţa lui arsă 
de soare şi înfipse ţeava vechii sale puşti Winchester adânc în 
stomacul căpitanului. 

— Nu te împotrivi! Dacă apăs pe trăgaci, trupul tău va 
amortiza împuşcătura, care nu va fi auzită de cei de pe munte. 

Durerea neaşteptată şi pătrunzătoare îl convinse pe Diego că 
oamenii aceştia nu se jucau. Ei cunoşteau deşertul şi se puteau 
deplasa pe teren silențios ca nişte spectre. Primise ordin să 

împiedice posibila apropiere a vânătorilor de comori sau a 
căutătorilor de aur, dar nu i se pomenise nimic despre indieni 
înarmaţi care să le stea în cale. Cu gesturi încete, întinse 
revolverul spre unul dintre oamenii lui Yuma, care-l vâri la 
centura blugilor: 

— Şi radioul, te rog! 

Fără chef, Diego întinse şi aparatul de radio. 

— De ce faceţi asta? întrebă el. Nu ştiţi că încălcaţi legea? 

— Soldăţeilor, dacă sunteţi alături de cei care ne profanează 
muntele sacru, atunci voi încălcaţi legea - legea noastră. Acum, 
gata cu vorbele! O să veniţi cu noi. 

Căpitanul Diego şi radiofonistul fură escortaţi în tăcere cale de 
o jumătate de kilometru, până la o stâncă mare ce ieşea din 
munte ca o streaşină. Acolo, la adăpostul privirilor de pe pisc, 
Diego îşi găsi compania în grup strâns, păzită de câţiva indieni 
înarmaţi. 

Soldaţii săriră în picioare şi luară poziţie de drepţi, cu chipurile 
mai liniştite la vederea comandantului lor. Doi locotenenţi şi un 
sergent se apropiară şi-l salutară. 

— N-a scăpat nimeni? întrebă Diego. 

— Nu, domnule căpitan, clătină din cap un locotenent. Ne-au 
atacat înainte de a ne putea opune. 

Diego se întoarse şi-i privi pe indienii care-i păzeau. Împreună 
cu Yuma, erau doar şaisprezece. 

— Aştia sunteţi toţi? întrebă el, neîncrezător. 

Indianul încuviinţă din cap: 

— Nu era nevoie de mai mulţi. 

— Ce vreţi să faceţi cu noi? 

— Nimic, soldăţelule. Vecinii mei şi cu mine am fost atenţi să 
nu rănim pe nimeni. Tu şi oamenii tăi vă veţi bucura de câteva 
ore de siestă, apoi veţi fi liberi să părăsiţi pământurile noastre. 

— Şi dacă încercăm să evadăm? 

Yuma ridică indiferent din umeri: 

— Atunci veţi fi împuşcaţi. Poate c-ar trebui să vă gândiţi 
serios la asta, fiindcă oamenii mei pot nimeri de la cincizeci de 
metri un iepure în alergare. _ 

Spusese tot ce avusese de spus. li întoarse spatele lui Diego şi 
porni să urce pe o cărare aproape invizibilă, printr-o fisură de pe 
peretele sudic al muntelui. Indienii Montola nu schimbară nici o 
vorbă între ei. Ca la o comandă neauzită, zece dintre ei îl urmară 
pe Yuma, iar cinci rămaseră să-i păzească pe prizonieri. 


440 


Escaladarea dură mai puţin decât ultima dată. Yuma învățase 
din greşelile de atunci şi ignoră potecile care se terminau prin 
fundături, îşi reaminti prizele bune şi le evită pe cele erodate şi 
periculoase. Era, totuşi, greu să urce pe o cărare pe care un 
catâr bun de povară n-ar fi călcat nici în raptul capului. 

Pentru asalt ar fi preferat să dispună de mai mulţi bărbaţi, dar 
cei zece care îl însoțeau acum fuseseră singurii care nu se 
temuseră de munte. Sau, cel puţin, aşa susţinuseră... Yuma nu 
era orb la neliniştea din ochii lor. 

După ce ajunse la o platformă, se opri să-şi tragă răsuflarea. 
Inima începuse să-i bubuie, însă era plin de energie ca un cal de 
curse gata să ţâşnească de la start. Scoase din buzunarul 
pantalonilor un ceas vechi şi verifică ora. Incuviinţă mulţumit şi 
le arătă celorlalţi ceasul. Erau cu douăzeci de minute înaintea 
graficului. 

Sus, pe piscul muntelui, elicopterele zumzăiau ca albinele în 
jurul unui stup. După ce erau încărcate la capacitatea maximă, 
se înălţau în văzduh şi se îndreptau spre pista de aterizare din 
Deşertul Altar. 

Oamenii şi ofiţerii colonelului Campos lucrau atât de repede şi 
erau atât de fascinaţi de tezaur, încât nimeni nu se mai gândise 
să ia legătura cu forţele de securitate staționate în jurul 
muntelui.  Radiofonistul de pe vârf era prea ocupat cu 
coordonarea elicopterelor care soseau şi plecau pentru a mai 
cere un raport din partea căpitanului Diego. Nimeni nu pierdu 
vremea să privească peste margine, spre tabăra părăsită de jos. 
Şi nici nu remarcară grupul mic care suia, apropiindu-se treptat 
de pisc. 

Comandantul de poliţie Cortina nu era un om căruia să-i scape 
prea multe. Când elicopterul său se ridică de pe Cerro el Capirote 
pentru a reveni la sediul poliţiei, el privi în jos către fiara din 
piatră şi zări ceva ce nu observase nimeni. Fiind un individ 
pragmatic, închise ochii şi puse totul pe seama unei iluzii optice 
cauzate de jocul luminilor şi al umbrelor sau poate de unghiul din 
care privea. Dar când se uită din nou spre statuia cea veche, ar fi 
putut să jure că expresia răutăcioasă şi amenințătoare pierise. 

Chiar înainte ca muntele să dispară, lui Cortina i se păru că 
botul plin de colţi al paznicului morţilor era încremenit într-un 
zâmbet. 


441 


52 


Pitt avea senzaţia că se găsea în cădere liberă printr-un 
gigantic pai pentru sorbit, plin cu ceaţă de culoare albastru- 
cobalt. Pereţii puţului vertical erau rotunzi şi netezi, de parcă ar fi 
fost lustruiţi. Dacă prin apa transparentă nu şi-ar fi zărit 
partenerul de scufundare la mică distanţă dedesubt, puţul i s-ar 
fi părut fără fund. Lovi uşor din labele înotătoare, până-l ajunse 
pe Giordino, care trăgea ambarcaţia pneumatică prin cotul din 
fundul puţului. Pitt îl ajută, împingând din partea sa, apoi îl urmă. 

Privi acul profundimetrului, care rămânea puţin sub şaizeci de 
metri. De aici încolo, deoarece cursul de alimentare urca spre 
râu, presiunea exercitată de apă avea să scadă, alungând orice 
temeri privind pierderea cunoştinţei. 

Scufundarea aceasta nu semăna defel cu aceea din puţul 
sacrificial de pe versanţii împăduriţi ai Anzilor. Acolo se folosise 
de un cordon de ghidaj puternic şi de echipamente de 
comunicaţii şi, cu excepţia scurtei incursiuni în grota laterală de 
unde-i salvase pe Shannon şi pe Miles, văzuse tot timpul 
suprafaţa apei. Acum aveau să pătrundă într-o lume subterană 
de întuneric permanent pe care niciodată vreun om sau animal 
n-o văzuse. 

In timp ce manevrau ambarcaţia pneumatică masivă prin 
coturile cursului de alimentare ce ducea la râu, Pitt îşi aminti că 
scufundările în peşteri se numărau printre sporturile cele mai 
periculoase din lume. Bezna de iad, senzaţia de claustrofobie pe 
care o încercai datorită faptului că te aflai sub straturi groase de 
rocă solidă, liniştea înnebunitoare şi teama continuă că te-ai 
putea dezorienta dacă mâlul era ridicat în nori impenetrabili 
puteau duce la panică, iar panica ucisese zeci de scufundători 
instruiți şi echipați pentru a face faţă pericolelor, făcând din 
scufundările în peşteri o fascinaţie morbidă, a cărei tehnică nu 
putea fi deprinsă din nici un manual. 

Ce anume îi spusese instructorul de la Societatea Speologică 
Naţională înainte de prima lui scufundare într-o peşteră inundată 
cu apă sărată din Bahamas? „Oricând, oricine poate muri într-o 
scufundare în peşteră.” In felul acela aparte în care un lucru 
învăţat la tinereţe ţi se poate fixa pentru totdeauna în minte, Pitt 
îşi amintea că în anul 1974, douăzeci şi şase de scufundători îşi 

pierduseră viaţa în peşteri subacvatice numai în Florida, iar în 
întreaga lume totalul morţilor trebuie să fi fost de trei ori mai 
mare. 

El nu suferise niciodată de claustrofobie, iar teama îl copleşise 
rareori, cu toate acestea, în condiţii de risc era destul de 
neliniştit, încât să i se ascută simţurile în faţa pericolelor 
neaşteptate. 

De aceea nu era înnebunit să se scufunde fără un cordon de 
siguranţă sau de ghidaj fix. Ştia perfect că operaţiunea se putea 
transforma rapid într-o tentativă de sinucidere, mai ales dacă ar 
fi fost prinşi în curentul râului, fără nici o posibilitate de control. 
După aceea n-ar mai fi avut scăpare până ajungeau la peştera 
comorii. 

Fisura orizontală ce ducea spre râu se lărgea şi se îngusta într- 
o succesiune de forme de clepsidră. La o sută de metri de puț, 
pierduseră nouăzeci la sută din lumina din exterior şi-şi aprinseră 
lămpile de pe căşti. Incă o privire rapidă aruncată de Pitt spre 
aparatul de măsurat adâncimea îl anunţă că se aflau la douăzeci 
de metri de suprafaţa apei. 

Giordino se opri, se întoarse şi îşi flutură mâna. Ajunseseră la 
confluenţa cu râul. Pitt îi răspunse printr-un semn că totul e în 
regulă, iar după aceea îşi trecu braţul prin cureaua ataşată la 
ambarcaţie, astfel încât eventualele turbulenţe să nu i-l smulgă. 

ltalianul lovi puternic din înotătoare şi porni în amonte, în 
efortul viguros de a împinge ambarcaţia în râu, înainte ca fluxul 
principal al curentului să-l poarte cu el fără ca Pitt să fi putut ieşi 
din cursul de alimentare. Manevra fu perfectă. Tocmai în clipa în 
care curentul îl prinsese în strânsoare, răsucindu-l, Pitt şi celălalt 
capăt al ambarcaţiei apărură din galeria laterală. 

Aşa cum stabiliseră din timp, umflară calmi compensatorii de 
flotabilitate, eliberară lesturile ambarcaţiei, pentru a-i permite să 
plutească şi aşteptară cu calm să ajungă la suprafaţă, în timp ce 
erau duşi în aval. După ce parcurseră aproape cincizeci de metri, 
ieşiră la suprafaţă şi la lumina lanternelor văzură o galerie largă. 
Plafonul era dintr-o piatră neagră bizară, care nu părea calcar; de 
abia când privi atent, Pitt recunoscu roca vulcanică. Din fericire, 
curgerea râului era lină şi neîntreruptă de bolovani, însă pereţii 
pasajului se ridicau abrupți din apă, astfel încât nu puteau să 
acosteze. 

Pitt scuipă din gură detentorul regulatorului şi-şi strigă 
tovarăşul: 

— Pregăteşte-te să coteşti în lateral imediat ce vezi un loc 
potrivit! 

— In regulă! 

Trecură repede pe sub intruziunea vulcanică, revenind sub 
calcarul acoperit de o peliculă cenuşie ciudată, care absorbea 
lumina lămpilor şi lăsa impresia că acumulatorii li se terminau. 
Un vuiet continuu răsună prin galerie, sporind treptat. Pe 
neaşteptate, temerile lor cele mai rele - că vor fi târâţi peste 
praguri nenavigabile sau că vor cădea de pe o cascadă înainte 
de a reuşi să acosteze - pândeau din bezna din faţă. 

— Ţin-te bine! răcni Giordino. Se pare că ne-aşteaptă un salt 
mortal. 

Pitt îşi aplecă uşor capul, îndreptând în faţă razele lămpii de 
pe cască. Gestul era inutil. In scurt timp, galeria se umplu de o 
ceaţă de picături ce se ridica din apă ca un abur. Pitt se imagină 
prăbuşindu-se în Cascada Niagara fără a fi protejat de un butoi. 
Tumultul devenise asurzitor, amplificat de acustica peşterii. Apoi 
Giordino dispăru în pâcle. 

Pitt putu doar să se ţină bine de ambarcaţie şi privi fascinat şi 
în acelaşi timp paralizat, cum îl învăluia ceața. Se încordă, 
pregătindu-se pentru o cădere interminabilă, dar nu se întâmplă 
nimic de felul acesta. Vuietul nu provenea din prăbuşirea râului 
într-o cascadă, ci de la un torent violent care se prăvălea de sus. 

Bărbatul fu lovit de un adevărat potop ce se revărsa peo 
distanţă mare dinspre plafonul de calcar al cavernei. Giganticul 
torent de apă deborda ca afluent, alimentând râul subteran din 
altă sursă. Pitt rămase uimit de existenţa unui debit atât de 
bogat, care să curgă atât de aproape de suprafaţa deşertului arid 
şi însetat. Era determinat, probabil, de presiunea imensă a unui 
sistem acvifer subteran. 

După ce trecu de cortina de pâcle, văzu că pereţii se 
depărtaseră şi plafonul urca, formând o peşteră uriaşă şi bizar 
decorată, plină de helictite cu forme groteşti - stalactite ce 
ignorau gravitația şi creşteau în spirală, ramificându-se în toate 
direcţiile. Depozitele minerale  sculptaseră, de asemenea, 
ciuperci mai înalte de un metru şi flori de ghips delicate cu 
penaje graţioase. Formațiunile spectaculoase ar fi fost descrise 
de pasionaţii de speologie ca alcătuind o grotă demnă de 
Hollywood. 

In mod inevitabil, Pitt se întrebă câte alte lumi subterane se 
întindeau prin pământ în beznă eternă, aşteptând să fie 

descoperite şi explorate. Era uşor să-şi lase mintea s-o ia razna şi 
să-şi imagineze o rasă de mult dispărută care trăise aici şi 
cioplise minunatele sculpturi de calcit. 

Pe Giordino însă frumuseţea locurilor nu-l vrăjea. Se întoarse, 
privi spre Pitt cu un rânjet larg de tipul „mă bucur că sunt viu” şi 
spuse: 

— Parc-ar fi un decor din Fantoma de la Operă. 

— Mă-ndoiesc că-l vom vedea pe Lon Chaney cântând la orgă. 

— La treizeci de metri în dreapta există un loc de acostare, îl 
anunţă Giordino cu vădită uşurare. 

— L-am văzut. Incepe să virezi spre apa puţin adâncă şi înoată 
cât poţi de repede pentru a ieşi din curentul principal. 

Giordino nu avea nevoie de imbolduri. Viră brusc, trăgând 
ambarcaţia după el şi bătând puternic din labele înotătoare. Pitt 
dădu drumul tubului mare de aluminiu, înotă rapid pe lângă el 
până ajunse la jumătatea lui, apoi, folosindu-şi trupul ca frână, îl 
împinse după Giordino. 

Manevra funcţionă aşa cum sperase. Giordino ieşi din curentul 
principal şi ajunse în apă liniştită. Când atinse fundul cu labele 
înotătoare, se sui pe mal, trăgând ambarcaţia. 

Nestânjenit de greutăţi, Pitt înotă cu uşurinţă în apa puţin 
adâncă şi se opri la zece metri de prietenul său. leşi din apă, se 
aşeză, îşi scoase labele înotătoare şi vizorul şi păşi cu grijă în 
aval peste pietrele şlefuite, în timp ce-şi scotea buteliile de aer 
de pe şolduri. 

Giordino procedă la fel înainte de a începe să demonteze 
ambarcaţia. Ridică ochii spre Pitt cu o privire de mulţumire 
profundă: 

— Frumuşel hogeag ai p-aici! 

— Scuze pentru deranj, mormăi celălalt, dar cei şapte pitici 
sunt în pauză. 

— Eşti la fel de încântat ca mine c-am ajuns atât de departe? 

— Nu mă-ntristează faptul că sunt viu, dacă la asta te referi. 

— Cât de departe am ajuns? 

Pitt introduse o comandă pe calculatorul prins pe antebraţ: 

— Potrivit credincioasei mele minuni tehnologice, am parcurs 
doi kilometri prin purgatoriu şi am mai coborât doi metri spre iad. 

— Mai avem douăzeci şi opt. 

— Exact, zâmbi Pitt ca un scamator care se pregăteşte să-şi 
uluiască spectatorii. Dar de aici mai departe, vom merge în stil 
de campioni. 

După cinci minute, cele opt compartimente pneumatice ale 
Wallowing Windbag-ului fuseseră umflate şi ambarcaţia era 
complet pregătită şi gata de luptă cu râul. Prea puţin graţiosul 
naviplan, cunoscut sub denumirea de „vehicul de reacţie rapidă 
pentru salvări acvatice”, putea luneca fără eforturi pe o pernă de 
aer, trecând peste cataracte învolburate, nisipuri mişcătoare, 
gheaţă subţire şi smârcuri poluate. Utilizate de poliţie şi de 
pompieri în toată ţara, vehiculele salvaseră de la înec 
nenumărate victime, dar acum Wa/lowing Windbag pornea într- 
un test de rezistenţă la care constructorii săi nu se gândiseră 
niciodată. 

Lung de trei metri şi lat de un metru şi jumătate, vehiculul 
compact era dotat cu un motor de 50 CP în patru timpi, care îl 
putea propulsa cu viteza de şaizeci şi patru de kilometri pe oră 
deasupra suprafeţelor netede. 

— Inginerii noştri au făcut o treabă excelentă în reducerea 
înălţimii, comentă Giordino. 

— Adoptarea motorului orizontal cu ventilator a fost o mişcare 
de geniu, aprobă Pitt. 

— Extraordinar cât de multe echipamente au înghesuit în el! 

Inainte de a porni, îmbarcară şi fixară cu legături zece butelii 
cu aer de rezervă, butelii suplimentare pentru umflarea 
naviplanului, un set de proiectoare, printre care două de 
hidroavion, montate în carcase antiacvatice, trusă de prim-ajutor 
şi trei regulatoare de aer suplimentare. 

Dintr-un conteiner etanş, Pitt îşi scoase vechiul şi tocitul Colt 
calibrul 0,45 şi două încărcătoare. Zâmbi, descoperind tot acolo 
un termos cu cafea şi patru sandvişuri cu salam afumat. Amiralul 
Sandecker nu uita niciodată detaliile ce duceau la succesul unei 
operaţiuni. Puse totuşi termosul şi sandvişurile înapoi în 
conteiner, deoarece nu aveau vreme de picnic. Trebuiau să se 
grăbească dacă doreau să ajungă în peştera comorii înainte de a 
fi fost prea târziu pentru a-i salva pe Loren şi pe Rudi. Strecură 
revolverul şi încărcătoarele suplimentare într-o pungă de plastic 
cu închidere etanşă, apoi îşi deschise fermoarul costumului şi 
introduse punga înăuntru, lângă abdomen. 

Rămase o clipă privind naviplanul negru pliabil: 

— „Oh, Circe, cine ne va conduce în această călătorie?” recită 
el. „Nici un muritor n-a suit în corabia neagră spre Hades.” 

Giordino îşi ridică ochii de la ramele pe care le monta în 

furcheţi: 

— Unde-ai auzit asta? 

— Odiseea de Homer. 

— „Adevăr este că şi printre troieni sunt unii care scoboară 
sub ape”, recită volubil Giordino. //jada! Şi eu pot recita din 
Homer. 

— Nu încetezi să mă uimeşti. 

— Nu-i mare lucru. 

Pitt urcă în vehicul: 

— Totu-i îmbarcat? 

— Şi amarat. 

— Gata de plecare? 

— Dă-i drumul! 

Pitt se ghemui la pupă, imediat în faţa ventilatorului. Porni 
starterul şi motorul răcit cu aer învie, tuşind. Motorul micuţ era 
bine amortizat şi eşapările se auzeau doar ca o pulsaţie mută. 

Giordino se instală la prova şi aprinse o lumină de navigaţie, 
iluminând grota ca-n palmă. Se întoarse către Pitt şi râse: 

— Sper că n-o să ne amendeze nimeni pentru poluarea unui 
mediu virgin. 

Pitt chicoti, de asemenea: 

— Şeriful local n-ar câştiga nimic dac-ar face-o. Mi-am uitat 
portofelul acasă. 

Suspendat pe perna de aer înaltă de douăzeci de centimetri, 
naviplanul ieşi de pe țărm pe râu. Pitt ţinea cu ambele mâini 
manetele verticale ale barei de control şi se înscrise cu uşurinţă 
pe un curs perfect rectiliniu. 

Părea straniu să lunece peste suprafaţa apei fără să încerce 
nici o senzaţie de contact. De la provă, Giordino putea privi în 
adâncul apei remarcabil de transparentă, a cărei culoare se 
transformase din albastrul-cobalt al puţului unde începuseră 
scufundarea în verde-închis şi în care zărea salamandre 
albinoase speriate şi bancuri micuţe de peşti orbi, ce ţâşneau 
printre bolovanii rotunzi de pe fundul albiei, aidoma unor 
ornamente căzute din bradul de Crăciun. ltalianul îi dădea 
permanent informaţii despre ce vedea în faţă şi fotografia de zor, 
în timp ce Pitt cârmea şi înregistra în calculator date pentru Peter 
Duncan. 

In ciuda faptului că avansau rapid prin galerii largi, transpiraţia 
şi umiditatea extremă se combinau, formându-le în jurul 
capetelor o ceaţă ca un halo. Ignorau fenomenul şi bezna 


447 


dindărăt, fără să privească niciodată în urmă, cu cât pătrundeau 
mai adânc în canionul săpat de râu. 

Pe primii opt kilometri, albia era perfect navigabilă şi realizară 
un timp excelent. Trecură peste hăuri fără fund şi pe lângă 
galerii amenințătoare ce se ramificau adânc în pereţii peşterilor. 
lnălţimea plafoanelor din lanţul de săli străbătute de râu varia 
între treizeci de metri şi spaţii prin care naviplanul de-abia se 
putea strecura. Coborâră fără greutate câteva cascade mici şi 
puţin înalte şi pătrunseră într-un canal îngust, unde avură nevoie 
de toată concentrarea pentru a evita stâncile prezente la tot 
pasul. După aceea străbătură o galerie enormă ce se întindea pe 
aproape trei kilometri şi era plină de cristale uluitoare care 
scânteiau şi sclipeau sub luminile Wa//owing Windbag-ului. 

În două rânduri tunelul fu inundat, cu tavanul atingând 
suprafaţa apei. De fiecare dată dezumflară ambarcaţia 
pneumatică până la flotabilitate neutră, reveniră la respiraţia din 
buteliile cu aer şi plutiră purtaţi de curent prin pasajul inundat, 
trăgând după ei vehiculul dezumflat şi echipamentele din acesta, 
până ce ieşiră într-o grotă cu tavan înalt, unde umflară din nou 
Wallowing  Windbag-ul. Nici unul nu se plânse de efortul 
suplimentar. Nici unul nu se aşteptase la o croazieră liniştită pe 
un râu domol. 

Pentru a mai alunga stresul, începură să boteze cu denumiri 
groteşti galeriile şi principalele formaţiuni geologice ale traseului: 
Sala Veselă, Muzeul de Ceară, Sala de Sport a lui Giordino. Un 
izvor micuţ din peretele unei caverne fu numit Mucosul. Râului în 
sine îi spuneau Beţivanul. 

După ce trecură prin al doilea pasaj inundat şi reumflară 
naviplanul, Pitt observă că viteza curentului crescuse cu două 
noduri şi gradientul albiei cobora mai rapid. Aidoma frunzelor 
purtate printr-o rigolă, erau târâţi printr-un tărâm al beznei 
eterne, fără să ştie niciodată ce pericole pândeau după 
următorul cot. 

Volburile sporiră ameninţător şi naviplanul trecu printr-o serie 
de praguri vuitoare. Apa de smarald se transformă într-un clocot 
alb, revărsându-se spumegând în cascadă printr-un pasaj 
presărat de bolovani. Wa//lowing Windbag se zgâlţâia ca un 
tăuraş la rodeo, galopând printre stânci şi plonjând ameţitor în 
următoarea bulboană. De fiecare dată când Pitt îşi spunea că 
volburile nu puteau fi şi mai violente, următoarea porţiune a 
râului izbea naviplanul cu o forţă zbuciumată, acoperindu-l de 

apă în repetate rânduri. Micuţul vehicul se scutura totuşi 
întotdeauna de spumă şi lupta să revină la suprafaţă. 

Pitt se căznea cu disperare să menţină un curs rectiliniu. Dacă 
naviplanul s-ar fi întors cu bordul spre fierberea tumultoasă, 
orice şansă de supravieţuire ar fi fost pierdută. Giordino înhăţă 
vâslele şi le folosi pentru a-şi ajuta prietenul. Cotiră printr-un 
meandru în unghi ascuţit al râului şi navigară peste stânci 
masive - unele parţial subacvatice care ridicau valuri mari de 
forma unor cozi de cocoşi, altele înălțându-se deasupra 
turbulenţelor ca nişte monoliţi ameninţători. Câţiva bolovani 
trecură la un fir de păr de bordul lor, apoi un altul se ridică din 
albia curentului şi fu cât pe ce să zdrobească atât naviplanul cât 
şi pe pasagerii săi, însă coca Wa/lowing Windbag-ului şterse doar 
piatra dură şi trecu mai departe, fără o crestătură. 

Chinurile exploratorilor nu încetară nici măcar o clipă. 
Ambarcaţia fu prinsă într-un vârtej puternic, ca un dop de plută 
absorbit într-un canal de scurgere. Pitt îşi propti spinarea cu 
toată forţa de o rezemătoare pneumatică şi deschise regulatorul 
până la capăt. Urletul motorului ambalat aproape că nici nu se 
auzea în vuietele cataractelor. Toată voinţa şi concentrarea 
bărbatului erau focalizate pentru a împiedica naviplanul să se 
răsucească sub forţa curentului rapid, în timp ce Giordino îl ajuta, 
trăgând din răsputeri de vâsle. 

Când sărise la vâsle, italianul scăpase proiectoarele de 
navigaţie care căzuseră peste bord în spuma omniprezentă şi 
acum singura lumină provenea de la lămpile căştilor. Li se păru 
că trecuse o veşnicie până ce, într-un sfârşit, se smulseră din 
vârtej şi reveniră în iureşul cataractelor. 

Pitt reduse turaţia motorului şi-şi relaxă mâinile pe manetele 
barei de control. Nu avea nici un rost să se lupte acum cu râul. 
Wallowing Windbag avea să meargă acolo unde o purtau undele. 

Giordino îşi încordă privirea, încercând să sfredelească bezna 
din faţă şi sperând să distingă ape mai calme. Nu văzu însă 
decât o bifurcaţie a albiei, care trimitea curentul prin două 
galerii. Răcni, acoperind tumultul: 

— Ne apropiem de o ramificaţie! 

— Poţi spune care-i cursul principal? îi răspunse Pitt în acelaşi 
fel. 

— Cel din stânga pare mai lat! 

— Bine, trage la babord! 

Naviplanul se apropie înspăimântător de mult de masa imensă 

de piatră care diviza cursul râului şi scăpă ca prin urechile acului 
să nu fie răsturnat cu fundul în sus de un contracurent violent şi 
înalt. Micuța ambarcaţie se înfipse în turbulenţă şi se aplecă mult 
înainte, provocându-le greață celor doi, îngropându-şi prova sub 
un perete de apă. Cumva îşi regăsi orizontalitatea, înainte de a fi 
împinsă brutal mai departe de curentul nemilos. 

Pentru o secundă, Pitt crezu că-l pierduse pe Giordino, dar 
apoi acesta se ridică din apa care umpluse naviplanul şi scutură 
din cap, încercând să-şi alunge ameţeala provocată de rotirea la 
care fuseseră supuşi ca o bilă în roata ruletei. In mod incredibil, 
surâse larg şi-şi duse mâinile la urechi. 

Pitt înţelese. Vuietul continuu al cataractelor părea să se 
reducă. Wa/lowing Windbag răspundea din nou la comenzile sale, 
dar mai lent, fiindcă era pe jumătate plin cu apă. Excesul de 
greutate făcea imposibilă menţinerea pernei de aer. Deschise 
mult regulatorul şi urlă spre Giordino: 

— Scoate apa! 

Proiectanţii ambarcaţiei se  gândiseră la toate. Giordino 
introduse o manetă într-o minipompă, începu s-o mişte în sus şi 
în jos şi un jet de apă ţâşni imediat printr-un tub lateral. 

Pitt se aplecă peste bord şi studie adâncimea apei la lumina 
lămpii de pe cască. Canalul era mai strâmt şi, deşi rocile nu mai 
agitau apa, râul se deplasa cu o viteză terifiantă. Brusc observă 
că Giordino se oprise din pompat şi asculta cu o expresie 
apocaliptică întipărită pe chip. Apoi auzi şi Pitt. 

Un uruit gros răsuna din râul negru şi necunoscut. 

Giordino îl privi şi strigă: 

— Cred c-am pus-o! 

Imaginea prăbuşirii în Niagara reveni în mintea lui Pitt. De 
data aceasta nu se mai apropiau de o revărsare de apă venită de 
sus. Vuietul care reverbera prin peşteră era al unui volum imens 
de apă care se prăvăleşte într-o cascadă imensă. 

— Deschide pompa compensatorului de flotabilitate! răcni el 
prin vacarm. 

Apa îi purta cu cel puţin douăzeci de noduri şi albia părea să 
se îngusteze spre un punct final. Un debit de un milion de litri de 
apă îi târa spre căderea nevăzută. Naviplanul parcurse următorul 
cot şi nimeri într-o volbură de ceaţă. Vuietul devenise asurzitor. 

Nu mai exista nici teamă, nici neajutorare, nici disperare. Pitt 
simţea doar o amorţeală stranie, de parcă toată puterea gândirii 
raţionale se evaporase subit. Avea senzaţia că pătrundea într-un 

coşmar lipsit de orice contur sau formă. Ultimul lui moment de 
luciditate fu atunci când Wa/lowing Windbag atârnă pentru o 
fracțiune de secundă pe marginea cascadei înainte de a se 
prăvăli în pâcle. 

In absenţa oricărui punct de referinţă, senzaţia căderii nu era 
percepută ca atare, ci, mai degrabă, ca un zbor prin nori. Apoi 
Pitt pierdu priza de pe bara de control a naviplanului şi fu azvârlit 
din ambarcaţie. Crezu că-l aude pe Giordino răcnind ceva, dar 
glasul îi fu acoperit de urletul cascadei. Prăbuşirea prin vârtej 
păru că durează o veşnicie. Apoi sosi impactul. Plămânii i se 
goliră instantaneu de aer şi Pitt bănui la început că fusese strivit 
de stânci şi transformat într-o masă însângerată, însă apoi simţi 
apăsarea liniştitoare a apei de jur împrejurul său. 

Ţinându-şi instinctiv respiraţia, se strădui să iasă la suprafaţă. 
Ajutat de compensatorul de flotabilitate, se înălţă repede şi fu 
imediat târât de torent. Stâncile se repezeau spre el ca nişte 
prădători în linţolii din lumea subpământeană. Fu purtat printr-o 
succesiune de cataracte, lovindu-se, ar fi fost gata să jure, de toţi 
bolovanii care ieşeau din albie. Izbiturile îi sfâşiară costumul de 
neopren, julindu-i pielea de pe picioare şi de pe braţele întinse în 
ambele părţi. Fu lovit în piept, apoi se pocni cu capul de ceva 
dur. Dacă n-ar fi avut casca de protecţie, care absorbea optzeci 
la sută din şocuri, probabil că şi-ar fi fracturat craniul. 

In mod incredibil, compensatorul de flotabilitate rămase 
umflat şi Pitt pluti pe jumătate inconştient prin altă succesiune, 
mai scurtă, de cataracte. O lampă a căştii se spărsese în urma 
impactului, iar cealaltă proiecta o rază roşie şi neclară. Uşurat, 
bărbatul simţi pietricele sub tălpi şi văzu că era rotit spre ape 
mai puţin adânci care duceau la un mic spaţiu deschis de pe mal. 
Inotă până atinse cu genunchii pietrele de pe fund şi se luptă să 
scape din strânsoarea curentului ucigaş. Intinse braţele pentru a 
se trage peste rocile lunecoase, pe marginea uscată a malului şi 
un geamăt de durere îi scăpă printre buze, când o încheietură îl 
fulgeră cu o explozie de durere. În trecerea prin cataracte îşi 
fracturase un os. incheietura mâinii nu era însă singura ruptă. 
Simţea că îşi fisurase cel puţin două coaste din partea stângă a 
trupului. 

Vuietul continuu al cascadei se auzea foarte îndepărtat şi 
gândirea bărbatului reveni treptat pe făgaşul ei, întrebându-se 
pe ce distanţă fusese târât de torentul distrugător. Apoi, pe 
măsură ce-şi revenea, Pitt îşi aminti de Giordino. Cu glasul 

reverberând prin grotă, îi strigă disperat numele lui Al, plin de 
speranţă, dar, de fapt, fără să se aştepte la un răspuns. 

— Aici sunt... 

Vorbele se auziră mai degrabă ca o şoaptă, însă lui Pitt i se 
păru că fuseseră răcnite de o portavoce. Se ridică nesigur în 
picioare, străduindu-se să se orienteze: 

— Mai zi o dată. 

— Sunt la şase metri în amonte de tine, spuse Giordino. Nu mă 
vezi? 

O pâclă roşie părea să acopere câmpul vizual al lui Pitt. Se 
frecă la ochi şi constată că putea vedea din nou. In acelaşi timp 
îşi dădu seama că pâcla roşie care-i înceţoşase vederea 
provenea de la sângele care-i curgea dintr-o tăietură de pe 
frunte. Acum îl putea distinge clar pe Giordino care zăcea pe 
spate, destul de aproape, pe jumătate afundat în apă. 

Se împletici spre prietenul său, apăsându-şi cu palma partea 
stângă a corpului, în tentativa zadarnică de a-şi ţine în frâu 
durerea. Ingenunche cu greutate lângă el. 

— Doamne, ce mă bucur să te văd! Crezusem c-ai plecat cu 
Winadbag-ul fără mine. 

— Resturile credinciosului nostru naviplan au fost târâte în 
aval. 

— Te-ai lovit rău? 

Giordino surâse brav, ridică mâinile şi mişcă din degete: 

— Voi putea să mai susţin concerte la pian. 

— Ce concerte să susţii? Tu nu poţi nici măcar să fluieri un 
refren. Ochii lui Pitt erau îngrijoraţi: Te-ai lovit la coloană? 

Giordino clătină fără putere din cap: 

— Am rămas în Windbag şi, când s-a izbit de fund, mi-am 
agăţat picioarele în cordoanele cu care fixasem echipamentul. 
După aceea naviplanul a luat-o într-o direcţie, iar eu, în cealaltă. 
Cred că mi-am rupt picioarele sub genunchi. 

Povestea totul cu calmul cu care ar fi descris o pană de 
cauciuc. 

Pitt îi pipăi uşor pulpele, în timp ce Giordino îşi încleştase 
pumnii: 

— Eşti băftos. Fracturi simple, nici una deschisă. 

Giordino îl privi cu atenţie: 

— Tu parc-ai fi ieşit dintr-o maşină de spălat, după 
centrifugare. 

— Doar câteva julituri şi vânătăi, minţi Pitt. 

— Atunci de ce nu-ţi descleştezi dinţii când vorbeşti? 

Pitt nu-i răspunse. l|ncercă să apeleze un program din 
calculatorul de pe antebraţ, dar acesta fusese izbit de o piatră şi 
se spărsese. li descătărămă cureaua şi-l azvârili în râu. 

— S-au dus datele lui Duncan. 

— Şi eu am pierdut camera foto. 

— Ghinion curat! Nimeni n-o să vină prea repede pe-aici, în 
nici un caz peste cascada aia. 

— Ai idee cât de departe este peştera comorii? întrebă 
Giordino. 

— Cu mare aproximaţie, aş zice că poate fi la vreo doi 
kilometri. 

Prietenul său îl privi: 

— Va trebui să te duci singur. 

— Eşti nebun?! 

— Eu n-aş fi decât o povară. De acum nu mai zâmbea: Uită de 
mine şi du-te la peştera comorii. 

— Nu te pot lăsa aici. 

— Cu picioarele rupte sau nu, pot totuşi să plutesc. Te voi 
urma mai târziu. 

— Ai grijă când ajungi acolo, se încruntă Pitt. Chiar dacă poţi 
să pluteşti, nu poţi scăpa de curent. Mai bine rămâi pe lângă mal, 
departe de curentul principal, altfel vei fi târât undeva de unde 
nu te mai poate recupera nimeni. 

— Mare pierdere, ce să zic! Buteliile noastre de aer s-au dus o 
dată cu Wa/lowing Windbag. Dacă de aici şi până la peştera 
comorii există vreun sifon cu lungimea mai mare decât ne putem 
ţine respiraţia, oricum murim înecaţi. 

— Ar trebui să priveşti partea pozitivă a lucrurilor. 

Giordino scoase o lanternă de rezervă prinsă de picior: 

— O să ai nevoie de asta. Lampa căştii tale arată ca şi cum ar 
fi pierdut lupta cu un bolovan. Dacă mă gândesc mai bine şi faţa 
ta arată ca o varză. Sângerezi prin toate zdrenţele minunatului 
costum de neopren. 

— După o baie în râu, scap de toate problemele astea, replică 
Pitt. 

Îşi prinse lanterna de antebraţ, deasupra încheieturii rupte, 
acolo unde fusese calculatorul şi abandonă centura lestată: 

— De asta n-o să mai am nevoie. 

— Nu-ţi iei butelia cu aer? 

— Nu vreau să fiu mai împovărat decât este necesar. 

— Şi dacă ajungi la un sifon? 

— O să înot pe sub apă cât mă ţin plămânii. 

— O ultimă favoare, rosti Giordino ridicând harnaşamentul gol 
care îi ţinuse cândva buteliile de aer. Leagă-mi picioarele între 
ele, ca să nu se bălăbănească în toate direcţiile. 

Pitt strânse curelele cât îndrăzni de mult, conştient atât de 
încheietura ruptă cât şi de fracturile prietenului său. Cu excepţia 
unei inspiraţii bruşte şi şuierate, Giordino nu scoase un sunet. 

— Odihneşte-te cel puţin o oră înainte de a porni! ordonă Pitt. 

— Tu dă-i drumul şi fă tot ce poţi ca să-i salvezi pe Loren şi pe 
Rudi. Eu te urmez imediat ce mă simt în stare. 

— O să mă uit după tine. 

— Ar fi bine să faci rost de un năvod mare. 

Pitt îl strânse pe Giordino de braţ în semn de rămas-bun, apoi 
pătrunse în râu până ce curentul îl prinse şi-l purtă spre 
următoarea peşteră. 

Giordino rămase privind cum lumina lămpii dispăru după 
următorul cot al canionului şi se pierdu în beznă. „Doi kilometri”, 
reflectă el. Se rugă cerului ca ultima etapă a călătoriei să se 
desfăşoare prin grote neinundate. 

Zolar inspiră adânc, uşurat. Lucrurile merseseră bine, chiar 
mai bine decât se aşteptase. Acţiunea se apropia de sfârşit. 
Rulota utilizată ca sediu pentru dirijarea operaţiunilor, căruciorul 
cu furcă elevatoare şi vinciul fuseseră evacuate pe calea aerului 
împreună cu aproape toţi oamenii colonelului Campos. Mai 
rămăsese doar o grupă de genişti care să încarce ultimul lot în 
elicopterul militar staționat lângă cel furat de la NUMA. 

Bărbatul examină ultimele piese ale comorii, înşiruite ordonat 
pe sol şi evaluă preţul de vânzare al antichităţilor. Măiestria 
artistică şi frumuseţea lucrăturii în aur a celor douăzeci şi opt de 
statui de războinici incaşi erau indescriptibile. Statuetele înalte 
de un metru ofereau o imagine rară a creativităţii meşteşugarilor 
incaşi. 

— lţi mai trebuiau doar câteva şi aveai un set complet de 
piese de şah, comentă Oxley, admirându-le. 

— Păcat că nu le voi păstra, replică Zolar, trist. Mă tem însă că 
va trebui să mă mulţumesc cu cota de profit obţinută din 
vânzarea lor, cu care să cumpăr artefacte legale pentru colecţia 
mea personală. 

Fernando Matos privea cu lăcomie armata de aur şi în acelaşi 
timp estima în gând cota sa de doi la sută din valoarea comorii: 

— Nu avem nimic similar în Muzeul Naţional de Antropologie 
din Ciudad de Mexico. 

— Nu te opreşte nimeni să-ţi donezi partea, rosti Oxley, ironic. 

Matos îl privi înveninat şi fu pe punctul de a-i replica, dar 
apariţia colonelului Campos îl întrerupse. 

— Locotenentul Ramos a anunţat din peşteră că înăuntru n-a 
mai rămas nici un obiect. Imediat ce soseşte cu oamenii lui, vor 
încărca statuile, apoi eu voi pleca spre aeroport pentru a 
supraveghea transferul. 

— Mulţumesc, domnule colonel, rosti politicos Zolar care nu 
avea nici pic de încredere în militar. Dacă nu aveţi obiecţii, vă 
vom însoţi şi noi. 

— Bineînţeles. Campos privi în jurul piscului aproape pustiu: Şi 
ceilalţi oameni ai dumneavoastră? 

Ochii adânciţi în orbite ai lui Zolar căpătară o expresie rece: 

— Fratele meu Cyrus şi echipa lui ne vor urma cu elicopterul 

nostru imediat ce termină de rezolvat două probleme. 

Campos înţelese şi rânji cinic: 

— Mă îndurerează când mă gândesc la toţi bandiții neprinşi 
care îi jefuiesc şi îi ucid pe turiştii străini. 

In timp ce aşteptau sosirea locotenentului Ramos şi a 
oamenilor săi pentru a încărca artefactele în elicopter, Matos se 
apropie de demonul din piatră şi-l examină. Intinse mâna, îi 
atinse gâtul şi fu surprins să vadă cât de rece era stânca, deşi 
absorbise toată ziua razele soarelui. Işi retrase brusc braţul. | se 
păruse că roca rece devenise elastică şi lunecoasă ca pielea 
solzoasă a unui peşte. 

Se retrase un pas, surprins şi se răsuci pe jumătate, gata să se 
îndepărteze grăbit, dar în clipa aceea zări un cap de om iţindu-se 
deasupra marginii peretelui abrupt din faţa demonului. Provenind 
dintr-o familie cu educaţie universitară, Matos nu credea în 
superstiții şi în folclor şi rămase nemişcat mai mult de 
curiozitate, decât de frică. 

Capul se ridică treptat şi putu să vadă că îi aparţinea unui 
bărbat care sui obosit pe platoul din vârf. Intrusul se clătină o 
secundă, apoi îl aţinti pe Matos cu o puşcă veche. 

x xk x 

Yuma stătuse aproape un minut întins pe un prag de piatră, 
trăgându-şi sufletul şi aşteptând să i se domolească bătăile 
inimii. Când ridică ochii peste margine, zări holbându-se la el un 
omuleţ chel şi cu ochelari imenşi, purtând un costum cu vestă, 
cămaşă şi cravată, nelalocul lor pe munte. Lui Yuma îi reamintea 
de oficialităţile guvernamentale care treceau anual prin satul lor, 
promițând ajutoare sub formă de îngrăşăminte, hrană, cereale şi 
bani, dar care-şi vedeau de drum şi nu se ţineau niciodată de 
cuvânt. După ce escaladase marginea platoului, zărise şi un grup 
de bărbaţi lângă elicopterul militar aflat la vreo treizeci de metri 
depărtare, însă aceştia nu-l observaseră. Yuma plănuise 
ascensiunea astfel încât să ajungă în spatele marelui demon din 
piatră, nevăzut de nimeni. Atât doar că, din păcate, Matos se 
aflase acolo. 

Indianul îşi îndreptă puşca Winchester veche şi zgâriată spre 
necunoscut şi rosti încetişor: 

— Dacă scoţi un sunet, eşti mort. 

Nu trebuia să privească îndărăt pentru a şti că pe vârf 
ajunsese primul din grupul său de rude şi vecini. Işi dădea seama 
că avea neapărată nevoie de încă un minut pentru ca toată trupa 

lui să i se alăture. Dacă bărbatul din faţa sa dădea alarma, 
factorul surpriză ar fi fost anulat şi ceilalţi indieni Montola ar fi 
fost surprinşi în poziţii expuse pe versantul muntelui. Trebuia 
cumva să tragă de timp. 

Situaţia se înrăutăţi şi mai mult prin apariţia neaşteptată a 
unui ofiţer şi a unei grupe de genişti militari, care ieşiră dintr-o 
fisură adâncă din stâncă. Fără să privească în stânga sau în 
dreapta, aceştia se îndreptară direct spre ceea ce lui Yuma Îi 
părea a fi un şir neregulat de bărbaţi scunzi cu piele aurie. 

La vederea geniştilor, pilotul elicopterului porni motoarele în 
regim de ralanti şi angajă rotoarele gemene. 

Lângă demonul de piatră, Matos ridică încet braţele: 

— Lasă mâinile jos! şuieră Yuma. 

Matos se conformă. 

— Cum ai trecut de posturile de pază? întrebă el. Ce cauţi aici? 

— Acesta este pământul sacru al poporului meu, răspunse 
încetişor Yuma. Voi îl pângăriţi cu lăcomia voastră. 

La fiecare câteva secunde câştigate, alţi doi indieni Montola 
apăreau peste marginea pragului şi se aşezau în spatele lui 
Yuma, formând un grup ce nu putea fi zărit din cauza demonului. 
Ajunseseră până aici fără să rănească sau să ucidă pe nimeni şi 
Yuma n-ar fi dorit să fie nevoit să înceapă acum. 

— Vino spre mine, îi ordonă el lui Matos, fără să te îndepărtezi 
de demon. 

In ochii celuilalt se citea o privire sălbatică, dementă. 
Dragostea pentru aur începea treptat să scurtcircuiteze teama. 
Cota lui parte avea să-l îmbogăţească mai presus de cele mai 
nebuneşti vise şi nu putea renunţa la ea din pricina unei cete de 
indieni superstiţioşi. Privi nervos peste umăr, spre geniştii care 
se apropiau de elicopter. Spaima de a-şi pierde visul îl făcu să 
simtă un nod de agonie în stomac. 

Yuma îşi dădu seama că-l scăpa din mână pe bărbatul în 
costum. 

— Vrei aurul? îl întrebă. la-l şi pleacă de pe muntele nostru! 

Văzându-i şi pe ceilalţi indieni din spatele lui Yuma, Matos se 
trezi subit din amorţeală. Se întoarse şi o luă la fugă, ţipând: 

— Intruşi! Impuşcaţi-i! 

Fără să-şi ridice puşca şi să ţintească, Yuma trase de la şold şi 
glonţul său îl nimeri pe Matos în genunchi. Funcţionarul se 
împletici în lateral, ochelarii îi zburară de la ochi şi omuleţul căzu 
greoi pe piept. Se rostogoli pe spate, ridică piciorul şi-şi cuprinse 

genunchiul cu ambele mâini. 

Cu puştile pregătite, rudele şi vecinii lui Yuma se desfăcură în 
evantai aidoma unor fantome în cimitir, încercuind elicopterul. 
Locotenentul Ramos nu era nesăbuit şi evaluă imediat situaţia. 
Oamenii lui erau genişti, nu infanterişti şi nu aveau nici o armă. 
Ridică braţele în semn că se preda şi strigă grupei să-i urmeze 
exemplul. 

Zolar blestemă: 

— De unde dracu' au apărut indienii ăştia? 

— N-avem timp de întrebări, se răsti Oxley. O ştergem! 

Sări prin chepengul calei şi-l trase pe Zolar după el: 

— Războinicii de aur! protestă fratele său. Nu i-am încărcat! 

— Dă-i naibii! 

— Nu! se împotrivi Zolar. 

— Nebunule, nu vezi că ăştia-s înarmaţi? Geniştii nu ne pot 
ajuta. Se răsuci şi răcni spre pilot: Decolează! Andale, anaale! 

Colonelul Campos reacţionă mai lent decât ceilalţi. In mod 
prostesc, îi ordonă locotenentului Ramos şi oamenilor săi să 
reziste. 

— Atacaţi-i! strigă el. 

Ramos se holbă la el: 

— Cu ce, domnule colonel, cu mâinile goale?! 

Yuma şi membrii tribului său ajunseseră la numai zece metri 
de elicopter şi până acum nu fusese tras decât un singur glonţ. 
Pentru o clipă, vederea războinicilor de aur care scânteiau în 
soare îi ameţi pe indieni. Unicul obiect de aur pur pe care-l 
văzuseră vreodată fusese o cupă mică, pe altarul bisericuţei 
misionare din satul vecin, Llano Colorado. 

Praful începu să se ridice în vârtejuri, când pilotul acţionă 
manetele de gaze şi palele rotoarelor porniră să lovească furios 
aerul. Roţile se desprinseseră de pe piscul muntelui, când 
Campos îşi dădu seama, în sfârşit, că discreţia era latura cea mai 
recomandată a lăcomiei. Alergă patru paşi şi sări spre uşa calei, 
la îndemnul lui Oxley care întinse braţul spre el. 

In aceeaşi clipă, elicopterul zvâcni pe neaşteptate în sus şi 
mâinile lui Campos nu prinseră decât aerul. Forţa de inerție îl 
purtă pe sub elicopter şi peste marginea stâncii, ca şi cum ar fi 
sărit de pe trambulina unui bazin de înot. Oxley privi trupul 
colonelului micşorându-se treptat, în timp ce se rostogolea prin 
hău, înainte de a se zdrobi de stâncile aflate mult mai jos. 

— lisuse Hristoase... icni el. 

Zolar care se ţinea cu disperare de un mâner din cală nu 
asistase la prăbuşirea lui Campos de pe munte. Grijile lui erau de 
altă natură: 

— Cyras a rămas în peşteră! 

— Este cu Amaru şi cu oamenii lui. Nu-ţi face griji! Automatele 
lor n-au ce alege din câţiva indieni cu puşti de vânătoare şi 
carabine. Vor pleca în elicopterul care a rămas pe vârf. 

De-abia atunci Zolar îşi dădu seama că lipsea cineva: 

— Unde sunt Matos şi colonelul? 

— Indienii l-au împuşcat pe Matos, iar colonelul s-a trezit prea 
târziu. 

— A rămas pe Cerro el Capirote? 

— Nu, a căzut de pe Cerro el Capirote. E mort. 

Reacţia lui Zolar l-ar fi încântat pe un psihiatru. Expresia sa 
deveni gânditoare o clipă, apoi bărbatul izbucni în râs: 

— Matos - împuşcat şi dragul de colonel - mort! Profitul 
familiei a crescut! 

x xk x 

Planul prestabilit de Yuma şi de Pitt se derulase perfect. 
Indianul şi tovarășii lui puseseră stăpânire pe pisc şi-i alungaseră 
pe oamenii răi de pe muntele sacru al morților. Yuma privi cum 
doi dintre nepoţii săi îi conduseră pe locotenentul Ramos şi pe 
geniştii lui pe cărarea abruptă ce cobora muntele spre deşertul 
de la poale. 

Pe Matos nu avuseseră cum să-l transporte. li bandajaseră 
strâns genunchiul şi fusese silit să şchiopăteze în măsura în care 
putea, ajutat de doi genişti. 

Curiozitatea îl atrăgea pe Yuma spre deschiderea lărgită către 
tunelul interior. Il obseda dorinţa de a explora peştera şi a vedea 
cu ochii lui râul descris de Pitt. Apa pe care o zărise în visuri... 
Însă vârstnicii se temeau să pătrundă în măruntaiele muntelui 
sacru, iar aurul crea o problemă pentru tineri. Ei ar fi dorit să 
abandoneze totul şi să ia statuetele de acolo înainte de revenirea 
trupelor înarmate. 

— Acesta este muntele nostru, spuse un tânăr, fiul fermierului 
vecin cu Yuma. Omuleţii de aur ne aparţin. 

— Mai întâi trebuie să vedem râul din munte, se opuse Yuma. 

— Este interzis ca viii să pătrundă pe tărâmul morţilor, îl 
preveni fratele său mai mare. 

Unul dintre nepoți se uită neîncrezător spre Yuma: 

— Pe sub deşert nu curge nici un râu. 

— Eu îl cred pe bărbatul care mi-a spus asta. 

— Nu te poţi încrede într-un gringo, tot aşa cum nu te poţi 
încrede nici în cei prin ale căror vine curge sânge spaniol. 

Yuma clătină din cap şi arătă spre aur: 

— Asta dovedeşte că bărbatul acela n-a minţit. 

— Soldaţii se vor întoarce şi ne vor ucide, dacă nu plecăm cât 
mai repede, protestă alt sătean. 

— Omuleţii de aur sunt prea grei pentru a fi duşi pe cărarea 
abruptă, argumentă tânărul. Trebuie coborâţi cu funii pe lângă 
pereţii de piatră. Asta va cere timp. 

— Să aducem rugi demonului şi să plecăm, zise fratele. 

— Numai după ce coborâm omuleţii de aur, insistă tânărul. 

— Rude şi prieteni, cedă Yuma fără chef, iată cum vom face: 
eu îmi voi ţine promisiunea şi voi intra în munte, singur. Luaţi 
statuetele de aur, dar grăbiţi-vă! In curând va apune soarele. 

Când se întoarse şi trecu prin deschiderea lărgită care ducea 
spre tunel, indianul simţea prea puţină teamă. 

Ascensiunea pe vârful muntelui adusese lucruri bune. Oamenii 
răi fuseseră alungaţi. Demonul era din nou împăcat şi, cu 
binecuvântarea lui, Billy Yuma era încrezător că putea pătrunde 
în siguranţă pe tărâmul morţilor. Şi poate avea să găsească o 
urmă care să-l conducă la idolii sacri pierduţi ai tribului. 

Loren stătea chircită în celula strâmtă din stâncă, afundându- 
se în nisipurile mişcătoare ale autocompătimirii. Nu mai avea 
forţa să lupte. Orele se contopiseră între ele, până ce timpul îşi 
pierduse orice înţeles. Nu-şi mai amintea când mâncase ultima 
dată. Incerca să-şi reamintească senzațiile de cald şi de uscat, 
dar senzațiile respective păreau vechi de câteva epoci. 

Increderea în sine, independenţa, satisfacția de a fi un 
legislator respectat al unicei supraputeri mondiale nu însemnau 
absolut nimic în grota mică şi umedă. Discursurile ţinute în 
Camera Reprezentanţilor erau la un milion de ani-lumină 
depărtare. Ea ajunsese la capătul puterilor şi se luptase atât timp 
cât putuse. Acum accepta sfârşitul. Mai bine să moară şi să 
scape de toate. 

Privi spre Rudi Gunn, care abia se mai clintise în ultima oră. 
Nu trebuia să fii medic pentru a-ţi da seama că starea i se 
înrăutăţise considerabil. Intr-o criză de furie sadică, Tupac Amaru 
îi rupsese câteva degete, călcându-le cu sălbăticie şi îl lovise cu 
picioarele în stomac şi în cap. Rudi putea să moară, dacă nu 
primea cât mai repede asistenţă medicală. 

Gândurile lui Loren reveniră la Pitt. Toate drumurile posibile 
spre libertate erau blocate, doar dacă nu cumva bărbatul putea 
veni să-i salveze în fruntea cavaleriei americane. Ceva cu totul 
improbabil... 

Femeia îşi reaminti celelalte ocazii în care el o salvase. Prima 
dată, la bordul navei ruseşti de croazieră unde era ţinută captivă 
de agenţii fostului guvern sovietic. Pitt apăruse şi o salvase de la 
torturi sălbatice. A doua oară, când fusese ostatica fanaticului 
Hideki Suma, în oraşul submarin al acestuia din largul coastelor 
Japoniei. Pitt şi Giordino îşi riscaseră vieţile pentru a o elibera pe 
ea şi pe un alt congresman. 

Nu ar fi trebuit să cedeze psihic, însă Pitt era mort, zdrobit de 
grenadele de şoc aruncate în mare. Dacă compatrioţii ei ar fi 
putut trimite peste graniţă un grup de comando ca s-o salveze, 
ar fi făcut-o până acum. 

Loren privise prin deschiderea grotei spre obiectele de aur 
care fuseseră transportate pe lângă celula ei şi prin sala 
străjerilor, spre piscul muntelui cav. Ştia că, după ce tot aurul va 


461 


fi scos, va veni sfârşitul ei şi al lui Rudi. 

Nu trebuiră să aştepte mult. Unul dintre bandiții împuţiţi ai lui 
Amaru se apropie de paznicul lor şi-i dădu un ordin. Peruvianul 
hidos se întoarse şi le făcu semn să iasă din temniţă: 

— Salga, salga! le porunci. 

Loren îl scutură pe Gunn, trezindu-l şi-l ajută să se scoale. 

— Vor să ne mute în altă parte, îi şopti. 

Gunn o privi buimăcit, apoi, în mod incredibil, se sili să surâdă 
strâmb: 

— Era şi timpul să ne dea o cameră mai ca lumea. 

Porni şchiopătând alături de Loren, ţinând-o cu braţul după 
umeri, în timp ce ea îl cuprinsese de mijloc. Fură escortaţi până 
la o porţiune netedă între stalagmite, în apropiere de malul 
râului. Amaru glumea cu patru dintre oamenii săi, strânşi în jurul 
lui. Loren îl recunoscu pe un alt bărbat de pe feribot, care se 
numea Cyrus Sarason. Latino-americanii păreau relaxaţi şi 
nepăsători, dar Sarason asuda teribil şi cămaşa îi era pătată la 
subsuori. 

Paznicul chior îi îmbrânci înainte şi-i îndepărtă puţin unul de 
celălalt. Sarason îi reamintea femeii de un profesor de sport din 
liceu care trebuie să supravegheze balul de sfârşit de an şi se 
aşteaptă la o corvoadă monotonă şi plictisitoare. 

In comparaţie cu el, Amaru părea gata să explodeze din cauza 
surplusului de energie. Aţâţarea îi licărea în ochi. O privea pe 
Loren cu aceeaşi intensitate pe care ar fi avut-o un bărbat care 
se târăşte prin deşert şi zăreşte pe neaşteptate un local ce face 
reclamă la bere rece. Se apropie şi prinse brutal bărbia femeii cu 
o mână: 

— Eşti gata să ne distrezi? 

— Las-o! interveni Sarason. N-are rost să ne mai prelungim 
şederea aici. 

Loren simţi că i se întoarce stomacul pe dos. „Nu asta, îşi 
spuse ea, Dumnezeule, nu asta!” 

— Dacă vreţi să ne omorâţi, daţi-i drumul odată! 

— O să-ţi îndeplinim dorinţa în curând, râse cu sadism Amaru, 
dar nu înainte de a le oferi plăcere oamenilor mei. După ce ei vor 
termina şi dacă sunt satisfăcuţi, poate că vor vota să rămâi în 
viaţă. Dacă nu, vor îndrepta degetul mare în jos, ca romanii care 
judecau performanţele gladiatorilor în arenă. De aceea îţi 
sugerez să-i faci fericiţi. 

— Asta-i o tâmpenie! se răsti Sarason. 

— Foloseşte-ţi imaginaţia, amigo! Oamenii mei şi cu mine am 
muncit din greu să vă scoatem aurul din munte. Inainte să 
plecăm din iadul ăsta, ne-ai putea acorda măcar o mică 
recompensă pentru serviciile noastre. 

— Aţi fost plătiţi foarte bine pentru serviciile acelea. 

— Care-i termenul pe care-l folosiţi în ţara voastră? făcu 
Amaru. „Bonificaţii suplimentare”? 

— N-am timp de orgii sexuale. 

— O să-ţi faci timp, şuieră Amaru dezvelindu-şi dinţii ca un 
şarpe încolăcit care se pregăteşte să atace. Altfel, oamenii mei 
vor fi foarte nemulţumiţi. Şi atunci poate că nu-i voi mai putea 
stăpâni. 

Sarason privi spre cei cinci haidamaci duri din spatele 
asasinului peruvian şi ridică din umeri. 

— Femeia nu mă interesează, rosti el. Se uită o clipă la Loren 
şi adăugă: Faceţi ce vreţi cu ea, dar terminaţi odată. Mai avem 
treabă şi nu vreau să-i fac pe fraţii mei să mă aştepte. 

Loren simţea că-i venea să vomite. Privi cu ochi imploratori 
spre Sarason: 

— Tu nu eşti ca ei. Ştii cine sunt... ce reprezint... Cum poţi să 
îngădui aşa ceva? 

— In locurile lor de baştină cruzimea barbară face parte din 
cotidian, replică indiferent Sarason. Oricare dintre bandiții 
aceştia ar reteza beregata unui prunc cu aceeaşi nepăsare cu 
care tu sau eu am tăia o feliuţă de muşchi file. 

— Aşadar, nu vei face nimic în timp ce-şi vor pune în aplicare 
perversiunile? 

Bărbatul ridică impasibil din umeri: 

— S-ar putea să fie destul de interesant. 

— Nu eşti cu nimic mai bun decât ei! 

Amaru rânji larg: 

— Îmi face teribil de multă plăcere să îngenunchez femei 
arogante ca tine. 

Acela fu semnalul de încheiere a discuţiilor. Amaru îi făcu 
semn unuia dintre oamenii săi: 

— Julio, ai onoarea să deschizi balul. 

Ceilalţi părură dezamăgiţi că nu fuseseră ei numiţi. Norocosul 
păşi înainte cu gura deschisă într-un rânjet lasciv şi o prinse pe 
femeie de braţ. 

Micuţul Rudi Gunn, grav rănit şi abia ţinându-se pe picioare, se 
ghemui brusc, se repezi înainte şi lovi cu capul în abdomenul 

bărbatului care se pregătea s-o batjocorească pe Loren. Atacul 
său avu efectul unei scobitori asupra porţii unei cetăţi. 
Peruvianul voinic nici măcar nu icni înainte de a replica printr-un 
dos indiferent de palmă, care-l expedie pe Gunn la pământ. 

— Aruncaţi-l pe pitic în râu, porunci Amaru. 

— Nu! strigă Loren. Pentru Dumnezeu, nu-l ucideţi! 

Un tâlhar îl prinse pe Gunn de gleznă şi începu să-l târască 
spre apă. 

— S-ar putea să faci o greşeală, îl avertiză Sarason. 

— De ce? îl privi întrebător Amaru. 

— Probabil că râul se varsă în golf. În loc să oferi un cadavru 
ce poate fi identificat, poate că ar fi mai înţelept să dispară 
pentru totdeauna. 

Amaru tăcu gânditor o clipă, apoi izbucni în râs: A 

— Un râu subteran care să-i poarte în Marea lui Cortez! Imi 
place ideea asta! Anchetatorii americani nu vor bănui niciodată 
c-au fost ucişi la o sută de kilometri de locul unde au fost găsiţi. 
Da, da, îmi place ideea. Dădu din cap spre cel care-l ţinea pe 
Gunn: Aruncă-l cât poţi de departe, în curent. 

— Nu, te rog! îl imploră Loren. Lasă-l să trăiască şi voi face 
orice doriţi. 

— Oricum o vei face, replică impasibil peruvianul. 

Banditul îl azvârli pe Gunn în râu cu uşurinţa unui aruncător de 
greutate. Se auzi un plescăit şi Gunn dispăru fără un geamăt în 
apele întunecate. 

Amaru reveni la Loren şi încuviinţă din cap spre Julio: 

— Să-nceapă spectacolul! 

Loren ţipă şi sări ca o pisică. Se smuci în mâna bărbatului care 
o prinsese de braţ şi-şi vâri unghiile lungi ale degetelor mari 
adânc în ochii lui. 

Un răcnet de agonie reverberă prin peştera comorii. Julio îşi 
duse palmele la ochi şi zbieră ca un porc înjunghiat. Pe moment, 
Amaru, Sarason şi ceilalţi rămaseră paralizaţi de surpriză, văzând 
sângele care-i curgea printre degete. 

— Maică Precistă! urlă Julio. Căţeaua m-a orbit! 

Amaru se apropie de Loren şi o pălmui cu violenţă. Femeia se 
împletici câţiva paşi înapoi, dar nu căzu. 

— Vei plăti pentru asta, rosti el, cu un calm de gheaţă. După 
ce-şi vor face treaba cu tine, vei primi acelaşi tratament înainte 
să te omorâm. 

Spaima din ochii lui Loren lăsase locul unei furii mistuitoare. 

Dacă ar fi avut forţa necesară, s-ar fi luptat cu ei cu ghearele şi 
cu dinţii, ca o tigroaică, înainte de a fi doborâtă, dar zilele de 
înfometare şi de abuzuri o slăbiseră prea mult. Lovi cu piciorul 
spre Amaru, care nu se feri, de parcă atacul nu ar fi fost cu nimic 
mai sâcâitor decât al unui ţânţar. 

li prinse braţele şi i le răsuci la spate, apoi, crezând că era 
neajutorată, încercă s-o sărute. Loren îl scuipă în faţă. 

Mânios, Amaru o izbi cu pumnul în abdomenul moale. 

Loren se aplecă din mijloc, icnind de durere şi străduindu-se în 
acelaşi timp să-şi recapete răsuflarea. Căzu în genunchi, apoi pe 
o parte, continuând să fie îndoită în două şi să-şi apere stomacul 
cu braţele. 

— Fiindcă Julio nu mai e-n stare de nimic, zise Amaru, restul - 
serviţi-vă singuri. 

Braţele întinse ale oamenilor săi, groase şi puternice, cu 
degetele încârligate ca nişte gheare, se întinseră şi o prinseră. O 
rostogoliră pe spate şi-i fixară mâinile şi picioarele. Intinsă pe 
spate, cu membrele răşchirate de forţa combinată a trei bărbaţi, 
Loren ţipă neajutorată. 

Resturile zdrenţuite ale hainelor îi fură smulse de pe trup. 
Pielea moale şi catifelată străluci sub luminile proiectoarelor 
lăsate de genişti şi vederea corpului gol îi aţâţă şi mai mult pe 
atacatori. 

Chiorul Quasimodo îngenunche şi se aplecă deasupra ei, 
gâfâind scurt, cu dinţii dezveliţi într-un rânjet de pasiune 
animalică. Îşi lipi gura de a ei. Ţipetele lui Loren fură brusc 
înăbuşite, când bărbatul îi muşcă buza inferioară şi ea simţi 
gustul sângelui. Loren avea impresia că se sufocă într-un 
coşmar. Quasimodo se trase îndărăt şi-şi trecu palmele bătucite 
peste sânii ei. Pe pielea sensibilă a femeii, se simțeau aidoma 
glaspapirului. Ochii ei violet-închis erau oripilaţi de scârbă. Ţipă 
din nou. A 

— Luptă-te cu mine! şuieră răguşit bruta. Imi plac femeile care 
mi se împotrivesc. 

Loren se scufundă în adâncurile umilirii şi ale ororii, când 
Ciclopul o pătrunse. Zbieretele ei de teroare se preschimbară 
într-un țipăt ascuţit de durere. 

Apoi, pe neaşteptate, braţele îi fură eliberate şi femeia îşi 
repezi unghiile către faţa atacatorului. Acesta se retrase, uluit, cu 
dâre roşii paralele înflorindu-i pe ambii obraji şi privi fără să 
înţeleagă spre cei doi bărbaţi care dăduseră drumul braţelor lui 

Loren. 

— Idioţilor, şuieră el, ce faceţi?! 

Bărbaţii, care stăteau cu faţa spre râu, se retrăgeau cu gurile 
căscate, parcă şocaţi. Işi făceau cruce, ca şi cum ar fi vrut să 
alunge diavolul. Ochii lor nu erau îndreptaţi asupra violatorului 
sau a lui Loren, ci se holbau la râul dinapoia acestora. Derutat, 
Amaru se întoarse şi se încruntă spre apele întunecate. Ceea ce 
văzu era îndeajuns să-l scoată din minţi pe orice om sănătos. 
Gura peruvianului se deschise, stupefiat la vederea unei lumini 
bizare ce înainta pe sub apă către el. Toţi rămaseră ca 
hipnotizaţi, zgâindu-se, iar lumina ieşi la suprafaţă şi deveni 
parte dintr-un cap acoperit de cască. 

Aidoma unui spectru hidos care se ridica din abisul întunecat 
al unui iad acvatic, o siluetă umană se înălţă lent din adâncurile 
negre ale râului şi avansă spre țărm. Apariţia, pe al cărei corp 
atârnau zdrenţe negre ca nişte alge, părea o creatură care nu 
aparţinea acestei lumi, ci tărâmurilor celor mai afunde ale unei 
planete extraterestre. Şocul efectului era amplificat de reapariţia 
morţilor. 

Strâns sub braţul drept al siluetei, aşa cum un tată îşi poartă 
copilul, se afla corpul inert al lui Rudi Gunn. 

Chipul lui Sarason arăta ca o mască a morţii din ipsos alb. 
Sudoarea îi curgea pe frunte. Pentru un om care nu se emoţiona 
uşor, ochii îi erau aproape înnebuniţi de şoc. Rămase tăcut, 
întrucât monstruozitatea îl amuţise realmente. 

Amaru sări în picioare şi încercă să vorbească, dar nu se auzi 
decât un croncănit şoptit. Buzele îi tremurară, când gâjâi: 

— Piei, diablo, întoarce-te în infierno! 

Fantoma îl aşeză cu blândeţe pe Gunn pe sol. Cu o mână îşi 
scoase casca, apoi îşi trase fermoarul costumului de neopren şi 
scotoci în interior. Acum puteau să i se vadă ochii verzi, aţintiţi 
asupra trupului lui Loren, răstignit pe piatra rece şi dură. In 
lumina proiectoarelor, ochii aceia sclipeau cu o mânie teribilă. 

Cei doi bărbaţi care continuau s-o ţină pe femeie de picioare 
priviră muţi, iar Coltul bubui o dată şi încă o dată în peşteră. 
Feţele lor se distorsionară violent, când capetele smuciră în 
spate şi explodară. Se prăbuşiră peste genunchii lui Loren. 

Ceilalţi ţâşniră de lângă Loren de parcă, în mod subit, aceasta 
s-ar fi îmbolnăvit de ciumă bubonică. Julio gemu într-un colţ 
îndepărtat, incapabil să vadă, cu palmele în continuare apăsate 
pe ochii răniţi. 

Loren nu mai putea să strige. Se holba la bărbatul ivit din râu, 
recunoscându-l, dar fiind convinsă că avea halucinaţii. 

Şocul neîncrederii, apoi oroarea de a recunoaşte apariţia din 
apă îngheţară inima lui Amaru. 

— Tu! icni el cu glas sugrumat. 

— Pari surprins să mă vezi, Tupac, rosti calm Pitt. Şi Cyrus 
este cam verde la faţă. 

— Eşti mort... Te-am omorât... 

— Dacă faci o treabă prost, capeţi rezultate proaste. Pitt 
plimbă Coltul pe rând asupra bandiţilor şi i se adresă lui Loren 
fără s-o privească: Eşti rănită grav? 

Pentru o clipă femeia fu prea buimăcită pentru a putea 
răspunde, apoi reuşi să se bâlbâie: 

— Dirk... tu eşti? 

— Dacă mai există vreunul, sper că va fi prins înainte să 
semneze cu numele meu prea multe cecuri fără acoperire. 
Regret că n-am ajuns mai devreme. 

Ea încuviinţă curajos din cap: 

— Mulțumită ţie, voi supravieţui să le văd pe bestiile astea 
plătind. 

— Nu va trebui să aştepţi prea mult, rosti Pitt cu glas împietrit. 
Eşti în stare să ieşi prin tunel? 

— Da, da, murmură Loren începând treptat să înţeleagă că 
salvarea era o realitate, nu un vis. 

Se cutremură, când îi împinse pe morţi de pe ea şi se ridică 
nesigur în picioare, fără să-i pese că e dezbrăcată. Arătă spre 
Gunn: 

— Rudi este într-o stare foarte proastă. 

— Nemernicii ăştia sadici v-au adus în halul ăsta? 

Loren încuviinţă fără un cuvânt. 

Dinţii lui Pitt erau dezveliţi, iar ura se revărsa ucigaş din ochii 
verde opalin. 

— Cyrus tocmai s-a oferit voluntar să-l poarte pe Rudi până 
sus, anunţă el şi îndreptă revolverul nepăsător în direcţia lui 
Sarason. Dă-i lui Loren cămaşa ta! 

Femeia clătină din cap: 

— Prefer să merg dezbrăcată, decât să pun pe mine cămaşa 
aia transpirată. 

Sarason ştia că se putea aştepta la un glonţ, aşa că instinctul 
de autoconservare luă treptat locul fricii. Mintea lui şireată 
începu să se concentreze asupra unui plan de a-şi salva pielea. 
Se lăsă să cadă inert pe solul stâncos, ca şi cum ar fi fost copleşit 
de şoc, cu mâna dreaptă pe genunchi, la numai câţiva centimetri 
de revolverul Derringer calibrul 0,38, pe care-l purta în cizmă, 
legat de picior. 

— Cum ai ajuns aici? întrebă el, trăgând de timp. 

Pitt nu se lăsă păcălit de întrebarea banală: 

— Am venit cu toţii într-un submarin de croazieră. 

— Cu toţii? 

— Restul echipei trebuie să iasă din apă dintr-o clipă în alta, 
minţi Pitt fără să clipească. 

Brusc, Amaru răcni spre cei doi oameni valizi ai săi: 

— Puneţi mâna pe el! 

Indivizii erau ucigaşi trecuţi prin multe, totuşi nu doreau să 
moară. Nu schiţară nici măcar un gest spre automatele pe care 
le lăsaseră pe țărm înainte de tentativa de a o viola pe Loren. O 
privire spre ţeava revolverului 0,45 care-i aţintea de sub ochii 
arzători ai lui Pitt era suficientă pentru a opri orice persoană care 

nu avea tendinţe sinucigaşe. 

— Câini laşi! mârâi Amaru. 

— Văd că în continuare le porunceşti altora să facă mârşăviile 
în locul tău, comentă Pitt. Se pare că am făcut o eroare în Peru, 
lăsându-te în viaţă. 

— Am jurat atunci că te voi face să suferi aşa cum m-ai făcut 
tu pe mine. 

— Nu-ţi miza pe asta pensia de la So/pemachaco. 

— Intenţionezi să ne ucizi cu sânge rece, rosti sec Sarason. 

— Câtuşi de puţin. „Cu sânge rece” este felul în care aţi 
procedat voi cu doctorul Miller şi Dumnezeu ştie câţi alţi oameni 
nevinovaţi care v-au stat în cale. Sunt aici pentru a vă executa, 
ca înger răzbunător al lor. 

— Fără decenţa unei judecăţi cinstite? protestă Sarason, în 
timp ce mâna îi cobora pe lângă genunchi, spre revolverul 
ascuns. 

Abia atunci observă că tăietura însângerată de pe fruntea lui 
Pitt nu era singura sa rană. Umerii bărbatului erau lăsaţi de 
oboseală şi ţinuta îi era nesigură. Mâna stângă părea strâmbă şi-i 
apăsa pieptul. Sarason presupuse că avea încheietura şi coastele 
rupte şi speranţele lui crescură când îşi dădu seama că Pitt se 
afla în pragul colapsului. 

— Nu eşti tocmai în măsură să pretinzi dreptul la judecată, 
spuse Pitt cu dispreţ amar în glas. Păcat că minunatul nostru 
sistem juridic american nu-i tratează pe ucigaşi în acelaşi fel în 
care au procedat ei cu victimele. 

— Nici tu nu eşti în măsură să-mi judeci acţiunile. Dacă n-am fi 
fost eu şi fraţii mei, mii de artefacte ar fi putrezit în subsolurile 
muzeelor din toată lumea. Noi ne-am îngrijit de antichităţi şi le- 
am redistribuit celor care le apreciază valoarea. 

Pitt nu mai privi de la un bandit la altul, ci se concentră asupra 
lui Sarason: 

— Asta-i pentru tine o scuză? Justifici hoţia şi crima pe scară 
mare, pentru ca tu şi ceilalţi infractori din familia ta să puteţi 
realiza profituri grase? Termenii corecţi pentru tine, amice, sunt 
„Şarlatan” şi „ipocrit”. 

— Dacă mă-mpuşti pe mine, nu distrugi afacerile familiei 
mele. 

— N-ai auzit? rânji crunt Pitt. Zolar International tocmai a dat 
faliment. Agenţii FBI au efectuat un raid în depozitele voastre din 
Galveston şi au găsit destule obiecte de contrabandă ca să 

umple o sută de galerii de artă. 

Sarason îşi dădu capul pe spate şi izbucni în râs: 

— In sediul nostru din Galveston se desfăşoară o afacere 
perfect legală. Toate obiectele sunt cumpărate şi vândute fără 
nici o încălcare a legii. 

— Mă refer la al doilea depozit, preciză Pitt, cu un aer 
nepăsător. 

Un licăr de nelinişte trecu peste chipul bronzat al lui Sarason: 

— Nu există decât o singură clădire. 

— Ba nu, sunt două. Mai este şi depozitul legat printr-un tunel 
de sediul Zolar International, în al cărui subsol secret se găsesc 
antichităţile introduse în ţară prin contrabandă, atelierul de 
realizare a falsurilor şi colecţia imensă de obiecte de artă furate. 

Sarason păru lovit cu o măciucă în moalele capului: 

— Lua-te-ar dracu’, Pitt! De unde ştii toate astea? 

— Doi agenţi federali, unul de la Serviciul Vamal şi altul de la 
FBI, mi-au descris raidul în amănunt. Ar trebui să precizez că vă 
aşteaptă cu braţele deschise când veţi încerca să introduceţi 
clandestin comoara lui Huascar în Statele Unite. 

Degetele lui Sarason ajunseseră la un centimetru de micul 
revolver cu ţeavă dublă. 

— İn cazul acesta, comentă el, regăsindu-şi expresia 
indiferentă, se vor face de râs. Aurul nu pleacă spre Statele 
Unite. 

— Este lipsit de importanţă, rosti încetişor Pitt. Voi nu veţi fi 
acolo, ca să vă bucuraţi de el. 

Ascunse de genunchiul încrucişat peste picior, degetele lui 
Sarason atinseră Derringer-ul şi începură să-l tragă precaut din 
cizmă. Bănuia că rănile suferite de Pitt îi vor încetini timpul de 
reacţie cu o fracțiune de secundă, totuşi decisese să nu scoată 
brusc arma şi să rişte, ţintind la întâmplare. Ştia prea bine că, în 
ciuda rănilor dureroase ale lui Pitt, dacă el rata primul glonţ, nu 
va avea ocazia de a mai trage o dată. Şovăi, gândindu-se la o 
diversiune. Se uită la Amaru şi la cei doi bărbaţi care-l priveau pe 
Pitt cu o furie întunecată, implacabilă. Julio nu-i putea fi de nici 
un folos. 

— Tu eşti cel care nu va mai trăi mult, rosti Sarason. Militarii 
mexicani care ne-au ajutat să scoatem comoara ţi-au auzit 
împuşcăturile şi vor năvăli aici dintr-o clipă în alta, pentru a te 
ucide. 

Pitt ridică nepăsător din umeri: 

— Probabil că sunt la siestă, altfel ar fi trebuit să fi ajuns până 
acum. 

— Dacă l-am ataca simultan, spuse Sarason pe un ton de 
conversaţie ca şi cum toţi ar fi stat în jurul unei mese dintr-un 
salon, ar putea omori doi, poate chiar trei dintre noi, înainte ca 
supravieţuitorul să-l ucidă. 

Expresia de pe chipul lui Pitt deveni rece şi distantă: 

— Întrebarea este: cine va fi supravieţuitorul? 

Lui Amaru nu-i păsa cine va trăi şi cine va muri. Oricum, nu 
întrevedea nici un viitor lipsit fiind de bărbăţia sa. Nu avea nimic 
de pierdut. Ura faţă de cel care-l emasculase declanşă o furie 
alimentată de amintirile durerii şi agoniei care-i răvăşise sufletul 
murdar. Fără un sunet, se năpusti spre Pitt. 

Într-o străfulgerare de muşchi şi forţă, se repezi aidoma unui 
câine înverşunat spre mâna în care Pitt ţinea arma. Glonţul îl 
nimeri pe peruvian în piept şi-i traversă un plămân, iar 
detunătura se auzi ca un trosnet răsunător. Impactul ar fi oprit în 
loc un bărbat de greutate medie, dar Amaru era mânat de o forţă 
superioară, ca un pitbull înnebunit. Icni cu zgomot atunci când 
aerul îi fu evacuat violent din plămâni, apoi se izbi în Pitt şi-l 
răsturnă pe spate către râu. 

Durerea din coaste îl făcu pe Pitt să scape un geamăt. Se 
răsuci disperat, desprinzându-se din strânsoarea cu care Amaru 
îi cuprinsese braţul înarmat şi-l împinse pe peruvian în lateral. 
Lovi cu patul Coltului în ţeasta atacatorului său, dar se opri 
înainte de a doua lovitură în momentul în care îi zări cu coada 
ochiului pe cei doi acoliţi ai lui Amaru repezindu-se spre armele 
lor. 

În ciuda durerii, mâna lui Pitt continuase să strângă instinctiv 
Coltul. Următorul lui glonţ îl dobori pe paznicul chior şi grotesc, 
nimerindu-l în gât. Il ignoră pe Julio care fusese orbit şi-l împuşcă 
pe al doilea bandit în piept. 

Auzi ţipătul de avertizare al lui Loren venind ca de la mare 
depărtare şi-l zări cu întârziere pe Sarason îndreptând Derringer- 
ul spre el. Trupul său rămăsese în urma minţii şi acţionă prea 
lent. 

Văzu flacăra din capătul ţevii şi simţi o teribilă lovitură de 
baros în umărul stâng, înainte să fi auzit detunătura. Glonţul îl 
răsturnă şi căzu în apă, cu Amaru târându-se după el ca un urs 
rănit decis să sfâşie o vulpe schiloadă. Curentul îl prinse în 
strânsoarea lui şi-l îndepărtă de țărm. Se agăţă cu disperare de 

bolovanii de pe fundul albiei, pentru a-i opune rezistenţă. 

Sarason se apropie fără grabă de marginea apei şi privi 
încăierarea din râu. Amaru îşi încleştase braţele în jurul mijlocului 
lui Pitt şi se străduia să-l tragă la fund. Rânjind crud, Sarason 
ochi cu atenţie capul celui din urmă: 

— Un efort remarcabil, domnule Pitt! Eşti un individ foarte 
rezistent. Deşi poate părea straniu, o să-mi lipseşti. 

Cu toate acestea, lovitura de graţie nu sosi niciodată. Ca nişte 
tentacule negre, o pereche de braţe încercuiră picioarele lui 
Sarason, prinzându-l de glezne. Bărbatul îşi plecă îngrozit 
privirea spre creatura de nedescris ce-l strângea şi începu să 
lovească cu disperare în capul care se înălța dintre braţele 
aidoma unor cleşti. 

Giordino îl urmase pe Pitt, plutind pe râu. Curentul nu fusese 
atât de puternic pe cât se aşteptase în amonte de peştera 
comorii şi reuşise, în ciuda durerilor teribile, să ajungă 
neobservat în apa puţin adâncă. Blestemase în gând neputinţa 
de a-l ajuta pe Pitt în lupta cu Amaru, dar când Sarason se 
apropiase de el fără să-l observe, italianul nu ratase ocazia şi-l 
înhăţase. 

Ignoră loviturile brutale ce se revărsau asupra capului său, îl 
privi pe Sarason şi rosti cu glas răguşit şi gros: 

— Salutări din iad, cap pătrat! 

Sarason îşi reveni repede după ce-l văzu pe Giordino şi-şi 
smulse un picior din strânsoare, pentru a-şi păstra echilibrul. 
Deoarece atacatorul său nu schiţă nici un gest că ar intenţiona 
să-l urmeze, Sarason se gândi că acesta era probabil rănit grav 
de la şolduri în jos şi îl lovi cu sălbăticie cu piciorul într-o coapsă. 
Fu răsplătit cu un geamăt ascuţit, iar trupul lui Giordino tresări 
într-un spasm de suferinţă şi-i eliberă cealaltă gleznă. 

— Din experienţa anterioară, comentă Sarason regăsindu-şi 
calmul, ar fi trebuit să ştiu că vei fi pe aproape. 

Işi privi în treacăt Derringer-ul, ştiind că mai avea doar un 
glonţ, dar era de asemenea conştient de faptul că în apropiere se 
găseau patru sau cinci arme automate. După aceea se uită la Pitt 
şi la Amaru care erau încleştaţi într-o luptă pe viaţă şi pe moarte. 
Nu mai era nevoie să risipească un cartuş pentru Pitt. Râul îi 
prinsese în curentul său iute pe cei doi duşmani şi-i purta 
nemilos la vale. Dacă printr-un miracol Pitt ar fi supravieţuit şi ar 
fi izbutit să iasă din apă, Sarason ar fi avut la dispoziţie un întreg 
arsenal cu care să-l primească. 


472 


Ştia ce avea de făcut. Se aplecă şi ţinti cu ţeava dublă a 
revolverului între ochii lui Giordino. 

Loren se aruncă pe spinarea lui, cuprinzându-l în braţe şi 
încercând să-l oprească. Sarason se desprinse din strânsoarea ei 
ca dintr-o pânză de păianjen şi o îmbrânci într-o parte, fără să-i 
arunce măcar o privire. 

Femeia căzu cu toată greutatea pe unul dintre automatele 
abandonate pe ţărmul râului, îl ridică şi apăsă pe trăgaci. Nu se 
întâmplă nimic. Nu ştia destule despre arme pentru a ridica 
piedica de siguranţă. Scoase un țipăt slab, când Sarason se 
aplecă şi o izbi în cap cu patul revolverului. 

Brusc, Sarason se răsuci. Inviat pe neaşteptate, Gunn 
aruncase cu o piatră în el, care-i scăpase din mână cu forţa 
jalnică a unei mingi de tenis lovite fără putere. 

Sarason clătină din cap, uimit de curajul şi de încăpăţânarea 
indivizilor care rezistau cu atâta fervoare. Aproape că regreta că 
trebuiau să moară toţi. Se întoarse către italian: 

— Se pare, mârâi el, că sentinţa a fost amânată doar 
temporar. 

Întinse braţul cu arma direct spre capul celuilalt. 

In ciuda durerilor înfiorătoare din picioarele fracturate şi a 
spectrului morţii care-l fixa, Giordino îi rânji veninos: 

— Du-te-n mă-ta! 

Impuşcătura răsună ca o bubuitură de tun în peşteră, urmată 
de bufnetul înfundat al plumbului intrând în carne vie. Giordino 
se schimbă la faţă, iar ochii lui Sarason îl priviră tulbure. Apoi 
Sarason se răsuci şi făcu doi paşi pe țărm, se aplecă încet şi căzu 
mort pe malul stâncos. 

Lui Giordino nu-i venea să creadă că rămăsese în viaţă. Ridică 
ochii şi se holbă la omuleţul îmbrăcat ca un ajutor de văcar şi 
care păşi calm în lumina proiectoarelor, ţinând în mână o puşcă 
Winchester. 

— Cine eşti? întrebă italianul. 

— Billy Yuma. Am venit să-mi ajut prietenul. 

— Prietenul? repetă Loren, zgâindu-se la el şi apăsându-şi cu 
mâna rana însângerată de la cap. 

— Pitt. 

Auzindu-i pomenit numele, Loren se ridică în picioare şi alergă 
împleticindu-se pe malul râului. 

— Nu-l văd! strigă ea, îngrozită. 

Giordino simţi un cleşte strângându-i inima. Strigă numele lui 

Pitt, dar numai glasul său reverberă în peşteră. 

— Dumnezeule, nu! murmură el, îngrozit. S-a dus! 

Cu o grimasă de durere, Gunn se săltă în capul oaselor şi privi 
în aval, în bezna rău prevestitoare. Ca şi ceilalţi care înfruntaseră 
cu calm moartea cu numai câteva minute în urmă, era copleşit 
de durere descoperind că vechiul lui prieten fusese târât de râu 
spre pierzanie. 

— Poate că va reuşi să înoate înapoi, rosti el cu speranţă. 

Giordino clătină din cap: 

— E imposibil. Curentul este prea puternic. 

— Unde duce râul? întrebă Loren biruită de panică. 

Intr-un gest de disperare şi de frustrare, Giordino izbi cu 
pumnul în roca solidă: 

— În golf. Dirk este târât spre Marea lui Cortez, aflată la o 
depărtare de o sută de kilometri! 

Loren se prăbuşi pe solul stâncos al peşterii, îşi acoperi faţa cu 
palmele şi izbucni în hohote de plâns: 

— M-a salvat, doar ca să-şi găsească sfârşitul. 

Billy Yuma îngenunche lângă ea şi o bătu cu blândeţe pe 
umărul gol: 

— Dacă nu-l mai poate ajuta nimeni, poate că o va face 
Domnul. 

Giordino era deznădăjduit. Nu-şi mai simţea propriile răni şi 
privea râul întunecat, fără să zărească nimic. 

— O sută de kilometri! repetă el încet. Nici Dumnezeu nu 
poate ţine în viaţă un om cu încheietura mâinii ruptă, coastele 
fisurate şi cu un glonţ în umăr pe o sută de kilometri de apă 
furioasă în beznă absolută. 

x x x 

După ce îi aranjă pe toţi cât mai confortabil, Yuma se grăbi 
înapoi pe pisc, unde povesti totul. Işi făcu de ruşine rudele şi le 
sili să pătrundă în munte. Fabricară tărgi din materialele 
abandonate de genişti şi-i purtară cu blândeţe pe Giordino şi pe 
Gunn din peştera comorii prin tunel. Un bărbat mai în vârstă îi 
oferi cu amabilitate lui Loren o pătură ţesută de soţia sa şi 
femeia îi mulţumi plină de recunoştinţă. 

Urmând instrucţiunile lui Giordino, fixară targa lui Gunn în 
compartimentul strâmt pentru marfă din elicopterul NUMA furat, 
care fusese abandonat de fraţii Zolar. Loren se aşeză în locul 
copilotului, iar Giordino, cu chipul contorsionat de suferinţă, fu 
ridicat şi instalat lângă ea, la comenzi. 

— Va trebui să pilotăm împreună drăcovenia, îi spuse Giordino 
femeii pe măsură ce durerile din picioare se transformau din 
supliciu permanent în valuri de agonie. Tu o să acţionezi pedalele 
care comandă rotoarele cozii. 

— Sper s-o pot face, replică Loren, neliniştită. 

— Apasă uşor cu picioarele desculţe şi nu vom avea probleme. 

Folosind staţia radio a elicopterului, îl anunţară pe Sandecker, 
care se plimba agitat prin biroul lui Starger din sediul Serviciului 
Vamal, că porniseră. Giordino şi Loren le mulţumiră din suflet lui 
Billy Yuma, familiei şi prietenilor săi şi-şi luară rămas-bun cu 
afecţiune, apoi Giordino porni motorul turbocompresor şi-l lăsă 
să se încălzească timp de un minut, iar el examină 
instrumentele. Menţinând tija de comandă a pasului ciclic în 
punctul neutru, împinse până la capăt tija de comandă a pasului 
general şi deschise regulatorul, apăsând lin maneta înainte. 
După aceea se răsuci spre Loren: 

— Imediat ce ne vom ridica în văzduh, cuplul de torsiune va 
face ca botul să se îndrepte spre dreapta, iar coada spre stânga. 
Apasă uşor palonierul stâng, pentru a compensa. 

Loren dădu din cap şi spuse: 

— O să mă străduiesc, dar aş fi preferat să nu fiu nevoită să 
fac aşa ceva. 

— Nu putem ieşi de aici decât pe calea aerului. Rudi ar muri 
înainte de a putea fi coborât cu targa pe munte. 

Elicopterul se înălţă foarte lent, la mai puţin de un metru de 
sol. Giordino îl menţinu pe loc, în timp ce Loren se obişnui cu 
forţa de apăsare ce trebuia aplicată pe pedalele de comandă ale 
rotorului cozii. La început avu tendinţa să apese prea tare, dar în 
scurt timp învăţă presiunea exactă ce trebuia exercitată şi 
aprobă din cap: 

— Cred că sunt pregătită. 

— Atunci îi dăm drumul! 

După douăzeci de minute, acţionând la unison, aterizară ca la 
carte lângă clădirea sediului Serviciului Vamal din Calexico, unde 
amiralul Sandecker pufăia neliniştit dintr-un trabuc alături de o 
ambulanţă cu motorul pornit. 

x xk x 

În acel prim moment în care Amaru îl afundase sub apă şi 
simţise cleştii curentului prinzându-i trupul rănit, Pitt înțelesese 
că nu se mai putea întoarce în peştera comorii. Era prins într-o 
capcană dublă: un ucigaş care se agăța de el ca o menghină şi 

un râu decis să-l poarte în iad. 

Chiar dacă ambii bărbaţi ar fi fost valizi, lupta ar fi avut un 
singur deznodământ. Deşi era un asasin nemilos, Amaru nu se 
putea compara cu experienţa subacvatică a lui Pitt. Acesta 
inspiră adânc înainte ca apele râului să se închidă deasupra lui, 
îşi trecu braţul drept sănătos peste piept, pentru a-şi proteja 
coastele fisurate şi se relaxă în ciuda durerii, fără să-şi 
cheltuiască forţele în lupta cu atacatorul său. 

In mod surprinzător, nu dăduse drumul Coltului, deşi, dacă ar 
fi încercat să tragă pe sub apă şi-ar fi sfărâmat probabil toate 
oasele mâinii. Simţi cum braţele lui Amaru îi lunecă de pe piept 
pe şolduri. Ucigaşul era tare ca fierul. Se agăța cu furie de Pitt, 
încercând în continuare să ajungă la armă, în vreme ce se roteau 
în curent ca două jucărioare prinse în vârtej. 

Nici unul din ei nu-şi putea zări adversarul, pe când se 
răsuceau în beznă absolută. In absenţa celui mai mic licăr de 
lumină, Pitt avea impresia că era scufundat în tuş negru. 

Urgia lui Amaru îl menţinu în viaţă în următoarele patruzeci şi 
cinci de secunde. Mintea lui dementă nu pricepea că se îneca de 
două ori - plămânul perforat de glonţ se umplea cu sânge şi în 
acelaşi timp înghiţea apă. Ultima sa fărâmă de putere pieri 
atunci când picioarele din care lovea cu disperare se izbiră de un 
banc de nisip depus de ape pe curbura exterioară a albiei. leşi la 
suprafaţă, scuipând sânge şi apă într-o mică galerie deschisă, 
apoi se repezi orbeşte spre beregata lui Pitt. 

Forţele îl părăsiseră însă. Când ieşi din apă, simţi sângele 
ţâşnindu-i din gaura din piept. 

Pitt constată că reuşise, printr-un efort aproape neglijabil, să-l 
împingă pe Amaru înapoi în curentul principal al râului. Nu-l putu 
zări pe peruvian îndepărtându-se în întunericul ca smoala, nu 
putu să-i vadă chipul golit de sânge şi ochii sticlind de ură şi de 
apropierea morţii. Auzi cu toate acestea glasul ticălosului care se 
îndepărta lent de el: 

— Ţi-am spus că vei suferi, se auziră încet cuvintele dublate 
de o horcăială răguşită. Acum vei suferi şi vei muri în 
singurătatea întunecată şi chinuitoare. 

— Superbă această manifestare de grandoare poetică, replică 
îngheţat Pitt. Drum bun spre golf! 

Nu auzi drept răspuns decât o tuse, un gâlgâit şi apoi tăcere. 

Durerile reveniră parcă răzbunătoare asupra lui Pitt. Un pârjol 
se extindea de la încheietura ruptă spre rana de glonţ din umăr 

şi apoi către coastele fisurate. Nu era sigur că mai avea putere 
să lupte cu agonia, deşi epuizarea estompa oarecum durerea. Se 
târî pe un petic uscat al bancului şi se prăbuşi, încet, cu faţa în 
nisipul moale, pierzându-şi cunoştinţa. 

— Nu-mi place să plec fără Cyrus, rosti Oxley examinând cerul 
deşertului spre sud-vest. 

— Fratele nostru a avut parte de confruntări şi mai dure, 
comentă Zolar impasibil. Câţiva indieni din satul vecin n-ar trebui 
să prezinte cine ştie ce ameninţare pentru ucigaşii lui Amaru. 

— Ar fi trebuit să apară de mult timp... 

— Nu-ţi face griji! Probabil că Cyrus va apărea în Maroc, cu 
câte o fată de fiecare braţ. 

Stăteau în capătul unei piste înguste de asfalt care fusese 
amenajată între nenumăratele dune ale Deşertului Altar pentru 
ca piloţii militari mexicani să se poată antrena în condiţii dificile 
de aterizare şi decolare. In spatele lor, cu secţiunea cozii 
întinzându-se deasupra unei porţiuni curățate de nisip, un avion 
cu reacţie Boeing 747-400, vopsit în culorile unei importante 
companii aeriene, era pregătit să decoleze în orice clipă. 

Zolar trecu sub umbra aruncată de aripa dreaptă a avionului şi 
bifă artefactele inventariate de Henry şi de Micki Moore, în vreme 
ce geniştii militari mexicani încărcau în Boeing ultimele piese ale 
tezaurului. Incuviinţă din cap spre statuia din aur a unei maimuțe 
care era ridicată de un cărucior elevator mare în cala aflată la 
aproape şapte metri de sol. 

— Asta-i ultima. 

Oxley continua să privească pustiul din jurul pistei: 

— Nici să vrei, n-ai fi putut găsi un loc mai izolat pentru 
transferul comorii. 

— li putem mulţumi colonelului Campos că ni l-a sugerat. 

— Ceva probleme cu oamenii lui Campos după moartea lui 
neaşteptată? întrebă Oxley mai degrabă cu ironie decât cu 
regret. 

Zolar izbucni în râs: 

— Ce probleme să mai fie după ce i-am dat fiecăruia câte un 
lingou de aur de aproape trei kilograme? 

— Ai fost generos. 

— Este greu să nu fii generos, când eşti înconjurat de atâta 
bogăţie. 

— Păcat că Matos nu-şi va putea cheltui partea, comentă 
Oxley. 

— Da şi eu am plâns tot drumul de la Cerro el Capirote. 

Pilotul lui Zolar se apropie şi-i salută respectuos: 

— Domnilor, echipajul şi cu mine suntem gata să decolăm 
oricând doriţi. Am prefera s-o facem înainte de căderea nopţii. 

— Marfa a fost legată şi asigurată în cală? întrebă Zolar. 

Pilotul aprobă din cap: 

— Nu-i chiar ancorarea cea mai bună pe care am văzut-o 
vreodată, dar, ţinând seama de faptul că nu folosim conteinere, 
n-ar trebui să avem probleme până ajungem la Nador, în Maroc. 
Bineînţeles, cu condiţia să nu întâlnim turbulenţe atmosferice 
extreme. 

— Te aştepţi la aşa ceva? 

— Nu, domnule. Buletinele meteo prognozează cer liniştit 
până la destinaţie. 

— Perfect. Ne putem bucura de un zbor lin, rosti Zolar 
încântat. Nu uita - nu ne vom abate peste graniţă, în spaţiul 
aerian al Statelor Unite. 

— Am stabilit un curs care ne va purta la sud de Laredo şi 
Brownsville, până în Golful Mexicului, la sud de Key West şi apoi 
vom ieşi deasupra Atlanticului. 

— Când aterizăm în Maroc? se interesă Oxley. 

— Potrivit planului de zbor, după zece ore şi cincizeci şi cinci 
de minute. Cu încărcătura ce depăşeşte cu mai bine de o sută de 
kilograme valoarea admisă, cu rezervoarele umplute ochi şi 
ţinând seama de ocolul în sudul Texasului şi Floridei, am mai 
adăugat o oră la timpul de zbor, pe care sper s-o recuperăm cu 
vânt din spate. 

Zolar privi spre ultimele raze de soare: 

— Ţinând seama şi de fusul orar, asta înseamnă că vom fi în 
Nador mâine după-amiază. 

Pilotul încuviinţă: 

— Decolăm imediat ce v-aţi legat centurile de siguranţă. 

Reveni la aparat şi sui scara rezemată de uşa din faţă. Zolar 
făcu un gest spre aceeaşi scară: 

— Dacă nu cumva te-ai îndrăgostit de cariera asta de nisip, nu 
văd nici un motiv pentru care am mai zăbovi. 

Oxley se înclină jovial: 

— După tine. 

După ce intrară pe uşă, se întoarse şi mai privi o dată către 
sud-vest: 

— Nu mă simt totuşi fericit că nu l-am aşteptat... 

— Dacă ar fi fost în locul nostru, Cyrus n-ar fi ezitat să plece. 
Miza este prea mare ca să mai întârziem. Fratele nostru este un 
supravieţuitor prin natura sa. Nu-ţi mai face griji! 

Fluturară din mână spre geniştii mexicani, care se îndepărtară 
de avion şi-şi ovaţionară binefăcătorii, apoi mecanicul de zbor 
închise şi asigură uşa. 

După câteva minute turbinele ţiuiră şi uriaşul 747-400 se 
ridică deasupra dunelor de nisip vălurite, se aplecă pe dreapta şi 
viră uşor spre sud-est. Zolar şi Oxley stăteau într-un mic 
compartiment pentru pasageri în nivelul de sus, imediat în 
spatele carlingii. 

— Mă-ntreb ce s-a întâmplat cu soţii Moore, reflectă Oxley 
privind pe geam către Marea lui Cortez care se pierdea în 
depărtare. Ultima dată când i-am văzut erau în peşteră şi 
încărcau ultimele obiecte. 

— Pun prinsoare că Cyrus a rezolvat şi problema asta, pe 
lângă cea legată de Smith şi Gunn, replică Zolar destinzându-se 
pentru prima dată după multe zile. 

Ridică ochii şi zâmbi spre secretara personală, care le aduse 
două pahare de vin pe o tavă. 

— Ştiu că sună bizar, dar am avut impresia neplăcută că nu va 
fi uşor să scăpăm de ei. 

— Trebuie să-ţi spun că şi Cyrus avea aceeaşi părere. De fapt, 
credea că-s doi asasini. 

— Şi femeia? se răsuci Oxley spre el. Glumeşti! 

— Nu, chiar cred că vorbea cât se poate de serios. Zolar sorbi 
din vin şi dădu din cap cu o expresie mulţumită: Excelent! Un 
cabernet de California de la Chateau Montelena. Trebuie 
neapărat să-l încerci! 

Oxley luă paharul şi-l studie: 

— Nu-mi vine să sărbătoresc, până ce comoara nu va fi 
depozitată în siguranţă în Maroc şi nu vom afla că Cyrus a părăsit 
Mexicul. 

x xk x 

La scurt timp după ce avionul atinsese altitudinea de 
croazieră, frații îşi desfăcură centurile de siguranță şi trecură în 
cală, unde începură să examineze îndeaproape colecţia 
incredibilă de antichităţi din aur. Nu trecuse nici o oră, când 
Zolar se încordă şi-l privi nedumerit pe Oxley: 

— Nu ţi se pare că am cobori? 

Fratele lui admira un fluture de aur aşezat pe o floare din 

acelaşi metal preţios: 

— Nu simt nimic. 

Zolar nu fu mulţumit de răspuns. Se aplecă spre geam şi privi 
solul aflat la mai puţin de 1 000 de metri. 

— Suntem prea jos! exclamă el. Ceva nu-i în regulă. 

Oxley miji ochii şi privi apoi pe geamul de alături: 

— Ai dreptate. Flapsurile sunt coborâte. S-ar părea că ne 
pregătim să aterizăm. Poate că pilotul are o urgenţă. 

— De ce nu ne-a prevenit? 

In clipa aceea auziră cum trenul de aterizare începe să 
coboare. Solul se apropia şi mai repede. Trecură peste case şi 
linii ferate, după care avionul ajunse la capătul unei piste de 
aterizare. Roţile se hurducară pe beton şi motoarele urlară în 
marşarier. Pilotul călcă frânele şi reduse alimentarea, iar avionul 
uriaş porni să ruleze pe pistă. 

Pe clădirea terminalului se putea citi: „Bun sosit în El Paso”. 

Oxley privi amuţit, iar Zolar se bâlbâi: 

— Dumnezeule, am aterizat în Statele Unite! 

Se repezi înainte şi lovi cu frenezie în uşa cabinei piloților. Nu 
căpătă nici un răspuns, până ce Boeingul se opri în faţa unui 
hangar al Gărzii Naţionale Aeriene în capătul opus al 
aeroportului. De-abia atunci uşa cabinei se întredeschise. 

— Ce dracu faci? iți ordon să decolezi imediat... 

Cuvintele i se opriră lui Zolar pe buze, pomenindu-se că privea 
ţeava unui pistol aţintită între ochii săi. 

Pilotul nu se ridicase din scaun, la fel ca şi copilotul şi 
mecanicul de zbor. În prag se afla Henry Moore, ţinând în mână 
un revolver de 9 mm neobişnuit, conceput chiar de el, în timp ce 
Micki Moore vorbea la staţia radio din cabină, fixând ceafa 
pilotului cu un pistolet automat liliputan, calibrul 0,25. 

— Scuzaţi escala neprevăzută, foştii mei prieteni, spuse Moore 
cu un glas autoritar pe care nici Zolar, nici Oxley nu i-l mai 
auziseră până atunci, dar după cum puteţi vedea planul a suferit 
o modificare. 

Zolar îşi miji ochii spre ţeava revolverului şi chipul i se 
schimonosi din expresia de şoc într-una de furie amenințătoare: 

— Idiotule, idiot orb ce eşti, îţi dai seama ce-ai făcut?! 

— Păi eu zic că da, răspunse Moore, indiferent. Micki şi cu 
mine ţi-am deturnat avionul şi încărcătura de artefacte din aur. 
Cred că ştii vechiul proverb: „Intre hoţi nu există onoare”. 

— Dacă nu decolăm rapid, interveni Oxley rugător, agenţii 

vamali îl vor controla peste tot. 

— Apropo, pentru că tot ai pomenit despre asta, Micki şi cu 
mine ne-am gândit într-adevăr să predăm artefactele 
autorităţilor. 

— Nu-ţi dai seama ce vorbeşti... j 

— Oh, ba-mi dau seama perfect, Charley, amice! Intâmplător, 
s-a dovedit că agenţii federali sunt mai interesaţi de tine şi de 
fratele tău decât de comoara lui Huascar. 

— De unde-aţi apărut? întrebă Zolar. 

— Am venit pur şi simplu cu unul dintre elicopterele ce 
transportau aurul. Geniştii erau obişnuiţi cu prezenţa noastră, 
aşa încât nici măcar nu ne-au băgat în seamă când am suit la 
bordul avionului. Ne-am ascuns într-o toaletă până ce pilotul a 
plecat să discute cu tine şi cu Charles pe pistă, apoi am pus 
stăpânire pe cabină. 

— De ce ar ţine seama agenţii federali de declaraţia voastră? 
vru să ştie Oxley. 

— Micki şi cu mine, explică Moore, am fost cândva noi înşine 
un fel de agenţi. După ce am preluat controlul cabinei, Micki a 
luat legătura cu nişte prieteni vechi din Washington care v-au 
aranjat primirea. 

Zolar părea gata să-i smulgă inima din piept lui Moore, 
indiferent dacă ar fi fost sau nu împuşcat în timpul tentativei: 

— Tu şi mincinoasa de nevastă-ta aţi căzut la înţelegere 
pentru o cotă din comoară, nu-i aşa? Aşteptă un răspuns şi când 
Moore rămase tăcut continuă: Ce procentaj v-au oferit? Zece... 
douăzeci... poate chiar cincizeci la sută? 

— Noi nu cădem la înţelegere cu guvernul, vorbi încet Moore. 
Ştiam că nu aveaţi de gând să vă onoraţi acordul cu noi şi că 
intenţionaţi să ne ucideţi. Intenţionaserăm să furăm comoara 
pentru noi, dar, după cum vedeţi, ne-am răzgândit. 

— După felul familiar în care ţin armele, observă Oxley, Cyrus 
avea dreptate. Sunt doi asasini. 

Moore încuviinţă din cap: 

— Fratele tău are o intuiţie remarcabilă. Asasinii se recunosc 
între ei. 

In uşa pentru pasageri de la nivelul inferior se auzi o 
ciocănitură şi Moore gesticulă cu arma spre scară. 

— Coborâţi şi deschideţi, le ordonă lui Zolar şi lui Oxley. 

Ursuzi, cei doi se conformară. 

După deschiderea uşii etanşe, doi bărbaţi intrară de pe scara 

mobilă a avionului. Amândoi purtau costume cu vestă. Unul era 
un negru imens, cu fizic de jucător profesionist de fotbal 
american, iar celălalt un alb îmbrăcat după ultima modă. Zolar 
simţi imediat că erau agenţi federali. 

— Joseph Zolar şi Charles Oxley, sunt agentul David Gaskill de 
la Serviciul Vamal, iar dumnealui este agentul Francis Ragsdale 
de la FBI. Domnilor, sunteţi arestaţi pentru introducere prin 
contrabandă în Statele Unite de artefacte ilegale, pentru furturi 
de obiecte de artă din muzee publice şi private şi pentru 
falsificarea de antichităţi şi vinderea lor clandestină. 

— Ce tot vorbeşti? exclamă Zolar. 

Gaskill îl ignoră şi rânji larg spre Ragsdale: 

— Vrei să faci onorurile? 

Ragsdale aprobă ca un puşti care tocmai căpătase o jucărie 
nouă: 

— Cum să nu, mulţumesc! 

Le citi drepturile, în timp ce Gaskill le punea cătuşele lui Zolar 
şi lui Oxley. 

— Aţi ajuns repede, observă Moore. Ni se spusese că eraţi în 
Calexico. 

— Ne-am îmbarcat într-un avion militar la cincisprezece 
minute după ce am primit vestea de la sediul FBI din 
Washington, răspunse Ragsdale. 

Oxley se uită spre Gaskill şi pentru prima dată privirea lui era 
lipsită de teamă şi de şoc şi devenise vicleană. 

— Nici într-o sută de ani nu veţi găsi suficiente dovezi pentru a 
ne condamna. 

Ragsdale făcuse semn din cap spre cala plină cu aur: 

— Astea nu-s dovezi? 

— Noi am fost simpli pasageri, spuse şi Zolar, revenindu-şi în 
fire. Am fost invitaţi în această călătorie de profesorul Moore şi 
de soţia lui. 

— Am înţeles. Poate că-mi veţi spune atunci de unde provin 
obiectele de artă şi antichităţile furate din depozitul vostru din 
Galveston? 

— Depozitul din Galveston, pufni Oxley, este o afacere perfect 
legală. L-aţi mai scotocit şi-n alte rânduri, fără să găsiţi nimic, 
niciodată. 

— İn cazul acesta, întrebă Ragsdale şiret, cum vă explicaţi 
tunelul care face legătura între Compania de depozitare Logan şi 
depozitul de obiecte furate de sub sediul lui Zolar International? 

Fraţii se priviră între ei şi feţele le deveniră subit pământii: 

— Asta-i o născocire, spuse Zolar cu voce stinsă. 

— Serios? Vreţi să vă descriu tunelul în detaliu şi să vă ofer un 
inventar succint al capodoperelor furate pe care le-am găsit? 

— Tunelul... este imposibil să fi găsit tunelul! 

— De treizeci şi şase de ore, spuse Gaskill, Zolar International 
şi operaţiunea voastră clandestină cunoscută sub numele 
Solpemachaco şi-au încheiat definitiv afacerile. 

— Păcat, adăugă Ragsdale, că tăticul vostru, Mansfield Zolar, 
poreclit Spectrul, nu mai este în viaţă, altfel l-am fi putut aresta 
şi pe el. 

Zolar arăta ca şi cum ar fi fost în pragul unei crize de cord, iar 
Oxley părea de-a dreptul paralizat pentru a mai schiţa vreun 
gest. 

— Până ce voi doi şi restul familiei voastre, partenerii, asociaţii 
şi cumpărătorii veţi ieşi din închisoare, veţi avea vârsta 
artefactelor pe care le-aţi furat. 

Agenţii federali începuseră să umple avionul. FBl-ul se ocupă 
de echipaj şi de secretara fraţilor Zolar, în vreme ce vameşii 
desfăceau chingile ce fixau artefactele. Ragsdale încuviinţă din 
cap spre echipa sa: 

— Duceţi-i în oraş, la birourile procuraturii. 

De îndată ce hoţii de opere de artă, realmente distruşi şi 
complet buimăciţi, fură suiţi în două automobile diferite, agenţii 
se întoarseră spre soţii Moore: 

— Nu vă pot spune cât de recunoscători vă suntem pentru 
colaborare, le spuse Gaskill. Condamnarea familiei Zolar va 
însemna o lovitură grea pentru comerţul şi contrabanda cu 
obiecte de artă şi artefacte furate. 

— Nu suntem chiar pe de-a întregul altruişti, replică Micki de 
acum uşurată. Henry este sigur că guvernul peruvian va oferi o 
recompensă. 

— Sunt aproape convins că aşa va fi, încuviinţă din cap 
Gaskill. 

— Prestigiul de a fi fost primii care au inventariat şi au 
fotografiat comoara va fi foarte important pentru sporirea 
reputației noastre ştiinţifice, explică Henry Moore, punându-şi 
arma în toc. 

— Dacă n-aveţi nimic împotrivă, spuse Gaskill şi Serviciul 
Vamal ar dori un raport detaliat despre obiecte. 

— Micki şi cu mine vom fi fericiţi să colaborăm, aprobă energic 

Moore. Am făcut deja inventarul comorii şi vi-l vom preda înainte 
ca tezaurul să fie returnat statului peruvian. 

— Până atunci unde-l veţi depozita? se interesă Micki. 

— Intr-un depozit guvernamental a cărui locaţie n-o putem 
dezvălui, răspunse Gaskill. 

— Aveţi ceva informaţii despre doamna congresman Smith şi 
despre bărbatul acela mărunţel din NUMA? 

Gaskill încuviinţă din cap: 

— Cu câteva minute înainte de a ateriza, am fost anunţaţi că 
au fost salvaţi de un trib de indieni şi că erau transportaţi la un 
spital local. 

— Atunci s-a terminat, suspină Micki şi se lăsă să cadă într-un 
scaun pentru pasageri. 

Henry se aşeză pe braţul scaunului şi-i luă mâna între ale sale. 

— Pentru noi s-a terminat cu certitudine, spuse el cu blândeţe. 
De acum înainte ne vom duce restul vieţii împreună ca un cuplu 
de profesori bătrâni într-o universitate cu zidurile acoperite de 
iederă. 

— i se pare ceva atât de teribil? îl întrebă ea şi îl privi în ochi. 

— Nu, răspunse bărbatul şi o sărută uşor pe frunte. Cred că ne 
putem descurca. 


485 


57 


Pe măsură ce-şi revenea din hăul unei amorţeli ca de moarte, 
Pitt avu senzaţia că suia o pantă acoperită de noroi, astfel încât 
luneca îndărăt de fiecare dată când reuşea să se întindă şi să-şi 
recapete cunoştinţa. Se străduia să prindă momentele acelea 
fugitive de luciditate, dar de fiecare dată cădea înapoi în vid. Se 
gândi ca prin ceaţă că, dacă ar fi putut deschide ochii, ar fi putut 
reveni la realitate. In cele din urmă, cu un efort uriaş, izbuti să-şi 
deschidă pleoapele. 

Văzând doar întuneric de mormânt rece, scutură cu disperare 
din cap, crezând că recăzuse în neant. Apoi durerea se năpusti 
ca o văpaie şi bărbatul se trezi pe deplin. Se rostogoli pe o parte, 
apoi se ridică în şezut şi-şi scutură capul, căutând să alunge 
ceața care se agăța de ungherele minţii sale. Reluă bătălia cu 
durerea pulsatilă din umăr, cu chinul teribil din piept şi cu 
junghiurile de la încheietura mâinii. Precaut, îşi pipăi tăietura de 
pe frunte. 

— Eşti un specimen de bărbat al naibii de grozav, murmură el. 

Fu surprins să constate că nu se simţea foarte vlăguit în urma 
pierderii de sânge. Desfăcu de pe antebraţ lanterna pe care i-o 
dăduse Giordino după ce căzuseră prin cascadă, o aprinse şi o 
înfipse în nisip, astfel încât raza să-i fie aţintită spre partea 
superioară a trupului său. Işi descheie fermoarul costumului de 
neopren şi îşi palpă cu blândeţe rana din umăr. Glonţul trecuse 
prin carne şi-i ieşise prin spinare fără să atingă clavicula sau 
scapula. Cauciucul neopren al costumului, zdrenţuit, dar în 
continuare aproape perfect lipit de piele, protejase rana şi 
împiedicase pierderea de sânge. Uşurat că nu se simţea pe atât 
de stors de puteri pe cât se aşteptase, Pitt se relaxă şi-şi evaluă 
situaţia. Şansele de supravieţuire erau undeva dincolo de 
imposibil. In faţa lui se întindeau o sută de kilometri de praguri 
necunoscute, cascade abrupte şi pasaje întinse prin galerii 
complet inundate şi nu avea nevoie de un ghicitor în palmă ca 
să-i spună că linia vieţii sale avea să se termine cu mult înainte 
să fi ajuns la vârsta pensionării. Chiar dacă ar fi avut aer pe tot 
parcursul râului, tot mai era distanţa de la locul de vărsare a 
râului subteran până la suprafaţa apei golfului. 

Cei mai mulţi oameni care s-ar fi pomenit într-un Hades de 

beznă, în adâncul pământului, fără nici o speranţă de scăpare, ar 
fi intrat în panică şi ar fi murit, zdrelindu-şi carnea degetelor 
până la os în tentativa zadarnică de a-şi face drum spre 
suprafaţă. Însă lui Pitt nu-i era frică. În mod straniu, se simţea 
mulţumit şi împăcat cu sine însuşi. 

Se gândi că, dacă tot avea să moară, măcar să se instaleze 
confortabil. Cu mâna sănătoasă, săpă în nisip pentru a-şi aranja 
un culcuş şi fu surprins când raza lanternei se reflectă dintr-o mie 
de punctuleţe aurii. Prinse în pumn nisipul negru şi-l ridică spre 
lumină. 

— Locul ăsta-i plin de nisip aurifer, comentă el cu glas tare. 

Roti lanterna prin cavernă. Pereţii erau brăzdaţi cu praguri de 
cuarţ alb, presărate cu vinişoare de aur. Pitt începu să râdă, 
constatând ironia incredibilă a situaţiei: 

— O mină de aur! strigă el spre peştera tăcută. Am descoperit 
un zăcământ de aur fabulos de bogat şi nimeni n-o va şti 
niciodată. 

Se lăsă pe spate şi reflectă la descoperirea făcută. „Cineva 
trebuie să-mi fi spus ceva”, se gândi. Simplul fapt că nu se 
temea de doamna cu coasa nu însemna că trebuia să cedeze şi 
s-o aştepte. Trebuia să ia o hotărâre. 

„Mai bine să pătrund în marele necunoscut după tentativa 
temerară de a rămâne în viaţă, decât să arunc prosopul în ring şi 
să pier ca o cârpă!” concluzionă Pitt. Poate că alţi exploratori 
aventuroşi ar fi renunţat la tot ce aveau pentru onoarea de a 
pătrunde în acest sanctuar mineralogic, dar în clipa aceasta el nu 
voia decât să iasă de acolo. Se sculă în picioare, umflă cu gura 
compensatorul de flotabilitate şi intră în apă, până ce fu luat de 
curent. 

„la-o pur şi simplu grotă cu grotă”, îşi spuse, îndreptând 
fasciculul luminos spre apa din faţă. Nu se putea bizui pe eterna 
vigilenţă. Era prea slăbit pentru a se lupta cu cataractele şi a 
ocoli bolovanii; putea doar să rămână calm şi să meargă oriunde 
l-ar fi dus râul. In scurt timp se simţea de parcă ar fi navigat de o 
viaţă dintr-o galerie în alta. 

Pe următorii zece kilometri, plafonul cavernelor şi al galeriilor 
se ridică şi cobori cu o regularitate monotonă, apoi Pitt începu să 
audă uruitul temut al apropierii cataractelor. Din fericire, prima 
din ele fu de violenţă mijlocie. Apa îl lovi puternic în faţă şi 
bărbatul fu scufundat de câteva ori sub spuma agitată înainte de 
a reveni la ape mai calme. 

Urmă după aceea un răgaz confortabil, deoarece râul devenise 
lin şi curgea printr-un canion lung într-o galerie imensă. Când 
ajunse la capătul acesteia, după aproape o oră, tavanul cobori 
treptat, până atinse apa. Pitt îşi umplu plămânii cât putu de mult 
şi se scufundă. Capabil să folosească un singur braţ şi lipsit de 
labe înotătoare pentru picioare, avansa lent. Ridică lumina 
lanternei spre plafonul neregulat de piatră şi înotă pe spate. 
Plămânii începură să protesteze din cauza lipsei de oxigen, dar el 
merse mai departe şi, în cele din urmă, lumina dezvălui un 
buzunar de aer. Ţâşni spre suprafaţă şi inspiră adânc aerul pur şi 
nepoluat care fusese prins în adâncurile pământului cu milioane 
de ani în urmă. 

Grota micuță se lărgea într-o cavernă mare, al cărei plafon se 
arcuia sub fasciculul lanternei. Râul cotea lin şi forma un banc de 
pietricele rotunjite şi lustruite, iar Pitt se târî cu greutate pe zona 
uscată, pentru a se odihni. Stinse lumina, ca să economisească 
bateriile. i 

Brusc, aprinse din nou lanterna. Inainte ca raza să se fi stins, 
ceva îi atrăsese atenţia în penumbre. La numai cinci metri 
depărtare se afla o formă întunecată, cu o linie rectilinie 
neobişnuită pentru o creaţie naturală. 

Entuziasmul lui Pitt crescu nemăsurat, când recunoscu 
resturile avariate ale Wa/lowing Windbag-ului. |n mod incredibil, 
naviplanul supravieţuise căderii teribile prin cascadă şi eşuase 
aici după ce plutise aproape 40 de kilometri. In sfârşit, o scânteie 
de speranţă! Se împletici pe plaja de pietriş până la barca de 
cauciuc şi o examină sub raza lanternei. 

Motorul şi ventilatorul fuseseră smulse din suporturile lor şi 
dispăruseră. Două compartimente pneumatice erau găurite şi 
dezumflate, dar celelalte şase păreau solide. O parte din 
echipament căzuse peste bord, însă în mod miraculos se 
păstraseră patru butelii de aer, trusa de prim-ajutor, sfera de 
plastic cu vopseaua trasor a lui Duncan, o vâslă, două lanterne 
de rezervă şi conteinerul antiacvatic al amiralului Sandecker care 
conţinea termosul de cafea şi patru sandvişuri cu salam afumat. 

— Se pare că situaţia mea s-a îmbunătăţit considerabil, se 
adresă Pitt cu veselie spre peştera pustie. 

Incepu cu trusa de prim-ajutor. După ce spălă rana de la umăr 
cu cât mai mult dezinfectant, îşi aplică stângaci un pansament 
rudimentar, pe sub costumul de neopren făcut ferfeniţă. Ştiind că 
era inutil să lege coastele fisurate sau fracturate, scrâşni din 

dinţi, îşi îndreptă încheietura şi o bandajă. 

In termos, cafeaua se păstrase aproape caldă şi bău jumătate 
din ea, înainte să atace sandvişurile. „Nici un muşchi file în 
sânge, flambat în coniac, nu poate să aibă un gust mai bun decât 
salamul ăsta afumat”, îşi zise Pitt şi îşi jură ca în viaţa lui să nu 
se mai plângă ori să mai glumească pe seama mezelurilor. 

După o scurtă odihnă, îşi recăpătase în bună măsură forţele şi 
se simţea suficient de înviorat pentru a refixa echipamentul şi a 
deschide  conteinerul lui Duncan. Turnă în apă vopseaua 
Fluorescein galbenă cu amplificare optică şi, la lumina lanternei, 
o privi cum colora râul cu o luminescenţă galbenă vie. Se uită 
după ea, până ce curentul o duse în afara razei sale vizuale, apoi 
spuse cu glas tare: 

— Asta ar trebui să-i anunţe că sosesc. 

Impinse naviplanul din apa puţin adâncă. Ferindu-şi rănile, se 
sui stângaci la bord şi vâsli cu o singură mână. 

Când Wal/lowing Windbag-ul parţial dezumflată fu purtată de 
râu, Pitt se lăsă confortabil pe spate şi începu să fredoneze Up a 
Lazy Riverin the Noonday Sun. 

Informat asupra recentelor evenimente din California de către 
amiralul Sandecker şi agenţii Gaskill şi Ragsdale aflaţi în El Paso, 
Secretarul de Stat american a decis să ocolească protocolul 
diplomatic şi i-a telefonat personal preşedintelui Mexicului, 
relatându-i totul despre conspirația de jafuri şi contrabandă cu 
ramificații extinse, pusă la cale de fraţii Zolar. 

— Pare o istorie incredibilă, comentă preşedintele. 

— Dar absolut adevărată, îl asigură Secretarul de Stat. 

— Nu pot decât să regret incidentul şi vă promit totala 
cooperare a guvernului meu în investigaţie. 

— Scuzaţi-mă, domnule preşedinte, dar am într-adevăr o listă 
de rugăminţi. 

— Să le auzim! 

In două ore, graniţa între Mexic şi California a fost redeschisă. 
Autorităţile pe care fraţii Zolar le momiseră să-şi rişte posturile, 
promiţându-le recompense fabuloase, au fost arestate. 

Fernando Matos şi comandantul de poliţie Rafael Cortina s-au 
numărat printre cei dintâi care au fost arestaţi de procurorii 
mexicani. 

In acelaşi timp, navele din flota mexicană aflate în Marea lui 
Cortez au fost alertate şi scoase în larg. 

x xk x 

Locotenentul Carlos Hidalgo ridică ochii, urmărind un pescăruş 
care ţipa, înainte de a-şi îndrepta din nou atenţia spre linia mării 
de la orizont. 

— Căutăm ceva special sau, pur şi simplu, patrulăm? îl întrebă 
într-o doară pe căpitanul navei. 

— Căutăm cadavre, răspunse comandantul Miguel Maderas. 

Cobori binoclul, dezvăluindu-şi chipul rotund şi prietenos, 
încadrat de păr negru, lung şi des. Avea dinţi mari şi foarte albi, 
cu un surâs ca al lui Burt Lancaster. Era scund, masiv şi solid 
precum o stâncă. 

Hidalgo era complet diferit de Maderas. Inalt şi slab, cu faţă 
îngustă, părea un cadavru cu piele foarte bronzată. 

— Victimele unui naufragiu? 

— Nu, nişte scufundători înecaţi într-un râu subteran. 

Locotenentul îşi îngustă ochii sceptic: 

— Altă legendă gringo despre pescari şi scufundători care sunt 
târâţi pe sub deşert şi aruncaţi în golf? 

— Cine ştie? spuse Maderas şi ridică din umeri. Ordinele 
primite de la comandamentul flotei din Ensenada au fost să 
patrulăm în extremitatea nordică a golfului, între San Felipe şi 
Puerto Penasco, în căutare de trupuri. 

— O suprafaţă cam mare pentru a fi acoperită de o singură 
navă. 

— Ni se vor alătura două nave de patrulare clasa P din Santa 
Rosalia. In plus, toate bărcile de pescuit din zonă au fost alertate 
să raporteze orice urmă de rămăşiţe umane. 

— Dacă rechinii ajung la ele, murmură pesimist Hidalgo, nu va 
mai rămâne nimic de găsit. 

Maderas se rezemă cu spatele de balustrada punţii, îşi aprinse 
o ţigară şi privi spre pupa navei sale de patrulare. Fusese 
modificată dintr-un dragor de mine american de 67 de metri şi 
nu avea alt nume oficial decât simbolul G-21 vopsit pe provă. 
Membrii echipajului o numeau fără afecţiune E£/ Porqueria 
(„Gunoiul”), fiindcă odată se defectase pe mare şi fusese 
remorcată până în port de o şalupă de pescari - o umilinţă 
pentru care n-o iertaseră niciodată. 

Era însă o ambarcaţie robustă, care răspundea iute la 
comenzile cârmei şi avea stabilitate în ape agitate. Echipajele 
multor bărci de pescuit şi iahturi private îşi datorau vieţile lui 
Maderas şi navei E/ Porqueria. 

Ca ofiţer executiv, Hidalgo avea misiunea de a stabili zona de 
căutare. După ce termină lucrul pe o hartă nautică mare a 
nordului golfului, locotenentul transmise coordonatele 
timonierului şi apoi începu partea teribil de plictisitoare a misiunii 
- parcurgeau un culoar după care se întorceau în sens opus, ca şi 
cum ar fi tuns o peluză. 

Incepuseră la ora 8. La ora 14, un observator de la provă 
strigă: 

— Obiect la apă! 

— Unde? întrebă Hidalgo. 

— O sută cincizeci de metri, la prova babord. 

Maderas ridică binoclul şi privi peste apa verde-albastră. Zări 
cu uşurinţă un corp ce plutea cu faţa în jos şi care fusese ridicat 
pentru moment pe creasta unui val: 

— L-am văzut! 

Se apropie de uşa timoneriei şi încuviinţă din cap spre 

cârmaci: 

— Apropie nava şi anunţă echipajul să se pregătească pentru 
recuperare. După aceea se întoarse către Hidalgo: Oprim 
motoarele când ajungem la cincizeci de metri. 

Valul înspumat de la provă deveni o unduire lină, iar bubuitul 
surd al motoarelor diesel gemene se stinse într-un uruit surd, 
când nava de patrulare lunecă în lungul corpului legănat de 
valuri. De la postul său de pe aripa punţii, Maderas putea să 
vadă trăsăturile umflate şi distorsionate, ce fuseseră strivite şi 
zdrobite. „Nu-i de mirare, se gândi el, că rechinii nu l-au 
considerat apetisant.” 

Se uită la Hidalgo şi zâmbi: 

— Se pare că n-am avut nevoie de o săptămână. 

— Am fost norocoşi, mormăi locotenentul. 

Fără urmă de respect faţă de mort, doi marinari înfipseră o 
cange în cadavrul plutitor şi-l traseră spre targa din plasă de 
sârmă pe care o coborâseră în apă. Corpul fu dirijat în targă şi 
ridicat pe punte. Carnea dezgustător de albă şi sfârtecată abia 
mai semăna cu ceea ce fusese cândva o fiinţă omenească. 
Maderas auzi mai mulţi marinari vomitând în mare, înainte ca 
leşul să fie închis şi sigilat într-un sac de plastic. 

— Ei bine, zise Hidalgo, indiferent cine o fi fost, măcar ne-a 
făcut o favoare. 

— Care anume? îl întrebă Maderas. 

Hidalgo rânji insensibil: 

— N-a stat în apă destul timp ca să se-mpută. 

x xk x 

După trei ore, nava de patrulare trecu de digul sparge-val din 
San Felipe şi amară lângă A/hambra. 

Aşa cum bănuise Pitt, după ce ajunseseră la țărm cu pluta de 
salvare, Gordo Padilla şi echipajul său plecaseră acasă la soții şi 
la prietene şi sărbătoriseră evadarea, luându-şi o vacanţă de trei 
zile. Apoi, sub privirea atentă a poliţiştilor lui Cortina, Padilla îi 
adunase pe toţi, îi suise într-o barcă de pescuit şi pornise spre 
feribot. Ajunşi la bord, încălziseră cazanele până obţinuseră abur 
şi pompaseră apa pătrunsă după ce Amaru deschisese valvele 
santinelor. Când chila A/hambrei se ridică din mâl şi motoarele 
fură pornite, Padilla şi membrii echipajului reveniră cu vaporul la 
San Felipe şi-l amarară la doc. 

Privind de sus, de pe puntea navei de patrulare, pentru 
Maderas şi Hidalgo puntea auto prova a feribotului aducea cu 

salonul pentru accidentaţi dintr-un spital. 

îmbrăcată confortabil în şort şi bustieră, Loren Smith îşi etala 
vânătăile şi o abundență de pansamente mici peste umerii, 
mijlocul şi picioarele dezgolite. Giordino stătea într-un scaun cu 
rotile cu ambele picioare în ghips şi ridicate. 

Lipsea Rudi Gunn, care scăpase cu viaţă şi acum se afla în 
stare stabilă în El Centro Regional, un centru medical aflat 
imediat în nordul oraşului Calexico, unde fusese internat cu 
leziuni abdominale grave, şase degete rupte şi fractură craniană. 

Amiralul Sandecker şi hidrologul Peter Duncan se găseau tot 
pe puntea feribotului, împreună cu Shannon Kelsey, Miles 
Rodgers, un contingent de poliţişti locali şi un medic legist din 
Baja California Norte. Feţele lor se încruntară când echipajul 
navei de patrulare coborî pe puntea A/hambrei brancarda pe 
care se afla cadavrul. 

Inainte ca medicul legist şi asistentul lui să poată ridica sacul 
cu leşul pe o targă, Giordino se apropie în scaunul cu rotile. 

— Doresc să văd corpul, rosti el încruntat. 

— Nu este o privelişte plăcută, senor, îl preveni Hidalgo de pe 
puntea navei sale. 

Medicul legist şovăi, neştiind dacă, potrivit legii, putea să le 
permită unor străini să vadă cadavrul. 

Giordino îl privi cu răceală: 

— Doriţi sau nu o identificare? 

Legistul, un omuleţ miop cu un ciuf mare de păr sur, de-abia 
ştia suficientă engleză pentru a-l înţelege, dar încuviinţă în 
tăcere spre asistentul său, care trase fermoarul sacului. 

Loren păli şi se întoarse cu spatele, dar Sandecker se apropie, 
venind lângă Giordino: 

— Este... 

— Nu, scutură din cap italianul, nu-i Dirk. Este psihopatul ăla 
de Tupac Amaru. 

— Dumnezeule, arată de parcă ar fi fost învârtit într-o 
betonieră goală! 

— Aproape la fel de rău, încuviinţă Duncan înfiorându-se 
înaintea imaginii oribile. Probabil că de la Cerro el Capirote până 
aici cataractele l-au izbit de toate stâncile. 

— Cum de s-a întâmplat asta unui tip atât de drăguţ? mormăi 
caustic Giordino. 

— Râul este probabil turbat rău de tot undeva între peştera 
comorii şi Golful Californiei, zise Duncan. 

— Nici un semn de alt cadavru? îl întrebă Sandecker pe 
Hidalgo. 

— Nimic, senor. Acesta este singurul pe care l-am găsit, dar 
avem ordine să continuăm căutarea pentru al doilea. 

Sandecker întoarse spatele spre Amaru: 

— Dacă Dirk n-a fost adus de ape în golf înseamnă că n-a ieşit 
din subteran. 

— Poate că a fost azvârlit pe o plajă sau pe un banc de nisip, 
propuse Shannon plină de speranţe. S-ar putea să mai fie în 
viaţă. 

— Nu puteţi lansa o expediţie pe râul subteran, pentru a-l 
găsi? îl întrebă Rodgers pe amiral. 

Sandecker clătină încet din cap: 

— Nu pot să trimit o echipă de oameni la moarte sigură. 

— Amiralul are dreptate, zise Giordino. S-ar putea să existe o 
mulţime de cascade precum cea peste care am trecut eu şi Pitt. 
Chiar şi cu un naviplan ca Wa/lowing Windbag este foarte greu 
de crezut că cineva ar putea străbate fără probleme o sută de 
kilometri de râu presărat de cataracte şi stânci. 

— Şi asta nu-i totul, adăugă Duncan. Inainte de golf există o 
mulţime de sifoane. Fără o rezervă considerabilă de aer, n-ai 
cum să nu te îneci. 

— Cât de departe crezi că ar fi putut să plutească Pitt? îl 
întrebă Sandecker. 

— De la peştera comorii? 

— Da. 

Hidrologul căzu pe gânduri: 

— Ar fi putut avea o şansă dacă ar fi reuşit să ajungă pe un 
țărm uscat după mai puţin de cinci sute de metri. Intr-un 
asemenea caz, am putea trimite pe cineva legat cu un cordon de 
siguranţă să-l caute în aval, urmând ca apoi să-i recuperăm 
trăgând de cordon împotriva curentului. 

— Şi dacă nu-l găseşte până se termină cordonul de 
siguranţă? întrebă Giordino. 

Duncan ridică din umeri grav: 

— Atunci, dacă trupul nu iese la suprafaţă în golf, nu-l vom 
găsi niciodată. 

— Există vreo speranţă pentru Dirk? se rugă Loren. Cea mai 
mică? 

Duncan îl privi pe Giordino, apoi pe Sandecker înainte de a 
răspunde. În ochii lor se citea aceeaşi lipsă nefericită de 

speranţe, iar chipurile le erau marcate de deznădejde. Hidrologul 
se întoarse spre femeie şi rosti cu blândeţe: 

— Nu te pot minţi, doamnă Smith. Cuvintele păreau că-l 
tulbură: Şansele lui Dirk sunt egale cu ale oricărui bărbat grav 
rănit care ar dori să ajungă la Lacul Mead de lângă Las Vegas, 
după ce a căzut în Fluviul Colorado la intrarea în Marele Canion. 

Cuvintele lui se abătură ca o lovitură de ciocan asupra lui 
Loren, care se clătină. Giordino se întinse şi o prinse de braţ. 
Femeia avusese impresia că i se oprise inima în loc şi murmură: 

— Pentru mine, Dirk Pitt nu va muri niciodată! 

x xk x 

— Peştii nu prea muşcă azi, îi spuse Joe Hagen soţiei sale, 
Claire. 

Femeia stătea întinsă pe acoperişul cabinei principale a bărcii, 
purtând un bikini purpuriu minuscul şi un sutien dezlegat şi citea 
o revistă. Işi ridică ochelarii de soare pe creştetul capului şi 
chicoti: 

— Tu n-ai putea prinde un peşte nici dacă ar sări din apă şi ți- 
ar ateriza în poală. 

— Aşteaptă şi-ai să vezi, ripostă el. 

— Aici, în partea de nord a golfului, n-o să găseşti decât 
crevete, îl tachină ea. 

Soții Hagen abia trecuseră de şaizeci de ani şi erau într-o 
formă fizică destul de bună. Ca la majoritatea femeilor de vârsta 
ei, lui Claire i se lăţise posteriorul şi talia avea un colăcel de 
grăsime, dar pe chip nu se zărea aproape nici o cută şi sânii 
continuau să-i fie mari şi fermi. Joe era un bărbat voinic care 
pierdea lupta cu abdomenul ce i se bombase deja binişor. Cei doi 
deţineau o firmă în Anaheim, care se ocupa cu vânzarea de 
automobile la mâna a doua. 

După ce Joe cumpărase din Newport Beach, California, un 
keci? de cincisprezece metri pentru ocean pe care-l botezase 
The First Attempt, soţii începuseră să lase conducerea firmei pe 
mâna celor doi fii ai lor. Le plăcea să navigheze în lungul coastei, 
să înconjure Capul San Lucas şi să pătrundă în Marea lui Cortez, 
unde petreceau lunile de toamnă navigând între porturile 
pitoreşti cuibărite pe ţărmuri. N 

Acum era prima dată când ajungeau aşa departe în nord. In 
timp ce mulina leneş pentru orice peşte care ar fi fost interesat 
de momelile sale, Joe trăgea cu ochiul spre sonda sonoră şi 

avansa încetişor doar din motor, ţinând velele strânse. În 
extremitatea golfului, mareea putea varia chiar cu şapte metri şi 
nu dorea să se lovească de vreun banc de nisip care nu fusese 
cartografiat. 

Se relaxă atunci când sonda arătă sub chilă o depresiune 
adâncă de peste cincizeci de metri. „Ciudată caracteristică 
geologică”, gândi el. in extremitatea nordică a golfului, fundul 
mării era uniform şi depăşea rareori adâncimea de zece metri în 
timpul fluxului, fiind format în general din nisip amestecat cu 
mâl. Acum sonda sonoră anunţa că depresiunea era din rocă tare 
şi neregulată. 

— Aha, aşa s-a râs de toate marile genii! făcu Joe când simţi o 
smucitură a firului de pescuit. 

Bobină guta pe mulinetă şi descoperi în cârlig un merlan negru 
de California lung cât braţul său. 

Claire duse palma pavăză la ochi: 

— Este prea frumos ca să-l păstrăm. Aruncă-l în apă, 
sărăcuţul! 

— Ciudat... 

— Ce anume? 

— Toţi merlanii pe care i-am prins vreodată aveau pete negre 
pe corpul alb. Asta-i colorat ca un canar. 

Femeia îşi încheie sutienul şi veni la provă pentru a-i privi mai 
de aproape captura. 

— De-a dreptul straniu, spuse Joe ridicând mâna şi arătându-i 
palma şi degetele care i se pătaseră în galben-strălucitor. Dacă 
n-aş fi în toate minţile, aş fi zis că cineva a vopsit peştele ăsta. 

— Străluceşte de parcă ar avea paiete în loc de solzi, comentă 
Claire. 

Joe se uită peste bord, în mare: 

— In zona asta, apa arată de parcă ar fi zeamă de lămâie. 

— S-ar putea să fie un loc bun pentru pescuit. 

— Poate că ai dreptate, bătrânico. Joe trecu pe lângă ea, spre 
prova şi aruncă ancora: Pare a fi un loc la fel de bun ca oricare 
altul pentru a petrece după-amiaza în aşteptarea unui peşte cu 
adevărat mare. 

Nu era timp de odihnă pentru cei obosiţi. Pitt trecu prin alte 
patru cascade, dar, din fericire, nici una nu avea o cădere atât de 
mare şi abruptă cum fusese cea care aproape că-i ucisese pe el 
şi pe Giordino. Diferenţa de nivel cea mai mare pe care o întâlni 
nu depăşi doi metri. Parţial dezumflat, Wa//owing Windbag plonjă 
curajos peste muchiile ascuţite şi efectua cu succes o cursă cu 
obstacole printre bolovanii ascunşi sub perdelele urlătoare de 
spumă şi picături, înainte de a-şi continua drumul spre pieire. 

Mult mai brutale se dovediră întinderile clocotitoare de praguri 
şi cataracte. Abia după ce şi ele îşi aduseră obolul de chinuri, Pitt 
se putu destinde pentru scurt timp pe întinderile milostive şi 
nezăgăzuite de apă calmă ce urmară. Zguduiturile îl învineţiseră 
şi din cauza lor îşi simţea rănile ca şi cum ar fi fost permanent 
împunse de drăcuşori înarmaţi cu furci. Totuşi, durerea juca un 
rol important, deoarece îi ascuţea simţurile. Blestemă râul 
subteran, convins că păstra surpriza cea mai neplăcută pentru 
final, înainte de a-i zădărnici tentativa disperată de evadare de 
sub pământ. 

Vâsla îi fusese smulsă din mână, însă nu reprezenta o pierdere 
prea importantă. Cu cincizeci de kilograme de echipament 
suplimentar, pe lângă propria greutate, într-o barcă aflată 
aproape de colaps, era inutil să încerce viraje bruşte pentru a 
evita stâncile care se ridicau din beznă, mai ales fiindcă trebuia 
să vâslească doar cu un singur braţ. De acum era prea slăbit 
pentru a mai face mare lucru în afară de a se ţine cu disperare 
de chingile de siguranţă fixate în interiorul ambarcaţiei, lăsând 
curentul să-l poarte acolo unde dorea. 

Alte două compartimente pneumatice se perforară după ce se 
ciocni de roci ascuţite care sfârtecară învelişul subţire al cocii şi 
Pitt se pomeni pe jumătate acoperit de apă în ambarcaţia care 
devenise un fel de airbag găurit. Strângea lanterna cu disperare 
în mâna dreaptă. Golise de acum trei butelii de aer şi mare parte 
din a patru, trăgând naviplanul tot mai dezumflat prin câteva 
sifoane, înainte să ajungă în spaţiile deschise de cealaltă parte şi 
să umfle iarăşi compartimentele rămase intacte. 

Pitt nu suferise niciodată de claustrofobie, dar aceasta i-ar fi 
asaltat cu uşurinţă pe cei mai mulţi oameni aflaţi într-un neant 

întunecat, fără sfârşit. Bărbatul evită orice gânduri i-ar fi putut 
deştepta panica, vorbind de unul singur şi cântând în timpul 
voiajului teribil prin lumea aceea neprietenoasă. Aţintea uneori 
raza lanternei asupra propriilor mâini şi picioare, care, după 
lungile ore de imersiune, arătau zbârcite ca nişte smochine 
uscate. 

— Cu atâta apă, murmură el spre rocile umede, reci şi 
indiferente, deshidratarea este ultima mea grijă. 

Pluti peste hăuri transparente, ce coborau în puțuri de stâncă 
solidă, atât de adânci, încât raza lanternei nu le putea lumina 
fundul. Se gândi la posibilitatea ca turiştii să viziteze locurile 
acelea şi-i păru rău că nimeni nu avea să poată vedea grotele 
gotice. Poate că acum, când se ştia despre existenţa cursului 
subteran, avea să fie excavat un tunel prin care cercetătorii să 
poată intra şi studia minunâţiile geologice. 

Incercase să economisească cele trei lanterne, dar, una câte 
una, bateriile se terminaseră şi le aruncase peste bord. Estimase 
că ultima lanternă mai putea lumina aproximativ douăzeci de 
minute, înainte ca bezna tenebroasă să revină pentru totdeauna. 

„Coborârea pe cataracte, este drept, sub cerul azuriu scăldat 
de razele soarelui, se numeşte rafting pe ape albe”, gândi 
mintea lui epuizată. Aici, în adâncuri, i-ar fi putut spune „rafting 
pe ape negre”. Ideea i se păru foarte amuzantă şi, dintr-un motiv 
necunoscut, izbucni în râs. Hohotele sale răsunară printr-o vastă 
sală laterală, reverberând într-o sumedenie de sunete bizare. 
Dacă n-ar fi ştiut că sursa era chiar el, probabil că auzul lor i-ar fi 
îngheţat sângele în vine. 

De acum nu mai părea posibil să mai existe şi alt loc decât 
labirintul acesta de coşmar, format din peşteri ce se înlănţuiau 
sinuos printr-un mediu complet străin omului. Pitt pierduse orice 
orientare. „Localizare” era doar un cuvânt din dicţionar, întrucât 
abundența de minereu de fier din roci făcuse busola inutilă. Se 
simţea atât de dezorientat şi de îndepărtat de lumea de la 
suprafaţă, încât se întreba dacă nu cumva trecuse finalmente 
pragul nebuniei. Unica licărire de rațiune era alimentată de 
peisajele incredibile, dezvăluite de lumina lanternei. 

Se strădui să-şi recâştige controlul, inventând jocuri mintale. 
Se strădui să memoreze detalii ale fiecărei noi caverne şi galerii, 
ale fiecărui cot al râului, astfel încât să le poată descrie şi altora, 
după ce ajungea la lumina soarelui. Erau însă atât de multe, 
încât mintea sa amorţită descoperi că-i era imposibil să reţină 

mai mult de câteva imagini foarte spectaculoase. În plus, trebuia 
să se concentreze pentru a menţine Windbag-ul la suprafaţa 
apei. Incă un compartiment pneumatic şuiera printr-o rosătură, 
reducându-i flotabilitatea. 

„Oare cât de departe am ajuns? se întrebă. Cât mai este până 
la capăt?” Gândurile lui înceţoşate începuseră să rătăcească. 
Trebuia să-şi păstreze autocontrolul. Depăşise senzaţia de foame 
şi prin minte nu-i mai treceau imaginile de fripturi suculente sau 
coaste la grătar, însoţite de sticle de bere. Trupul rănit şi secătuit 
produsese mult mai mult decât sperase din partea lui. 

Coca naviplanului lovi plafonul grotei, care cobora sub apă. 
Ambarcaţia se roti, descriind cercuri, până ajunse în partea 
laterală a curentului principal şi eşuă lin pe un banc. Pitt rămase 
în balta ce umplea jumătate din interiorul Windbag-ului, cu 
picioarele atârnându-i afară, prea vlăguit pentru a-şi fixa ultima 
butelie de aer, a dezumfla naviplanul şi a-l trage prin galeria 
inundată din faţă. 

Nu-şi putea îngădui să-şi piardă cunoştinţa. Nu acum! Mai 
avea prea mult de străbătut. Inspiră de câteva ori adânc şi bău 
puţină apă. Bâjbâi după termos, îl desprinse din cârligul în care-l 
fixase şi termină cafeaua dinăuntru. Cofeina îl ajută să-şi mai 
revină într-o oarecare măsură. Azvârli termosul în apă şi-l privi 
plutind, până se lovi de stâncă, prea uşor pentru a trece de 
cealaltă parte a ei. 

Bateriile lanternei erau atât de consumate, încât abia mai 
luminau. O stinse, pentru a păstra puţina energie rămasă, se lăsă 
pe spate şi privi în bezna apăsătoare. 

In momentul acesta nu-l mai durea nimic. Terminaţiile lui 
nervoase se decuplaseră şi trupul îi era inert. Se gândi că 
pierduse aproape un litru de sânge. Detesta să se gândească la 
eşec. Pentru câteva minute refuză să creadă că nu mai putea 
reveni la suprafaţă. Credinciosul Wa//owing Windbag îl purtase 
până aici, dar dacă un singur compartiment pneumatic avea să 
se mai spargă, trebuia să-l abandoneze şi să continue singur 
drumul. Incepu să-şi concentreze energiile firave asupra efortului 
care-l aştepta. 

Ceva îi zgâlţâi memoria. Simţea un miros... Ce se spunea 
despre mirosuri? Că pot declanşa amintirile unor evenimente? 
Pitt inspiră adânc, încercând să nu lase mirosul să dispară înainte 
de a-şi putea aminti de ce anume îi era familiar. Işi umezi buzele 
şi recunoscu un gust pe care nu-l mai simţise până atunci. Sare... 

Apoi înţelese! 

Era mirosul mării! 

Ajunsese, în sfârşit, la capătul râului subteran care se vărsa în 
golf. 

Pitt deschise larg ochii şi ridică mâna, până aproape că-şi 
atinse vârful nasului. Nu putea distinge nici un detaliu, totuşi 
percepea o umbră vagă, care n-ar fi trebuit să se găsească acolo, 
în bezna eternă a lumii subpământene. Miji ochii, privi în adâncul 
râului şi detecta o reflexie întunecată. Lumina pătrundea dinspre 
pasajul aflat în faţa lui. 

Descoperirea că lumina zilei era în imediata apropiere îi 
amplifică enorm speranţa de supravieţuire. 

Cobori din Wa/lowing Windbag şi se gândi la principalele 
riscuri ce-l aşteptau: înălţimea coloanei de apă până la suprafaţa 
apei din golf şi decompresia. Verifică manometrul buteliei de aer. 
Aproape cincizeci şi opt de atmosfere. Suficient pentru maximum 
trei sute de metri, cu condiţia să rămână calm, să respire lin şi 
regulat şi să nu se obosească. Dacă suprafaţa se afla mult mai 
sus, nu mai trebuia să se îngrijoreze de cealaltă problemă - 
decompresia. Avea să se înece cu mult înainte de a simţi 
notoriile efecte ale băşicuţelor de azot. 

Verificările periodice ale profundimetrului pe durata lungii 
călătorii îl anunţaseră că în majoritatea peşterilor cu aer 
presiunea o depăşea doar cu puţin pe cea de la suprafaţă. Grija 
rămânea, fără să fie totuşi o temere deosebită. In plus, coborâse 
rareori sub treizeci de metri, atunci când se scufundase prin 
sifoanele ce separau două galerii neinundate. Dacă se confrunta 
cu o situaţie similară, trebuia să fie atent să urce în mod 
controlat, cu optsprezece metri pe minut, pentru a evita 
problemele de decompresie. 

Indiferent care ar fi fost obstacolele, nu se putea nici întoarce, 
nici rămâne pe loc. Trebuia să continue. Altă decizie nu putea 
lua. Acesta urma să fie testul final al puţinelor puteri şi hotărâri 
care-i mai rămăseseră. 

Incă nu murise. Nu murea până nu inspira ultima moleculă de 
oxigen din butelia cu aer. Şi chiar după aceea, avea să continue 
până îi explodau plămânii. 

Verifică dacă valvele distribuitorului erau deschise şi dacă 
furtunul de mică presiune era conectat la compensatorul de 
flotabilitate, apoi îşi puse butelia pe spate şi fixă cataramele cu 
deschidere rapidă. Inspiră şi expiră rapid, pentru a controla 

funcţionarea corespunzătoare a regulatorului şi fu gata de 
plecare. 

Fără vizorul pe care-l pierduse, vizibilitate avea să fie proastă, 
însă nu trebuia să facă altceva decât să înoate spre lumină. 
Strânse din dinţi pe muştiucul regulatorului, îşi făcu o brumă de 
curaj şi numără până la trei. 

Era momentul să pornească şi plonjă în râu pentru ultima 
oară. 

Când lovi uşor din picioarele desculţe, simţi că ar fi fost în 
stare să-şi vândă şi sufletul pentru labele înotătoare pierdute. 
Cobori, cobori mereu, dar peretele de piatră din faţa lui nu se 
mai termina. Trecu de treizeci de metri, apoi de patruzeci. După 
ce atinse cincizeci de metri, începu să se îngrijoreze. La 
scufundările în care se respiră aer comprimat, între şaizeci şi 
optzeci de metri există o barieră invizibilă dincolo de care 
scufundătorii sunt cuprinşi de beţia adâncurilor şi-şi pierd 
controlul facultăţilor mintale. 

Butelia de aer se frecă de piatra de deasupra lui cu un 
scrâşnet nepământesc. Deoarece renunţase la centura lestată 
după ce fusese cât pe-aici să moară în timpul căderii prin 
cascada uriaşă şi din cauza neoprenului din costumul zdrenţuit, 
Pitt cobora cu flotabilitate pozitivă. Se îndoi din mijloc şi se 
afundă mai mult, pentru a evita contactul cu stâncă. 

Credea că peretele de piatră nu avea să se mai termine 
niciodată. Profundimetral indica şaptezeci şi cinci de metri 
adâncime când curentul îl purtă pe dedesubtul stâncii şi după 
aceasta. De partea cealaltă panta era lină - nu tocmai o situaţie 
ideală. Pitt ar fi preferat o ascensiune directă spre suprafaţă 
pentru a reduce lungimea drumului parcurs şi a economisi 
rezerva de aer care se diminua întruna. 

Lumina sporea constant în intensitate, astfel încât de acum 
putea să citească cifrele de pe ceasul subacvatic fără ajutorul 
razei muribunde a lanternei. Limbile de pe cadranul portocaliu 
indicau ora cinci şi zece. Era oare în zorii zilei sau după-amiaza? 
Cât timp trecuse de când începuse scufundarea în sifon? Nu-şi 
putea reaminti dacă fuseseră zece sau cincizeci de minute. 
Mintea lui analiza răspunsurile cu o lentoare incredibilă. 

Verdele limpede şi transparent al apei râului devenise mai 
albastru şi mai opac. Curentul slăbea şi ascensiunea bărbatului 
încetinea. Undeva, deasupra lui, se întrezărea o licărire 
îndepărtată. In cele din urmă, apăru şi suprafaţa. 

Se afla în golf. leşise prin gura subacvatică de vărsare a râului 
şi înota în Marea lui Cortez. Pitt ridică ochii şi distinse o umbră 
mare hăt, deasupra, apoi privi pentru ultima dată manometral 
buteliei de aer. Acul tremura lângă cifra zero. 

În loc să inspire tot aerul rămas, umplându-şi la maximum 
plămânii, Pitt îşi umflă parţial compensatorul de flotabilitate, 
astfel încât să-l poarte lin spre suprafaţă, în eventualitatea în 
care şi-ar fi pierdut cunoştinţa din cauza lipsei de oxigen. 

Inhală pentru ultima dată, abia dilatându-şi plămânii, apoi se 
relaxă, expirând puţin câte puţin pentru a compensa presiunea 
ce se diminua pe măsură ce se ridica din adâncuri. Şuieratul 
bulelor de aer ce-i părăseau regulatorul se reduse treptat, o dată 
cu golirea plămânilor de aer. 

Suprafaţa i se părea atât de aproape, încât avu senzaţia că ar 
fi putut ridica braţul s-o atingă, dar chiar în acel moment 
plămânii începură să-i ia foc. Era o iluzie ticăloasă. Până la valuri 
mai avea douăzeci de metri. 

Se împinse cu toată forţa din picioare, simțind cum pieptul îi 
era strâns tot mai tare de o bandă elastică uriaşă. In curând 
nevoia de aer fu unicul său gând, iar umbrele întunecate 
începură să-l învăluie. 

Pe neaşteptate, se încurcă în ceva care-i împiedică 
ascensiunea, înceţoşată de absenţa vizorului, vederea lui nu 
izbutea să distingă ce anume îl reţinea. instinctiv, se zbătu 
stângaci, căutând să se elibereze. Un vuiet uriaş îi răsună în cap, 
iar el scoase un urlet de frustrare. Dar chiar înainte ca negurile 
să-i închidă definitiv mintea, simţi că trupul îi era tras spre 
suprafaţă. 

x xk x 

— Am agăţat unul mare! răcni Joe Hagen, încântat. 

— Ai prins un marlin? întrebă Claire aţâţată, văzând că bățul 
lansetei soțului ei era îndoit ca un semn de întrebare. 

— Nu cred că-i un marlin, fiindcă nu prea se zbate, icni Joe, 
învârtind grăbit mulineta. Pare mai degrabă o greutate inertă. 

— Poate că l-ai târât până s-a sufocat. 

— Adu cangea! Este aproape la suprafaţă! 

Claire înhăţă o cange cu mâner lung suspendată pe două 
cârlige şi o ridică deasupra bordului, ţinând-o ca pe o lance. 

— Văd ceva! strigă ea. Este mare şi negru! 

Pentru ca după aceea să ţipe de oroare. 

Pitt se afla la un milimetru de pierderea cunoştinţei, când 

capul i se ridică la suprafaţă între două valuri. Scuipă detentorul 
din gură şi inspiră adânc. Reflexiile soarelui pe apă îi orbiră ochii 
care nu văzuseră lumină de aproape două zile. li miji şi privi 
fermecat caleidoscopul neaşteptat de culori. 

Uşurare, bucuria de a fi în viaţă, realizarea unei mari 
împliniri... toate sentimentele acestea îl copleşiră. 

Ţipătul unei femei îi străpunse urechile şi el ridică fruntea, 
surprins să vadă coca albastră ca marea la Capri a unui iaht 
ridicându-se lângă el şi două chipuri privindu-l dinapoia bordului, 
palide ca şi cum văzuseră moartea. Abia atunci îşi dădu seama 
că se încâlcise într-un fir de pescuit. Ceva îl lovi de picior, 
zbătându-se. Prinse guta şi trase din apă un ton zburător, nu mai 
mare decât laba piciorului său. Din gura sărmanului peşte ieşea 
un cârlig imens. 

Pitt prinse cu blândeţe tonul la subsuoară şi-i extrase cârligul 
cu mâna sănătoasă. După aceea se uită în ochişorii lui ca nişte 
mărgele: 

— „Uite, Toto, rosti el triumfător, ne-am întors în Kansas!” 


503 


60 


Comandantul Maderas şi echipajul său ieşiseră din San Felipe 
şi-şi reluaseră căutarea, când recepţionară apelul soţilor Hagen. 

— Tocmai am primit un mesaj de urgenţă de la iahtul The First 
Attempt, îl anunţă radiofonistul. 

— Ce doreşte? 

— Căpitanul, un american pe nume Joseph Hagen, anunţă că a 
adus la bord un bărbat pe care l-a găsit în timp ce pescuia. 

— Vrea să zică, probabil, că a prins un cadavru cu undiţa, se 
încruntă Maderas. 

— Nu, domnule, a fost cât se poate de explicit. Bărbatul pe 
care l-a prins este în viaţă. 

Maderas era complet derutat: N 

— Nu se poate să fie cel pe care-l căutăm noi. In nici un caz 
după ce am văzut cum arăta celălalt. Nu cumva vreo barcă din 
zonă a anunţat că şi-ar fi pierdut vreun pescar peste bord? 

Radiofonistul clătină din cap: 

— N-am auzit nimic. 

— Care-i locaţia iahtului The First Attempt! 

— Douăzeci şi doi de kilometri la vest de noi. 

Comandantul intră în timonerie şi-i făcu semn lui Hidalgo: 

— Cap compas pe nord-vest şi fii cu ochii-n patru după un iaht 
american. Se întoarse apoi către radiofonist: Apelează-l pe acest 
Joseph Hagen, cere-i mai multe detalii despre bărbatul pe care l- 
a scos din apă şi solicită-i să nu-şi părăsească poziţia actuală. 
Ajungem la el în aproximativ treizeci şi cinci de minute. 

Hidalgo îl privi dinapoia mesei hărților: 

— Ce crezi că poate să fie? 

— Ca bun catolic, zâmbi Maderas, trebuie să cred în ceea ce 
Biserica îmi spune despre miracole. Dar pe acesta trebuie să-l 
văd mai întâi cu ochii mei. 

x xk x 

Numeroasele iahturi şi bărci de pescuit care brăzdează Marea 
lui Cortez formează o flotă care are propria reţea radio. 
Proprietarii de ambarcaţii alcătuiesc o frăţie neoficială care 
sporovăieşte mereu pe calea undelor, oarecum similar vechilor 
cuplaje telefonice din acelaşi cartier. Pălăvrăgelile includ 
rapoarte meteo, invitaţii la petreceri mondene la bord, ultimele 

ştiri din porturile de baştină, ba chiar şi liste de obiecte pentru 
vânzare sau schimb. 

De aceea vestea că The First Attempt prinsese un bărbat cu 
undiţa se răspândi iute prin Golful Californiei. Interesul era 
alimentat de cei care îmbogăţiseră povestea, înainte de a o 
expedia prin reţeaua Baja, astfel că proprietarii de iahturi care 
deschiseseră mai târziu receptoarele auziră o istorie incredibilă, 
potrivit căreia soţii Hagen capturaseră o balenă orca în care 
găsiseră un om viu. 

Unele nave oceanice mai mari erau echipate cu radiouri 
capabile să ia legătura cu staţii din Statele Unite şi, în scurt timp, 
rapoartele ce plecau din Baja ajunseră până în Washington. 

x xk x 

Apelul soților Hagen fu recepționat de o stație radio navală 
mexicană din La Paz. Radiofonistul de serviciu solicită 
confirmarea, dar Hagen era prea ocupat să comenteze cu alți 
proprietari de iahturi, aşa încât uită să-i răspundă. Crezând că 
era vorba despre altă invitație la o petrecere excentrică din 
lumea mondenă a proprietarilor de ambarcaţii, radiofonistul se 
mulţumi s-o consemneze în jurnal şi se concentră asupra 
mesajelor oficiale ale Marinei. 

După douăzeci de minute, când ieşi din cart, o aminti într-o 
doară ofițerului de serviciu. 

— Părea o ţăcăneală, explică el. Vorbea în engleză - probabil 
vreun gringo ameţit de băutură care se ţinea de glume la radio. 

— Ar fi bine să trimitem o navă de patrulare să arunce o 
privire, comentă ofiţerul. Voi informa comandamentul flotei din 
districtul nordic, să vedem pe cine avem în zona respectivă. 

x xk x 

Comandamentul flotei nu mai trebuia informat; Maderas 
anunţase deja că se îndrepta cu toată viteza spre The First 
Attempt. Comandamentul primise, de asemenea, un mesaj 
neaşteptat de la şeful operațiunilor navale mexicane, care 
ordonase să accelereze căutarea şi să nu precupețească nici un 
efort pentru reuşita operațiunii de salvare. 

Amiralul Ricardo Alvarez prânzea cu soția în clubul ofițerilor, 
când un asistent se apropie grăbit de masa lui, aducând ambele 
mesaje. 

— Un bărbat prins cu undiţa de un pescar! pufni Alvarez. Ce 
prostie mai este şi asta? 

— Acesta a fost mesajul expediat de comandantul Maderas de 

pe G-21, răspunse secretarul. 

— În cât timp ajunge Maderas la iaht? 

— Ar trebui să ajungă dintr-o clipă în alta. 

— Mă întreb motivul pentru care Marina este atât de implicată 
în soarta unui biet turist rătăcit pe mare? 

— Se spune că însuşi preşedintele şi-a manifestat interesul 
faţă de salvarea lui. 

Amiralul Alvarez privi acru spre soţia sa: 

— Ştiam eu că blestematul ăla de Acord nord-american privind 
comerțul liber de restricții tarifare a fost o greşeală. Acum va 
trebui să-i salvăm pe americani de fiecare dată când unul dintre 
ei cade peste bord în golf. 

x xk x 

Numărul întrebărilor îl depăşea astfel considerabil pe al 
răspunsurilor, atunci când nava de patrulare ajunse lângă The 
First Attempt. 

Pitt ieşise pe puntea iahtului, parţial susținut de Hagen, care îi 
scosese costumul zdrenţuit şi-i împrumutase o cămaşă de golf şi 
un şort. Claire îi înlocuise bandajul de pe umăr şi-i lipise un 
pansament pe tăietura urâtă de pe frunte. 

Pitt îi strânse mâna lui Joseph Hagen: 

— Cred că-s cel mai mare peşte pe care l-ai prins vreodată. 

— În tot cazul, râse celălalt, este o poveste pe care merită s-o 
spun nepoților. 

După aceea, Pitt o sărută pe Claire pe obraz: 

— Nu uita să-mi trimiţi reţeta ta de ciorbă de peşte. N-am 
mâncat în viaţa mea una mai bună. 

— Sunt convinsă că ţi-a plăcut. Ai dat gata vreo trei litri. 

— Vă voi rămâne de-a pururi îndatorat pentru că mi-aţi salvat 
viaţa. Vă mulţumesc! 

Pitt se întoarse şi fu ajutat să coboare într-o şalupă micuță, 
care-l transportă la nava de patrulare. De îndată ce păşi pe 
punte, fu întâmpinat de Maderas şi de Hidalgo, apoi sanitarul 
navei îl conduse la infirmerie. Inainte de a se apleca pentru a 
trece prin tambuchi, Pitt se întoarse şi îşi mai flutură o dată 
mâna spre soţii Hagen. 

Joe şi Claire rămaseră pe puntea iahtului, ţinându-se după 
mijloc. Joe se răsuci, îşi privi soţia cu o expresie derutată şi 
spuse: 

— În toată viaţa mea n-am prins cinci peşti, iar tu nu ştii să 
găteşti ceva care să fie mai bun decât strugurii acri. Ce voia să 

spună prin „minunata” ta ciorbă de peşte? 

— Bietul om! oftă Claire. Era atât de epuizat şi de flămând, 
încât n-am avut inimă să-i spun că l-am servit cu ciorbă din 
conservă, stropită cu coniac. 

x xk x 

În Guaymas, Curtis Starger fu înștiințat că Pitt fusese găsit în 
viaţă tocmai pe când scotocea hacienda care fusese locuită de 
fraţii Zolar. Apelul sosi de la biroul său din Calexico prin 
intermediul telefonului Motorola Iridium prin satelit. Agenţiile 
guvernamentale mexicane adoptaseră 9) neobişnuită 
disponibilitate de a colabora, permițându-le lui Starger şi 
oamenilor săi din Serviciul Vamal să cerceteze clădirile şi 
terenurile în căutarea de dovezi suplimentare pentru acuzarea 
familiei de hoţi de opere de artă. 

Când sosiseră, Starger şi agenţii lui găsiseră pustii atât 
clădirile cât şi pista de aterizare. Hacienda era părăsită şi pilotul 
avionului particular al lui Joseph Zolar decisese că era momentul 
potrivit pentru a demisiona. leşise pur şi simplu pe poarta 
principală, luase autobuzul până în oraş şi se urcase la bordul 
unei curse aeriene care-l dusese acasă, în Houston, Texas. 

Percheziţia Phaciendei nu dăduse la iveală nimic concret, 
întrucât încăperile fuseseră golite de orice dovezi incriminatorii. 
Avionul abandonat pe pistă era însă cu totul altceva. În interiorul 
său fuseseră găsite patru efigii cioplite rudimentar în lemn, pe 
care erau pictate naiv nişte chipuri. 

— Ce crezi despre astea? îl întrebă Starger pe un agent 
specialist în artefacte din sud-vestul Statelor Unite. 

— Par a fi simboluri religioase indiene. 

— Sunt cioplite din lemn de plop? 

Agentul îşi ridicase ochelarii de soare şi  examinase 
îndeaproape idolii: 

— Da, cred că pot afirma fără dubii că sunt din lemn de plop. 

Starger îşi trecu palma cu blândeţe peste o statuetă: 

— Am bănuiala că ăştia sunt idolii sacri pe care-i căuta Pitt. 

x xk x 

Rudi Gunn primi vestea pe patul de spital. O asistentă 
medicală intră în rezerva sa, urmată de un agent al lui Starger. 

— Domnule Gunn, sunt agentul Anthony Di Maggio de la 
Serviciul Vamal. Am bănuit că v-ar face plăcere să aflați că Dirk 
Pitt a fost pescuit viu din golf acum o jumătate de oră. 

Gunn închise ochii şi suspină uşurat: 

— Ştiam c-o să reuşească! 

— Am auzit că a fost un adevărat act de bravură - a înotat mai 
bine de o sută de kilometri prin râul subteran. 

— Nimeni altul n-ar fi putut s-o facă. 

— Sper că veştile bune vă vor ajuta să fiţi mai cooperant, 
spuse mieros asistenta fluturând un termometru rectal lung. 

— Nu-i un pacient docil? întrebă Di Maggio. 

— l-am îngrijit pe alţii mult mai ascultători. 

— AŞ dori să-mi daţi o pijama, fir-ar al naibii, mârâi Gunn, în 
loc de cămaşa asta de noapte scurtă, de bebeluşi, care se-ncheie 
la spate. 

— Cămăşile acestea de noapte sunt făcute astfel într-un 
anume scop, replică prompt asistenta. 

— Poate-mi ziceţi şi mie care-i scopul? 

_ — Ar fi cazul să mă retrag, bătu iute în retragere Di Maggio. 
Insănătoşire grabnică! 

— Mulţumesc pentru vestea pe care mi-ai dat-o în legătură cu 
Pitt, spuse Gunn cu sinceritate. 

— Pentru puţin. 

— Acum odihniţi-vă, comandă asistenta. Revin peste o oră, cu 
medicaţia. 

Se ţinu de cuvânt şi reveni fix după o oră. Rezerva era însă 
pustie. Gunn „dezertase”, purtând pe el doar cămăşuţa de 
noapte şi o pătură. 

x xk x 

În mod bizar, cei de la bordul A/hambrei aflară ultimii vestea. 

Loren şi Sandecker discutau cu anchetatorii poliţiei mexicane 
lângă Pierce Arrow, când ştirea despre salvarea lui Pitt sosi de la 
proprietarul unui iaht de lux, care amarase la staţia de 
combustibil din apropiere. 

— Alo! Feribotul! strigă acesta peste braţul de apă ce 
despărţea cele două ambarcaţii. 

Miles Rodgers stătea pe punte lângă timonerie şi vorbea cu 
Shannon şi cu Duncan. Se aplecă peste balustradă şi răspunse în 
acelaşi fel: 

— Ce este? 

— V-au găsit băiatul! 

Cuvintele se auziră în puntea auto şi Sandecker se năpusti 
afară, pe puntea deschisă: 

— Mai zi o dată! răcni el. 

— Proprietarii unui keci au pescuit un tip, răspunse căpitanul 

ambarcaţiei. Se spune că Marina mexicană ar fi anunţat că era 
persoana pe care o căutau. 

Acum toţi ieşiseră pe punte, dar se temeau să pună întrebarea 
la care ar fi putut primi un răspuns teribil. 

Giordino îşi acceleră scaunul cu rotile spre rampa de 
încărcare, ca un super bolid din cursele de viteză. Cu inima grea, 
strigă în direcţia iahtului: 

— Era viu? 

— Mexicanii spun că era într-o stare jalnică, dar că şi-a revenit 
după ce nevasta proprietarului iahtului l-a umplut cu ciorbă 
caldă. 

— Pitt trăieşte! spuse Shannon, simțind că se sufocă de 
emoție. 

Duncan clătină neîncrezător din cap: 

— Nu pot să cred c-a reuşit să ajungă până la golf! 

— Eu pot, murmură Loren cu faţa în palme şi cu lacrimile 
curgându-i şiroaie. 

Renunţă la demnitatea şi la ţinuta ei aristocratică. Se aplecă 
şi-l îmbrăţişă pe Giordino, cu obrajii uzi şi îmbujoraţi sub bronzul 
recent dobândit. 

— Ştiam că nu poate să moară! 

Anchetatorii mexicani fură uitaţi, de parcă ar fi fost la kilometri 
depărtare şi toţi răcneau şi se strângeau în braţe. Sandecker, de 
obicei taciturn şi rezervat, dădu drumul unui chiot răsunător şi se 
năpusti spre timonerie, înhăţă telefonul Iridium şi apelă 
surescitat Comandamentul Marinei mexicane pentru a cere mai 
multe informaţii. 

Duncan se repezi cu frenezie la hărţile hidrografice ale 
pânzelor de apă freatice din deşert, nerăbdător să afle ce date 
izbutise Pitt să acumuleze în decursul incredibilei lui călătorii prin 
sistemul de râuri subterane. 

Shannon şi Miles sărbătoriră, deschizând o sticlă de şampanie 
ieftină pe care o găsiră în fundul unui frigider din bucătărie şi le 
împărţiră tuturor pahare. Miles era realmente fericit la aflarea 
veştii, dar ochii lui Shannon păreau neobişnuit de gânditori. Se 
uită deschis spre Loren şi în sufletul ei înflori o invidie stranie, 
despre care n-ar fi crezut că poate să existe. Treptat îşi dădea 
seama că poate greşise că nu fusese mai tandră faţă de Pitt. 

— Blestematul ăla-i ca o pacoste care-ţi vine mereu pe cap, 
zise Giordino luptându-se să-şi controleze emoţiile. 

Loren îl privi cu atenţie: 

— Dirk ţi-a spus că m-a cerut în căsătorie? 

— Nu, dar nu mă surprinde. Se gândeşte mult la tine. 

— Tu crezi că-i o idee bună? 

Giordino clătină încet din cap: 

— lartă-mă dacă-ţi spun că o eventuală unire între voi doi n-ar 
fi binecuvântată în ceruri. 

— Suntem prea încăpăţânaţi şi independenţi ca să trăim 
împreună... la asta te referi? 

— Exact! Sunteţi ca două trenuri rapide care gonesc pe linii 
paralele şi se întâlnesc ocazional în gări, dar în realitate se 
îndreaptă în direcţii diferite. 

Ea îi strânse uşor mâna: 

— iți mulţumesc pentru sinceritate. 

— Ce ştiu eu despre relaţiile interumane? râse Giordino. Eu nu 
rezist niciodată mai mult de două săptămâni alături de o femeie. 

— Există ceva ce nu-mi spui, îl privi Loren, pătrunzător. 

ltalianul îşi cobori ochii, examinând cu atenţie puntea: 

— Femeile par să aibă multă intuiţie în asemenea privinţe. 

— Cine a fost ea? îl întrebă Loren pe un ton reţinut. 

— Se numea Summer, mărturisi Giordino. A murit acum 
cincisprezece ani, în largul Insulelor Hawai. 

— Afacerea Pacific Vortex”, îmi aduc aminte că mi-a povestit 
despre ea. 

— Dirk înnebunise, încercând s-o salveze, dar n-a reuşit. 

— Şi continuă s-o poarte în suflet... 

Giordino încuviinţă din cap: 

— Nu vorbeşte niciodată despre ea, dar atunci când zăreşte o 
femeie care-i seamănă are în ochi o privire pierdută. 

— Am văzut privirea aceea nu numai o dată, rosti cu 
melancolie Loren. 

— Nu poate continua veşnic să ducă dorul unei fantome, 
spuse Giordino. Toţi purtăm în minte imaginea unei iubiri 
pierdute, la care trebuie să renunţăm într-o bună zi. 

Până atunci Loren nu-l mai văzuse niciodată atât de atras de 
filozofare pe mereu zeflemitorul Giordino. 

— Tu ai o „fantomă”? 

Bărbatul ridică ochii, o privi şi-i surâse: 

— Într-o vară, pe când aveam nouăsprezece ani, am văzut o 
fată mergând cu bicicleta pe un trotuar din Balboa Island, în 


21 Pacific Vortex este numele unui alt roman din seria Dirk Pitt a lui 

California de Sud. Purta şort alb şi o bluză verde dintr-un material 
moale, înnodată în jurul taliei. Părul galben ca mierea îi era 
strâns într-o coadă de cal lungă. Avea braţele şi picioarele 
bronzate, aproape de culoarea mahonului. Nu eram destul de 
aproape ca să-i văd ochii, dar ştiam că trebuiau să fie albaştri. 
Părea un spirit liber, cu simţul umorului... Nu trece nici o zi în 
care să nu-mi reamintesc imaginea ei. 

— Nu te-ai dus după ea? întrebă Loren uşor surprinsă. 

— Poate că nu mă crezi, dar pe atunci eram foarte timid. Am 
mers pe acelaşi trotuar, zilnic, timp de o lună, sperând s-o revăd, 
însă n-a mai apărut niciodată. Probabil că era în vacanţă cu 
părinţii ei şi că plecase acasă la scurt timp după ce drumurile 
noastre s-au încrucişat. 

— Este trist! spuse Loren. 

— Oh, nu se ştie! izbucni în râs Giordino pe neaşteptate. Poate 
că ne-am fi căsătorit, am fi avut zece copii şi am fi descoperit că 
ne uram reciproc. 

— Pentru mine, Pitt este ca iubirea ta pierdută. O iluzie pe 
care nu pot totuşi s-o prind niciodată. 

— Se va schimba, zise Giordino, încurajator. Toţi bărbaţii se 
cuminţesc o dată cu vârsta. 

Loren zâmbi uşor şi clătină din cap: 

— Nu şi cei de felul lui Dirk Pitt. Ei sunt impulsionaţi de dorinţa 
interioară de a rezolva mistere şi de a provoca necunoscutul. 
Ultimul lucru pe care şi-l doresc este să ajungă bătrâni, cu soţie 
şi copii şi să moară într-un azil pentru pensionari. 

Micuţul port din San Felipe avea un aer sărbătoresc. Cheiul era 
ticsit de oameni şi domnea o atmosferă generală de surescitare, 
pe măsură ce nava de patrulare se apropia de intrarea prin 
digurile sparge-val ce protejau portul. 

Maderas se întoarse spre Pitt: 

— O primire cu adevărat festivă. 

— Este vreo sărbătoare locală? întrebă Pitt, mijindu-şi ochii din 
cauza soarelui. 

— l-a atras vestea remarcabilei dumitale călătorii pe sub 
pământ. 

— Cred că glumeşti, rosti Pitt, realmente surprins. 

— Nu, senor. Graţie descoperirii râului care curge pe sub 
deşert, de aici şi până în Arizona ai devenit un erou pentru toţi 
fermierii şi crescătorii de animale care se străduiesc să 
supravieţuiască în deşertul aspru. Arătă cu bărbia spre două 
furgonete din care tehnicienii descărcau echipamente de 
televiziune: De aceea ai devenit un subiect pentru jurnalele de 
ştiri. 

— Dumnezeule! gemu Pitt. Nu-mi doresc decât un pat moale 
în care să dorm trei zile neîntors. 

Starea lui fizică şi psihică se îmbunătăţise considerabil după 
ce fusese informat de către amiralul Sandecker prin staţia radio 
a navei că Loren, Rudi şi Al erau în viaţă, chiar dacă nu tocmai în 
formă maximă. Tot Sandecker îl anunţase că Cyrus Sarason 
fusese ucis de către Billy Yuma şi că Gaskill şi Ragsdale, ajutaţi 
de Henry şi de Micki Moore, îi capturaseră pe Zolar şi pe Oxley 
împreună cu comoara lui Huascar. 

„Există totuşi speranţe şi pentru oamenii mărunți”, gândi Pitt. 

I se păru că trecuse o oră, însă de fapt fuseseră doar câteva 
minute înainte ca £/ Porqueria să amareze lângă Alhambra 
pentru a doua oară în ziua aceea. Deasupra punţii superioare a 
feribotului era întinsă o pancartă mare de hârtie, din ale cărei 
litere încă se scurgea vopsea. Pe pancartă scria: BINE Al VENIT 
DIN LUMEA MORȚILOR. 

Pe puntea auto era înşiruită o formaţie mexicană de mariachi, 
care cânta o melodie ce i se păru cunoscută. Pitt se aplecă peste 
balustrada navei de patrulare, ciuli o ureche şi apoi izbucni în 

râs, dându-şi capul pe spate. Imediat după aceea însă se chirci 
de durere, fiindcă veselia îi declanşase o rafală de foc în cutia 
toracică. Giordino aruncase ultimul atu. 

— Cunoşti cântecul? îl întrebă Maderas uşor alarmat de 
manifestarea stranie de veselie amestecată cu agonie a lui Pitt. 

— Recunosc melodia, dar nu şi cuvintele, icni Pitt printre valuri 
de durere. 

Cântă în spaniolă: 


„Miralos andando 

Vealos andando 

Lleva a tu novia favorita, tu companero real 

Bajate a la represa, dije la represa 

Juntate con ese gentio andando, oiga la musica y la 
cancion 

Es simplemente magnifico camarada, esperando en la 
represa 

Esperando por el Roberto E. Lee.” 


— „Miralos andando”, repetă Maderas derutat. Ce vor să 
spună - „să meargă la dig”? 

— „La stăvilar”, bănui Pitt. Primele cuvinte ale cântecului sunt 
„Mergeţi la stăvilar!” 

In timp ce trompetele trâmbiţau, chitarele zdrăngăneau şi cei 
şapte membri ai formaţiei susurau versiunea mariachi a lui 
Waiting for the Robert E. Lee, Loren îşi flutura mâinile cu 
disperare în mijlocul mulţimii care se îngrămădise pe feribot. Il 
văzu pe Pitt căutând-o din ochi printre spectatori până o găsi şi 
atunci îi făcu semn fericit. 

Loren zări bandajul din jurul capului său, braţul stâng prins în 
bandulieră şi ghipsul de pe o încheietură a mâinii. Şortul şi 
cămaşa de golf împrumutate păreau nepotrivite lângă uniformele 
echipajului din Marina mexicană. La prima vedere arăta uluitor 
de zdravăn pentru cineva care supravieţuise unei călătorii prin 
iad, purgatoriu şi printr-un abis întunecat, dar femeia ştia prea 
bine că Pitt era maestru în camuflarea epuizării şi a durerii. Le 
putea citi pe ambele în ochii săi. 

Pitt îl observă pe amiralul Sandecker stând în spatele 
scaunului cu rotile al lui Giordino. Ochii săi trecură mai departe 
şi-l zăriră pe Gordo Padilla, ţinându-şi după umeri soţia, Rosa, pe 
Jesus, pe Gato şi pe mecanicul al cărui nume nu-l putea ţine 

minte niciodată. După aceea pasarela fu coborâtă şi Pitt dădu 
mâna cu Maderas şi cu Hidalgo. 

— Vă mulţumesc, domnilor şi mulţumiţi-i infirmierului din 
partea mea. A făcut o treabă excelentă cosându-mă la loc. 

— Noi îţi suntem îndatoraţi, senor Pitt, rosti Hidalgo. Mama şi 
tata au o fermă micuță nu departe de locul acesta şi vor culege 
beneficiile, atunci când în râul dumitale vor fi forate puțuri. 

— Vă rog să-mi promiteţi un lucru, le ceru Pitt. 

— Orice ne stă în putinţă, încuviinţă Maderas. 

Pitt surâse larg: 

— Să nu lăsaţi pe cineva să boteze râul ăla blestemat cu 
numele meu. 

Se întoarse şi porni spre puntea auto a feribotului, făcându-şi 
loc printr-o mare de oameni. Loren se repezi către el, se opri şi-şi 
trecu blând braţele în jurul gâtului său, astfel încât să nu-i apese 
rănile cu trupul. Buzele îi tremurau când îl sărută. 

Se trase apoi îndărăt, cu lacrimile inundându-i ochii, zâmbi şi-i 
spuse: 

— Bine ai revenit acasă, marinarule! 

lar după aceea începu năvala. Reporteri şi cameramani TV 
sosiți din ambele părţi ale graniţei roiră în jurul lor, în timp ce Pitt 
îi salută pe Sandecker şi pe Giordino. 

— Eram sigur că de data asta te-ai ales c-o piatră funerară, 
spuse Giordino radiind ca o reclamă de neon din Las Vegas. 

— Dacă n-aş fi găsit Wa/lowing Windbag-ul, surâse Pitt, n-aş 
mai fi fost aici. 

— Sper că-ţi dai seama, zise Sandecker prefăcându-se 
încruntat, că eşti prea bătrân ca să mai înoţi prin peşteri. 

Pitt îşi ridică braţul sănătos, de parcă s-ar fi pregătit să 
depună un jurământ: 

— Domnule amiral, dacă mai privesc măcar vreodată spre o 
peşteră subterană, puteţi să mă-mpuşcaţi. 

Sosi după aceea şi Shannon, care îl sărută prelung pe buze pe 
Pitt, făcând-o pe Loren să fumege. După ce îi dădu drumul, 
femeia spuse: 

— Ti-am dus dorul. 

Inainte să-i poată răspunde, Miles Rodgers şi Peter Duncan îi 
scuturau energic mâna sănătoasă. 

— Eşti un tip tare ca piatra, comentă Rodgers. 

— Am stricat calculatorul şi ţi-am pierdut datele, se adresă Pitt 
lui Duncan. Imi pare foarte rău. 

— Nici o problemă, zâmbi hidrologul cu toată gura. Acum, 
după ce ai dovedit că râul curge de la Scalda lui Satan pe sub 
Cerro el Capirote şi ai arătat unde se varsă în Golful Californiei, îi 
putem urmări traseul cu sisteme plutitoare de imagistică 
geofizică sonică şi cu instrumente emițătoare. 

In clipa aceea, neobservat de majoritatea mulţimii, un taxi 
rablagit din Mexicali frână violent, ridicând fum din cauciucuri. 
Dinăuntru sări un bărbat învelit într-o pătură, care traversă în 
goană docul şi sui pe puntea auto. Punându-şi bărbia în piept, se 
înfipse prin masa de spectatori, până ajunse la Pitt. 

— Rudi! răcni Pitt, cuprinzându-i umerii cu braţul teafăr. De 
unde-ai apărut? 

Ca şi cum ar fi regizat momentul din timp, degetele rupte ale 
lui Gunn scăpară pătura care căzu pe punte, lăsându-l doar în 
cămaşa de noapte a spitalului. 

— Am scăpat din ghearele asistentei iadului, ca să vin aici şi 
să te întâmpin, replică el fără cel mai mic semn de stânjeneală. 

— Vindecarea merge bine? 

— O să fiu la biroul din NUMA înaintea ta. 

Pitt se întoarse şi-l strigă pe Rodgers: 

— Miles, ai la tine aparatul foto? 

— Ai văzut un fotograf bun care să se despartă vreodată de 
aparatele lui? răcni Rodgers peste vacarmul general. 

— Atunci pozează-i pe cei trei indivizi betegiţi din Cerro el 
Capirote. 

— Şi pe individa betegită, adăugă Loren strecurându-se în 
grupul lor. 

Rodgers făcu trei poze, înainte ca presa să năvălească. 

— Domnule Pitt, îi înfipse microfonul în faţă un reporter, ce ne 
puteţi spune despre râul subteran? 

— Doar că există, replică el prompt şi că este un loc teribil de 
umed. 

— Cât de mare credeţi că este? 

Pitt căzu pe gânduri şi în acelaşi timp îşi strecură braţul în 
jurul lui Loren şi o strânse de şold: 

— Aş zice cam cât două treimi din Rio Grande. 

— Atât de mare? 

— Fără discuţii. 

— Ce simţiţi după ce aţi înotat o sută de kilometri prin 
peşterile subpământene? 

Pitt se simţea întotdeauna iritat când un reporter întreba o 

mamă sau un tată ce simțeau după ce locuinţa lor arsese cu toţi 
copiii înăuntru sau ce simţea un martor care văzuse pe cineva 
căzând fără paraşută dintr-un avion. 

— Ce simt? repetă el. In clipa de faţă simt că-mi va face 
explozie vezica dacă nu mă duc la toaletă. 


516 


i EPILOG . 
ÎNTOARCEREA ACASĂ 

4 noiembrie 1998 
San Felipe, Baja California 


În următoarele două zile toți le dădură declaraţii amănunțite 
anchetatorilor mexicani şi apoi primiră permisiunea să 
părăsească ţara. Se adunară pe doc pentru a-şi lua rămas-bun. 

Peter Duncan plecase primul. Hidrologul se furişase dis-de- 
dimineaţă, dispărând înainte ca lipsa să-i fi fost remarcată de 
cineva. Îl aştepta un an foarte încărcat în calitate de director al 
Proiectului Hidrotehnic Sonoran, aşa cum avea să fie numit. Apa 
râului avea să se dovedească un dar divin pentru sud-vestul 
american afectat de secetă. Apa, sângele civilizaţiei, urma să 
creeze slujbe pentru locuitorii deşertului, iar construcţia 
apeductelor avea să canalizeze apa în oraşe şi să transforme un 
lac secat într-o bază de distracţii acvatice de aproximativ şase 
sute cincizeci de kilometri pătraţi. 

In scurt timp aveau să înceapă proiectele pentru extragerea 
bogățiilor minerale pe care Pitt le descoperise în odiseea sa 
subterană şi pentru clădirea unui centru turistic subpământean. 

Shannon Kelsey fusese invitată să revină în Peru pentru a 
continua excavaţiile din aşezările chachapoya. Ca de obicei, 
Miles Rodgers o urma peste tot. 

— Sper să ne reîntâlnim, spuse Rodgers, scuturându-i mâna lui 
Pitt. 

— Doar dacă promiţi că te fereşti de puțuri sacre, replică 
acesta cu căldură. 

— Poţi să te bizui pe mine, râse fotograful. 

Pitt privi în ochii lui Shannon. Ambiţia şi îndrăzneala i se citeau 

pe chip ca întotdeauna: 

— ţi doresc tot binele din lume! 

Shannon vedea în el pe unicul bărbat pe care-l cunoscuse şi 
pe care nu-l putuse avea sau controla. Simţea faţă de el o 
afecţiune inexplicabilă. Doar pentru a o irita din nou pe Loren, îl 
sărută prelung şi apăsat: 

— Adio, voinicule! Nu mă uita! 

Pitt încuviinţă din cap şi răspunse simplu: 

— N-aş putea, nici dacă aş încerca. 

La puţin timp după ce Shannon şi Miles plecară spre 
aeroportul din San Diego într-un automobil închiriat, un elicopter 
NUMA apăru şi ateriză pe puntea A/hambrei. Pilotul lăsă motorul 
să meargă în ralanti şi coborî pe uşa calei. Privi în jur câteva 
clipe, apoi îl recunoscu pe Sandecker şi se apropie de el. 

— Bună dimineaţa, domnule amiral. Sunteţi gata de plecare 
sau să opresc motorul? 

— Nu-l opri, răspunse Sandecker. Care-i situaţia avionului 
NUMA pentru pasageri? 

— Aşteaptă la baza aeriană a Marinei din Yuma, pentru a vă 
duce pe dumneavoastră şi pe ceilalţi înapoi la Washington. 

— E-n regulă, suntem gata de plecare. Sandecker se răsuci 
spre Pitt: Aşadar, îţi iei concediu medical? 

— Loren şi cu mine ne-am gândit să participăm la un tur al 
Arizonei sponsorizat de Classic Car Club of America. 

— Te aştept peste o săptămână. Amiralul se întoarse către 
Loren şi o sărută scurt pe obraz, spunându-i: Eşti membru al 
Congresului. Nu-i înghiţi toate rahaturile şi ai grijă să ajungă la 
serviciu întreg şi apt de muncă. 

— Nu vă temeti, domnule amiral, surâse Loren. Şi electoratul 
meu doreşte să revin la treabă în formă maximă. 

— Dar eu? întrebă Giordino. Eu nu capăt concediu pentru 
recuperare? 

— Poţi să stai la birou şi într-un scaun cu rotile, spuse 
Sandecker, apoi surâse diabolic. In schimb, Rudi este un caz cu 
totul diferit. Cred că-l voi trimite pentru o lună în Bermude. 

— Ce băftos, comentă Giordino, străduindu-se cu disperare să 
păstreze o expresie indiferentă. 

Era o prefăcătorie. Pitt şi Giordino erau ca nişte fii pentru 
Sandecker şi relaţiile dintre ei purtau marca unui respect 
deosebit. Amiralul ştia cu absolută certitudine că, imediat ce s-ar 
fi înzdrăvenit, cei doi aveau să fie în biroul lui, bătându-l la cap 

pentru a prelua un proiect oceanografic. 

Doi docheri îl ridicară pe Giordino în elicopter şi demontară un 
scaun pentru a încăpea cu picioarele întinse. 

Pitt se aplecă prin uşă şi-i răsuci unul dintre degetele mari 
care ieşeau din ghips. 

— Încearcă să nu pierzi şi elicopterul ăsta ca pe celelalte. 

— Nu-i mare scofală, replică italianul. Capăt câte unul la 
fiecare plin de benzină. 

— A fost plăcut, rosti vesel Gunn, punând mâna pe umărul lui 
Pitt. Ar trebui să mai facem aşa ceva din când în când. 

Pitt schiţă o grimasă de oroare: 

— Nici dacă ar fi viaţa ta-n joc! 

Sandecker îl strânse uşor pe Pitt în braţe: 

— Odihneşte-te şi ia-o-ncet, rosti el în şoaptă astfel încât 
ceilalţi să nu-l audă peste ţăcănitul palelor rotorului. Te-ntorci 
numai când te-ai refăcut complet. 

— Asta se va-ntâmpla destul de repede. 

Loren şi Pitt rămaseră pe puntea feribotului şi îşi fluturară 
mâinile până ce elicopterul viră spre nord-est peste apele 
golfului. Atunci bărbatul se întoarse către Loren: 

— Ei bine, am rămas doar noi... 

Ea îi surâse provocator: 

— Sunt lihnită. Ce-ar fi să mergem în Mexicali şi să căutăm un 
restaurant mexican bun? 

— Dacă tot ai adus vorba despre asta, simt o poftă nebună 
pentru huevos rancheros. 

— Bănuiesc că eu va trebui să şofez. 

Pitt ridică mâna: 

— Mai am un braţ întreg. 

Femeia nici nu vru să audă. Pitt stătu pe punte şi o dirijă, în 
timp ce ea cobori cu pricepere imensul Pierce Arrow şi rulota pe 
rampa care lega puntea auto a feribotului de chei. 

Pitt privi pentru ultima oară, cu nostalgie, spre motoarele cu 
balansier ale vechiului vapor cu zbaturi şi-şi dori să fi putut 
naviga cu el prin Canalul Panama şi apoi pe Râul Potomac până 
la Washington. Nu putea fi însă vorba despre aşa ceva. Suspină 
amărât şi tocmai se aşezase pe scaunul de lângă Loren, când un 
automobil opri lângă ei şi dinăuntru cobori Curtis Starger: 

— Mă bucur c-am reuşit să vă prind, le spuse agentul. Dave 
Gaskill m-a rugat să am grijă să-ţi parvină asta. 

Îi întinse lui Pitt un pachet înfăşurat într-o pătură indiană. 

Neputând să-l apuce cu ambele mâini, bărbatul privi neajutorat 
spre Loren, care luă pătura şi o desfăcu. 

Patru chipuri pictate îi priviră de pe beţele de rugăciuni groase 
ca nişte bâte. 

— Idolii sacri ai tribului Montolo, rosti încetişor Pitt. Unde i-aţi 
găsit? 

— În avionul particular al lui Zolar, în Guaymas. 

— Bănuisem că se aflau în mâinile lui murdare... 

— Pe baza fişei de date pentru colecționari care le însoțea, 
explică Starger, au fost clar identificaţi ca fiind furaţi de la 
Montolo. 

— Descoperirea asta îi va bucura enorm pe indieni. 

Starger îi zâmbi pieziş: 

— Cred că putem avea încredere în tine că-i vei duce acolo 
unde le este locul. 

Pitt chicoti şi făcu semn cu capul spre rulotă: 

— Nici nu se compară ca valoare cu aurul pe care-l am 
înăuntru. 

Starger îi aruncă o privire care-l anunţa că nu se lăsa păcălit: 

— Foarte amuzant! Toate artefactele din aur sunt inventariate. 

— Bine, promit că-n drum spre graniţă voi duce idolii celor din 
tribul Montolo. 

— Dave Gaskill şi cu mine nu ne-am îndoit nici o clipă de asta. 

— Ce fac fraţii Zolar? se interesă Pitt. 

— In clipa de faţă sunt arestaţi pentru o mulţime de capete de 
acuzare, începând de la furt şi contrabandă şi terminând cu 
crimă. Poţi fi încântat - judecătorul nu le-a acordat dreptul la 
eliberare pe cauţiune, fiind convins că o vor şterge imediat din 
tară. 

— Aţi făcut o treabă excelentă! 

— Mulțumită ajutorului tău, domnule Pitt. Dacă Serviciul Vamal 
îti poate face vreodată o favoare, desigur, cu excepţia 
introducerii ilegale de obiecte în țară, nu ezita să ne telefonezi. 

— N-o să uit asta, mulţumesc. 

x x x 

Billy Yuma tocmai scotea şaua de pe calul său, după ce-şi 
terminase rondul zilnic al micii sale cirezi. Se opri şi privi peisajul 
aspru, cu cactuşi, arbori mesquite şi tamariscă presărate printre 
aflorimentele ce dominau partea aceea din Deşertul Sonoran. 
Zări un norişor de praf care se apropia şi-şi dădu seama treptat 
că e un automobil foarte vechi ce remorca o rulotă; ambele erau 

vopsite în aceeaşi nuanţă de bleumarin-închis, aproape negru. 

Curiozitatea lui crescu şi mai mult după ce automobilul şi 
rulota opriră în faţa casei sale. Porni dinspre ţarcul de animale, 
chiar în momentul când portiera maşinii se deschise şi Pitt cobori 
dinăuntru. 

— Să ai parte de un soare cald, prietene, îl salută Yuma. 

— lar tu să ai parte de ceruri senine, răspunse Pitt. 

Yuma îi strânse mâna cu putere: 

— Mă bucur mult să te văd. Mi-au spus că ai murit în beznă. 

— Aproape, dar nu de tot, spuse Pitt făcând semn din cap spre 
braţul din bandulieră. Doream să-ţi mulţumesc fiindcă ai intrat în 
munte şi le-ai salvat vieţile prietenilor mei. 

— Toţi oamenii răi trebuie să moară, zise Yuma, filozofic. Mă 
bucur că am ajuns la timp. 

Pitt îi întinse idolii înfăşuraţi în pătură: 

— Am adus ceva pentru tine şi pentru tribul tău. 

Yuma desfăcu jumătatea superioară a păturii cu gingăşie, de 
parcă ar fi descoperit un prunc. Pentru câteva clipe privi mut 
chipurile celor patru divinităţi, apoi lacrimile îi năpădiră ochii: 

— Ai readus sufletul tribului meu, visele şi religia noastră. 
Acum copiii noştri pot fi iniţiaţi şi vor deveni bărbaţi şi femei. 

— Mi s-a spus că aceia care i-au furat auzeau sunete ciudate, 
ca nişte plânsete de copii. 

— Plângeau fiindcă voiau să revină acasă. 

— Crezusem că indienii nu plâng niciodată. 

Yuma zâmbi, copleşit de fericirea de a ţine în mâini obiectele 
acelea: 

— Să nu crezi asta! Atât doar că nu ne place să lăsăm pe 
cineva să ne vadă plângând. 

Pitt i-o prezentă lui Loren pe Polly, soţia lui Billy, care insistă 
să rămână la cină şi nu accepta să fie refuzată. Loren dădu să se 
înţeleagă că Pitt ar fi mâncat huevos rancheros, iar Polly îi 
prepară destule pentru a sătura cinci văcari lihniţi. 

În timpul mesei, prietenii şi familia lui Yuma apărură şi priviră 
cu respect idolii din lemn de plop. Bărbaţii îi strânseră mâna lui 
Pitt, iar femeile îi dăruiră lui Loren mici cadouri artizanale. Scena 
era de-a dreptul mişcătoare şi Loren izbucni în lacrimi fără să se 
simtă stânjenită. 

Pitt şi Yuma îşi dădură seama că, în esenţă, sunt doi bărbaţi 
foarte asemănători. Nici unul nu mai trăia de mult din iluzii. Pitt îi 
zâmbi indianului: 

— Este o cinste să te am ca prieten, Billy. 

— Intotdeauna vei fi primit aici cu braţele deschise. 

— Când apa va fi adusă la suprafaţă, spuse Pitt, voi avea grijă 
ca satul vostru să fie în fruntea listei pentru a beneficia de ea. 

Yuma îşi scoase din jurul gâtului o amuletă prinsă pe un şiret 
de piele şi i-o dărui: 

— Ceva care să-ţi reamintească de prietenul tău. 

Pitt privi amuleta. Era o miniatură din aramă încrustată cu 
turcoaze a lui Demonio del Muertos din Cerro el Capirote. 

— Este prea valoroasă. Nu pot s-o iau. 

Yuma clătină din cap: 

— Am jurat că o voi purta până ce idolii noştri sacri vor reveni 
acasă. Acum este a ta, ca să-ţi aducă noroc. 

— Mulţumesc. 

Inainte de a pleca din Canyon Ometepec, Pitt o duse pe Loren 
la mormântul lui Patty Lou Cutting. Femeia îngenunche şi citi 
inscripţia de pe piatra funerară. 

— Ce cuvinte frumoase, şopti ea. Au şi o poveste? 

— Nimeni nu pare s-o ştie. Indienii spun că mormântul a fost 
făcut peste noapte de persoane necunoscute. 

— Era atât de tânără... Doar zece ani... 

Pitt încuviinţă din cap: 

— Se odihneşte într-un loc tare singuratic pentru o copilă de 
zece ani. 

— Când revenim la Washington, haide să încercăm să vedem 
dacă nu apare consemnată în vreo arhivă. 

Florile sălbatice din pustiu înfloriseră şi se uscaseră, aşa încât 
Loren făcu o coroniţă din crengi de tufe şi o aşeză pe mormânt. 
Rămaseră apoi locului un timp, privind peste deşert. Culorile 
aprinse de soarele în amurg erau vii şi extraordinare, amplificate 
de văzduhul perfect transparent al lunii noiembrie. 

Toţi sătenii se înşiruiseră pe drum, pentru a le ura adios, când 
Loren viră automobilul Pierce Arrow spre şoseaua principală. 
Schimbând vitezele, femeia îl privi gânditor pe Pitt: 

— Poate că ţi se pare ciudat, dar sătucul acesta ar fi un loc 
idilic pentru a petrece o lună de miere liniştită. 

— Incerci să îmi reaminteşti că odată te-am cerut în căsătorie? 
o întrebă Pitt, strângând-o uşor de o mână de pe volan. 

— Sunt gata să consider că a fost un moment de nebunie din 
partea ta. 

— Mă refuzi? o privi el. 

— Nu te preface zdrobit de durere. Unul din noi trebuie să 
rămână cu capul pe umeri. Tu eşti prea corect ca să mai dai 
înapoi. 

— Vorbisem serios... 

Loren luă ochii de la drum şi-i zâmbi cald: 

— Ştiu asta, dar haide să privim realitatea în faţă. Problema 
noastră este că suntem prieteni foarte buni, însă nu avem nevoie 
unul de celălalt. Dacă am trăi împreună într-o căsuţă cu gărduleţ, 
mobilele ar aduna doar praf, fiindcă nici unul nu va fi vreodată 
acasă. Uleiul şi apa nu se amestecă. Viaţa ta este oceanul, a mea 
este Congresul. Nu am putea niciodată să avem o relaţie strânsă, 
iubitoare. Nu eşti de acord? 

— Nu pot nega că ai argumente solide. 

— Eu propun să continuăm aşa cum am fost dintotdeauna. 
Există obiecţii? i 

Pitt nu răspunse imediat. „lşi camuflează remarcabil 
uşurarea”, îşi spuse Loren. Bărbatul privi mult timp drumul din 
faţa lor, ca într-un târziu să zică: 

— Ştii ceva, doamnă congresman Smith? 

— Ce anume? 

— Pentru un politician, eşti o femeie incredibil de onestă şi de 
sexi. 

— lar pentru un inginer de marină, replică ea cu glas 
seducător, tu eşti tare uşor de iubit. 

Pitt zâmbi şiret şi ochii lui verzi scânteiară: 

— Care-i distanţa până la Washington? 

— Vreo cinci mii de kilometri. De ce? 

El îşi scoase banduliera, o azvârli pe bancheta din spate şi-i 
cuprinse umerii cu braţul: 

— la gândeşte-te - avem la dispoziţie cinci mii de kilometri 
pentru a vedea exact cât de iubitor sunt. 

Post-scriptum 


Pereţii din anticamera cabinetului lui Sandecker din clădirea 
sediului NUMA sunt acoperiţi cu o galerie de fotografii ale 
amiralului în compania unor cunoştinţe şi prieteni bogaţi şi 
celebri. Printre aceştia pot fi recunoscuţi cinci preşedinţi ai 
Statelor Unite, numeroşi conducători militari şi şefi de state, 
congresmeni, savanţi faimoşi, dar şi stele de cinema, cu toţii 
privind spre obiectivul camerei cu buzele întinse în zâmbete 
previzibile. 

Toate fotografiile au rame simple, negre. Toate, mai puţin una, 
care se găseşte exact în centrul peretelui. Aceea are rama 
poleită cu aur. 

In fotografia respectivă, Sandecker stă în mijlocul unui grup 
ciudat de oameni care par că au scăpat cu viaţă dintr-un 
accident spectaculos. Un bărbat scund cu păr creţ stă într-un 
scaun cu rotile, având ambele picioare în ghips întinse spre 
fotograf. Alături se află un omuleţ îmbrăcat într-o cămaşă de 
noapte scurtă şi descheiată, cu ochelari cu rame de baga. Capul 
îi e înfăşurat într-un bandaj ca un turban şi are aţele la câteva 
degete. Se mai vede o femeie atrăgătoare, în şort şi bustieră, 
care pare scăpată dintr-un azil pentru victimele violenţelor 
conjugale. Lângă ea stă un bărbat înalt cu un plasture mare pe 
frunte şi un braţ în bandulieră. Ochii lui au o expresie de 
nepăsare sfidătoare şi capul îi este lăsat pe spate în hohote 
sănătoase de râs. 

Dacă, după ce ai fost primit în cabinetul amiralului, întrebi într- 
o doară despre personajele neobişnuite din fotografia cu ramă 
aurită, pregăteşte-te să stai şi să asculţi cu atenţie următoarea 
oră. 

Este o poveste lungă şi lui Sandecker îi place tare mult să 
spună de unde şi-a căpătat Río Pitt numele. 

